(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΘ΄

Σάββατο 21 Μαΐου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Ι. Μανιάτη, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Δημοτικό Σχολείο Κρόκου Κοζάνης, το 8ο Δημοτικό Σχολείο Ελευθερίου Κορδελιού Θεσσαλονίκης, το 35ο Δημοτικό Σχολείο Ηρακλείου Κρήτης, το 5ο Δημοτικό Σχολείο Ιωαννίνων, το 2ο Δημοτικό Σχολείο Αγίου Αθανασίου Θεσσαλονίκης, το 9ο Δημοτικό Σχολείο Σερρών, το 3ο Δημοτικό Σχολείο Διαβατών Θεσσαλονίκης και το 1ο και 5ο Δημοτικό Σχολείο Γρεβενών, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Επείγουσες διατάξεις για την εφαρμογή της Συμφωνίας Δημοσιονομικών Στόχων και Διαρθρωτικών Μεταρρυθμίσεων και άλλες διατάξεις», σελ.
2. Αίτηση αντισυνταγματικότητας που ετέθη από τον Κοινοβουλευτικό Εκπρόσωπο της Δημοκρατικής Συμπαράταξης κ. Ανδρέα Λοβέρδο, επί του σχεδίου νόμου του υπουργείου Οικονομικών, σελ.
3. Συζήτηση και ψήφιση επί της αίτησης αντισυνταγματικότητας, σελ.
4. Κατάθεση σχεδίων νόμων:
 α) Οι Υπουργοί Εξωτερικών, Εσωτερικών και Διοικητικής Ανασυγκρότησης και Οικονομικών, καθώς και οι Αναπληρωτές Υπουργοί Εξωτερικών και Εσωτερικών και Διοικητικής Ανασυγκρότησης, κατέθεσαν στις 20/5/2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης», σελ.
 β) Οι Υπουργοί Εξωτερικών, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων και Οικονομικών, καθώς και οι Αναπληρωτές Υπουργοί Εξωτερικών και Εσωτερικών και Διοικητικής Ανασυγκρότησης, κατέθεσαν στις 20/5/2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση», σελ.
 γ) Οι Υπουργοί Εξωτερικών, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων και Οικονομικών, καθώς και οι Αναπληρωτές Υπουργοί Εξωτερικών, Εσωτερικών και Διοικητικής Ανασυγκρότησης και Παιδείας, Έρευνας και Θρησκευμάτων, κατέθεσαν στις 20/5/2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΑΚΛΑΜΑΝΗΣ Ν. , σελ.
ΚΡΕΜΑΣΤΙΝΟΣ Δ. , σελ.

ΚΟΥΡΑΚΗΣ Α. , σελ.

ΛΑΜΠΡΟΥΛΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΟΡΙΔΗΣ Μ. , σελ.
ΔΗΜΗΤΡΙΑΔΗΣ Δ. , σελ.
ΘΕΟΧΑΡΗΣ Θ. , σελ.
ΚΑΚΛΑΜΑΝΗΣ Ν. , σελ.
ΚΟΥΤΣΟΥΚΟΣ Γ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΙΑΤΗΣ Ι. , σελ.
ΜΑΡΚΟΥ Α. , σελ.
ΠΑΝΑΓΙΩΤΑΡΟΣ Η. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΟΛΑΚΗΣ Π. , σελ.
ΤΣΙΡΩΝΗΣ Ι. , σελ.
ΦΑΜΕΛΛΟΣ Σ. , σελ.

Β. Επί του σχεδίου νόμου του Υπουργείου Οικονομικών:
ΑΛΕΞΙΑΔΗΣ Τ. , σελ.
ΑΜΥΡΑΣ Γ. , σελ.
ΑΝΤΩΝΙΟΥ Χ. , σελ.
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΑΣΗΜΑΚΟΠΟΥΛΟΥ Ά. , σελ.
ΒΑΚΗ Φ. , σελ.
ΒΑΡΒΙΤΣΙΩΤΗΣ Μ. , σελ.
ΒΑΡΔΑΛΗΣ Α. , σελ.
ΒΕΝΙΖΕΛΟΣ Ε. , σελ.
ΒΟΡΙΔΗΣ Μ. , σελ.
ΒΟΥΛΤΕΨΗ Σ. , σελ.
ΓΕΡΜΕΝΗΣ Γ. , σελ.
ΓΕΩΡΓΙΑΔΗΣ Μ. , σελ.
ΓΕΩΡΓΟΠΟΥΛΟΥ - ΣΑΛΤΑΡΗ Ε. , σελ.
ΓΡΗΓΟΡΑΚΟΣ Λ. , σελ.
ΔΑΝΕΛΛΗΣ Σ. , σελ.
ΔΕΝΔΙΑΣ Ν. , σελ.
ΔΗΜΗΤΡΙΑΔΗΣ Δ. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΟΧΑΡΗΣ Θ. , σελ.
ΘΕΩΝΑΣ Ι. , σελ.
ΙΓΓΛΕΖΗ Α. , σελ.
ΚΑΒΑΔΕΛΛΑΣ Δ. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΟΓΛΟΥ Θ. , σελ.
ΚΑΡΡΑΣ Γ. , σελ.
ΚΑΣΙΔΙΑΡΗΣ Η. , σελ.
ΚΕΔΙΚΟΓΛΟΥ Σ. , σελ.
ΚΕΡΑΜΕΩΣ Ν. , σελ.
ΚΟΚΚΑΛΗΣ Β. , σελ.
ΚΟΥΜΟΥΤΣΑΚΟΣ Γ. , σελ.
ΚΟΥΤΣΟΥΚΟΣ Γ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΓΟΣ Ι. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΑΝΙΑΤΗΣ Ι. , σελ.
ΜΑΝΤΑΣ Χ. , σελ.
ΜΑΝΩΛΑΚΟΥ Δ. , σελ.
ΜΑΡΚΟΥ Α. , σελ.
ΜΕΓΑΛΟΜΥΣΤΑΚΑΣ Α. , σελ.
ΜΕΪΚΟΠΟΥΛΟΣ Α. , σελ.
ΜΙΧΕΛΗΣ Α. , σελ.
ΜΠΑΚΟΓΙΑΝΝΗ Θ. , σελ.
ΜΠΑΡΓΙΩΤΑΣ Κ. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΓΓΕΛΟΠΟΥΛΟΣ Δ. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΑΔΟΠΟΥΛΟΣ Ν. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΡΗΓΑ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΠΑΦΙΛΗΣ Α. , σελ.
ΠΕΤΡΟΠΟΥΛΟΣ Α. , σελ.
ΠΟΛΑΚΗΣ Π. , σελ.
ΣΑΝΤΟΡΙΝΙΟΣ Ν. , σελ.
ΣΚΟΥΡΛΕΤΗΣ Π. , σελ.
ΣΚΟΥΡΟΛΙΑΚΟΣ Π. , σελ.
ΣΠΑΡΤΙΝΟΣ Κ. , σελ.
ΣΤΑΘΑΚΗΣ Γ. , σελ.
ΣΤΑΪΚΟΥΡΑΣ Χ. , σελ.
ΣΥΝΤΥΧΑΚΗΣ Ε. , σελ.
ΣΥΡΙΓΟΣ Α. , σελ.
ΤΖΑΒΑΡΑΣ Κ. , σελ.
ΤΖΕΛΕΠΗΣ Μ. , σελ.
ΤΣΑΚΑΛΩΤΟΣ Ε. , σελ.
ΤΣΙΡΚΑΣ Β. , σελ.
ΤΣΙΡΩΝΗΣ Ι. , σελ.
ΦΑΜΕΛΛΟΣ Σ. , σελ.
ΦΩΤΙΟΥ Θ. , σελ.
ΧΑΤΖΗΔΑΚΗΣ Κ. , σελ.

Γ. Επί της αντισυνταγματικότητας:
ΑΜΥΡΑΣ Γ. , σελ.
ΚΑΡΡΑΣ Γ. , σελ.
ΚΑΣΙΔΙΑΡΗΣ Η. , σελ.
ΚΟΚΚΑΛΗΣ Β. , σελ.
ΛΑΠΠΑΣ Σ. , σελ.
ΛΟΒΕΡΔΟΣ Α. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΠΑΦΙΛΗΣ Α. , σελ.
ΦΟΡΤΣΑΚΗΣ Θ. , σελ.

Δ. ΠΑΡΕΜΒΑΣΕΙΣ:
ΒΕΣΥΡΟΠΟΥΛΟΣ Α. , σελ.
ΒΟΥΤΣΗΣ Ν. , σελ.
ΓΑΚΗΣ Δ. , σελ.
ΗΓΟΥΜΕΝΙΔΗΣ Ν. , σελ.
ΗΛΙΟΠΟΥΛΟΣ Π. , σελ.
ΚΑΜΑΤΕΡΟΣ Η. , σελ.
ΚΕΓΚΕΡΟΓΛΟΥ Β. , σελ.
ΚΟΖΟΜΠΟΛΗ - ΑΜΑΝΑΤΙΔΗ Π. , σελ.
ΚΥΡΙΑΖΙΔΗΣ Δ. , σελ.
ΛΑΠΠΑΣ Σ. , σελ.
ΜΗΤΑΦΙΔΗΣ Τ. , σελ.
ΜΠΑΛΑΟΥΡΑΣ Γ. , σελ.
ΣΚΟΥΡΟΛΙΑΚΟΣ Π. , σελ.
ΣΤΟΓΙΑΝΝΙΔΗΣ Γ. , σελ.
ΦΙΛΗΣ Ν. , σελ.
ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΘ΄

Σάββατο 21 Μαΐου 2016

Αθήνα, σήμερα στις 21 Μαΐου 2016, ημέρα Σάββατο και ώρα 10.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Το Προεδρείο, εκ μέρους όλων, εύχεται χρόνια πολλά στους εορτάζοντες και εορτάζουσες συναδέλφους και συναδέλφισσες, νυν και πρώην. Επίσης, ευχόμαστε χρόνια πολλά στον Γενικό και Ειδικό Γραμματέα, στη Γενική Διευθύντρια, την κ. Τζίνη, σε όλους τους εργαζόμενους και εργαζόμενες της Βουλής, που εορτάζουν. Και, βεβαίως, στα παιδιά του κοινοβουλευτικού ρεπορτάζ, αν υπάρχουν εορτάζοντες, και σε αυτούς ευχόμαστε όλοι μαζί χρόνια πολλά, με υγεία.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις».

Υπενθυμίζω ότι η Διάσκεψη των Προέδρων κατά πλειοψηφία αποφάσισε στη συνεδρίασή της στις 16 Μαΐου 2016 τη συζήτηση του νομοσχεδίου σε δύο συνεδριάσεις, το Σάββατο 21 Μαΐου 2016 και ώρα 10.00΄ έως 0.00΄ και την Κυριακή 22 Μαΐου 2016 και ώρα 10.00΄, επίσης, έως τις 18.00΄, οπότε και θα ολοκληρωθεί η συζήτηση και θα αρχίσει η ψηφοφορία.

Προτείνω η συζήτηση του νομοσχεδίου να γίνει ενιαία επί της αρχής, επί των άρθρων, των τροπολογιών ως μία ενότητα.

(Θόρυβος στην Αίθουσα)

Κυρίες και κύριοι συνάδελφοι, ακούστε, σας παρακαλώ, για να μην αρχίσουμε τα διαδικαστικά μετά.

Από ό,τι ενημερώθηκα από τις Υπηρεσίες, οι υπουργικές τροπολογίες ήδη έχουν ενσωματωθεί στην έκθεση. Αναφέρομαι σε αυτές οι οποίες ψηφίστηκαν εχθές.

Επίσης, προτείνω για την οργάνωση της συζήτησης, σύμφωνα με το άρθρο 65 παράγραφος 5 του Κανονισμού της Βουλής, μετά την ομιλία των εισηγητών και των ειδικών αγορητών, να λάβουν τον λόγο Βουλευτές από έναν ενιαίο κατάλογο ομιλητών, ο οποίος θα αποτελείται από τρεις πλήρεις κύκλους ομιλητών κατ’ αναλογία της κοινοβουλευτικής δύναμης των κομμάτων. Κάθε κύκλος θα περιλαμβάνει πέντε Βουλευτές από τον ΣΥΡΙΖΑ, τρεις Βουλευτές από τη Νέα Δημοκρατία και έναν ομιλητή από τα υπόλοιπα κόμματα. Οι Ανεξάρτητοι Βουλευτές θα προστίθενται ένας μετά το τέλος του δευτέρου κύκλου, ένας μετά το τέλος του τρίτου κύκλου και οι υπόλοιποι με τη σειρά εγγραφής τους, εφόσον επιθυμούν να λάβουν τον λόγο.

Τέλος, θα ακολουθήσουν οι ομιλίες των Βουλευτών, που τυχόν θα εγγραφούν με το ηλεκτρονικό σύστημα κατά σειρά εγγραφής τους. Το ηλεκτρονικό σύστημα θα ανοίξει μόλις ανέβει στο Βήμα ο πρώτος εισηγητής του ΣΥΡΙΖΑ και θα κλείσει μόλις κατέλθει από το Βήμα ο δεύτερος εισηγητής, από τη Νέα Δημοκρατία.

Οι χρόνοι ομιλίας θα είναι σύμφωνα με το άρθρο 97 του Κανονισμού της Βουλής, δηλαδή οι εισηγητές και οι ειδικοί αγορητές θα έχουν χρόνο ομιλίας δεκαπέντε λεπτά, οι Κοινοβουλευτικοί Εκπρόσωποι δώδεκα λεπτά και οι ομιλητές επτά λεπτά. Αυτός ο χρόνος ενδεχομένως να αναπροσαρμοστεί ανάλογα με τον αριθμό των συναδέλφων που θα εγγραφούν.

Θεωρήστε, χωρίς να έχει ακόμα το Προεδρείο ενημέρωση, ότι αύριο από τις 15.00΄ περίπου μέχρι τις 18.00΄ θα είναι το τρίωρο των πολιτικών Αρχηγών. Επομένως ο ωφέλιμος χρόνος για όλους τους άλλους είναι από αυτή τη στιγμή, που μιλάμε, μέχρι αύριο στις 15.00΄. Μπορεί το 15.00΄ να μεταβληθεί κάπως, αλλά χονδρικά εκεί γύρω θα είναι.

Πριν πάμε στο νομοσχέδιο, έχω κάποιες ανακοινώσεις προς το Σώμα.

Η Διαρκής Επιτροπή Οικονομικών Υποθέσεων, η Διαρκής Επιτροπή Παραγωγής και Εμπορίου και η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτουν την έκθεσή τους στο σχέδιο νόμου του Υπουργείου Οικονομικών «Επείγουσες διατάξεις για την εφαρμογή της συμφωνίας δημοσιονομικών στόχων και διαθρωτικών μεταρρυθμίσεων και άλλες διατάξεις».

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, επί της διαδικασίας θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Να τελειώσω τις ανακοινώσεις, κύριε Λοβέρδο. Ανακοινώσεις κάνω. Για όνομα του θεού!

**ΑΝΔΡΕΑΣ ΛΟΒΕΡΔΟΣ:** Νόμιζα ότι τελειώσατε.

**ΠΡΟΕΔΡΕΥΩΝ (Νικήτας Κακλαμάνης):** Έχω να κάνω, επίσης, τις εξής ανακοινώσεις προς το Σώμα:

Οι Υπουργοί Εξωτερικών, Εσωτερικών και Διοικητικής Ανασυγκρότησης και Οικονομικών, καθώς και οι Αναπληρωτές Υπουργοί Εξωτερικών και Εσωτερικών και Διοικητικής Ανασυγκρότησης, κατέθεσαν στις 20-5-2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης».

Οι Υπουργοί Εξωτερικών, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων και Οικονομικών, καθώς και οι Αναπληρωτές Υπουργοί Εξωτερικών και Εσωτερικών και Διοικητικής Ανασυγκρότησης, κατέθεσαν στις 20-5-2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση».

Οι Υπουργοί Εξωτερικών, Εσωτερικών και Διοικητικής Ανασυγκρότησης, Παιδείας, Έρευνας και Θρησκευμάτων και Οικονομικών, καθώς και οι Αναπληρωτές Υπουργοί Εξωτερικών, Εσωτερικών και Διοικητικής Ανασυγκρότησης και Παιδείας, Έρευνας και Θρησκευμάτων, κατέθεσαν στις 20-5-2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση».

Παραπέμπονται στην αρμόδια Διαρκή Επιτροπή.

Επίσης, κυρίες και κύριοι συνάδελφοι, ο Βουλευτής κ. Ιωάννης Μανιάτης ζητεί άδεια ολιγοήμερης απουσίας για τις 25 και 26 Μαΐου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Επίσης, ο Βουλευτής κ. Νικόλαος-Γεώργιος Δένδιας ζητεί άδεια ολιγοήμερης απουσίας από 6 έως 9 Ιουνίου 2016. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

Πριν μπούμε στη διαδικασία των ομιλιών, θέλω να ενημερώσω το Σώμα ότι ο κ. Λοβέρδος, ως Κοινοβουλευτικός Εκπρόσωπος της Δημοκρατικής Συμπαράταξης, κατέθεσε αίτηση αντισυνταγματικότητας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, όταν τελειώσατε για τη διαδικασία, πριν τις ανακοινώσεις, σας ζήτησα τον λόγο ακριβώς για τη διαδικασία, όχι για την ένσταση.

**ΠΡΟΕΔΡΕΥΩΝ (Νικήτας Κακλαμάνης):** Άλλο είναι αυτό. Εγώ θέλω να την ανακοινώσω –δεν θα μπούμε στην ουσία- για να ξέρουν οι συνάδελφοι από τώρα ότι έχετε καταθέσει ένσταση, η οποία έχει ως εξής:

«Προβάλλουμε ως Δημοκρατική Συμπαράταξη αντιρρήσεις συνταγματικότητας, α) των άρθρων 184, 186, 188, 191, 192, 196, 197, 198, 199, 201, 204 του σχεδίου νόμου σε σχέση με το άρθρο 106 του Συντάγματος, β) του άρθρου 196 παράγραφος 11 και 12 του σχεδίου νόμου σε σχέση με το άρθρο 17 παράγραφος 1 και 2 του Συντάγματος, καθώς και γ) του άρθρου 233 του σχεδίου νόμου σε σχέση με το άρθρο 78 παράγραφος 4 και 79 παράγραφος 4 του Συντάγματος».

Ορίστε, κύριε Λοβέρδο, έχετε τον λόγο, πριν μπούμε στη συζήτηση για την ένσταση αντισυνταγματικότητας.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, απευθύνομαι στο Προεδρείο, αλλά και σε όλους τους συναδέλφους.

Καθορίσατε μια διαδικασία, η οποία κατά πλειοψηφία έχει επιλεγεί. Εντάξει, η Βουλή δουλεύει με βάση την Πλειοψηφία. Όμως, υπάρχει ένα ζήτημα, όπως είδαμε από το προπερασμένο Σαββατοκύριακο, που δεν αφορά τη Βουλή, αλλά αφορά την Κυβέρνηση. Παρεμβαίνει στη συζήτηση, ακόμα και με Υπουργούς που δεν συνυπογράφουν το σχετικό σχέδιο νόμου, όχι επειδή ο Υπουργός ασκεί τα δικαιώματά του κατά το άρθρο 64 του Κανονισμού της Βουλής, δηλαδή παρεμβαίνει ανά πάσα στιγμή για τέσσερα λεπτά, αλλά ως κύριοι ομιλητές με τον χρόνο των Υπουργών.

Αυτό αλλοιώνει τη διαδικασία, κάνει το Προεδρείο να είναι πολύ αυστηρό σε Κοινοβουλευτικούς Εκπροσώπους και κυρίως σε Βουλευτές, αλλά ξεχειλώνει και η διαδικασία με τις παρεμβάσεις των Υπουργών.

Εάν, κύριε Πρόεδρε, αυτό επαναληφθεί, τότε σας λέμε εκ των προτέρων –και θέλω να ενημερώσετε όλους τους συναδέλφους σας, γιατί εσείς θα κατέλθετε του Βήματος και άλλοι θα διευθύνουν τη συζήτηση, που δεν έχουν ακούσει τι λέμε τώρα– ότι εάν οι Υπουργοί, που δεν έχουν συνυπογράψει, παρεμβαίνουν ή και αυτοί που έχουν συνυπογράψει παρεμβαίνουν πέραν των ομιλιών τους για τα τετράλεπτα του άρθρου 64, τότε και οι Κοινοβουλευτικοί Εκπρόσωποι θα ασκήσουν τα δικαιώματά τους κατά τα άρθρα 17, 64 και 66 του Κανονισμού της Βουλής. Δεν θα λέει ο Προεδρεύων ότι «θα μιλήσετε στη δευτερολογία σας, κύριε εκπρόσωπε». Θα απαντάμε στους Υπουργούς.

Αν θέλουν οι Υπουργοί να προστατεύσουν αυτό που βάλατε, ώστε να απευθυνθεί η Αίθουσα στην Κυβέρνηση με τον κατάλληλο τρόπο, τότε και όλοι εμείς θα το παρακολουθήσουμε. Εάν σπάσει αυτή η διαδικασία, όπως έγινε, κύριε Πρόεδρε, την περασμένη φορά –δεν ξέρω αν ήσασταν εδώ- που αφού μίλησε και ο Πρωθυπουργός, μίλησαν μετά με αναπάντητο λόγο δύο Υπουργοί, δηλαδή αν αυτό πάει να επαναληφθεί, πρέπει να ξέρετε ότι εγώ τουλάχιστον από τη Δημοκρατική Συμπαράταξη, αλλά πιστεύω και άλλοι Κοινοβουλευτικοί Εκπρόσωποι θα διεκδικούν τα δικαιώματά τους κατά τα άρθρα που προανέφερα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, παρακαλώ, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς θέλω να σας ενημερώσω, γιατί κατά βάση ο κ. Λοβέρδος έχει δίκιο, ότι για σήμερα από τη Γραμματεία της Κυβέρνησης ο κατάλογος των Υπουργών που θα μιλήσουν είναι ο εξής: Ο κ. Τσιρώνης, Αναπληρωτής Υπουργός Περιβάλλοντος και Ενέργειας, ο κ. Παρασκευόπουλος, Υπουργός Δικαιοσύνης και Ανθρωπίνων Δικαιωμάτων, ο κ. Παπαγγελόπουλος, Αναπληρωτής Υπουργός Δικαιοσύνης.

Σε αυτό το σημείο, κύριε Παρασκευόπουλε, θα ήθελα να σας παρακαλέσω να μιλήσει ο ένας εκ των δύο. Ο κ. Παπαγγελόπουλος μίλησε εχθές. Δεν νομίζω ότι χρειάζεστε και οι δύο. Ας κερδίσουμε τον χρόνο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Καλώς, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζω: Ο κ. Αποστόλου το απόγευμα και γύρω στις 19.00΄ η ώρα ο Υπουργός Οικονομικών κ. Τσακαλώτος.

Επομένως για σήμερα αυτό, το οποίο λέτε, θα το ακολουθήσουμε και το λέω εξαρχής για να το πάρουν ως «γραμμή» και αυτοί που θα με διαδεχθούν στην Έδρα του Προεδρεύοντος. Άρα θα αποφευχθεί αυτό το οποίο είπατε, για να μην έχουμε αυτό που συνέβη, πράγματι, και είναι εις βάρος στην ουσία των συναδέλφων Βουλευτών απ’ όλες τις πτέρυγες.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, παρακαλώ, τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, εσείς τι θέλετε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Επί της διαδικασίας θέλω να κάνω μια ερώτηση, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Στην τελευταία συζήτηση δόθηκε η δυνατότητα στους Ανεξάρτητους Βουλευτές να μιλήσουν και στους τρεις κύκλους. Θα ήθελα να ρωτήσω…

**ΠΡΟΕΔΡΕΥΩΝ (Νικήτας Κακλαμάνης):** Το ανήγγειλα, κύριε Θεοχάρη. Δεν ήσασταν στην Αίθουσα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το ξέρω, ότι άλλαξε.

**ΠΡΟΕΔΡΕΥΩΝ (Νικήτας Κακλαμάνης):** Οι Ανεξάρτητοι ξεκινούν από τον δεύτερο κύκλο και είναι και στον τρίτο κύκλο, τελευταίοι μετά τους συναδέλφους των κομμάτων.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν θέλω διευκρίνιση, το άκουσα, κύριε Πρόεδρε. Η ερώτηση είναι: γιατί άλλαξε αυτό από την προηγούμενη φορά;

**ΠΡΟΕΔΡΕΥΩΝ (Νικήτας Κακλαμάνης):** Δεν άλλαξε. Έτσι ήταν και την προηγούμενη φορά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Την προηγούμενη φορά μιλήσαμε και στον πρώτο και στον δεύτερο και στον τρίτο κύκλο. Εν πάση περιπτώσει, εάν πρέπει να μιλήσουμε σε δύο κύκλους, γιατί να μην είναι ο πρώτος και ο δεύτερος και να είναι ο δεύτερος και ο τρίτος;

**ΠΡΟΕΔΡΕΥΩΝ (Νικήτας Κακλαμάνης):** Κύριε Θεοχάρη, κατ’ αρχάς έτσι έγινε και την προηγούμενη φορά και το ξέρω γιατί εγώ άνοιξα τη συνεδρίαση.

Δεύτερον, είναι βάσει της αναλογικότητας και γι’ αυτό μπαίνετε από τον δεύτερο κύκλο και τον τρίτο κύκλο και μετά όσοι εγγράφεστε. Τώρα, για το ποιος θα είναι στον δεύτερο ή στον τρίτο κύκλο, δεν είστε πάρα πολλοί, συνεννοηθείτε, για να μας διευκολύνετε και εμάς. Μη βάλετε εμένα τώρα να επιλέξω εσάς ή κάποιον άλλον για να το αν θα είναι στον δεύτερο ή στον τρίτο κύκλο. Μη χάνουμε τώρα περαιτέρω χρόνο, γιατί η ουσία είναι να ακουστούν τα επιχειρήματα και τα αντεπιχειρήματα σχετικά με το νομοσχέδιο.

Μπαίνουμε, λοιπόν, στο θέμα της διαδικασίας σε ό,τι αφορά την ένσταση συνταγματικότητας που κατέθεσε ο κ. Λοβέρδος και απ’ ό,τι με ενημέρωσε –χοντρικά, κύριε Λοβέρδο, για να μην κάνω λάθος- είναι τα δύο επίμαχα άρθρα, του «κόφτη» και του υπερταμείου.

**ΑΝΔΡΕΑΣ ΛΟΒΕΡΔΟΣ:** Έτσι είναι.

**ΠΡΟΕΔΡΕΥΩΝ (Νικήτας Κακλαμάνης):** Δηλαδή, αυτά τα δύο είναι κυρίως τα θέματα της συνταγματικότητας. Το λέω για τυπικούς λόγους, για τους συναδέλφους που θα μιλήσουν, για να το έχουν υπ’ όψιν τους.

Έχουν δικαίωμα να μιλήσουν ο λέγων, ο κ. Λοβέρδος, ο αντιλέγων εκ μέρους του ΣΥΡΙΖΑ, οι Πρόεδροι των Κοινοβουλευτικών Ομάδων ή οι Κοινοβουλευτικοί Εκπρόσωποι από τα υπόλοιπα κόμματα ή συνάδελφος που έχει οριστεί από τα κόμματα –δεν θα ακολουθήσουμε τελείως τον τύπο- και, βεβαίως, ο αρμόδιος Υπουργός κλείνει με ομιλία πέντε λεπτών ως αντιλέγων στην ένσταση του κ. Λοβέρδου.

Θα ρωτώ κάθε κόμμα –γιατί δεν έχω κατάλογο- ποιος θα είναι ο ομιλών. Από τη Νέα Δημοκρατία ξέρω ότι είναι ο κ. Φορτσάκης. Από τα άλλα κόμματα θα σηκώνεται όποιος είναι και θα μου λέει το όνομά του.

**ΣΩΚΡΑΤΗΣ ΦΑΜΕΛΛΟΣ:** Ο κ. Λάππας είναι από εμάς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, έχετε τον λόγο για πέντε λεπτά.

**ΑΝΔΡΕΑΣ ΛΟΒΕΡΔΟΣ:** Πράγματι, κύριε Πρόεδρε, παρ’ ότι τα άρθρα, τα οποία έχω αναφέρει είναι αρκετά, δύο είναι τα θέματα, κυρίες και κύριοι Βουλευτές, για να μην υπάρχει παρεξήγηση. Το ένα ζήτημα αφορά αυτή την υπερεταιρεία και είναι τα δύο πρώτα σημεία της ένστασης που έχουμε καταθέσει και το δεύτερο αφορά αυτό που αποκλήθηκε «κόφτης».

Κύριε Πρόεδρε, αγαπητές και αγαπητοί συνάδελφοι, όσοι ζήσαμε και γνωρίζαμε τα γεγονότα πέρυσι, επί «Βαρουφακειάδος», και όσοι συνειδητοποιούσαμε από τον Οκτώβριο που μας πέρασε, επί «Τσακαλωτειάδος», ότι αντί να κλείσει η αξιολόγηση, αυτή καθυστερεί και η καθυστέρηση, αντί να επιφέρει ανακούφιση στη χώρα και στους πολίτες, επιφέρει κάθε μήνα και κάτι δισεκατομμύρια, αφού κατανοήσαμε την περασμένη Τετάρτη το βράδυ, που κατατέθηκε το σχέδιο νόμου, ότι απ’ όλη αυτή την ιστορία ο Υπουργός των Οικονομικών και οι συνάδελφοί του επέστρεψαν στη χώρα ως «les sans-culottes» -όχι όμως με τη γαλλική έννοια του όρου- ερχόμαστε εδώ και καλούμαστε να ψηφίσουμε. Και το επιχείρημα απευθύνεται στους συναδέλφους της Πλειοψηφίας, γιατί η Μειοψηφία, η Αντιπολίτευση, εκφράστηκε απ’ όλες τις πλευρές της στην επιτροπή: Καλούμαστε να ψηφίσουμε, κυρίες και κύριοι Βουλευτές, το άρθρο 184 και επόμενα.

Σημειώστε ότι σε σχέση με το χαρτί, που ανέγνωσε ο κ. Κακλαμάνης, είναι το πρώτο θέμα. Προσπάθησα να βγάλω από τις πολλές διατάξεις, από τα πολλά άρθρα που αφορούν την υπερεταιρεία, εκείνες που συναρμολογούν το πρόβλημα.

Μας φέρνει, λοιπόν, εδώ μια εταιρεία, που κατά τις φιλοδοξίες της Κυβέρνησης θέλει να είναι εκτός δημοσίου και εκτός νομικών προσώπων δημοσίου δικαίου και του σχετικού δικαίου. Σας απαντά σε αυτά τα ορολογικά θέματα η Διεύθυνση Επιστημονικών Μελετών, εγώ δεν ασχολούμαι με τους τίτλους. Μας φέρνει, λοιπόν, μια εταιρεία, στην οποία δίδει όλη την περιουσία του ελληνικού δημοσίου και με έναν τρόπο, που στην επιτροπή καταλάβαμε ότι η Κυβέρνηση δεν το είχε ακριβώς συνειδητοποιήσει, αλλά το συνειδητοποιούσε λεπτό με το λεπτό, υπό το κράτος της πίεσης που ασκούσε η Αντιπολίτευση.

Περνάει, λοιπόν, όλη αυτή την περιουσία σε μία υπερεταιρεία, της οποίας η διοίκηση είναι αυτή που είναι –Έλληνες και δανειστές, δανειστές και Έλληνες- και στην οποία οι αρμοδιότητες του Εποπτικού Συμβουλίου είναι αυτές που είναι –καθορίζει τα πάντα- με απαραίτητη τη σύμφωνη γνώμη των δανειστών, ESM, αλλά και της Επιτροπής της Ευρωπαϊκής Ένωσης.

Και όλα αυτά για ενενήντα εννέα χρόνια, χωρίς εγγυήσεις! Οι εγγυήσεις που προκύπτουν, όπως η Κυβέρνηση θέλει να μας πει, από τους σκοπούς –το άρθρο 185- κατ’ αρχάς αλλοιώνονται από τις επόμενες διατάξεις του ίδιου του κεφαλαίου του σχεδίου νόμου, νοθεύονται.

Και, κυρίες και κύριοι Βουλευτές, δεν υπάρχει ο έλεγχος της Βουλής! Η Βουλή ακόμα και τις συμβάσεις παραχώρησης τις κυρώνει. Εδώ όλο αυτό το πλέγμα της διαχείρισης της περιουσίας του ελληνικού δημοσίου ρυθμίζεται η ντροπή να μην υπάρχει παρέμβαση του Κοινοβουλίου πουθενά, παρά μόνο σε θέματα ελάσσονος σημασίας, όπως είναι οι εκθέσεις που κατατίθενται εδώ και που μπορεί να συζητήσει η αρμόδια επιτροπή και τα λοιπά.

Αυτή η έλλειψη εγγυήσεων, της μείζονος εγγυήσεως που είναι ο κοινοβουλευτικός έλεγχος, αλλά και άλλων, δημιουργεί προβλήματα, συνάδελφοι, σε σχέση με το άρθρο 106 του Συντάγματος που προστατεύει, όπως η επιστήμη και η νομολογία έχουν καθορίσει, το δημόσιο συμφέρον. Είστε εναντίον του δημοσίου συμφέροντος!

Και ειδικότερα, κύριε Πρόεδρε, στις παραγράφους 11 και 12 του άρθρου 196 εμπράγματα δικαιώματα τρίτων επί αυτής της περιουσίας απαλλοτριώνονται αναγκαστικά με απόφαση του Υπουργού Οικονομικών. Αυτό είναι επίταξη ή δήμευση. Δεν είναι σύμφωνο με το άρθρο 17 του Συντάγματος, που προστατεύει την ιδιοκτησία. Και αυτό είναι το ένα θέμα της ένστασης.

Το δεύτερο είναι ο κόφτης. Συνάδελφοι, για κοιτάξτε το άρθρο 78 παράγραφος 4 και 79 παράγραφος 4 του Συντάγματος! Συνάδελφοι, αλλαγή του προϋπολογισμού δεν μπορεί να γίνει με νομοθετική εξουσιοδότηση. Μπορεί να γίνει μόνο με νόμο. Ειδικά, όταν αφορά τις συντάξεις, ρητά και αυτό καθορίζεται από τις σχετικές διατάξεις του Συντάγματος που προανέφερα.

Κυρίες και κύριοι, τι λέγατε; Τι λέγατε επί αντιπολίτευσης, αλλά και μέχρι την Πέμπτη; Τι λέγατε; Θα αυξάνατε το ΕΚΑΣ και θα καταργούσατε τον ΕΝΦΙΑ. Τι κάνατε; Αυξάνετε σήμερα τον ΕΝΦΙΑ και καταργήσατε –παίρνοντας 900 εκατομμύρια- το ΕΚΑΣ. Αυτά κάνατε! Και επειδή θέλετε να βαφτίσετε το κρέας ψάρι και επειδή θέλετε να καλύψετε όλες αυτές τις αρνητικότατες για τον ελληνικό λαό και τη χώρα συνέπειες των πολιτικών σας, έχετε αναπτύξει έναν βερμπαλισμό που δεν ανταποκρίνεται καθόλου στα λόγια που συγκροτούν το σχέδιο νόμου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με μια φράση.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να ολοκληρώσετε, κύριε συνάδελφε.

**ΑΝΔΡΕΑΣ ΛΟΒΕΡΔΟΣ:** Μας έλεγαν προδότες. «Όχι» λέει ο επίσημος ΣΥΡΙΖΑ, λένε οι Βουλευτές του στη Βουλή και στα μέσα ενημέρωσης. Ο Πρωθυπουργός, ως Αρχηγός της τότε ελάσσονος αντιπολίτευσης, από την Αίθουσα αυτή έχει αποκαλέσει τον τότε Πρωθυπουργό Πινοσέτ και Τσολάκογλου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, σας παρακαλώ, ολοκληρώστε!

**ΑΝΔΡΕΑΣ ΛΟΒΕΡΔΟΣ:** Εσείς, κυρίες και κύριοι, σήμερα με τις διατάξεις των άρθρων 184 και επομένων, με αυτή την υπερεταιρεία, αισθάνεστε καλά στα έδρανά σας;

**ΠΡΟΕΔΡΕΥΩΝ (Νικήτας Κακλαμάνης):** Ωραία, ολοκληρώστε!

**ΑΝΔΡΕΑΣ ΛΟΒΕΡΔΟΣ:** Με το ξεπούλημα της δημόσιας περιουσίας, βάσει αυτής της διάταξης, που υπάρχει εδώ και την οποία καταγγέλλουμε, αισθάνεστε καλά ως μέλη της Εθνικής Αντιπροσωπείας;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, σας παρακαλώ! Σας έχω δώσει δύο επιπλέον λεπτά!

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ζητάμε να γίνει δεκτή η ένσταση αντισυνταγματικότητας.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ως αντιλέγων από το κόμμα του ΣΥΡΙΖΑ ο «συνήθης ύποπτος», ο συνάδελφος κ. Λάππας έχει τον λόγο.

Παρακαλώ, ησυχία, για να τελειώσουμε το συντομότερο και να μπούμε στο νομοσχέδιο.

Ορίστε, κύριε Λάππα, έχετε τον λόγο.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, για μία ακόμη φορά, αμιγώς πολιτικά επιχειρήματα και πολιτικές αιτιάσεις –επιτρεπτές- διατυπώνονται με αναγωγή στο Σύνταγμα. Νομίζω ότι είναι επιτρεπτό να υπάρχουν πολιτικές αντιρρήσεις και σκληρή κριτική, όμως δεν μπορούν να ανάγονται όλα στο Σύνταγμα.

Και θα θυμίσω στον κ. Λοβέρδο, που είναι και καθηγητής Συνταγματικού Δικαίου, ότι κάθε ένσταση συνταγματικότητας πρέπει σωρευτικά να πληροί τρεις βασικές προϋποθέσεις που απορρέουν από τον χαρακτήρα του Συντάγματος ως υπέρτατου κανόνα δικαίου: Είναι ο αυστηρός χαρακτήρας του Συντάγματος, είναι η αρχή της διάκρισης των λειτουργιών και είναι το γεγονός της αναγωγής του Συντάγματος ως θεμελιώδους νόμου.

Η ένσταση που υπεβλήθη είναι, βεβαίως, ένσταση στο πλαίσιο της λειτουργίας της Βουλής και με αυτή την έννοια επιχειρείται ουσιαστικά ένας έλεγχος προληπτικός -αφού ο κατασταλτικός γίνεται μόνο από τα δικαστήρια- και πολιτικός βεβαίως, αφού γίνεται από ένα όργανο πολιτικό, όπως είναι η Βουλή.

Στο πλαίσιο, λοιπόν, αυτό θα απαντούσα ως εξής:

Όσον αφορά το ταμείο, κύριε Πρόεδρε, δύο αιτιάσεις-επιχειρήματα ουσιαστικά ανάγονται σε δήθεν προβλήματα συνταγματικότητας: πρώτον, η διάρκεια της εταιρείας που συστήνεται και, δεύτερον, το γεγονός ότι ολόκληρη η περιουσία του δημοσίου μεταβιβάζεται σε αυτή την εταιρεία. Ουδέν ψευδέστερον.

Όσον αφορά τη διάρκεια των ενενήντα εννέα ετών, από τους αρμόδιους Υπουργούς και στις δύο ημέρες της συζήτησης στις επιτροπές, ενδελεχώς, σε όλα τα επίπεδα, σε βάθος και σε όλη την έκταση, έχει επιχειρηματολογηθεί για ποιον λόγο γίνεται. Γίνεται γιατί δεν θέλουμε να έχουμε μια κοντόθωρη, κοντόφθαλμη πολιτική, αλλά ένα μακροπρόθεσμο σχέδιο, που οδηγεί στην ανάπτυξη της οικονομίας. Αυτό είναι το βασικό επιχείρημα. Θα μπορούσε να πει κανένας ότι δεν είναι σωστό, ότι είναι αλυσιτελές ή δεν είναι τεκμηριωμένο. Αυτό είναι πολιτικό επιχείρημα. Δεν μπορεί είναι επιχείρημα συνταγματικής τάξεως.

Δεύτερον, πράγματι πηγαίνει όλη η περιουσία του δημοσίου στο ταμείο αυτό; Όχι βεβαίως. Δεν πηγαίνει. Αναφέρεται ρητά, κύριε Πρόεδρε. Λέμε ad hoc, συγκεκριμένα ποιες πηγαίνουν στο ταμείο. Δεν μπορούμε να λέμε με έναν ισοπεδωτικό και καταστροφολογικό λόγο ότι τα πάντα πηγαίνουν στην εταιρεία. Ποια πάντα; Αφού τα ορίζει η διάταξη του νόμου. Να έχετε αντίρρηση γι’ αυτά, το καταλαβαίνω. Να λέτε με ισοπεδωτικό τρόπο ότι τα πάντα πηγαίνουν στην εταιρεία δεν είναι ορθό, γιατί αντιφάσκει με το ίδιο το κείμενο του νόμου.

Και πάμε παραπέρα. Δεν θέλω να πω άλλα για το ταμείο. Νομίζω ότι θα τα πει ο αρμόδιος Υπουργός.

Κύριε Λοβέρδο, όσον αφορά τον κόφτη, θα είχατε δίκιο υπό μία μόνο προϋπόθεση. Ποια προϋπόθεση; Εάν εδώ είχαμε εκτέλεση νέου προϋπολογισμού –αντιλαμβάνεται ο κ. Σταϊκούρας για ποιο πράγμα ομιλώ- και όχι εκτέλεση του υπάρχοντος. Δεν έχουμε κατάρτιση νέου προϋπολογισμού, οπότε θα είχατε δίκιο για τις επιπτώσεις στους μισθούς και στις συντάξεις. Έχουμε εκτέλεση του υπάρχοντος προϋπολογισμού, υπό άλλους όρους, υπό άλλες προϋποθέσεις. Κατάρτιση νέου προϋπολογισμού δεν έχουμε. Προκύπτει ρητώς από το κείμενο του νόμου. Άρα δεν υπάρχει κανένα θέμα συνταγματικότητας, κύριε Λοβέρδο.

Τελειώνοντας, για να μην πολυλογώ –νομίζω ότι θα τα πουν και οι Υπουργοί- να πω το εξής: Εγώ, κύριε Λοβέρδο, δεν αρνούμαι ότι, όταν κάνουμε μια συζήτηση στο Κοινοβούλιο και μιλάμε για το Σύνταγμα, μπορούμε να επιχειρηματολογήσουμε και επί νομικών θεμάτων και όρων. Δεν μιλάμε για το Σύνταγμα εκείνο, που ήταν μια απλή εννοιολογική και γραμματική διατύπωση. Πλέον, μετά τον πόλεμο, τα Συντάγματα ερμηνεύονται και με αναφορά στην κοινωνικοπολιτική πραγματικότητα. Σε αυτό μπορεί να έχετε δίκιο. Για την ταυτότητα, όμως, του συνταγματικού λόγου, κανένα από τα επιχειρήματα που διατυπώσατε δεν τεκμηριώνουν ότι πάσχει το Σύνταγμα ως προς αυτά.

Και μια τελευταία παρατήρηση, κύριε Πρόεδρε.

Κύριε Λοβέρδο, ξέρετε ότι στη νομική και ιδίως στη συνταγματική επιστήμη πολλαπλώς έχει τονιστεί και στα συγγράμματα και στη νομολογία –να μην αναφέρω τις αποφάσεις του Συμβουλίου της Επικρατείας, που είναι πάνω από είκοσι από το 2010 μέχρι σήμερα- ότι όταν επιχειρηματολογεί η Κυβέρνηση ή το αρμόδιο Υπουργείο Οικονομικών –και το δικό σας τότε- για τα θέματα προστασίας του δημόσιου συμφέροντος και ανόρθωσης μιας ανισορροπίας των οικονομικών, τίποτα δεν προσβάλλει το Σύνταγμα, όποια ρύθμιση και αν εισάγεται προς την κατεύθυνση αυτή. Άλλωστε…

(Θόρυβος από την πτέρυγα της Νέας Δημοκρατίας)

**ΠΡΟΔΡΕΥΩΝ (Νικήτας Κακλαμάνης):** Ήρεμα, παρακαλώ!

**ΣΠΥΡΙΔΩΝΑΣ ΛΑΠΠΑΣ:** Τα έχω μπροστά μου, κύριε Σταϊκούρα. Θα τα καταθέσω πολύ ευχαρίστως.

Και τελειώνω, κύριε Πρόεδρε, μιας και δεν έχω άλλον χρόνο.

Θα έλεγα κάτι που πρέπει να αφορά όλους τους Βουλευτές του ελληνικού Κοινοβουλίου, κύριε Πρόεδρε: Η πλειοδοσία στην υποβολή ενστάσεων συνταγματικότητας, μια πληθωριστική συνταγματολογία δηλαδή, λίγο πολύ αποδυναμώνει την αποτελεσματικότητα του ίδιου τους Συντάγματος. Σιγά σιγά θα φτάσουμε σε κάθε σοβαρό νόμο, που ρυθμίζει σε οικονομικό ή πολιτικό επίπεδο θέματα της κοινωνίας, συνέχεια να έχουμε και μια ένσταση συνταγματικότητας. Σιγά σιγά θα αποδυναμωθεί και η ίδια η ένσταση, αλλά και το ίδιο το Σύνταγμα.

Και το σημαντικότερο, ενώ θα έπρεπε εδώ μέσα να υπάρχει μία διαπάλη πολιτικών ιδεών, προγραμμάτων και αντιλήψεων, ανάγουμε ακριβώς τα πολιτικά μας επιχειρήματα σε συνταγματικό δήθεν πρόβλημα και έτσι αποδυναμώνουμε την ίδια τη λειτουργία του Κοινοβουλίου, που είναι ένας χώρος διακίνησης και διαπάλης των ιδεών και των προγραμμάτων μας. Σε αυτά πρέπει να εμμείνουμε και όχι σε θέματα αντισυνταγματικότητας.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Θεόδωρος Φορτσάκης έχει οριστεί εκ μέρους της Νέας Δημοκρατίας ως ομιλητής για το συγκεκριμένο θέμα.

Κύριε συνάδελφε, έχετε τον λόγο.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε επίρρωση όσων πολύ ορθά είπε ο συνάδελφος κ. Λοβέρδος, θα ήθελα δι’ ολίγων να πω πρώτα για την περίφημη «Εταιρεία Συμμετοχών και Περιουσίας» δυο λόγια και μετά για τον λεγόμενο «κόφτη».

Θυμίζω ότι για την Εταιρεία Συμμετοχών και Περιουσίας σχεδόν το σύνολο της δημόσιας περιουσίας, ΤΑΙΠΕΔ, Ταμείο Χρηματοπιστωτικής Σταθερότητας με το τραπεζικό σύστημα της χώρας, κτηριακό σύστημα δημοσίου, σχολεία, νοσοκομεία κ.λπ., δημόσιες επιχειρήσεις, δίκτυο ενέργειας, συγκοινωνίες, αεροδρόμια, λιμάνια εντάσσεται σε εταιρεία holding, η οποία ανήκει μεν στο δημόσιο, αλλά κατά ρητή πρόβλεψη δεν ανήκει καν στον ευρύτερο δημόσιο τομέα και διοικείται ουσιαστικά από ξένους, αφού από τα μέλη της, τα τρία ορίζονται κατόπιν εγκρίσεως ξένων, τα δύο δε απευθείας από ξένους. Χρειάζεται δε πάντοτε τέσσερις να έχουν συμφωνήσει για να υπάρξει απόφαση.

Στην πραγματικότητα εδώ βρισκόμαστε σε μία κατάσταση, όπου το ελληνικό κράτος έχει απωλέσει για πολλά χρόνια ένα πάρα πολύ μεγάλο τμήμα της δημόσιας και εθνικής περιουσίας του, καθώς και τη διαχείριση των δημοσίων εσόδων του κρατικού προϋπολογισμού.

Οι διατάξεις αυτές, κυρίες και κύριοι συνάδελφοι, αποτελούν παγκόσμια πρωτοτυπία και δεν απαντώνται ούτε στα πιο ακραία αποικιοκρατικά συστήματα. Η παραβίαση του Συντάγματός μας είναι κατάφωρη και θα αναφερθώ σε συγκεκριμένα άρθρα για να μη θεωρηθεί ότι κάνουμε γενική συζήτηση.

Η αποξένωση του κράτους από μεγάλο κομμάτι της περιουσίας του και η διαχείρισή της από ξένους θίγει τη λαϊκή κυριαρχία και την εθνική κυριαρχία και επιφέρει βάναυσο κτύπημα στην ουσία της λειτουργίας του δημοκρατικού πολιτεύματος.

Αναφέρομαι στις τρεις συντεταγμένες εξουσίες. Εκτελεστική εξουσία, κυβέρνηση. Θίγεται το άρθρο 82 του Συντάγματος που ορίζει ότι η κυβέρνηση καθορίζει και κατευθύνει τη γενική πολιτική της χώρας και ο πρωθυπουργός συντονίζει την ενότητά της, καθώς και τις δημόσιες γενικά υπηρεσίες. Ποια κυβέρνηση και ποιος πρωθυπουργός θα επιτελέσουν ποιον συνταγματικό ρόλο, όταν δεν έχουν τον έλεγχο και τη διαχείριση των οικονομικών του κράτους; Χωρίς οικονομικά μέσα δεν νοείται διακυβέρνηση της χώρας.

Θίγεται η νομοθετική εξουσία, η Βουλή και ειδικότερα θίγεται και κατά την άσκηση του νομοθετικού έργου της, αλλά και κατά την άσκηση του κοινοβουλευτικού ελέγχου.

Για το νομοθετικό έργο, το άρθρο 70 παράγραφος 1 του Συντάγματος, προβλέπει ότι η Βουλή ασκεί το έργο της με τεκμήριο αρμοδιότητας. Αν από το νομοθετικό έργο εξαιρεθούν οι υπηρεσίες και τα οικονομικά του δημοσίου, το έργο της Βουλής καθίσταται άνευ αντικειμένου. Η Βουλή έχει τη συνταγματική υποχρέωση να ασκεί αυτό το έργο η ίδια, χωρίς να επιτρέπεται να αποξενωθεί από αυτό ακόμα και αν η ίδια το επιθυμεί.

Η διαχείριση της δημόσιας περιουσίας περιλαμβάνει και την εξουσία μεταβίβασης των αντικειμένων της, αποτελεί τμήμα της γενικότερης κρατικής κυριαρχίας, η οποία είναι ανεπίδεκτη μεταβίβασης, είναι ανεπίδεκτη παραχώρησης και αναπαλλοτρίωτη. Το έργο αυτό αναλαμβάνει, σύμφωνα με το νομοσχέδιο, πλέον η νέα εταιρεία.

Θίγεται ο συνταγματικά προβλεπόμενος κοινοβουλευτικός έλεγχος της Βουλής και ειδικότερα το άρθρο 70 παράγραφος 6, που προβλέπει ότι η Βουλή ασκεί τον κοινοβουλευτικό της έλεγχο, όπως ορίζει ο Κανονισμός της. Εφόσον από τον έλεγχο αυτό αφαιρείται η περιουσία του δημοσίου και οι υπηρεσίες του, ο έλεγχος καθίσταται γράμμα νεκρό. Η Βουλή δεν επιτρέπεται να αποξενωθεί από τον κοινοβουλευτικό έλεγχο, που της έχει συνταγματικά ανατεθεί. Σημειώνω ότι, όπως ήδη τονίστηκε, η νέα εταιρεία δεν λογοδοτεί στη Βουλή.

Τρίτον, θίγεται η δικαστική εξουσία. Το άρθρο 98 παράγραφος 1 περ. α΄ του Συντάγματος προβλέπει ότι στην αρμοδιότητα του Ελεγκτικού Συνεδρίου περιλαμβάνεται ο έλεγχος συμβάσεων μεγάλης οικονομικής αξίας, στις οποίες αντισυμβαλλόμενος είναι το δημόσιο ή άλλο νομικό πρόσωπο που εξομοιώνεται με αυτό.

Ο έλεγχος αυτός προβλέπεται –προσέξτε!- επί ατομικών συμβάσεων και όχι επί κατηγορίας συμβάσεων, αντίθετα με ό,τι προβλέπει το νομοσχέδιο. Παραβιάζεται κατά τον τρόπο αυτό η συνταγματική διάταξη που διασφαλίζει τη νομιμότητα και τη διαφάνεια κατά τη σύναψη των συμβάσεων του δημοσίου.

Πέραν, όμως, των τριών λειτουργιών –εκτελεστικής, νομοθετικής και δικαστικής- θίγεται βάναυσα η συνολική πραγμάτωση της λαϊκής κυριαρχίας, που προβλέπει το άρθρο 1 του Συντάγματος, δεδομένου ότι η διαχείριση της περιουσίας και των υπηρεσιών του δημοσίου ανατίθεται σε οργανισμό ιδιωτικού δικαίου, που διοικείται και ελέγχεται από πρόσωπα η επιλογή των οποίων εκφεύγει της εξουσίας της Κυβέρνησης και της Βουλής.

Επιπλέον, δεδομένου ότι η νέα εταιρεία εξαιρείται από τον δημόσιο ή ευρύτερο δημόσιο τομέα, ενώ κατέχει τεράστιο κομμάτι της περιουσίας του δημοσίου, στην πραγματικότητα καταλύεται η έννοια του δημοσίου τομέα, καθώς και του ευρύτερου δημοσίου τομέα, που εντούτοις είναι έννοιες συνταγματικά κατοχυρωμένες στο άρθρο 14 παράγραφος 9 και άρθρο 103, παράγραφοι 7 και 8 του Συντάγματος. Επομένως η άσκηση εκτελεστικής εξουσίας, η άσκηση νομοθετικού έργου και κοινοβουλευτικού ελέγχου αναλαμβάνεται πλέον από μια ανώνυμη εταιρεία υπό ξένη διοίκηση ανεύθυνη, χωρίς τον δικαστικό έλεγχο του Ελεγκτικού Συνεδρίου.

Εν τέλει, καταλύεται η διάκριση των εξουσιών του άρθρου 26 και ένα μεγάλο κομμάτι της λαϊκής κυριαρχίας, που κατοχυρώνει το άρθρο 1 του Συντάγματος, ανατρέποντας έτσι και τη συνολική δομή λειτουργίας του Συντάγματος κατά κατάλυση της δημοκρατικής αρχής του πολιτεύματός μας αλλά και της εθνικής κυριαρχίας, αφού για όλα πλέον αποφασίζουν για έναν αιώνα ανέλεγκτοι ξένοι.

Πραγματικά εγώ, ως μέλος αυτής της Βουλής, αισθάνομαι ντροπή να συμμετέχω σε μια τέτοια συζήτηση και αισθάνομαι ντροπή που βλέπω ότι η ελληνική Βουλή θα ψηφίσει τέτοιες διατάξεις.

Θα ήθελα να κλείσω σε λιγότερο από ένα λεπτό, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Πρέπει να ολοκληρώσετε, όμως.

**ΘΕΟΔΩΡΟΣ ΦΟΡΤΣΑΚΗΣ:** Σε τριάντα δευτερόλεπτα.

Μιλώντας για τον περίφημο κόφτη -τα είπε και ο κ. Λοβέρδος- τρεις είναι οι διατάξεις του Συντάγματος που προσβάλλονται βάναυσα. Είναι το άρθρο 78 για τη φορολογία που προβλέπει ότι χρειάζεται οπωσδήποτε τυπικός νόμος για φορολογικά θέματα. Είναι το άρθρο 79, παράγραφος 4 του Συντάγματος -σας παρακαλώ διαβάστε το, διότι προφανώς δεν έχει αναγνωστεί επαρκώς από πολλούς συναδέλφους- το οποίο expressis verbis λέει ότι, όταν υπάρχει απόκλιση από τον προϋπολογισμό, χρειάζεται η Βουλή να ψηφίσει ειδικό νόμο. Διαβάστε το άρθρο. Είναι εντελώς σαφές. Επομένως δεν επιδέχεται καν συζήτηση το θέμα αυτό.

Και, τρίτον, είναι το άρθρο 43, παράγραφος 2, το οποίο προβλέπει ότι όταν υπάρχει εξουσιοδότηση, πρέπει να είναι σαφής, ειδική και ορισμένη σύμφωνα και με τη νομολογία των ανωτάτων δικαστηρίων. Άρα με γεγονότα αβέβαια, τα οποία τελούν υπό αιρέσεις. που δεν ξέρουμε πότε θα πληρωθούν, προσβάλλεται βάναυσα και η δικαιολογημένη εμπιστοσύνη αλλά και η ασφάλεια δικαίου και, επομένως, έχουμε κατάφωρες αντισυνταγματικότητες.

Αυτά κύριοι συνάδελφοι είναι πάρα πολύ σοβαρά θέματα, πάρα πολύ μεγάλα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φορτσάκη, σας παρακαλώ, κλείστε.

**ΘΕΟΔΩΡΟΣ ΦΟΡΤΣΑΚΗΣ:** Τελειώνω, κύριε Πρόεδρε, σε λιγότερο από ένα δευτερόλεπτο.

Είναι πραγματικά ντροπή για τη Βουλή μας να έχει φτάσει στο σημείο να αποξενώνεται το κράτος μας από την περιουσία του και να τίθεται υπό ξένη κατοχή για έναν αιώνα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει για το συγκεκριμένο θέμα ο Κοινοβουλευτικός Εκπρόσωπος της Χρυσής Αυγής κ. Ηλίας Κασιδιάρης.

**ΗΛΙΑΣ ΚΑΣΙΔΙΑΡΗΣ:** Το παρόν νομοθέτημα είναι προδήλως παράνομο, αντισυνταγματικό και απολύτως ανθελληνικό, διότι δεσμεύεται η εθνική περιουσία της Ελλάδος για έναν και πλέον αιώνα. Όλη η εθνική περιουσία της χώρας περνά σε ξένα χέρια.

Οι ξένοι από εδώ και στο εξής θα ελέγχουν απόλυτα το ρεύμα, τις επικοινωνίες, το νερό, τους λιμένες, τα αεροδρόμια, τις συγκοινωνίες, τις οδικές αρτηρίες, το φυσικό αέριο, το πετρέλαιο, όλη την περιουσία, όλες τις πλουτοπαραγωγικές πηγές της Ελλάδος. Με το περιβόητο «Νέο Ταμείο Αποκρατικοποιήσεων» τίθενται όλα αυτά υπό ξένη διοίκηση. Αναφέρεται ρητά στο εν λόγω άθλιο νομοθέτημα ότι ο πρόεδρος του διοικητικού συμβουλίου του συγκεκριμένου ταμείου θα διορίζεται από την Κομισιόν, ομοίως και ένα μέλος του. Αλλά και για τα υπόλοιπα τρία μέλη θα πρέπει να υπάρχει η υπογραφή της Κομισιόν, δηλαδή των ξένων τοκογλύφων, οι οποίοι έχουν διασύρει την πατρίδα μας.

Πωλείται, εκχωρείται ο ΟΤΕ, δηλαδή οι επικοινωνίες, η ΕΥΔΑΠ, δηλαδή το νερό του ελληνικού λαού, η ενέργεια, οι πιο νευραλγικές υπηρεσίες και εταιρείες, δηλαδή η ΔΕΗ για το ρεύμα, τα ΕΛΠΕ για το πετρέλαιο, ΔΕΠΑ και ΔΕΣΦΑ, οι λιμένες της χώρας.

Μετά τον Πειραιά που πωλήθηκε σε Κινέζους, πωλείται ο Οργανισμός Λιμένος Θεσσαλονίκης, δεκάδες τουριστικοί λιμένες και μαρίνες ακόμα και σε Τούρκους. Μιλάμε για ξεκάθαρη απώλεια της εθνικής κυριαρχίας της Ελλάδος. Μιλάμε για ολοκληρωτική μετατροπή της χώρας σε ένα άθλιο προτεκτοράτο ξένων δυνάμεων. Γι’ αυτό και το συγκεκριμένο νομοσχέδιο δεν είναι μόνο αντισυνταγματικό. Είναι εξίσου άθλιο, παράνομο και εθνοπροδοτικό.

Τα δίκτυα μεταφορών της Ελλάδος, «ΤΡΑΙΝΟΣΕ», «Εγνατία Οδός», όλα τα αεροδρόμια της χώρας, το «Ελευθέριος Βενιζέλος» και τα δεκατέσσερα περιφερειακά αεροδρόμια, τα οποία ξεπούλησε πρώτη η Νέα Δημοκρατία και σήμερα ο ΣΥΡΙΖΑ με τους ΑΝΕΛ ολοκληρώνουν αυτή την προδοσία.

Όλα τα παίρνουν οι Γερμανοί. Το αεροδρόμιο της Θεσσαλονίκης, της Κέρκυρας, της Κεφαλλονιάς, της Ζακύνθου, του Ακτίου, της Καβάλας, της Ρόδου, της Σάμου, της Κω, της Μυτιλήνης, της Μυκόνου, της Σαντορίνης, της Σκιάθου και άλλα είκοσι τρία αεροδρόμια στη συνέχεια εκχωρούνται, ξεπουλιούνται σε ξένα χέρια. Το ίδιο γίνεται για άπειρες εκτάσεις, για ακίνητα του δημοσίου και ολυμπιακά ακίνητα. Πρωτίστως, μέσω του Ταμείου Χρηματοπιστωτικής Σταθερότητας, εκχωρούνται οι μετοχές των ελληνικών τραπεζών. Ο έλεγχος του τραπεζικού συστήματος της Ελλάδας περνά ολοκληρωτικά και 100% σε ξένα χέρια και η χώρα μετατρέπεται σε οικονομικό προτεκτοράτο.

Το συγκεκριμένο νομοσχέδιο είναι πάνω απ’ όλα αντισυνταγματικό και το έχουμε επαναλάβει. Μόνο η Χρυσή Αυγή έχει το θάρρος να λέει αυτές τις αλήθειες, διότι σύμφωνα με το Σύνταγμα των Ελλήνων όλοι οι πολίτες είμαστε ίσοι απέναντι στον νόμο. Στη φορολογία, όμως, με βάση όλα αυτά τα νομοθετήματα, υπάρχουν κάποιοι πολίτες πιο ίσοι από τους άλλους και αυτοί είναι οι Βουλευτές, γιατί ένας ελεύθερος επαγγελματίας, ένας παραγωγός, ένας αγρότης, ένας απ’ αυτούς που δουλεύουν στην Ελλάδα και όχι τους κηφήνες του δημοσίου, είναι υποχρεωμένος –αυτά τα στοιχεία τα έχω καταθέσει και προέρχονται από το «TAXIS» και δεν αμφισβητούνται- να πληρώνει 243% περισσότερο φόρο απ’ ό,τι πληρώνει ένας Βουλευτής.

Αυτό κυριολεκτικά είναι ένα έκτρωμα αντισυνταγματικότητας, όπως είναι και όλοι οι νέοι φόροι που περιλαμβάνονται στο εν λόγω νομοσχέδιο. Εξοντώνουν την αγορά, από τα Ι.Χ., μέχρι τα καύσιμα, μέχρι τον καφέ και την μπίρα και, φυσικά, μέχρι τον ΕΝΦΙΑ. Γίνατε Κυβέρνηση λέγοντας ότι θα καταργήσετε τον ΕΝΦΙΑ και τον διπλασιάζετε. Αυτή είναι η αλητεία και η απάτη, την οποία έχει φέρει ο ΣΥΡΙΖΑ στην πολιτική ζωή της χώρας.

Το μεγαλύτερο έγκλημα, όμως, είναι πως όλα αυτά τα λεφτά, που θα βγουν από τον ιδρώτα και το αίμα του ελληνικού λαού περνάνε και αυτά σε ξένα χέρια μέσω της νέας αυτοτελούς Γραμματείας Εσόδων, που θα μαζεύει όλο το χρήμα και θα ελέγχεται από ξένους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Είναι αντισυνταγματικό το εν λόγω νομοθέτημα, διότι με το δημοψήφισμα του περασμένου Ιουλίου, ενώ εσείς καλέσατε τον ελληνικό λαό να πει «όχι», κάνετε τη μεγαλύτερη κωλοτούμπα στη σύγχρονη πολιτική ζωή της Ελλάδας. Ο λαός είπε «όχι» στα μνημόνια, «όχι» στην υποταγή. Κι εσείς τι κάνατε; Λιγότερο από έναν χρόνο αργότερα, μας φέρνετε επτάμισι χιλιάδες σελίδες νέου μνημονίου. Μέσα σε ένα CD μας φέρνετε το ξεπούλημα όλης της Ελλάδας!

Κλείνω, βεβαίως, με τον περίφημο κόφτη, ένα όργιο αντισυνταγματικότητας και παρανομίας, ο οποίος θα είναι μόνιμος και όχι έκτακτος και ο οποίος καταργεί τη Βουλή και την Εθνική Αντιπροσωπεία. Λέτε φασίστες εμάς της Χρυσής Αυγής. Μεγαλύτερος φασισμός απ’ αυτόν που έχετε επιβάλει εσείς στα πολιτικά πράγματα της Ελλάδας δεν έχει υπάρξει ξανά στη Μεταπολίτευση!

Βέβαια, θα πω ότι ο κόφτης δεν εξαιρεί την εθνική άμυνα. Δεν εξαιρεί την άμυνα των Ελλήνων απέναντι στην επεκτατικότητα των Τούρκων. Εξαιρεί μόνο έναν, τον Μπόμπολα και τους νταβατζήδες. Ο κόφτης λέει συγκεκριμένα: «Δαπάνες απορρέουσες από αξιώσεις ιδιωτών από την εκτέλεση δημόσιων συμβάσεων εξαιρούνται».

Δηλαδή, κόβετε τα χρήματα που αποδίδονται στην εθνική άμυνα, αλλά δεν κόβετε τα χρήματα από τους νταβατζήδες σας. Πόρνες αυτών των νταβατζήδων και των ξένων τοκογλύφων έχετε καταντήσει όλοι εσείς οι κυβερνώντες και μας φέρνετε επτάμισι χιλιάδες σελίδες μνημονίου, μία αθλιότητα μέσα σε ένα CD, νύχτα!

**ΠΡΟΕΔΡΕΥΩΝ (Νικήτας Κακλαμάνης):** Γιατί φωνάζετε;

**ΗΛΙΑΣ ΚΑΣΙΔΙΑΡΗΣ:** Το ξεπούλημα της Ελλάδας γίνεται μέσα σε ένα CD!

**ΠΡΟΕΔΡΕΥΩΝ (Νικήτας Κακλαμάνης):** Σας είπε κανείς ότι δεν σας ακούμε;

**ΗΛΙΑΣ ΚΑΣΙΔΙΑΡΗΣ:** Σας το επιστρέφουμε! Να τελειώσει, επιτέλους, αυτό το αίσχος!

(Στο σημείο αυτό ο Βουλευτής κ. Ηλίας Κασιδιάρης πετάει ένα CD προς τα υπουργικά έδρανα)

(Χειροκροτήματα από την πτέρυγα της Χρυσής Αυγής)

(Θόρυβος-διαμαρτυρίες από όλες τις πτέρυγες)

**ΣΩΚΡΑΤΗΣ ΦΑΜΕΛΛΟΣ:** Αυτό είναι προσβολή της δημοκρατίας!

**ΗΛΙΑΣ ΚΑΣΙΔΙΑΡΗΣ:** Θα φωνάζω όσο ξεπουλιέται αυτή η χώρα και μια μέρα θα έρθει μια πραγματικά πατριωτική παράταξη, η οποία θα ολοκληρώσει, θα κλείσει και θα τελειώσει αυτό το ξεπούλημα.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, καθίστε κάτω.

**ΗΛΙΑΣ ΚΑΣΙΔΙΑΡΗΣ:** Είστε πουλημένοι! Σας καταγγέλλουμε για το ξεπούλημα της πατρίδας μας!

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε τον λόγο.

Κλείστε το μικρόφωνο. Δεν έχει πλέον τον λόγο ο κ. Κασιδιάρης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Αργήσατε πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και θεωρώ αντικοινοβουλευτικό αυτό που κάνετε και σας εγκαλώ στην τάξη.

Να γραφτεί στα Πρακτικά.

Αυτό το κάνετε τη στιγμή που μας παρακολουθούν από τα άνω δυτικά θεωρεία πενήντα μαθητές από το Δημοτικό Σχολείο Καλαμαριάς, τους οποίους και καλωσορίζουμε, για να κάνετε θέατρο!

**ΙΩΑΝΝΗΣ ΛΑΓΟΣ:** Εδώ πουλάτε την Ελλάδα! Ξεπουλάτε την Ελλάδα!

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε τον λόγο. Καθίστε κάτω!

(Θόρυβος από την πτέρυγα της Χρυσής Αυγής)

Καθίστε κάτω!

**ΗΛΙΑΣ ΚΑΣΙΔΙΑΡΗΣ:** Πουλημένοι! Πουλάτε την Ελλάδα!

**ΙΩΑΝΝΗΣ ΛΑΓΟΣ:** Τα παιδάκια αυτά ξεπουλάτε! Αυτά είναι σκλαβάκια!

**ΗΛΙΑΣ ΚΑΣΙΔΙΑΡΗΣ:** Γι’ αυτή τη νέα γενιά αγωνιζόμαστε!

**ΠΑΝΑΓΙΩΤΗΣ ΗΛΙΟΠΟΥΛΟΣ:** Ξεπουλάτε την Ελλάδα για εκατό χρόνια!

**ΠΡΟΕΔΡΕΥΩΝ (Νικήτας Κακλαμάνης):** Καθίστε κάτω αμέσως. Δεν έχετε τον λόγο. Σιωπή!

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Θα επαναλάβουμε για άλλη μια φορά, κύριε Πρόεδρε -και μιλάω και προς όλους- αυτή την υποκρισία στην Αίθουσα που αφορά το Σύνταγμα. Ποιος καθορίζει τη συνταγματικότητα και την αντισυνταγματικότητα; Η εκάστοτε πλειοψηφία της Βουλής, ναι ή όχι; Έτσι δεν είναι;

Κύριε Λάππα, εσείς, που ήσασταν λάβρος…

**ΣΠΥΡΙΔΩΝΑΣ ΛΑΠΠΑΣ:** Δεν είμαι λάβρος καθόλου.

**ΑΘΑΝΑΣΙΟΣ ΠΑΦΙΛΗΣ:** …πείτε μας τώρα, λοιπόν, που είστε στην Κυβέρνηση, από αυτά που καταγγείλατε ως αντισυνταγματικά ποιο καταργήσατε; Πείτε μας ένα από αυτά που είχατε καταγγείλει ως αντισυνταγματικά και μας βάλατε και ψηφίσαμε εδώ όλο το προηγούμενο διάστημα, σε κάθε συνεδρίαση σχεδόν, πείτε μας τώρα που είστε στην Κυβέρνηση -να πουν και οι Υπουργοί- ποιο από αυτά που υποστηρίζατε ότι είναι αντισυνταγματικό έχετε καταργήσει.

Δεύτερον, για το άλλο μέρος, που ο κ. Λοβέρδος ήταν εισηγητής και έλεγε για τους υπόλοιπους, ο δικός σας ο κόφτης ήταν συνταγματικός; Συνταγματικότατος, ε; Το ότι εσείς δίνετε δικαίωμα συνολικότερα η Ευρωπαϊκή Ένωση να αποφασίζει και να ελέγχει τους προϋπολογισμούς και όλα τα υπόλοιπα, αυτά είναι συνταγματικά; Τούτο είναι αντισυνταγματικό;

Για να ξεκαθαρίσουμε, εμείς λέμε και υποστηρίζουμε ότι το αστικό Σύνταγμα είναι έτσι φτιαγμένο σαν λάστιχο, για να μπορεί η κάθε κυβέρνηση να το ερμηνεύει όπως θέλει και ξέρουμε πια ουσιαστικά ποια συμφέροντα προστατεύει. Δεν προστατεύει αυτά που γράφει, είναι γενικές διακηρύξεις. Αυτά φαίνονται από την ίδια την πολιτική που ασκείται.

Παρ’ όλο που λέμε όλα αυτά, υποστηρίζουμε την ένσταση αντισυνταγματικότητας, όπως και παλιότερα κάναμε το ίδιο, αλλά δεν μπορούμε να ανεχτούμε και δεν πρέπει ο ελληνικός λαός να ανεχτεί αυτή την υποκρισία. Διότι τι γίνεται σήμερα; Απλώς, άλλαξαν οι ρόλοι. Τώρα ο ΣΥΡΙΖΑ υπερασπίζεται τη συνταγματικότητα σε μια βάρβαρη αντιλαϊκή πολιτική κυριολεκτικά και οι άλλοι που εφάρμοσαν ακριβώς την ίδια πολιτική και άνοιξαν τον δρόμο και ψήφισαν όλους αυτούς τους νόμους, εμφανίζονται υπερασπιστές του Συντάγματος και των λαϊκών δικαιωμάτων.

Εμείς, λοιπόν, υποστηρίζουμε αυτή την ένσταση της αντισυνταγματικότητας, παρά τις επιφυλάξεις και όλα τα υπόλοιπα που λέμε.

Σε ό,τι αφορά αυτή την περιβόητη εταιρεία, δεσμεύει για ενενήντα εννιά χρόνια και εξαιρεί συγκεκριμένα, ανοικτό είναι για όλα. Σας κάνω μια ερώτηση όχι από άποψης ουσίας, γιατί έχουν παραδοθεί και με άλλους νόμους και παλαιότερα. Όλες οι κυβερνήσεις και η χούντα και όλοι έχουν παραδώσει αμύθητη περιουσία στα μονοπώλια ελληνικά και ξένα και όσον αφορά εκείνους που παριστάνουν τώρα τους υπερπατριώτες, να θυμηθεί ο κόσμος τι έχουν κάνει εκείνους που υποστηρίζουν, τι έχουν παραδώσει, μετά τον Εμφύλιο ιδιαίτερα, που υπήρξε αυτή η όποια καπιταλιστική ανάπτυξη στην Ελλάδα.

Όμως, σας ρωτώ εσάς που λέτε ότι το πάμε για ενενήντα εννέα χρόνια, το εξής: Εφόσον κατηγορείτε -και έτσι είναι βέβαια, αλλά τα ίδια κάνετε και εσείς- την κυβέρνηση, την προηγούμενη κυβέρνηση, τα άλλα κόμματα ότι ξεπουλούν και ήθελαν να ξεπουλήσουν τα πάντα, αν αύριο φύγετε εσείς από την Κυβέρνηση, δεν τους έχετε λυμένα τα χέρια για να το κάνουν, ναι ή όχι;

Δεύτερο θέμα. Μη μας πείτε τώρα ότι θα πάτε για ένα άλλο μοντέλο ανάπτυξης. Τα λέω για να προετοιμάσω και τον κ. Τσακαλώτο, όταν θα μιλήσει. Δηλαδή, τι μας λέτε τώρα; Ότι η Ευρωπαϊκή Ένωση, αυτή που λέτε και εσείς ότι έχει νεοφιλελευθερισμό κ.λπ., τον οποίο βέβαια υπηρετείτε με απόλυτη συνέπεια, σε αυτό το Συμβούλιο θα δεχθεί οποιαδήποτε άλλη, έστω αστική μεταρρύθμιση, να την πω, ή οποιαδήποτε άλλη οικονομική μεταρρύθμιση έξω από αυτή που εφαρμόζει; Αλήθεια, ποιον κοροϊδεύετε; Τους βάζετε να κάνουν κουμάντο και λέτε ότι θα κάνετε νέα φιλολαϊκή πολιτική ανάπτυξης. Αντιλαϊκή και βάρβαρη θα είναι για τους εργαζόμενους.

Επομένως και σε αυτό το σημείο εμείς διαφωνούμε. Υποστηρίζουμε και λέμε στον ελληνικό λαό ότι πρέπει να παλέψει και να ανατρέψει συνολικά αυτό το σύστημα, γιατί η Κυβέρνηση και τούτη και οι προηγούμενες δεν κάνουν τίποτα διαφορετικό από το να υπηρετούν ωμά, κυνικά πια, τα συμφέροντα του κεφαλαίου.

Σε ό,τι αφορά τη φορολογία -επειδή ακούγονται και κορώνες εδώ από απέναντι πτέρυγα- δεν άκουσα καμμιά λέξη γι’ αυτό που λέει το Σύνταγμα -που το υποστηρίζετε- ότι ο καθένας πληρώνει ανάλογα με τη φοροδοτική του ικανότητα.

Για πείτε μας, λοιπόν, πόσα πλήρωσαν οι εφοπλιστές; Απευθύνομαι σε όλες τις πτέρυγες. Δεν θέλω να ονομάσω. Γιατί δεν βγάζουν κουβέντα για το μεγάλο κεφάλαιο εκείνοι που «παριστάνουν» και βάζουν μόνο το θέμα των Βουλευτών. Γι’ αυτό έχουμε τη θέση εμείς ότι πρέπει να είναι η ίδια φορολογία.

Γιατί δεν βγάζουν κουβέντα για τους μεγαλοκαπιταλιστές και τους επιχειρηματικούς ομίλους; Γατί δεν βγάζουν κουβέντα για τις πενήντα επτά φοροαπαλλαγές που έχουν οι εφοπλιστές τόσα χρόνια; Γιατί δεν λένε «να καταργηθούν»; Υποκρισία! Υποκρισία κυριολεκτικά!

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ, κύριε Παφίλη.

Από το Ποτάμι ποιος θα μιλήσει;

**ΓΕΩΡΓΙΟΣ ΑΜΥΡΑΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όχι μόνο τα έντεκα άρθρα, για τα οποία συζητάμε τώρα την ένσταση της συνταγματικότητάς τους ή της αντισυνταγματικότητάς τους, αλλά και το σύνολο των άρθρων -από το 184 έως το 214- που ορίζουν τη συγκρότηση αυτού του υπερταμείου, έχουν μεγάλο και ισχυρό πρόβλημα αντισυνταγματικότητος. Γιατί; Επειδή εκχωρούν αποφασιστική αρμοδιότητα ενός Υπουργού, του Υπουργού Οικονομικών, της ελληνικής Κυβέρνησης, σε ένα υπερταμείο για τυχόν πώληση ή ιδιωτικοποίηση δημόσιας περιουσίας.

Υπάρχει εδώ μια αντίφαση. Μας είπε και ο κ. Τσακαλώτος εχθές ότι ως ο μοναδικός μέτοχος της γενικής συνέλευσης, εκπροσωπώντας το ελληνικό δημόσιο σε αυτό το υπερταμείο, το οποίο όμως, ειρήσθω εν παρόδω, θα διοικείται με ισχυρό, αποφασιστικό λόγο από τους θεσμούς, θα δίνει την έγκριση ή μη του στρατηγικού σχεδίου του ταμείου.

Όμως, ο κύριος Υπουργός δεν μας είπε ότι για τον τρόπο των ιδιωτικοποιήσεων, για την επιλογή της δημόσιας περιουσίας που θα ιδιωτικοποιηθεί, για το αν θα υπάρξουν συμβάσεις παραχώρησης και ποιο θα είναι το τίμημα, ο Υπουργός, η ελληνική Κυβέρνηση δεν θα έχει καμμία αποφασιστική αρμοδιότητα.

Τώρα, σε σχέση με τον κόφτη και αν σκεφτούμε, βέβαια, ότι για ενενήντα εννιά χρόνια θα εκχωρηθεί αυτό το κυρίαρχο δικαίωμα της ελληνικής Κυβέρνησης σε ένα ταμείο -που ούτε καν επί ίσοις όροις δεν θα συμμετέχουμε ως ελληνική κοινωνία, ως Κυβέρνηση, ως ελληνικό δημόσιο- τότε τα πράγματα είναι πολύ σοβαρά, κυρίες και κύριοι συνάδελφοι.

Ο τρόπος που ορίζουν τον κόφτη τα άρθρα του νομοσχεδίου μάς οδηγούν στο συμπέρασμα ότι πρόκειται απλώς για τη θεσμοθέτηση ενός μηχανισμού εξισορρόπησης ενδεχομένων αποκλίσεων, χωρίς, όμως, συγκεκριμένα μέτρα.

Αυτό, λοιπόν, παρουσιάζει επιπρόσθετα συνταγματικά προβλήματα. Εάν στο πλαίσιο αυτού του μηχανισμού προβλέπεται εξουσιοδότηση για την έκδοση κανονιστικών πράξεων της διοίκησης, απαιτείται οπωσδήποτε η τήρηση των προϋποθέσεων του άρθρου 43 παράγραφος 2 του Συντάγματος ως προς τον ειδικό χαρακτήρα της εξουσιοδότησης και την τήρηση των ορίων της. Η παροχή σχετικής εξουσιοδότησης στον αρμόδιο Υπουργό είναι δυνατή, σύμφωνα με τη ρητή διατύπωση του Συντάγματος, μόνο προκειμένου να ρυθμιστούν ειδικότερα θέματα ή θέματα με τοπικό ενδιαφέρον, τεχνικό ή λεπτομερειακό.

Σε σχέση με τη λήψη των φορολογικών μέτρων, απαιτείται επιπλέον η τήρηση του άρθρων 78 του Συντάγματος, παράγραφος 1 και 4. Ενώ απαιτεί για την επιβολή και είσπραξη φόρου τυπικό νόμο -μόνο με νόμο μπορεί να γίνει αυτό-, ώστε να καθοριστεί και το υποκείμενο και το αντικείμενο της φορολογίας, όπως επίσης και ο φορολογικός συντελεστής, όπως και οι τυχόν απαλλαγές.

Πρόκειται, δηλαδή, για εξουσίες, αρμοδιότητες και αποφασιστική δύναμη που φεύγει από τα χέρια του ελληνικού δημοσίου για να πάει στον αυτόματο, μέσω Βρυξελλών, κόφτη, σε βάρος των μισθών και των συντάξεων των Ελλήνων πολιτών.

Υπάρχει μια ιδιόρρυθμη χρονική σύμπτωση. Βρισκόμαστε στο 2016. Έως το 2115 αυτό το υπερταμείο θα ρουφάει όσα περιουσιακά στοιχεία του ελληνικού δημόσιου εκείνο κρίνει και θα τα εκποιεί.

Αυτό λοιπόν, αγαπητοί συνάδελφοι, εν έτει 2016 δεν μας πηγαίνει στο 2115, αλλά στο 1898, όταν η χώρα παραχώρησε τα μονοπώλιά της και για πρώτη φορά μπήκε σε οικονομική επιτροπεία από τους ξένους. Και, όπως βλέπετε, δεν έχει κρατήσει έναν αιώνα και δεκαεπτά χρόνια, αλλά εσείς, η Κυβέρνηση του ΣΥΡΙΖΑ, προτίθεστε αυτή την επιτροπεία, αυτή την εκχώρηση κυριαρχικών δικαιωμάτων, να την παρατείνετε μέχρι το 2115.

Άρα θεωρούμε, βεβαίως, βάσιμη και τεκμηριωμένη την ένσταση.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κατανοητό, κύριε συνάδελφε.

Τον λόγο εκ μέρους των Ανεξαρτήτων Ελλήνων έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Συμβαίνει το εξής παράδοξο, κυρίες και κύριοι συνάδελφοι: Ενώ το ελληνικό Σύνταγμα είναι το ανώτατο νομοθέτημα, εντούτοις πολλές φορές η ερμηνεία του είναι αλά καρτ. Και είναι αλά καρτ, διότι δυστυχώς μέχρι σήμερα δεν έχουν συνταγματικό δικαστήριο, το οποίο είναι το μοναδικό όργανο, το οποίο θα κρίνει τη συνταγματικότητα ή μη μιας διάταξης.

Εν προκειμένω υπεβλήθη μια ένσταση αντισυνταγματικότητας, σύμφωνα με το άρθρο 100 του Κανονισμού της Βουλής. Σε αυτή την ένσταση αντισυνταγματικότητας, εμείς απαντάμε με την ένσταση καταχρηστικής άσκησης αυτού του δικαιώματος, κύριε Λοβέρδο. Καταχρηστικά ασκείτε αυτή την ένσταση. Γνωρίζετε, γιατί είστε νομικός. Καταχρηστικά, διότι δεν νομιμοποιείστε. Πολλές διατάξεις δικών σας νομοσχεδίων έχουν κριθεί συνταγματικές.

**ΑΝΔΡΕΑΣ ΛΟΒΕΡΔΟΣ:** Όλες!

**ΒΑΣΙΛΕΙΟΣ ΚΟΚΚΑΛΗΣ:** Δεν υπεισέρχομαι στην ουσία των ενστάσεων, διότι δεν θίγονται ατομικά δικαιώματα στον σκληρό πυρήνα τους.

**ΑΝΔΡΕΑΣ ΛΟΒΕΡΔΟΣ:** Ούτε μία!

**ΒΑΣΙΛΕΙΟΣ ΚΟΚΚΑΛΗΣ:** Όμως, εν πάση περιπτώσει θα πρέπει να γνωρίζουμε ότι μόνο η ελληνική δικαιοσύνη είναι αρμόδια για να κρίνει την αντισυνταγματικότητα ή μη. Το να υποβάλουμε, λοιπόν, αυτή την ένσταση είναι πάνω απ’ όλα καταχρηστικότητα. Συνεπώς θα πρέπει να απορριφθεί.

(Θόρυβος στην Αίθουσα)

Λέτε ότι προβλέπεται. Όντως προβλέπεται.

(Θόρυβος στην Αίθουσα)

Να απορριφθεί, λοιπόν, η συγκεκριμένη ένσταση αντισυνταγματικότητας, γιατί είναι αβάσιμη. Δεν θίγονται τα σκληρά δικαιώματα των ατομικών δικαιωμάτων που περιγράφονται στην ένσταση.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε τον κ. Κόκκαλη.

Πριν πάρει τον λόγο εκ μέρους της Κυβέρνησης ο Υπουργός Δικαιοσύνης κ. Παρασκευόπουλος, κλείνουμε με….

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, εγώ;

**ΠΡΟΕΔΡΕΥΩΝ (Νικήτας Κακλαμάνης):** Μη βιάζεστε! Ηρεμήστε όλοι σας στην Αίθουσα. Είπα ότι κλείνουμε με τον Κοινοβουλευτικό Εκπρόσωπο της Ένωσης Κεντρώων κ. Γεώργιο-Δημήτριο Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Συγχωρέστε με, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Συγχωρεμένος, κύριε Καρρά μου! Ξεκινήστε!

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Συγχωρέστε με, κύριε Πρόεδρε, αλλά το ζήτημα που μας απασχολεί σήμερα είναι τόσο κρίσιμο, που θα πέσουμε και σε κάποια μικρά λάθη.

Είπα και την προηγούμενη φορά ότι ανεξάρτητα από τη νομολογία των δικαστηρίων, όταν τίθεται θέμα αντισυνταγματικότητας νόμου υπό ψήφιση, η Βουλή έχει την κυριαρχική εξουσία. Συνεπώς καλούμαστε σήμερα να αποφασίσουμε για τη συνταγματικότητα ή μη των διατάξεων αυτών.

Επιτρέψτε μου να κάνω μια συντομότατη αναδρομή παίρνοντας αφορμή από τον κ. Αμυρά, ο οποίος μας θύμισε τον διεθνή οικονομικό έλεγχο του 1897. Και εγώ σε συνέχεια αυτού θυμήθηκα τη Νομισματική Επιτροπή του Σχεδίου Μάρσαλ. Τότε όμως η χώρα έβγαινε –και αναφέρομαι στο 1947- από δύο εθνικές καταστροφές, τους ατιμωτικούς πολέμους του 1897 και μετά έναν παγκόσμιο πόλεμο. Για όνομα του θεού! Φτάσαμε σε αυτό το επίπεδο, να εκχωρούμε δηλαδή τη δημόσια περιουσία;

Πάμε, λοιπόν, στα θέμα της συνταγματικότητας ή μη.

Όσον αφορά τον κόφτη, θα μου επιτρέψετε να περηφανευθώ ότι το έθεσα πρώτος προχθές στην επιτροπή ως ειδικός αγορητής της Ένωσης Κεντρώων. Είπα δηλαδή ότι τροποποίηση προϋπολογισμού γίνεται κατά το Σύνταγμα μόνο με νόμο και όχι με προεδρικό διάταγμα κατ’ εξουσιοδότηση νόμου. Είναι σαφής η συνταγματική διάταξη. Δεν θα επεκταθώ περισσότερο.

Όμως, θέλω να μιλήσω για τα θέματα της δημόσιας περιουσίας, τα οποία είναι και τα κρισιμότερα, διότι οδηγούν τη χώρα σε ομηρία, είτε το θέλουμε είτε όχι. Δεν θα σταθώ στο θέμα που έχει σχέση με το αν περιορίζεται η εθνική κυριαρχία ή όχι. Το θέμα είναι ότι οδηγούν τη χώρα σε ομηρία.

Η άποψη την οποία εκφράζει η Ένωση Κεντρώων είναι ότι οι διατάξεις είναι αντισυνταγματικές. Και έρχομαι να το αιτιολογήσω.

Διότι, όπως έρχεται ο νόμος, λέει τούτο: Εξαιρούνται οι δασικές εκτάσεις. Βέβαια, γι’ αυτό δεν ξέρουμε ποιες είναι ακόμα, αφού στον ίδιο νόμο μας λέει ότι θα κυρωθούν οι δασικοί χάρτες. Δεν έχει σημασία.

Λέει κάτι άλλο: οι κοινόχρηστοι χώροι και τα εκτός συναλλαγής πράγματα. Δεν μας διευκρινίζει, όμως, ο νόμος, ο οποίος παίρνει πακέτο τη δημόσια περιουσία να τη μεταβιβάσει. Έχει μια ατέλεια και εκεί καθ’ ημάς τίθεται η αντισυνταγματικότητα, στην αοριστία.

Γιατί το λέω αυτό, κύριε Πρόεδρε; Υπάρχει δημόσια περιουσία, υπάρχει και η ιδιωτική περιουσία του κράτους και αυτό το είπα εχθές εδώ στην Αίθουσα της Ολομελείας ως ειδικός αγορητής. Περιλαμβάνει ο νόμος και τη δημόσια περιουσία; Ναι, την περιλαμβάνει, διότι αν αναχθούμε στον κατάλογο, βλέπουμε ειρηνοδικεία, που είναι οι λειτουργικές υπηρεσίες του κράτους ότι θα μεταβιβαστούν, την Αστυνομική Διεύθυνση Αθηνών στη λεωφόρο Αλεξάνδρας, κρατική υπηρεσία. Αυτά, λοιπόν, τα ακίνητα είναι ταγμένα για την εξυπηρέτηση δημόσιου σκοπού. Συνεπώς, ως προς αυτά, για να είναι συνταγματικός ο νόμος, θα πρέπει να υπάρχουν ρητές εξαιρέσεις. Όσο και αν έχουμε βρει τελευταία την έννοια των ΣΔΙΤ, ότι φτιάχνουμε πυροσβεστικούς σταθμούς με συμβάσεις διαχείρισης, ότι φτιάχνουμε σε συνεργασία με ιδιώτες, άπτονται συνταγματικότητάς.

Και πάω και σε ένα πιο συγκεκριμένο, αν μου επιτρέπετε.

Το άρθρο 106 του Συντάγματος, που επικαλείται ο κ. Λοβέρδος, δεν έχει μόνο την έννοια του σκοπού δημοσίου συμφέροντος. Εγώ θα επεκτείνω την ερμηνεία του και θα πω ότι έχει και τρεις λέξεις, την αξιοποίηση των πηγών του εθνικού πλούτου. Ποιες είναι αυτές; Η εθνική περιουσία γενικά. Η δημόσια περιουσία, αν θέλετε, τα δημόσια κτήματα. Είναι και αυτά εκεί μέσα, ήδη έχει ταλαιπωρηθεί η Ελλάδα με τα δημόσια κτήματα. Αφού, λοιπόν, είναι η αξιοποίηση των πηγών του εθνικού πλούτου, ερωτώ: Η αξιοποίηση των πηγών του εθνικού πλούτου τίθεται για την ελευθερία, την ευημερία των Ελλήνων ή για την εξυπηρέτηση ενός χρέους, το οποίο θα μας ταλανίζει τα υπόλοιπα χρόνια της ζωής μας;

Αν δεχθούμε, λοιπόν, ότι η αξιοποίηση του εθνικού πλούτου τίθεται προς τον σκοπό εξυπηρετήσεως δημοσίου χρέους, φεύγουμε από το Σύνταγμα, κύριε Πρόεδρε. Διότι το δημόσιο χρέος είναι οικονομικά μεγέθη, έχει χρηματικό αντίτιμο, ενώ η ελευθερία των Ελλήνων, η ευημερία των Ελλήνων, η πρόνοια εξυπηρετούνται διά της δημόσιας και ιδιωτικής περιουσίας του κράτους. Αυτά πού θα πάνε; Θα πάνε σε μία εταιρεία, η οποία θα διοικείται έξωθεν. Δεν θα έχουμε λόγο. Δεν θα θέσω θέματα –έχουν τεθεί- αν η Βουλή πρέπει ή δεν πρέπει να έχει αποφασιστικό ρόλο, αλλά θα είναι αυτή μια περιουσία, η οποία θα μπορεί να παραχωρείται η διαχείρισή της; Θα μπορεί να εκποιείται για να αποπληρώνεται ένα δημόσιο χρέος; Όχι, δεν πρέπει. Βρείτε άλλους τρόπους να αποπληρωθεί το χρέος αυτό, αλλά αν παραδοθεί σε ομηρία ολόκληρη περιουσία, οι δανειστές δεν θα στέκονται μόνο στον κατάλογο ή στα στοιχεία τα οποία θα παραδώσουμε εμείς. Θα προχωρούν ακόμη παραπέρα και θα αξιώνουν τα πάντα. Οπότε, επειδή καθ’ ημάς κλονίζεται η ελευθερία, κλονίζεται η ευημερία των Ελλήνων, αλλά και η προοπτική του έθνους, υποστηρίζουμε ενθέρμως την ένσταση αντισυνταγματικότητας, έστω και αν διαβλέπουμε ότι η πλειοψηφία θα πάει στην απόρριψή της.

Θέλουμε να καταγραφεί η άποψή μας, διότι είναι ιστορικές οι στιγμές που ζούμε αυτή τη στιγμή, κύριε Πρόεδρε, και πρέπει να ακούγονται όλες οι απόψεις.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία, κλείνουμε με την τοποθέτηση εκ μέρους της Κυβέρνησης, του Υπουργού Δικαιοσύνης κ. Παρασκευόπουλου.

Ο κύριος Υπουργός έχει το λόγο για πέντε λεπτά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ πολύ.

Κυρίες και κύριοι συνάδελφοι, κύριε Πρόεδρε, σύντομη εισαγωγή δευτερολέπτων: Η διαφορά των πολιτικών που βρίσκονται στην Κυβέρνηση από τους πολιτικούς που είναι στην Αντιπολίτευση ή τους θεωρητικούς, τους ακαδημαϊκούς ή τους κινηματίες είναι ότι οι κυβερνώντες οφείλουν, όταν γίνεται κριτική σε μία θέση τους, να έχουν έτοιμη εναλλακτική λύση.

Στη συγκεκριμένη περίπτωση νομίζω πως έχει εξηγηθεί πολύ καλά από τον κ. Τσακαλώτο ότι η εναλλακτική λύση, η οποία φαινόταν έναντι όσων αυτή τη στιγμή εισάγονται, θα ήταν ή το Grexit ή η άκριτη αποδοχή, όπως γινόταν επί σειρά ετών μέχρι σήμερα των προτάσεων, οι οποίες έχουν γίνει έξωθεν.

(Θόρυβος από τις πτέρυγες της Νέας Δημοκρατίας και της Δημοκρατικής Συμπαράταξης ΠΑΣΟΚ-ΔΗΜΑΡ)

Επομένως η ρύθμιση αποτελεί τη σύνθεση αυτή τη στιγμή όσων προκύπτουν από τη διεθνή θέση της χώρας και τις εθνικές της ανάγκες και είναι η καλύτερη δυνατή.

Έρχομαι στα ζητήματα της συνταγματικότητας. Κυρίως αφορούν, βεβαίως, τον μηχανισμό, τον λεγόμενο «κόφτη» και το ταμείο.

(Θόρυβος στην Αίθουσα)

Σας παρακαλώ ακούστε με.

Σε ό,τι αφορά τον λεγόμενο «κόφτη», ο προτεινόμενος μηχανισμός δημοσιονομικής προσαρμογής του προϋπολογισμού της γενικής κυβέρνησης δεν αφορά την κατάρτιση, δεν αφορά τη θέσπιση, αφορά μόνο την εκτέλεση του προϋπολογισμού. Δηλαδή, με τον μηχανισμό δεν μεταβάλλεται ο προϋπολογισμός, συνεχίζει να έχει τις κατανομές και τις προβλέψεις, οι οποίες είχαν τεθεί. Αυτό, το οποίο αλλάζει είναι ο τρόπος διαχείρισης και το ποσοστό διάθεσης εν όψει των αναγκών, οι οποίες επηρεάζουν όντως, την εκτέλεσή του. Η εκτέλεση όμως, του προϋπολογισμού είναι αμιγώς διοικητική αρμοδιότητα.

Σε ό,τι αφορά την παράγραφο 4 του άρθρου 79 του Συντάγματος, εκεί ορίζεται ότι εάν είναι ανέφικτη η διοίκηση εσόδων-εξόδων του προϋπολογισμού, αυτή ενεργείται κάθε φορά ειδικά με νόμο. Η πρόβλεψη, όμως, αφορά τις τελείως οριακές περιπτώσεις, όπου είναι συνολικά αδύνατη η χρήση ενός προϋπολογισμού, ο οποίος ψηφίστηκε και η βάση της εκτέλεσης είναι διαφορετική. Δεν πρόκειται περί αυτού, για αυτό τον λόγο ο κόφτης δεν έχει κανένα πρόβλημα με το Σύνταγμα.

Θα ήθελα να πω δύο λόγια για την ειδική αναφορά στη φορολογία και στις συντάξεις σε σχέση με την πρόβλεψη του μηχανισμού του συγκεκριμένου κόφτη. Βεβαίως, στο άρθρο 74 κατ’ αρχάς αναφέρει ότι το αντικείμενο της φορολογίας, οι απαλλαγές, κ.λπ., και η απονομή των συντάξεων δεν μπορούν να αποτελέσουν αντικείμενο νομοθετικής εξουσιοδότησης. Ευθύς, στη συνέχεια όμως, το άρθρο 79, παράγραφος 5, ορίζει ρητά ότι σε αυτό υπάρχει μια εξαίρεση. Διαβάζω το άρθρο: «Κατ’ εξαίρεση επιτρέπεται να επιβληθούν με εξουσιοδότηση νόμων-πλαισίων εξισωτικές ή αντισταθμιστικές εισφορές ή δασμοί, καθώς και να ληφθούν οικονομικά μέτρα στο πλαίσιο των διεθνών σχέσεων της χώρας με οικονομικούς οργανισμούς ή μέτρα που αποβλέπουν στην εξασφάλιση της συναλλαγματικής θέσης της χώρας. Και ,βεβαίως, σαφώς, περί αυτού πρόκειται εδώ.

Το άρθρο 78 παράγραφος 5 είναι μια εξαίρεση και ως ειδικός κανόνας υπερισχύει του γενικού κανόνα το άρθρο 78, παράγραφος 4.

Και πρέπει να πω ότι δεν λέω κάτι πρωτότυπο. Κατ’ αρχάς κάνω χρήση σκέψεων των καθηγητή Γιάννη Δρόσου -έχω καταθέσει και τη γνωμοδότησή του στα Πρακτικά- οι οποίες όμως, έχουν αναπτυχθεί και από άλλους καθηγητές σε ανύποπτο χρόνο, τον κ. Φινοκαλιώτη, όπως και στην ίδια ανάπτυξη υπάρχει το βιβλίο του καθηγητή Φορτσάκη και της λέκτορα Σαββαΐδου, όπου ρητά αναφέρεται στο Φορολογικό Δίκαιο (τέταρτη έκδοση του 2013, σελίδα 6) ότι εισάγεται ρητή εξαίρεση από το συνταγματικό κανόνα της απαίτησης τυπικού νόμου για την επιβολή φόρων, εφόσον συντρέχουν οι όροι του 78, παράγραφος 5 και το ίδιο λέει και ο κ. Παραράς.

Περνώ με τη μεγαλύτερη δυνατή ταχύτητα και στο θέμα του ταμείου. Το χαρακτηριστικό στην περίπτωση του ταμείου είναι ότι σε αυτό δεν υπάγεται η δημόσια περιουσία του δημοσίου. Ρητά ορίζονται οι εξαιρέσεις από την υπαγωγή στην εμβέλεια του ταμείου. Στις εξαιρέσεις αυτές έγιναν πράγματα εκτός συναλλαγής. Τα πράγματα εκτός συναλλαγής δεν είναι αόριστα, η αναφορά στα πράγματα εκτός συναλλαγής δεν είναι αόριστη, διότι παραπέμπει στο άρθρο του αστικού κώδικα του 966, το οποίο ορίζει ακριβώς, ποια είναι αυτά και επιπλέον των πραγμάτων εκτός συναλλαγής που ανήκουν στο δημόσιο και ορίζονται οι αιγιαλοί, οι περιοχές Ραμσάρ, οι περιοχές «NATURA», κ.λπ., συγκεκριμένα. Επομένως η μείζων, τουλάχιστον, ένσταση δεν έχει ισχύ, δεν είναι βάσιμη.

Τέλος, στα υπόλοιπα επιχειρήματα, τα οποία εμφανίζουν ως περίεργη και θα έλεγα παράδοξη τη μη υπαγωγή στην κοινοβουλευτική διαδικασία των εκποιήσεων και των ιδιωτικοποιήσεων με βάση τη λειτουργία του ταμείου, πρέπει στο σημείο αυτό να θυμίσω ότι οι ιδιωτικοποιήσεις κατ’ αρχάς δεν γίνονται με νόμο.

Θα έλεγα ότι η εμπλοκή του Κοινοβουλίου ή η ενασχόληση του Κοινοβουλίου με συμβάσεις ιδιωτικοποίησης δεν εμπίπτει στο καταστατικό κύριο έργο της Βουλής κατά το Σύνταγμα. Το έργο της Βουλής κατ’ εξοχήν είναι κανονιστικό. Η σύναψη μιας σύμβασης είναι μια ατομική διοικητική πράξη. Δεν εμπίπτει στο Σύνταγμα κανονικά, αλλά βεβαίως σε περιπτώσεις όπου υπάρχουν μείζονα θέματα έχει καθιερωθεί να γίνονται κυρώσεις αυτών των συμβάσεων, πράγμα το οποίο βεβαίως δημιουργεί και ορισμένα νομικά, λειτουργικά προβλήματα.

Νομίζω, λοιπόν, ότι και οι διατάξεις του ταμείου, οι εκθέσεις του οποίου βεβαίως και συζητούνται στη Βουλή και οι αποφάσεις τους λαμβάνονται χάρη στον Υπουργό και με τη συμμετοχή του Υπουργού, δεν θέτουν κανένα απολύτως θέμα συνταγματικότητας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, για ποιο πράγμα θέλετε τον λόγο;

**ΑΝΔΡΕΑΣ ΛΟΒΕΡΔΟΣ:** Υπάρχει θέμα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Τώρα θα απαντήσετε στον κύριο Υπουργό; Δεν προβλέπεται από τη διαδικασία.

**ΑΝΔΡΕΑΣ ΛΟΒΕΡΔΟΣ:** Στο άρθρο 68 παράγραφος 1…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Λοβέρδο, δεν προβλέπεται από τη διαδικασία και τον Κανονισμό δευτερολογία.

**ΑΝΔΡΕΑΣ ΛΟΒΕΡΔΟΣ:** Δεν είναι δευτερολογία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σας δίνω τον λόγο για ένα λεπτό, για να καταγραφεί αυτό που θέλετε να πείτε και τελειώσαμε.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ, το άρθρο 68 παράγραφος 1 του Κανονισμού της Βουλής απαγορεύει να αποδίδεις σε έναν ομιλητή άλλα από αυτά που είπε.

Εγώ, κύριε Πρόεδρε, στην ένστασή μου ένα πράγμα είπα.

**ΠΡΟΕΔΡΕΥΩΝ (Νικήτας Κακλαμάνης):** Τελειώνετε κύριε Λοβέρδο, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Ένα πράγμα είπα, κύριοι συνάδελφοι. Ορίζει το άρθρο 79 παράγραφος 4: «Αν για οποιονδήποτε λόγο είναι ανέφικτη η διοίκηση των εσόδων και των εξόδων, βάσει του προϋπολογισμού αυτή διενεργείται με βάση ειδικό κάθε φορά νόμο».

Τι είναι αυτά που λέτε, κύριε Υπουργέ, εσείς που θα ήσασταν κάθε λέξη του Συντάγματος; Πρέπει να ντρέπεστε!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τελειώσαμε. Το άρθρο που επικαλεστήκατε είναι για προσωπικό ζήτημα.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της συνταγματικότητας που ετέθη.

Παρακαλώ, οι αποδεχόμενοι την ένσταση αντισυνταγματικότητας να εγερθούν.

(Εγείρονται οι αποδεχόμενοι την ένσταση)

Προφανώς ηγέρθησαν οι ολιγότεροι. Δεν ηγέρθη ο απαιτούμενος αριθμός Βουλευτών από το Σύνταγμα και τον Κανονισμό της Βουλής.

Συνεπώς η ένσταση αντισυνταγματικότητας απορρίπτεται.

Προχωράμε τώρα κανονικά με τη διαδικασία.

Παρακαλώ, να ανέλθει στο Βήμα ο εισηγητής του ΣΥΡΙΖΑ, ο συνάδελφος κ. Κωνσταντίνος Σπαρτινός.

Χρόνια πολλά, κύριε συνάδελφε. Έχετε τον λόγο για δεκαπέντε λεπτά.

Και παράκληση σε όλους να τηρούμε τον χρόνο.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Ευχαριστώ πολύ, κύριε Πρόεδρε, για τις ευχές σας.

Κυρίες και κύριοι συνάδελφοι, είναι λυπηρό που μετά από δύο μέρες εξαντλητικής συζήτησης στις επιτροπές, τελικά η Αντιπολίτευση συνεχίζει την τακτική, με την οποία ξεκίνησε. Τακτική, η οποία δεν είναι τίποτε από απόδειξη της έλλειψης αντιπρότασης, έλλειψης σχεδίου, έλλειψης προοπτικής. Και επειδή λείπουν όλα αυτά, χρησιμοποιούν το τελευταίο πράγμα που απομένει: την επιλεκτική ανάγνωση και τη διαστρεβλωτική παρουσίαση των σημείων του σχεδίου νόμου για τη δημιουργία εντυπώσεων.

Θα επαναλάβω κάτι που ρώτησα και χθες στη συζήτηση των επιτροπών: Η Νέα Δημοκρατία, το ΠΑΣΟΚ και το Ποτάμι, που ψήφισαν τον Αύγουστο του 2015 τη συμφωνία, μπορεί να μην ψήφισαν τότε -όπως λένε- το σύνολο των συγκεκριμένων μέτρων που έχει φέρει από τότε μέχρι σήμερα η Κυβέρνηση, ψήφισαν όμως συνολικές περικοπές 3% επί του Ακαθάριστου Εθνικού Προϊόντος. Σήμερα παίρνουμε τα μέτρα του τελευταίου 1%.

Ποια είναι τα τελείως διαφορετικά μέτρα που προτείνουν σε αντικατάσταση των δικών μας; Δεν θεωρούν ότι έχουν τη σχετική πολιτική και ηθική ευθύνη;

Εχθές, ο εισηγητής της Νέας Δημοκρατίας ο κ. Σταϊκούρας είπε ότι η υπερψήφιση από τη Νέα Δημοκρατία των άρθρων για την ιδιωτικοποίηση των αεροδρομίων είναι η δική τους αντιπρόταση. Μα, καλύπτει αυτή από μόνη της τα απαιτούμενα μέτρα για το 1% του ΑΕΠ; Προφανώς όχι. Αν ήταν έτσι…

**ΧΡΗΣΤΟΣ ΣΤΑΪΚΟΥΡΑΣ:** Οι αποκρατικοποιήσεις δεν είναι στο 1%;

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Έτσι είπατε χθες, «εμείς αυτό αντιπροτείνουμε».

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Αυτό είναι αυτονόητο.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Αν ήταν έτσι, θα είχαν κάνει σημαία τους ότι τα μέτρα που προτείνει η Κυβέρνηση ξεπερνούν κατά πολύ τότε το 1% μαζί με όλα τα άλλα που προτείνονται. Τα ψηφίζουν, όχι ως αντιπρόταση για το 1%, αλλά διότι αυτές είναι οι δικές τους ιδιωτικοποιήσεις, που μας κληροδότησαν και που γι’ αυτές αισθάνονται ότι έχουν υποχρέωση να είναι συνεπείς.

Λείπει όμως και κάτι ακόμα: η στοιχειώδης σεμνότητα, για να μην πω άλλη έκφραση, η οποία θα έπρεπε να διακρίνει τα στελέχη και τα λεγόμενα κυρίως της Αξιωματικής Αντιπολίτευσης, αλλά και του ΠΑΣΟΚ, τα οποία τόσο εύκολα ξεχνούν τα κατορθώματα της τελευταίας διακυβέρνησής τους. Διότι πρόκειται περί κατορθώματος η άνοδος της ανεργίας στο 27%, η πτώση του ΑΕΠ κατά 25% και τα 63.000.000.000 ευρώ μέτρα, τα οποία είναι απλώς το αποκορύφωμα της διακυβέρνησής τους μετά τη Μεταπολίτευση.

Ποιος είναι όμως ο πραγματικός καημός τους; Βλέπουν να ξεπερνά αυτή η Κυβέρνηση τα εμπόδια που υπήρχαν και εκείνα που προσπάθησαν να βάλουν στη συνέχεια οι θεσμοί με τις διαφωνίες τους και τα άλλα που έβαζε συνέχεια η τρόικα εσωτερικού. Διαψεύδονται όμως διαρκώς. Βλέπετε, μπορεί να προσπαθούν να αμφισβητήσουν την Κυβέρνηση. Αλλά και τη EUROSTAT και την Κομισιόν και τον ΟΟΣΑ; Δεν γίνεται να χωνευτεί εύκολα το γεγονός, πως η οικονομία τα πήγε καλύτερα από τα προβλεπόμενα και τα προσδοκόμενα από αυτούς, πως υπάρχει δυναμική ανάκαμψης και κυρίως, πως είμαστε πιο κοντά από ποτέ σε μια διευθέτηση του χρέους, η οποία θα επιτρέψει αυτό που ο Υπουργός Οικονομικών χθες ονόμασε «καθαρό διάδρομο» για πολίτες και επενδυτές.

Εμείς, κυρίες και κύριοι συνάδελφοι, επιλέγουμε έναν δρόμο που είναι σαφής και στηρίζεται στο γεγονός, πως κάνουμε ακριβώς αυτό που συμφωνήσαμε, τόσο με τους θεσμούς τον Αύγουστο, όσο και με την κοινωνία τον Σεπτέμβριο του 2015. Δεν θα κάνουμε πίσω. Δεν θα ληφθούν μέτρα ούτε 1 ευρώ παραπάνω.

Ας δούμε όμως τον τρόπο με τον οποίο η Κυβέρνηση αυτή επιλέγει τα μέτρα γι’ αυτό το 1% του ΑΕΠ.

Η αύξηση του συντελεστή ΦΠΑ κατά μία μονάδα στην κλίμακα του 23%, είναι επιλογή για να αποτραπεί η αύξηση του ΦΠΑ της ενέργειας και του νερού από το 13% στο 23%, όπως απαιτούσαν με επιμονή οι θεσμοί. Επιπλέον αυτή η αύξηση επιβαρύνει λιγότερο το καλάθι της λαϊκής οικογένειας, με τα προϊόντα που περιλαμβάνει από την αύξηση που θα υπήρχε κατά μία μονάδα στον συντελεστή του 13%,

Η συνολική επιλογή που έγινε, αφορά τη μικρή αύξηση σε πολλούς έμμεσους φόρους για να καταμεριστεί το βάρος. Επιπλέον έγινε προσπάθεια να επιλεγούν αρκετοί κλάδοι με σημαντικά περιθώρια κέρδους, ώστε να μπορούν να απορροφήσουν το σύνολο ή μεγάλο μέρος των αυξήσεων.

Έχει κι ελαφρύνσεις όμως το σχέδιο, που αφορούν τόσο τη χρήση του φυσικού αερίου, όσο και την κατάργηση του 3% φόρου επί του πωλούμενου στο εσωτερικό ζύθου.

Οι τοποθετήσεις στο θέμα αυτό κατά την ακρόαση των φορέων έδειξαν με τον πιο γλαφυρό τρόπο, ποιοι επιβαρύνονται -οι ολιγοπωλιακοί όμιλοι ζύθου- και ποιοι ελαφρύνονται -οι μικρές ζυθοποιίες σε όλη την περιφέρεια- από αυτή τη ρύθμιση.

Στην ίδια λογική προτείνονται και άλλοι φόροι, όπως η κατά 5% επιπλέον φορολόγηση των τυχερών παιγνίων, η φορολόγηση των εταιρειών που ασχολούνται με τη διαχείριση αμοιβαίων κεφαλαίων, καθώς και των εταιρικών αυτοκινήτων. Αντίθετα επιχειρείται εξορθολογισμός των τελών ταξινόμησης των αυτοκινήτων που αναφέρονται στους ιδιώτες.

Επιπλέον ο ΕΝΦΙΑ όχι μόνο δεν θα αυξηθεί, γιατί το συνολικό ποσό παραμένει το ίδιο, δηλαδή 2,65 δισεκατομμύρια ευρώ, αλλά για τη συντριπτική πλειοψηφία των φορολογούμενων είτε θα μείνει σταθερός είτε ακόμη και θα μειωθεί. Αυτό οφείλεται στο γεγονός ότι η Κυβέρνηση διαπραγματεύτηκε σκληρά για να μετακυλιστεί το κόστος της σχετικής απόφασης του Συμβουλίου της Επικρατείας, 300 περίπου εκατομμύρια ευρώ στις μεγάλες και πολύ μεγάλες περιουσίες.

Έχει όμως και άλλες θεσμικές ρυθμίσεις αυτό το σχέδιο νόμου, ορισμένες από τις οποίες προκύψανε από τον τρόπο που διαχειρίστηκαν τα οικονομικά και τη δημόσια διοίκηση όλα αυτά τα χρόνια η Νέα Δημοκρατία και το ΠΑΣΟΚ.

Η Ανεξάρτητη Αρχή Δημοσίων Εσόδων, δεν είναι τίποτε άλλο από την ανάγκη που δημιούργησαν τόσο το ΠΑΣΟΚ όσο και η Νέα Δημοκρατία με τις δημιουργικές λογιστικές που εφάρμοζαν στα μεγάλα διαστήματα διακυβέρνησης της χώρας από αυτούς, με τις οποίες έβαλαν τη χώρα στη Ζώνη του ευρώ, όσο και αυτές που τα τελευταία χρόνια πριν την κρίση έκρυβαν βαθιά κάτω από το χαλί τις ελλειμματικές εκτελέσεις του προϋπολογισμού, καθώς επίσης και απεμπλοκή από πολιτικές επιλογές ως προς το ποιος φορολογούμενος θα ελεγχθεί και ποιος όχι.

Χωρίς αυτό το βεβαρημμένο ιστορικό, αυτή η ανεξάρτητη αρχή θα μπορούσε να είναι και περιττή. Η θεσμική ανεξαρτησία της, όμως, δεν θα την κάνει να βρίσκεται έξω από τον στενό πυρήνα του κράτους, εφόσον δεν προβλέπεται να έχει νομική προσωπικότητα και θα υπόκειται σε κοινοβουλευτικό έλεγχο. Οι αποφάσεις για την προοδευτικότητα του φορολογικού συστήματος, το ύψος των συντελεστών, το εύρος της φορολογικής βάσης και τα μέτρα για την καταπολέμηση της φοροδιαφυγής, παραμένουν στην ευθύνη του Υπουργού Οικονομικών.

Τα κόκκινα δάνεια αποτελούν ένα ακόμη θέμα, για το οποίο δεν μπορεί και δεν πρέπει κανείς να ξεχάσει το ποιος έχει ευθύνη και υπό ποίο καθεστώς και με ποια κριτήρια έδιναν τα δάνεια αυτά οι τράπεζες. Η ρύθμισή τους σήμερα πετυχαίνει να προστατεύεται η πώληση στα ήδη θεσμοθετημένα μη τραπεζικά ιδρύματα του συνόλου των κόκκινων δανείων ανεξαρτήτως κατηγορίας, που έχουν διασφάλιση σε πρώτη κατοικία με αντικειμενική αξία έως 140.000 ευρώ χωρίς πρόσθετο εισοδηματικό κριτήριο μέχρι το 2018.

Με αυτόν τον τρόπο η προστασία καλύπτει το 94% του συνόλου των κόκκινων δανείων πρώτης κατοικίας. Όσον αφορά στα μη τραπεζικά ιδρύματα που θα αναλάβουν τη διαχείριση αυτών των δανείων, το πλαίσιο λειτουργίας τους είναι ιδιαίτερα αυστηρό με γνώμονα την προστασία του δανειολήπτη. Δεν θα υπάρχει ουσιαστική διαφορά με τις τράπεζες. Δεν θα επιδεινώνονται οι όροι του δανείου. Θα τηρείται ο Κώδικας Δεοντολογίας των τραπεζών, οι εύλογες δαπάνες διαβίωσης κ.λπ..

Επιπλέον θα υπάρχει πλαίσιο υποστήριξης των δανειοληπτών με τα τριάντα κέντρα ενημέρωσης και υποστήριξης δανειοληπτών που ιδρύονται, καθώς και με την ενεργοποίηση του κυβερνητικού συμβουλίου και της Ειδικής Γραμματείας Διαχείρισης Ιδιωτικών Χρεών.

Ας δούμε, όμως, τι προβλέπεται και για το νέο ταμείο, την Ελληνική Εταιρεία Συμμετοχών και Περιουσίας. Για κάθε δράση του ταμείου την τελική απόφαση την παίρνει η γενική συνέλευσή της, δηλαδή το ελληνικό δημόσιο διά του Υπουργού Οικονομικών.

Δεν ξεπουλιέται τίποτα, αντιθέτως επανέρχεται σε κρατικό έλεγχο και το ΤΑΙΠΕΔ που εντάσσεται σε αυτό, σε αντίθεση με το πώς το είχε δομήσει το προηγούμενο καθεστώς. Το εποπτικό συμβούλιο αποτελείται κατά τα 3/5 από επιλογές της ελληνικής Κυβέρνησης, κατά τα 2/5 από επιλογές των ευρωπαϊκών θεσμών με αμοιβαίο δικαίωμα βέτο και για την επιλογή οποιουδήποτε μέλους του διοικητικού συμβουλίου από το εποπτικό, απαιτείται κατά τα 4/5 συναίνεση των μελών του. Κανείς δεν θα ορίζει, λοιπόν, τη διοίκηση του ταμείου χωρίς τελικά την έγκριση επί της ουσίας του ελληνικού δημοσίου.

Ο Υπουργός Οικονομικών, είναι αυτός που εγκρίνει την επενδυτική πολιτική και τις δράσεις του ταμείου, συμπεριλαμβανομένων και των ιδιωτικοποιήσεων, των οποίων οι υποχρεωτικές σταματούν στη λίστα του ΤΑΙΠΕΔ.

Η Νέα Δημοκρατία και το ΠΑΣΟΚ, επειδή βάφτιζαν τις ιδιωτικοποιήσεις τους αξιοποιήσεις, σήμερα δεν θέλουν να καταλάβουν ότι η αξιοποίηση δεν ταυτίζεται υποχρεωτικά με την ιδιωτικοποίηση.

Θα αναφέρω κι άλλες θεσμικές ρυθμίσεις. Για τους δασικούς χάρτες, επιχειρείται μετά από δεκαετίες η ολοκλήρωση και κύρωση των δασικών χαρτών, καθώς και η διευθέτηση των αντιρρήσεων. Όμως, ακόμη και εκεί, η Αντιπολίτευση φέρνει αντιρρήσεις, ενώ είναι γνωστό –το παραδέχθηκαν ακόμα και φορείς που διαφωνούν με το σχέδιο νόμου- ότι μέχρι σήμερα δεν έχει ολοκληρωθεί ούτε το 60% της κατάρτισής τους και δεν έχει αναρτηθεί ούτε το 1% με 2% των δασικών χαρτών, αποτέλεσμα και αυτό του πελατειακού κράτους και του θεσμικού πλαισίου που ίσχυε.

Άλλη μια θεσμική αλλαγή, είναι η Δημόσια Αρχή Λιμένων και η Ρυθμιστική Αρχή Λιμένων, απαραίτητη για τη διατήρηση του ελέγχου από το κράτος του πλαισίου λειτουργίας και διαχείρισης των λιμανιών, σε αναλογία με τα port authorities που απαντώνται σε όλη των Ευρώπη και που μέχρι τώρα δεν υπήρχαν στην Ελλάδα.

Η δημόσια αρχή, ειδικότερα, αποτελεί δημόσιο φορέα με διοικητική και οικονομική αυτοτέλεια, στον οποίον ανατίθεται η άσκηση των διοικητικής φύσης εξουσιών και αρμοδιοτήτων, οι οποίες αφαιρούνται από τους οργανισμούς λιμένα λόγω των συμβάσεων παραχώρησης ιδιωτικοποίησης σε συνεργασία με τη Ρυθμιστική Αρχή και τη Γενική Γραμματεία Λιμένων, Λιμενικής Πολιτικής και Ναυτιλιακών Επενδύσεων. Και αυτό το πέτυχε η Κυβέρνηση με τον τρόπο που διαπραγματεύτηκε το ζήτημα.

Επιτυχία της Κυβέρνησης αποτελεί, επίσης, η διατήρηση του ΑΔΜΗΕ κάτω από τον έλεγχο του δημοσίου, βάζοντας τέλος στα σενάρια πλήρους ιδιωτικοποίησής του που προβλεπόταν. Τελείωσε και το σχέδιο της μικρής ΔΕΗ, που δρομολογούσαν αλλά δεν πρόλαβαν να εφαρμόσουν Νέα Δημοκρατία και ΠΑΣΟΚ.

Ακόμη περιλαμβάνονται πολλές άλλες σημαντικές ρυθμίσεις, όπως ο καθορισμός του επαγγέλματος του αγρότη, η απελευθέρωση πώλησης μόνο του 13% των ΜΗΣΥΦΑ έναντι του συνόλου που απαιτούσαν οι θεσμοί, η σταδιακή διεύρυνση της δυνατότητας προσλήψεων στο δημόσιο από τον κανόνα ένα προς πέντε προς το ένα προς τέσσερα και στη συνέχεια στο ένα προς τρία, η βελτίωση και η ουσιαστικοποίηση των διατάξεων των σχετικών με το «πόθεν έσχες», η σύσταση Γενικής Γραμματείας Ψηφιακής Πολιτικής που θα εποπτεύεται κατ’ ευθείαν από τον Πρωθυπουργό.

Δυο κουβέντες για τον μηχανισμό. Όσον αφορά στον αυτόματο μηχανισμό διόρθωσης, προφανώς και δεν πρόκειται για κανένα νέο μνημόνιο. Θα μπει σε εφαρμογή, εάν και μόνο εάν η Ελλάδα δεν πετύχει τους στόχους για τα πρωτογενή πλεονάσματα, που προβλέπονται στη συμφωνία του καλοκαιριού. Είναι μια συμβιβαστική λύση, η οποία προέκυψε κυρίως λόγω της διαφωνίας των θεσμών μεταξύ τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό θα χρειαστώ, κύριε Πρόεδρε.

Με βάση δεδομένα και αντικειμενικά απολογιστικά στοιχεία της EUROSTAT θα γίνεται αυτή η εκτίμηση και όχι με εκτιμήσεις ή και επιθυμίες κάποιων από τους θεσμούς. Προβλέπεται συγκεκριμένο ύψος προσαρμογής για συγκεκριμένες αποκλίσεις και προστασία σε συγκεκριμένες δαπάνες, που έχουν σχέση με κοινωνικά ευαίσθητους τομείς.

Είναι σημαντικό να σημειώσουμε ότι είναι πεποίθηση τόσο της ελληνικής Κυβέρνησης όσο και των Ευρωπαίων εταίρων ότι ο μηχανισμός δεν θα χρειαστεί να ενεργοποιηθεί, γιατί ήδη κινούμαστε πάνω από τους στόχους. Όσο κι αν εύχονται κάποιοι για το αντίθετο, ο περιβόητος κόφτης θα μείνει ανενεργός, θα σκουριάσει από την αχρησία, όπως θα σκουριάσουν και οι φιλοδοξίες της Νέας Δημοκρατίας και όσων τρέχουν από πίσω τους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Έχουμε συναίσθηση, κυρίες και κύριοι συνάδελφοι, ότι η επιβολή φόρων και κυρίως έμμεσων φόρων είναι ένα υφεσιακό μέτρο. Μετά, όμως, από το τελευταίο αυτό δημοσιονομικό πακέτο και την αξιολόγηση που θα ακολουθήσει, θα ακολουθήσουν σχέδια νόμου, που αντιστρατεύονται αυτόν ακριβώς τον υφεσιακό χαρακτήρα, όπως ο αναπτυξιακός νόμος, η πάταξη λαθρεμπορίου καπνικών και πετρελαιοειδών, η κοινωνική οικονομία, οι ηλεκτρονικές πληρωμές και άλλα.

Μαζί με αυτά δεν πρέπει να ξεχνάμε την δυνατότητα πληρωμής των ληξιπρόθεσμων οφειλών του κράτους, που είναι 2 δισεκατομμύρια άμεσα και 5,2 δισεκατομμύρια συνολικά μέχρι το τέλος του έτους, την επιστροφή του waiver και τη νομισματική χαλάρωση και τέλος την ελάφρυνση του χρέους, που όχι μόνο μπορούν να εξισορροπήσουν την υφεσιακή επίδραση αυτών των μέτρων αλλά επιπλέον δίνουν τη δυνατότητα να ελαφρυνθούν φόροι ή και άλλα βάρη μέσα στο 2017.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κλείστε.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Σε δυο δευτερόλεπτα, κύριε Πρόεδρε.

Παραμερίζοντας εμπόδια, δυσκολίες, τρικλοποδιές από το εξωτερικό και το εσωτερικό μέτωπο, δίνοντας στην ελληνική κοινωνία την δυνατότητα να ανασάνει, δίνουμε επίσης την δυνατότητα, μαζί με την κοινωνία, να χαράξουμε και να βαδίσουμε τον δρόμο του μέλλοντος που αξίζει στους Έλληνες πολίτες.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο εισηγητής της Νέας Δημοκρατίας, ο κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε το σχέδιο νόμου σε ένα περιβάλλον πολιτικού αυταρχισμού και απαξίωσης της δημοκρατικής λειτουργίας του Κοινοβουλίου αλλά και σε ένα ευρύτερο περιβάλλον παραλυτικής στασιμότητας, γενικευμένης απογοήτευσης, μηδενικών προσδοκιών από την κοινωνία.

Κύριοι της Κυβέρνησης, έχετε τεράστια ευθύνη γι’ αυτό, με τις οβιδιακές μεταμορφώσεις σας χωρίς καμμία πολιτική συστολή, με τις λατινοαμερικανικές περιπλανήσεις σας, με τα διαχρονικά σας ψέματα, χωρίς να ιδρώνει το αυτί σας όταν αυτά σας επισημαίνονται, με τις θεατρικές σας παραστάσεις περί δήθεν σκληρής διαπραγμάτευσης, όταν πρόθυμα κάνετε τα πάντα, για να κερδίσετε λίγο ακόμα χρόνο στην εξουσία. Συμπερασματικά η αριστερή Κυβέρνηση επέφερε και συνεχίζει να επιφέρει τεράστιο κόστος στη χώρα.

Κυρίες και κύριοι συνάδελφοι, η Νέα Δημοκρατία καταψηφίζει το σχέδιο νόμου για τους εξής, κυρίως, λόγους:

Ο πρώτος λόγος είναι, επειδή επιβάλλει νέους φόρους, συνέπεια της ιδεοληπτικής εμμονής και της ανικανότητας της αριστερής διακυβέρνησης. Εμμονή που τη βιώνουν επώδυνα όλοι οι πολίτες, κυρίως των χαμηλών και μεσαίων στρωμάτων της κοινωνίας, με αλλεπάλληλες επί τα χείρω ανατροπές στην ζωή τους. Εμμονή που δεν έχει λογική, που δεν έχει φραγμό, που δεν έχει τέλος. Εμμονή που, όπως απεδείχθη και από το πρώτο μνημόνιο, είναι οικονομικά αναποτελεσματική και κοινωνικά άδικη. Οδηγεί σε πλήρες «στέγνωμα» στην οικονομία, δυναμιτίζει κάθε προοπτική ανάπτυξης, ιδιωτικής πρωτοβουλίας, δημιουργίας νέων θέσεων απασχόλησης, σκοτώνει ό,τι παραγωγικό έχει απομείνει. Φτωχοποιεί περαιτέρω την κοινωνία.

Ποιος, όμως, είναι αυτός ο νέος καταιγισμός φόρων που συζητάμε σε αυτό το νομοσχέδιο και συζητήσαμε και πριν από δυο εβδομάδες; Η Κυβέρνηση αυξάνει και πάλι τους συντελεστές ΦΠΑ. Αυξάνει τους συντελεστές του φόρου εισοδήματος νομικών προσώπων. Μειώνει το αφορολόγητο. Αυξάνει και μονιμοποιεί τους συντελεστές εισφοράς αλληλεγγύης. Αυξάνει την φορολόγηση ενοικίων. Αυξάνει τον ΕΝΦΙΑ. Φορολογεί τα μερίσματα. Αυξάνει τον φόρο εισοδήματος στους αγρότες. Αυξάνει τις ασφαλιστικές εισφορές. Αυξάνει τον φόρο στις εταιρείες επενδύσεων. Αυξάνει τον φόρο στα τσιγάρα. Αυξάνει τον ειδικό φόρο κατανάλωσης στην μπύρα. Καταργεί το ειδικό καθεστώς φορολόγησης των αλκοολούχων ποτών στα νησιά. Αυξάνει τον φόρο στον καφέ. Αυξάνει τον φόρο στη βενζίνη. Αυξάνει τον φόρο στο πετρέλαιο θέρμανσης. Αυξάνει το τέλος ταξινόμησης σε αυτοκίνητα και φορτηγά. Επιβάλλει φόρο στα ηλεκτρονικά τσιγάρα. Επιβάλλει ειδικό τέλος στους λογαριασμούς σταθερής τηλεφωνίας και της συνδρομητικής τηλεόρασης. Επιβάλλει φόρο διαμονής στα ξενοδοχεία και στα ενοικιαζόμενα δωμάτια.

Συμπερασματικά, νέοι φόροι, πρόσθετοι φόροι, φόροι παντού, τσουνάμι φόρων, έμπνευσης, ιδιοκτησίας, εκτέλεσης της αριστερής Κυβέρνησης!

Ο δεύτερος λόγος που δεν ψηφίζουμε, είναι επειδή το σχέδιο νόμου επιβάλλει πρόσθετα δημοσιονομικά μέτρα, συνέπεια της αβελτηρίας και της ανικανότητας της αριστερής διακυβέρνησης. Ο λογαριασμός των μέτρων –με σφραγίδα ΣΥΡΙΖΑ και ΑΝΕΛ– ήδη αθροίζει 9 δισεκατομμύρια ευρώ. Είναι λογαριασμός πολύ υψηλότερος αυτού που ζητούσαν οι δανειστές πριν από ενάμιση χρόνο, για την επίτευξη μάλιστα πολύ υψηλότερων δημοσιονομικών στόχων, λογαριασμός που έχει πάει ήδη πολύ πέρα από τη συμφωνία του Αυγούστου, ακόμα και χωρίς τα πρόσθετα προληπτικά μέτρα κατά 1,5 δισεκατομμύριο ευρώ ήδη. Είναι το κόστος της καθυστέρησης. Αυτό είναι το δημοσιονομικό αποτύπωμα της ανερμάτιστης πολιτικής του ΣΥΡΙΖΑ.

Χθες κάποιοι βιάστηκαν να αμφισβητήσουν αυτά τα στοιχεία και είπαν -το είπε και ο εισηγητής του ΣΥΡΙΖΑ- ότι τα μέτρα ήταν μόλις 5,4 δισεκατομμύρια. Μάλιστα για πρώτη φορά στην οικονομική θεωρία άκουσα ότι και η αποκρατικοποίηση είναι μέσα στα μέτρα, που δεν είναι μέσα στα μέτρα, κύριε εισηγητά.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Εσείς το προτείνατε αυτό.

**ΧΡΗΣΤΟΣ ΣΤΑΪΚΟΥΡΑΣ:** Δεν είναι μέσα στα μέτρα. Δεν μπορεί να είναι μέσα στα μέτρα. Άλλο έλλειμμα, άλλο χρέος. Μην τα μπερδεύετε.

Δηλαδή έλεγαν ότι είναι όλα τα μέτρα 5,4 δισεκατομμύρια. Με άλλα λόγια, αυτά που ψηφίσαμε πριν από δύο εβδομάδες και αυτά που ψηφίζουμε σήμερα, όλα και όλα είναι αυτά τα μέτρα.

Ξέχασαν όμως να μας πουν, τι ψήφισαν πέρυσι. Συνεπώς να τους τα θυμίσω. Αύξησαν τους συντελεστές ΦΠΑ, αύξησαν τους συντελεστές του φόρου ασφαλίστρων, κατήργησαν εκτός εφάπαξ πληρωμή φόρου εισοδήματος, κατήργησαν απαλλαγές πληρωμών του ΕΝΦΙΑ, αύξησαν τις προκαταβολές φόρου εισοδήματος, κατήργησαν την επιστροφή του αγροτικού πετρελαίου, αύξησαν το κόστος των πρώτων υλών στην αγροτική παραγωγή. Κατήργησαν σε πρώτη φάση τότε το ειδικό καθεστώς μειωμένου ΦΠΑ στα νησιά. Αύξησαν τις εισφορές υγείας στις κύριες και επικουρικές συντάξεις. Περιέκοψαν –και μάλιστα αναδρομικά- το ΕΚΑΣ.

Αυτά δεν τα κάνατε στα 5,4 δισεκατομμύρια. Τα είχατε ψηφίσει από πέρυσι, από το 2015.

**ΓΕΡΑΣΙΜΟΣ ΜΠΑΛΑΟΥΡΑΣ:** Και εσείς τα ψηφίσατε!

**ΧΡΗΣΤΟΣ ΣΤΑΪΚΟΥΡΑΣ:** Σας καταθέτω, συνεπώς, από τον προϋπολογισμό σας τον πίνακα με τα μέτρα που έχετε ήδη ψηφίσει από πέρυσι και τα οποία προφασίζεστε ότι δεν θυμάστε.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θυμάται, όμως, πολύ καλά ο ελληνικός λαός, ο οποίος και τα βιώνει.

Κύριοι της Κυβέρνησης, είναι γνωστό ότι σας αρέσουν τα ψέματα αλλά ευτυχώς αυτά έχουν κοντά ποδάρια.

Μιας και μιλάω για ψέματα, πριν από τρεις εβδομάδες ο Πρωθυπουργός από αυτό εδώ το Βήμα είχε διαβεβαιώσει την ελληνική κοινωνία ότι δεν θα υπάρξουν περικοπές σε μισθούς. Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες με τροπολογία ψηφίσατε -ή προτείνατε για ψήφιση- περικοπές μισθών στα ειδικά μισθολόγια. Αυτό, ξέρετε, δεν λέγεται αυταπάτη, λέγεται απάτη και ωμό ψέμα.

Ο τρίτος λόγος που δεν ψηφίζουμε, είναι επειδή επιβάλλει το σχέδιο νόμου ένα μηχανισμό δημοσιονομικής συμμόρφωσης, συνέπεια πλέον της ανεπάρκειας της αριστερής Κυβέρνησης. Είναι μηχανισμός, ο οποίος είναι ουσιαστικά μόνιμος, αφού η λειτουργία του εκτιμάται ότι θα επεκταθεί και πέρα από τη λήξη του προγράμματος το 2018. Είναι πρόσθετος, αφού προβλέψεις για διορθωτικό δημοσιονομικό μηχανισμό είχαν ήδη θεσμοθετηθεί από το 2014, τότε που ο ΣΥΡΙΖΑ μιλούσε για έλλειμμα δημοκρατικής νομιμοποίησης. Έτσι το χαρακτήριζε και σήμερα το εισηγείται ακόμα χειρότερο, μόνιμο, αυτόματο και οριζόντιο. Είναι αυτόματος, αφού η ενεργοποίησή του επιβάλλεται αυτοδίκαια, παρακάμπτοντας το ελληνικό Κοινοβούλιο. Είναι οριζόντιος, αφού δεν εξαιρεί μισθούς και συντάξεις. Είναι ποσοτικοποιημένος, αφού λόγω του μείγματος της ασκούμενης πολιτικής θεωρείται σχεδόν βέβαιη η λήψη πρόσθετων μέτρων. Δεν είναι τυχαίο που μέσα στη διάταξη αναφέρονται μέτρα ύψους 2% του ΑΕΠ. Και εν τέλει, είναι ρήτρα αναξιοπιστίας σας.

Ο τέταρτος λόγος που δεν ψηφίζουμε, είναι επειδή ιδρύει ένα νέο υπερταμείο αποκρατικοποιήσεων και αξιοποίησης της δημόσιας περιουσίας, που δεν συνάδει με τις έννοιες της εθνικής κυριαρχίας και αξιοπρέπειας.

Πρόκειται για πρωτοφανή εκχώρηση του συνόλου της κινητής και ακίνητης περιουσίας της χώρας, για διάστημα ενός αιώνα, χωρίς ουσιαστικό εθνικό και δημοκρατικό έλεγχο και λογοδοσία.

Ειδικότερα το ταμείο έχει διάρκεια ενενήντα εννέα ετών, πολύ πέρα και από τη λήξη όλων των δανειακών υποχρεώσεων της χώρας. Σχετικά πρόσφατα, κύριοι της Κυβέρνησης, κραυγάζατε από τα έδρανα της αντιπολίτευσης να μη δεσμεύσουμε την επόμενη κυβέρνηση για έναν χρόνο. Εσείς δεσμεύετε τη χώρα και τις επόμενες γενεές για εκατό χρόνια, για έναν αιώνα. Αυτό για να εξηγούμαστε.

Δημιουργείτε πενταμελές εποπτικό συμβούλιο, με ισχυρές αρμοδιότητες, ο πρόεδρος του οποίου επιλέγεται από την Ευρωπαϊκή Επιτροπή και τον Ευρωπαϊκό Μηχανισμό Σταθερότητας, οι αποφάσεις του οποίου θα λαμβάνονται κατόπιν θετικής ψήφου τουλάχιστον τεσσάρων μελών, άρα με αναγκαία τη σύμφωνη γνώμη των μελών που επιλέγουν οι θεσμοί.

Μάλιστα το εποπτικό συμβούλιο διορίζει και τον πρόεδρο, διορίζει και τον διευθύνοντα σύμβουλο του διοικητικού συμβουλίου, ζητώντας τι; Απλή γνώμη του Υπουργού Οικονομικών. Γνώμη!

Τα περιουσιακά στοιχεία που μεταβιβάζονται στο νέο ταμείο δεν είναι απολύτως σαφή. Απόδειξη το προχθεσινό αλαλούμ, οι συνεχείς τροπολογίες που καταθέτει η Κυβέρνηση, προσπαθώντας να αποκρύψει ή να συσκοτίσει την πραγματικότητα.

Μάλιστα, μελλοντικά, όπως λέει η διάταξή σας, κύριε Υπουργέ, περιουσιακά στοιχεία που ανήκουν κατά κυριότητα στο ελληνικό δημόσιο δύνανται να μεταβιβαστούν στο ταμείο, απλώς και μόνο με απόφαση του Υπουργού Οικονομικών. Τα επόμενα εκατό χρόνια ο Υπουργός Οικονομικών, με δική του απόφαση, μπορεί να μεταβιβάζει ό,τι θέλει σε αυτό το ταμείο, στο εποπτικό συμβούλιο του οποίου θα κάνουν κουμάντο οι θεσμοί, οι ξένοι.

Δεν τίθεται οροφή στην αξία των περιουσιακών στοιχείων που το ταμείο θα αξιοποιεί και θα ρευστοποιεί. Αλήθεια τι έγιναν εκείνα τα «περίφημα» 50 δισεκατομμύρια του τρίτου μνημονίου;

Σήμερα τέτοια πρόβλεψη δεν υφίσταται. Και αυτό είναι φυσικό, αφού η Κυβέρνηση χωρίς πόνο ψυχής πλέον, μεταβιβάζει το σύνολο της περιουσίας της χώρας για τεράστιο χρονικό διάστημα στο ταμείο, χωρίς κανέναν απολύτως έλεγχο και λογοδοσία. Όπως μάλιστα επισημαίνει και η έκθεση της Επιστημονικής Επιτροπής της Βουλής, «δεν δύναται να εκφεύγει του πολιτειακού ελέγχου». Το επαναλαμβάνω: «δεν δύναται να εκφεύγει του πολιτειακού ελέγχου, του κοινοβουλευτικού ελέγχου ούτε να υπόκειται αντ’ αυτών στην εποπτεία αποκλειστικά του εποπτικού συμβουλίου». Αυτά λέει η Επιστημονική Επιτροπή της Βουλής.

Συμπερασματικά πρόκειται για πρωτοφανείς ρυθμίσεις, που αποτελούν και αυτές τη ρήτρα αναξιοπιστίας της αριστερής Κυβέρνησης.

Ο πέμπτος λόγος που δεν ψηφίζουμε το σχέδιο νόμου, είναι γιατί αυτό αποτελεί συνέπεια του διαχρονικού λαϊκισμού του ΣΥΡΙΖΑ.

Καταθέτω στα Πρακτικά ένα μικρό μόνο απόσπασμα από το πλούσιο ρεπερτόριο αυτού του λαϊκισμού.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ΣΥΡΙΖΑ, από δήθεν σκληρός διαπραγματευτής κατάντησε πλήρως υποτακτικός. Ο ΣΥΡΙΖΑ από δήθεν πολέμιος των μνημονίων, χωρίς ηθικές αναστολές, χωρίς ιδεολογικές συντεταγμένες, ψηφίζει τα πάντα, ακόμα και μόνιμα μνημόνια, αρκεί να παραμείνει για λίγο ακόμα στην εξουσία. Ο ΣΥΡΙΖΑ σε ορισμένες περιπτώσεις –ευτυχώς για τη χώρα- επιχειρεί να προσγειωθεί, έστω άτσαλα, στην πραγματικότητα. Λαχανιασμένος και σαστισμένος εγκαινιάζει τον αγωγό TAP, αναγνωρίζει την αξία και προωθεί την επένδυση της COSCO, αποκρατικοποιεί περιφερειακά αεροδρόμια.

Κύριοι της κυβερνητικής πλειοψηφίας, καλώς ήρθατε στο πεδίο των αποκρατικοποιήσεων!

Κυρίες και κύριοι συνάδελφοι, γι’ αυτούς κυρίως τους λόγους η Νέα Δημοκρατία καταψηφίζει το νομοσχέδιο. Στέκεται, όμως, κριτικά και στο πλαίσιο συζήτησής του.

Υπενθυμίζω ότι η Νέα Δημοκρατία, εδώ και μήνες, συστηματικά και υπεύθυνα υποστηρίζει την έγκαιρη ολοκλήρωση της αξιολόγησης, με τον βέλτιστο, όμως, για τα ελληνικά συμφέροντα τρόπο, με τρόπο που θα συνοδεύεται από την εκταμίευση όσο το δυνατόν υψηλότερης δόσης και από μια καλή λύση για την ενίσχυση της βιωσιμότητας του χρέους.

Πού βρισκόμαστε όμως σήμερα; Η αξιολόγηση που θα έπρεπε να είχε ήδη ολοκληρωθεί από τον περασμένο Οκτώβριο, κάτι που δεν έγινε με αποκλειστική ευθύνη της σημερινής Κυβέρνησης, φαίνεται ότι μπορεί να ολοκληρωθεί το αμέσως προσεχές διάστημα.

Αυτή η εξέλιξη έστω και με επτά μήνες καθυστέρηση είναι θετική. Βεβαίως αυτή η καθυστέρηση φούσκωσε τον λογαριασμό των μέτρων, όπως ήδη ανέφερα, και διόγκωσε τις ληξιπρόθεσμες οφειλές του δημοσίου. Πόσο; Από τις αρχές του 2015 κατά 2,5 δισεκατομμύρια ευρώ, 82% πάνω από τις αρχές του 2015.

Σε κάθε περίπτωση, ελπίζω να καταφέρετε η ολοκλήρωση της αξιολόγησης να συνοδευτεί από την όσο το δυνατόν μεγαλύτερη δόση, ώστε ένα σημαντικό κομμάτι αυτής να αποπληρώσει τουλάχιστον μέρος αυτών των οφειλών.

Θυμίζω βέβαια ότι, με βάση το χρηματοδοτικό πλάνο του τρίτου μνημονίου, η χώρα θα έπρεπε να είχε πάρει 15 δισεκατομμύρια μέχρι σήμερα. Επί του παρόντος δεν φαντάζει πιθανή μια τέτοια εξέλιξη. Φυσικά η τελευταία απόφαση προσθέτει βάρη στους πολίτες, μέσα από ένα τέταρτο συμπληρωματικό, όπως λέγεται, μνημόνιο για τα επόμενα αρκετά χρόνια, με αντιστάθμισμα μια μελλοντική, μέχρι σήμερα ασαφή και υπό προϋποθέσεις, ρύθμιση για το χρέος.

Συνεπώς ο κυβερνητικός αυτοθαυμασμός είναι αυθαίρετος και παραπλανητικός. Με δεδομένη μάλιστα τη διατήρηση υψηλών δημοσιονομικών πλεονασμάτων για μακρά χρονική περίοδο, φαίνεται ότι μέχρι και το 2030 οδηγούμαστε σε ένα μόνιμο μνημόνιο επιτήρησης της χώρας με αυτόματο τρόπο επιβολής μέτρων.

Σε κάθε περίπτωση αναμένουμε το προσεχές Eurogroup, για να δούμε συγκεκριμένες και ουσιαστικές ρυθμίσεις για την ενίσχυση της βιωσιμότητας του χρέους που επιβαρύνθηκε από την ανερμάτιστη σημερινή διακυβέρνηση.

Ελπίζω, οι ρυθμίσεις να μειώνουν τόσο το μέγεθος των ετήσιων χρηματοδοτικών αναγκών, όσο και το ύψος του χρέους ως ποσοστά του ΑΕΠ, γιατί το κείμενο που συζητήθηκε στο τελευταίο Eurogroup -μετά μάλιστα από τις προτεινόμενες τότε λύσεις, εύχομαι να είναι καλύτερες- οδηγεί το χρέος το 2022 σε ποσοστό άνω του 140%, όταν το δεύτερο μνημόνιο προέβλεπε 120% του ΑΕΠ. Και υποθέτω, με βάση τη ρητορική του παρελθόντος ότι αυτό δεν θα σας βρίσκει σύμφωνους, δεν θα αλλάξετε goal post.

Κυρίες και κύριοι συνάδελφοι, συμπερασματικά το περιεχόμενο του νομοσχεδίου αποκαλύπτει την ιδεολογική αποψίλωση και τον πολιτικό κυνισμό της αυτοαποκαλούμενης Κυβέρνησης της Ριζοσπαστικής Αριστεράς. Αποκαλύπτει την κατάρρευση των ψευδαισθήσεων που διαχρονικά αυτή η Αριστερά καλλιεργούσε.

Αποκαλύπτει τις πομφόλυγες για δήθεν αριστερά πρόσημα και δήθεν αριστερή κοινωνική ευαισθησία. Αποκαλύπτει τη ρήτρα αναξιοπιστίας της αριστερής Κυβέρνησης. Αποκαλύπτει ότι όποια αριστερή ψυχή, έγινε θυσία στον βωμό για λίγη πολιτική εξουσία ακόμα και νεοφιλελεύθερης κοπής. Σε τελική ανάλυση, αποκαλύπτεται ότι ο ΣΥΡΙΖΑ αδυνατεί να οδηγήσει τη χώρα επιτυχώς στην ιστορική της πορεία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δώδεκα μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Κρόκου Κοζάνης.

Η Βουλή τούς καλωσορίζει στην Αθήνα και στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Ακούστε τώρα τι προτείνω σχετικά με τη διαδικασία. Κατ’ αρχάς, κλείνει το ηλεκτρονικό σύστημα εγγραφής συναδέλφων που θέλουν να ομιλήσουν. Από ό,τι ενημερώνομαι, έχουν εγγραφεί ενενήντα πέντε συνάδελφοι.

Για να είμαστε πρακτικοί, ακούστε τι πρόταση κάνω. Είναι δύο Υπουργοί, ο κ. Τσιρώνης και ο κ. Παρασκευόπουλος. Οι μη αρμόδιοι Υπουργοί, όπως γνωρίζετε, θα μιλήσετε από επτά λεπτά ο καθένας. Επομένως η μία επιλογή είναι να μιλήσετε τώρα και μετά en bloc πάμε στους έξι ειδικούς αγορητές χωρίς καμμία διακοπή πλέον των ειδικών αγορητών. Στη συνέχεια επειδή βλέπω ότι ο κ. Τσακαλώτος έχει ζητήσει να μιλήσει στις 19.00΄ το απόγευμα, πάμε en bloc τους τρεις κύκλους των ομιλητών, όπως έχουν οριστεί από τα κόμματα. Οι Κοινοβουλευτικοί Εκπρόσωποι, αυτονόητο είναι ότι εφόσον επιθυμούν την πρωτολογία τους, μπορούν να την κάνουν ενδιαμέσως, όποτε θέλουν.

Εγώ στη θέση τους θα περίμενα να μιλήσει ο Υπουργός και μετά en bloc οι Κοινοβουλευτικοί Εκπρόσωποι να ακολουθήσουν τον Υπουργό. Αυτό, όμως, είναι στη διακριτική τους ευχέρεια. Απλά εγώ το λέω, διότι κάνοντας τον υπολογισμό των χρόνων, μέχρι να μιλήσει ο κύριος Υπουργός, θα έχουμε φτάσει περίπου στο ήμισυ και του τρίτου κύκλου. Άρα μέχρι τις 12 το βράδυ, γιατί μετά δεν έπεται άλλος Υπουργός, σημαίνει ότι από τους ενενήντα πέντε συναδέλφους, θα έχει μιλήσει και ένας ικανός αριθμός συναδέλφων, πολύ περισσότερο εάν δεχτούν να συντμηθεί λίγο ο χρόνος τους και πάμε στα πέντε λεπτά. Αυτή, λοιπόν, είναι η πρόταση η οποία γίνεται σαν πρακτικό μέρος.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Κουτσούκο;

**ΓΙΑΝΝΗΣ ΚΟΥΤΣΟΥΚΟΣ:** Συμφωνώ στο σύνολο της πρότασης…

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Θα σου δώσω Ηλία τον λόγο. Κάτσε κάτω.

**ΓΙΑΝΝΗΣ ΚΟΥΤΣΟΥΚΟΣ:** Συμφωνώ κύριε Πρόεδρε, με την πρότασή σας αλλά δεν μπορείτε να διακόψετε τους εισηγητές, μιας και έχουν ξεκινήσει και αγορεύουν. Καταλαβαίνετε ότι δεν γίνεται αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κουτσούκο, είπα για πρακτικούς λόγους ότι γίνεται ένας Υπουργός να πάρει τον λόγο για την πρωτολογία του, όποτε θέλει και γίνεται βάσει του Κανονισμού και εγώ μπορώ να το κάνω. Είστε παλιός συνάδελφος και μη μου λέτε ότι δεν γίνεται. Το είπα για πρακτικούς λόγους. Είναι μια καθυστέρηση για τους ειδικούς αγορητές δεκαπέντε λεπτών αλλά μετά θα προχωρήσουμε έτσι, για να εξυπηρετηθούν και οι συνάδελφοι που δεν είναι καθορισμένοι στους τρεις κύκλους. Δεν θέλετε, δεν το κάνουμε, αλλά δεν είναι πρόβλημα.

Ορίστε, κύριε Παναγιώταρε. Έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, Νικήτα.

**ΠΡΟΕΔΡΕΥΩΝ (Νικήτας Κακλαμάνης):** Όταν προεδρεύω, δεν είμαι έτσι. Όταν είμαι κάτω, μπορείς να με λες.

**ΗΛΙΑΣ ΠΑΝΑΓΙΩΤΑΡΟΣ:** Κύριε Πρόεδρε, αστειεύομαι.

Ακούστε κάτι, χθες το βράδυ τους αγορητές στις επιτροπές μάς βάλατε να μιλήσουμε τελευταίοι από όλους και ήρθαμε σήμερα το πρωί να ξαναμιλήσουμε. Νομίζω ότι θα πρέπει να τελειώσει ο κύκλος των αγορητών.

**ΠΡΟΕΔΡΕΥΩΝ (Νικήτας Κακλαμάνης):** Δεν θα είστε οι τελευταίοι από όλους. Καταλάβατε τι είπα; Δεκαπέντε λεπτά καθυστέρηση και μετά en bloc, ξεκινώντας από εσάς, μιλάνε οι έξι ειδικοί αγορητές.

**ΗΛΙΑΣ ΠΑΝΑΓΙΩΤΑΡΟΣ:** Δεν θα ήθελαν να ακούσουν οι Υπουργοί και τους αγορητές;

**ΠΡΟΕΔΡΕΥΩΝ (Νικήτας Κακλαμάνης):** Όχι, είναι οι δύο Υπουργοί και μετά πάμε στις 19.00΄ το απόγευμα με τον κ. Τσακαλώτο. Πάμε en bloc, ειδικοί αγορητές και οι τρεις κύκλοι ομιλητών. Είναι μια καθυστέρηση για τους αγορητές δεκαπέντε λεπτών, αλλά παρακαλώ να γίνει δεκτή η πρότασή μου, για να εξυπηρετηθούν και οι συνάδελφοι που εγγράφηκαν ηλεκτρονικά.

Κύριε Παρασκευόπουλε, έχετε τον λόγο για επτά λεπτά και μετά ο κ. Τσιρώνης.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, ευχαριστώ πολύ που μου δίνετε τον λόγο, όπως τον ζήτησα, αλλά δεδομένου ότι πρόσφατα αγόρευσα για το θέμα της αντισυνταγματικότητας, μπορώ να παραιτηθώ από την ομιλία μου αυτήν τη στιγμή και να κάνω χρήση του τετραλέπτου μου κατά τη διάρκεια των εργασιών, εφόσον προκύψει ειδικό νομικό θέμα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Επομένως μειώνεται και η αναμονή των ειδικών αγορητών.

Κύριε Τσιρώνη, εσείς είχατε ζητήσει τον λόγο με βάση τον κατάλογο που έχω εδώ στις 12.00΄. Για εσάς ισχύει. Και έτσι αμβλύνεται κατά 50% η αναμονή.

Έχετε τον λόγο για επτά λεπτά.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κυρίες και κύριοι συνάδελφοι, στη διάρκεια αυτών των τριών ημερών προσπάθησα να μη χάσω ούτε ένα λεπτό από τη συνεδρίαση.

Για μια ακόμη φορά, άκουσα το αφήγημα της Αντιπολίτευσης ότι η χώρα καταστράφηκε από την ώρα που ήρθε ο ΣΥΡΙΖΑ και δυστυχώς δεν πρόλαβαν να βγάλουν τη χώρα από την κρίση. Κανείς για πολλοστή φορά δεν είπε από πού ήρθε αυτή η κρίση. Μοιάζει σαν να είναι σεισμός ή επιδημία. Δεν την έφερε κανένας, είναι ένα φυσικό φαινόμενο.

Μάλιστα κάποιοι άλλοι λένε ότι φταίνε οι Έλληνες, που τεμπέλιαζαν και αγόραζαν γερμανικά αυτοκίνητα με δανεικά.

Είχα, λοιπόν, αποφασίσει να αφιερώσω τη σημερινή ομιλία, στο να αποδείξω ότι η κρίση δεν ήρθε από το πουθενά και ότι ούτε ευθύνεται ο ελληνικός λαός. Δεν έχει η πατρίδα μου πιο πολλούς τεμπέληδες από τη Γερμανία ούτε γεννά πιο πολλούς κλέφτες από τη Δανία. Οι άνθρωποι είναι παντού οι ίδιοι, αλλά οι συνθήκες είναι εκείνες που αλλάζουν. Ήθελα, λοιπόν, να δείξω τους ενόχους που οδήγησαν την πατρίδα μου στα βράχια.

Ήρθε, όμως, η Ντίνα, μια γυμνάστρια από αυτές τις δημοσίους υπαλλήλους, που τις λέτε τεμπέλες…

**ΔΗΜΗΤΡΙΟΣ ΚΥΡΙΑΖΙΔΗΣ:** Χρόνια πολλά στην Ντίνα!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** …και δουλεύει σε ένα άχρηστο δημόσιο δημοτικό σχολείο και με ρώτησε κάτι απλό: «Ο ΣΥΡΙΖΑ πότε θα τιμωρήσει τους ενόχους; Πότε θα φέρει τα λεφτά πίσω;».

Τότε κατάλαβα ότι είχα πέσει και εγώ σε μια παγίδα, να καταγγέλλω εγώ τους παλιούς φταίχτες, για να με καταγγέλλουν και εκείνοι για την καινούργια Κυβέρνηση και να γινόμαστε όλοι ίδιοι.

Εδώ, κυρίες και κύριοι Βουλευτές, έχω έναν χάρτη, μια και μιλάμε για τους δασικούς χάρτες. Αυτός είναι ένας δασικός χάρτης. Αυτό υποτίθεται, κυρίες και κύριοι συνάδελφοι, ότι είναι ένα δάσος. Αν αυτό το πράγμα το κοιτάξετε με προσεκτική ματιά, θα δείτε διάσπαρτες μέσα σε αυτά τα εκατοντάδες ΔΑ, που σημαίνει δασική έκταση που άλλαξε χαρακτήρα, νομιμοποιημένες κατοικίες, όπως αυτή εδώ, Π.Α., ή άλλες «αγκαλιά» νομιμοποιημένες, ενώ δίπλα βλέπετε πάνω στον δρόμο ένα κατεδαφιστέο, γιατί είναι τελεσίδικα αναδασωτέο. Ανακατεμένα, δηλαδή, χιλιάδες ακίνητα, πολίτες όμηροι μιας διαφθοράς.

Και ναι, καλή μου φίλη Ντίνα – και χρόνια πολλά πραγματικά…

**ΔΗΜΗΤΡΙΟΣ ΚΥΡΙΑΖΙΔΗΣ:** Το είπαμε πριν.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** …η αλήθεια είναι ότι πενήντα και εξήντα και εβδομήντα ετών ανομίες δεν μπορούν να θεραπευτούν.

Το κρίσιμο, λοιπόν –και καταθέτω αυτόν τον χάρτη στα Πρακτικά, για να έχουν μια ιδέα και οι Βουλευτές το τι σημαίνει δασικός χάρτης και ποια είναι η πραγματικότητα σήμερα της Ελλάδας- δεν είναι να κατονομάσω τους ενόχους, γιατί αν τους στείλουμε φυλακή, θα πάρουμε πίσω τα λεφτά. Γιατί είναι πολύ παλιά η αμαρτία και στο ασφαλιστικό και σε όλα τα ζητήματα.

(Στο σημείο αυτό ο Αναπληρωτής Υπουργός Περιβάλλοντος και Ενέργειας κ. Ιωάννης Τσιρώνης καταθέτει για τα Πρακτικά τον προαναφερθέντα χάρτη, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν πρέπει να κατονομάσουμε ενόχους –γιατί κάποιοι θα πάνε φυλακή- και να δούμε τι φταίει, είναι για να αλλάξουμε πορεία, γιατί η χώρα είναι πια με την πλάτη στον τοίχο.

Ειλικρινά, κυρίες και κύριοι συνάδελφοι, απορώ με το εξής: Πιστεύετε ειλικρινά ότι τους κάναμε μάγια και μας ψήφισαν; Πιστεύετε ότι ο κόσμος ακούει τις αρλούμπες των καναλιών; Πιστεύετε ότι είναι τόσο αφελείς οι συμπολίτες μας;

Νομίζω ότι μάλλον δεν έχετε καταλάβει τίποτα. Δεν βλέπετε την απλή πραγματικότητα. Οι άνθρωποι έβλεπαν πάντα τη διαφθορά, έβλεπαν τη σπατάλη, έβλεπαν τα θαμμένα πορτοκάλια. Άκουγαν τα λαμόγια να καυχώνται ότι έχουν «κονέ» με τον Βουλευτή «Πετσωμένο» ή με τον Υπουργό «Κλεφτοδήμο». Το καυχιόνταν οι άνθρωποι, δεν το έκρυβαν. Ήταν στους κύκλους μας αυτοί οι άνθρωποι. Έβλεπαν του γείτονα την κόρη να διορίζεται από κομματικό μηχανισμό, αλλά απλώς όσο έτρωγαν ένα κομμάτι ψωμί, μεγαλωμένοι οι περισσότεροι στη χούντα, είχαν την αρχή του «κοίτα τη δουλειά σου». Αυτή ήταν η πραγματικότητα, όχι ότι δεν το έβλεπαν, όχι ότι δεν το ήξεραν, όχι ότι δεν έβλεπαν τι γινόταν.

Όταν, βέβαια, το καθεστώς έριξε τη χώρα στα βράχια, τότε πραγματικά αυτοί οι άνθρωποι πέρα από αυτό που γίνεται, δυστυχώς σε πολλές χώρες της Ευρώπης, πέρα από τον φασισμό, βρήκαν το αποκούμπι στην κυβερνώσα Αριστερά. Εμπιστεύτηκαν για πρώτη φορά την κυβερνώσα Αριστερά.

Ένα είναι βέβαιο, ότι μπορεί να γονατίσαμε το καλοκαίρι, μπορεί να μην κάναμε τα όνειρά μας πραγματικότητα αλλά τουλάχιστον δεν τα παρατήσαμε και η χώρα είναι αυτή τη στιγμή όρθια.

Η χώρα είναι όρθια από εδώ και σήμερα και θα αναφέρω τρία μόνο παραδείγματα. Να θυμίσω ότι τα σκουπίδια που πετάμε στις χωματερές, είναι πάνω από τριακόσια εκατομμύρια τόνοι ετησίως. Οι περιοχές «NATURA» της Ελλάδας, που είναι το 5,5% των «NATURA» της Ευρώπης, που η «NATURA» της Ευρώπης, κατά την ίδια την Ευρωπαϊκή Επιτροπή, είναι 200 δισεκατομμύρια τζίρος, έχουν περιθώριο τζίρου 11 δισεκατομμύρια περίπου μόνο από αυτές τις περιοχές, που εμείς νομίζουμε ότι είναι πουλάκια και φώκιες.

Η δασοπονία μας θα μπορούσε να έχει πάνω από 2% του ΑΕΠ. Τώρα είναι 0,1%. Η δασοπονία, σε χώρες που έχουν μισή δασοκάλυψη από την Ελλάδα και καμμία σχέση με τη δική μας βιοποικιλότητα, έχουν 2% του ΑΕΠ περίπου.

Η Ελλάδα, λοιπόν, του μέλλοντος είναι εδώ. Η Ελλάδα του μέλλοντος κοιμάται. Είναι εκεί έξω ο πλούτος, γιατί κάποιοι δεν τον άφησαν. Εμείς, λοιπόν, ήπιαμε το πικρό ποτήρι το καλοκαίρι –και κλείνει σήμερα αυτή η ιστορία- γιατί έχει πολύ μεγάλη διαφορά η αξιοποίηση από το ξεπούλημα.

Θα ήθελα να αναφερθώ στη ΔΕΗ. Μιλούσαν για τη «μικρή ΔΕΗ». Πουλούσαν ολόκληρο υδροηλεκτρικό σταθμό μόνο στη λογιστική αξία, όσο δηλαδή είναι το κόστος μείον τις αποσβέσεις του φράγματος; Το νερό; Οι ενάλιες περιοχές; Τα χιλιάδες στρέμματα απαλλοτρίωσης από το δημόσιο; Πώς πωλούνταν αυτά; Πώς μετριόντουσαν αυτά;

Εγώ, λοιπόν, θα κλάψω, αν πουλήσω μία μετοχή της ΔΕΗ, αλλά είναι χίλες φορές καλύτερο να πουλήσω μία μετοχή της ΔΕΗ ή δέκα μετοχές της ΔΕΗ, παρά να δίνω ολόκληρο σταθμό, από τους πιο σύγχρονους.

Όσον αφορά το νερό, δεν θέλουμε να πουληθούν μετοχές της ΕΥΔΑΠ, αλλά τουλάχιστον έχουμε εξασφαλίσει εμείς –και το κίνημα, ας το τιμήσουμε και το κίνημα- ότι το 51% μένει στο ελληνικό δημόσιο. Είναι πάντα σε δημόσιο έλεγχο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Από πού προκύπτει αυτό;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Από το Συμβούλιο της Επικρατείας, σας θυμίζω.

**ΝΙΚΟΛΑΟΣ ΔΕΝΔΙΑΣ:** Α, μάλιστα!

**ΠΡΟΕΔΡΕΥΩΝ (Νικήτας Κακλαμάνης):** Τώρα μιλάμε πολιτικά. Δεν μιλάμε με αποφάσεις ΣτΕ.

**ΝΙΚΟΛΑΟΣ ΔΕΝΔΙΑΣ:** Χρόνια πολλά στην Ντίνα!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυτόν τον νόμο τον καταργείτε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Χατζηδάκη, να μην τον διακόπτουμε τον Υπουργό.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Πόσες «NATURA» βρήκαμε, κυρίες και κύριοι συνάδελφοι, προς πώληση;

**ΝΙΚΟΛΑΟΣ ΔΕΝΔΙΑΣ:** Μια κουβέντα λέμε, κύριε Πρόεδρε, όταν ακούμε τέτοια, για να περνά η ώρα.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Στον «ΑΣΤΕΡΑ» υπάρχει αρχαιολογικός χώρος, ο ναός του Απόλλωνα. Ήταν στη σύμβαση για πώληση ο αρχαιολογικός χώρος.

Δεν θέλω να επεκταθώ άλλο. Η πραγματικότητα είναι καταφανής.

Θα κλείσω με μία αναφορά για τους ανθρώπους του δημόσιου τομέα. Μόλις ξέσπασε η κρίση, τους ανθρώπους που εσείς διορίσατε, τους αναθεματίσατε, τους χλευάσατε, τους λοιδορήσατε, τους δακτυλοδείξατε στους θεσμούς ως υπαίτιους της κρίσης, ως τους απόλυτους τεμπέληδες, ως άχρηστους! Ακόμα και σήμερα τα ακούμε αυτά από τα έδρανα.

Αντίθετα, εγώ πιστεύω ότι αυτοί οι άνθρωποι πρέπει να στηριχθούν και αξίζει να τους ευχαριστήσουμε.

Εγώ, λοιπόν, απ’ αυτό το Βήμα θέλω να ευχαριστήσω την Κρινιώ Τριαντοπούλου, τον Βασίλη Λιόγκα, τον Κώστα Δημόπουλο, την Ελευθερία Καλογράνη, την κ. Λαμπρούση, τους δασκάλους των παιδιών μου στο σχολείο, τις νοσοκόμες του ΚΑΤ που ήταν εκεί όταν τις χρειάστηκα, γιατί χωρίς αυτούς το κράτος θα είχε πέσει. Ίσως να με πείτε λαϊκιστή…

**ΝΙΚΟΛΑΟΣ ΔΕΝΔΙΑΣ:** Αποκλείεται!

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** …και ότι εχθές μιλούσα για επίορκους. Θα με ρωτήσετε «Υπάρχουν, άραγε, φακελάκια; Δεν υπάρχουν λουφαδόροι;». Θα απαντήσω με μία πολύ βασική αρχή της διοίκησης, που στα νεοελληνικά την αποκαλούμε «management». Όταν, λοιπόν, ρωτάμε για τη βασική αρχή, λέμε ότι η απόδοση του ανθρώπινου δυναμικού είναι ευθύνη της διοίκησης.

Με απλά λόγια, εάν αυτά που λέτε, τα λέγατε στον ιδιωτικό τομέα και ένας μάνατζερ με έναν τομέα ευθύνης, όταν δεν πήγαινε καλά, πήγαινε και έλεγε πάνω στη διοίκηση «Φταίνε οι υφιστάμενοί μου», θα σας πετούσαν έξω με τις κλωτσιές. Πουθενά δεν υπάρχει στη διοίκηση η ευθύνη του υφισταμένου και όχι του προϊσταμένου.

Εδώ πέρα, λοιπόν, όταν εσείς φύγατε, ρίξατε το ανάθεμά σας σ’ αυτούς τους ανθρώπους.

Απαντώ, λοιπόν, και δεσμεύομαι ότι όποτε αποτυγχάνουν οι άνθρωποι του δικού μου τομέα ευθύνης, πρώτος υπεύθυνος και πρώτος που έχει αποτύχει, είμαι εγώ ο ίδιος και όχι οι από κάτω.

Βέβαια, θα ήθελα να πω ότι δεν θα αποτύχουμε, γιατί είμαστε μία ομάδα που δουλεύουμε. Θα επιτύχουμε και θα βγάλουμε τη χώρα από την κρίση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα μπορούσα να έχω τον λόγο; **ΠΡΟΕΔΡΕΥΩΝ (Νικήτας Κακλαμάνης):** Τι θέλετε, κύριε Αμυρά;

**ΓΕΩΡΓΙΟΣ ΑΜΥΡΑΣ:** Θα ήθελα τον λόγο επί της διαδικασίας, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κοιτάξτε, αυτό που είπαμε ότι δεν κάνουν οι Υπουργοί, δεν θα αφήσω να το κάνουν και οι εκπρόσωποι. Τι θέλετε; Θέλετε να απαντήσετε στον κ. Τσιρώνη;

**ΓΕΩΡΓΙΟΣ ΑΜΥΡΑΣ:** Όχι, δεν θα απαντήσω.

**ΠΡΟΕΔΡΕΥΩΝ (Νικήτας Κακλαμάνης):** Τότε, για τι πράγμα θέλετε τον λόγο;

**ΓΕΩΡΓΙΟΣ ΑΜΥΡΑΣ:** Θα σας πω. Εχθές κατά την ομιλία μου, είχα πει στον κύριο Υπουργό ότι περιμένουμε να μας δώσει κάποιες διευκρινίσεις για τα άρθρα 153, 155, για τα κριτήρια της οικιστικής πύκνωσης, για τη χρηματοδότηση…

**ΠΡΟΕΔΡΕΥΩΝ (Νικήτας Κακλαμάνης):** Ωραία. Δεν τις έδωσε.

**ΓΕΩΡΓΙΟΣ ΑΜΥΡΑΣ:** Περιμένετε να σας πω, κύριε Πρόεδρε, γιατί έχει σημασία. Από τις απαντήσεις του Υπουργού επ’ αυτών των κρίσιμων θεμάτων θα καθορίζαμε την ψήφο μας. Αν δεν το κάνει…

**ΠΡΟΕΔΡΕΥΩΝ (Νικήτας Κακλαμάνης):** Κύριε Αμυρά, μέχρι αύριο στις 18.00΄ μπορεί ενδεχομένως να τις δώσει και να καθορίσετε την ψήφο σας. Τώρα δεν κάνω άλλη διακοπή.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ζήτησα τον λόγο εχθές και δεν μου τον δώσατε, κύριε συνάδελφε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσιρώνη, δεν σας έδωσα τον λόγο. Παρακαλώ, καθίστε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Μόλις μιλήσω, κύριε Αμυρά, θα σας απαντήσω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ποιος σας είπε ότι μπορείτε να σηκώνεστε και να απαντάτε;

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Είπα, όμως…

**ΠΡΟΕΔΡΕΥΩΝ (Νικήτας Κακλαμάνης):** Δεν επιτρέπεται ακόμα και το ότι είστε όρθιος. Νομίζετε ότι η αυστηρότητα είναι για τους Βουλευτές μόνο; Σας παρακαλώ πολύ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ζητώ συγγνώμη.

**ΠΡΟΕΔΡΕΥΩΝ (Νικήτας Κακλαμάνης):** Εκ μέρους της Χρυσής Αυγής ο κ. Ηλίας Παναγιώταρος έχει τον λόγο.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Ο κ. Τσιρώνης είπε πολλές ευχαριστίες προηγουμένως, σαν να ήταν σε κάποιον διαγωνισμό απονομής βραβείων. Όσο γι’ αυτό που είπατε αναφορικά με τις αρλούμπες των καναλιών, θα ήθελα να σας υπενθυμίσω, τι είπαν μόλις προχθές Βουλευτές του ΣΥΡΙΖΑ, όπως η κ. Αυλωνίτου, που είχε βγει στην κ. Πάνια, όπου έλεγε απίστευτα πράγματα και χτύπησε όλα τα ρεκόρ τηλεθέασης, ή η κ. Καρακώστα, η οποία σε άλλο τηλεοπτικό σταθμό έλεγε αντίστοιχα πράγματα.

Όμως πέρα από την πλάκα, να έρθουμε τώρα στη ζοφερή πραγματικότητα. Είχαμε το πρώτο εθνοκτόνο μνημόνιο, το ανεκδιήγητο, εκείνο του Γιώργου Παπανδρέου, του Τζέφρεϊ, ο οποίος πήρε το ιδιωτικό χρέος των τραπεζών και εν μία νυκτί το μετέτρεψε σε κρατικό χρέος απέναντι σε άλλα κράτη, σε ενυπόθηκο μάλιστα χρέος ενός ολόκληρου έθνους απέναντι σε διεθνείς τοκογλύφους.

Να θυμηθούμε τότε και πώς είχε αντιδράσει η Νέα Δημοκρατία που δεν το είχε ψηφίσει, πώς είχε αντιδράσει ο ΣΥΡΙΖΑ που «χτυπιόντουσαν». Να θυμηθούμε και τι έλεγαν για το πρώτο μνημόνιο.

Πήγαμε στο δεύτερο μνημόνιο των Σαμαρά-Βενιζέλου-Καρατζαφέρη, όπου με επιπλέον μέτρα συνέχεια του πρώτου μνημονίου, μία Ελλάδα κατέρρεε από τις χιλιάδες των αυτοκτονιών, τα εκατομμύρια των ανέργων συμπολιτών μας, των εκατοντάδων χιλιάδων Ελλήνων οι οποίοι κατέφευγαν στο εξωτερικό, των εκατοντάδων χιλιάδων επιχειρήσεων που έκλειναν και συνεχίζουν και κλείνουν, όλοι οι δείκτες, όλα τα νούμερα να έχουν πάρει την κάτω βόλτα.

Και τότε η νυν συγκυβέρνηση των ΣΥΡΙΖΑ - Ανεξαρτήτων Ελλήνων στα κάγκελα, στους δρόμους, στις πλατείες, παντού να καθυβρίζουν, να μιλάνε για «γερμανικές προδοσίες», για «γερμανοτσολιάδες, να λένε «στα τέσσερα», να λένε τα πάντα.

Φτάσαμε στο τρίτο και επαχθέστερο όλων μνημόνιο των ΣΥΡΙΖΑ-ΑΝΕΛ, με την υπογραφή, φυσικά, των ΠΑΣΟΚ, Νέας Δημοκρατίας και του Ποταμιού και ξαναέβαλαν την υπογραφή τους όλοι του λεγόμενου «συνταγματικού τόξου» στην τελική εξόντωση της Ελλάδος και των Ελλήνων και μάλιστα με πολύ ύπουλο και δόλιο τρόπο, γιατί πριν την υπογραφή του τρίτου μνημονίου είχε προηγηθεί ένα δημοψήφισμα, όπου η συντριπτική πλειοψηφία των Ελλήνων πολιτών είχε πει όχι στα μνημόνια, όχι στην υποταγή, καλύτερα να παλέψουμε με τα βράχια της αξιοπρέπειας, παρά να πέσουμε στον βούρκο της υποταγής.

Και έρχεστε λίγους μήνες μετά το τρίτο μνημόνιο και φέρνετε ένα πολυνομοσχέδιο-«θάνατο» σε ό,τι έχει απομείνει από την εθνική μας κυριαρχία, ανεξαρτησία, προκειμένου να εξυπηρετήσετε τις αδίστακτες, ανώμαλες, εθνοκτόνες ορέξεις των αφεντικών σας, γιατί τελικά όλοι σας έχετε τα ίδια αφεντικά, εγχώρια και διεθνή. Είστε όλοι υπόδουλοι στον παγκόσμιο γαμψομύτη τοκογλύφο. Όλοι είσαστε ίδιοι, άβουλοι, καρεκλοκένταυροι, απάτριδες, ένα συνονθύλευμα πολύ μπερδεμένο εις βάρος της πατρίδος.

Αναλογιστείτε, κύριοι των ΣΥΡΙΖΑ και ΑΝΕΛ, τι λέγατε πριν από ένα χρόνο και τι λέγατε λιγότερο από έναν χρόνο, τι λέγατε μέχρι πριν από λίγες ημέρες, τι λέγατε στα κανάλια, που ο κ. Τσιρώνης μόλις πριν από λίγο είπε: «οι αρλούμπες των καναλιών». Αυτές οι αρλούμπες που λέγατε όλα αυτά τα χρόνια θα γίνουν. Καταθέτω στα Πρακτικά ότι είστε πρώτη είδηση στις επιθεωρήσεις στο «Περοκέ» και στο «Δελφινάριο».

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τους προαναφερθέντους δίσκους dvd, που βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δίνουμε και ένα αντίγραφο για τον κ. Τσακαλώτο. Θα είστε πρώτη είδηση σε όλες τις επιθεωρήσεις.

**ΠΡΟΕΔΡΕΥΩΝ (Νικήτας Κακλαμάνης):** Τα καταθέτετε στα Πρακτικά και θα τα παίρνει ο Υπουργός.

**ΗΛΙΑΣ ΠΑΝΑΓΙΩΤΑΡΟΣ:** Μόλις έρθει να του το δώσουν, γιατί κάπου έφυγε. Πήρε την κόκκινη τσάντα με το μαϊμουδάκι από πίσω και πήγε βόλτα.

Όλα αυτά εις βάρος της πατρίδος μας. Για να σωθεί αυτή η χώρα, χρειάζεται αυτό το οποίο λέγατε όλοι μέχρι πρότινος, λογιστικός έλεγχος ενός χρέους το οποίο είναι μη βιώσιμο. Δεν είναι ούτε βιώσιμο ούτε διαχειρίσιμο -που βγάλατε νέες εκφράσεις- ούτε τίποτα απολύτως. Διαγραφή του μεγαλύτερου τμήματός του, εφόσον μετά τον λογιστικό έλεγχο αποδειχθεί ότι είναι επαχθές, παράνομο και επονείδιστο.

Άμεση απαίτηση του κατοχικού δανείου –αλήθεια, τι έγινε με το κατοχικό δάνειο, σύντροφοι; Γαργάρα; Μούγκα;- και ανάπτυξη. Ανάπτυξη για την οποία δεν έχετε ιδέα, γιατί οι περισσότεροι από εσάς δεν έχετε δουλέψει ποτέ, ή ήσασταν στο δημόσιο ή ήσασταν καρεκλοκένταυροι του δημοσίου ή ήσασταν από κάποιο «τζάκι» «φραγκάτοι», οικονομημένοι με τεράστιους λογαριασμούς. Ανάπτυξη η οποία δεν μπορεί να έρθει επ' ουδενί, με τίποτα, με τους εξοντωτικούς έμμεσους φόρους, έμμεσους φόρους που τα τελευταία χρόνια έχουν ξεπεράσεις τους άμεσους φόρους. Ο πιο άδικος φόρος, ο έμμεσος φόρος, έτσι λέγατε.

Καταθέτουμε εδώ στοιχεία στα Πρακτικά, που δείχνουν για τους έμμεσους φόρους από το 2009 πληρώθηκε το μεγαλύτερο ποσοστό 26,7 δισεκατομμύρια ευρώ. Φυσικά τα τελευταία νούμερα που θα βγούνε τώρα, θα δείχνουν ότι έχετε ξεπεράσει κατά πολύ το 2009. Δεν ξέρετε τι σας γίνεται!

Παρακαλώ καταθέτω στα Πρακτικά κάποια στοιχεία για τους έμμεσους φόρους.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι δυνατόν να έχουμε ένα ΦΠΑ 24%, το μεγαλύτερο ΦΠΑ στην Ευρώπη, μακράν το μεγαλύτερο σε σχέση με τις ανταγωνιστικές χώρες. Σύμφωνα με την εκθεση του ΕΒΕΑ, οι εργοδοτικές εισφορές είναι 24,6% στην Ελλάδα, 10% μεγαλύτερες από τον μέσο όρο των γειτονικών χωρών.

Ο ΦΠΑ στην πατρίδα μας είναι ο τρίτος υψηλότερος στην Ευρώπη και πολύ μεγαλύτερος από το ΦΠΑ άλλων κρατών που έχουν υποδεέστερο ΦΠΑ, όπως είναι η Βουλγαρία, και η Ρουμανία, και η Αλβανία, και η Κροατία και άλλες όμορες χώρες.

Με τα μέτρα που παίρνετε εις βάρος των ελεύθερων επαγγελματιών και όλα τα νούμερα διώχνετε τις επιχειρήσεις από την πατρίδα μας.

Καταθέτω την έκδοση φυλλαδίου του ΕΒΕΑ, που λέει για ποιον λόγο φεύγουν εκατοντάδες χιλιάδες επιχειρήσεις από την πατρίδα μας.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω ενδεικτικά και ένα διαφημιστικό μιας χώρας, της Κροατίας, η οποία μπήκε πριν από λίγο καιρό στην Ευρωπαϊκή Ένωση και δίνει φοβερούς όρους για επαγγελματίες, προκειμένου να πάνε εκεί.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο ισχύει φυσικά και για άλλες χώρες. Μέχρι και η Ρουμανία η οποία έριξε τον ΦΠΑ και τους φόρους, αυτομάτως είδε τα έσοδά της να αυξάνονται.

Καταθέτω στα Πρακτικά το σχετικό έγγραφο, για να δείτε πώς αύξησε τα έσοδά της και μια άλλη όμορη χώρα.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω ακόμα τι κάνουν οι κατσαπλιάδες οι Αλβανοί, τους οποίους μέχρι πρότινος κοροϊδεύαμε. Η Αλβανία, λοιπόν, μηδένισε τη φορολογία για τις μεσαίες επιχειρήσεις, με αποτέλεσμα οι Έλληνες επιχειρηματίες να φεύγουν μαζικά, κατά χιλιάδες, ακόμα και στην Αλβανία.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαβάζω ενδεικτικά και μερικά νούμερα, για να δούμε τι έχει συμβεί τα έξι χρόνια των μνημονίων.

Τα φορολογικά έσοδα της χώρας είναι πολύ λιγότερα από το 2009, που το κράτος εισέπραττε 50 δισεκατομμύρια ευρώ. Όμως και το 2016 με τις αυξήσεις σε ΦΠΑ, σε φόρους και στα πάντα, τα έσοδα θα είναι λιγότερα από 50 δισεκατομμύρια ευρώ.

Τα έσοδα από τον ΦΠΑ από τα 16,5 δισεκατομμύρια το 2009, θα πέσουν το 2016 στα 14 δισεκατομμύρια ευρώ, παρά το γεγονός ότι έχετε αυξήσει τον ΦΠΑ μονάδες ολόκληρες, και τον γενικό ΦΠΑ και στα νησιά και παντού.

Έρχομαι στα έσοδα από τον φόρο εισοδήματος φυσικών προσώπων. Το 2009 εισπράτταμε 10,8 δισεκατομμύρια ευρώ. Το 2015, όπου έχετε βάλει μέσα και τους αγρότες και όλους, και τους γέρους και τις γριές και τα παιδιά και όλους, θα εισπράξουμε λιγότερο από 9 δισεκατομμύρια ευρώ.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το χάρισμα όλων των περιουσιακών στοιχείων στα «κοράκια», μέσω του υπερταμείου, θα ήθελα να αναφερθώ στην υποκρισία της Νέας Δημοκρατίας, η οποία είναι υπέρ των αποκρατικοποιήσεων και θέλει μια ξεκάθαρη λίστα, σχετικά με το τι θα δώσουμε στα «κοράκια», για να το υπερψηφίσει. Τελικά βέβαια θα το υπερψηφίσει μέχρι αύριο το απόγευμα!

Όσον αφορά τώρα τον περίφημο κόφτη τον οποίο προσπαθούν να δικαιολογήσουν οι του ΣΥΡΙΖΑ, τους κοιτάει ο ελληνικός λαός και λέει «Μα, καλά αυτοί οι άνθρωποι οι οποίοι μέχρι πριν από λίγες μέρες έλεγαν άλλα, τώρα λένε αυτά και τα πιστεύουν;». Βέβαια ο κόφτης, όπως είπε πριν και ο Κοινοβουλευτικός μας Εκπρόσωπος, όπως έχει πει και ο Αρχηγός της Χρυσής Αυγής και όπως ανέδειξε η Χρυσή Αυγή, είναι κόφτης για όλους εκτός από τους μεγαλοεργολάβους. Μπόμπολας εναντίον Εθνικής Άμυνας σημειώσατε «1», γιατί κόφτης θα υπάρχει στην Εθνική Άμυνα αλλά δεν θα υπάρχει στα έργα του Μπόμπολα και άλλων μεγαλοεργολάβων οι οποίοι τα «έφτιαχναν», έστηναν τους διαγωνισμούς –βγήκαν τώρα στη φόρα και τα ξέρετε και εσείς- εδώ και μια δεκαετία και μοιράζονταν τα κέρδη.

Επίσης Μπόμπολας εναντίον ειδικών μισθολογίων αξιωματικών πάλι σημειώσατε «1».

Ακόμα Μπόμπολας εναντίον Ελληνικών Αμυντικών Συστημάτων σημειώσατε «1», γιατί με την τροπολογία που φέρατε, κόβεται αυτομάτως η φορολογική και ασφαλιστική ενημερότητα στα αμυντικά συστήματα, την οποία είχατε μέχρι τις 31 Δεκεμβρίου.

Άρα τους μεγαλονταβατζήδες, τους μεγαλοεργολάβους, τους οποίους υποτίθεται ότι πολεμάτε, επί της ουσίας και με αυτό το πολυνομοσχέδιο τους κάνετε άρχοντες και κυρίαρχους σ’ αυτή τη χώρα.

Μα όλα αυτά όσα είπαμε μέχρι τώρα, φαντάζουν λίγα, γιατί είστε υπόδουλοι των χρεοκοπημένων τραπεζιτών. Συνεπής σε όλες τις ανωτέρω εθνοκτόνες ενέργειες είναι η ραγδαίως φθίνουσα πορεία του ελληνικού πληθυσμού. Μιλάμε για μια κανονική γενοκτονία. Τα στοιχεία τα παραθέσαμε στο προηγούμενο ασφαλιστικό νομοσχέδιο της προηγούμενης εβδομάδας.

Ο ελληνικός πληθυσμός φθίνει με γοργούς ρυθμούς, πιο γρήγορους ακόμα και από αυτούς που έλεγαν οι μελέτες το 2015 με την αθρόα εισροή λαθρομεταναστών, με τις μη γεννήσεις Ελλήνων πολιτών και με το ότι εκατοντάδες χιλιάδες Έλληνες πολίτες μετανάστευσαν στο εξωτερικό. Πάει αυτοί «πέταξαν»! Δεν πρόκειται να έρθουν ξανά.

Για να σας φρεσκάρουμε λίγο τη μνήμη, όσον αφορά τα αίσχη των τραπεζών που έχουν συμβεί. Θα σας θυμίσουμε τι κρατικές εγγυήσεις έχετε δώσει στις τράπεζες από το 2008.

Το 2008, δώσατε εγγυήσεις στις τράπεζες 28 δισεκατομμυρίων ευρώ, άνω του 10% του ΑΕΠ.

Το 2010, δώσατε κρατικές εγγυήσεις στις τράπεζες 15 δισεκατομμυρίων ευρώ, άνω του 5% του ΑΕΠ.

Τον Ιούλιο του 2010, δώσατε άλλα 10 δισεκατομμύρια ευρώ κρατικές εγγυήσεις στις τράπεζες.

Τον Σεπτέμβριο του 2010, δώσατε άλλα 25 δισεκατομμύρια ευρώ κρατικές εγγυήσεις στις τράπεζες, όταν η κρίση ήταν στο απόγειό της και όλοι ήξεραν ότι δεν πρόκειται ποτέ να αποπληρωθεί τίποτα.

Τον Μάιο του 2011, δώσατε άλλα 30 δισεκατομμύρια κρατικές εγγυήσεις στις τράπεζες. Τον Σεπτέμβριο του 2011, δώσατε άλλα 30 δισεκατομμύρια κρατικές εγγυήσεις στις τράπεζες. Τον Δεκέμβριο του 2011 δώσατε άλλα 30 δισεκατομμύρια κρατικές εγγυήσεις στις τράπεζες. Σύνολο 168 δισεκατομμύρια κρατικές εγγυήσεις στις χρεοκοπημένες τράπεζες.

Παρακαλώ, πάρτε όλα τα ΦΕΚ για τα Πρακτικά στα οποία όλα αυτά αναγράφονται.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τα προαναφερθέντα φύλλα της Εφημερίδας της Κυβερνήσεως, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ανακεφαλαιοποιήσεις. Το 2009, δώσατε 5 δισεκατομμύρια μετρητά στις τράπεζες. Το 2013, δώσατε 40 δισεκατομμύρια μετρητά στις τράπεζες. Το 2014, δώσατε 8,3 δισεκατομμύρια πάλι στις τράπεζες και το 2015, δώσατε 12 με 14 δισεκατομμύρια ευρώ, πάλι στις τράπεζες, 68 δισεκατομμύρια μετρητά. Στο σύνολο μιλάμε για 240 δισεκατομμύρια ευρώ στους χρεοκοπημένους τραπεζίτες και στις χρεοκοπημένες τράπεζες. Λεφτά που εγγυήθηκε και αναγκάστηκε να πληρώσει ο ελληνικός λαός, ποσό το οποίο είναι μεγαλύτερο και του ΑΕΠ της χώρας. Αυτά για να καταλάβετε τα αίσχη τα οποία συμβαίναν.

Παρακαλώ πάρτε και αυτό εδώ, για να δείτε το αίσχος του Ταμείου Χρηματοπιστωτικής Σταθερότητας, ενός νομικού προσώπου ιδιωτικού δικαίου, το οποίο χρεωνόταν ο ελληνικός λαός για να τα παίρνει το ΚΠΣ και να τα δίνουν στις τράπεζες και μετά να χάνονται τα λεφτά και μετά να ξαναπαίρνει και να ξαναπαίρνει το ΤΧΣ. Ένα ιδιωτικό ταμείο ατιμώρητο και δεκάδες εκατομμύρια του ελληνικού λαού στα σκουπίδια.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τμήμα αυτών αν είχε δοθεί σαν ανακεφαλαιοποίηση στα ασφαλιστικά ταμεία, θα είχαμε σώσει τα ασφαλιστικά ταμεία την τελική στιγμή από τις κλοπές οι οποίες έγιναν δεκαετίες τώρα και όλα αυτά για ένα χρέος μη βιώσιμο, όπως λέει και το Γραφείο Προϋπολογισμού της Βουλής, όπως λέει και το ίδιο το ΔΝΤ, όπως σας το λένε όλοι αλλά απλώς σας το λένε και κανείς δεν θέλει να το ακούσει. Την ίδια ώρα φέρνετε ρυθμίσεις για τα κόκκινα δάνεια των πολιτών, που κάποτε ήσασταν στα κάγκελα, να μη δοθούν ποτέ στα κοράκια, στα funds, στα distress funds, τους γύπες, αλλά τώρα τα δίνετε και δεν δίνετε μόνο τα κόκκινα, δίνετε και τα πράσινα δάνεια.

Αλήθεια πρώτον, αφού υποτίθεται ότι αγαπάτε τον Έλληνα πολίτη, γιατί δεν πηγαίνατε στον Έλληνα πολίτη να του χτυπήσετε την πόρτα και να του πείτε «το κοράκι θα το πάρει στο 10% της αξίας του δανείου. Το θέλεις;». Πρώτον αυτό.

Δεύτερον, αν αγαπούσατε τον Έλληνα πολίτη, θα είχατε φέρει διάταξη και θα είχατε αλλάξει τον νόμο, γιατί μπορεί να σας πει κάποιος «άει σιχτίρ, πάρτε το σπίτι πίσω, γιατί πλήρωσα 200.000 και με τους τόκους 300.000 και τώρα αξίζει 80.000, έχω πληρώσει 150.000 και χρωστάω ακόμη εκατοντάδες χιλιάδες ευρώ, πάρτε ένα σπίτι που αξίζει 80.000.». Όχι ούτε αυτό θέλετε, γιατί η τράπεζα θα το πάρει σ’ αυτήν την εξευτελιστική αξία και θα ζητήσει και τη διαφορά και έτσι θα πάρει και άλλα σπίτια και άλλη περιουσία από τον ελληνικό λαό. Ούτε αυτό. Μόνο στην Ελλάδα και σε μία ή δύο ακόμη χώρες σε όλον τον κόσμο γίνεται αυτό το αίσχος.

Τρίτον, και πιο σημαντικό είναι το εξής. Εδώ θα ήθελα να αναφερθώ για δύο λεπτά, στο πώς δεν εφαρμόζετε τους νόμους. Τι θα έπρεπε να πράξετε, αν ήσασταν υπέρ των Ελλήνων πολιτών.

Το άρθρο 95 παράγραφος 5 του Συντάγματος, αναφέρει ρητά και ξεκάθαρα ότι η διοίκηση έχει υποχρέωση να συμμορφώνεται προς τις δικαστικές αποφάσεις. Η παράβαση της υποχρέωσης αυτής γεννάει ευθύνη για κάθε αρμόδιο όργανο, όπως ο νόμος ορίζει. Ο νόμος ορίζει τα αναγκαία μέτρα για τη διασφάλιση της συμμόρφωσης της διοίκησης.

Παρακαλώ πολύ, για τα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν, δηλαδή, πλέον χιλιάδες τελεσίδικες αποφάσεις δικαστηρίων υπέρ δανειοληπτών εις βάρος των τραπεζών, τις οποίες θα έπρεπε να τις παίρνετε και σαν πολιτεία υπέρ Ελλήνων πολιτών, να τις κάνετε αυτομάτως νόμο του κράτους και να βοηθάτε τους Έλληνες πολίτες να μην παλεύει κάθε πολίτης μόνος του απέναντι στις τράπεζες.

Ενδεικτικά σας αναφέρω αποφάσεις. Παράνομοι τόκοι πιστωτικής κάρτας καταναλωτικού δανείου με τραπεζικά επιτόκια, που είναι μεγαλύτερα από τα αντίστοιχα δικαιοπρακτικά. Εκατοντάδες αποφάσεις αυτού του τύπου.

Άλλη απόφαση. Τα εξωτραπεζικά επιτόκια, παρά τον περιορισμό τους στις εξωτραπεζικές αλλαγές, δεν παύουν να έχουν γενικότερη κοινωνικοοικονομική σημασία και να αφορούν και τις τραπεζικές συμβατικές σχέσεις. Ο κοινωνικός και οικονομικός σκοπός του δικαιώματος στην ελεύθερη διαμόρφωση των τραπεζικών επιτοκίων είναι η συμπίεσή τους κάτω από τα όρια των εξωτραπεζικών. Έτσι, η συμφωνία για τα επιτόκια υπερβαίνει τα ανώτατα αυτά όρια, δεν παύει να απαγορεύεται από τον ν.ΑΚ281. Και άλλες αποφάσεις και παρακαλώ να κατατεθούν στα Πρακτικά.

(Στο σημείο αυτό ο Βουλευτής κ. Ηλίας Παναγιώταρος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μερικές δεκάδες τελεσίδικων αποφάσεων υπέρ δανειοληπτών εις βάρος του φαύλου τραπεζικού συστήματος. Τρέμετε τους τραπεζίτες, δεν τολμάτε να κάνετε τίποτα γι’ αυτούς. Ούτε η Κυβέρνηση της πρώτη φορά Αριστεράς, που τόσα πολλά μας λέγατε και τίποτα απολύτως.

Υποκλίνεστε σε αυτούς, όπως και οι προηγούμενοι. Τους υπηρετούσατε και τους υπηρετείτε πιστά και δεν πρόκειται να αλλάξει και να διορθωθεί τίποτα. Δυστυχώς, έχετε απογοητεύσει τον ελληνικό λαό και εσείς και έχετε κάνει το μεγαλύτερο κακό, διότι το 63% του ελληνικού λαού που είπε «όχι» στο δημοψήφισμα ήταν έτοιμο για όλα.

Εσείς, πολλοί από εσάς, γιατί σας αρέσει η καρεκλίτσα και ο μισθός, άλλοι, γιατί ήσασταν ανέκαθεν φανατικοί θιασώτες των τραπεζιτών, άλλοι για άλλους λόγους και εν τέλει, όλοι μαζί, λειτουργείτε εις βάρος του ελληνικού λαού προς όφελος των τραπεζών και όχι μόνο.

Η θέση της Χρυσής Αυγής και του Αρχηγού της -που το έχουμε πει πολλάκις και το επαναλαμβάνουμε- είναι: «Καλύτερα στα βράχια της αξιοπρέπειας, παρά στον βούρκο της υποταγής!». Και αν είναι να διαλέξουμε μεταξύ Ελλάδας και ευρώ, θα διαλέξουμε την Ελλάδα και μόνο την Ελλάδα, διότι η Ελλάδα υπήρχε χρόνια πριν από το ευρώ και θα φροντίσουμε να υπάρχει και χιλιάδες χρόνια μετά το ευρώ.

Η Χρυσή Αυγή θα αγωνιστεί μέχρις εσχάτων, για να κερδίσουμε την πατρίδα μας πίσω, και θα την πάρουμε με το ασκέρι του λαού και τη βοήθεια του Θεού.

Καταψηφίζουμε επί της αρχής και επί των άρθρων αυτό το εθνοκτόνο νομοσχέδιο. Και να ξέρετε ότι μόνο η Χρυσή Αυγή έχει απομείνει σε αυτόν τον τόπο και κρίμα γι’ αυτό, που είναι μόνο η Χρυσή Αυγή να παλεύει για το δίκιο του Έλληνα.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Να κάνω μία ενημέρωση ότι η ολοκλήρωση των ειδικών αγορητών, όπως μέτρησα από τον χρόνο, θα είναι γύρω στις 14.00΄. Επομένως, αναγιγνώσκω τα ονόματα του πρώτου κύκλου των ομιλητών για να γνωρίζουν: Είναι ο κ. Μαντάς, ο κ. Χατζηδάκης -με τη σειρά που είναι γραμμένα τα αναγνώσκω- η κ. Γεωργοπούλου-Σαλτάρη, ο κ. Λαγός, η κ. Ιγγλέση, η κ. Μπακογιάννη, ο κ. Δημητριάδης, ο κ. Κωνσταντινόπουλος, ο κ. Μεϊκόπουλος, ο κ. Τζαβάρας, η κ. Μανωλάκου, η κ. Μάρκου, ο κ. Παπαχριστόπουλος και ο κ. Γεώργιος Κατσιαντώνης.

Επομένως οι συνάδελφοι του πρώτου κύκλου να ξέρουν ότι γύρω στις 14.00΄ θα πρέπει να είναι στην Αίθουσα.

Παρακαλώ να έρθει στο Βήμα, ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν νομίζω ότι υπάρχει τρανότερη απόδειξη μιας τυχοδιωκτικής πορείας, που κατέληξε σε μια υποτελή στάση του κ. Τσίπρα, του κ. Καμμένου και της Κυβέρνησης των ΣΥΡΙΖΑ-ΑΝΕΛ από αυτό εδώ το νομοσχέδιο. Θα τολμούσα να πω ότι είναι η επιτομή αυτής της πορείας που οδήγησε στην πλήρη παράδοση στους δανειστές μιας αναξιοπρεπούς και αναξιόπιστης αλλά πρόθυμης Κυβέρνησης.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ)**

Η πολιτική μας αυτή εκτίμηση, κυρίες και κύριοι συνάδελφοι, εδράζεται στο γεγονός ότι στα 235 άρθρα αυτού του νομοσχεδίου εμπεριέχονται:

Πρώτον, τριάντα άρθρα που αφορούν την ίδρυση του υπερταμείου στο οποίο περιέχεται σχεδόν όλη η περιουσία του δημοσίου υπό τον έλεγχο των δανειστών.

Δεύτερον, η τροπολογία των δέκα παραγράφων-άρθρων του αυτόματου Μηχανισμού Δημοσιονομικής Προσαρμογής, του λεγόμενου «κόφτη».

Τρίτον, τα σαράντα τρία άρθρα για τη σύσταση Ανεξάρτητης Αρχής Δημοσίων Εσόδων, για τη μετατροπή, δηλαδή, της Γενικής Γραμματείας Δημοσίων Εσόδων σε ανεξάρτητη αρχή.

Τέταρτον, τα είκοσι άρθρα που επιβάλλουν νέους φόρους σε κινητά και ακίνητα ύψους 1,8 δισεκατομμυρίου, δηλαδή φόρους παντού, έμμεσους και άμεσους.

Και πέμπτον, τα τριάντα άρθρα που παραδίδουν «κόκκινα» και «πράσινα» δάνεια στα ξένα funds προς δόξαν του «κανένα σπίτι στα χέρια τραπεζίτη» του κ. Τσίπρα.

Συγκεκριμένα, το υπερταμείο με τις τέσσερις θυγατρικές δεσμεύει για έναν αιώνα -σας παρακαλώ- όλη την περιουσία του δημοσίου στην οποία υπάγονται τα πάντα και κινητά και ακίνητα. Οι δανειστές θα ελέγχουν τα διοικητικά και εποπτικά όργανα αυτού του υπερταμείου και θα έχουν βέτο σε όλες του τις αποφάσεις και για τις επενδύσεις και για ιδιωτικοποιήσεις και για τις εκποιήσεις.

Για να καταλάβει ο ελληνικός λαός που μας ακούει: Για να διορίσει ένα μέλος το καλύτερο στέλεχος του ΣΥΡΙΖΑ, για παράδειγμα ο κ. Τσακαλώτος, θα πρέπει να έχει τη σύμφωνη γνώμη των δανειστών. Αλλιώς δεν μπορεί να το κάνει. Και βεβαίως, σε αυτό το υπερταμείο δεν υπάρχει κανένας έλεγχος και καμμία λογοδοσία. Τα ζητήματα λαϊκής κυριαρχίας και δημοκρατίας που δημιουργούνται είναι τεράστια. Τα ανέπτυξε νωρίτερα στην ένσταση αντισυνταγματικότητας ο κ. Λοβέρδος.

Εμείς, κυρίες και κύριοι συνάδελφοι, από την πρώτη στιγμή στην επιτροπή δώσαμε μάχη για να μάθουμε το ύψος της περιουσίας και τα περιουσιακά στοιχεία του δημοσίου που εμπεριέχονται σε αυτό το καινούργιο ταμείο. Και μας κατηγόρησαν οι Υπουργοί της Κυβέρνησης ότι κωλυσιεργούμε.

Αλλά παρακαλώ, κυρίες και κύριοι συνάδελφοι της Πλειοψηφίας, θα είχατε αυτούς εδώ τους πίνακες που αναφέρονται στη δημόσια περιουσία στα ενενήντα ένα ακίνητα του δημοσίου που παραμένουν στο ΤΑΙΠΕΔ προς εκποίηση, στις έξι ΔΕΚΟ –ΟΑΣΑ, ΟΣΥ, ΣΤΑΣΥ, ΟΣΕ, ΟΑΚΑ, «ΕΛΤΑ Α.Ε.»- αν δεν είχαμε κάνει αυτήν την προσπάθεια για να μας πει η Κυβέρνηση τι εντάσσει και τι δεν εντάσσει; Δεν είδατε τον πανικό της Κυβέρνησης και το αλαλούμ μεταξύ του κ. Τσακαλώτου και του κ. Χουλιαράκη όπου άλλους πίνακες κατέθετε ο ένας και άλλους έπαιρνε πίσω ο άλλος;

Και δεν μου λέτε, κυρίες και κύριοι συνάδελφοι –απευθύνομαι κυρίως στους συναδέλφους της Πλειοψηφίας, αλλά αυτό αφορά την Κυβέρνηση- η θυγατρική των συμμετοχών, πέρα από αυτές τις εταιρείες του δημοσίου, τι άλλη περιουσία έχει; Θα μας το πει κάποιος; Διαβάζω από τον απολογισμό του 2013 –γιατί αυτός είναι ο τελευταίος, τον απολογισμό του 2014 δεν τον έχει καταθέσει η Κυβέρνηση- ότι το κυκλοφορούν ενεργητικό του ελληνικού δημοσίου είναι 78,5 δισεκατομμύρια. Οι δε συμμετοχές και μακροπρόθεσμες απαιτήσεις είναι 64,9 δισεκατομμύρια. Αυτά μεταβιβάζονται στο ταμείο; Τα ακίνητα που λέει η έκθεση του Ελεγκτικού Συνεδρίου και τα οποία με βάση τον ν.3986/2011 έπρεπε να αποτυπώνονται στον απολογισμό του δημοσίου, μεταβιβάζονται και αυτά; Δεν είναι εύλογες αυτές οι απορίες; Δεν είναι λογικό να θέλει η Βουλή να ξέρει τι πουλιέται και τι δεν πουλιέται; Γιατί τα κρύβετε; Τι φοβόσαστε;

Κυρίες και κύριοι συνάδελφοι, θέλω να θυμίσω σε όλους και κυρίως στους Υπουργούς της Κυβέρνησης ότι το 2011 αποτρέψαμε αυτήν την επιλογή των δανειστών. Εμείς την αποτρέψαμε κι έρχεστε εσείς, οι πρόθυμοι, να τα δώσετε όλα. Και αυτό είναι μια εκχώρηση της απόλυτης εξουσίας και κυριαρχίας του ελληνικού δημοσίου μέσω του Υπουργού Οικονομικών.

Γιατί είναι άλλο πράγμα να κάνεις τις απαραίτητες ιδιωτικοποιήσεις και να εξυπηρετείς τις δημοσιονομικές σου ανάγκες μέσω αυτών και άλλο πράγμα να τα παραδίδεις όλα και μάλιστα άνευ όρων: και συγκοινωνίες και δίκτυα και υποδομές.

Εγώ θύμισα στον κ. Τσακαλώτο στην επιτροπή τις προσλαμβάνουσες παραστάσεις από την ελληνική επαρχία, όπου είχαμε το ελληνικό μονοπώλιο με τα σπίρτα, τα παιγνιόχαρτα του ελληνικού μονοπωλίου, το οινόπνευμα, το φωτιστικό πετρέλαιο, γιατί ενδεχομένως ο κ. Τσακαλώτος δεν τα ξέρει. Σε αυτό το καθεστώς μας ξαναγυρίζει αυτό το ταμείο.

Το δεύτερο σημείο αφορά τον λεγόμενο «κόφτη».

Ο κόφτης, κυρίες και κύριοι συνάδελφοι, είναι το μνημόνιο των μνημονίων. Δηλαδή, είναι ο αυτόματος μηχανισμός επιτήρησης της μνημονιακής πολιτικής. Άλλοι το είπαν τέταρτο μνημόνιο. Εγώ το αποκάλεσα «μνημόνιο plus». Αλλά η πραγματικότητα είναι ότι η Βουλή και ο Υπουργός, που έχει την εντολή του λαού να διαχειρίζεται τα οικονομικά του κράτους, πλέον δεν τα έχει. Όλα αυτά μπαίνουν σε ένα αυτόματο σύστημα περικοπής. Και υπάρχουν τεράστια ζητήματα και λαϊκής κυριαρχίας και δημοκρατίας. Τα ανέπτυξε ήδη ο κ. Λοβέρδος.

 Έρχομαι τώρα στην ανεξαρτησία της Γενικής Γραμματείας Δημοσίων Εσόδων.

Πιστεύω ότι αποτελεί όνειδος η επιχειρηματολογία της Κυβέρνησης διά των Υπουργών της ότι δεν μπορούν να διασφαλίσουν την αξιοκρατία, την αντικειμενικότητα, τη χρηστή διοίκηση και γι’ αυτό δημιουργούν μία ανεξάρτητη αρχή, εκτός ελέγχου, εκτός κανόνων, που θα αποφασίζουν και θα διατάζουν όσοι τοποθετηθούν εκεί. Και το κάνει αυτό η Κυβέρνηση, στην οποία παραδώσαμε μία ανεξάρτητη Γενική Γραμματεία Δημοσίων Εσόδων, όπου αν νομίζει ότι δεν κάνει καλά τη δουλειά της, θα μπορούσε και τους επικεφαλής να αλλάξει και να διορθώσει το καθεστώς.

Κυρίες και κύριοι συνάδελφοι, οι ανεξάρτητες αρχές, σύμφωνα με το Σύνταγμά μας είναι είτε ελεγκτικές είτε ρυθμιστικές. Δεν έχουν να κάνουν με τον σκληρό πυρήνα του κράτους που είναι τα δημόσια έσοδα.

Έρχομαι τώρα στο τέταρτο σημείο που αφορά τους φόρους. Φόροι παντού. Θυμίζω τι έλεγε η Κυβέρνηση για τον ΕΝΦΙΑ, όταν ήταν Αντιπολίτευση. Μάλιστα, είχε την ατυχία ο κ. Τσακαλώτος να είναι και εισηγητής τότε του ΣΥΡΙΖΑ. Έλεγε ότι θα τον καταργούσε και ότι θα έφερνε τον φόρο της μεγάλης ακίνητης περιουσίας. Όχι απλά δεν καταργεί τον ΕΝΦΙΑ, αλλά αυξάνει τους συντελεστές. Και ποια είναι η δικαιολογία της Κυβέρνησης; «Μειώσαμε τις αντικειμενικές αξίες, άρα δεν επιβαρύνονται οι πολίτες και μόνο μερικές χιλιάδες θα επιβαρυνθούν».

Αλήθεια, κύριε Υπουργέ; Έχετε πάει στην ελληνική περιφέρεια να δείτε ποιες είναι οι αντικειμενικές αξίες και ότι δεν τις μειώσατε στην επαρχία και κατά συνέπεια την αύξηση των συντελεστών θα την πληρώσουν οι πιο φτωχοί και οι πιο αδύναμοι; Έχετε πάρει χαμπάρι ότι με την αύξηση του συντελεστή στα οικόπεδα, θα την πληρώσουν τα ελληνικά χωριά, που κάθε σπίτι έχει και μερικά στρέμματα οικόπεδο; Το έχετε αντιληφθεί αυτό;

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Έχετε επίσης, κύριε Υπουργέ, καταλάβει ότι αυτήν τη θεωρία της μεγάλης περιουσίας με την οποία πολιτευθήκατε, των πεντακοσίων χιλιάδων, του ενός εκατομμυρίου, την καταρρίψατε εσείς ο ίδιος, θεσπίζοντας όριο τα διακόσια χιλιάρικα ως ποσό πάνω από το οποίο θα επιβάλλεται ο πρόσθετος φόρος;

Έρχομαι τώρα στον ΦΠΑ. Είναι συνεπής η Κυβέρνηση. Έχει μια πορεία αύξησης του ΦΠΑ, από 13% σε 23% και τώρα σε 24%, περίπου 420 εκατομμύρια ευρώ. Ποιος θα τα πληρώσει αυτά, κυρίες και κύριοι συνάδελφοι; Θα τα πληρώσουν οι πιο αδύναμοι. Βεβαίως, παραδίδει και το μειωμένο καθεστώς στα νησιά μας.

Φόροι κατανάλωσης παντού και στα πάντα: τσιγάρα, ποτά, καφέδες, διαδίκτυο, ταξινόμηση αυτοκινήτων, αμοιβαία κεφάλαια, εταιρικά αυτοκίνητα, τέλη διανυκτέρευση. Κάτι θα μου ξεφύγει. Είναι βέβαιον. Σε μερικές περιπτώσεις, ο φόρος είναι 100% της πρώτης ύλης, όπως έκανε και στο κρασί.

Όλα αυτά κάνουν 1,8 δισ. ευρώ. Είναι η τρίτη δόση ενός επαχθέστατου τρίτου μνημονίου. Η προηγούμενη δόση ήταν το ασφαλιστικό και το φορολογικό, πριν δέκα πέντε μέρες. Η προ προηγούμενη ήταν τα μέτρα του καλοκαιριού. Πακέτο 12,5 δισεκατομμυρίων μαζί με τα 3,6 του κ. Τόμσεν. Υφεσιακά, ομολόγησε χθες για πρώτη φορά ο κ. Τσακαλώτος. Μέχρι τώρα μας μιλούσαν για τα προκυκλικά, που δεν είναι υφεσιακά. Τα δικά μας ήταν υφεσιακά, θυμίζω τι έλεγαν στη Βουλή.

Βεβαίως, έχουν μια φθηνή δικαιολογία, την οποία τη λένε και διάφοροι κωμικοί σχολιαστές: Τα δικά σας, λένε, τα υποθετικά ήταν είκοσι εννιά δισεκατομμύρια. Εμείς βάζουμε εννιά δισ. άρα κερδίζει και είκοσι δισεκατομμύρια ο λαός. Σιγά, αυτό είναι στη φαντασία σας. Εδώ, έχουμε «εν τη παλάμη και ούτω βοήσωμεν». Αυτά είναι τα μέτρα σας.

Το πέμπτο σημείο είναι τα δάνεια.

Το ποσό της προστασίας της πρώτης κατοικίας που είχαμε θεσπίσει εμείς στο ΠΑΣΟΚ ήταν 320.000 ευρώ. Το πήγατε στις 180.000 ευρώ και τώρα το πηγαίνετε στις 140.000 ευρώ. Το μηδενίζετε σε έναν χρόνο. Δίνετε μία μεταβατική φάση ενός έτους, γιατί όταν τελειώσουν με τα μεγάλα δάνεια τα funds, θα ασχοληθούν και με την πρώτη κατοικία.

Κυρίες και κύριοι συνάδελφοι, ο μηχανισμός που προβλέπεται για τη διεκπεραίωση των λεγόμενων «κόκκινων» αλλά και των «πράσινων» δανείων είναι το συμπλήρωμα του άλλου μηχανισμού της εκποίησης της δημόσιας περιουσίας και αφορά την ιδιωτική περιουσία του ελληνικού λαού.

 Και οι αναδιαρθρώσεις θα οδηγήσουν επιχειρήσεις κρίσιμες για την ελληνική οικονομία, όπως ο τουρισμός, στα χέρια ξένων και μετά θα έρθει η σειρά της πρώτης κατοικίας.

Αυτός είναι ο θανατηφόρος συνδυασμός των πέντε βασικών αξόνων του νομοσχεδίου, που, όπως είπα, επιβεβαιώνει τη βασική μας εκτίμηση ότι πρόκειται για μια υποτελή διαπραγμάτευση και πλήρη παράδοση.

Στον αυτόματο πιλότο μιας χαμηλής πτήσης μπαίνει η χώρα, την τεχνογνωσία του οποίου έχουν οι δανειστές.

Κυρίες και κύριοι, γιατί, όμως, φτάσαμε εδώ; Ήταν μοιραίο να φτάσουμε εδώ; Φτάσαμε εδώ διότι ακριβώς η Κυβέρνηση και ως αντιπολίτευση και ως κυβέρνηση υπονόμευσε τη χώρα και αυτό-υπονόμευσε τον εαυτό της. Κλώτσησε όλες τις ευκαιρίες. Μας οδήγησε στις πρόωρες εκλογές. Δεν πήγε να κάνει μία έντιμη συμφωνία στις 20 του Φλεβάρη, που η χώρα δεν είχε χρεοκοπήσει. Σπατάλησε τον χρόνο μέχρι το καλοκαίρι και όταν κατάλαβε ότι θα πέσουμε όλοι στον γκρεμό και θα έχει το κρίμα στο λαιμό της, έκανε άτακτη οπισθοχώρηση. Αλλά τότε ήταν παραδομένη και ανίκανη να διαπραγματευτεί.

Και έτσι φτάσαμε εδώ, σε αυτό το νομοσχέδιο που παραδίδεται η δημόσια περιουσία, που παραδίδονται τα δημόσια έσοδα, που τα δημοσιονομικά μας είναι στον έλεγχο του κράτους, τα δάνεια πάνε στα κοράκια και έχουμε τα πακέτα των 12,5 δισεκατομμυρίων.

Αλλά το νομοσχέδιο, κυρίες και κύριοι συνάδελφοι, δεν έχει μόνο αυτά. Δημιουργεί νέες θέσεις και κάνει και δαπάνες. Έχει και ρουσφέτια. Χαρίζει και φόρους.

Την ώρα που φορολογούμε τους πολίτες, χαρίζουμε φόρους σε κάποιους μεγάλους που παράγουν ηλεκτρική ενέργεια, τον ειδικό φόρο κατανάλωσης. Δεν καταργούμε τον ειδικό φόρο κατανάλωσης στο φυσικό αέριο που πάει στους απλούς πολίτες, το καταργούμε για κάποιους μεγάλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Παρακαλώ κι εγώ να έχω την ίδια ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Είναι αρκετός ο χρόνος, κύριε συνάδελφε, που είχατε στη διάθεσή σας.

**ΓΙΑΝΝΗΣ ΚΟΥΤΣΟΥΚΟΣ:** Ναι, αλλά…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Οι άλλοι μιλήσανε δύο λεπτά παραπάνω.

**ΓΙΑΝΝΗΣ ΚΟΥΤΣΟΥΚΟΣ:** Αναφέρομαι επίσης στη διαγραφή ποινών που έχει επιβάλει η Επιτροπή Ανταγωνισμού. Λίγοι είναι κι αυτοί. Αναφέρομαι στις ρυθμίσεις του κ. Τσιρώνη για τα δάση, στο φύλο συκής του κ. Δρίτσα για τα λιμάνια, στην ψηφιακή φιλολογία της Γενικής Γραμματείας που δημιουργείται.

Φυσικά τιμωρεί τους αγρότες, διότι οι αγρότες των ορεινών, των προβληματικών και των νησιώτικων περιοχών είναι αυτοί που κάνανε χρήση της διάταξης που λέει ότι «αγρότης χαρακτηρίζεσαι και το 35% του εισοδήματός σου». Τους βγάζει έξω από τα προγράμματα του Υπουργείου Αγροτικής Ανάπτυξης. Δηλαδή, δεν μπορεί να πάρει ένας μια αρδευτική μηχανή και θα τους φορολογήσει. Γιατί λέγανε ότι δίνουνε αφορολόγητο. Θα τους φορολογήσετε, λοιπόν, και αυτούς εκτός και αν δεν το έχετε καταλάβει, κυρίες και κύριοι συνάδελφοι.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κουτσούκο, μια τελεία βάλτε.

**ΓΙΑΝΝΗΣ ΚΟΥΤΣΟΥΚΟΣ:** Επομένως, για να τελειώσω, κύριε Πρόεδρε, νομίζω ότι δεν πρέπει να πανηγυρίζουν οι συνάδελφοι της Πλειοψηφίας. Πρέπει να δούνε την πραγματικότητα, αυτή η πολιτική δεν οδηγεί πουθενά. Δεν μπορεί να βγάλει την οικονομία από το αδιέξοδο και το τέλμα, διότι δεν έχει όραμα, δεν έχει σχέδια, δεν έχει πολιτική σταθερότητα.

**ΠΡΟΕΔΡΕΥΩΝ (Γεώργιος Βαρεμένος):** Τελεία, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Χρειάζεται μια άλλη πολιτική κι εμείς δεν καταψηφίζουμε απλά αυτό το νομοσχέδιο, αλλά δουλεύουμε για μια προοδευτική πολιτική διαχείρισης των μεγάλων προβλημάτων της χώρας.

Σας ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Καραθανασόπουλος έχει τον λόγο από το ΚΚΕ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ας κρατήσουν, τέλος πάντων, οι χοροί και από μεριάς της Κυβέρνησης αλλά και των Βουλευτών της συμπολίτευσης. Ο εισηγητής σήμερα του ΣΥΡΙΖΑ είπε ότι: Τελειώσανε τα μέτρα. Είναι τα τελευταία μέτρα που παίρνουμε και κλείνουμε. Δεν θα υπάρχει τίποτε άλλο.

Ξεχνούν ότι τον Οκτώβριο θα έλθει η δεύτερη αξιολόγηση, όπου εκεί προβλέπονται σαράντα προαπαιτούμενα, μεταξύ των οποίων η απελευθέρωση της αγοράς εργασίας, η περαιτέρω απελευθέρωση της αγοράς εργασίας. Αυτά δεν είναι αντιλαϊκά μέτρα;

Ξεχνούν ότι τα μέτρα αυτά, τα οποία παίρνουν τώρα, είναι σωρευτικά στα προηγούμενα που είχαν πάρει και οι υπόλοιποι και είναι μέτρα όχι προσωρινού χαρακτήρα, τα οποία θα έλθουν για να σημαδέψουν τη ζωή της λαϊκής οικογένειας για τις επόμενες δεκαετίες, αν ο λαός με την πάλη του δεν φροντίσει να τα ανατρέψει.

Ξεχνούν -και ο εισηγητής- ότι όχι μόνο τα μέτρα αυτά θα μείνουν, αλλά -τι κάνουν;- και σε περίπτωση απόκλισης, λέει, από τους δημοσιονομικούς στόχους έχουμε και έναν αυτόματο μηχανισμό, ο οποίος θα επιβάλει νέα αντιλαϊκά μέτρα, όπως μείωση σε μισθούς, συντάξεις και μια σειρά κοινωνικές δαπάνες, ο λεγόμενος «κόφτης».

Βεβαίως, ο κ. Τσακαλώτος χθες μιλώντας στην επιτροπή είπε ότι «στις 24 του μήνα ελπίζουμε ότι θα έλθουν τα καλά νέα».

Έτσι είπατε, κύριε Υπουργέ, και το εστιάσατε στο ζήτημα της αναδιάρθρωσης του κρατικού χρέους, όχι, βεβαίως, ότι θα υπάρξει «ονομαστικό κούρεμα» -αυτό δεν υπάρχει περίπτωση- αλλά στο ότι θα υπάρξει μείωση ως προς τις δαπάνες εξυπηρέτησης του χρέους, μια μείωση, βεβαίως, η οποία προϋποθέτει να ψηφίσει η Βουλή και το συνολικό πακέτο, όπως έλεγε και πριν δεκαπέντε μέρες, να ψηφίσει, δηλαδή, βάρβαρα αντιλαϊκά μέτρα.

Άρα, η ελάφρυνση του κρατικού χρέους έχει ως προϋπόθεση αντιλαϊκά μέτρα. Βεβαίως, γιατί το έχει αυτό ως προϋπόθεση; Γιατί από τη μια μεριά έχει τα αντιλαϊκά μέτρα; Και, από την άλλη, σε τι θα ωφελήσει η αναδιάρθρωση του κρατικού χρέους; Ανακούφιση του λαού; Όχι, βέβαια, εφόσον προϋποθέτουν τα αντιλαϊκά μέτρα. Όμως, θα οδηγήσει σε μεγαλύτερη διευκόλυνση, σε μεγαλύτερη κρατική στήριξη και χρηματοδότηση των μονοπωλιακών ομίλων.

 Μάλιστα, χθες στην ομιλία σας είπατε ότι αυτή η αναδιάρθρωση του κρατικού χρέους μαζί με την ποσοτική χαλάρωση, την οποία θα αποφασίσει με την ολοκλήρωση της αξιολόγησης και η Ευρωπαϊκή Κεντρική Τράπεζα, θα λειτουργήσουν αντισταθμιστικά. Ως προς τι; Ως προς τη μείωση της κατανάλωσης.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Και στα ληξιπρόθεσμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και στα ληξιπρόθεσμα, ναι.

Δηλαδή, τι λέτε; Ότι θα δώσουμε ζεστό χρήμα στους κεφαλαιοκράτες, θα τους ενισχύσουμε με κρατικές χρηματοδοτήσεις για να έχουν ανάπτυξη σε μια αγορά εργασίας χωρίς ίχνος εργασιακών δικαιωμάτων και με πολύ φθηνή εργατική δύναμη και με τον λαό να σηκώνει αγόγγυστα όλο αυτό το βάρος των φόρων.

Άρα, αν αυτή η πολιτική δεν έχει ταξικό αποτύπωμα, καθαρό σαφές ταξικό αποτύπωμα, προς όφελος του μεγάλου κεφαλαίου, τότε τι άλλο μπορεί να υπάρχει;

Το συμπέρασμα ποιο είναι από το κλείσιμο της αξιολόγησης, για το οποίο κι εσείς πανηγυρίζετε, αλλά και η Νέα Δημοκρατία, το ΠΑΣΟΚ, το Ποτάμι, η Ένωση Κεντρώων, που σας πίεζε να την κλείσετε γρήγορα; Ότι μετά από κάθε αξιολόγηση έχουμε κλιμάκωση της αντιλαϊκής επίθεσης και δημιουργία ακόμη πιο ευνοϊκών προϋποθέσεων για τη δράση των μονοπωλιακών ομίλων, των επιχειρηματικών ομίλων στη λογική της επίτευξης της ανάκαμψης της καπιταλιστικής οικονομίας.

Αυτά ήταν τα αποτελέσματα των προηγούμενων αξιολογήσεων, που έκαναν η Νέα Δημοκρατία και το ΠΑΣΟΚ. Αυτά είναι και τα δικά σας αποτελέσματα και αυτά θα είναι και τα αποτελέσματα και των επόμενων αξιολογήσεων που θα έλθουν.

Όμως, ας δούμε λίγο, κάνοντας εδώ πέρα ένα παιχνίδι με τις λέξεις, ανάμεσα στα καλά και στα κακά νέα.

Κατ’ αρχάς, να ξεκινήσουμε με τα κακά νέα. Ποιον αφορούν τα κακά νέα; Αφορούν την εργατική τάξη και τα πλατιά λαϊκά στρώματα. Είχαμε στο προηγούμενο νομοσχέδιο την κατεδάφιση επί της ουσίας του κοινωνικού χαρακτήρα της ασφάλισης. Είχαμε αύξηση της έμμεσης φορολογίας για τα λαϊκά στρώματα και έρχεστε σήμερα με το σημερινό νομοσχέδιο μετά από δεκαπέντε μέρες να αυξήσετε τους έμμεσους φόρους, δηλαδή αύξηση του ΦΠΑ από το 23% στο 24% και αύξηση μιας σειράς ειδικών φόρων κατανάλωσης αλλά και εισαγωγής νέων ειδικών φόρων κατανάλωσης.

Ποιους επιβαρύνουν αυτά; Επιβαρύνουν οι έμμεσοι φόροι κατά κύριο λόγο τις λαϊκές οικογένειες και με τους υπολογισμούς, οι οποίοι έγιναν με το 1,8, που λέτε ότι θα αντλήσετε απ’ αυτούς τους έμμεσους φόρους, περίπου για μια τετραμελή οικογένεια μιλάμε για 700 ευρώ σε ετήσια βάση επιπλέον φορολογικής αφαίμαξης.

Την ίδια στιγμή, που αυξάνετε τον φόρο στο φυσικό αέριο για τον λαό, για τη λαϊκή κατανάλωση, καταργείτε και την τελευταία ικμάδα που είχε μείνει και απελευθερώνετε, καταργείτε για το σύνολο των βιομηχανιών που χρησιμοποιούν φυσικό αέριο να πληρώνουν ειδικό φόρο.

Το είχατε κάνει με την τροπολογία των Βουλευτών του ΣΥΡΙΖΑ, μεταμεσονύχτιες ώρες, για τις βιομηχανίες που χρησιμοποιούν ως πρώτη ύλη το φυσικό αέριο και τώρα το κάνετε και για τις ηλεκτροπαραγωγικές βιομηχανίες που χρησιμοποιούν φυσικό αέριο, άρα για το σύνολο των βιομηχανιών. Να, λοιπόν, ο χαρακτήρας της πολιτικής σας.

Αυξάνετε τον ΕΝΦΙΑ. Πηγαίνετε και τσακίζετε τριακόσιες χιλιάδες φτωχά αγροτικά νοικοκυριά αποκλείοντάς τα από τον ορισμό του κατά κύριο επάγγελμα αγρότη, αυξάνοντας το ποσοστό από το 35% στο 50% των εσόδων για το ποιος μπορεί να χαρακτηριστεί αγρότης. Άρα, λοιπόν, αυτός που έχει ένα μπακάλικο στο χωριό ή ένα μικρό καφενείο, τον πετάτε απ’ έξω. Χάνει, λοιπόν, τις όποιες φοροαπαλλαγές είχε από το προηγούμενο νομοσχέδιο, χάνει το αφορολόγητο και βεβαίως χάνει και τις επιδοτήσεις. Άρα, λοιπόν, τον τελειώνετε, για να κάνετε τι; Για να επιταχύνετε το ξεκλήρισμά του και να συγκεντρώσετε την αγροτική γη σε όλο και λιγότερα χέρια.

Απ’ αυτήν την άποψη, ήταν άθλια η χθεσινή προπαγάνδα του Αναπληρωτή σας του κ. Χουλιαράκη, που έλεγε ότι παίρνουμε λίγα από τους πολλούς και πολλά από τους λίγους. Το αντίθετο κάνετε. Παίρνετε πολλά από τους πολλούς και τίποτα από τους λίγους. Δίνετε κιόλας στους λίγους. Δεν παίρνετε τίποτα από τους λίγους.

Είναι αυτό, λοιπόν, και μια σειρά από άλλα μέτρα τα οποία παίρνετε, όπως η αναδρομική επιστροφή του ΕΚΑΣ που είχε καταβληθεί, αλλά και η τροπολογία την οποία φέρατε χθες το βράδυ, με την οποία καταργείτε τις ωριμάνσεις για τα ειδικά μισθολόγια. Αυτά αποτελούν τα χαρακτηριστικά των αντιλαϊκών μέτρων και βεβαίως υπάρχει και μια σειρά από επιμέρους διατάξεις και ρυθμίσεις στα ψιλά, που ανατρέπουν τις εργασιακές σχέσεις στις νέες εταιρείες και στους φορείς που δημιουργείτε, όπως για παράδειγμα σ’ αυτό το Ταμείο Αξιοποίησης της Δημόσιας Περιουσίας.

Βεβαίως, πάνω απ’ όλα, υπάρχει αυτός ο αυτόματος κόφτης, που μέσα σ’ αυτόν τον αυτόματο κόφτη έχετε βάλει μισθούς και συντάξεις και μια σειρά από κοινωνικές δαπάνες.

Από εδώ και πέρα, ξεκινούν τα καλά νέα για το κεφάλαιο. Από τον αυτόματο κόφτη εξαιρείται το σύνολο των δαπανών που πηγαίνουν για επενδύσεις, είτε από το Πρόγραμμα Δημοσίων Επενδύσεων είτε από δημόσιες συμβάσεις είτε από αναπτυξιακούς και επενδυτικούς νόμους είτε από τη διαχείριση του ΕΣΠΑ. Τους βγάζετε απ’ έξω αυτούς από τον κόφτη.

Και βεβαίως δεν κάνετε μόνο αυτό, ότι τους βγάζετε απ’ έξω από τον κόφτη, αλλά παίρνετε και μια σειρά μέτρα. Θα τα απαριθμήσουμε.

Πρώτον, εξαιρούνται από τον κόφτη τα συμφέροντα του κεφαλαίου.

Δεύτερον, δημιουργείτε ένα ταμείο για την αξιοποίηση της δημόσιας περιουσίας. Προς όφελος ποιανού θα είναι αυτό το ταμείο; Κατ’ αρχάς, η εταιρεία που κάνετε, η Ελληνική Εταιρεία Συμμετοχών και Περιουσίας Ανώνυμη Εταιρεία, δεν ανήκει στο δημόσιο ή στον ευρύτερο δημόσιο τομέα. Είναι μια ιδιωτική εταιρεία. Αυτό είναι το πρώτο.

Σ’ αυτήν την ιδιωτική εταιρεία μεταβιβάζετε το σύνολο της δημόσιας περιουσίας και μάλιστα για ενενήντα εννέα χρόνια. Με βάση το πώς θα λειτουργεί αυτή η εταιρεία θα είναι μια εταιρεία συνδιαχείρισης -τουλάχιστον συνδιαχείρισης- ανάμεσα στο ελληνικό δημόσιο και στους θεσμούς, όπως τους ονομάζετε, στους δανειστές. Θα συνδιαχειρίζεται, δηλαδή, τη δημόσια περιουσία για ενενήντα εννιά χρόνια. Άρα, δεσμεύετε τη δημόσια περιουσία για ενενήντα εννέα χρόνια σε ποια συμφέροντα; Πρώτον, της εξυπηρέτησης του κρατικού χρέους, που δεν το έκανε ο λαός το κρατικό χρέος και δεύτερον, το 50% από τα έσοδα που θα έχεις απ’ αυτήν την εταιρεία θα στηρίζεται στις επενδύσεις, άρα πάλι στην επιχειρηματική δραστηριότητα.

Βεβαίως, με αυτήν την αξιοποίηση της δημόσιας περιουσίας αξιοποιείτε όλες τις μορφές, δεν αποκλείετε τίποτα, από ιδιωτικοποιήσεις κ.λπ..

Κύριε Υπουργέ, θα μας δώσετε τον κατάλογο των δεκαεννέα ιδιωτικοποιήσεων που προβλέπονται μέχρι τον Σεπτέμβριο του 2018, για να πιάσετε τα 6,2 δισεκατομμύρια που λέει το τρίτο μνημόνιο; Κάποια στιγμή πρέπει να τον δώσετε στη δημοσιότητα, γιατί δεν είναι μόνο εννέα.

Δεύτερον, πώληση περιουσιακών στοιχείων.

Τρίτον, συμπράξεις δημοσίου και ιδιωτικού τομέα.

Τέταρτον, παραχώρηση.

Πέμπτον, η είσοδος στρατηγικού επενδυτή.

Σε όλα και στις ΔΕΚΟ, ακόμη και στο νερό και στις αστικές συγκοινωνίες και παντού.

Τρίτο σημείο. Η σύμβαση για τα αεροδρόμια. Πού την βάζετε τη σύμβαση για τα αεροδρόμια με το άρθρο 224; Την εντάσσετε στις ισχυρές εξουσίες, τις οποίες δίνει το ν.δ.2687/1953, αυτό το σκανδαλώδες διάταγμα που προστατεύει από οτιδήποτε την ξένη ιδιωτική επένδυση, που πρόκειται για ένα κατάλοιπο του μετεμφυλιακού καθεστώτος που είχε δημιουργηθεί εδώ.

 Εντάσσετε την επένδυση που θα κάνουν στα δεκατέσσερα περιφερειακά αεροδρόμια σε αυτό το νομοθετικό διάταγμα που έχει συνταγματική ισχύ και δεν μπορείτε να επιφέρετε οποιαδήποτε αλλαγή εσείς ή οποιαδήποτε μελλοντική κυβέρνηση, παρά μόνο εφόσον και υπό την προϋπόθεση ότι θα το δεχθεί και ο παραχωρησιούχος;

Και από αυτήν την άποψη, τι κάνετε με αυτό το νομοθετικό διάταγμα; Παρέχετε προκλητικές και σκανδαλώδεις ασυλίες στη δράση του επενδυτή, προστασία της επένδυσης από οποιαδήποτε αλλαγή σε βάρος των συμφερόντων του επενδυτή, απαλλαγή από φόρους και τέλη. Μέχρι και τα δημοτικά ανταποδοτικά τέλη καταργείτε για τα αεροδρόμια. Η όποια αλλαγή είπαμε ότι πρέπει να γίνει με τη σύμφωνη γνώμη.

Ακόμη και σε πολύ σοβαρές συνθήκες δεν μπορείτε να επιτάξετε ως Κυβέρνηση τα συγκεκριμένα περιουσιακά στοιχεία. Μόνο σε περίπτωση πολέμου και εφόσον αποζημιώσετε, μπορείτε να το επιλέξετε αυτό. Και μιλάμε για αεροδρόμια σε νησιωτικές, απομακρυσμένες περιοχές. Σε περίπτωση, δηλαδή, σεισμού ή οποιασδήποτε άλλης φυσικής καταστροφής πρέπει να πάρετε την άδεια του επενδυτή, για να μπορείτε να αξιοποιήσετε αυτά τα αεροδρόμια και θα τα πληρώσετε και πανάκριβα.

Πέμπτο σημείο –έχω χάσει και το μέτρημα- είναι η διαχείριση των κόκκινων δανείων. Βεβαίως, υπάρχει μία προσωρινή προστασία μέχρι το 2018 μιας πρώτης κατοικίας έως 140.000 ευρώ και μετά την 1η του 2018 απελευθερώνεται. Δίνετε το σύνολο των κόκκινων, αλλά και πράσινων δανείων να το διαχειριστούν μια σειρά επενδυτές. Και όλο αυτό γιατί το κάνετε; Για να μπορέσει να ορθοποδήσει και να εξυγιανθεί, για να διευκολύνετε την εξυγίανση του χρηματοπιστωτικού συστήματος.

Έκτο σημείο: Προωθείτε και επιταχύνετε την ευρωενωσιακή πολιτική για την απελευθέρωση των αγορών –παραδείγματος χάριν, την αγορά ενέργειας- με τις διατάξεις που φέρνετε εδώ. Διασπάτε τον ΑΔΜΗΕ από τη ΔΕΗ, που είναι η πολιτική της απελευθέρωσης της Ευρωπαϊκής Ένωσης. Ο ξεχωριστός ΑΔΜΗΕ τι διευκολύνει; Διευκολύνει και δίνει ίσους όρους σε όλους τους ιδιωτικούς επενδυτικούς ομίλους στην παραγωγή ενέργειας για να αξιοποιούν το δίκτυο.

Και γι’ αυτό οι ίδιοι οι ιδιώτες παραγωγοί δεν ήθελαν ιδιωτικοποιημένο ΑΔΜΗΕ, γιατί ένας ιδιωτικοποιημένος ΑΔΜΗΕ μπορεί να «κάνει τις πλάτες» για συγκεκριμένους επιχειρηματικούς ομίλους και όχι για όλους, ενώ ένας υπό δημόσιο έλεγχο ΑΔΜΗΕ θα τους δεχθεί όλους με ίδιους όρους και δεν θα έχει διαφορετική μεταχείριση. Άρα, δεν διασφαλίζει τους ιδιώτες παραγωγούς.

Και δεύτερον, μέσα από τις δημοπρασίες ενέργειας επί της ουσίας μετατρέπετε τη ΔΕΗ σε χονδρέμπορα. Θα μπορούν οι ιδιώτες παραγωγοί να μην κάνουν ούτε καν επενδύσεις στο βαθμό που πρέπει, αλλά να αγοράζουν φθηνό ρεύμα από τη ΔΕΗ ως χονδρέμπορα και να το πουλούν αυτοί στο λιανεμπόριο πανάκριβο στα λαϊκά νοικοκυριά. Να, λοιπόν, πόσο μέσα από αυτές τις ρυθμίσεις θα αυξηθούν περαιτέρω τα τιμολόγια για το ρεύμα, τα οποία αφορούν τη λαϊκή οικογένεια.

Όσον αφορά τα λιμάνια, έχουμε απελευθέρωση των λιμένων. Η Ανεξάρτητη Ρυθμιστική Αρχή Λιμένων και η ίδρυση της Δημόσιας Αρχής Λιμένων δεν βγαίνει έξω από το πλαίσιο της απελευθέρωσης των λιμενικών υπηρεσιών της Ευρωπαϊκής Ένωσης. Γι’ αυτό ακριβώς και η δημιουργία αυτών των φορέων έχει και τη συγκατάθεση της Ευρωπαϊκής Ένωσης, αφού περιλαμβάνει μια σειρά από αντιλαϊκές, αντεργατικές νομοθεσίες, προσαρμογές για την ιδιωτικοποίηση του ΟΛΠ, του ΟΛΘ, αλλά και των άλλων δέκα μικρότερων Λιμένων ΑΕ.

Και ανοίγουν, βεβαίως, αυτές οι διατάξεις τον δρόμο για σαρωτικές αλλαγές στις εργασιακές σχέσεις, στις συμβάσεις εργασίας, στο ασφαλιστικό, στο συνταξιοδοτικό, για χτύπημα συνδικαλιστικών ελευθεριών προς όφελος της μεγιστοποίησης του κέρδους.

Αντίστοιχη διάταξη φέρατε με τροπολογία για τη «ΣΤΑΣΥ Α.Ε.», για την απελευθέρωση των σιδηροδρομικών μεταφορών, όπου ουσιαστικά βγάζετε κάθε βάρος από τον ιδιώτη που θα επενδύσει και θα αγοράσει τη «ΣΤΑΣΥ Α.Ε.».

Με το φάρμακο τι κάνετε; Απελευθερώνετε ένα τμήμα των μη συνταγογραφούμενων φαρμάκων για να μπορεί να πωλείται και από σούπερ μάρκετ. Άρα, δηλαδή, πάτε ένα βήμα παραπέρα από αυτά που προέβλεπε η Εργαλειοθήκη του ΟΟΣΑ στην απελευθέρωση της αγοράς φαρμάκων. Και μάλιστα, φθάνετε στο σημείο στην αιτιολογική έκθεση να μιλάτε πια για φάρμακα που μπορεί ο ασθενής να τα παραλαμβάνει με τη λογική της αυτοδιάγνωσης και της αυτοθεραπείας. Σε τι βαθμό σκοταδισμού φθάσαμε, για να μιλάει ένας Υπουργός της Κυβέρνησης του ΣΥΡΙΖΑ για αυτοδιάγνωση και αυτοθεραπεία; Πρόκειται για κριτήρια σκοταδιστικά, επικίνδυνα και βαθύτατα αντεπιστημονικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, με την ανοχή των δύο λεπτών που δώσατε και στους άλλους συναδέλφους.

Επίσης, το ίδιο γίνεται με την μπίρα.

**ΠΡΟΔΡΕΥΩΝ (Γεώργιος Βαρεμένος):** Κάποιος πρέπει να δώσει το καλό παράδειγμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, όμως, εγώ, κύριε Πρόεδρε. Εγώ δεν μπορώ να σας δώσω το καλό παράδειγμα. Άλλωστε, εγώ είμαι κακό παιδί και είναι γνωστό αυτό!

**ΠΡΟΔΡΕΥΩΝ (Γεώργιος Βαρεμένος):** Εάν δεν πειθαρχήσει το ΚΚΕ, ποιος θα πειθαρχήσει;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πειθαρχούμε στο λαϊκό, στο ταξικό δίκαιο, κύριε Πρόεδρε.

Από αυτήν την άποψη, λοιπόν, έχουμε και την αλλαγή στον ΦΠΑ στην μπίρα. Ποιον χτυπάτε; Όχι τις πολυεθνικές προς όφελος των μικρών. Αντίθετα, τσακίζετε τους μικρούς παραγωγούς, για να δώσετε το δικαίωμα το 87% των πολυεθνικών, που ελέγχει την αγορά μπίρας, να γίνει 90%, 95% και 100% και να βγουν έξω μαζικά οι μικροπαραγωγοί. Και μάλιστα και το κριθάρι, μέσα από τη συμβολαιακή γεωργία, πάτε να καταστρέψετε. Άρα η αγορά συγκεντρώνεται όλο και περισσότερο. Αυτό είναι που κάνετε και με το ζήτημα της μπίρας.

Δασικοί χάρτες: Οι ρυθμίσεις που κάνετε για τους δασικούς χάρτες έχουν στόχο την επιτάχυνση και ολοκλήρωση, προκειμένου οι ενδιαφερόμενοι μονοπωλιακοί όμιλοι να επενδύσουν και να κερδοφορήσουν από την ανάπτυξη της επιχειρηματικής δραστηριότητας στα δασικά οικοσυστήματα. Και δεν είναι τυχαίο ότι η δημιουργία των δασικών χαρτών αποτελεί προαπαιτούμενο των μνημονίων, εκτός και εάν «έπιασε ο πόνος» τους δανειστές και των κεφαλαιοκρατών να προστατεύσουν τα δάση!

Από αυτήν την άποψη, λοιπόν, είναι άσφαιρη η αντιπαράθεση Νέας Δημοκρατίας και ΠΑΣΟΚ. Η Κυβέρνηση ΣΥΡΙΖΑ - ΑΝΕΛ συνεχίζει και ολοκληρώνει το έργο που άφησαν αυτοί ημιτελές.

**ΠΡΟΔΡΕΥΩΝ (Γεώργιος Βαρεμένος):** Κύριε Καραθανασόπουλε, ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τελειώνω, κύριε Πρόεδρε. Αν δεν με είχατε διακόψει την προηγούμενη φορά, θα είχα τελειώσει.

Ο λαός δεν πρέπει να εγκλωβιστεί στις μυλόπετρες αυτής της άγονης αντιπαράθεσης, ανάμεσα στους διαχειριστές, δηλαδή, ενός σάπιου και βάρβαρου συστήματος.

 Να μην τσιμπήσουν στους αλαλαγμούς των νεοναζιστών της Χρυσής Αυγής. Έχουν σήμερα το θράσος να εμφανίζονται αυτοί και να μιλούν αυτοί για πατριωτισμό; Αυτοί που αποτελούν τους ιδεολογικούς απογόνους των συνεργατών των Γερμανών; Αυτοί που παρέδωσαν τον πλούτο και τη χώρα στους Αμερικανο-νατοϊκούς ιμπεριαλιστές με τις βάσεις, και στις πολυεθνικές; Αυτοί που πρόδωσαν την Κύπρο;

Καμμία, λοιπόν, αυταπάτη! Δεν υπάρχει διέξοδος προς όφελος του λαού σε συνθήκες κυριαρχίας του κεφαλαίου και συμμετοχής της Ελλάδας στην Ευρωπαϊκή Ένωση. Ή με το κεφάλαιο θα είσαι ή με τον λαό. Τρίτος δρόμος δεν υπάρχει.

 Από αυτήν την άποψη σήμερα προαπαιτούμενο είναι η συμπαράταξη με το ΚΚΕ, η ισχυροποίησή του, η οργάνωση της πάλης, για να ανακουφιστεί ο λαός, αλλά πάνω απ’ όλα να διεκδικήσει την ικανοποίηση των αναγκών του. Αυτό θα γίνει μόνο μέσα από μία γενικότερη ρήξη και ανατροπή. Ανατροπή της εξουσίας της αστικής τάξης και ρήξη με την Ευρωπαϊκή Ένωση, το Διεθνές Νομισματικό Ταμείο, το ΝΑΤΟ και τους υπόλοιπους ιμπεριαλιστικούς οργανισμούς.

Ευχαριστώ πολύ, κύριε Πρόεδρε, και για την ανοχή που δείξατε όσον αφορά τον χρόνο.

**ΠΡΟΔΡΕΥΩΝ (Γεώργιος Βαρεμένος):** Τον λόγο έχει ο κ. Αμυράς, στον οποίο έλαχε ο κλήρος να είναι ο πρώτος συνεπής στον χρόνο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θα είμαι συνεπής, αρκεί να είναι συγκρατημένοι στις αντιδράσεις τους οι καλοί συνάδελφοι του ΣΥΡΙΖΑ και των ΑΝΕΛ σε αυτά που λέω.

Αγαπητοί συνάδελφοι, κυρίες και κύριοι Βουλευτές και αγαπητοί Υπουργοί, πριν από λίγες ημέρες στο διαδίκτυο είχα τη χαρά, όπως και πολλοί από εσάς και από όλο τον κόσμο, να παρακολουθήσουμε την ομιλία του Μπαράκ Ομπάμα στην τελετή αποφοίτησης ενός αμερικανικού πανεπιστημίου, του Rutgers.

Το θέμα της ομιλίας του ήταν «Η αλήθεια στην πολιτική ζωή μιας χώρας». Όσοι τον ακούσατε, όσοι διαβάσατε εκ των υστέρων την ομιλία του, είμαι σίγουρος ότι θα σκεφτήκατε, όπως και εγώ, ότι «δεν μπορεί, υπάρχει ένας αόρατος Έλληνας κρυμμένος κάπου μέσα στο μυαλό του Ομπάμα και του ψιθυρίζει την κατάσταση στην Ελλάδα».

Θα σας διαβάσω δύο σειρές και νομίζω ότι θα συμφωνήσετε μαζί μου σε αυτό το συμπέρασμα.

Είπε, λοιπόν, ο Ομπάμα: «Η άγνοια για τους πολιτικούς δεν είναι προσόν. Το να απορρίπτεις τη λογική και την αξία των πραγματικών στοιχείων και των αριθμών, δεν σημαίνει ότι λες μεγάλες αλήθειες ή λόγια σταράτα. Όταν οι πολιτικοί μας εκφράζουν περιφρόνηση για τους αριθμούς και τα γεγονότα, όταν δεν αναλαμβάνουν την ευθύνη για τη διασπορά των βολικών ψεμάτων, όταν την ίδια στιγμή απορρίπτουν τους πραγματικούς ειδήμονες, ονομάζοντάς τους ελίτ, τότε, ναι, έχουμε πρόβλημα. Αυτή είναι η ασφαλής οδός προς την παρακμή». Αυτά λέει ο Ομπάμα.

Είναι ανατριχιαστική η ταύτιση των χαρακτηρισμών και η περιγραφή της κατάστασης με την ελληνική πραγματικότητα των τελευταίων δεκαετιών. Εδώ όμως βρισκόμαστε, στον δρόμο προς την παρακμή, στην οποία ωθήθηκε η ελληνική κοινωνία από τα ψέματα, τις μαγικές λύσεις, την άρνηση της λογικής και της πραγματικότητας, την περιφρόνηση των αριθμών.

Η ευθύνη της σημερινής Κυβέρνησης είναι πολύ μεγάλη, είναι τεράστια, θα έλεγα εγώ. Γιατί; Γιατί και μεταχειρίστηκε βολικά ψέματα και άφησε στον κήπο της να ανθίσουν πάρα πολλές περικοκλάδες του κακού και επινόησε ανύπαρκτες λύσεις και δίχασε τον κόσμο και τελικά πρόδωσε τους πάντες.

Με το πολυνομοσχέδιο αυτό, οι εκατόν πενήντα τρεις Βουλευτές ΣΥΡΙΖΑ-ΑΝΕΛ θα έχουν καταλάβει ότι οι αυταπάτες μπορεί να σε οδηγήσουν γρήγορα ψηλά, αλλά έχουν ένα μεγάλο μειονέκτημα: Κοστίζουν ακριβά και πληρώνουν τη δουλειά κυρίως αυτοί που είναι οικονομικά ασθενέστεροι, οι άνεργοι, οι φτωχοί, οι μικροσυνταξιούχοι. Στο τέλος, βέβαια, τα ψέματα και οι αυταπάτες εκδικούνται εκείνον που τα χρησιμοποίησε κατά κόρον.

Θα σας θυμίσω μερικά από τα άνθη του κακού. «Όσο εγώ είμαι Υπουργός», είπε ο κ. Τσακαλώτος, που δεν τον βλέπω τώρα στην Αίθουσα, «δεν πρόκειται να μειωθεί το αφορολόγητο κάτω από τις 9.100 ευρώ». Μάλιστα. Ως γνωστόν από τις 9.500 ευρώ, το αφορολόγητο έπεσε, μετά τη σύμφωνη γνώμη βεβαίως του κ. Τσακαλώτου στην απαίτηση του Διεθνούς Νομισματικού Ταμείου, στις 8.630 ευρώ.

Και είναι να απορείς. Θα μπορέσει ο κ. Τσακαλώτος να ασκήσει βέτο, να πει «όχι» σε μια διαδικασία αποκρατικοποίησης, όταν δεν κατάφερε να πείσει τους δανειστές ούτε για 500 ευρώ να κρατήσουν το αφορολόγητο ψηλότερα; Είναι ένα εύλογο ερώτημα.

Άλλα άνθη του κακού: «Το πετρέλαιο κίνησης δεν πρόκειται να αυξηθεί», είχε πει ένας άλλος Υπουργός. Είπε τη μισή αλήθεια, διότι η πραγματικότητα μάς λέει ότι στο υπόλοιπο μέρος της φράσης που δεν μας είπε, ήταν οι εξής λέξεις: «Το πετρέλαιο κίνησης δεν θα αυξηθεί από μόνο του, θα αυξηθεί και το πετρέλαιο θέρμανσης και το υγραέριο και βεβαίως οτιδήποτε έχει σχέση με τα καύσιμα».

Φόροι στα σταθερά τηλέφωνα, που πια είναι κοινός τόπος ότι μόνο οι ηλικιωμένοι χρησιμοποιούν το σταθερό τηλέφωνο. Φόροι στον καφέ, τον ψιλοκομμένο, τον χοντροκομμένο, τον στιγμιαίο, φόροι στην μπίρα, κυρίως στην ελληνική. Φόροι στο ίντερνετ! Μόνο εμείς και το Πακιστάν επιβάλλουμε φορολόγηση στο ίντερνετ. Είναι σαν να λες ότι θα φορολογήσεις τον αέρα που αναπνέουμε.

Φόροι παντού στα ξενοδοχεία, στα ενοικιαζόμενα δωμάτια, ΦΠΑ στα νησιά. Αποχαιρέτα τα νησιά που ξέρεις. Αντίο Κυκλάδες, στο καλό Δωδεκάνησα! Τι να πούμε για το βόρειο Αιγαίο, λέει αυτή η Κυβέρνηση σε εσάς τους νησιώτες.

Ένας άλλος Υπουργός έλεγε ότι ο ΕΝΦΙΑ του 2015 δεν θα εισπραχθεί ποτέ. Θα έλεγα ότι πιο κορυφαίος Υπουργός από αυτόν που το είπε δεν γίνεται να υπάρχει. Μετά, στο ταβάνι, είναι ο κ. Τσίπρας. Δεν ήξερε τι έλεγε;

Άλλο ένα άνθος του κακού: Ο κ. Χουλιαράκης προχθές στην επιτροπή –επιτέλους ένας από τους λίγους- περπάτησε, όπως είπα χθες, στο κακοτράχαλο μονοπάτι της αλήθειας και παραδέχτηκε ότι πεντακόσιες χιλιάδες Έλληνες και Ελληνίδες θα πληρώσουν παραπάνω φόρο για τα ακίνητα που κατέχουν, μέσω του συμπληρωματικού φόρου.

Αγαπητέ Υπουργέ, κύριε Χουλιαράκη, χθες με μπέρδεψε ο κ. Τρύφων Αλεξιάδης. Ενώ εσείς μιλήσατε για πεντακόσιες χιλιάδες πολίτες, ο κ. Αλεξιάδης χθες μίλησε για εξακόσιες χιλιάδες Έλληνες που θα πληρώσουν παραπάνω φόρο ακίνητης περιουσίας.

Όταν τον προκαλέσαμε, είπε: «Εμάς μας ενδιαφέρουν τα έξι εκατομμύρια των ιδιοκτητών ακινήτων, στους οποίους κρατάμε σταθερά τον ΕΝΦΙΑ. Δεν μας ενδιαφέρουν οι εξακόσιες χιλιάδες πολίτες». Το είπε ξεκάθαρα και εκείνη την ώρα ανατρίχιασα! Και λέω εκείνη την ώρα «μα, είναι δυνατόν ένας Υπουργός να λέει κάτι τέτοιο;». Θα έπρεπε και τα έντεκα εκατομμύρια των Ελλήνων να τον ενδιαφέρουν, από τον πρώτο μέχρι τον τελευταίο, από τον χαμηλότερο όσον αφορά το εισόδημα, από το φτωχότερο πολίτη έως τον πλουσιότερο, γιατί ο ένας παράγει πλούτο και ο άλλος εργάζεται και απαιτεί να έχει μια ευκαιρία δημιουργικής απασχόλησης σ’ αυτήν τη ζωή.

«Ούτε ένα σπίτι στα χέρια τραπεζίτη». Σας μιλώ ειλικρινά ότι διστάζω να το πω αυτό το σύνθημα. Μου ακούγεται τόσο άσχημα, έχει τόσο πολύ κακοποιηθεί! Κακοποιήθηκε από τους Υπουργούς της παρούσης Κυβέρνησης, κακοποιήθηκε από τους κυβερνητικούς Βουλευτές όλα αυτά τα χρόνια. Και τώρα όταν λες το εύλογο «ούτε ένα σπίτι στα χέρια τραπεζίτη», σε κατακλύζουν διφορούμενα συναισθήματα.

Ποια είναι η πραγματικότητα; Από 1ης Ιανουαρίου του 2018 όλα, μα όλα τα δάνεια, είτε είναι «κόκκινα» είτε είναι «πράσινα», περνάνε και με τον νόμο –το νομοσχέδιο που θα ψηφιστεί και θα γίνει νόμος- στα funds, σε αυτά που εσείς κυρίως οι Βουλευτές του ΣΥΡΙΖΑ, των ΑΝΕΛ, με πρωτοστατούντες τους Υπουργούς της Κυβέρνησής σας, τα είχατε ονομάσει «κοράκια», «νεκροθάφτες», «βαμπίρ» και ό,τι άλλο θέλετε.

«Ο ΣΥΡΙΖΑ θα πει όχι στο ξεπούλημα της κρατικής περιουσίας» λέγατε οι Υπουργοί και οι κυβερνητικοί Βουλευτές ΣΥΡΙΖΑ-ΑΝΕΛ. Μάλιστα. Και τώρα με αυτό το υπερταμείο, που δίνετε και γη και ύδωρ, τι έχετε να πείτε; Δίνετε υπερεξουσίες στους εκπροσώπους των δανειστών. Ακυρώνετε την έννοια της διαχείρισης κρατικής περιουσίας. Τα πουλάτε όλα, όπως σας είπα χθες, όχι μόνο τα ασημικά, όχι μόνο τα χρυσαφικά αλλά και τα πέτσινα. Το μόνο που απομένει είναι να αναφωνήσει σε λίγο η Κυβέρνηση «ευτυχές το 2115», δηλαδή τη χρονιά που θα λήξει η ζωή αυτού του υπερταμείου, του υπερταμείου «ηλεκτρική σκούπα», που θα ρουφήξει ό,τι υπάρχει από δημόσια, κρατική περιουσία και μετά το ίδιο το ταμείο με έλεγχο αποφασιστικό από τους Ευρωπαίους, από τους δανειστές θα πουλάει ό,τι νομίζει εκείνο ούτως, ώστε τα μισά έσοδα των αποκρατικοποιήσεων να πηγαίνουν στις τσέπες των δανειστών για τα χρήματα που βεβαίως εμείς έχουμε δανειστεί και τους χρωστάμε.

Λέτε πάλι ότι οι ΔΕΚΟ που θα ενταχθούν στο ταμείο των αποκρατικοποιήσεων δεν θα αποκρατικοποιηθούν, αλλά το κάνετε για πιο σωστή διαχείριση. Τότε γιατί βγάλατε την τελευταία στιγμή από το παράρτημα με νομοτεχνική βελτίωση τη ΔΕΗ, την ΕΥΔΑΠ, την «ΑΤΤΙΚΟ ΜΕΤΡΟ Α.Ε.»και άλλες κρατικές επιχειρήσεις; Αυτές οι επιχειρήσεις δεν αξίζουν να διοικηθούν σωστά;

Κυρίες και κύριοι συνάδελφοι, με το πολυνομοσχέδιο εισάγετε την αέναη λιτότητα. Πώς; Μέσω του αυτόματου κόφτη σε μισθούς και συντάξεις. Φαντάζομαι ότι δεν εννοούσατε αυτό, όταν ο συγκυβερνήτης σας, ο αγαπητός κ. Καμμένος δήλωνε ότι από 1ης Μαΐου βγαίνουμε από τα μνημόνια. Δεν μας είπε και τη συνέχεια της πρότασής του: Βγαίνουμε από τα μνημόνια, αλλά μπαίνουμε σε μια αέναη βαθιά λιτότητα που θα διαρκέσει τουλάχιστον είκοσι χρόνια.

Λέτε και με προκάλεσε ο αγαπητός συνάδελφος ότι εμείς ψηφίσαμε αυτό που τώρα εσείς φέρνετε. Μια απλή πρώτη ερώτηση – και παρακαλώ δώστε της λιγότερο βάρος: Εάν τα έχουμε ψηφίσει, κύριε συνάδελφε, γιατί τα φέρνετε ξανά; Θα τα ψηφίσουμε δεύτερη φορά; Πάμε, όμως, στην πιο σημαντική απάντηση για το τι ψηφίσαμε στις 14 Αυγούστου του 2015 και θα το καταθέσω φυσικά στα Πρακτικά. Θα σας διαβάσω mot à mot τι ψηφίσαμε: «Σύμφωνα με τη δήλωση της Συνόδου κορυφής της ζώνης του ευρώ της 12 Ιουλίου 2015 θα συσταθεί στην Ελλάδα ένα «ανεξάρτητο ταμείο», το οποίο θα κατέχει σημαντικής αξίας περιουσιακά στοιχεία της Ελλάδας. Το ταμείο αυτό θα συσταθεί στην Ελλάδα και θα τελεί υπό τη διαχείριση των ελληνικών αρχών και την εποπτεία των οικείων ευρωπαϊκών θεσμών».

Κύριε συνάδελφε, δεν λέει πουθενά ότι οι εκπρόσωποι των δανειστών θα έχουν αποφασιστική αρμοδιότητα στη συμμετοχή της διοίκησης. Δεν το λέει πουθενά. Λέει ότι εμείς οι Έλληνες θα αποφασίζουμε, όχι οι ξένοι. Το καταθέτω, για να ενημερωθείτε, για να δείτε και εσείς τι ψηφίσατε, γιατί μαζί το ψηφίσαμε αυτό.

**ΔΗΜΗΤΡΙΟΣ ΓΑΚΗΣ:** Την εποπτεία λέει.

**ΓΕΩΡΓΙΟΣ ΑΜΥΡΑΣ:** Δεν ψηφίσαμε να πάρει τη δημόσια περιουσία υπό αποφασιστικό έλεγχο μια συστάδα ξένων, όποιοι και να είναι αυτοί.

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, τα ψέματα της σημερινής διακυβέρνησης και οι αυταπάτες του Πρωθυπουργού μάς κόστισαν πολύ ακριβά. Ο Διοικητής της Τράπεζας της Ελλάδας, ο κ. Στουρνάρας, ανέφερε μόλις πριν από τρεις ημέρες ότι χάσαμε 86 δισεκατομμύρια ευρώ από την υπερήφανη εξαμηνιαία «Βαρουφακειάδα» και από τα capital controls.

Δεν άκουσα, όμως, κουβέντα από την Κυβέρνηση, δεν άκουσα να το σχολιάζετε. Δεν είδα την «ΑΥΓΗ» να το έχει πρωτοσέλιδο. Όμως, δεν νομίζω ότι η «ΑΥΓΗ» θα έχει πρόβλημα να κάνει πρωτοσέλιδο τον κ. Στουρνάρα, γιατί μόλις πριν από δέκα ημέρες τον είχε πρωτοσέλιδο για τις δηλώσεις του ότι βλέπει φως στην άκρη του τούνελ. Τα 86 δισεκατομμύρια ευρώ που χάθηκαν ποιος θα μας τα δικαιολογήσει;

Κυρίες και κύριοι συνάδελφοι, κλείνοντας την ομιλία μου, θα ήθελα να σας πω ότι, κατά την προσωπική μου άποψη, το μεγαλύτερο κόστος, η μεγαλύτερη ζημιά για την Ελλάδα δεν είναι τα χαμένα δισεκατομμύρια μόνο, αλλά ότι επί χρόνια οι κυβερνητικοί Βουλευτές σήμερα, ως αντιπολίτευση χθες, οι Υπουργοί σήμερα, ως αντιπολίτευση χθες, εθίσατε τον κόσμο στο ψέμα και την αυταπάτη.

Έχει, όμως και ο κόσμος ευθύνες. Δεν έχετε μόνο εσείς. Δεν έχει ευθύνη μόνο εκείνος ο πολιτικός που λέει το ψέμα αλλά έχει ευθύνη και ο πολίτης που το ακούει ευχάριστα, το καταπίνει, γιατί είναι βολικό.

Η προσγείωση, λοιπόν, θα είναι σκληρή για όλους μας, θα είναι σκληρή κυρίως ή ακόμη και για εκείνους που είχαν μείνει πιστοί στον δρόμο της αλήθειας, που δεν απέρριπταν την λογική, που δεν απέρριπταν την πραγματικότητα, αλλά, όπως είπαμε, το ψέμα δεν μπορεί ποτέ να νικήσει την αλήθεια.

Το σημερινό νομοσχέδιο είναι η εκδίκηση της κοινής λογικής απέναντι στα ψέματα που καλλιεργούσατε τα προηγούμενα χρόνια ΣΥΡΙΖΑ-ΑΝΕΛ κατά κόρον και η εκδίκηση για εσάς τους εκατόν πενήντα τρεις Βουλευτές του ΣΥΡΙΖΑ και των ΑΝΕΛ είναι ότι τώρα είστε υποχρεωμένοι να ψηφίσετε όλους τους φόρους που διαψεύδατε και όλα τα ξεπουλήματα που εσείς πρώτοι καταγγέλλατε.

Ευχαριστώ πολύ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Προχωρούμε στον κατάλογο. Ο κ. Καμμένος δεν είναι εδώ; Από ό,τι βλέπω, όχι.

Πάμε παρακάτω. Ο κ. Μάριος Γεωργιάδης είναι εδώ; Δεν είναι εδώ; Είναι δυνατόν;

**ΑΝΔΡΕΑΣ ΛΟΒΕΡΔΟΣ:** Έτσι γίνεται, κύριε Πρόεδρε. Θα έρθουν μετά.

**ΠΡΟΕΔΡΕΥΩΝ (Γεώργιος Βαρεμένος):** Κύριε Χατζηδάκη, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, είμαι εδώ!

**ΠΡΟΕΔΡΕΥΩΝ (Γεώργιος Βαρεμένος):** Ήρθε ο κ. Καμμένος.

Κύριε Χατζηδάκη, με συγχωρείτε, αλλά θα πάρετε τον λόγο μετά.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Φτάνοντας στο τέλος ενός δύσκολου τριημέρου χρονικά αλλά και πνευματικά, διότι όλοι φαντάζομαι ότι έπρεπε να μελετήσουμε σε βάθος πάρα πολλά άρθρα…

**ΠΡΟΕΔΡΕΥΩΝ (Γεώργιος Βαρεμένος):** Γι’ αυτό καθυστερήσατε, κύριε Καμμένε;

**ΔΗΜΗΤΡΙΟΣ ΚΑΜΜΕΝΟΣ:** Ναι, κρατούσα σημειώσεις. Να, είναι φρέσκα. Αν ακουμπήσει το χέρι του κανείς πάνω τους, βγαίνει και το μελάνι. Έχουμε συνέχεια εξελίξεις!

Θα ξεκινήσω για τελευταία φορά –εφόσον είμαι και ο προτελευταίος ειδικός αγορητής που έχει την τιμή να απευθυνθεί στο Σώμα, αλλά και στους Έλληνες πολίτες- και θα ήθελα για άλλη μια φορά να κουράσω τη Γραμματεία και να πω ότι αυτή η Κυβέρνηση ήρθε πριν ενάμιση χρόνο, παρέλαβε μια συγκεκριμένη οικονομία, μια συγκεκριμένη δυναμική, δυστυχώς ενός σπιράλ ύφεσης, δυστυχώς με σχεδόν κατεστραμμένες τις τράπεζες, δυστυχώς με ένα εκατομμύριο εξακόσιες χιλιάδες ανέργους, οι οποίοι -είτε θέλουμε να το παραδεχτούμε είτε όχι- έχουν δημιουργήσει ένα τεράστιο ζήτημα στα έσοδα του κράτους, των ασφαλιστικών ταμείων και κατ’ επέκταση, στα δημοσιονομικά της Κυβέρνησης.

Θα καταθέσω για άλλη μια φορά στα Πρακτικά κάποια πράγματα. Επειδή είναι πολύ σημαντικό και νομίζω και ελπίζω όλοι μας εδώ να συνομολογούμε ότι με το πέρας της αξιολόγησης η Ελλάδα μας για όλους μας, ανεξαρτήτως κόμματος, θα δει καλύτερες ημέρες, ελπιδοφόρες, θα δώσουμε θέσεις εργασίας και θα βγούμε από αυτό το σπιράλ της ύφεσης.

Δυστυχώς, όμως –θα ξεκινήσω με ένα παράδειγμα που αφορά στα ασφαλιστικά ταμεία, γιατί το ασφαλιστικό είναι ένα πολύ μεγάλο κομμάτι- έχουμε κατηγορηθεί από τα μέσα μαζικής ενημέρωσης, από τα συνδικάτα, από την Αντιπολίτευση. Θα είμαι λίγο αυστηρός. Θα ήθελα να πω τόσο στα συνδικάτα, όσο και στην Αντιπολίτευση, όσο και σε όποιον κριτικάρει αυτήν την Κυβέρνηση, κάποια στιγμή να γραφτεί ένα άρθρο που να μας εξηγεί το τι θα μπορούσε να κάνει μια κυβέρνηση, όταν το ΙΚΑ-ΕΤΕΑΜ το 2010 είχε έσοδα από ασφαλιστικές εισφορές, από τους εργαζόμενους, 11,5 δισεκατομμύρια ευρώ και κατέληξε, με την επιτυχία και το success story των δύο πρώτων μνημονίων της Νέας Δημοκρατίας και του ΠΑΣΟΚ, να έχει στο τέλος του 2014 έσοδα 5,8 δισεκατομμύρια ευρώ. Η διαφορά πλησιάζει τα 6 δισεκατομμύρια ευρώ μόνο στο ΙΚΑ, όπου έχουμε λιγότερες εισφορές από κλείσιμο επιχειρήσεων και ανεργία. Μόνο στο ΙΚΑ 6 δισεκατομμύρια ευρώ! Το σύνολο –και θα το καταθέσω στα Πρακτικά- είναι σχεδόν 12,6 δισεκατομμύρια ευρώ λιγότερες εισφορές λόγω της ανεργίας.

Συνεπώς το βασικό κομμάτι που έχει να λύσει κάθε σοβαρή κυβέρνηση με σοβαρούς οικονομολόγους, σοβαρούς αναλυτές, σοβαρούς εργατολόγους, είναι το πώς θα συνεχίσουν να δίνονται οι τρέχουσες συντάξεις μήνα με τον μήνα, γιατί τα έξοδα τρέχουν. Οι συνταξιούχοι, αυτοί που είναι ήδη στη σύνταξη, πρέπει να πληρώνονται. Δεν πρέπει να κάνει πάγωμα και φρένο στις συντάξεις, γιατί αυτό δεν το θέλει κανένας –πόσω μάλλον αυτή η Κυβέρνηση, που έχει και μια κοινωνική ευαισθησία-, αλλά να συνεχίσει να πληρώνει τις υπάρχουσες και να προβλέψει με σοβαρότητα, χρηματοοικονομική και μακροοικονομική σταθερότητα, τις συντάξεις για το μέλλον και για τις μελλοντικές γενιές και όχι μόνο για τις τρέχουσες.

Καταθέτω στα Πρακτικά τα αδιαπραγμάτευτα στοιχεία.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσέξτε τώρα ένα-ένα τα ταμεία. Εάν κάνει κάποιος μια ανάλυση «έσοδο-έξοδο»…

**ΜΑΥΡΟΥΔΗΣ ΒΟΡΙΔΗΣ:** …(δεν ακούστηκε)

**ΔΗΜΗΤΡΙΟΣ ΚΑΜΜΕΝΟΣ:** Αν είχα μαλλί, θα μπορούσα να κάνω και τον Φανφάρα, αλλά δεν το έχω, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Το άλλο ήταν πιο ωραίο.

**ΔΗΜΗΤΡΙΟΣ ΚΑΜΜΕΝΟΣ:** Ναι, το προηγούμενο.

Θα αφήσω, λοιπόν, τον πίνακα του Excel –είναι η πρώτη σελίδα, που έχει τα τρία βασικά ταμεία-, ο οποίος δείχνει το τι εισπράττει κάθε ταμείο και το τι αποδίδει. Το πρώτο είναι το έσοδο από εισφορές και το βασικό είναι το έξοδο από τις συντάξεις. Συγχρόνως, όλα τα ταμεία εισπράττουν, όπως δείχνει και αυτή η σελίδα, δεκάδες άλλα έσοδα από άλλους οργανισμούς, τα οποία αποδίδουν.

Εδώ, στα τρία βασικά ταμεία φαίνεται ότι είναι 8,2 δισεκατομμύρια ευρώ το κενό που έχουν όλοι. Δηλαδή, αυτό το κενό χρηματοδοτείται –είναι στην καφέ γραμμή, όποιος θελήσει να το δει, είναι στην αρχή, στη σειρά νομίζω ότι είναι στο «15»- και είναι μεταβιβάσεις του εθνικού προϋπολογισμού. Αυτό σημαίνει ότι από τα ταμεία μας και από τα φορολογικά έσοδα πληρώνουμε την «τρύπα» εσόδου-εξόδου ασφαλιστικών εισφορών σύνταξης της τάξης των 8,2 δισεκατομμυρίων ευρώ.

Τα στοιχεία είναι από τον επίσημο πίνακα που είχε την καλοσύνη να μου δώσει –τα υπόλοιπα είναι λίγο σχετικά απόρρητα- το Υπουργείο του κ. Κατρούγκαλου.

Τον καταθέτω για τα Πρακτικά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερχόμαστε να διαχειριστούμε αυτήν την κατάσταση. Αυτή η τρύπα δεν έχει διορθωθεί. Μη γελιόμαστε. Σήμερα τρέχουμε με 8,2 δισεκατομμύρια ευρώ ή 8,6 δισεκατομμύρια ευρώ τρύπα στα ασφαλιστικά, έσοδα-έξοδα, τόσο απλά. Δεν μπορούμε να τα δανειστούμε. Δεν μπορούμε να βγούμε στις αγορές. Δεν μπορούμε να χρηματοδοτήσουμε από το έλλειμμά μας ούτε να κόψουμε οριζόντια άλλες δαπάνες και έξοδα, ούτως ώστε να χρηματοδοτήσουμε τις συντάξεις.

Επομένως, τι κάνουμε; Πρέπει ο ίδιος ο «κουβάς», ο οποίος έχει έσοδα για να πληρώνει έξοδα –και ένα απ’ αυτά είναι η σύνταξη-, να γεμίζει με κάτι. Πρέπει να γεμίσει με κάτι και αυτό είναι ένα μέρος των μέτρων που αναγκαστήκαμε πέρυσι όλοι μαζί οι διακόσιοι είκοσι δύο Βουλευτές να αποφασίσουμε, πρώτον, για να μη χρεοκοπήσει η Ελλάδα και πάμε άτακτα στη δραχμή και, δεύτερον, για να βρούμε μια λύση όλοι μαζί –αυτό συμφωνήσαμε-, για να καλύψουμε τα ποσά που λείπουν από όλο το ταμείο και όχι μόνο από τα ασφαλιστικά.

Αυτό είναι πολύ σημαντικό να το γνωρίζουμε όλοι, διότι δεν μπορούμε πια να κοροϊδεύουμε τον εαυτό μας ότι μπορούμε να βρούμε μια λύση μαγική. Δεν υπάρχουν μαγικές λύσεις. Δεν υπάρχει κανένας Χουντίνι πολιτικός.

Ερχόμαστε, όμως, τώρα στο «φρένο». Θα αφήσω για τελευταία φορά –ελπίζω να χρειαστεί ξανά να συζητήσουμε το ποιος και το γιατί- όλες τις συμβάσεις και το Σύμφωνο Σταθερότητας και Ανάπτυξης, όπως έχουν υπογραφεί από το 2011, το 2012, το 2013 και το 2014 από όλες τις κυβερνήσεις της Ευρωζώνης για το πώς θα πρέπει να μπαίνουν τα «φρένα», για το πώς συνομολογούν όλοι με την υπογραφή τους είτε στο ΕΚΟΦΙΝ, είτε σε οποιοδήποτε Συμβούλιο της Ευρώπης, ώστε να μην ξεφεύγουν τα δημοσιονομικά, λέγοντας να μην ξεφεύγει το έλλειμμα και πρακτικά να μη σπαταλάμε περισσότερα από όσα μπορούμε να παραγάγουμε στο ταμείο ή απ’ αυτά που μας επιτρέπουν οι αγορές να δανειστούμε.

Αφήνω το σύνολο των συμφωνιών –είναι τα μισά στα αγγλικά- που έχουν ιδιαίτερο ενδιαφέρον.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ πέρα, επειδή μας λένε για τη στοχοποίηση και για τα φρένα και για τα χειρόφρενα, έχω ένα πινακάκι που δείχνει το πώς πρέπει οποιοσδήποτε να φρενάρει δημοσιονομικά, όταν ξεφεύγει. Έχει υπογραφεί το 2014. Το τελευταίο πινακάκι είναι αυτό. Τώρα έχουμε 2016. Είναι το τελευταίο πινακάκι που σου λέει όταν ξεφεύγεις πόσο επί τοις εκατό του ΑΕΠ πρέπει να πάρεις μέτρα. Δεν σου λέει αν θα πάρεις μέτρα από τα ταξί ή από έμμεσο φόρο, αλλά σου λέει: Πάρε μέτρα 0,25% του ΑΕΠ, γιατί ξέφυγες. Το έχουμε υπογράψει αυτό. Και όχι μόνο εμείς, το έχουν υπογράψει πολλές χώρες.

Το καταθέτω για τα Πρακτικά.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ερχόμαστε τώρα να το φέρουμε σε μια εφαρμογή, διότι δεν μπορεί να συνεχίσει μακροοικονομικά κάποιος να βλέπει ρίσκο στην Ελλάδα. Πρέπει κάποια στιγμή ο επενδυτής, οι αγορές, οι δανειστές, αλλά και εμείς πάνω από όλα, που είναι δικό μας το σπίτι, να βλέπουμε ότι μακροοικονομικά, δηλαδή στο μέλλον, δεν θα υπάρχει ρίσκο.

Όποιος βλέπει στο μέλλον ρίσκο, σήμερα δεν βάζει τα λεφτά του, σήμερα, για παράδειγμα, δεν δανείζεται. Η τράπεζα μπορεί να έχει χρήματα, αλλά δεν υπάρχει εμπιστοσύνη. Δεν πάει ο άλλος να πάρει χρήματα, γιατί δεν επενδύει στο μέλλον, γιατί το μέλλον θα του φέρει ανάγκη να εκπληρώσει το δάνειό του, άρα, σου λέει «βλέπω ένα ρίσκο, δεν δανείζομαι». Τα χρήματα είναι σταματημένα μέσα στις τράπεζες.

Θα αφήσω και τον επίσημο πίνακα που είχε την καλοσύνη να μου δώσει ο κ. Αλεξιάδης -έχω κάνει σημειώσεις με τα χέρια μου- για τις αυξήσεις των ληξιπρόθεσμων οφειλών.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από το 2013 στο 2014: 7,4 δισεκατομμύρια ευρώ αύξηση των ληξιπρόθεσμων. Από το 2014 στο 2015: 11,7 δισεκατομμύρια ευρώ αύξηση των ληξιπρόθεσμων, και στο τέλος είχαμε μια μείωση 650 ευρώ εμείς. Είναι ο πίνακας από το excel του Υπουργείου για το πρώτο τρίμηνο. Δεν είναι κάτι εξαιρετικό, αλλά δείχνουμε ότι αυξάνονται συνέχεια τα ληξιπρόθεσμα, διότι κανένας δεν έχει χρήματα, αφού έχει τελειώσει το χρήμα στην αγορά εδώ και έξι χρόνια, πόσω μάλλον να μπορέσει να αποταμιεύσει ή να γυρίσει τις αναλήψεις που, δυστυχώς, έκανε όλα αυτά τα χρόνια, χάνοντας την εμπιστοσύνη του από τις τράπεζες, βγάζοντας το αίμα από τις τράπεζες.

Ευτυχώς, θα μπορέσουμε με τα νομοσχέδια που φέρνουμε, τα οποία αφορούν το λαθρεμπόριο καπνών –πάρα πολύ σημαντικό-, να μπει μια κανονικότητα, να μην έχω βάρκες να έρχονται στις παραλίες, να μου φέρνουν τα τσιγάρα, από τα οποία πεθαίνει ο κόσμος. Και εκτός του ότι πεθαίνει ο κόσμος –είναι εδώ και ο Υπουργός Υγείας, ο οποίος θα επωμιστεί το βάρος όλων αυτών που καπνίζουν τα παράνομα και δηλητηριώδη τσιγάρα, αφού επιβαρύνεται το σύστημα υγείας – να έχω και έναν φόρο. Αυτό θα λυθεί άμεσα, μέσα σε αυτόν τον μήνα.

Επίσης, θα έρθουν και τα υπόλοιπα δύο νομοσχέδια που έχουν να κάνουν με το λαθρεμπόριο των καυσίμων και το παράνομο στοίχημα και τα παράνομα ηλεκτρονικά παιχνίδια, στα οποία είναι αποφυγή φόρων πάνω από 3 δισεκατομμύρια ευρώ.

Έχουμε συμφωνήσει, και πρέπει όλοι να ξέρουν σε αυτήν την Κυβέρνηση, ότι όταν καταφέρουμε να φέρουμε σε έναν χρόνο από σήμερα –δεν θα πούμε ψέματα-, του χρόνου, μετά την αξιολόγηση- τα έσοδα που προσδοκούμε είτε από τις μίζες είτε από τους «Παναμάδες» είτε από τον ΦΠΑ, που δεν θα φοροδιαφεύγει, είτε από το έσοδο, που δεν θα φοροδιαφεύγει, όταν ο κ. Αλεξιάδης συνδέσει με το ΚΕΦΟΜΕΠ τα POS και αυτόματα κάθε βράδυ θα γίνεται η απόδοση του ΦΠΑ και η προκαταβολή του φόρου του κάθε επαγγελματία σε όλα τα μήκη και πλάτη της αγοράς, ώστε να μην ξεφεύγει κανένας –διότι πλέον ξέφυγε η οικονομία, διότι κανένας δεν ήλεγχε κανέναν-, όταν λοιπόν μαζευτούν αυτά τα έσοδα, τότε ο «κουβάς» των έξτρα εσόδων, σε σχέση με τα φορολογικά, ΕΝΦΙΑ και τα λοιπά, θα συμψηφιστεί και θα μπορέσουμε σε ενάμιση χρόνο από τώρα, όχι νωρίτερα, να πάρουμε πίσω μέτρα -αυτό είναι στη συμφωνία-, από αυτά που ψηφίζουμε σήμερα, και συγχρόνως να δείξουμε μια αξιοπιστία ταμειακή, δημοσιονομική, έτσι ώστε να μπορέσουμε να βγούμε στις αγορές, να ρίξουμε το κόστος δανεισμού, δηλαδή να ρίξουμε το ρίσκο χρεοκοπίας της πατρίδας.

Αφήνω στα Πρακτικά ότι αυτή η Κυβέρνηση κατάφερε να πάρει από την λίστα Λαγκάρντ 175 εκατομμύρια ευρώ, ενώ δυστυχώς οι προηγούμενες κυβερνήσεις είχαν πάρει μόνο 26 εκατομμύρια ευρώ. Πήραμε 150 εκατομμύρια ευρώ περισσότερα από τη λίστα Λαγκάρντ, από τους ανθρώπους οι οποίοι φοροδιέφυγαν και φοροαπέφυγαν. Αυτοί που πλήρωσαν φαντάζεστε ότι έδωσαν το χρήμα γιατί ήταν φοροδιαφυγή και όχι νόμιμη φοροαποφυγή. Αν ήταν φοροαποφυγή, δεν θα ζήταγαν τα χρήματα, θα μας ζητούσαν και τα ρέστα.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα κλείσω με το χρέος. Το χρέος είναι κάτι πάρα πολύ σημαντικό, εξαιρετικά σημαντικό, όχι μόνο για να το συζητάμε εδώ πέρα και να βάλουμε μια νότα μέσα στη συμφωνία, αλλά γιατί πρέπει να λυθεί πρακτικά και πραγματιστικά. Τι σημαίνει αυτό: Το κόστος εξυπηρέτησης του δανεισμού κάθε χρόνο, όταν έχεις το προφίλ του χρέους, το οποίο έχει να κάνει με έναν διακρατικό δανεισμό, με έναν δανεισμό από τους μηχανισμούς της Ευρώπης, με έναν δανεισμό από το ΔΝΤ, με έναν δανεισμό από την Ευρωπαϊκή Κεντρική Τράπεζα, με έναν δανεισμό εσωτερικό από τα έντοκα γραμμάτια του δημοσίου, με δανεισμό που χρειάζεσαι από όλους αυτούς για να πληρώσεις και ακούρευτα ομόλογα –διότι εμείς κουρέψαμε εθελοντικά δήθεν τάχα μου τους Έλληνες, αλλά πρακτικά δεν κουρεύτηκαν αρκετοί στο εξωτερικό, οπότε έρχονται να πάρουν τα λεφτά τους, άρα πρέπει να τους πληρώσουμε – όλο αυτό το προφίλ του χρέους ανήκει σε διαφορετικούς εκδότες, σε διαφορετικούς δανειστές και πρέπει να απομειωθεί με καθαρούς όρους.

Για πρώτη φορά –δεν θα διαβάζω, για να μην σας κουράσω, έχω κάνει και μια μικρή εισήγηση, γιατί θα το κάνω άρθρο- έχω όλο το προφίλ του ελληνικού χρέους από τώρα μέχρι το 2059.

Στις 20 Αυγούστου του ’59 το χρέος που έχουμε πάρει μέχρι σήμερα λήγει. Έχω ένα εισηγητικό έγγραφο που λέει σε ποιον ανήκει και πόσο τις εκατό μας χρεώνουν όλοι μέχρι το 2059. Είναι είκοσι δύο σελίδες. Όποιος θέλει, παίρνει μια φωτοτυπία και διαβάζει, για να το έχει στα αρχεία του. Μάλιστα, λέω και τι πρέπει να γίνει σε πολύ απλά ελληνικά σε μια σελίδα. Είναι σημαντική η γνώση, για να ξέρουμε τι έχουμε συμφωνήσει.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, ακούω μια κριτική σχετικά με πέρυσι. Κοιτάξτε, έχει σημασία αν ξέρει κάποιος. Κι εγώ αν έμπαινα σε ένα χειρουργείο ή στο ιατρείο του φίλου μου κ. Μαντά, δεν θα ήξερα να χειριστώ την κατάσταση. Όμως, όταν μιλάμε για οικονομικά, μας κόβει για κάποια πράγματα. Δεν μπορεί να λέει κάποιος ότι πέρυσι δανειστήκαμε 86 δισεκατομμύρια ευρώ. Εδώ πέρα θέλουμε όλοι από έναν ψυχίατρο, τουλάχιστον πολιτικά, λέω στον κ. Μαντά. Διότι όταν λέει κάποιος ότι χρέωσα κάποιον 86 δισεκατομμύρια, σημαίνει ότι κάποιος τα πίστωσε. Λογιστικά έχουμε χρέωση και πίστωση. Δηλαδή αυτήν τη στιγμή, εάν έρθει η Αντιπολίτευση και μου δείξει μια χρεοπίστωση 86 δισεκατομμύρια ευρώ, θα δώσω την Έδρα μου στη Γραμματεία! Τέλος τα ψέματα!

Tι χρεωθήκαμε πέρυσι; Χρεωθήκαμε όσα εκταμιεύθηκαν από ένα πλαφόν 86 δισεκατομμυρίων ευρώ. Από τα 25 δισεκατομμύρια πήραμε τα 6 δισεκατομμύρια -και λιγότερα- για τις τράπεζες και από τα υπόλοιπα πήραμε όσα χρειαζόμασταν, είτε σε μετρητά είτε ομόλογα, cash και cashless, για να πληρώσουμε τις υποχρεώσεις του δημοσίου. Και εγγράφηκε στο χρέος το μέρος που εκταμιεύθηκε, το οποίο δεν ξεπερνά τα 20 δισεκατομμύρια ευρώ.

Συγχρόνως, έχουμε μειώσει και την εξυπηρέτηση του χρέους. Το μικρότερο πλεόνασμα μακροχρόνια –χωρίς να φτιάξουμε το χρέος σε καθαρά παρούσα αξία- θα φέρει τεράστια δημοσιονομική ευημερία, διότι δεν θα έχουμε πολλά να πληρώσουμε στο χρέος.

Κοιτάξτε! Είναι δύσκολα. Από πέρυσι έχουμε κάνει την πρόταση να αγοράσει ο ESM το χρέος του ΔΝΤ, διότι το ένα ήταν 3,70 έως 4,25 –πανάκριβο το χρέος του ΔΝΤ!- και το άλλο ήταν 1,20. Όμως, δεν ήθελε ο κ. Σόιμπλε! Αυτό είναι ξεκάθαρο. Πέρυσι το καλοκαίρι, τέτοια εποχή, συζητούσαμε αυτό το πράγμα. Είχαμε κάνει εισήγηση. Δεν το δέχθηκε πολιτικά ο κ. Σόιμπλε. Δεν ήθελε να απεμπλακεί το ΔΝΤ, τουλάχιστον να μη χρωστάμε στο ΔΝΤ και να πάμε όλοι στον μηχανισμό στην Ευρώπη. Φέτος συζητείται. Καλό είναι που συζητείται. Και θα βρούμε και μια λύση και θα είναι καλή για όλους τους Έλληνες, ανεξαρτήτως χρώματος και παράταξης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω με τον τουρισμό. Θέλω όλοι να είμαστε προσεκτικοί με αυτό το θέμα –το λέω με όλο τον σεβασμό και δεν θέλω να παρεξηγηθεί-, διότι είναι ανεπίτρεπτο να μην είμαστε, όταν η Κυβέρνηση έχει κάνει μια εξαιρετική εθνική στρατηγική τουρισμού. Δεν ξεκίνησε κάτι το οποίο είχε στρατηγική και ήρθε και συνέχισε μια στρατηγική. Κάναμε στρατηγική της βιομηχανίας του τουρισμού. Δεν μπορεί, λοιπόν, να απαξιώνεται αυτή η προσπάθεια. Ειλικρινά θα έλεγα ότι «απαγορεύεται», διότι η εικόνα της χώρας προς τα έξω είναι ο τουρισμός. Ο τουρισμός είναι η βιομηχανία. Η βιομηχανία μας, η σημαία μας είναι ο τουρισμός.

Δεν μπορεί να λέμε ότι εμείς κάνουμε τουρισμό ή μαζί με την κινδυνολογία και το πολιτικό φρένο να πηγαίνει και ο τουρισμός. Δεν μπορεί να λέτε «μακάρι να τελειώσει μεν η διαπραγμάτευση, αλλά όχι τόσο καλά, γιατί θα έχετε πολιτικό όφελος εσείς του ΣΥΡΙΖΑ και των ΑΝΕΛ». Επίσης, δεν μπορεί να λέτε «ο τουρισμός πάει καλά, αλλά δεν πάει τόσο καλά».

Είναι δυνατόν να πυροβολούμε τα πόδια μας μέσω του τουρισμού; Είναι δυνατόν να έρχεται η Αντιπολίτευση και να μας λέει ότι ο τουρισμός πιθανόν να μην πάει καλά φέτος που έχουμε αύξηση σε όλους τους δείκτες; Ό,τι και να αφήσω από χαρτιά της Τράπεζας της Ελλάδος, αλλά και τα ισοζύγια –όποιος ξέρει να διαβάσει αυτούς τους πίνακες-, διαπιστώνει κάποιος ότι φέτος είναι επάνω.

Βοηθήστε ως Αντιπολίτευση τον τουρισμό. Μην τον πολεμάτε για πολιτικούς λόγους, διότι όλοι μαζί κάνουμε κακό στην πατρίδα. Ο τουρισμός είναι αυτός που κρατάει τα νησιά μας. Τα νησιά έχουν προβλήματα. Περάσαμε δύσκολη διαπραγμάτευση, περάσαμε εκλογές, περάσαμε μεταναστευτικό! Αυτή η πατρίδα δεν χρειάζεται κάποιον να μιλάει αρνητικά για τον τουρισμό.

Θεωρώ δηλαδή υπεύθυνους πολιτικά όποιους αυτήν τη στιγμή πολεμούν τον τουρισμό. Διότι όποιος το κάνει αυτό, θέλει να κρύψει δικές του αδυναμίες και ψάχνει να βρει πολιτικά επιχειρήματα εκεί που δεν υπάρχουν. Βρείτε τα όπου αλλού θέλετε, αλλά όχι στον τουρισμό!

**ΠΡΟΕΔΡΕΥΩΝ (Γεώργιος Βαρεμένος):** Κύριε Καμμένε, πήρατε παραπάνω χρόνο και επειδή ήρθατε ασθμαίνοντας και επειδή έχετε πολλούς πίνακες να παραδώσετε αλλά τώρα πρέπει να τελειώσετε.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πάρα πολύ, κύριε Πρόεδρε.

Συγχωρείστε μου την ένταση, εύχομαι καλή επιτυχία, να ψηφίσουμε και να πάρουμε την απόφαση που θέλουμε την Τρίτη. Ελπίζω να την χαιρετίσουν και να χειροκροτήσουν όλοι και να βάλουν και γραβάτα οι Πρωθυπουργοί.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαγγελόπουλε, έχετε μια νομοτεχνική να παρουσιάσετε.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, στο δεύτερο εδάφιο που προστίθεται στην παράγραφο 3 του άρθρου 229 του ν.4281/2014 με το άρθρο 181 του σχεδίου νόμου, επέρχεται η εξής νομοτεχνική βελτίωση: Διαγράφεται η φράση «μπορεί να». Δύο λέξεις. Αυτό για να το εξηγήσω καθιστά υποχρεωτική την ηλεκτρονική υποβολή και όχι δυνητική. Θα γίνει ηλεκτρονική η υποβολή των δηλώσεων πόθεν έσχες.

(Στο σημείο αυτό ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος καταθέτει την προαναφερθείσα νομοτεχνική βελτίωση, η οποία έχει ως εξής:

( ΑΛΛΑΓΗ ΣΕΛΙΔΑΣ)

(Να μπει η σελίδα 178)

( ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Γεωργιάδης έχει τον λόγο.

**ΜΑΡΙΟΣ ΓΕΩΡΓΙΑΔΗΣ:** Καλησπέρα σε όλους.

Επιτρέψτε μου να πάρω μια ανάσα πρώτα, όσο ακόμα είναι αφορολόγητη, και να ξεκινήσω.

Έχουμε πάρει πλέον απόφαση ότι το Κοινοβούλιο το αντιμετωπίζετε ως αναγκαίο κακό. Θέλετε να ξεμπερδεύετε με αυτή την υποχρέωση μια καλή και μάλιστα, γρήγορα. Έχετε μέσα στο νομοσχέδιο, από δασικούς χάρτες, μέχρι και σύσταση γραμματείας ψηφιακής πολιτικής. Το κάθε ένα σκέλος από αυτά θα μπορούσε να είναι ένα ξεχωριστό νομοσχέδιο από μόνο του, αλλά δεν βαριέσαι, ας τα βάλουμε όλα μέσα, να τα περάσουμε και να τα θεωρήσουμε ως κατεπείγοντα και να βάλουμε και τα υποχείρια τους Βουλευτές να τα ψηφίσουν, χωρίς να προλάβουν καν να αρθρώσουν ούτε λόγο γι’ αυτά.

**ΔΗΜΗΤΡΙΟΣ ΓΑΚΗΣ:** Τι αλαζονεία είναι αυτή;

**ΜΑΡΙΟΣ ΓΕΩΡΓΙΑΔΗΣ:** Δεν σας αρέσουν οι αλήθειες, δεν σας αρέσουν, αλλά δεν πειράζει.

Να μην αντιδράσουν ούτε οι ίδιοι οι νομοθέτες…

**ΗΛΙΑΣ ΚΑΜΑΤΕΡΟΣ:** Υποχείριο του πατέρα σου είσαι εσύ.

**ΜΑΡΙΟΣ ΓΕΩΡΓΙΑΔΗΣ:** Εγώ θα τα πω και ας μην σας αρέσουν.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Κατέβα κάτω, που θα μας πεις εσύ «υποχείρια»!

**ΜΑΡΙΟΣ ΓΕΩΡΓΙΑΔΗΣ:** Και σε όποιον δεν αρέσει, τρεις εξόδους έχει από εδώ.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, εντάξει, διαλέξτε και το ανάλογο ύφος, κύριε συνάδελφε.

(Θόρυβος-διαμαρτυρίες από την πτέρυγα του ΣΥΡΙΖΑ)

Παρακαλώ, παρακαλώ!

Συνεχίστε.

**ΜΑΡΙΟΣ ΓΕΩΡΓΙΑΔΗΣ:** Συνεχίζω.

Να μην αντιδράσουν ούτε οι ίδιοι οι νομοθέτες ούτε οι κοινωνικοί φορείς. Τέτοιο σεβασμό τρέφετε στον κοινοβουλευτισμό και στη δημοκρατία. Ο κύριος άξονας του νομοσχεδίου είναι φοροκαταιγίδα. Οι δανειστές σάς ζήτησαν περικοπή δαπανών, εσείς ρητά και ανεπιφύλακτα προτιμήσατε άμεσους και έμμεσους φόρους για όλους.

Να τα ανακεφαλαιώσω συνοπτικά: Πρώτον, αυξάνονται οι συντελεστές του συμπληρωματικού ΕΝΦΙΑ, αλλά αυξάνονται και για τον υπολογισμό ΕΝΦΙΑ στα οικόπεδα. Αυξάνεται, επίσης και στα νομικά πρόσωπα.

Δεύτερον, αυξάνεται ο ΦΠΑ από 23% σε 24%.

Τρίτον, καταργούνται από την 1η Ιουνίου οι μειωμένοι συντελεστές ΦΠΑ σε έντεκα νησιά: Σύρο, Θάσο, Άνδρο, Τήνο, Κάρπαθο, Μήλο, Σκύρο, Αλόννησο, Κέα, Αντίπαρο και Σίφνο.

Τέταρτον, 5% επί του λογαριασμού σταθερής τηλεφωνίας και internet και 10% επί του λογαριασμού συνδρομητικής τηλεόρασης.

Πέμπτον, από το 2018 βάζουμε ειδικό τέλος και στα ξενοδοχεία. Όσο καλύτερα ξενοδοχεία και ενοικιαζόμενα δωμάτια είναι, δηλαδή όσα περισσότερα αστέρια έχουν και κλειδιά, τόσο περισσότερο τιμωρούνται με φόρους.

Έκτον, φόρος πολυτελείας σε δερμάτινα είδη ένδυσης και υπόδησης, έργα τέχνης, κοσμήματα και διπλάσιος φόρος σε αεροπλάνα και ελικόπτερα.

Έβδομον, αναδρομική αύξηση στα τυχερά παιχνίδια.

Όγδοον, από το 2017 ειδικός φόρος στα συμβατικά τσιγάρα και στα καπνά, στα ηλεκτρονικά τσιγάρα και στον καφέ.

Ένατον, αυξάνονται οι συντελεστές ταξινόμησης για τα ΙΧ αυτοκίνητα.

Δέκατον, αυξάνονται οι φόροι στα καύσιμα και το πετρέλαιο θέρμανσης.

Ενδέκατον, αυξάνεται ο φόρος στα μερίσματα εταιρειών.

Επίσης, τιμωρείται φορολογικά η εταιρεία που θα τολμήσει να δώσει εταιρικό αυτοκίνητο σε κάποιους από τους υπαλλήλους της.

Μάλιστα, σύμφωνα με το νομοσχέδιο, ζητάτε από τον γενικό γραμματέα δημοσίων εσόδων να δεσμευτεί εκ των προτέρων σε ποσοτικούς και ποιοτικούς στόχους. Αναφέρεται ότι συνάπτει συμβόλαιο αποδοτικότητας με τον Υπουργό Οικονομικών. Αναλαμβάνει, δηλαδή, εκ μέρους της Κυβέρνησης το σαφάρι για την είσπραξη. Θέλετε, για παράδειγμα, να κατάσχετε το σύνολο των εισοδημάτων μιας επικερδούς επιχείρησης και νομίζετε ότι είναι θέμα προσωπικής ικανότητας του κρατικού εισπράκτορα να εισπράξει τους φόρους. Μα, καλά, τόσο οικονομικά αδαείς είστε; Με 100% προκαταβολή φόρου, 45% ανώτατη κλίμακα φορολογίας από το πρώτο ευρώ, 25% ασφαλιστικές εισφορές συντάξεως και υγείας, ποσοστιαίο τέλος επιτηδεύματος και συνεχή απειλή ελέγχου περιμένετε κάποιος μικρομεσαίος επιχειρηματίας να ανταποκριθεί; Κι έχετε το θράσος με τόσο χαμηλές υποδομές ευρυζωνικότητας στην Ελλάδα, να επιβάλετε και 5% φορολογία σε συνδέσεις σταθερής τηλεφωνίας και ίντερνετ; Μπράβο σας.

Επίσης, μας έπεσε κατακέφαλα το εξής: Με τις συντάξεις του μηνός Ιουνίου θα δοθεί για τελευταία φορά το ΕΚΑΣ σε περίπου ενενήντα χιλιάδες από τους τριακόσιες ογδόντα χιλιάδες χαμηλοσυνταξιούχους. Δηλαδή, το ένα τέταρτο των χαμηλοσυνταξιούχων, που το δικαιούται, το χάνει για πάντα από την αριστερή Κυβέρνησή σας. Μάλιστα, διευκρινίσατε ότι οι χαμηλοσυνταξιούχοι θα σας επιστρέψουν αναδρομικά το ΕΚΑΣ που τους δώσατε από την αρχή του χρόνου σε δώδεκα δόσεις. Επιπλέον, δικαιολογηθήκατε, λέγοντας ότι αυτό συμβαίνει κάθε χρόνο γι’ αυτούς που χάνουν το ΕΚΑΣ λόγω υπέρβασης του πλαφόν.

Και καλά, να δεχθούμε ότι οι άλλες, οι ανάλγητες, οι νεοφιλελεύθερες, όπως λέτε εσείς, κυβερνήσεις ζητούσαν επιστροφή του ΕΚΑΣ ως συνηθισμένη πρακτική. Εσείς το συνεχίζετε; Αν το έκαναν αυτό οι προηγούμενες κυβερνήσεις, θα είχατε κάψει τη Βουλή με τους αγανακτισμένους σας. Και όταν ο κ. Τσίπρας περιφερόταν σε όλη την επικράτεια -χωριά, βουνά, λαγκάδια- και υποσχόταν σε γέροντες και γερόντισσες ότι δεν θα υπάρχουν περικοπές, απορώ πώς αυτή τη στιγμή μπορεί και κοιμάται ήσυχος τα βράδια. Όσες περικοπές απέφυγαν οι προηγούμενες κυβερνήσεις, τόσους φόρους βάζετε εσείς και στο πολλαπλάσιο, μάλιστα.

Και ποιο είναι το αφήγημά σας; Ότι εσείς είσαστε καλά παιδιά και στεναχωριέστε όταν οδηγείτε στην απόγνωση τα μικρά και μεσαία εισοδήματα. Μπράβο σας και πάλι. Είσαστε πολύ καλά παιδιά -δεν αντιλέγω- αλλά φύγετε από την Κυβέρνηση. Δεν θέλουμε καλά παιδιά εδώ μέσα. Εδώ μέσα θέλουμε αποτελεσματικούς ηγέτες και ικανούς διαχειριστές.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Εσύ μας έφερες στην Κυβέρνηση;

**ΜΑΡΙΟΣ ΓΕΩΡΓΙΑΔΗΣ:** Θέλει ανθρώπους με τεχνογνωσία και διορατικότητα. Θέλει ανθρώπους με τεχνοκρατική αντίληψη της πραγματικότητας.

Ακούσαμε χθες από κυβερνητικό Βουλευτή να λέει δημόσια, σε δημοφιλή ραδιοφωνικό σταθμό το εξής: «Αντί να αυξηθεί το νερό και το ρεύμα, προσπαθήσαμε να μοιραστεί σε διάφορα είδη». Στον καφέ, δηλαδή, το ποτό και το τσιγάρο, γιατί κάποιοι, λέει, δεν κάνουν και τα τρία μαζί. Αυτά είναι τα τελευταία μέτρα για να εξασφαλίσετε τα 1,8 δισεκατομμύρια. Και καταθέτω στα Πρακτικά τα σχετικά links.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, αυτή είναι η αντίληψη που έχετε. Νομίζετε ότι το να αυξήσετε τον φόρο στα τσιγάρα στεναχωρεί μόνο τον καπνιστή. Ή το να τον αυξήσετε στα είδη πολυτελείας στεναχωρεί μόνο τον πλούσιο. Και αναρωτιέμαι πάλι πόσο άσχετοι μπορεί να είστε με τους κανόνες της αγοράς. Δεν ξέρετε ότι με την τεράστια φορολογία θα μπουν περισσότερα λουκέτα σε επιχειρήσεις; Νομίζετε ότι με την αύξηση του φόρου στα τσιγάρα θα μειώσετε το κάπνισμα; Ξέρετε πόσα μίνι μάρκετ θα κλείσετε; Ξέρετε πού θα φτάσετε το λαθρεμπόριο; Υπενθυμίζω ότι ήταν 3% πριν από μερικά χρόνια και είναι πάνω από 25% αυτή τη στιγμή. Και με τα 0,50 λεπτά που θέλετε να αυξήσετε, θα ανέβει ακόμη περισσότερο. Ξέρετε πόσους φόρους χάνετε από το λαθραίο τσιγάρο;

Δεν ξέρετε, αλήθεια, πόσοι θα χάσουν τις δουλειές τους από αυτούς που δουλεύουν σε επιχειρήσεις που εξαρτώνται έμμεσα ή άμεσα από αυτά; Δεν ξέρετε ότι οικογένειες θα υποφέρουν; Δεν ξέρετε πως όταν μια επιχείρηση κλείνει, όλες οι υπόλοιπες κλυδωνίζονται; Κανείς δεν σας έχει μιλήσει για τις αλυσιδωτές αντιδράσεις στις ελεύθερες αγορές; Για τους κανόνες που διέπουν τις ιδιωτικές συναλλαγές; Ή μήπως όλα αυτά τα γνωρίζετε, αλλά δεν σας ενδιαφέρει;

Φαίνεται ότι δεν σας απασχολεί, αγαπητοί συνάδελφοι, και να απολυθούν λίγα «τσιράκια των αφεντικών». Έτσι δεν τους αποκαλείτε τους ιδιωτικούς υπαλλήλους στις παρέες σας;

Αποκρατικοποιείτε μια τεράστια λίστα οργανισμών και μάλιστα, σε δόσεις. Να είμαστε ξεκάθαροι: Ο περιορισμός του κράτους είναι πάγιο αίτημα της Ένωσης Κεντρώων. Πιστεύουμε ότι αποτελεί τη βάση για τις μεταρρυθμίσεις, μαζί με την απελευθέρωση των κλειστών επαγγελμάτων. Ο αρρωστημένος κρατικός παρεμβατισμός, αυτές οι παθογένειες που μας τρώνε όλα αυτά τα χρόνια, είναι η νούμερο ένα αιτία της κατάντιας μας. Οφείλουμε να δώσουμε χώρο και ανάσες στους νέους που ξεκινούν τώρα τη ζωή τους, με όνειρα και αισιοδοξία. Αλλά εσείς, αποκρατικοποιείτε από ανάγκη, όχι από στρατηγική.

Καταθέτω στα Πρακτικά σχετική πηγή της Εταιρείας Ακινήτων Δημοσίου με πάνω από εβδομήντα χιλιάδες δημόσια και τουριστικά ακίνητα.

 (Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θες να τα πουλήσουμε;

**ΜΑΡΙΟΣ ΓΕΩΡΓΙΑΔΗΣ:** Δεν ξέρω αν θα τα πουλήσετε. Είναι ο εναλλακτικός σας κόφτης. Για να μην κόψετε τις συντάξεις, θα πουλάτε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τι λες τώρα;

**ΜΑΡΙΟΣ ΓΕΩΡΓΙΑΔΗΣ:** Για να το πω στη δική σας ορολογία, ξεπουλάτε. Ξεπουλάτε για να καλύψετε τρύπες, όχι για να φέρετε ανάπτυξη.

Έχετε έλλειψη τεχνογνωσίας και διάθεσης για να φέρετε αυτό το έργο εις πέρας και σε όφελος της χώρας. Οι αποκρατικοποιήσεις εάν γίνουν σωστά -όχι με τον τρόπο που το κάνετε εσείς- θα φέρουν κρατικά έσοδα δια της φορολογήσεως και των ασφαλιστικών εισφορών. Το ίδιο θα συνέβαινε εάν προχωρούσατε και με την απελευθέρωση των επαγγελμάτων, πράγμα που δεν πιστεύουμε να γίνει, τουλάχιστον με το υπάρχον Κοινοβούλιο.

Γιατί φτάσαμε σήμερα να έχουμε τόσα κλειστά επαγγέλματα; Γιατί τόσα ειδικά καθεστώτα και εξαιρέσεις σε τόσο διαφορετικούς κλάδους; Και αυτό ήταν -και ακόμη είναι- ένας σημαντικός παράγοντας της μεγάλης ανεργίας. Ο νέος που θέλει να ανοίξει μια επιχείρηση, που συνδέεται με αυτά τα κλειστά επαγγέλματα, φεύγει στο εξωτερικό, κυρίες και κύριοι συνάδελφοι, εκεί που βρίσκει κοινωνίες να εκτιμούν αξιοκρατικά τις ικανότητές του.

Σας φέρνω και εγώ το μαντάτο: Αυτός μας εγκατέλειψε, όχι εμείς. Εμείς τον έχουμε ανάγκη και όχι αυτός. Εμείς υποφέρουμε τώρα. Εμείς θα υποφέρουμε τα επόμενα χρόνια και όχι αυτός. Γιατί φτάσαμε να υπάρχουν τόσοι συνταξιούχοι όσοι και εργαζόμενοι, ενώ θα έπρεπε να είναι τέσσερις προς ένα; Η αναλογία πλησιάζει το ένα προς ένα. Γιατί κατέρρευσε το ασφαλιστικό μας σύστημα και φτάσαμε στο τεράστιο δημόσιο χρέος που πλησιάζει το 190% του ΑΕΠ μας; Θα σας δώσω μια απλή και ξεκάθαρη απάντηση, βγαλμένη από την ψυχή και την εμπειρία εκατομμυρίων συμπολιτών μας. Επειδή ποτέ σε αυτή τη χώρα δεν υπήρξε υγιής οικονομία. Σκορπίσατε τη μιζέρια και το φόβο στην ελληνική κοινωνία και την εργασία και την παραγωγή.

Και εσείς, ως συνεχιστές του πελατειακού κράτους, αλλά και οι προηγούμενες κυβερνήσεις βέβαια των τελευταίων δεκαετιών, διαπαιδαγωγήσατε, όλοι σας, τα τελευταία σαράντα χρόνια στρατιές λαούς, οι οποίοι θεωρούσαν μαγκιά το να δουλεύουν τρεις ώρες καθημερινά, σφραγίζοντας έγγραφα και να αμείβονται πέντε και δέκα φορές παραπάνω από την αντίστοιχη θέση του ιδιωτικού τομέα. Όλη αυτή η κοινωνική σήψη θεωρήθηκε από τους ψηφοφόρους σας κεκτημένο δικαίωμα. Άρχισαν να δανείζονται για εξοχικά, για δεύτερα και τρίτα αυτοκίνητα, επειδή θεώρησαν ότι πάντα θα παίρνουν αυτούς τους τεράστιους μισθούς, αυτές τις τεράστιες συντάξεις, αυτά τα τεράστια εφάπαξ. Και όταν έκλεισε η κάνουλα γιατί σταμάτησε ο δανεισμός, ξεμείναμε από φόρους. Και όταν, όπως είναι λογικό, άρχισαν να μειώνονται αυτοί οι μισθοί, αυτές οι παροχές στο δημόσιο τομέα, άρχισαν οι φωνές της δημαγωγίας από τους ίδιους τους δημιουργούς της φτώχειας: «Έξω οι ξένοι που μας πίνουν το αίμα. Κάτω τα μνημόνια του θανάτου. Κάτω οι γερμανοτσολιάδες, οι δωσίλογοι, οι Τσολάκογλου. Στα τέσσερα!». Αυτά μας λέγατε τόσο καιρό και αυτά μας λέτε.

Αλήθεια, γιατί βρίζουμε ως προδότες τους συμπολίτες μας, που έδειξαν έστω και την παραμικρή συμπάθεια στις απαιτήσεις των ευρωπαίων περί μεταρρυθμίσεων; Θα σας πω εγώ γιατί. Επειδή θεωρήσατε Ελλάδα το ρουσφέτι και τη μίζα, επιβάλλατε ως γνώρισμα του Έλληνα τη λαμογιά, το μπαξίσι και το αραλίκι. Ποιος σας έδωσε το δικαίωμα να δώσετε στον Έλληνα αυτή την ταυτότητα; Ποιος σας είπε κύριοι ότι οι παππούδες σας αγωνίστηκαν στα βουνά για να διοριστείτε εσείς στο δημόσιο, εις βάρος των υπολοίπων συμπολιτών μας; Ποιος εξέθρεψε τις νεολαίες σας να γράφουν λιβέλους και επαναστατικά κείμενα για το δικαίωμα του διορισμού τους, με εξαργύρωση τους αγώνες των προγόνων σας;

Δεν τα λέω εγώ. Καταθέτω στα Πρακτικά σχετικές πηγές.

(Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΠΥΡΙΔΩΝΑΣ ΛΑΠΠΑΣ:** Για ποια περίοδο, αγαπητέ;

**ΜΑΡΙΟΣ ΓΕΩΡΓΙΑΔΗΣ:** Για όλες τις περιόδους. Τα τελευταία σαράντα χρόνια όλοι υπεύθυνοι είσαστε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, μη διακόπτετε. Αφήστε τον να πει ό,τι θέλει.

**ΜΑΡΙΟΣ ΓΕΩΡΓΙΑΔΗΣ:** Μη με διακόπτετε. Θα τελειώσει ο χρόνος και θα έχω..

**ΣΠΥΡΙΔΩΝΑΣ ΛΑΠΠΑΣ:** Πείτε μας έναν υπάλληλο…

**ΜΑΡΙΟΣ ΓΕΩΡΓΙΑΔΗΣ:** Θέλετε να σας πω έναν υπάλληλο; Θέλετε να σας μιλήσω για ράπερ;

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ!

**ΜΑΡΙΟΣ ΓΕΩΡΓΙΑΔΗΣ:** Ποιος σας έδωσε το δικαίωμα να ακούνε στο εξωτερικό τη λέξη «Greek» και να τη θεωρούν συνώνυμο του απατεώνα και του τεμπέλη; Το ξέρετε ότι αυτή τη στιγμή που μιλάμε υπάρχουν Έλληνες επιστήμονες, Έλληνες επιχειρηματίες, Έλληνες καλλιτέχνες που δίνουν τη μάχη τους στο εξωτερικό για να αντιστρέψουν αυτή τη δυσάρεστη εικόνα, που εσείς έχετε καλλιεργήσει εξ ονόματός τους; Ξεκινούν τις συναλλαγές τους σε καθεστώς δυσπιστίας.

Η αξιοπιστία της Ελλάδας στο εξωτερικό, αυτή τη στιγμή που μιλάμε, βρίσκεται στο χαμηλότερο σημείο της μεταπολιτευτικής ιστορίας της. Μας κάνατε και μας κάνετε ρεζίλι για να διατηρηθείτε λίγο ακόμη στην εξουσία, για να εκπροσωπήσετε λίγο ακόμη τον πολλαπλοσυνταξιούχο ΔΕΚΟ των 3.000 ευρώ, τον αργόμισθο…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τα διαβάζεις αυτά που λες; Τους «FINANCIAL TIMES» ανάποδα διαβάζεις;

**ΜΑΡΙΟΣ ΓΕΩΡΓΙΑΔΗΣ:** Διαβάζω πάρα πολύ καλά, κύριε Υπουργέ.

…τον κρατικό υπάλληλο, τον ανειδίκευτο μετακλητό υπάλληλο που προσλαμβάνετε στο επιτελείο του κρατικού σας σχεδιασμού, τον κρατικοδίαιτο επιχειρηματία, τον νεόπλουτο συνδικαλιστή, εργατοπατέρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε ένα λεπτό, κύριε Πρόεδρε.

Έχετε χωρίσει την κοινωνία σε δύο στρατόπεδα: Εκείνους που παράγουν κι εκείνους που παρασιτούν. Εσείς, δυστυχώς, εκπροσωπείτε τους δεύτερους. Έχετε διαλέξει στρατόπεδο προ πολλού.

Εμείς, ως Ένωση Κεντρώων, λέμε στο παραγωγικό μέλος της κοινωνίας ότι το στηρίζουμε, ότι είμαστε μαζί του είτε είναι στον δημόσιο τομέα είτε στον ιδιωτικό. Σε εκείνους, δε, που παρασιτούν εις βάρος των υπολοίπων, σε εκείνους που έχουν ταυτίσει την ελληνικότητα με τη λαμογιά, τους λέμε να μη μας ψηφίσουν. Θα προχωρήσουμε χωρίς αυτούς. Θα προχωρήσουμε χωρίς εσάς. Θα προχωρήσουμε με το υγιές, το παραγωγικό κομμάτι της κοινωνίας, που ζει στο περιθώριο της πολιτικής, απαξιώνοντάς τη. Είναι πολλοί αυτοί, αγαπητοί συνάδελφοι, γι’ αυτό ανησυχείτε. Υποσχόμαστε να τους βρούμε και να τους φέρουμε κοντά μας, κοντά στην Ένωση Κεντρώων, κοντά στον Βασίλη Λεβέντη.

Καταψηφίζουμε επί της αρχής το νομοσχέδιο. Επιφυλασσόμεθα επί των άρθρων.

Καλησπέρα σας και καλή τύχη.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός Οικονομικών ο κ. Τσακαλώτος, για κάποιες νομοτεχνικές βελτιώσεις.

(Θόρυβος-διαμαρτυρίες από την πτέρυγα του ΣΥΡΙΖΑ)

Παρακαλώ! Καθίστε κάτω.

(Θόρυβος-διαμαρτυρίες από την πτέρυγα της Ένωσης Κεντρώων)

Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχω κάποιες νομοτεχνικές βελτιώσεις για τα άρθρα 184 έως 214. Οι περισσότερες από αυτές διορθώνουν τις παραπομπές σε άλλα άρθρα του νομοσχεδίου, άρα, δεν έχουν μεγάλη σημασία.

Διορθώνονται εκφραστικά λάθη, που μπορεί να δημιουργήσουν σύγχυση, όπως για παράδειγμα, η αναφορά ότι μεταβιβάζονται στην ΕΤΑΔ και κινητά, που δεν έχει περιουσιακά στοιχεία, αλλά έχει μόνο ακίνητα.

Διορθώνεται η αναφορά στους λογαριασμούς που τηρούνται στην Τράπεζα της Ελλάδος, για να μην δημιουργηθεί διαχειριστικό πρόβλημα, σε ποιους λογαριασμούς είναι δηλαδή.

Λαμβάνεται υπ’ όψιν η έκθεση της Επιστημονικής Υπηρεσίας της Βουλής και αποτυπώνεται ορθά η αναφορά στις διαδικασίες ενώπιον της Βουλής, που μας υπέδειξε πώς πρέπει να διατυπωθεί αυτό, που γίνεται ο έλεγχος στη Βουλή, που κάποιοι από εσάς έχετε την εντύπωση ότι δεν θα υπάρχει.

Αντικαθίσταται το παράρτημα Γ΄ του άρθρου 196, που περιλαμβάνει τα ακίνητα του ΤΑΙΠΕΔ. Στην πραγματικότητα είναι τέσσερα λιγότερα, γιατί τέσσερα από αυτά ήδη έχουν μεταβιβαστεί σε τρίτους.

Ευχαριστώ πολύ.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

( ΑΛΛΑΓΗ ΣΕΛΙΔΑΣ)

(Να μπουν οι σελ. 194-200)

( ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο κ. Χρήστος Μαντάς.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, η πλειοψηφία του λαού μας βιώνει ένα δύσκολο, πολύ δύσκολο ταξίδι στη συγκεκριμένη ιστορική συγκυρία.

Μπορεί, από μια πρώτη ματιά να μην υπάρχουν μέχρι τώρα οι ιστορικές αναλογίες με τον ταραγμένο εικοστό αιώνα, των ακραίων συγκρούσεων και καταστροφών, των μεγάλων ελπίδων και της ανάτασης εκατοντάδων εκατομμυρίων ανθρώπων, αλλά και των μεγάλων διαψεύσεων, απογοητεύσεων, αλλά και ταυτόχρονα κατακτήσεων, ωστόσο στην κλίμακα των δύο πρώτων δεκαετιών του εικοστού πρώτου αιώνα η πλειοψηφία του λαού μας και η χώρα μας, με τις βαθιές ανακατατάξεις που προκάλεσε η καπιταλιστική κρίση του 2008, βρίσκεται πραγματικά στο μάτι του κυκλώνα. Δεκαετίες αντιλαϊκών πολιτικών επιλογών και διαπλεκόμενων συμφερόντων, που τραυμάτισαν βαθιά τον λαό μας και τη χώρα, οδήγησαν εκτός των άλλων σε αυτή τη θέση.

Κυρίες και κύριοι Βουλευτές, τα λέω αυτά, γιατί σε αυτές τις συνθήκες, σε αυτές τις δύσκολες στιγμές, ιδιαίτερα η Αριστερά δεν επιτρέπεται να μην αντιλαμβάνεται τη μεγάλη εικόνα. Σε ευρωπαϊκή κλίμακα και ιδιαίτερα στα πλαίσια της Ευρωπαϊκής Ένωσης διαμορφώνονται συνθήκες πιθανόν απότομων μεταβολών, που ενδέχεται να επηρεάσουν με καθοριστικό τρόπο τις εξελίξεις. Ένα πιθανό Brexit, η ραγδαία άνοδος εθνικιστικών ακροδεξιών και ρατσιστικών δυνάμεων, η προσφυγική κρίση και πολλά άλλα συνιστούν ανοιχτές προκλήσεις.

Το δικό μας καράβι σε αυτή τη φουρτουνιασμένη θάλασσα ταξιδεύει. Και ναι, θέλουμε να περάσουμε το Κάβο Ντόρο, κλείνοντας την αξιολόγηση και μειώνοντας το δυσβάσταχτο χρέος, για να ξεκαθαρίσει το τοπίο, αλλά θα εξακολουθούμε να είμαστε σε ταραγμένα νερά. Αυτή είναι η πραγματικότητα.

Κυρίες και κύριοι Βουλευτές, νομίζω ότι είναι απαίτηση, σε αυτή τη δύσκολη συγκυρία η πολιτική αντιπαράθεση, όσο κι αν είναι σφοδρή, να γίνεται σε πραγματική βάση και με αίσθημα ευθύνης. Και νομίζω ότι αυτό ακριβώς το πράγμα έχει λείψει από τη χθεσινή, την προχθεσινή, αλλά και τη σημερινή συζήτηση.

Μπορούμε να συγκρουστούμε απίστευτα στα δεδομένα που υπάρχουν, όχι σε φανταστικές κατασκευές. Μπορείτε να μας ασκείτε την πιο σφοδρή κριτική σε όλα τα επίπεδα, όμως το ότι έχει χαθεί το μέτρο είναι αποτέλεσμα του ότι γνωρίζετε ένα πράγμα. Η στρατηγική σας της πάση θυσία επιστροφής σας στην εξουσία ακυρώνεται από την ίδια την πραγματική εξέλιξη. Αυτό είναι που κρύβεται πίσω από αυτές τις απίστευτες εικόνες, που έχουμε δει αυτές τις μέρες. Γι’ αυτό και ο κ. Σαμαράς αρχίζει τον ανένδοτο. Γι’ αυτό και δεν είναι καθόλου τυχαία στη συγκεκριμένη στιγμή η παρέμβαση του κεντρικού τραπεζίτη. Να τα έχουμε αυτά στο μυαλό μας.

Κυρίες και κύριοι Βουλευτές, θα μιλήσω για δύο συγκεκριμένα πράγματα που αφορούν το μηχανισμό, τον λεγόμενο κόφτη, αλλά και για το ταμείο. Θέλω πρώτα απ’ όλα, να θυμίσω ότι εκείνη την πραγματικά πολύ δύσκολη βραδιά, που η ελληνική αντιπροσωπεία έδινε τη μάχη της διαπραγμάτευσης, από τη γερμανική πλευρά, από τον κ. Σόιμπλε, επιχειρήθηκε ένα colpo grosso και αυτό ήταν το περίφημο ταμείο, όχι αυτό που τελικά αποτυπώνεται στο σημερινό νομοσχέδιο. Θυμάστε με ποια έδρα και πού. Θυμάστε με ποια σύνθεση και πού. Τα θυμάστε όλα αυτά.

Κάναμε έναν συμβιβασμό. Μπορείτε να μας κάνετε κριτική, όση θέλετε, γι’ αυτό. Κριτική πρώτα απ’ όλα, κάνουμε εμείς από τη δικιά μας σκοπιά κι έχουμε πλήρη συνείδηση ότι αυτό ακριβώς που αποτυπώθηκε ως συμβιβασμός δεν ήταν η δικιά μας επιλογή και είναι απολύτως σαφές αυτό το πράγμα.

Εμείς, από πολύ διαφορετική σκοπιά, λοιπόν, βλέπουμε και αντιμετωπίζουμε τις δυσκολίες αυτές. Όμως, θα σας παρακαλέσω πάρα πολύ το Μέρος Δ΄, το κεφάλαιο δηλαδή του σχεδίου νόμου που αναφέρεται στο ταμείο, να το διαβάσετε με προσοχή και να κάνουμε αντιπαράθεση πάνω στα συγκεκριμένα στοιχεία.

Δεν είναι δυνατόν, για παράδειγμα, στους σκοπούς του Ταμείου να μη διαβάζετε ότι, πέρα από το δεύτερο που αφορά τη συμβολή στην απομείωση των οικονομικών υποχρεώσεων της Ελληνικής Δημοκρατίας, δηλαδή στο χρέος, συνεισφέρει πόρους για την υλοποίηση της επενδυτικής πολιτικής της χώρας και για την πραγματοποίηση επενδύσεων που συμβάλλουν στην ενίσχυση της ανάπτυξης της ελληνικής οικονομίας, διότι, αν σ’ αυτόν τον συμβιβασμό πετύχαμε κάτι -και νομίζω ότι είναι εξαιρετικά ουσιαστικό- είναι αυτό το 50% από την αξιοποίηση αυτής της δημόσιας περιουσίας που περνάει σ’ αυτό το συγκεκριμένο ταμείο να μπορούμε, πράγματι, να το διοχετεύουμε στην ανάπτυξη της χώρας, όχι μόνο των ίδιων των στοιχείων και των τμημάτων που αποτελούν το ταμείο, αλλά και συνολικά στην ανάπτυξη της χώρας.

Επίσης, κυρίες και κύριοι Βουλευτές, νομίζω ότι έχουν απαντηθεί με σαφήνεια και χωρίς καμμιά αμφιβολία, τα θέματα που αφορούν το Εποπτικό Συμβούλιο, το Διοικητικό Συμβούλιο, το αν είναι ελληνικό ή δεν είναι ελληνικό, αν ανήκει στην ελληνική επικράτεια, στο ελληνικό δημόσιο αυτό το ταμείο. Νομίζω ότι έχουν απαντηθεί με σαφήνεια, που δεν χωρά αμφιβολία.

Θα πω και το τελευταίο σ’ αυτό το συγκεκριμένο σημείο. Ποιος είπε και από πού βγάζετε το συμπέρασμα ότι ξαφνικά απαγορεύεται οποιοσδήποτε κοινοβουλευτικός έλεγχος σ’ αυτήν τη διαδικασία; Πολύ περισσότερο δε, αν δείτε με προσοχή τις διατάξεις που διέπουν αυτόν τον νόμο, τα στοιχεία διαφάνειας και απολογισμού είναι πολλάκις περισσότερα απ’ ότι συνέβαινε στο ΤΑΙΠΕΔ, το οποίο ήταν ένα ταμείο ιδιωτικοποιήσεων. Τελεία και παύλα! Περί αυτού πρόκειται.

Σε αυτό έχουμε μια ιδεολογική σύγκρουση. Έχουμε μια σαφή πολιτική διαφορά. Για εμάς, αυτό είναι συμβιβασμός. Δεν έχουμε αυτήν την άποψη, αν θέλετε, της μονόδρομης ιδιωτικοποίησης. Δεν έχουμε αυτήν την άποψη. Το διακηρύσσουμε σε όλους τους τόνους. Δεν το κρύβουμε αυτό το πράγμα. Όμως, μη μας λέτε ότι «στερείτε το δικαίωμα του κοινοβουλευτικού ελέγχου».

**ΝΙΚΟΛΑΟΣ ΔΕΝΔΙΑΣ:** Το στερείτε.

**ΧΡΗΣΤΟΣ ΜΑΝΤΑΣ:** Όχι, δεν είναι έτσι, κύριε Δένδια, και το ξέρετε πολύ καλά.

Τελειώνω και λέω ένα σημείο για τον κόφτη και κλείνω. Δεν θα πω αυτά που ήδη έχουν ειπωθεί.

Θα πω, όμως, ότι υπάρχει ένα θέμα, το οποίο δεν έχει αναδειχθεί, κατά τη γνώμη μου. Υπάρχει το άρθρο 9. Μέσα στη διάταξη αυτή το άρθρο 9 έχει δύο ρήτρες διαφυγής, στην περίπτωση που βρεθούμε σε μια δύσκολη θέση. Η μια αφορά, βεβαίως, τις φυσικές καταστροφές και η άλλη αφορά –για να μην το ξεχνάμε αυτό και θέλω να το διαβάσω ακριβώς όπως είναι διατυπωμένο- το εξής: «Σε περίπτωση υστέρησης του πραγματικού ρυθμού μεγέθυνσης του ΑΕΠ, που ξεπερνά το 0,5%, κατά τους όρους της παραγράφου 2» κ.λπ., «λαμβάνει η χώρα αυτόματη προσαρμογή του μηχανισμού με αντίστοιχη μείωση της απόκλισης, όπως ορίζει στο παρόν».

Με απλό τρόπο, όταν υπάρχει πραγματική απόκλιση, πραγματική υστέρηση από τον ρυθμό μεγέθυνσης, τότε τα πράγματα αναθεωρούνται και αυτή είναι μια δυνατότητα και μια ρήτρα διαφυγής εξαιρετικά σημαντική στην περίπτωση που γίνουν όλα τα κακά μαζί και πέσουμε, ας πούμε, σ’ αυτήν τη δυσκολία.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Βάλτε μια τελεία.

**ΧΡΗΣΤΟΣ ΜΑΝΤΑΣ:** Τελειώνω. Με συγχωρείτε πάρα πολύ, αλλά δώστε μου τριάντα δευτερόλεπτα, για να πω το εξής: Εμείς, το ταξίδι θα το συνεχίσουμε με αποφασιστικότητα, χωρίς αλαζονεία, με αίσθηση ευθύνης, με αίσθηση του δικαίου και θα κριθούμε, όχι από την εφαρμογή ή όχι του προγράμματος που έχουμε συμφωνήσει, αλλά κυρίως από τα δικά μας προαπαιτούμενα, από τη δική μας ικανότητα να αφήσουμε πραγματικά ένα αριστερό αποτύπωμα σ’ αυτήν την πορεία.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Χατζηδάκης έχει τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Κύριε Πρόεδρε, κυρίες και κύριοι συνάδελφοι, Αγίου Κωνσταντίνου και Ελένης σήμερα.

**ΙΩΑΝΝΗΣ ΤΡΑΓΑΚΗΣ:** Χρόνια πολλά!

**ΠΡΟΕΔΡΕΥΩΝ (Γεώργιος Βαρεμένος):** Χρόνια πολλά!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Ευχαριστώ! Γιορτάζει περίπου η μισή Ελλάδα, αλλά θα έλεγα ότι εκτός απ’ αυτή τη γιορτή, έχουμε και ένα τετραήμερο εορτασμό που ξεκίνησε από προχθές, με οργανωτή την Κυβέρνηση ΣΥΡΙΖΑ-ΑΝΕΛ. Γιορτάζουν τις μεγάλες τους επιτυχίες, όπως αποτυπώνονται σ’ αυτό το νομοσχέδιο.

Γιορτάζουν, για παράδειγμα, τα μέτρα κοινωνικής δικαιοσύνης, τα οποία προωθούνται μέσω των έμμεσων φόρων, που είναι 1,8 δισεκατομμύρια ευρώ. Κατά την Κυβέρνηση, θα είναι οι βιομήχανοι εκείνοι οι οποίοι θα αγοράζουν πιο ακριβά τρόφιμα στα σούπερ-μάρκετ, λόγω της αύξησης της φόρου προστιθέμενης αξίας. Θα είναι οι εφοπλιστές και όχι τα λαϊκά στρώματα, που θα αγοράζουν ακριβότερη βενζίνη, για να κινούνται με τα αυτοκίνητά τους. Θα είναι οι κεφαλαιούχοι και όχι κάθε Έλληνας πολίτης, εκείνοι οι οποίοι θα πληρώνουν ακριβότερο τηλέφωνο, μετά από τις προβλέψεις που υιοθετούνται απ’ αυτόν εδώ το νόμο.

Γιορτάζει, όμως, η Κυβέρνηση και τις ρυθμίσεις για τα κόκκινα δάνεια. Παρακολουθώ, κυρίες και κύριοι συνάδελφοι του ΣΥΡΙΖΑ, τη δική σας λογική για τα κόκκινα δάνεια. Και δεν πάω πίσω στον Γενάρη με τις αυταπάτες, πάω στον Σεπτέμβριο, που ο κ. Τσίπρας είχε προσγειωθεί στην πραγματικότητα, μετά το μνημόνιο που ψήφισε και μίλησε στη Διεθνή Έκθεση Θεσσαλονίκης. Εκεί είπε ότι ένας από τους λόγους που θα έπρεπε να ψηφιστεί ο ΣΥΡΙΖΑ ήταν η διαχείριση των κόκκινων δανείων. Τι είπε; Είπε: «Έχει πολύ μεγάλη διαφορά εάν θα υπάρξει σθεναρή διαπραγμάτευση και διεκδίκηση, προκειμένου τα «κόκκινα» δάνεια των τραπεζών να μην πάνε στα λεγόμενα distress funds, στα κοράκια δηλαδή, που θα αρχίσουν να κυνηγούν τους δανειολήπτες και θα ξεκινήσουν οι πλειστηριασμοί».

Αυτά είπε ο κ. Τσίπρας τον Σεπτέμβρη. Ο κ. Σταθάκης τον Δεκέμβρη, όταν περνούσε η πρώτη δόση για τα κόκκινα δάνεια, μας είπε τα εξής και διαβάζω από τα Πρακτικά της Βουλής: «Άρα, η όλη συζήτηση που ακούστηκε για μελλοντική απελευθέρωση στεγαστικών και καταναλωτικών μικρομεσαίων είναι εκτός πραγματικότητας, δεν ισχύουν». Μας το είπε ο αρμόδιος Υπουργός και σήμερα γίνεται ακριβώς το αντίθετο. Γίνεται ακριβώς το αντίθετο απ’ αυτά που λέγατε τον Γενάρη με τη «σεισάχθεια», απ’ αυτά που λέγατε τον Σεπτέμβρη με τον κ. Τσίπρα, απ’ αυτά που λέγατε το Δεκέμβρη με τον κ. Σταθάκη.

Δεν ξέρω, αλλά εάν το καλοσκεφθούμε, μπορεί και να έχετε δίκιο. Αυτό που λέγατε «κανένα σπίτι σε χέρια τραπεζίτη» μπορεί σήμερα να πραγματώνεται. Γιατί με τη στενή έννοια, φεύγουν πράγματι τα δάνεια από τους τραπεζίτες και πάνε στα funds. Έχετε κάθε λόγο ενδεχομένως, εάν πάρουμε αυτή την ερμηνεία, να πανηγυρίζετε, κυρίες και κύριοι συνάδελφοι του ΣΥΡΙΖΑ.

Πανηγυρίζετε και για άλλον έναν λόγο προφανώς. Πανηγυρίζετε, διότι θα αξιοποιήσετε -όχι με ιδιωτικοποιήσεις και συμβάσεις παραχώρησης, προφανώς θα βάλετε πεταλούδες να πετάνε και θα βάλετε και παιδικές χαρές μέσα- τη δημόσια περιουσία.

Ο κ. Τσίπρας και πάλι, γνωστός για την αξιοπιστία του στο πανελλήνιο και σε ολόκληρη την υφήλιο, νομίζω, είχε πει -και τα έχω εδώ, αλλά δεν τα διαβάζω όλα, για να μην χάνω χρόνο- ότι ένας από τους λόγους για να ψηφιστεί ο ΣΥΡΙΖΑ είναι ότι εμείς θα ιδιωτικοποιούσαμε δεκαεννέα assets του ΤΑΙΠΕΔ, ενώ εσείς μόνο εννέα. Μόνο εννέα, ε; Θα σας πω μετά πού πάτε σήμερα.

Είχε πει, επίσης, τον Σεπτέμβριο, μετά τις αυταπάτες, ότι «δεν μιλάμε για εκποίηση, αλλά μιλάμε για αξιοποίηση σε βάθος τριάντα χρόνων». Το είπε στις 7.9.2015 στη ΔΕΘ: «Αξιοποίηση τριάντα χρόνων».

Τι έχουμε σήμερα, λοιπόν; Και πείτε μου, αν κάνω λάθος. Είναι αλήθεια ή όχι, κυρίες και κύριοι συνάδελφοι του ΣΥΡΙΖΑ, ότι δεν μιλάμε για τριάντα χρόνια, αλλά για έναν αιώνα ουσιαστικά, για ενενήντα εννέα χρόνια;

**ΧΡΗΣΤΟΣ ΜΑΝΤΑΣ:** Για τι πράγμα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυτό το Ταμείο θα πάρει ένα μεγάλο κομμάτι –σχεδόν το σύνολο- της δημόσιας περιουσίας μέχρι το 2115! Αυτό ψηφίζεται σήμερα!

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Καλύτερα θα ήταν μέσα σε τρία χρόνια…

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αυτό είναι το πρώτο.

Ενώ τα δάνεια, όπως ξέρετε, διαρκούν για τριάντα πέντε χρόνια.

Δεύτερον, είναι αλήθεια ή όχι ότι δίνετε ένα τεράστιο κομμάτι της περιουσίας και εξαιρούνται ουσιαστικά η Ακρόπολη και τα μουσεία, οι αιγιαλοί και τα δάση; Όλα τα άλλα ή πάνε ή μπορούν να πάνε σε αυτό το υπερταμείο. Είναι αλήθεια ή όχι ότι πέραν όσων εκχωρούνται σήμερα μπορούν με βάση τις προβλέψεις του άρθρου 196 παράγραφος 6 να πάνε και άλλα ακίνητα με υπουργική απόφαση και μόνο και χωρίς έλεγχο της Βουλής στην ΕΤΑΔ; Είναι αλήθεια ή όχι ότι η τρόικα έχει βέτο σε όλες τις αποφάσεις μέσω του εποπτικού συμβουλίου, το οποίο ελέγχει και το διοικητικό συμβούλιο; Είναι αλήθεια ή όχι ότι η Βουλή των Ελλήνων με τη σημερινή ντροπιαστική απόφαση, την οποία είστε έτοιμοι να ψηφίσετε, αποκλείεται για έναν αιώνα από τον έλεγχο της δημόσιας περιουσίας; Για έναν αιώνα αποκλείετε τον έλεγχο της Βουλής!

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΜΑΝΤΑΣ:** Κάνεις λάθος απόλυτο!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Και με τις διορθώσεις που έφερε ο κ. Τσακαλώτος επιτρέπεται απλώς μια ακρόαση, ενώ στον νόμο του ΤΑΙΠΕΔ υπάρχει σύμφωνη γνώμη. Και γι’ αυτό σήμερα λόγω αυτού του νόμου περνάει η σύμβαση για τα περιφερειακά αεροδρόμια του προηγούμενου για τον ΤΑΙΠΕΔ.

Και είναι αλήθεια ή όχι –επειδή μας λέτε ότι ψηφίσαμε το μνημόνιο- ότι το μνημόνιο του καλοκαιριού δεν έλεγε τίποτα για όλα αυτά και κυρίως δεν έλεγε τίποτα για τα ενενήντα εννιά χρόνια και για τον αποκλεισμό της Βουλής από όλες αυτές τις διαδικασίες;

Κυρίες και κύριοι συνάδελφοι, επειδή είμαι κάπως παλιός, δεν μπορώ να ξεχάσω τους συνδικαλιστές του ΣΥΡΙΖΑ έξω από το γραφείο μου να πετάνε αυγά για το σχέδιο εκσυγχρονισμού-εξυγίανσης του ΟΣΕ και σήμερα βάζετε όλο τον ΟΣΕ προς ιδιωτικοποίηση. Δεν μπορώ να ξεχάσω τις διαμαρτυρίες σας και τις καταγγελίες για την Ολυμπιακή, από την οποία γλιτώσαμε 1 εκατομμύριο ευρώ την ημέρα. Δεν μπορώ να ξεχάσω αυτά που έλεγε εδώ ο κ. Τσίπρας, ότι με την εργαλειοθήκη του ΟΟΣΑ βάζουμε σχοινί για να κρεμάσουμε τους Έλληνες και σήμερα θα περάσετε όλες τις διατάξεις που δεν είχαμε περάσει εμείς από την εργαλειοθήκη.

Εκείνο το οποίο συμβαίνει, λοιπόν, κυρίες και κύριοι συνάδελφοι -και εγώ το πιστεύω- είναι -λένε πολλοί ότι ο ΣΥΡΙΖΑ είναι ένα κόμμα που εξαπάτησε τους πολίτες, είναι ένα κόμμα δημαγωγικό, είναι ένα κόμμα λαϊκίστικο- ότι έχετε περάσει σε μια ανώτερη σφαίρα. Είστε ένα κόμμα λωτοφάγων. Φάτε, λοιπόν, τους λωτούς σας σήμερα και πηγαίνετε να ψηφίσετε όλα όσα καταγγέλλατε προηγουμένως! Κινηθείτε εσείς ως γερμανοτσολιάδες σήμερα!

Διότι τι άλλο να πει κανείς; Έχετε ξεπεράσει κάθε φαντασία! Έχετε ξεπεράσει κάθε φαντασία!

**ΣΩΚΡΑΤΗΣ ΦΑΜΕΛΛΟΣ:** Έγινες και εσύ… Εσύ έχεις ξεπεράσει… Σε κέρδισε ο Άδωνις!

**ΠΡΟΕΔΡΕΥΩΝ (Γεώργιος Βαρεμένος):** Κύριε Χατζηδάκη, τελειώνετε, παρακαλώ! Τελείωσε ο χρόνος. Και δεν φανταζόμουν ότι θα χρησιμοποιούσατε κάποιο από τον χρόνο σας γι’ αυτόν τον χαρακτηρισμό.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Τελειώνω, κύριε Πρόεδρε.

Και εάν εσείς, κύριες και κύριοι συνάδελφοι, φέρνατε κάποιο αποτέλεσμα, θα έλεγε κανείς «κομμάτια να γίνει». Όμως, εκείνο που συμβαίνει είναι ότι η ελληνική οικονομία, αντί να προχωρά μπροστά, βουλιάζει πάλι στο πηγάδι της ύφεσης.

Και πώς να γίνει διαφορετικά; Είστε μία Κυβέρνηση που το μόνο που κάνετε για να πετύχετε δημοσιονομική προσαρμογή είναι να επιβάλλετε φόρους, φόρους, φόρους. Πανηγυρίζετε για τους φόρους. Και από την άλλη πλευρά, συκοφαντείτε όλες τις διαρθρωτικές αλλαγές, που είστε αναγκασμένοι να προχωρήσετε.

Εκείνο το οποίο συμβαίνει –για να παραφράσω τον Καβάφη- είναι ότι, είναι οι προσπάθειές σας, των συφοριασμένων, σαν των Τρώων και στο τέλος παίρνετε στο λαιμό σας όλη την Ελλάδα, όλους τους Έλληνες.

Κυρίες και κύριοι συνάδελφοι, μια λύση απομένει, λοιπόν: Να φύγετε το ταχύτερο δυνατό, για να ξεκινήσει μια καινούργια πορεία για τον τόπο! Είναι η μόνη λύση για την Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Αυτός ο στίχος δεν ήταν από τον Καβάφη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις συνοδοί εκπαιδευτικοί από το 8ο Δημοτικό Σχολείο Ελευθερίου Κορδελιού Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Ευσταθία Σαλτάρη – Γεωργοπούλου.

**ΕΥΣΤΑΘΙΑ (ΕΦΗ) ΓΕΩΡΓΟΠΟΥΛΟΥ–ΣΑΛΤΑΡΗ:** Ευχαριστώ, κύριε Πρόεδρε.

Θέλω κυρίως να απευθυνθώ στην Αντιπολίτευση και ειδικά στα κόμματα εκείνα, τα οποία στη συνείδηση του λαού μας έχουν ταυτιστεί με τη χρεοκοπία και με δυνάμεις ακραίου εκβιασμού και συμβιβασμού της πατρίδας μας.

 Είναι τα κόμματα του «ναι» άνευ όρων σε τελεσίγραφα και εκβιασμούς.

 Είναι τα κόμματα που στάθηκαν απέναντι στην επιλογή για τερματισμό της λιτότητας και της επιτροπείας.

Είναι τα κόμματα που στάθηκαν εμπόδιο στην πανεθνική έκφρασή μας και σε πολιτικό επίπεδο απέναντι στους εκβιασμούς.

Αυτές τις μέρες, οι νεοφιλελεύθερες δυνάμεις ανακάλυψαν ένα άλλο πεδίο πολιτικής διαστρέβλωσης, το ΕΚΑΣ, το οποίο να θυμίσω -για όσους κάνουν ότι δεν θυμούνται- ότι το 1997 θεσπίστηκε από την τότε κυβέρνηση, με πράξη νομοθετικού περιεχομένου, και ήταν το βασικό προεκλογικό αφήγημα του ΠΑΣΟΚ.

Σε πλήρη αντίθεση με ό,τι μας κατηγορείτε περί αριστερού λαϊκισμού, ο Συνασπισμός καταψήφισε το μέτρο αυτό, γιατί λειτουργούσε ως ελεημοσύνη προς τους χαμηλοσυνταξιούχους, δεν έλυνε το πρόβλημα της εισφοροδιαφυγής και λειτουργούσε τυχοδιωκτικά, με προεκλογικούς όρους.

Στην τοποθέτησή του ο νυν Υπουργός Βαγγέλης Αποστόλου, Βουλευτής τότε, είχε αναφερθεί στην ανάγκη επανασύνδεσης με τα είκοσι ημερομίσθια του ανειδίκευτου εργάτη, εάν η κατώτερη σύνταξη υπολογίζεται στο 80% των συντάξιμων αποδοχών και αν όλες οι συντάξεις αυξάνονταν κάθε χρόνο, σύμφωνα με τις συλλογικές συμβάσεις εργασίας των εν ενεργεία εργαζομένων.

Ο Συνασπισμός ζητούσε τότε η Κυβέρνηση να ρυθμίσει συνολικά το συνταξιοδοτικό ζήτημα, προκειμένου να ανακουφίσει πραγματικά τους συνταξιούχους. Ποιος δικαιώνεται και ποιος λαϊκίζει;

Όπως αποδεικνύεται, η σχέση μας με τον λαϊκισμό είναι μια σχέση διαχρονικής αντιπαράθεσης, ενώ η σχέση μας με τον λαό είναι πραγματικά υπαρξιακή. Αντί, λοιπόν, να δώσετε πραγματική λύση, όπως σημειώναμε, επιλέξατε να επιβαρύνετε τεχνητά τον προϋπολογισμό και να συγκαλύψετε τους μεγαλοεργοδότες και τη γενικευμένη εισφοροδιαφυγή, γνωρίζοντας ότι αφήνετε μια ωρολογιακή βόμβα στα χέρια της κοινωνίας.

Το 2010, στον νόμο Λοβέρδου δεν αναφέρεται ούτε μία λέξη για τη συνέχιση του ΕΚΑΣ από την 1 Ιανουαρίου του 2015. Ουσιαστικά το καταργήσατε. Ο κ. Βρούτσης –προς επίρρωσιν αυτού- τον Σεπτέμβριο του 2014 έλεγε ότι ετοιμάζει εισήγηση για να μείνει έστω το 2015. Αυτή είναι η πραγματικότητα.

Εμείς, με αιματηρές θυσίες των πολιτών, κρατήσαμε το ΕΚΑΣ το 2015, για την πλειοψηφία για το 2016 και μέχρι το 2019. Πρέπει, όμως, να είναι στις προτεραιότητές μας να ενεργοποιήσουμε όλες τις θετικές, προοδευτικές και ρεαλιστικές σκέψεις, ώστε να υπάρξουν βελτιώσεις και ανακούφιση όλων όσοι αδικούνται.

Ακούμε για ξεπούλημα της χώρας.

Εμείς όμως επ’ ουδενί δεν θα προχωρήσουμε σε νομοθέτηση ταμείου για την αποπληρωμή του χρέους ούτε κατά 25%. Εσείς θεσπίσατε μέσω του ΤΑΙΠΕΔ να πηγαίνει το 100% για το δημόσιο χρέος, που εσείς εκτινάξατε.

 Ποιος ήταν αυτός, λοιπόν, που πρώτος δήλωσε ότι μπορούμε να πάρουμε 50 δισεκατομμύρια από τις αποκρατικοποιήσεις; Ποιος είναι αυτός που έφτιαξε το ΤΑΙΠΕΔ το 2010; Ποιος άνοιξε τις ορέξεις των δανειστών;

 Μιλάτε για επενδύσεις, οι οποίες το 2014 ήταν 23 δισεκατομμύρια, ενώ το 2008, που πρωτοεκδηλώθηκε η οικονομική κρίση, ήταν 57 δισεκατομμύρια. Πρόκειται για τη μεγαλύτερη αποεπένδυση που έχει σημειωθεί στον ανεπτυγμένο κόσμο. Αυτή η «επιτυχία» ανήκει στους τεχνοκράτες και στους νεοφιλελεύθερους φυσικά.

Και για να αναφερθώ στον κ. Λεβέντη, που θεοποιεί τους τεχνοκράτες, να πω ότι η κυβέρνηση Παπαδήμου συνέβαλε σε μία τεράστια αποεπένδυση στην οικονομία, την περίοδο που ο κ. Στουρνάρας ήταν Υπουργός Οικονομικών και μιλούσε για ανάκαμψη το 2012.

Να θυμίσω ακόμα μία τοποθέτηση του κ. Βενιζέλου στη Βουλή τον Απρίλιο του 2015, όταν υπεραμύνθηκε της δανειακής σύμβασης του 2010 και έλεγε: «Να μείνουμε όπως είμαστε το 2009 ή να πάμε σε αυτήν την κατάσταση; Όχι σωρευτική ύφεση 25%, αλλά ριζική και άμεση απώλεια του 75% του ΑΕΠ. Όχι ανεργία 26%, αλλά ανεργία 60%». Αυτό ήταν το δίλημμα, μια τοποθέτηση πέρα για πέρα ψευδής, λαϊκίστικη και τυχοδιωκτική. Ουσιαστικά, με τα ποσοστά που επικαλείται ο κ. Βενιζέλος θα απέμενε ένα ΑΕΠ περίπου στα 50 με 60 δισεκατομμύρια, τεράστια ανθρωπιστική κρίση και ανεργία –τρία εκατομμύρια διακόσιες χιλιάδες άνεργοι-, που παρόμοιά της δεν υπήρχε πουθενά στην ιστορία της οικονομίας.

Απειλούμασταν με 75% ύφεση, γιατί υπογράψατε εξάλλου ότι το 2012 θα βγαίναμε στην ανάπτυξη, όπου αντί για ανάπτυξη, είχαμε ύφεση 7%. Με απλά λόγια, αποκαλύπτετε την απόλυτη καταλήστευση της χώρας και την άμεση και απόλυτη παράδοση κάθε έννοιας εθνικής κυριαρχίας και υποθήκευσης όλου του πλούτου της χώρας. Εκεί πρέπει να αναζητηθούν και οι ορέξεις των δανειστών για ταμείο-ενέχυρο.

Μιλάτε για το ΦΠΑ. Οδηγήσατε τη χώρα στο έβδομο υψηλότερο ΦΠΑ στην Ευρωπαϊκή Ένωση και τώρα εξεγείρεστε, γιατί φτάσαμε στην πέμπτη θέση με το 24%. Σας απαντώ ότι ούτε εμείς θεωρούμε ότι βελτιώνεται η ανταγωνιστικότητα και η αγοραστική δύναμη με αυτό το μέτρο, αλλά εμείς, σε πλήρη αντίθεση με εσάς, λαμβάνουμε αυτό το υφεσιακό μέτρο, για να μη σφαγιαστούν οι μισθοί και οι συντάξεις, όπως είχατε συμφωνήσει οριζόντια περικοπή.

Ενώ εσείς εκτοξεύσατε τον ΦΠΑ για να αποτυγχάνετε σε όλους τους στόχους μέσα στα μνημόνια και για να μην κυνηγάτε τη φοροδιαφυγή, εμείς δεσμευόμαστε ότι άμεσα θα φέρουμε νομοθετικές πρωτοβουλίες και θα θέσουμε στο στόχαστρο την εισφοροδιαφυγή και τη φοροδιαφυγή.

Σας ακούω να μιλάτε για τσουνάμι φορολογίας, που δημιουργεί προβλήματα στην πραγματική οικονομία. Πραγματικά, θεωρώ ότι είναι ένα θέμα για το οποίο πρέπει να ντρέπεστε. Την παλαιότερη περίοδο της ανάπτυξης, αντί να συμβάλετε στην παραγωγική πρόοδο της οικονομίας, δώσατε τα πάντα στον παρασιτισμό, με τραγικό αποτέλεσμα 30 δισεκατομμύρια έλλειμμα στο εμπορικό ισοζύγιο του 2008, το μεγαλύτερο έλλειμμα ως ποσοστό το ΑΕΠ στον ανεπτυγμένο κόσμο μάλλον.

Όταν ο ΣΥΡΙΖΑ το 2004 κατέθεσε πρόταση νόμου για θεσμοθέτηση του ελάχιστου εγγυημένου εισοδήματος, σε μια χώρα με ανεργία 7%, το καταψηφίσατε, όταν ήδη εφαρμοζόταν στην πλειονότητα των χωρών της Ευρωπαϊκής Ένωσης. Προτιμούσατε να πετάτε τα λεφτά σας στους φίλους, στους εθνικούς εργολάβους, στους καναλάρχες, στους φίλους σας που εξυπηρετούσαν από εδώ και από εκεί για πελατειακές σχέσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Κλείνοντας, θα ήθελα να σημειώσω ότι το νομοσχέδιο θα ψηφιστεί, γιατί είναι μια υποχρεωτική διαδικασία καθολικών παρεμβάσεων, ως απόρροια των συσχετισμών που καταγράφονται αυτή τη στιγμή σε διεθνές και εθνικό επίπεδο και συνιστά αναγκαίο βήμα για τα κλείσιμο της αξιολόγησης που, όπως είπα και εισαγωγικά, είναι αναγκαίος όρος για το σταμάτημα της αποσταθεροποίησης της οικονομίας και της κοινωνίας. Πρέπει να κλείσει ο φαύλος κύκλος της αποσταθεροποίησης της χώρας, που ξεκίνησε το 2010 και διογκώνεται συνεχώς.

Από τον Ιανουάριο του 2015 κατακτήθηκαν βαθμοί ελευθερίας για μια δημοκρατική διέξοδο, όσο και αν προσπαθούν οι δυνάμεις της υποταγής και του νεοφιλελευθερισμού να μιλήσουν για το αντίθετο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Ο κ. Παπαγγελόπουλος έχει τον λόγο για επτά λεπτά.

 **ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κυρίες και κύριοι Βουλευτές, με την τροποποίηση στον νόμο για την υποβολή και τον έλεγχο των δηλώσεων περιουσιακής κατάστασης έχουμε στόχο το γρήγορο, αλλά και αποτελεσματικό έλεγχο των δηλώσεων αυτών.

Οι βασικές διαφοροποιήσεις, σε σχέση με τη δομή της ισχύουσας νομοθεσίας, που ρυθμίζονται με το σχέδιο νόμου είναι οι κάτωθι: Η Επιτροπή Ελέγχου Δηλώσεων Περιουσιακής Κατάστασης, που καθιερώθηκε με το άρθρο 3Α' του ν.3213/2003, όπου ισχύει μέχρι σήμερα, περιορίζεται στην παραλαβή, επεξεργασία και έλεγχο των δηλώσεων περιουσιακής κατάστασης μόνο του Πρωθυπουργού, των Αρχηγών των πολιτικών κομμάτων, που εκπροσωπούνται στο εθνικό ή το ευρωπαϊκό Κοινοβούλιο, καθώς και όσων λαμβάνουν κρατική χρηματοδότηση, των Υπουργών, των Αναπληρωτών Υπουργών, των Υφυπουργών, των Βουλευτών, των Ευρωβουλευτών και τέλος όσων διαχειρίζονται τα οικονομικά των πολιτικών κομμάτων που εκπροσωπούνται στο εθνικό ή το ευρωπαϊκό Κοινοβούλιο, ενώ προστίθενται οι περιφερειάρχες, οι δήμαρχοι και οι γενικοί γραμματείς αποκεντρωμένης διοίκησης.

Τα πρόσωπα μπορεί να ακούστηκαν πολλά, όμως πρέπει να σας ενημερώσω ότι δεν υπερβαίνουν τα χίλια, ενώ μέχρι τώρα η επιτροπή αυτή παραλάμβανε γύρω στις εκατό χιλιάδες δηλώσεις το χρόνο, πράγμα που σήμαινε ότι ούτε καν να πρωτοκολλήσει δεν προλάβαινε, πολύ περισσότερο να ελέγξει τις δηλώσεις αυτές.

Με αυτόν τον τρόπο θα εξασφαλιστεί ο έλεγχος αυτών των δηλώσεων, ενώ ο μεγάλος όγκος των υπολοίπων δηλώσεων θα επιστρέψει στην επιτροπή, στην τρίτη μονάδα ελέγχου των δηλώσεων περιουσιακής κατάστασης, στις αρχές καταπολέμησης νομιμοποίησης εσόδων από εγκληματικές δραστηριότητες. Πρόκειται για ένα σώμα έμπειρο, το οποίο είχε σχετική αρμοδιότητα επί τριετία. Επομένως, έχει πλήρη γνώση του αντικειμένου και είναι ανεξάρτητο από την κεντρική διοίκηση. Με αυτόν τον τρόπο, θα επιτευχθεί γρήγορος και αποτελεσματικός έλεγχος των πολιτικών προσώπων αλλά και των υπολοίπων προσώπων, των οποίων οι δηλώσεις στοιβάζονται εκεί.

Δεν μείναμε, όμως, σε αυτό. Ενισχύσαμε την επιτροπή του άρθρου 3α με δύο ακόμα πρόσωπα που προέρχονται από τις δικαστικές αρχές, από έναν Σύμβουλο Επικρατείας και τον αναπληρωτή του, αλλά και από τον Συνήγορο του Πολίτη και του αναπληρωτή του, και θα ορίζονται με απόφαση του Ανώτατου Δικαστικού Συμβουλίου οι δικαστικές αρχές. Άρα την πλειοψηφία δεν θα την έχουν πολιτικά πρόσωπα, όπως μέχρι τώρα, αλλά θα την έχουν με πολιτικά πρόσωπα. Είναι άλλο ένα εχέγγυο αντικειμενικού ελέγχου των δηλώσεων περιουσιακής κατάστασης. Πρόεδρος αυτής της επιτροπής θα παραμένει ο Πρόεδρος της Επιτροπής Θεσμών και Διαφάνειας για να σημάνουμε και τον κεντρικό ρόλο στη δημοκρατία που έχει το Κοινοβούλιο.

Επίσης, ενισχύουμε την επιτροπή, την τρίτη μονάδα ελέγχου των δηλώσεων περιουσιακής κατάστασης με άλλα δύο μέλη, καθώς επίσης και με διοικητικό προσωπικό, για να μπορέσουν να ανταποκριθούν στον μεγάλο όγκο δουλειάς.

Καθιερώνουμε για πρώτη φορά ότι οι υπόχρεοι σε δήλωση «πόθεν έσχες» είναι υποχρεωμένοι να δηλώνουν και τις θυρίδες –όχι το περιεχόμενο- και τα μετρητά, τις δανειακές υποχρεώσεις, αλλά και κάθε οφειλή που προέρχεται από πρόστιμα ή από οποιαδήποτε άλλη οφειλή, διότι η πείρα έχει δείξει ότι οι δανειακές συμβάσεις αποτελούν επιτυχημένη μορφή ξεπλύματος χρήματος.

Καθιερώνεται η υποχρέωση όλων των ελεγκτικών μηχανισμών και της επιτροπής, να υποβάλλουν έκθεση των πεπραγμένων τους στην Επιτροπή Θεσμών και Διαφάνειας της Βουλής, στους Υπουργούς Οικονομικών και Δικαιοσύνης, Διαφάνειας και Ανθρωπίνων Δικαιωμάτων. Η έκθεση θα αναρτάται και στην ιστοσελίδα του Κοινοβουλίου. Με αυτόν τον τρόπο, όλοι οι πολίτες θα είναι σε θέση να ενημερώνονται για το έργο της επιτροπής. Έτσι επιτυγχάνεται και η λογοδοσία της επιτροπής.

Η θεσμοθέτηση 3α της υποχρέωσης της επιτροπής να υποβάλλει έκθεση των πεπραγμένων λαμβάνει υπόψιν και τη συναφή υπό λατινική αρίθμηση ΙΧ σύσταση της ομάδας κρατών κατά της διαφθοράς, γνωστή ως «GRECO», όπως αυτή έχει αποτυπωθεί στις τελευταίες εκθέσεις της.

Καθιερώνεται, όλες οι δηλώσεις της περιουσιακής κατάστασης που υπάγονται στον έλεγχο της επιτροπής της Βουλής να ελέγχονται υποχρεωτικά, συμπεριλαμβανομένων και των δηλώσεων των δημάρχων, δήμων κάτω των πενήντα χιλιάδων κατοίκων.

Περιορίζεται ο χρόνος, εντός του οποίου δύνανται να γίνουν συμπληρωματικές δηλώσεις με καθιέρωση της προθεσμίας για υποβολή συμπληρωματικών στοιχείων. Είναι τριάντα μέρες από τη λήξη της προθεσμίας υποβολής.

Ταυτόχρονα, παρέχονται εγγυήσεις στη διαδικασία παροχής διευκρινήσεων. Παρέχεται η δυνατότητα υποβολής εκπρόθεσμης δήλωσης εντός τριάντα ημερών. Προσαρμόζουμε στην ισχύουσα φορολογική νομοθεσία την έννοια της εξωχώριας, γιατί μέχρι τώρα δημιουργούνται διάφορα προβλήματα και αντικαθίστανται από την ορολογία εταιρείες, οι οποίες έχουν ως έδρα, κράτη που δεν χαρακτηρίζονται ως συνεργάσιμα στον φορολογικό τομέα. Αυτό έχει σημαντικές επιπτώσεις, για να μπορέσει να γίνει ο απαραίτητος έλεγχος.

Τέλος, στις Εισαγγελίες Εφετών Αθηνών και Θεσσαλονίκης και στις Εισαγγελίες Πλημμελειοδικών Αθηνών και Θεσσαλονίκης ορίζεται ένας αντιεισαγγελέας εφετών και ένας αντιεισαγγελέας πλημμελειοδικών, οι οποίοι θα χειρίζονται τις δικογραφίες που προκύπτουν για τις αξιόποινες πράξεις του παρόντος νόμου.

Επίσης, προχωρούμε στην επιτάχυνση της ολοκλήρωσης της διαδικασίας ηλεκτρονικής υποβολής των δηλώσεων. Εντός δύο μηνών από την ψήφιση του νόμου, το ηλεκτρονικό σύστημα θα τρέχει για όλες τις κατηγορίες υπόχρεων.

Θεωρώ ότι όλες αυτές τις τροποποιήσεις είναι στη σωστή κατεύθυνση, έχουν λάβει υπόψη τους τις συστάσεις της «GRECO», αλλά και τα λάθη και τις παραλείψεις που είχαν διαπιστωθεί και από τα προηγούμενα χρόνια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Λαγός από τη Χρυσή Αυγή έχει τον λόγο.

**ΙΩΑΝΝΗΣ ΛΑΓΟΣ:** Ευχαριστώ.

Κατ’ αρχάς, θα ήθελα να ξεκινήσω, καταγγέλλοντας τη διαδικασία, που έχουμε έρθει σήμερα εδώ να συζητήσουμε για ένα σοβαρότατο πολυνομοσχέδιο, το οποίο έχει να κάνει με το μέλλον της πατρίδας μας και των επόμενων γενεών. Τετάρτη μεσάνυχτα, γύρω στις δώδεκα, δεν είχατε καν τη δυνατότητα να μας δώσετε εγγράφως το συγκεκριμένο πολυνομοσχέδιο και μας το δώσατε σε CD, προκειμένου να το δούμε, να το διαβάσουμε και να δούμε τι γίνεται και τι υπάρχει εκεί μέσα. Βέβαια, δεν υπήρχε και κανένας λόγος, γιατί έτσι και αλλιώς η Κοινοβουλευτική Δημοκρατία, έτσι όπως λειτουργεί στην πατρίδα μας τα τελευταία χρόνια, έχει τελείως ευτελιστεί, οπότε δεν έχει σημασία είτε το διαβάσει κάποιος είτε δεν το διαβάσει.

Όπως συνέβη στη συγκεκριμένη περίπτωση, η συντριπτική πλειοψηφία των Βουλευτών δεν το έχει διαβάσει, γιατί δεν ήταν δυνατόν να διαβάσει επτά-επτάμισι χιλιάδες σελίδες. Ας μας πει εδώ ένας Βουλευτής από τους εκατόν πενήντα τρεις που θα το ψηφίσουν τι λέει μέσα συγκεκριμένα και αν γνωρίζει αυτό που θα ψηφίσει. Φυσικά και δεν το γνωρίζει, όπως στο παρελθόν δεν γνώριζαν άλλοι Βουλευτές. Το είχε ομολογήσει ο τότε Υπουργός κ. Χρυσοχοΐδης, ότι είχε ψηφίσει το πρώτο μνημόνιο, χωρίς να ξέρει τι λέει. Δεν έχει σημασία.

Έτσι, λοιπόν, θα κάνουν και αυτοί τώρα. Εκατόν πενήντα τρεις κομάντο θα ψηφίσουν το νομοσχέδιο αυτό, σε τρεις, τέσσερις, δύο, πέντε μήνες θα έχουν φύγει από την ελληνική Βουλή, γιατί ο ελληνικός λαός θα τους έχει στείλει πάλι σπίτι τους. Όμως, αυτά τα μέτρα, τα οποία θα έχουν πάρει εις βάρος του ελληνικού λαού, θα συνεχίσουν να υπάρχουν και να υφίστανται, μέχρι μια εθνική ελληνική κυβέρνηση να μπορέσει να ορθώσει ανάστημα και να σταματήσει αυτό το οποίο γίνεται.

Ήμασταν, λοιπόν παρόντες και γίναμε μάρτυρες σε ένα θέατρο του παραλόγου, δήθεν -λέω και πάλι- στα όρια της δημοκρατίας να έρχονται διάφοροι φορείς να μιλήσουν στην επιτροπή, τους οποίους καλέσαμε, να τους ανεβάζουμε πάνω σε έναν αγώνα δρόμου για τρία λεπτά, να μην προλαβαίνουν καν να ανέβουν στο Βήμα οι άνθρωποι, να τους κατεβάζουμε κάτω και να κάνουμε τέσσερις επιτροπές μέσα σε μια μέρα. Ποιος προλαβαίνει να ακούσει, να παρακολουθήσει, να δει πού συμφωνεί, να δει πού διαφωνεί, να τα συζητήσουμε όλα αυτά.

Όμως, δεν σας ενδιαφέρει τίποτα από όλα αυτά. Αυτά τα λέμε, για να τα ακούει ο ελληνικός λαός. Το μοναδικό που σας ενδιαφέρει είναι να περάσουν αυτές οι επτά-επτάμισι χιλιάδες σελίδες με όσο το δυνατόν μικρότερη αντίδραση -είτε εντός είτε εκτός Κοινοβουλίου- και δυστυχώς, σε αυτό τα καταφέρνετε, γιατί εντός Κοινοβουλίου μόνο η Χρυσή Αυγή είναι αυτή που φωνάζει για να υπερασπιστεί τα δίκια του ελληνικού λαού, ο οποίος δεν έχει πάρει χαμπάρι από τα χτυπήματα που δέχεται, τι του έρχεται καθημερινά. Εκτός Κοινοβουλίου, δυστυχώς, ο κόσμος είναι τόσο απογοητευμένος που κάθεται σπίτι του. Αυτό είναι το δυστύχημα για την πατρίδα μας.

Βλέπουμε, λοιπόν, να γίνεται μια διαδικασία σε ρυθμούς ταχύτατους -επαναλαμβάνω και πάλι- προκειμένου να μη διαβαστεί και να μη συζητηθεί τίποτα, κάποιες γενικότητες μόνο να ακουστούν. Γι’ αυτό, λοιπόν, πολύ έξυπνα και καλά κάνατε στο συγκεκριμένο, φέρατε τον γνωστό, πασίγνωστο πλέον, κόφτη, όπως τον ονομάζουμε, ο οποίος τι θα λέει; Όταν κάθε 31 Μαΐου η Ελλάδα δεν έχει επιτύχει τους στόχους της, θα εφαρμόζεται ένα προεδρικό διάταγμα -για να το ακούει ο ελληνικός λαός- δεν θα ψηφίζεται καν από το ελληνικό Κοινοβούλιο -μη σας ταλαιπωρούμε κιόλας με ψηφοφορίες, εκατόν πενήντα τρεις, κάποιος μπορεί να μην το ψηφίσει, άντε να τον βοηθήσουμε λίγο- και θα περνάει αυτό το προεδρικό διάταγμα και τα μέτρα αυτά, εις βάρος πάντα του ελληνικού λαού, θα συνεχίζουν και θα ισχύουν, χωρίς κανείς να παίρνει χαμπάρι. Αυτό, λοιπόν, έκανε η Κυβέρνηση της Αριστεράς αυτή τη στιγμή ή μάλλον και αυτό. Όχι μόνο αυτό.

Επαναλαμβάνω, λοιπόν, για να ακουστεί στον ελληνικό λαό, ότι από του χρόνου στις 31 Μαΐου τα μέτρα αυτά δεν θα περνούν καν από το ελληνικό Κοινοβούλιο. Θέλω να σας κάνω και μια πρόταση, ως Χρυσή Αυγή, επειδή βλέπουμε ότι παραχωρείτε τα πάντα στους Ευρωπαίους τοκογλύφους, στους παγκόσμιους τοκογλύφους, προφανώς. Είχατε παραχωρήσει δημόσιες επιχειρήσεις, λέγατε εδώ για ΕΥΑΘ, ΕΥΔΑΠ, ΕΛΒΟ, ΑΤΤΙΚΟ ΜΕΤΡΟ, κτηριακές υποδομές, ΔΕΗ. Βέβαια, λόγω κάποιας πίεσης που ασκήθηκε, τα πήρατε πίσω αυτά, δήθεν ότι δεν θα γίνουν τώρα και σε δυο-τρεις μήνες, με μια τροπολογία μια νύχτα, κάποια στιγμή μέσα στο Δεκαπενταύγουστο θα τα περάσετε και θα δοθούν και όλα αυτά.

Όμως, κάντε τον κόπο, αφού το έχετε πάει έτσι και αφού δεν θα ψηφίζεται τίποτα από την ελληνική Βουλή, δώστε και μεταβιβάστε και την ελληνική Βουλή. Αχρείαστη είναι πλέον. Δεν έχει να προσφέρει τίποτα στον Έλληνα πολίτη. Μόνο ζημιά έχει να του δώσει. Μόνο ζημιά! Και τα μέτρα που λαμβάνονται όλα τα τελευταία χρόνια, αλλά κυρίως την τελευταία εξαετία, έχουν να κάνουν μόνο με το πώς θα ταλαιπωρήσουν και θα διασύρουν τον Έλληνα φορολογούμενο. Αυτός είναι ο σκοπός σας. Ήρθατε και γίνατε τα καλύτερα παιδιά του συστήματος και της παγκοσμιοποίησης.

Φυσικά, η εναλλακτική λύση, που δήθεν υπάρχει από τη Νέα Δημοκρατία, είναι αυτή που μας έχει φέρει μέχρι εδώ και σας έφερε κι εσάς στην Κυβέρνηση. Αυτή είναι η εναλλακτική λύση που παρουσιάζετε για την Ελλάδα.

Επαναλαμβάνουμε και πάλι ότι εναλλακτική λύση δεν πρόκειται να υπάρξει στην Ελλάδα, αν δεν υπάρξει εθνικιστική, δυναμική κυβέρνηση, δηλαδή αν κάποιοι δεν πουν ότι αυτές εδώ οι συμφωνίες δεν τηρούνται. Μόνο έτσι μπορεί να δικαιωθεί η πατρίδα μας. Και δεν τηρούνται –γιατί δεν είναι δικαίωμά σας- τα όσα έχουν συμφωνηθεί. Με αυτή την εκχώρηση που έχει γίνει από το «ελληνικό» Κοινοβούλιο στους παγκόσμιους δυνάστες για ενενήντα εννέα και εκατό χρόνια, για έναν αιώνα από εδώ και πέρα, αυτή τη στιγμή δεσμεύετε τα πάντα για τις επόμενες γενιές, όταν κάνετε τα ελληνόπουλα να ζουν με σκυμμένο το κεφάλι και να μην είναι ελεύθερα στην πατρίδα που γεννιούνται.

Ως προς αυτά, όταν έρθουν κάποιοι που έχουν το σθένος να αντισταθούν, θα πουν ότι αυτές οι συμφωνίες δεν τηρούνται. Θα υπάρξουν άλλες συμφωνίες, οι οποίες θα τηρηθούν. Μάλιστα, αυτοί που ψήφιζαν όλα αυτά, θα τεθούν προ των ευθυνών τους. Γιατί αρκετά έχετε παίξει εις βάρος του ελληνικού λαού.

Ποιος σας έδωσε, αλήθεια, το δικαίωμα εσάς για εκατό χρόνια, για έναν αιώνα, να παραχωρήσετε την πατρίδα μας; Σας το έδωσε κανείς; Ήμασταν τετρακόσια χρόνια σκλάβοι μέσα από πολέμους κι έρχεστε εσείς σήμερα και παραχωρείτε τα πάντα –θάλασσα, λιμάνια, αεροδρόμια, κτήρια, ό,τι υπάρχει- στους δανειστές μας για εκατό χρόνια.

Ποιος σας δίνει, κύριοι, αυτό το δικαίωμα; Εμείς, πάντως, ως Χρυσή Αυγή, δεν σας το δίνουμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αν θέλετε, λοιπόν, να υποθηκεύσετε κάτι, θα υποθηκεύσετε τις βίλες σας, τα αμάξια σας, τις λιμουζίνες, με τις οποίες κυκλοφορείτε και τις περιουσίες που έχετε στις τράπεζες. Αυτά να πάτε να τα δημεύσετε, γιατί είναι δικά σας. Δεν μιλάμε για όλους, βέβαια, γιατί σε κάποιους είναι και κλεμμένα. Δεν τα έχουν αποκτήσει και με νόμιμους τρόπους. Κάποιοι τα έχουν κλέψει από τον ελληνικό λαό.

Αυτά, λοιπόν, να πάτε και να τα βάλετε σε υποθήκη, όχι όμως την περιουσία και την ελληνική έκταση. Δεν έχετε κανένα δικαίωμα. Δεν σας βάλαμε να κάνετε την πατρίδα μας τσιφλίκι σας. Δεν σας κάναμε να δίνετε την Ελλάδα όπως εσείς θέλετε, να την τεμαχίζετε και να τη μοιράζετε.

Θα ήθελα να πω πάρα πολλά, αλλά σε αυτά τα επτά λεπτά που μας δίνονται, δυστυχώς δεν προλαβαίνουμε να πούμε σχεδόν τίποτα. Επαναλαμβάνω και καταγγέλλω και πάλι ότι ο λόγος είναι αυτός.

Θα ήθελα μόνο επιγραμματικά για ένα, ενάμισι λεπτό, να πω κάποια πράγματα που αφορούν το πώς έχουν δοθεί τα δεκατέσσερα αεροδρόμια της πατρίδας μας, πώς τα έχετε ξεπουλήσει.

Στο άρθρο 218, λοιπόν, αναγράφεται ότι δεν επιβάλλονται στους παραχωρησιούχους οποιουδήποτε είδους τέλη ή φόροι, από οποιαδήποτε δημοτική ή άλλη τοπική αρχή για τις υπηρεσίες κοινής ωφελείας, των υπηρεσιών φωτισμού, ασφάλειας, καθαρισμού, αποκομιδής απορριμμάτων και αποχέτευσης. Δηλαδή, αυτοί δεν θα πληρώνουν τίποτα. Θα τα τρώνε εις υγείαν του Έλληνα κορόιδου, του Έλληνα φορολογούμενου.

Να αναφέρουμε στη συνέχεια ότι έχουν το δικαίωμα να βγάλουν έξω οποιαδήποτε τυχόν μικροεπιχείρηση υπάρχει μέσα στα αεροδρόμια αυτή τη στιγμή, δηλαδή καφετέριες, ενοικιάσεις αυτοκινήτων, κάποια μικρά μαγαζάκια που πουλάνε εφημερίδες. Μπορούν να τους πετάξουν έξω, ανά πάσα ώρα και στιγμή, χωρίς να δώσουν λογαριασμό σε κανέναν, επειδή έτσι θέλουν.

Όσον αφορά τον ΕΝΦΙΑ, αυτή η γερμανική εταιρεία –που τόσο πολεμάτε εσείς τους Γερμανούς και είστε τα πιο καλά τσιράκια τους- δεν θα πληρώνει ΕΝΦΙΑ, σε αντίθεση με τον οποιονδήποτε ταλαίπωρο Έλληνα έχει ένα σπιτάκι σαράντα τετραγωνικών μέτρων και του ζητάτε να πληρώσει τα μαλλιά της κεφαλής του, για να το καλύψει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να τελειώσω, αναφέροντας και το χαρακτηριστικότερο για άλλη μια φορά, σχετικά με το γιατί γίνονται όλα αυτά, που είναι πάρα πολλά. Να σας πούμε, λοιπόν, ότι αυτή η γερμανική εταιρεία υποχρεώνει το κράτος να διευκολύνει με βίζες και άδειες παραμονής τούς εκτός Ευρωπαϊκής Ένωσης υπαλλήλους, που θα προσλάβει η εταιρεία μετά των οικογενειών τους. Δηλαδή, θα φέρουν εργάτες από διάφορες χώρες, θα τους δώσουν μισθούς πείνας, δεν θα πάρουν κανέναν Έλληνα να εργάζεται εκεί πέρα και θα σας αναγκάσουν κιόλας εσάς –βέβαια, το θέλετε κιόλας- να δώσετε την άδειά σας και την έγκρισή σας σε αυτό το πράγμα.

Αυτό το κατάπτυστο νομοσχέδιο, όπως και όλα τα υπόλοιπα, η Χρυσή Αυγή δεν πρόκειται να τα ψηφίσει. Θα εναντιωθούμε με όλες τις δυνάμεις μας πάνω σ’ αυτό.

Όσο για τις καταχρηστικές ατάκες, που ακούσαμε πριν από λίγο, το πρωί, να μας λένε εδώ κάποιοι Πρόεδροι της Βουλής «Γιατί φωνάζετε;», έχουμε να απαντήσουμε ότι αν δεν φωνάζαμε και αν δεν είχαμε εξαγριωθεί αυτήν τη στιγμή με αυτά που βλέπαμε, θα ήμασταν σαν και εσάς. Ευτυχώς, δεν είμαστε σαν και εσάς.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τέσσερις εκπαιδευτικοί συνοδοί τους από το 35ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Ιγγλέζη για επτά λεπτά.

**ΑΙΚΑΤΕΡΙΝΗ ΙΓΓΛΕΖΗ:** Ευχαριστώ, κύριε Πρόεδρε.

Συναδέλφισσες και συνάδελφοι, συζητάμε σήμερα τα τελευταία δημοσιονομικά μέτρα, με βάση τη συμφωνία. Πρόκειται για μέτρα που ομολογουμένως είναι δύσκολα για όλους μας, και για την κοινωνία και για την Κυβέρνηση, αλλά και για εμάς τους Βουλευτές. Είναι, όμως, τα τελευταία μέτρα, προκειμένου να οδηγηθούμε μετά με σίγουρα βήματα ως κοινωνία και ως οικονομία σε μια άλλη προοπτική, διαφορετική από αυτή που οι προηγούμενες κυβερνήσεις είχαν σχεδιάσει.

Είμαστε στη φάση ψήφισης των τελευταίων μέτρων, το μεγαλύτερο μέρος των οποίων στήριξε και η Αντιπολίτευση το προηγούμενο καλοκαίρι, παρ’όλο που, κύριοι συνάδελφοι της Αντιπολίτευσης, μοιάζει να το έχετε ξεχάσει.

Από την πληθώρα των ρυθμίσεων που συζητάμε σήμερα θέλω να σταθώ σε δύο, τις οποίες θεωρώ σημαντικές και με ιδιαίτερο περιβαλλοντικό πρόσημο, που μπορεί να μοιάζουν υποδεέστερες, αλλά απασχολούν πολύ, ιδίως όσους έχουν στραμμένο το βλέμμα στις κινήσεις της Κυβέρνησης για θέματα περιβάλλοντος και ενέργειες, που ανατρέπουν μνημονιακούς νόμους και αναδεικνύουν ότι η διαπραγμάτευση μπορεί να είναι αποτελεσματική και προς όφελος του δημοσίου συμφέροντος. Αναφέρομαι στις ρυθμίσεις για τη «μικρή» ΔΕΗ και τον ΑΔΜΗΕ, αλλά και στους δασικούς χάρτες, ρυθμίσεις που σχετίζονται άμεσα με τις προοπτικές ανάπτυξης της χώρας.

Με αυτές τις ρυθμίσεις η Κυβέρνηση πέτυχε κάτι που δεν ήταν ούτε εύκολο ούτε δεδομένο: Ακυρώνει τους μνημονιακούς νόμους ιδιωτικοποίησης που αφορούσαν στη δημιουργία και πώληση της «μικρής» ΔΕΗ, με την απόσπαση του 30% της ΔΕΗ και την πώληση του 66% του ΑΔΜΗΕ, της θυγατρικής εταιρείας της ΔΕΗ, η οποία διαχειρίζεται τα δίκτυα μεταφοράς ηλεκτρικής ενέργειας. Και αυτό, συνάδελφοι, είναι πολιτική νίκη.

Με τις νέες διατάξεις κατοχυρώνεται ο δημόσιος χαρακτήρας, τόσο της ΔΕΗ, όσο του δικτύου υψηλής τάσης που κατέχει ο ΑΔΜΗΕ, ενός σημαντικού εργαλείου χάραξης πολιτικής στον ενεργειακό τομέα. Η απόλυτη διασφάλιση της πλειοψηφίας του δημοσίου, σε συνδυασμό με την πλήρη αυτονόμηση από τη ΔΕΗ, αλλά και τη σύμπραξη με εταιρεία που διαχειρίζεται δίκτυα στην Ευρώπη, αναμένεται να αναδυναμώσουν αυτό το εργαλείο ανάπτυξης, προκειμένου να στηρίξει ακόμη πιο αποτελεσματικά και προς τη σωστή κατεύθυνση τη συνολική προσπάθεια εξόδου της χώρας από την ύφεση και τη λιτότητα.

Σήμερα, η λύση που προωθείται, διασφαλίζει ότι η ΔΕΗ θα παραμείνει η ισχυρή εταιρεία ηλεκτρισμού, αλλά μέσα σε ένα περιβάλλον διαμοιρασμού των βαρών και των κινδύνων. Και αυτό είναι σε αντίθεση με τα σχέδια των προηγούμενων κυβερνήσεων για τη βίαιη απελευθέρωση της αγοράς με την απόσπαση της «μικρής» ΔΕΗ και την παράδοσή της σε ιδιώτες, με πρόσχημα την ισορροπία του ανταγωνισμού. Με τον τρόπο αυτόν μπορεί πλέον να υποστηριχθεί αποτελεσματικά η κοινωνική διάσταση της παροχής ηλεκτρικού ρεύματος με επάρκεια και με χαμηλές τιμές.

Χρειαζόμαστε, κυρίες και κύριοι συνάδελφοι, νέα δημόσια εργαλεία για την παραγωγική ανασυγκρότηση, με κοινωνικό πρόσημο για την οργάνωση και λειτουργία τους. Η ενεργειακή αγορά αλλάζει.

Από τη συμφωνία του Παρισιού για το κλίμα τίθενται νέοι στόχοι για μείωση του άνθρακα και αύξηση των ανανεώσιμων πηγών ενέργειας. Οι αλλαγές που έρχονται είναι σημαντικές, και σε αυτές η λύση δεν είναι ο νεοφιλελευθερισμός, αλλά ούτε και ένας κακώς νοούμενος κρατισμός του παρελθόντος.

Σε αυτήν την οπτική έρχονται να συνηγορήσουν και οι ρυθμίσεις για τους δασικούς χάρτες. Η ύπαρξη κυρωμένων και αδιαμφισβήτητων δασικών χαρτών είναι αναγκαία, όχι γιατί αποτελεί μνημονιακή υποχρέωση, αλλά γιατί είναι ένα σπουδαίο εργαλείο για τη χάραξη αναπτυξιακής και περιβαλλοντικής πολιτικής.

Μέχρι σήμερα κυρωμένους δασικούς χάρτες δεν έχουμε, συνάδελφοι, παρά το γεγονός ότι έχουν δαπανηθεί εκατοντάδες χιλιάδες ευρώ. Και αυτό δεν οφείλεται μόνο στα προβλήματα της δημόσιας διοίκησης, αλλά κυρίως στην υποχώρηση των προηγούμενων κυβερνήσεων, στα πελατειακά δεσμά που είχαν δημιουργήσει με όλους όσους επί σειρά ετών παρανομούν και αυθαιρετούν εις βάρος του περιβάλλοντος.

Οι ρυθμίσεις που προβλέπονται, αντανακλούν τη σαφή πολιτική βούληση οριστικής καταγραφής των δασών της χώρας και την προστασία της δημόσιας περιουσίας. Μόνο αν και όταν θα έχουμε δασικούς χάρτες και Κτηματολόγιο –και μάλιστα με αυτή τη σειρά και όχι το ανάποδο, στο οποίο οδηγούμαστε όλα αυτά τα χρόνια-, τότε θα μπορούμε να μιλάμε για σταμάτημα των παθογενειών του παρελθόντος.

Η διαδικασία και το ξεμπλοκάρισμα των δασικών χαρτών που περιγράφουν οι προτεινόμενες ρυθμίσεις, είναι σημαντικές. Εμπλέκουν εκ νέου τις δημόσιες διευθύνσεις δασών. Και αυτό όχι από εμμονή σε αναχρονισμούς και ιδεοληψίες περί κρατισμού, αλλά γιατί πρόκειται για τις αρμόδιες υπηρεσίες παρακολούθησης και προάσπισης και των δασών και της δημόσιας περιουσίας. Διότι ο δημόσιος τομέας δεν μπορεί να είναι ούτε διακοσμητικός ούτε απλός μεσολαβητής για το μοίρασμα των χρηματοδοτήσεων. Διότι οφείλουμε να έχουμε έναν δημόσιο τομέα που να λειτουργεί επί της ουσίας για την προάσπιση του δημοσίου συμφέροντος, παρέχοντας υπηρεσίες υψηλού επιπέδου και παράγοντας τεχνογνωσία.

Στο πλαίσιο συγκεκριμένου και στενού χρονοδιαγράμματος για τους δασικούς χάρτες υπάρχει πεδίο συνεργασίας δημοσίου και ιδιωτικού τομέα, είτε υπό την καθοδήγηση των διευθύνσεων δασών είτε υπό την καθοδήγηση της ΕΚΧΑ, η οποία θα πρέπει να υποβάλει και τις προτεραιότητες σε σχέση με το πρόγραμμα της κτηματογράφησης.

Η συνεργασία αυτή με τον ιδιωτικό τομέα θα πρέπει να μπει σε νέες βάσεις, ώστε να μην σπαταλάται το σπάνιο πλέον δημόσιο χρήμα και να υπάρχει αξιόπιστο και υψηλής ποιότητας αποτέλεσμα.

Θεσμοθετούνται περισσότερο επιχειρησιακές διαδικασίες, αλλά και η συντόμευση των απαιτούμενων χρόνων για το έργο των δασικών χαρτών, που αποτυπώνονται σε συγκεκριμένα χρονοδιαγράμματα σε κάθε στάδιο της διαδικασίας.

Στόχος είναι η ολοκλήρωση των δασικών χαρτών μαζί με την κτηματογράφηση. Ακόμα γίνεται προσπάθεια αντιμετώπισης των προβλημάτων που ανέκυψαν από την αδυναμία συγκρότησης και λειτουργίας των επιτροπών εξέτασης των αντιρρήσεων.

Στο πλαίσιο της επίσπευσης του έργου και της άμεσης ανάρτησης των ήδη θεωρημένων δασικών χαρτών, γίνεται προσπάθεια ελαχιστοποίησης των αντιρρήσεων που θα δεχθούν οι επιτροπές εξέτασης των αντιρρήσεων.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Σε αυτό το πλαίσιο εντάσσεται και η προσπάθεια απεμπλοκής της διαδικασίας ανάρτησης και κύρωσης των δασικών χαρτών από τα προβλήματα πολεοδομικής φύσεως που σχετίζονται με τη νομιμότητα έγκρισης ή ακόμα και με την ίδια την απουσία έγκρισης των σχεδίων πόλης ή οικισμών της χώρας.

Στην ουσία εισάγεται μια διαδικασία κατά την οποία δημιουργούνται διαφορετικές διαδικασίες για την ανάρτηση και κύρωση των δασικών χαρτών γι’ αυτές τις περιοχές. Σε αυτό το σημείο συγκεντρώνεται και η κριτική που δέχονται αυτές οι ρυθμίσεις και συγκεκριμένα στα άρθρα που περιγράφουν την αποτύπωση των οικισμών και των σχεδίων πόλης, ανάλογα με τον βαθμό νομιμότητάς τους και την ολοκλήρωση του πολεοδομικού τους σχεδιασμού.

Τα νόμιμα εγκεκριμένα όρια οικισμών αποτυπώνονται με πορτοκαλί χρώμα. Τα νομότυπα, αλλά όχι εγκεκριμένα όρια οικισμών προ του ’23 με κίτρινο και τα άτυπα μη θεσμικά περιγράμματα και όχι όρια, οικιστικών πυκνώσεων, που δεν αντιστοιχούν σε οικισμούς προ του 1923 και δεν καλύπτονται από καμμία από τις προϋποθέσεις της κατηγορίας του κίτρινου ορίου, αποτυπώνονται με ιώδες χρώμα.

**ΠΡΟΕΔΡΕΥΩΝ (Γεώργιος Βαρεμένος):** Τα όρια του χρόνου τελείωσαν, κυρία Ιγγλέζη.

**ΑΙΚΑΤΕΡΙΝΗ ΙΓΓΛΕΖΗ:** Δεν θα αργήσω, κύριε Πρόεδρε. Πρόκειται για ένα θέμα για το οποίο δεν έχει μιλήσει κανένας άλλος και πρέπει να ακουστεί και αυτό.

Και επιμένω, συνάδελφοι, σ’ αυτά τα σημεία, γιατί ο τρόπος που αντιμετωπίζεται έως σήμερα η αμφισβητούμενη δόμηση εντός δασών και δασικών εκτάσεων είναι η αιτία για τη μη ύπαρξη μέχρι σήμερα δασικών χαρτών. Είναι η αιτία για τη συνέχιση της πάσης φύσης αυθαιρεσιών. Επιπλέον, είναι ο λόγος που διαιωνίζεται το πελατειακό κράτος, που τόσα χρόνια έστησε ο δικομματισμός.

Είναι φανερό ότι η παρούσα Κυβέρνηση αναλαμβάνει το κόστος χαρτογράφησης και κατοχύρωσης των δασών της χώρας. Και μαζί μ’ αυτό έρχεται να αναδείξει και όλα τα πολεοδομικά προβλήματα των τελευταίων σαράντα χρόνων τουλάχιστον.

**ΠΡΟΕΔΡΕΥΩΝ (Γεώργιος Βαρεμένος):** Κυρία συνάδελφε, τελείωσε ο χρόνος σας.

**ΑΙΚΑΤΕΡΙΝΗ ΙΓΓΛΕΖΗ:** Στον προηγούμενο ομιλητή μηδενίσατε τον χρόνο, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Κυρία συνάδελφε, σας έχω δώσει δύο λεπτά επιπλέον. Πόσο θέλετε;

**ΑΙΚΑΤΕΡΙΝΗ ΙΓΓΛΕΖΗ:** Ο νεολογισμός των οικιστικών πυκνώσεων έχει αναστατώσει την κοινή γνώμη. Όμως έχει έρθει η στιγμή να αντιμετωπίσουμε την πραγματικότητα.

Θέλουμε την προστασία των δασών και το σταμάτημα της αυθαιρεσίας. Αυτό, όμως, δεν μπορεί να γίνει εθελοτυφλώντας. Η αμφισβητούμενη δόμηση δεν μπορεί να ναρκοθετήσει για ακόμη μια φορά την ολοκλήρωση των δασικών χαρτών και να θέσει σε κίνδυνο την κτηματογράφηση της χώρας.

Είναι αδιαμφισβήτητο ότι για όλες τις περιοχές συντάσσεται δασικός χάρτης. Είναι αδιαμφισβήτητο ότι μέχρι την οριστική επίλυση των πολεοδομικών ζητημάτων η δασική νομοθεσία θα συνεχίζει να εφαρμόζεται για τις κίτρινες και ιώδεις περιοχές. Δεν απεμπολείται καμμία σπιθαμή προστασίας της φύσης και των δασών. Δεν νομιμοποιείται κανένας αυθαιρετούντας. Η διαχείριση των πάσης φύσης οικισμών ή πυκνοτήτων δεν συνεπάγεται αυτονόητα και πολεοδόμηση.

Κυρίες και κύριοι συνάδελφοι, υπάρχει και η περιβαλλοντική διαχείριση. Αυτό δεν πρέπει να υποτιμηθεί.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Η κ. Μπακογιάννη έχει τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, το πρώτο πράγμα που θέλω να δηλώσω, είναι τον απεριόριστο θαυμασμό μου για την κοινοβουλευτική ομάδα του ΣΥΡΙΖΑ. Είμαι πολλά χρόνια στη Βουλή και ένα από τα πράγματα τα οποία φοβόμουν πάντοτε, ήταν μην τυχόν και βρεθεί ένας δημοσιογράφος, ένα βίντεο, μία δήλωση και να μου τη φέρουν και να μου την παίξουν και να μου πουν «Κυρία Μπακογιάννη, αυτά λέγατε τότε και αυτά λέτε σήμερα. Πότε εξαπατούσατε τον ελληνικό λαό;».

Είναι απίστευτο, κυρίες και κύριοι συνάδελφοι, αυτό που βιώνω τις τελευταίες τρεις μέρες. Είναι απίστευτη η χαρά σας, είναι απίστευτη η ευτυχία σας, είναι απίστευτη η σιγουριά σας. Πώς το καταφέρνετε αυτό; Πρέπει, δηλαδή, να είσαστε άσσοι στην ηθοποιία. Είναι αδιανόητο άνθρωποι οι οποίοι είχαν βγει στα κάγκελα, οι οποίοι ήταν εδώ μαζί με τους αγανακτισμένους, άνθρωποι οι οποίοι δεν αφήνανε διαδήλωση για διαδήλωση, άνθρωποι οι οποίοι μας κατακεραυνώνανε στα τηλεοπτικά παράθυρα, δηλώνοντας ότι πίνουμε το αίμα του λαού, ότι ξεπουλάμε την Ακρόπολη, ξεπουλάμε τα πάντα, να έρχονται σήμερα στη Βουλή των Ελλήνων και να υποστηρίζουν μέσα στην καλή χαρά αυτό το νομοσχέδιο.

Κυρίες και κύριοι συνάδελφοι, πιστεύετε ειλικρινά ότι ο ελληνικός λαός τρώει κουτόχορτο; Πιστεύετε ειλικρινά με τη δήλωση την οποία άκουσα προχθές στην επιτροπή, ότι η μόνη επιβάρυνση την οποία θα έχει η τετραμελής οικογένεια είναι μόνο 7 ευρώ το μήνα, ότι όταν έρθει ο λογαριασμός στην τετραμελή οικογένεια, αυτό θα το φάει αμάσητο; Πιστεύετε πραγματικά ότι μπορείτε να φορολογείτε τα πάντα; Ό,τι κινείται.

Είπα στους συνεργάτες μου να μου γράψουν το σύνολο των φόρων που τώρα -αφήστε τους αυτούς που ψηφίσαμε παλιά- ανεβάζετε και ο κατάλογος είναι ατελείωτος και θα τελειώσει η ώρα μου. Πάμε από την μπύρα στον καφέ – αλλά βεβαίως στον ΣΥΡΙΖΑ ποτέ δεν πίνετε και μπύρα και καφέ, όπως πληροφορήθηκα. Μόνο κάποιοι άλλοι ενδεχομένως σε αυτήν τη χώρα πίνουν και καμμία μπύρα και κανέναν καφέ και επιβαρύνονται και με τα δύο.

Είναι αδιανόητο αυτό που κάνετε, αλλά το χειρότερο από όλα είναι το εξής. Μέχρι πριν από είκοσι μέρες μας λέγατε ότι δεν θα βάλετε κανένα φόρο, από τον Κοινοβουλευτικό σας Εκπρόσωπο, ο οποίος γύριζε στα κανάλια μέχρι τον Υπουργό σας τον κ. Σκουρλέτη, ο οποίος μου έκανε την τιμή να με διαβεβαιώσει και να δεσμευτεί μπροστά στον ελληνικό λαό. «Τι λέτε, κυρία Μπακογιάννη, κακώς, κυρία Μπακογιάννη, τα λέτε αυτά. Εμείς ποτέ δεν πρόκειται να αυξήσουμε το ντίζελ». Του έλεγα εγώ ότι οι φτωχοί έχουν πάρει αυτοκινητάκι με ντίζελ.

Αλλά είναι σαφές, ο ΣΥΡΙΖΑ αγαπάει τόσο πολύ τους φτωχούς που θέλει να τους αυξήσει, γιατί αν δεν τους αυξήσει, θα δυσκολευτεί πάρα πολύ. Άρα ο αριθμός των φτωχών στην Ελλάδα πρέπει να μεγαλώσει και σας διαβεβαιώ, κυρίες και κύριοι συνάδελφοι του ΣΥΡΙΖΑ, ότι θα το πετύχετε.

Θα το πετύχετε, πράγματι, θα φτωχοποιήσετε ακόμα ένα μεγάλο κομμάτι της ελληνικής κοινωνίας και το αποτέλεσμα, δυστυχώς, δεν θα το έχετε, γιατί παραδεχθήκατε οι ίδιοι ότι τα μέτρα θα είναι υφεσιακά. Το παραδεχθήκατε οι ίδιοι.

Τι σημαίνει λοιπόν αυτό; Ότι το σπιράλ της ύφεσης απλώς θα μεγαλώνει. Και τι σημαίνει πάλι αυτό; Ότι οι στόχοι δεν θα επιτευχθούν. Και το ξέρετε πάρα πολύ καλά –και αυτό είναι πραγματικά εκείνο το οποίο δεν μπορώ να κατανοήσω- ότι βάζετε φόρους που δεν θα εισπράξετε, διότι η φοροδοτική ικανότητα των Ελλήνων έχει εξαντληθεί και άρα, τα έσοδα θα μειωθούν και άρα θα πάμε στον περίφημο κόφτη.

Και δεν ξέρω σε ποια φάση είμαστε τώρα, δεν βλέπω και κανέναν αρμόδιο Υπουργό εδώ, αλλά εν πάση περιπτώσει κάθε μέρα αλλάζει η ορολογία του κόφτη, όμως είμαι σίγουρη ότι θα θυμηθείτε ποια είναι η πιο σύγχρονη.

Το αποτέλεσμα, όμως, είναι ότι θα κόψετε δαπάνες και θα υποχρεωθείτε να κόψετε δαπάνες άτσαλα και δεν θα τις επιλέξετε εσείς. Ενώ, εάν είχατε κόψει δαπάνες επιλεγμένες, όπως σας πρότεινε η Νέα Δημοκρατία στην αρχή, δεν θα είχατε βάλει αυτήν τη φορολογία, δεν θα είχατε σκοτώσει την οικονομία και θα μπορούσε η μικρή επιχείρηση να επιβιώσει, σε αντίθεση με αυτό το οποίο κάνετε.

Θέλω να έρθω στο ταμείο. Και θέλω να σας εξομολογηθώ, κυρίες και κύριοι συνάδελφοι, ότι εγώ είμαι ένας φιλελεύθερος άνθρωπος. Φαντάζομαι, το ξέρει ο πας εις. Ξέρει, επίσης, ότι εγώ, σε αντίθεση με εσάς, πάντοτε πίστευα στις αποκρατικοποιήσεις, πάντα πίστευα στο λιγότερο κράτος και πάντα πίστευα ότι ο ιδιωτικός τομέας πρέπει να κάνει το επιχειρείν στην Ελλάδα και πάντως, όχι το κράτος. Ήταν μια ιδεολογική διαφορά που είχαμε ο ΣΥΡΙΖΑ, η Αριστερά -η επονομαζόμενη, γιατί πάψατε να είστε Αριστερά- και εμείς.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Έτσι, όταν έγινε η κουβέντα στη Νέα Δημοκρατία σε θεωρητικό επίπεδο, εγώ βασικά ήμουν υπέρ του να ψηφίσει η Νέα Δημοκρατία το καινούριο ταμείο. Είχα σκεφθεί καλοπίστως, ότι, ε, ένα ταμείο θα κάνουν οι άνθρωποι, θα βάλουν μέσα τη Γ.Β. Α.Ε.. Δεν φανταζόμουν ότι θα βάζατε και το ΟΑΚΑ, γιατί υπολόγιζα ότι οι υπηρεσίες σας θα σας πουν ότι είναι ολυμπιακό ακίνητο και δεν ανήκει, εν πάση περιπτώσει, στο κράτος. Αλλά εντάξει, με πενήντα μία νομοτεχνικές βελτιώσεις που φέρατε, βάλατε εδώ μέσα κτήρια που είχατε ήδη πουλήσει.

Αλλά εκεί που ήμουν έτοιμη να το ψηφίσω, άρχισα να διαβάζω. Και το κακό, κυρίες και κύριοι, είναι ότι υπάρχουν Βουλευτές, οι οποίοι διαβάζουν από το πρώτο άρθρο μέχρι το τελευταίο. Σας προτείνω να το κάνετε κι εσείς. Σας προτείνω να διαβάσετε τι θα κάνει αυτό το ταμείο.

Επί τρεις μέρες στη Βουλή, προσπαθώ να πείσω την Κυβέρνησή σας να προσθέσει μία φράση, η οποία να λέει ότι ό,τι πρόκειται να αποκρατικοποιηθεί, να πάει στο ταμείο, θα αποφασίζεται από τη Βουλή των Ελλήνων. Μία φράση! Σας το λέει το Επιστημονικό Συμβούλιο της Βουλής. Σας το λένε οι πάντες. Όχι, εσείς! Όχι!

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Μισό λεπτό, κύριε Πρόεδρε, θα μου επιτρέψετε να έχω κι εγώ τον χρόνο που είχε η κατελθούσα συνάδελφος του Βήματος.

Γιατί, κυρίες και κύριοι συνάδελφοι; Ξέρετε γιατί; Γιατί, η πραγματικότητα είναι αυτή που σας είπα. Ότι το μόνο πράγμα το οποίο εξαιρέσατε, είναι οι αρχαιολογικοί χώροι, τα χωράφια της Συνθήκης Ramsar και τα χωράφια της Συνθήκης Natura.

Και όλος αυτός ο λόγος που μας έβγαλε χθες ο κ. Κατρούγκαλος, για όσους ήταν εδώ στη Βουλή, περί Αστικού Κώδικα κ.λπ., κ.λπ., γνωρίζετε πάρα πολύ καλά σήμερα –και αυτό το ξέρετε, γιατί είναι μπροστά σας– ότι είναι αέρας φρέσκος, ότι δεν υπάρχει. Και στους νόμους ό,τι ρητώς δεν εξαιρείται, επιτρέπεται, το οποίο σημαίνει ότι το ταμείο, το οποίο για εκατό χρόνια θα διαχειρίζεται, λέει, με μεγάλη επιτυχία την περιουσία των Ελλήνων, θα έχει τη δυνατότητα χωρίς δημοκρατικό έλεγχο, να έχει το σύνολο της ελληνικής περιουσίας.

Άραγε, κύριε Μανιάτη, για τους υδρογονάνθρακες; Άραγε και οτιδήποτε άλλο προκύψει;

**ΙΩΑΝΝΗΣ ΜΑΝΙΑΤΗΣ:** Πάρα πολύ... (δεν ακούστηκε)

**ΘΕΟΔΩΡΑ ΜΠΑΚΟΓΙΑΝΝΗ:** Και πού το βρήκατε γραμμένο, κυρίες και κύριοι συνάδελφοι, ότι έχετε δικαίωμα να το κάνετε αυτό; Εγώ σας είπα από την πρώτη στιγμή ότι αυτό το δικαίωμα δεν σας το δίνουμε. Δεν σας το δίνουμε εμείς οι φιλελεύθεροι, εμείς οι οποίοι πιστεύουμε στις αποκρατικοποιήσεις, εμείς οι οποίοι ποτέ δεν βάλαμε νερό στο κρασί μας και ποτέ δεν βγήκαμε σε διαδήλωση να φωνάζουμε εναντίον της COSCO και να γλείφουμε την άλλη μέρα εκεί που φτύναμε.

Εμείς αυτά τα πράγματα δεν τα έχουμε κάνει. Αυτό όμως το ταμείο, με αυτούς τους όρους είναι ντροπή, είναι παράδοση της εθνικής κυριαρχίας. Αυτό το δικαίωμα δεν το έχετε. Αυτό το δικαίωμα δεν το έχετε απέναντι στα παιδιά μας, δεν το έχετε απέναντι στα εγγόνια μας. Διότι ενενήντα εννέα χρόνια, η μόνη σύμβαση την οποία κατάφεραν να βρουν κάποιοι φίλοι μου του ΚΚΕ, οι οποίοι είναι πάντοτε καλύτερα ενημερωμένοι σε κάτι τέτοια, ήταν η Σύμβαση του Γκουαντάναμο, όπως μου είπαν.

Σας διαβεβαιώ, όταν υπέγραψε η Γερμανία την ταπεινωτική Σύμβαση των Βερσαλλιών, αυτήν τη Σύμβαση, που ήταν η αιτία του Β΄ Παγκοσμίου Πολέμου, τέτοιο ταμείο δεν προβλεπόταν.

Είναι, λοιπόν, ντροπή, κυρίες και κύριοι συνάδελφοι. Όχι μόνο θα το καταψηφίσουμε, όχι μόνο θα το πολεμήσουμε, όχι μόνο δεν θα μας βρείτε συμμάχους, αλλά θα ξέρετε κι ένα πράγμα. Οι ευθύνες τις οποίες έχετε θα σας καταλογιστούν. Προσέξτε καλά, διότι μπορείτε να αλλάζετε γνώμη, μπορείτε να μην ντρέπεστε, μπορείτε να μην έχετε κανένα πρόβλημα συνείδησης για το τι λέγατε και τι κάνετε σήμερα, όμως ένα πράγμα είναι βέβαιο. Από ένα σημείο και πέρα στην πολιτική, οι ευθύνες καταλογίζονται και σε κόμματα και σε πρόσωπα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Θα δώσουμε τον λόγο στον Κοινοβουλευτικό Εκπρόσωπο των Ανεξαρτήτων Ελλήνων κ. Βασίλειο Κόκκαλη.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, δεν έχει τελειώσει ο κατάλογος των ομιλητών του πρώτου κύκλου.

**ΠΡΟΕΔΡΕΥΩΝ (Αναστάσιος Κουράκης):** Δεν σας κατάλαβα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, άλλο πράγμα συμφωνήσαμε.

**ΠΡΟΕΔΡΕΥΩΝ (Αναστάσιος Κουράκης):** Μετά θα μιλήσουν ορισμένοι ομιλητές. Μετά…

**ΑΙΚΑΤΕΡΙΝΗ ΜΑΡΚΟΥ:** Είπαμε να τελειώσει ο πρώτος κύκλος και μετά οι κοινοβουλευτικοί.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Τι πράγματα είναι αυτά;

**ΠΡΟΕΔΡΕΥΩΝ (Αναστάσιος Κουράκης):** Μη φωνάζετε, σας παρακαλώ. Θα προχωρήσουμε με μια εναλλαγή, με έναν σεβασμό στο χρόνο. Κυρίως, είναι αυτό.

**ΑΙΚΑΤΕΡΙΝΗ ΜΑΡΚΟΥ:** Έρχεστε τώρα και το αλλάζετε.

**ΙΩΑΝΝΗΣ ΜΑΝΙΑΤΗΣ:** Πότε αποφασίστηκε αυτό; Ποιος το αποφάσισε αυτό;

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία, σας παρακαλώ.

Έχετε τον λόγο, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, για χάρη όλων των ομιλητών, θα προσπαθήσω να είμαι όσο γίνεται πιο σύντομος.

Κύριε Αμυρά…

**ΓΕΩΡΓΙΟΣ ΑΜΥΡΑΣ:** Εγώ δεν μίλησα.

**ΒΑΣΙΛΕΙΟΣ ΚΟΚΚΑΛΗΣ:** Το λέω για τους συναδέλφους.

Κυρίες και κύριοι συνάδελφοι, καλούμαστε να ψηφίσουμε ένα νομοσχέδιο, το οποίο είναι απόρροια της συμφωνίας του καλοκαιριού, ένα νομοσχέδιο το οποίο προϋποθέτει συγκεκριμένα προαπαιτούμενα. Δυστυχώς όμως, διαπιστώνουμε την πολιτική υποκρισία. Διαπιστώνουμε πολιτική υποκρισία, όταν τα κόμματα της Αντιπολίτευσης διαμαρτυρόμενα μας εγκαλούν για ποιον λόγο φέρνουμε αυτό το νομοσχέδιο. Προφανώς, δύο πράγματα μπορεί να συμβαίνουν: Ή δεν διάβασαν τότε το νομοσχέδιο ή λένε ψέματα.

Να θυμίσουμε κάποια συγκεκριμένα πράγματα, διότι η κατάσταση έχει ξεφύγει από την Αντιπολίτευση. Ο ν.4336/2015: «Επιπλέον ως προαπαιτούμενο, η Κυβέρνηση» -εκείνη που θα εξελέγετο στις εκλογές της 20ης Σεπτεμβρίου- «θα εγκρίνει νομοθεσία για την αύξηση των εσόδων: Πρώτον, σταδιακή κατάργηση επιστροφής του Ειδικού Φόρου Κατανάλωσης στο πετρέλαιο κίνησης, ντίζελ για τους αγρότες. Δεύτερον, αύξηση του φόρου επί της χωρητικότητας. Στοχοθέτηση και περιορισμός των δαπανών». Τα ξεχνάτε αυτά, κύριοι της Αντιπολίτευσης;

Να σας θυμίσω λίγα ακόμη. Έλεγε ότι η δέσμη μέτρων –το ψηφίσατε- θα περιλαμβάνει περαιτέρω μέτρα με δημοσιονομική επίπτωση, όπως μεταρρυθμίσεις της δημόσιας διοίκησης, μεταρρυθμίσεις για την αντιμετώπιση των ελλείψεων σε θέματα είσπραξης και επιβολής φόρων. Μάλλον το ξεχνάτε ή δεν το διαβάσατε ή λέτε ψέματα. Διαλέξτε.

Τρίτον, έλεγε ότι η Κυβέρνηση που θα εκλεγεί μετά την 20η Σεπτέμβρη, προκειμένου να αποδείξει τη δέσμευσή της για την εφαρμογή αξιόπιστων δημοσιονομικών πολιτικών, θα εγκρίνει συμπληρωματικό προϋπολογισμό. Θα περιλαμβάνει φόρο τηλεοπτικών διαφημίσεων, αύξηση του φορολογικού συντελεστή.

Μάλλον, κυρίες και κύριοι συνάδελφοι, ξεχνάτε. Ξεχνάτε σκόπιμα. Λέτε στον ελληνικό λαό ψέματα. Δεν λέτε ψέματα; Τότε δεν γνωρίζατε τι ψηφίζατε. Δεν το διαβάσατε. Αυτό λέγεται πολιτική υποκρισία. Αυτό είναι το σύμφωνο αλήθειας που κάνατε με τους Έλληνες; Να λέτε ψέματα; Δυστυχώς, έχετε εγκλωβιστεί σε μια αντιπολιτευτική πολιτική διαμαρτυρόμενοι. Κινδυνεύετε να γίνεται κόμμα διαμαρτυρίας από υπεύθυνα κόμματα της Aντιπολίτευσης.

Έρχομαι τώρα στο νομοσχέδιο. Οι ρυθμίσεις για τα κόκκινα δάνεια δεν περιλαμβάνοντο στη συμφωνία που ψηφίσατε, κύριοι της Αντιπολίτευσης; Ναι ή όχι; Η απάντηση είναι ναι.

Ας δούμε, όμως, τώρα ποιος φταίει για τα κόκκινα δάνεια, ποιος διαχειρίστηκε και ποιος διαχειρίζεται καλύτερα τα κόκκινα δάνεια. Κατ’ αρχάς, η υπερχρέωση του 2009 αναδείχθηκε σε ένα μεγάλο πρόβλημα της ελληνικής κοινωνίας. Η υπερχρέωση ήταν αποτέλεσμα του εύκολου δανεισμού, της μη τήρησης της αρχής του υπεύθυνου δανεισμού από τις τράπεζες, τα εύκολα δάνεια -το είπε και ο ειδικός αγορητής από την Ένωση Κεντρώων και πολύ σωστά- το εύκολο χρήμα, τα εξοχικά, αυτό που δημιούργησε το όραμα της αντιπολίτευσης, στην οποία αντιπολίτευση το κόμμα που κυριάρχησε ήταν το ΠΑΣΟΚ. Έδωσε στους Έλληνες ψεύτικη ελπίδα.

Το 2010 ξεκινάει η υπερχρέωση. Για να δούμε τι έκαναν οι κυβερνήσεις μέχρι σήμερα και τι κάνει αυτή η Κυβέρνηση. Διότι λέτε ότι εμείς δεν κάνουμε τίποτα, απολύτως τίποτα, όχι απλώς κάποια πράγματα. Τα κόκκινα δάνεια ήταν 22 δισεκατομμύρια το 2009. Σήμερα είναι 110 δισεκατομμύρια. Τι έκαναν οι κυβερνήσεις; Απολύτως τίποτα. Ανέβαλαν το πρόβλημα κάθε χρόνο, με συνέπεια να δημιουργηθεί η δεύτερη γενιά των υπερχρεωμένων. Διότι όταν αναβάλλεις το πρόβλημα και δεν το λύνεις, όταν δίνεις αναστολή πλειστηριασμών στους πλειστηριασμούς καθολικά και χωρίς κριτήριο και αυτός που είχε να πληρώσει τότε τι έκανε; Δεν πλήρωνε. Σήμερα είναι υπερχρεωμένος.

Αυτή η Κυβέρνηση με αυτό το νομοσχέδιο παρέχει τις δικλίδες ασφαλείας στους δανειολήπτες, σε περίπτωση μεταβίβασης των κόκκινων δανείων. Ποιες είναι αυτές; Ο κόσμος πλέον θέλει την αλήθεια και η αλήθεια δεν είναι με ιαχές. Πρέπει, επιτέλους, να λέμε τα πράγματα με το όνομά τους. Με δικαιοσύνη φέρνει αυτό το νομοσχέδιο και η δικαιοσύνη έχει να κάνει, όχι μόνο με την προστασία των αδυνάμων, αλλά και με την προστασία των ενήμερων οφειλετών. Ξέρετε πόσοι έχουν πει για ποιο λόγο εμείς πληρώνουμε το δάνειο; Όπως πολύ εύλογα λέει κάποιος ότι δεν μπορούμε να πληρώσουμε τα δάνειά μας.

Συνεπώς οι δικλίδες ασφαλείας είναι οι εξής: Δεν μπορεί η οποιαδήποτε εταιρεία, η οποία θα αναλάβει το δάνειο, να τροποποιήσει μονομερώς τη σύμβαση. Οποιοσδήποτε κι αν είναι αυτός δεν μπορεί να αυξήσει το επιτόκιο. Το γεγονός ότι δεν μπορεί να τροποποιήσει τη σύμβαση μονομερώς λέγεται ότι δεν χειροτερεύει η οικονομική και ουσιαστική θέση του οφειλέτη.

Το υπό κρίση νομοσχέδιο καθορίζει τον κατά κύριο επάγγελμα αγρότη. Ήταν αίτημα στον αγροτών στα μπλόκα. Πόσα χρόνια πέρασαν μέχρι να καθορίσουμε ποιος είναι ο κατά κύριο επάγγελμα αγρότης; Πάρα πολλά. Ο κατά κύριο επάγγελμα αγρότης θα έχει πλέον τις φορολογικές ελαφρύνσεις.

Φέραμε το εργόσημο. Πρόσφατα σε συνάντηση της Ομοσπονδίας Κτηνοτρόφων Θεσσαλίας με τον κ. Αποστόλου, αναγνώρισαν όλοι οι εκπρόσωποι των κτηνοτροφικών σωματείων, της Θεσσαλίας τουλάχιστον, ότι αυτό το μέτρο, το εργόσημο, έπρεπε ήδη να έχει θεσπιστεί εδώ και πάρα πολλά χρόνια. Η Νέα Δημοκρατία είχε αντιδράσει με σχετικό δελτίο Τύπου.

Με το εργόσημο του ΟΓΑ αφενός παίρνει χρήματα, αφετέρου κτηνοτρόφοι, αλλά και αγρότες δικαιολογούν τα χρήματα που δίνουν σε αλλοδαπούς εργάτες και, τρίτον, νομιμοποιούνται και οι αλλοδαποί μετανάστες, οι οποίοι έχουν χρόνια στην Ελλάδα.

Κυρίες και κύριοι συνάδελφοι, σύμφωνα με σχετική έκθεση της ΕΛΣΤΑΤ, το χρέος το 2015 μειώθηκε κατά 8 δισεκατομμύρια. Είναι πάρα πολύ κοντά η συμφωνία για τη μείωση του χρέους. Δεν πανηγυρίζουμε ούτε χαιρόμαστε, διότι πιστεύουμε -και αυτή είναι η βασική μας διαφορά- ότι το χρέος δεν είναι βιώσιμο, ενώ οι προηγούμενες κυβερνήσεις πίστευαν ότι, δυστυχώς, είναι βιώσιμο.

Όχι, κυρίες και κύριοι συνάδελφοι, το χρέος της Ελλάδας δεν είναι βιώσιμο και αυτήν τη στιγμή η Κυβέρνηση δίνει μάχη και θα πετύχει να μειωθεί, να κάνει έναν οδικό χάρτη, να ανοίξει τον δρόμο στις επενδύσεις, στους επενδυτές, διότι μόνο γνωρίζοντας ο επενδυτής ότι η Ελλάδα μπορεί να πληρώσει τα δάνειά της, μπορεί να επενδύσει, διαφορετικά όχι.

Δυστυχώς, ακούμε φωνές από την Αντιπολίτευση, οι οποίες φωνές λένε «πάτε τη χώρα στον γκρεμό». Δυστυχώς, θέλετε να αποτύχει η αξιολόγηση.

Τις τελευταίες μέρες ακούστηκαν κάποιες φωνές από την Αξιωματική Αντιπολίτευση ότι μπορεί να ψηφίσουν πολλές διατάξεις του πολυνομοσχεδίου. Αμφιταλαντεύθηκαν και, τελικά, δεν το ψηφίζουν.

Η εθνική υπεύθυνη στάση για εσάς, είναι να το ψηφίσετε. Είναι μονόδρομος, διότι γνωρίζατε τι ψηφίζατε τον Ιούλιο του 2015. Μην κρύβεστε πίσω από το δάχτυλό σας. Πείτε την αλήθεια στον κόσμο.

Κυρίες και κύριοι συνάδελφοι, η νύχτα είναι σκοτεινή λίγο πριν από την αυγή και η αυγή ζυγώνει. Η μείωση του χρέους είναι γεγονός. Αυτή η Κυβέρνηση έχει δύο υποχρεώσεις: Η μια υποχρέωση είναι να βγάλει γρήγορα τη χώρα από την κρίση και η άλλη υποχρέωση είναι να αποκαταστήσει αδικίες. Σίγουρα υπάρχουν αδικίες. Υπάρχουν αδικίες και στους ελεύθερους επαγγελματίες.

Όμως όλα έχουν σχέση με την ανάπτυξη και ανάπτυξη χωρίς αξιολόγηση δεν μπορεί να γίνει. Οι Έλληνες γνωρίζουν την αλήθεια. Γι’ αυτό και έδωσαν την εντολή σε δυνάμεις και σε πολιτικούς καθαρούς, μακριά από συμφέροντα, σε πολιτικούς όχι επαγγελματίες και από τη διαπλοκή.

Εν όψει όλων αυτών σας καλώ να υπερψηφίσετε το νομοσχέδιο.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κόκκαλη, Κοινοβουλευτικό Εκπρόσωπο των Ανεξαρτήτων Ελλήνων.

Τον λόγο έχει ο κ. Δημήτριος Δημητριάδης, Βουλευτής του ΣΥΡΙΖΑ, για επτά λεπτά ή λιγότερο, αν θέλετε, για να διευκολύνουμε τη διαδικασία.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Θα προσπαθήσω.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όσα πήραν και οι προηγούμενοι.

**ΠΡΟΕΔΡΕΥΩΝ (Αναστάσιος Κουράκης):** Νομίζω ότι παίρνετε φόρα. Θα μιλήσετε, όταν θα έλθει η σειρά σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Γι’ αυτό.

**ΠΡΟΕΔΡΕΥΩΝ (Αναστάσιος Κουράκης):** Αν πάμε, όμως, έτσι, θα αδικήσουμε συναδέλφους και φαντάζομαι ότι δεν το θέλετε, κύριε Κωνσταντινόπουλε, να στερήσουμε τον λόγο από συναδέλφους.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κι εσείς.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Και να αφαιρεθούν και οι παρεμβάσεις, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Δεν έχουμε αρχίσει ακόμη τον χρόνο.

Ορίστε, κύριε Δημητριάδη, έχετε τον λόγο.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Κυρίες και κύριοι συνάδελφοι, με αυτό το νομοσχέδιο φτάνουμε στο τέλος ενός συγκεκριμένου οδικού χάρτη. Τον ολοκληρώνουμε με μια ικανοποίηση είναι η αλήθεια, γιατί δώσαμε μια μάχη και έχουμε την ικανοποίηση ότι πετύχαμε αρκετά πράγματα σε όφελος του ελληνικού λαού.

Από τις 25 του Γενάρη, μια εμβληματική ημερομηνία στη σύγχρονη πολιτική μας ιστορία, υπάρχει μια ευτυχία, υπάρχει μια αίσθηση ανάκτησης, μια αυτοπεποίθηση των λαϊκών τάξεων, αλλά και ένα τραύμα για τους ηττημένους. Είχαμε μια νίκη των πολιτικών της αξιοπρέπειας και το τέλος ενός παλιού συστήματος.

Η επιβεβαίωση αυτού του συσχετισμού δυνάμεων με τις εκλογές του Σεπτεμβρίου, πέραν της ελπίδας στον λαό που έφερε και συνέχισε να φέρνει, έφερε ένα οριστικό σοκ στο παλιό πολιτικό σύστημα.

Υπάρχει ένα αβάσταχτο τραύμα στην αυτοπεποίθησή τους και, πέρα από το παραμύθι για την αριστερή παρένθεση, υπάρχει ένα τεράστιο έλλειμμα στρατηγικής για το τι μέλει γενέσθαι.

Η αφήγησή τους ήταν αρκετά απλή. Αφού κατάφεραν να πάνε τα εισοδήματα δια δύο κυριολεκτικά, να μειώσουν το ΑΕΠ κατά 25%, είπαν «δεν μπορεί, θα καταφέρω να κάνω ό,τι μου λένε οι δανειστές». Θα μπορώ να έχω, δηλαδή, μεγάλα πλεονάσματα, ώστε να τους εξοφλήσω.

Η μόνη τους σπουδή ήταν η διασφάλιση και η διαιώνιση των συμφερόντων της ολιγαρχίας και των θέσεών τους. Έτσι κατάφεραν το 2014 να έχουν, παρ’ όλα αυτά και με όλα αυτά, πλεόνασμα, αντί του συμφωνημένου 1,5%, μόλις 0,2% και έτσι πήγαν στις εκλογές και τις έχασαν. Αυτή είναι όλη και όλη η διήγηση της επιτυχίας της προηγούμενης διακυβέρνησης. Είναι μια διήγηση αυταρχισμού με ένα στόμφο lifestyle.

Η δική μας διήγηση είναι εντελώς διαφορετική. Είναι η διήγηση των πολιτικών της αξιοπρέπειας και της χειραφέτησης. Εμείς με ένα χρόνο διακυβέρνησης, με δύο εκλογικές αναμετρήσεις, με θεούς και δαίμονες απέναντί μας και με capital controls καταφέραμε και είχαμε πλεόνασμα συν 0,7%, ενώ η πρόβλεψη ήταν για μείον 0,3%. Κρατήσαμε όρθιους μισθούς και συντάξεις, κρατήσαμε όρθια την κοινωνία, με στόχο την τελική χειραφέτηση. Καταστήσαμε φανερό σε Ελλάδα, αλλά και Ευρώπη πως έχουμε όλα τα πολιτικά προαπαιτούμενα και την πολιτική δυνατότητα να πάμε τη χώρα μπροστά. Και πράγματι αυτό κάνουμε και θα κάνουμε.

Στην διήγηση της επιτυχίας της προηγούμενης διακυβέρνησης πρέπει να λάβουμε υπ’ όψιν μας ότι έπρεπε να έχουμε για το 2015, για τη χρονιά που μας πέρασε, δηλαδή, πλεόνασμα 4%, ήτοι άλλα 6-7 δισεκατομμύρια μέτρα. Εάν σκεφτούμε πως έπρεπε να πληρώσουμε και τοκοχρεολύσια και δάνεια και εάν τα προσθέσουμε σ’ αυτήν την ιστορία, μιλάμε για πάνω από 10 με 12 δισεκατομμύρια υποχρεώσεις τον χρόνο.

Απ’ αυτό σε συνδυασμό με τους αυτόματους κόφτες και τη ρήτρα μηδενικού ελλείμματος, γίνεται φανερό πως ο λογαριασμός για τις λαϊκές τάξεις θα ήταν δυσβάσταχτος κυριολεκτικά, κάτι το οποίο εμείς με τη συμφωνία του καλοκαιριού το αποτρέψαμε οριστικά τουλάχιστον για τα επόμενα τριάμισι χρόνια, πετυχαίνοντας μια κλειστή συμφωνία, όπου όλες οι δανειακές συμβάσεις μεταφέρθηκαν για μετά από τριάντα πέντε χρόνια και οι συμφωνίες για πλεόνασμα γίνονται εντός ενός δικού μας κρατικού προϋπολογισμού, με πολύ χαμηλότερα πλεονάσματα.

Να φανταστείτε ότι ο μεγαλύτερος κίνδυνος είναι το πλεόνασμα του 3,5% του 2018, για το οποίο δουλεύουμε ήδη από τώρα, να θεωρείται από το ΔΝΤ ως δύσκολο να επιτευχθεί. Σκεφτείτε τι επρόκειτο να γίνει το 2015, που θα έπρεπε να είχαμε 4% πλεόνασμα. Μόνο που αυτήν την αλλαγή στη ρότα τη σταματήσαμε, αφού πρώτα συγκρουστήκαμε. Δεν είμαστε ένα κόμμα συμβιβασμών, δεν είμαστε μια Κυβέρνηση συμβιβασμού, είμαστε μια Κυβέρνηση σύγκρουσης.

Εμείς, λοιπόν, που συγκρουστήκαμε με βάση τον μετέπειτα συσχετισμό δυνάμεων -με βάση την πραγματικότητα, δηλαδή, κάναμε μια συμφωνία, έναν πολιτικό συμβιβασμό- έχουμε, κατέχουμε και διατεινόμαστε προς αυτό, πως έχουμε όλο εκείνο το πολιτικό σχέδιο, το οποίο είναι στο πολιτικό μας DNA και τη δυνατότητα να κάνουμε όλες τις αναγκαίες και απαραίτητες ρήξεις στο μέλλον, όταν και θα έχουμε τη δυνατότητα και όταν θα το επιτρέπουν οι συσχετισμοί. Να κάνουμε, δηλαδή, τι; Να προχωρήσουμε στις απαραίτητες αλλαγές υπέρ του δημοσίου συμφέροντος, υπέρ της ανάπτυξης της χώρας.

Είμαστε το κόμμα του όχι και Αρχηγός μας είναι ο Αλέξης Τσίπρας, ο λαϊκός ηγέτης του 62%.

**ΝΙΚΟΛΑΟΣ ΔΕΝΔΙΑΣ:** Του 6,2 είπατε;

**ΔΗΜΗΤΡΙΟΣ ΔΗΜΗΤΡΙΑΔΗΣ:** Δεν μπορώ να φανταστώ τι θα μπορέσετε να αντιπαραθέσετε, εκτός από δημοσκοπικές φαντασιώσεις.

Δεσμευτήκαμε για τρεις στόχους, οι οποίοι είναι ανακεφαλαιοποίηση, αξιολόγηση και συμφωνία για το χρέος.

Την ανακεφαλαιοποίηση την κάνατε και εσείς επανειλημμένα για πολύ καιρό αλλά με ένα σημαντικό έλλειμμα, που θα απαιτούσε ξανά και ξανά ανακεφαλαιοποιήσεις, διότι επί έξι χρόνια δεν ακουμπήσατε το καυτό θέμα που λέγεται κόκκινα δάνεια. Εμείς ξεκινήσαμε τον Νοέμβριο την επίλυση ενός μεγάλου κομματιού αυτού του προβλήματος και σήμερα το ολοκληρώνουμε, πιστεύοντας ακράδαντα και έχοντας τη βεβαιότητα πως μπαίνουμε σε μια νέα ρότα όσον αφορά το τραπεζικό μας σύστημα και άρα την ανακεφαλαιοποίησή του.

Θα ήθελα πάρα πολύ να μιλήσω –και αυτό θα κάνω- για τη μικρή ΔΕΗ και την ιδιωτικοποίηση του ΑΔΜΗΕ. Δεν είναι εδώ, δυστυχώς, ο πρώην Υπουργός Ενέργειας, ο κ. Μανιάτης, για να υπερασπιστεί το σχέδιο που μας έφερε τότε για τη μικρή ΔΕΗ και την ιδιωτικοποίηση του ΑΔΜΗΕ.

Εμείς είμαστε στην εξαιρετικά σημαντική και υπεύθυνη πολιτικά θέση σήμερα διά αυτού του νομοσχεδίου να υποστηρίξουμε –είναι αλήθεια με μια δόση υπερηφάνειας γι’ αυτή μας την επιτυχία- πως πετύχαμε να ακυρώσουμε αυτούς τους δύο μνημονιακούς νόμους, τον πρώτο που αφορά τη δημιουργία της μικρής ΔΕΗ και την απόσπασή της ως 30% από τη μητρική ΔΕΗ και τον δεύτερο, αυτόν που αφορούσε την πώληση του 66% του ΑΔΜΗΕ, ως θυγατρικής εταιρείας της ΔΕΗ.

Ο ΑΔΜΗΕ ξέρετε ότι έχει στρατηγική σημασία, διαχειρίζεται τα δίκτυα μεταφοράς της ηλεκτρικής ενέργειας και συγκεκριμένα τα υψηλά δίκτυα. Και είναι ολοφάνερη η στρατηγική του σημασία ως ενός δημόσιου λειτουργού που κατέχει ένα φυσικό μονοπώλιο.

Επειδή δεν μου επιτρέπει ο χρόνος να συνεχίσω, θα ολοκληρώσω λέγοντας τα εξής: Χρειάζονται νέα δημόσια εργαλεία για την παραγωγική ανασυγκρότηση με κοινωνικό πρόσημο για την οργάνωση και τη λειτουργία τους.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Σύντομα, σας παρακαλώ, κύριε συνάδελφε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Στην ενέργεια το κυρίαρχο μπλοκ προσπάθησε να κατακρεουργήσει και να διαμοιράσει τον δημόσιο πλούτο προς όφελος συγκεκριμένων ιδιωτικών συμφερόντων.

Εμείς, λοιπόν, έχουμε την υπερηφάνεια να ισχυριστούμε πως και τους δύο μνημονιακούς νόμους καταργήσαμε, πως βάζουμε τις βάσεις για να κρατήσουμε πρώτα από όλα την πόρτα ανοιχτή για το μέλλον της χώρας και στη συνέχεια να εγγυηθούμε την εναλλακτική προοπτική με όρους ισονομίας και δικαιοσύνης.

Έχουμε ένα ακόμη παράδειγμα της διαφορετικότητάς μας, μιας διαφοράς πολιτικών με συνθήκες καθορισμένου πλαισίου και δεδομένων αρνητικών συσχετισμών.

Κυρίες και κύριοι συνάδελφοι, κλείνουμε με θετικό πρόσημο αυτόν τον κύκλο διαπραγμάτευσης, πρώτον, γιατί μέχρι το 2018 έχουμε ένα κλειστό και ασφαλές πρόγραμμα, χωρίς επιπλέον απαιτήσεις και, δεύτερον, γιατί η θετική αξιολόγηση φέρνει χρηματοπιστωτική χαλάρωση από την οικονομική ασφυξία, περισσότερες επενδύσεις και ένα κλίμα εμπιστοσύνης.

Ολοκληρώνονται έτσι οι βασικές προϋποθέσεις γι’ αυτό που είναι ο κύριος στόχος και ισχύει από σήμερα και στο αμέσως επόμενο μέλλον. Ποιο είναι αυτό, δηλαδή; Είναι η παραγωγική και διοικητική ανασυγκρότηση της χώρας.

**ΠΡΟΕΔΡΕΥΩΝ (Αναστάσιος Κουράκης):** Τελειώνετε, σας παρακαλώ, κύριε συνάδελφε.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Είναι η αναδιανομή ενός ασφαλούς προϋπολογισμού τα επόμενα τρία χρόνια για την εκτέλεση μεγάλου μέρους του πολιτικού μας προγράμματος, αυτής της προοπτικής, δηλαδή, που προκαλεί απελπισία στο παλιό κυβερνητικό μπλοκ για τις αλλαγές που έρχονται, για τον κύκλο του παλιού που κλείνει οριστικά.

Ο δημόσιος πλούτος και χώρος θα προστατευθεί, θα διανεμηθεί δίκαια και αυτό το εγγυόμαστε εμείς, η μεγάλη παράταξη της αξιοπρέπειας και χειραφέτησης των λαϊκών τάξεων.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημητριάδη.

Ο κ. Οδυσσέας Κωνσταντινόπουλος, Βουλευτής της Δημοκρατικής Συμπαράταξης, έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα ερχόμενος στη Βουλή σταμάτησα να πάρω εφημερίδα και βλέποντας τα πρωτοσέλιδα φοβήθηκα ότι η «ΑΥΓΗ» βγαίνει από πολλά συγκροτήματα.

Διαβάζω σήμερα το πρωτοσέλιδο της «ΑΥΓΗΣ» που λέει «κλείνουν το μάτι στην ελάφρυνση χρέους, δεν υπάρχει κανένα μέτρο». Διαβάζω μια άλλη εφημερίδα που ασχολείται με τους οικισμούς, η οποία λέει ότι έρχονται καλά νέα για το χρέος. Διαβάζω μια άλλη εφημερίδα που λέει «μονομαχία για το χρέος».

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Τις εξαγοράσαμε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριοι, τη διαπλοκή δεν τη χτυπήσατε, απλώς τα βρήκατε! Και αυτό θα φανεί το επόμενο χρονικό διάστημα.

**ΝΙΚΟΛΑΟΣ ΔΕΝΔΙΑΣ:** Ήταν μέσα στο νομοθέτημα, δεν ήταν αλλού!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, ο διοικητής της Τράπεζας της Ελλάδος -και τελευταία αγαπημένος σας- Γιάννης Στουρνάρας είπε τη μισή αλήθεια. Είπε ότι τα 86 δισεκατομμύρια είναι του Γιάνη Βαρουφάκη. Δεν είναι του Γιάνη Βαρουφάκη, κυρίες και κύριοι συνάδελφοι, είναι της Κυβέρνησης Αλέξη Τσίπρα - Πάνου Καμμένου - Γιάνη Βαρουφάκη…

**ΤΡΙΑΝΤΑΦΥΛΛΟΣ ΜΗΤΑΦΙΔΗΣ:** Σαμαρά-Βενιζέλου…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …του κρατούντος τη βαλίτσα κ. Τσακαλώτου και όλων εσάς που τον υποστηρίξατε για δώδεκα μήνες και για έξι μήνες τον χειροκροτούσατε όρθιοι.

Αν μπορούσε κάποιος να βάλει έναν τίτλο σε αυτό το νομοσχέδιο, αυτός θα ήταν: Το ξεπούλημα όχι μόνο της δημόσιας περιουσίας, αλλά και της ιδιωτικής περιουσίας. Και εξηγούμαι. Θέλω να είμαι πολύ καθαρός. Είναι η πρώτη φορά που γίνεται βίαιη μεταφορά πλούτου από την Ελλάδα στο εξωτερικό. Και επειδή τα προηγούμενα χρόνια υπήρξαν στην Ελλάδα -εντός της Ελλάδας- θέματα και πολλά από αυτά τα είχατε πει και εσείς για βίαιη ανακατανομή του πλούτου εντός της Ελλάδας και υπήρξαν λάθη, σήμερα για πρώτη φορά γίνεται τόσο βίαια μεταφορά μέσα από το ταμείο και από την ιδιωτική περιουσία, δηλαδή τα δάνεια και τις επιχειρήσεις, προς το εξωτερικό.

Σήμερα θα έχετε την τελευταία ευκαιρία να κάνετε μια ιδιωτικοποίηση –γιατί εμείς οι κακοί είχαμε πει να έρχονται οι ιδιωτικοποιήσεις μία μία στη Βουλή- θα ψηφίσετε την εκχώρηση των περιφερειακών αεροδρομίων στη «FRAPORT».

Εδώ, όμως, συνάδελφοι, σας ερωτώ. Εμείς νιώθουμε άσχημα. Εκχωρήσαμε στη «FRAPORT» τα περιφερειακά αεροδρόμια για σαράντα χρόνια και εσείς τα εκχωρείτε για ενενήντα εννέα! Μήπως τους αδικήσαμε αυτούς;

Για να δούμε, όμως, το ταμείο. Όταν ο κ. Κουτσούκος προχθές μίλησε και έγινε το επεισόδιο με τον κ. Τσακαλώτο, του έλεγε ότι είναι ψεύτης, που μιλάει για ξεπούλημα. Και αναλογίζομαι: Άκουσε χθες τον κ. Δημαρά, ο οποίος μίλησε για ξεπούλημα της δημόσιας περιουσίας; Είναι και αυτός ψεύτης; Θρηνεί ψεύτικα; Ή τον αξιολογεί και αυτόν –όπως αξιολόγησε και εμένα- με κακό βαθμό, τον κ. Μανιάτη κάπως διαφορετικά; Σε έναν άλλο συνάδελφο της Νέας Δημοκρατίας τού είπε χθες: «Δεν σε καταλαβαίνω. Μόνο τον κ. Βορίδη καταλαβαίνω». Έχετε φτάσει να συνεννοείστε μόνο με τον κ. Βορίδη πολιτικά!

**ΝΙΚΟΛΑΟΣ ΗΓΟΥΜΕΝΙΔΗΣ:** Ανάποδα το είπε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Ο κ. Τσακαλώτος χθες άκουσε πάρα πολύ καλά τι είπα. Πολιτικά, είπε στον έναν Βουλευτή…

**ΝΙΚΟΛΑΟΣ ΔΕΝΔΙΑΣ:** Μην τον κάψεις τον Μάκη!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Του το είπα του Μάκη.

Κυρίες και κύριοι συνάδελφοι, εγώ θεωρώ ότι αυτό που κάνει σήμερα η Κυβέρνηση δεν θα μπορούσε να το κάνει ούτε η Μιράντα Ξαφά ούτε ο Στέφανος Μάνος. Είναι πάρα πολύ καθαρό. Δεν θα υπήρχε κυβέρνηση που θα μπορούσε να το κάνει αυτό.

Και επειδή σας λένε, κυρίες και κύριοι συνάδελφοι, ότι δεν υπάρχει η ΔΕΗ και τα υπόλοιπα που ήταν στην πρώτη λίστα, ζητώ -δεν είναι εδώ ο κύριος Υπουργός- το εξής: Ας μας καταθέσει την έγκριση του αναπτυξιακού σχεδίου του ΤΑΙΠΕΔ της Μεγάλης Τρίτης. Είναι όλα μέσα, κυρίες και κύριοι συνάδελφοι. Όλα αυτά είναι μέσα. Όλος ο πλούτος της χώρας!

Για να δούμε, όμως, τι έγινε με τα δάνεια; Σε τι στοχεύετε; Γιατί στοχεύσατε την ελληνική επιχειρηματικότητα, τους Έλληνες μικρομεσαίους και μεγάλους επιχειρηματίες; Πώς τους χτυπάτε αυτούς; Πρώτα με τα capital controls. Μετά με το ξεπούλημα των τραπεζών σε ιδιώτες. Με δικό σας νόμο, όπως είπε ο κ. Μοσκοβισί, δεν επιτρέψατε να μπουν Έλληνες στη διοίκηση των τραπεζών. Δώσατε τις ελληνικές τράπεζες σε ιδιώτες, οι οποίοι πήραν το 70% με 2,5 δισεκατομμύρια.

Και αφού τελειώσατε με αυτό και το καλοκαίρι ο κ. Σταθάκης μάς έλεγε ότι η προστασία θα είναι στις 180.000 ευρώ από τον νόμο ΠΑΣΟΚ που ήταν στις 320.000 ευρώ, σήμερα, κύριοι συνάδελφοι, ψηφίζετε ότι όλα τα δάνεια –πράσινα και κόκκινα- μπορούν να πάνε στα funds, εκτός των δανείων για πρώτη κατοικία έως 140.000 ευρώ, μέχρι τις 31 Δεκεμβρίου του 2017. Αυτό που λέγατε, «κανένα σπίτι στα χέρια τραπεζίτη», είναι «όλα τα σπίτια στα χέρια των κορακιών».

Στοχοποιήσατε τις επιχειρήσεις και έτσι θα γίνει αφελληνισμός μέσα από τα επιχειρηματικά δάνεια των ελληνικών επιχειρήσεων. Για θυμηθείτε, όμως, τι άλλο κάνατε; Ποιους χτυπήσατε; Την μπίρα, την ελληνική, το κρασί. Ό,τι ελληνικό το χτυπάτε είτε με φόρους είτε με capital controls είτε με τον αφελληνισμό μέσα από τα επιχειρηματικά δάνεια.

Και επειδή σας είδε τόσο πρόθυμους ο κ. Τσακαλώτος χθες, που τον χειροκροτούσατε, σας έφερε ακόμα ένα άρθρο για τα ειδικά μισθολόγια, 128 εκατομμυρίων.

Κυρίες και κύριοι συνάδελφοι του ΣΥΡΙΖΑ, εμείς δεν θέλουμε να είστε αριστερή παρένθεση ούτε αναζητούμε από εσάς κυβερνητικές καρέκλες. Κυβερνήστε για να γνωρίσουν οι πολίτες για τα επόμενα ενενήντα εννιά χρόνια ότι η ιδιότυπη αριστεροδεξιά Κυβέρνηση δεν έχει χώρο στον πολιτικό χάρτη της Ελλάδας.

Όλοι μιλούν για το πατριωτικό καθήκον. Εμείς, στη Δημοκρατική Συμπαράταξη, μπορούμε να μιλούμε για το πατριωτικό καθήκον που επιτελέσαμε από το 2009 μέχρι σήμερα.

Τι είναι το πατριωτικό καθήκον, αγαπητοί συνάδελφοι; Είναι να μιλάς για τον Κολοκοτρώνη και να προσκυνάς τον Χίτλερ; Είναι πατριωτικό καθήκον να δημιουργείς προσδοκίες χωρίς αντίκρισμα, να υπόσχεσαι τα πάντα, να δημιουργείς προσδοκίες που δεν υπάρχουν και μετά μ’ ένα νόμο και πολλά άρθρα να τα ξεπουλάς όλα; Είναι η συνωμοσιολογία του κ. Καμμένου για όλα αυτά που συνέβησαν τον τελευταίο χρόνο;

Κυρίες και κύριοι συνάδελφοι, εμείς της Δημοκρατικής Συμπαράταξης κάναμε το πατριωτικό μας καθήκον από το 2009.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντινόπουλο.

Τον λόγο έχει ο κ. Αλέξανδρος Μεϊκόπουλος, Βουλευτής του ΣΥΡΙΖΑ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, για να αντιμετωπίσει κανείς το σημερινό νομοσχέδιο με τις ομολογουμένως πολλές διατάξεις και τις πάρα πολλές σελίδες, χρειάζεται να έχει δύο πολύ σημαντικά κατά τη γνώμη μου στοιχεία. Κατ’ αρχάς ειλικρίνεια και δεύτερον να έχει πλήρη εικόνα, πλήρη θέαση της δύσκολης κοινωνικής καθημερινότητας.

Επομένως στην ερώτηση που συνεχώς αναπαράγεται τις τελευταίες μέρες, αν φέρνει αυτό το νομοσχέδιο φορολογικές αλλαγές, απαντώ ότι ναι, φέρνει και μάλιστα εγώ δεν θα έλεγα ότι φέρνει μόνο φορολογικές αλλαγές, φέρνει και φορολογικές επιβαρύνσεις.

Είναι αυτές οι επιβαρύνσεις, κυρίες και κύριοι Βουλευτές, πρόσθετα μέτρα; Το γνωρίζουν όλοι ότι δεν αποτελούν πρόσθετα μέτρα σε καμμία περίπτωση. Αποτελούν απλά μια εξειδίκευση και μέρος της συμφωνίας του καλοκαιριού, την οποία συμφωνία –ας μην το ξεχνάει η αντιπολίτευση- την ψήφισαν και η Νέα Δημοκρατία και το ΠΑΣΟΚ και το Ποτάμι.

Είναι ακριβώς το 1% του ΑΕΠ που απαιτείται για το 3,5% πλεόνασμα το 2018 και η εφαρμογή της προφανώς θα είναι σταδιακή. Δεν θα ισχύσουν όλα από τώρα, αλλά πολλά από αυτά θα ισχύσουν το 2018, ώστε να μπορέσει η οικονομία να απορροφήσει ομαλά τις επιπτώσεις που υπάρχουν όντως σε πολλές από αυτές τις διατάξεις.

Θα μας πείτε ότι δεχθήκαμε να μπει ΦΠΑ από το 23% στο 24%. Προφανώς το δεχθήκαμε. Για να κατανοήσει όμως κανείς μια τέτοια επιλογή, θα πρέπει να έχει μπροστά του ως εικόνα το σύνολο των προτάσεων που υπήρχαν στο τραπέζι. Όταν λοιπόν, υπήρχε η πρόταση –μάλιστα αυτή βαφτιζόταν ως γενναίο βήμα από τη μεριά των θεσμών- να κάνουμε μεγάλες αλλαγές στα τιμολόγια της ΕΥΔΑΠ και του ηλεκτρικού ρεύματος, άρα για το μέσο νοικοκυριό θα αυξανόταν από το 13% στο 23%, εμείς είχαμε την πεποίθηση ότι αν προχωρούσαμε σε μια τέτοια λογική προφανώς θα πλήττονταν πολύ μεγαλύτερες κοινωνικές ομάδες.

Όταν οι δανειστές όλο το προηγούμενο διάστημα –και το γνωρίζουν οι κύριοι της Αξιωματικής Αντιπολίτευσης- πίεζαν για περαιτέρω μειώσεις σε μισθούς και συντάξεις, επιπλέον περικοπές στο κοινωνικό κράτος, σε υγεία και παιδεία, μεγάλες αυξήσεις στον ΕΝΦΙΑ, μεγαλύτερη μείωση του αφορολόγητου, αύξηση των κατώτατων συντελεστών φορολόγησης που θα έπλητταν όλα ανεξαιρέτως τα ευαίσθητα κοινωνικά στρώματα, κάναμε μια πολύ σκληρή μεν, δύσκολη αφ’ ετέρου επιλογή να κάνουμε πολλές μικρές αυξήσεις σε έμμεσους φόρους, προσπαθώντας κατά κάποιο τρόπο να συγκρατήσουμε αυτή την ακραία λογική που γνωρίζετε και εσείς οι ίδιοι ότι υπάρχει σε μεγάλο κομμάτι των θεσμών.

Δεν προβλέπονται όμως, κυρίες και κύριοι Βουλευτές, μόνο αυξήσεις. Με το παρόν νομοσχέδιο καταργείται ο ειδικός φόρος κατανάλωσης στο φυσικό αέριο που χρησιμοποιείται για την ηλεκτροπαραγωγή, μειώνεται η χρέωση των νοικοκυριών που χρησιμοποιούν φυσικό αέριο για θέρμανση, κατά 6 με 7 ευρώ περίπου ανά μέσο μηνιαίο λογαριασμό και καταργείται και η επιβολή φόρου 3% υπέρ του δημοσίου επί της αξίας του πωλούμενου στο εσωτερικό ζύθου. Πέρα από τη σκληρή πλευρά, δηλαδή, υπάρχουν και κάποιες μικρές, θα έλεγα, ελαφρύνσεις.

Με αυτήν την τοποθέτηση, κυρίες και κύριοι Βουλευτές θέλω να πω ότι ακριβώς και σε αυτό το κομμάτι του νομοσχεδίου αποτυπώνονται οι δύο πλευρές που αποτυπώνονται τα δύο τελευταία χρόνια αναφορικά με τη διαπραγμάτευση που διεξάγεται. Υπάρχουν ήττες, αλλά υπάρχουν και νίκες.

Το τελευταίο χρονικό διάστημα έχει διεξαχθεί πολύς διάλογος για τον περιβόητο αυτόματο μηχανισμό δημοσιονομικής προσαρμογής, τον λεγόμενο κόφτη, όπως έχει επικρατήσει στην καθομιλουμένη. Τι είναι αυτός ο κόφτης εν τέλει; Πώς ακριβώς θα λειτουργήσει;

Κατ’ αρχάς, εκείνο που πρέπει να διευκρινιστεί είναι ότι εδράζεται σε ευρωπαϊκές πρακτικές και είναι συμβατός με το ευρωπαϊκό κεκτημένο. Μάλιστα από τον Μάρτιο του 2012 το δημοσιονομικό σύμφωνο προβλέπει την υποχρέωση των κρατών μελών να προβλέψουν τη δημιουργία ενός μηχανισμού αυτόματης δημοσιονομικής προσαρμογής σε περίπτωση που παρατηρούνται αποκλείσεις από τους μεσοπρόθεσμους στόχους. Στην ουσία δεν προσθέτουμε κάτι περισσότερο από αυτό που προβλέπεται σε όλες τις συμφωνίες, ακόμα και για χώρες εκτός μνημονίου, δηλαδή το ότι εάν δεν πιάσεις τους στόχους, είσαι υποχρεωμένος σε δημοσιονομικές διορθώσεις.

Αυτός ο μηχανισμός πώς ενεργοποιείται; Θα ενεργοποιείται μόνο εάν υπάρχει η οποιαδήποτε απόκλιση. Και η Κυβέρνηση σε συμφωνία με τους θεσμούς νομοθετεί παρεμβάσεις που εκείνη εκτιμά ότι είναι ισορροπημένες, εξαιρώντας ρητά όλες τις ευάλωτες κατηγορίες. Το πιο σημαντικό κατά τη γνώμη μου είναι ότι ο μηχανισμός αυτός, σύμφωνα και με τις εκτιμήσεις αλλά και με τα δεδομένα που ισχύουν μέχρι σήμερα, έχει μεγάλη πιθανότητα να μην ενεργοποιηθεί. Γιατί για πρώτη φορά μετά από έξι χρόνια κρίσης υπάρχει ένα πρόγραμμα ήπιας δημοσιονομικής προσαρμογής και στόχων πρωτογενούς πλεονάσματος οι οποίοι δεν χρειάζονται εξωπραγματικές επιβαρύνσεις προκειμένου να υλοποιηθούν.

Ένα δεύτερο σημείο στο οποίο θα ήθελα να σταθώ είναι το περιβόητο νέο Ταμείο Αξιοποίησης της Δημόσιας Περιουσίας. Εδώ, κυρίες και κύριοι Βουλευτές, θα ήθελα να είμαι κάπως αυτοκριτικός. Όντως έχουν δίκιο πολλές φορές οι Βουλευτές της Αξιωματικής Αντιπολίτευσης, οι οποίοι στηλιτεύουν τη δημόσια έκφραση του ΣΥΡΙΖΑ το προηγούμενο διάστημα. Υπήρχε μια εμμονή αναφορικά με τις ιδιωτικοποιήσεις. Υπάρχει, όμως, μια διαφορά μεταξύ μας: Άλλο ιδιωτικοποίηση και άλλο φυσικά το ξεπούλημα. Ένα παράδειγμα είναι η ιδιωτικοποίηση του ΟΠΑΠ στην οποία προχώρησε η Νέα Δημοκρατία. Δεν νομίζω να αισθάνονται και πολλοί υπερήφανοι οι Βουλευτές της Νέας Δημοκρατίας για την περίφημη ιδιωτικοποίηση του ΟΠΑΠ. Γνωρίζουν ακριβώς για ποιον λόγο, με ποιο αντίτιμο έγινε μια τόσο επικερδής επιχείρηση του δημοσίου.

Με το παρόν νομοσχέδιο ιδρύεται επίσης το νέο Ταμείο Αξιοποίησης Δημόσιας Περιουσίας. Τι θα κάνει στην ουσία αυτό το ταμείο; Θα συγκεντρώσει τα περιουσιακά στοιχεία του δημοσίου κάτω από μία ενιαία στέγη, για να τα διαχειριστεί ως σύνολο με σκοπό την καλύτερη αξιοποίησή τους. Αποσκοπεί στη μείωση των ελλειμμάτων και στην αύξηση των εσόδων από την αποτελεσματικότερη διαχείριση τους, καθώς και στη διαμόρφωση μιας ενιαίας και μακροπρόθεσμης στρατηγικής για τη δημόσια περιουσία.

Κυρίες και κύριοι Βουλευτές πιστεύω ότι βρισκόμαστε στην τελευταία στροφή. Είναι δεδομένο ότι η αξιολόγηση κλείνει. Αυτή η αξιολόγηση κλείνει με δύσκολες αλλά και με καλές πλευρές και με θετικά και με αρνητικά σημεία. Εκείνο που έχω να επισημάνω και στην Κυβέρνηση αλλά και στην αντιπολίτευση γενικότερα, είναι ότι υπάρχει πλέον πολιτικός χρόνος μπροστά μας προκειμένου να κάνουμε το πιο σημαντικό από όλα τα ζητήματα. Ανεξάρτητα από το πώς θα λειτουργήσει το ταμείο ή εάν υπάρχει κόφτης ή από το ποιος είναι ο συσχετισμός σε ευρωπαϊκό επίπεδο, η επιτυχία αυτής της Κυβέρνησης –και εδώ χρειαζόμαστε μια χρήσιμη Αξιωματική Αντιπολίτευση- είναι η ηπιότερη και η πιο δίκαιη διαχείριση της κοινωνικής καθημερινότητας. Όλα τα Υπουργεία την επόμενη μέρα και απευθύνομαι στους κύριους Υπουργούς να μπορέσουν να επεξεργαστούν αντισταθμίσματα, να σκύψουν πάνω από τα πραγματικά προβλήματα του κόσμου και εκεί ακριβώς η επιτυχία ή η αποτυχία αυτής της Κυβέρνησης.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Μεϊκόπουλο.

Κυρίες και κύριοι συνάδελφοι, πριν δώσω τον λόγο στον επόμενο ομιλητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και έξι εκπαιδευτικοί συνοδοί τους από το 5ο Δημοτικό Σχολείο Ιωαννίνων και το 2ο Δημοτικό Σχολείο Αγίου Αθανασίου Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, να ρωτήσω κάτι τον κύριο Υπουργό για τις τροπολογίες που μας κατέθεσε;

**ΠΡΟΕΔΡΕΥΩΝ (Αναστάσιος Κουράκης):** Βεβαίως.

**ΝΙΚΟΛΑΟΣ ΔΕΝΔΙΑΣ:** Με συγχωρείτε που ζητάω τον λόγο, αλλά όσον αφορά τις δύο επείγουσες τροπολογίες οι οποίες ήρθαν και αφορούν την αναστολή της μισθολογικής ωρίμανσης, κύριε Υπουργέ, αλλά και μία άλλη ακόμα πιο περίεργη τροπολογία με την οποία αίρεται μια διάταξη με την οποία δίνεται ασφαλιστική ενημερότητα στην Ελληνική Αμυντική Βιομηχανία, παρατηρώ ότι καμμία από αυτές τις δύο τροπολογίες δεν φέρει τις υπογραφές των συναρμοδίων σας Υπουργών.

Οι τροπολογίες αυτές δεν μπορεί να εισαχθούν χωρίς να υπογράψει ο κ. Καμμένος και ο αρμόδιος Υπουργός, ο κ. Τόσκας ή ο κ. Κουρουμπλής, δεν ξέρω πώς έχουν μοιράσει τις αρμοδιότητες. Παρά ταύτα, τις έχετε καταθέσει και τις φέρνετε προς ψήφιση.

Αν έχετε την καλοσύνη, λοιπόν, παρακαλώ, για να μην εγείρουμε νομικά θέματα εδώ, φροντίστε να συνυπογραφούν ή άλλως, αποσύρετέ τες.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Δένδια. Ευχαριστούμε πολύ.

Τον λόγο έχει ο κ. Κωνσταντίνος Τζαβάρας. Η Βουλή τού εύχεται χρόνια πολλά για τη γιορτή του.

**ΣΩΚΡΑΤΗΣ ΦΑΜΕΛΛΟΣ:** Και όλοι οι Βουλευτές μαζί!

**ΠΡΟΕΔΡΕΥΩΝ (Αναστάσιος Κουράκης):** Κύριε Τζαβάρα, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, σας ευχαριστώ και ιδιαιτέρως για τις ευχές σας!

Κύριοι συνάδελφοι -και θα μου επιτρέψετε να απευθυνθώ κυρίως σε εσάς, τους συναδέλφους της Συμπολίτευσης- θεωρώ ότι, αν αξίζει κάτι που να έχει σχέση με τη συμπάθεια για ό,τι κάνετε σήμερα, είναι η διαπίστωση ότι κυριολεκτικά είστε θύματα μιας ιστορικής πανουργίας, από εκείνες τις πανουργίες που στήνονται, όπως έλεγαν οι Γερμανοί φιλόσοφοι, για τους ανθρώπους και για τις κοινωνίες, οι οποίες έφτασαν σε ένα τέτοιο σημείο που να μην έχουν αντιληφθεί ότι μεταξύ των πολιτευμάτων της ιστορίας υπάρχει ένας εσωτερικός λόγος τον οποίο οφείλουν να σέβονται και να υπηρετούν.

Αυτή, πράγματι, η πανουργία θέλει σήμερα εσάς και την Κυβέρνησή σας να εισηγείται μεταξύ των άλλων τις ρυθμίσεις των άρθρων 191 και 192, με τις οποίες κυριολεκτικά παραδίδεται ό,τι κινητό και ακίνητο ανήκει στην ελληνική πολιτεία στην εκμετάλλευση, στην επικαρπία των δανειστών. Είναι, πράγματι, πανουργία κατά τούτο αυτή η συμπεριφορά, γιατί εσείς πριν από δύο χρόνια ήσασταν εκείνοι που έξω από αυτήν την Αίθουσα, μαζί με όλες τις πτέρυγες των αγανακτισμένων, συνεπικουρούμενοι και από τις επιστημονικές κορώνες κάποιων καθηγητών, τους οποίους σήμερα δεν βλέπω εδώ, τους οποίους σήμερα θα περίμενα να μου πουν εάν αυτή η συγκεκριμένη ρύθμιση που, σύμφωνα με την έκθεση του Επιστημονικού Συμβουλίου της Βουλής, ιδρύει εξαίρεση από τον πολιτειακό και τον κοινοβουλευτικό έλεγχο, εάν αυτή, επαναλαμβάνω, η ρύθμιση εκφράζει αυτές τις απόψεις που, ως Αριστερά, είχατε και πρεσβεύατε και τις οποίες πολλοί από εσάς ακούω να λένε ότι εμμένουν να τις πιστεύουν για τις σχέσεις της πολιτικής και της ιστορίας.

Κύριοι συνάδελφοι, με συγχωρείτε. Δεν έχω καμμία μα καμμία διάθεση απέναντί σας να υπομνήσω διδάγματα της κοινής πείρας, της επιστήμης ή της φιλοσοφίας. Όμως οφείλω να σας υπενθυμίσω κάτι. Κανένας σε αυτήν τη χώρα δεν μπόρεσε να μακροημερεύσει στην κυβέρνηση, όταν διαπιστώνεται ότι αυτό που τον κρατά με την Ελλάδα και με τις τύχες της είναι μόνο η επιθυμία της εξουσίας της. Διότι σήμερα, πραγματικά, με αυτές οι διατάξεις των άρθρων 191 και 192 ιδρύετε έναν πρωτόγνωρο για το διεθνές δίκαιο θεσμό. Ιδρύετε και καταρτίζετε μια σύμβαση προσωπικής δουλείας, με χαρακτήρα επικαρπίας, όπου θα μπορούν οι ξένοι κατά το 50% τουλάχιστον των καρπών που θα προκύψουν από την αξιοποίηση, όπως λέτε, όλης της περιουσίας του δημοσίου, με δικές τους αποφάσεις και να κατευθύνουν τις ενέργειες αυτής της ανώνυμης εταιρείας, να την ελέγχουν και γενικά, να καθιστούν πράξη οτιδήποτε περάσει από το μυαλό τους, χωρίς να μεσολαβεί κάποια εσωτερική εθνική μορφή εξουσίας που να υπόκειται στη λαϊκή κυριαρχία, ώστε να γίνει νόμος ή υπουργική απόφαση.

Αυτό είναι κατάντημα, αυτό είναι εγκαθίδρυση ζυγού δουλείας, γι’ αυτό δεν πρέπει να είστε υπερήφανοι. Βέβαια, θα σας υπενθυμίσω ότι αυτές τις δύο διατάξεις δεν τις έχει υπογράψει κανένας από τα κόμματα και τους Αρχηγούς των κομμάτων που σήμερα εκπροσωπούνται στη Βουλή. Αυτό είναι δημιούργημα της Κυβέρνησής σας.

Αναφέρεστε –για να λυθεί και μία απάτη την οποία καλλιεργούν κάποιοι κυβερνήτες εδώ- στο άρθρο 966 περί δήθεν μη εισφοράς σ’ αυτήν την εταιρεία των εκτός συναλλαγής πραγμάτων. Μα, είναι προφανές ότι τα εκτός συναλλαγής πράγματα δεν μπορούν να εισφερθούν σε ένα τέτοιο μόρφωμα. Αυτό είναι ταυτολογία.

Να σας πω, μάλιστα, και τι σημαίνουν με βάση τη διάταξη του άρθρου 966. Αυτά είναι τα πράγματα που είναι τα κοινά τοις πάσι, δηλαδή ο αέρας που αναπνέουμε –αυτόν, πράγματι, δεν τον εισφέρετε και μπράβο σας!-τα κοινής χρήσεως πράγματα –η πλατεία Συντάγματος που δεν μπορείτε κι αυτήν να την εισφέρετε- και οτιδήποτε βεβαίως ανήκει στο δημόσιο μόνο και μόνο γιατί αφορά την κοινοχρησία.

Αυτά είναι αδιανόητα πράγματα να τα λέτε, για να δικαιολογήσετε ότι δήθεν προστατεύετε την περιουσία του δημοσίου. Δεν προστατεύετε τίποτα. Συλλήβδην, ως ομάδα, καθολικά τη δίνετε σ’ αυτούς για τους οποίους κάποτε λέγατε ότι είναι οι δυνάστες. Άρα, λοιπόν, θα μπορούσα να πω ότι αυτό το μόρφωμα των άρθρων 191 και 192 είναι μία σύμβαση επικυριαρχίας.

Υπάρχει και κάτι άλλο το οποίο δείχνει και ότι πλέον έχει καταρρεύσει και ο μύθος της ηθικής σας ανωτερότητας. Είναι η διάταξη του άρθρου 106. Θα ήθελα, σας παρακαλώ, να προσέξετε –και κυρίως το λέω στους κυβερνήτες εδώ, τους εκπροσώπους της Κυβέρνησης- ότι αυτή η διάταξη για πρώτη φορά δημιουργεί όρους συναλλαγής στην εξάλειψη αξιοποίνου, δηλαδή σ’ αυτό το θεσμό που λέει ότι όποιος μόνος του, εκουσίως, αυθορμήτως, ικανοποιήσει ένα διοικητικό πρόστιμο ή μία διοικητική ποινή και εκουσίως την εκτίσει, αυτός δικαιούται να απαλλαγεί από μία σειρά άλλες συνέπειες, που αφορούν όμως τα αδικήματα για τα οποία κατηγορείται.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δηλαδή, με τη διάταξη του καινούργιου άρθρου 44, παράγραφος 3, το οποίο εισάγετε, δημιουργείται η εξής περίεργη αντισυνταγματική και πονηρή ρύθμιση. Δίνεται το δικαίωμα σε όσους πληρώσουν τα πρόστιμα τα οποία επιβάλλει η Επιτροπή Ανταγωνισμού να έχουν εξάλειψη προσωπική από το αξιόποινο όχι μόνο των εγκλημάτων που σχετίζονται με τον ν.3959, αλλά και των εγκλημάτων τα οποία συρρέουν αληθώς ή πραγματικώς με τα συγκεκριμένα εγκλήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ συμβαίνει το εξής, το οποίο, παρακαλώ, θέλω να λάβετε υπ’ όψιν σας κι εσείς, κύριοι. Εδώ, λοιπόν, είναι δυνατόν να συρρέουν αληθώς κακουργήματα, τα οποία μπορεί να στρέφονται και κατά του δημοσίου, μάλιστα σε συνδυασμό και με τον ν.1608/1950 περί καταχραστών του δημοσίου.

Εδώ, λοιπόν, εσείς, με τη ρύθμιση που θα ψηφίσετε, δίνετε το δικαίωμα σ’ αυτούς που πλήρωσαν ένα πρόστιμο που τους επέβαλε η Επιτροπή Ανταγωνισμού, να απαλλαγούν και για μία σειρά αδικήματα που απλώς αληθινά ή πραγματικά συρρέουν με τα αδικήματα του ν.3959, δηλαδή με τα αδικήματα που έχουν σχέση με την παράβαση των διατάξεων περί ανταγωνισμού και μ’ αυτόν τον τρόπο κάποιοι να ωφεληθούν με τρόπο ο οποίος είναι πραγματικά ανήθικος.

Αυτό το λέω, γιατί ήδη έχει ακουστεί ότι σ’ αυτές τις περιπτώσεις εντάσσεται μία πλειάδα επιχειρηματιών, τους οποίους τους εμφανίζετε συστηματικά ως εκπροσώπους της διαπλοκής και της διαφθοράς.

Εύχομαι, λοιπόν, εσείς τουλάχιστον, οι συνάδελφοί μου της Πλειοψηφίας, να μη φθάσετε σ’ αυτό το κατάντημα, γιατί τότε δεν θα έχετε καμμία τσίπα κυριολεκτικά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα μπορούσα να λάβω τον λόγο για μία τροπολογία;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Θέλω να ζητήσω διευκρινίσεις για την τροπολογία με γενικό αριθμό 437 και ειδικό 81, την Κοινή Υπουργική Απόφαση των κ.κ. Τσακαλώτου και Κατρούγκαλου, με την οποία καταργείτε…

**ΠΡΟΕΔΡΕΥΩΝ (Αναστάσιος Κουράκης):** Κύριε Αμυρά, με πληροφορούν ότι έχει γίνει δεκτή στην επιτροπή αυτή η τροπολογία.

**ΓΕΩΡΓΙΟΣ ΑΜΥΡΑΣ:** Μισό λεπτό, κύριε Πρόεδρε. Αυτή η τροπολογία, όμως, που κατατέθηκε από τους δύο Υπουργούς, στην ουσία καταργεί μια διάταξη που πριν από δέκα ημέρες το Σώμα ψήφισε στο ασφαλιστικό νομοσχέδιο, με την οποία εδίδετο φορολογική και ασφαλιστική ενημερότητα στα Ελληνικά Αμυντικά Συστήματα.

Θέλω να ρωτήσω τον κύριο Υπουργό, και ζητώ να μας το διευκρινίσει, για ποιο λόγο αλλάζουν μέσα σε δέκα μέρες αυτό το περιεχόμενο της διάταξης.

Και ως γνωστόν, αν δεν έχουν φορολογική και ασφαλιστική ενημερότητα τα Ελληνικά Αμυντικά Συστήματα, όπως και κάθε άλλη επιχείρηση, δεν θα μπορούν ούτε να πληρώσουν τους εργαζόμενους, ούτε πληρωμές, ούτε αμοιβές να πάρουν.

Άρα το ερώτημά μου, κύριε Τσακαλώτε, είναι: Πρώτον, η τρόικα το ζήτησε και τώρα νομοθετείτε εντελώς αντίθετα από ό,τι πριν από δέκα ημέρες; Δεύτερον, και πιο σημαντικό, κινδυνεύουν τα Ελληνικά Αμυντικά Συστήματα με κλείσιμο; Το γνωρίζουν οι εργαζόμενοι;

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Αμυρά. Θα απαντήσει ο Υπουργός όποτε το εκτιμήσει.

Η κ. Διαμάντω Μανωλάκου, Βουλευτής του Κομμουνιστικού Κόμματος Ελλάδας, έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Η κατρακύλα δεν έχει τέλος, τόσο ως προς το περιεχόμενο της αντιλαϊκής, αντιδραστικής πολιτικής των άγριων μέτρων-φωτιά όσο και της διαδικασίας fast track, ώστε να μην υπάρχει χρόνος αναφοράς και καταδίκης της πληθώρας των βάρβαρων μέτρων που περιμένουν τον λαό, αλλά ούτε και ανάδειξης της ίδιας αντίληψης της Κυβέρνησης με τα κόμματα της Αντιπολίτευσης, και ας παριστάνουν και δίνουν μάχες εντυπώσεων ότι διαφωνούν μαζί σας.

Μαζί και παρέα στηρίζετε την ίδια στρατηγική του κεφαλαίου και της κερδοφορίας του, σε βάρος του εισοδήματος και των αναγκών της λαϊκής οικογένειας, που την εξοντώνετε, την τσακίζετε στην κυριολεξία. Περνάτε νέες, περισσότερες θηλιές στη ζωή τους. Δεν σας ψήφισαν γι’ αυτό. Και μην επικαλείστε το ποσοστό που πήρατε.

Πολλά δεν καταπίνονται. Όμως, δεν καταπίνεται με τίποτε ότι καταργήσατε το ΕΚΑΣ σε φτωχοσυνταξιούχους και ζητάτε αναδρομικά τα κομμένα και καμαρώνετε ότι διευκολύνετε την επιστροφή τους με δόσεις. Ντροπή! Δυο φορές ντροπή!

Η κοροϊδία σας δεν έχει τέλος. Θα μείνετε στην ιστορία ως «ληστές της φτωχολογιάς». Ναι, το ΚΚΕ καταθέτει τροπολογία για να παραμείνει το ΕΚΑΣ, και ας το απορρίψετε. Να μαθευτεί ότι από τη σφαγή τους ΕΚΑΣ τριακόσιες εβδομήντα χιλιάδες χαμηλοσυνταξιούχοι οδηγούνται κάτω από το όριο της φτώχειας με μείωση εισοδήματος μέχρι και 25%.

Συνεχίζεται η απανθρωπιά με την αγροτιά. Μετά τον τριπλασιασμό, τουλάχιστον, των ασφαλιστικών εισφορών με φοροληστεία, συνεχίζετε με αυξήσεις ΦΠΑ 24% για αγροτικά εφόδια, αυξήσεις στον ΕΝΦΙΑ, στα αγροτεμάχια, στο πετρέλαιο και σε άλλα που αυξάνουν το κόστος παραγωγής, σε συνδυασμό μάλιστα με την αυστηροποίηση στο κατά κύριο επάγγελμα αγρότη, ζητώντας πάνω από το 50% να προέρχεται από την αγροτική δραστηριότητα.

Χτυπάτε έτσι τους μικρούς που για να επιβιώσουν, αναγκάζονται να κάνουν και άλλη δουλειά. Δεν τους αναγνωρίζετε ως αγρότες με αφορολόγητο 8.600 ευρώ. Κόβεται μερικές επιδοτήσεις. Τους φτωχοποιείτε. Διώχνετε άμεσα, βίαια τους μικρούς αγρότες που κάνουν τον καφετζή, τον κουρέα, τον μπακάλη του χωριού. Οπότε, ευκολότερα η γη, η παραγωγή, οι επιδοτήσεις των μικροπαραγωγών συγκεντρώνονται στους μεγάλους.

Χρησιμοποιείτε πολλαπλά εργαλεία εξόντωσης των μικρομεσαίων αγροτών, συνδυασμένα μεταξύ τους, ώστε να μην μείνει κανείς, ούτε ο καφετζής του χωριού. Όλοι στον καιάδα. Έτσι, υλοποιείτε με συνέπεια την αντιλαϊκή, σκληρή πολιτική της Ευρωπαϊκής Ένωσης.

Έγινε πολύς λόγος για τους δασικούς χάρτες. Η αλήθεια είναι ότι η αρμοδιότητα των δασικών υπηρεσιών για την κατάρτιση, κύρωση και τον έλεγχο των δασικών χαρτών είναι συνταγματικά κατοχυρωμένη.

Όμως, με προηγούμενες ρυθμίσεις ανατέθηκε στην ανώνυμη εταιρεία «ΚΤΗΜΑΤΙΚΗ». Συνεπώς, είναι συνταγματικά αμφισβητήσιμο. Για να αποφύγετε προσφυγές αντισυνταγματικότητας για έλλειψη προστασίας κρατικών δασών και νομιμοποίησης καταπατήσεων και άλλων αντικειμενικών προβλημάτων, φέρνετε μια ρύθμιση που είναι υποκριτική. Μας εμπαίζετε άσχημα. Γιατί η δασική υπηρεσία είναι υποστελεχωμένη χωρίς το απαραίτητο επιστημονικό προσωπικό -κυρίως δασολόγων-, χωρίς υποδομές και χρηματοδότηση.

Και σας παρακαλώ πολύ να διαβάσετε τα πρακτικά της Επιτροπής Περιβάλλοντος στις 18 Μαΐου, για να μάθετε τη συρρίκνωση των δασικών υπηρεσιών και της δασικής έρευνας.

Με ρύθμιση, λοιπόν, κάνετε την εξαίρεση κανόνα, δηλαδή ότι, όταν η Δασική Υπηρεσία δηλώσει ότι δεν είναι σε θέση να υλοποιήσει τους δασικούς χάρτες, τότε μόνο θα γίνονται από μελετητικές εταιρείες και την «ΚΤΗΜΑΤΙΚΗ Α.Ε.». Συνεπώς, υποκριτικά δίνετε την αρμοδιότητα στα υποστελεχωμένα δασαρχεία.

Δημιουργείτε άλλοθι για την αναθεώρηση του έργου των δασικών χαρτών, αφού ουσιαστικά χωρίς όρους και προϋποθέσεις τα δίνετε σε ιδιωτικές εταιρείες. Και αυτό το ονομάζετε συνεργασία με το δημόσιο.

Ακόμα αποχαρακτηρίζονται και δεν περιλαμβάνονται στους δασικούς χάρτες οικισμοί που έχουν παράνομα οριοθετήσει ή δεν έχουν οριοθετήσει. Ταυτόχρονα, αποχαρακτηρίζονται και νομιμοποιούνται τα αυθαίρετα που εμφανίζονται ως οικιστικές πυκνώσεις και η βελτίωση του Υπουργού αμβλύνει μεν, αλλά δεν σταματά τη νομιμοποίηση της αυθαιρεσίας.

Επίσης, νομιμοποιούνται οι καταπατήσεις της κρατικής δασικής περιουσίας που με ευθύνη των αστικών κυβερνήσεων έχει παράνομα πολεοδομηθεί ή έχουν δημιουργηθεί παράνομοι οικισμοί. Έτσι, καταργεί κάθε νόμιμη διοικητική πράξη προστασίας της κρατικής δασικής περιουσίας. Δεν αφορά λαϊκό κόσμο. Γι’ αυτόν έχετε μόνο πρόστιμα. Απλά επιταχύνεται η ικανοποίηση των μονοπωλιακών ομίλων για ανάπτυξη επιχειρηματικής δράσης και κερδοφορίας στα δασικά υποσυστήματα.

Σε ό,τι αφορά την ανεξάρτητη ρυθμιστική αρχή και δημόσια αρχή λιμένων, έχουν τη σφραγίδα της Ευρωπαϊκής Ένωσης. Ενόψει της ιδιωτικοποίησης των λιμανιών Πειραιά, Θεσσαλονίκης και άλλων δέκα, απαλλάσσετε τα μονοπώλια που θα τα αγοράσουν από αυτά που θεωρούν βαρίδια. Αυτό σημαίνει κατάργηση συλλογικών συμβάσεων και χειρότερο ασφαλιστικό, συνταξιοδοτικό, ενώ χτυπάτε τις εργασιακές σχέσεις και τις συνδικαλιστικές ελευθερίες και αυξάνετε το κόστος των λιμενικών υπηρεσιών για τα λαϊκά στρώματα, μεγιστοποιώντας τα κέρδη των μονοπωλίων του κλάδου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οι δημαγωγικές αντεγκλήσεις της Κυβέρνησης με Νέα Δημοκρατία και ΠΑΣΟΚ για τις αρμοδιότητες της δημόσιας αρχής λιμένων είναι κάλπικη, για να κρύψετε τη συμφωνία σας στις ιδιωτικοποιήσεις. Συνεχίζετε εκεί που σταμάτησαν οι προηγούμενοι. Ο κ. Δρίτσας το είπε σαφέστατα. Η δημόσια αρχή λιμένων δεν περιλαμβάνει άσκηση επιχειρηματικής δραστηριότητας ή τη λήψη εμπορικών αποφάσεων. Απλά εποπτεύει.

Για την περιοχή, όμως, των λιπασμάτων και τις υποσχέσεις εξαίρεσης από την ιδιωτικοποίηση δεν λέτε τίποτα. Τσιμουδιά! Εμπαιγμός και στο Κερατσίνι, λοιπόν;

Επίσης, προκλητικές οι φοροαπαλλαγές και τα προνόμια στη «FRAPORT». Δεν μπορώ να πω περισσότερα. Είναι για την ιδιωτικοποίηση των αεροδρομίων. Κράτος εν κράτει.

Η πολιτική σας, λοιπόν, είναι ολοφάνερα ταξική. Χαίρεται ο Σύνδεσμος Ελλήνων Βιομηχάνων, αλλά και τα κόμματα της Αντιπολίτευσης, ειδικά εκείνα που διεκδικούν εξουσία, γιατί κάνετε καλά τη βρώμικη δουλειά. Ελπίζουν ότι θα την αποφύγουν, όταν η αστική τάξη τα καλέσει να σας διαδεχθούν.

Στο χέρι του λαού είναι να δείξει τη δύναμή του, να μη νομιμοποιήσει και να αναθρέψει αντιλαϊκές πολιτικές που σκοτώνουν χωρίς όπλα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Διαμάντω Μανωλάκου, Βουλευτίνα του Κομμουνιστικού Κόμματος Ελλάδας.

Το λόγο έχει η κ. Αικατερίνη Μάρκου, Βουλευτίνα από το Ποτάμι.

**ΑΙΚΑΤΕΡΙΝΗ ΜΑΡΚΟΥ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, τα κατάφερε η Κυβέρνηση μια χαρά. Ό,τι λόγια και να πεις, είναι κούφια. Μέσα σε τέτοιο θόρυβο λαϊκισμού και ασυναρτησίας, μέσα σε μια τέτοια παρακμή και ξεπεσμό, μέσα σε μια τέτοια σύγχυση που σκοπίμως έχει προκληθεί, με τέτοια ύπουλη προσπάθεια υπονόμευσης αξιών του πολιτεύματος της αστικής δημοκρατίας, του δυτικού τρόπου του να ζει κανείς με στοιχειώδη αλήθεια και αξιοπρέπεια, ό,τι λόγια και να πεις, φαντάζουν κούφια.

Η αφύσικη στροφή της Κυβέρνησης απειλεί να γκρεμίσει την αξιοπιστία ολόκληρου του πολιτικού συστήματος. Τρέφει, όμως, τον μηδενισμό της Κυβέρνησης, την ιδέα ότι τίποτα δεν γίνεται, ότι οι πολιτικοί είναι όλοι αναξιόπιστοι, ότι οτιδήποτε και αν ειπωθεί στον δημόσιο χώρο, δεν έχει πια καμμία αξία, γιατί μπορεί να αναιρεθεί χωρίς αιδώ. Έτσι οι πολίτες εθίζονται στο τίποτα, αφού η Κυβέρνηση δεν πρεσβεύει τίποτα. Από το περσινό δημοψήφισμα που προσβάλλει τη νοημοσύνη μας και απειλεί τη χώρα με καταστροφή, στη σημερινή αυταπάτη ότι το περιεχόμενο αυτής της συμφωνίας κάνει τη χώρα να γυρίσει σελίδα στην ανάπτυξη. Τη μια μέρα δήθεν ριζοσπάστης αριστερός επαναστάτης, την άλλη συστημικός οπαδός. Άντε να βγάλει άκρη ο ψηφοφόρος. Πολύ φυσιολογικά όλα αυτά θα μου πείτε. Όταν ξεκινάς από τις αδιανόητες κοτσάνες του προγράμματος Θεσσαλονίκης και καταλήγεις στα 99 χρόνια παραχώρησης της δημόσιας περιουσίας με πιθανή δυνατότητα ανανέωσης της σύμβασης από τα τρισέγγονά μας, καταλαβαίνει κανείς ότι δεν μπορεί να υπάρχει τίποτα, καμμία πεποίθηση, καμμία σταθερά, καμμία ιδέα, καμμία έτοιμη πολιτική πρόταση.

Υπάρχει, λοιπόν, νόημα να συζητάμε για την ουσία αυτού του νομοσχεδίου; Υπάρχει βέβαια και ένα αστείο επιχείρημα, ότι η προηγούμενη Βουλή ψήφισε τη συμφωνία πέρυσι το καλοκαίρι με συντριπτική πλειοψηφία. Ναι, την ψηφίσαμε, αλλά πρώτον ήταν ένα αποτέλεσμα 100% του προηγούμενου άθλιου εξαμήνου και δεύτερον, δεν ψήφισε κανείς το σημερινό περιεχόμενό της, τα συγκεκριμένα μέτρα, τη φοροεπιδρομή με τη σφραγίδα του ΣΥΡΙΖΑ. Κι όμως, δεν υπάρχουν λόγια να περιγράψει κανείς την υποκρισία, το αδίστακτο, τον κυνισμό, τον οπορτουνισμό, την αφύσικη πολιτική στροφή, που τρίβετε με χαμόγελο στο πρόσωπο των ψηφοφόρων λέγοντας «μα, εσύ με ψήφισες τον Σεπτέμβριο κι εγώ σου τα είχα πει».

Τα συγχαρητήριά μου, όμως, πάνε πάνω απ’ όλα στους πιστωτές. Τι κι αν το πρώτο πρόγραμμα του 2010-2012 πετάχτηκε στα σκουπίδια από τη φοροεπιδρομή σε ό,τι κινείται, εσείς το βιολί σας. Ντροπή δεν υπάρχει ούτε και εκεί. Γράφετε πρώτα τις χιλιάδες σελίδες μόνοι σας, αφήνετε τον άνθρωπο με το ελαφρύ σακίδιο να βάλει ό,τι φόρο του κατέβει και μετά δηλώνετε ότι αυτά είναι της Κυβέρνησης και όχι δικά σας και ότι ζητάτε μια εγγύηση. Δηλαδή; Έναν κόφτη- υποθήκη, για να είστε εξασφαλισμένοι. Λουστείτε τώρα, κύριοι δανειστές, την απίθανη αυτή Κυβέρνηση και μην επιχαίρετε γιατί τα μέτρα θα περάσουν, γιατί όπως λέτε, μόνο αυτοί μπορούν να τα περάσουν. Και μετά τι θα γίνει θα μας πείτε;

Και ο κ. Τόμσεν γράφει περισπούδαστα άρθρα, λέγοντας ότι οι περικοπές στις δαπάνες δεν μπορούν να γίνουν. Ο κ. Καρανίκας; Είναι απαραίτητος δηλαδή; Και τι παραλογισμός είναι αυτός να επιβάλουμε λιτότητα μέσω απίθανων φόρων, για να εισπράξουμε 1-2 δισεκατομμύρια ακόμη, όταν έχετε δανείσει 250. Έλεος! Δανείστε μας 251 και εμποδίστε τη φοροεπιδρομή. Θα σηκωθεί ο Κέινς από τον τάφο του. Το ζήτημα είναι να τρέξει η οικονομία λίγο, να υπάρξει λίγη ζήτηση, να γίνουν λίγες δουλειές παραπάνω και εισοδήματα και όχι να βάλουμε κόφτη στο ηλεκτρονικό τσιγάρο. Δηλαδή, τι του λέμε του καπνιστή; Ξεκίνα ξανά το κανονικό τσιγάρο; Είναι εντελώς φαιδρό, δεν το καταλαβαίνετε;

Κρίμα, γιατί πρέπει να το πω. Διαβάζοντας το καινούργιο μνημόνιο, υπάρχουν πολλά σοβαρά τεχνικά ζητήματα προς συζήτηση. Από τα ολοήμερα σχολεία μέχρι τις μεταρρυθμίσεις στη δικαιοσύνη. Αλλά αυτά, φαντάζομαι, θα χαθούν πάλι μέσα σε αυτή την κατάσταση της βροχής των φόρων, στις ανελαστικές δαπάνες του μεσαίου πολίτη. Ό,τι έγινε, δηλαδή, σε όλα τα μνημόνια. Τα υπονομεύσατε και εσείς οι ίδιοι.

Θέλω να επιμείνω λίγο στη φοροεπιδρομή, στα φυσικά πρόσωπα και στους μικρομεσαίους. Τίτλοι τέλους για τη μικρομεσαία επιχειρηματικότητα, κυρίες και κύριοι. Οι ΣΥΡΙΖΑ-ΑΝΕΛ φαίνεται ότι θέλουν ζοφερό καπιταλισμό των πολυεθνικών, όχι μικρομεσαίους και άλλα τέτοια. Με τους μεγάλους, η διαπραγμάτευση έχει περιεχόμενο. Ξέρουμε όλοι τι είδους. Ξέρουμε όλοι το πώς οικοδομούνται τα καθεστώτα.

Ωραία, θα μου πείτε. Και όλα αυτά με εκατόν πενήντα τρεις Βουλευτές; Δεν υπάρχει έστω ένας που να διαφωνεί, βρε αδερφέ; Ούτε ένας, να πει μια κουβέντα, κάτι; Εδώ, στην Κυβέρνηση των Σαμαροβενιζέλων, που λέγατε, όλο και κάποια διαρροή υπήρχε. Εδώ τίποτα; Δεκτόν; Μπράβο σας! Εδώ δεν μιλάμε για Βουλευτές, αλλά μιλάμε για κανονικούς οπαδούς. Να στείλω και τα χαιρετίσματά μου στους γενναίους πενήντα τρεις του κ. Τσακαλώτου.

Επί τη ευκαιρία, να σας πω ή μάλλον να ρωτήσω ανοιχτά: Υπάρχει κάποιου άλλου είδους στήριξη; Τα στελέχη του ΠΑΣΟΚ που έχουν προσχωρήσει στον ΣΥΡΙΖΑ και αυτά που γλείφουν όπου βρουν, για να εισέλθουν τώρα, είναι γνωστά. Μια κουβέντα για τις κρυφές διαδρομές παραγόντων της καταστροφικής Κυβέρνησης 2004-2009 προς τον ΣΥΡΙΖΑ δεν πρέπει επιτέλους να ειπωθεί; Ακόμα και η επίσημη Νέα Δημοκρατία κάνει πλέον κάποια αυτοκριτική για το παρελθόν της. Τον ΣΥΡΙΖΑ να λέει τίποτα γι’ αυτήν την καταστροφική περίοδο του κ. Καραμανλή, που χρεοκόπησε τη χώρα, δεν έχω ακούσει. Μούγκα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τι συμβαίνει εδώ, ρε παιδιά; Νομίζετε ότι θα μείνουν κρυφά αυτά; Η Νέμεσις δεν θα αργήσει και ο πέλεκυς της ιστορίας θα είναι πιο βαρύς από ό,τι ο πέλεκυς του ΣΥΡΙΖΑ. Η Κυβέρνηση πατά πάνω στον μιθριδατισμό, πάνω στην εξάντληση των πολιτών από την ανεπάρκεια του πολιτικού συστήματος, από τα μέτρα, από την κρίση, από την κατάσταση που δεν λέει να βελτιωθεί, από το ότι δεν ξέρει τι να πιστέψει. Κυριαρχείται από έναν συνδυασμό αισθημάτων μηδενισμού και κυνισμού, που καταστρέφει κάτι πολύ περισσότερο από την οικονομική δομή της χώρας, καταστρέφει τον σπόνδυλο που στρέφεται η κοινωνία ευτελίζοντας κάθε αξία και κάθε αρχή.

Κυρίες και κύριοι Βουλευτές του ΣΥΡΙΖΑ και των ΑΝΕΛ, όπως έλεγε και ο μεγάλος Αμερικανός Πρόεδρος Λίντον Τζόνσον: «Τώρα πρέπει να αποφασίσεις το πώς θέλεις να σε θυμάται η ιστορία». Και δεν έχετε πολύ ώρα για να το αποφασίσετε αυτό, κυρίες και κύριοι Βουλευτές της Συμπολίτευσης, εάν δεν είναι ήδη πολύ αργά.

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τη Βουλευτή του Ποταμιού, κ. Αικατερίνη Μάρκου.

Τον λόγο έχει ο κ. Αθανάσιος Παπαχριστόπουλος, Βουλευτής των Ανεξαρτήτων Ελλήνων.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Σας ευχαριστώ, κύριε Πρόεδρε.

Πύρινοι λόγοι εκτοξεύονται εδώ και τρεις μέρες, με πάθος μεγάλο, θα έλεγα με απίστευτη μανία, μερικές φορές και μίσος. Και τι δεν έχω ακούσει τις τελευταίες ημέρες. Τα «φοροκαταιγίδες» και αυτά είναι ήπια. Έχω ακούσει ότι είμαι πολιτικός απατεώνας, πολιτικός τυχοδιώκτης, όχι εγώ προσωπικά, τα κόμματα που στηρίζουν.

Επειδή, η ανθρωπογεωγραφία αυτής της Βουλής είναι γνωστή, θέλω να κάνω μερικές υπενθυμίσεις, γιατί κάποιοι έχουν επιλεκτική μνήμη και έχουν ξεχάσει και τη λέξη αυτοκριτική και το παρελθόν.

Εδώ και κάμποσα χρόνια, εκατό οικογένειες, στην κυριολεξία εκατό, με κάποιους εκφραστές -και εννοώ πολιτικό προσωπικό- έκαναν ό,τι ήθελαν στην ελληνική κοινωνία. Θέλω να θυμίσω μερικά πρόσφατα, να μην πάω στα παλιά. Από τον Κατρούγκαλο ζητήσανε συγγνώμη για τη λάσπη που του ρίχνανε. Από τον Σπίρτζη και τον Παππά επίσης ζητήσανε συγγνώμη. Από τον Πρωθυπουργό της χώρας ζητήσανε συγγνώμη, όταν ακούσαμε ότι το σπίτι του το πήρε σε πλειστηριασμό, το σπίτι που γεννήθηκε. Από τον Πρόεδρο της Δημοκρατίας, έναν άνθρωπο που έχει κάνει μια τεράστια πορεία, όταν τους έκανε μερικά μαθήματα παιδείας, του Πρωταγόρα, και έβγαλαν ανακοίνωση ότι θέλει να μας πάει στη δραχμή.

Η λέξη μιντιακή δικτατορία ήταν άγνωστη σε αυτήν τη Βουλή. Όταν ήρθε ο νόμος για να αλλάξει το μιντιακό τοπίο, είδαμε τρία κόμματα, το Ποτάμι, το ΠΑΣΟΚ και τη Νέα Δημοκρατία, με απίστευτη επιμονή να μη θέλουν να τον αλλάξουν.

Πάμε σε άλλη ανθρωπογεωγραφία. Φοροδιαφυγή, μια μεγάλη μάστιγα. Να δούμε τι αξιοπιστία έχουν οι σημερινοί λόγοι και ποιοι άνθρωποι τους εκστομίζουν.

Αν ψάξετε με λεπτομέρεια τη λίστα Λαγκάρντ –δεν θέλω να ξαναναφερθώ σε ονόματα, τα έχω πει πενήντα φορές, είναι δημοσιευμένα- οι μισοί της λίστας είναι άνθρωποι που ανήκουν κυρίως στο κόμμα της Αξιωματικής Αντιπολίτευσης. Στη λίστα Μπόγιαρνς, στα Panama Papers, αν ψάξει κανείς με προσοχή, θα δει ποιοι φοροδιαφεύγουν και πιθανότατα να καλύπτουν άλλους. Όλη η παρέα του πρώην Πρωθυπουργού ή μεγάλο κομμάτι της είναι σε αυτήν τη λίστα.

**ΔΗΜΗΤΡΙΟΣ ΚΥΡΙΑΖΙΔΗΣ:** Βρε Θανάση, μας τα είπες αυτά. Πες και κάτι άλλο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Σας ενοχλεί. Η λέξη διαπλοκή και η λέξη διαφθορά. Για πολλούς εδώ μέσα είναι ενοχλητικές λέξεις. Για εμένα όχι!

Ακούστε λίγο. Ο Σίκατσεκ πριν κάμποσο καιρό έδωσε εκατόν τόσα ονόματα Ελλήνων πολιτικών που είχαν δωροδοκηθεί από τη «SIEMENS». Δεν είδα κανένα ζήλο αυτά τα ονόματα να έρθουν στην επιφάνεια, να τα μάθουμε κι εμείς. Απεναντίας, άκουσα την κ. Ντόρα Μπακογιάννη, που θέλει να μας κλείσει φυλακή, δύο και τρεις φορές.

Θέλω επίσης, για να μην ξεχνιόμαστε, να θυμίσω την πρόσφατη περίπτωση εκείνου, που όποιος τολμούσε να τον ακουμπήσει –αναφέρομαι στον Ανδρέα Μαρτίνη- τον εξόντωνε. Δεν έχω ένα παράδειγμα, αλλά πενήντα ένα. Όταν ο διεθνής Ερυθρός Σταυρός τον απέπεμψε, δεν κουνήθηκε φύλλο στην ελληνική επικράτεια. Γιατί, βρε παιδιά, τον απέπεμψε ο διεθνής Ερυθρός Σταυρός; Μήπως θα πρέπει να ψάξετε καλύτερα στο διοικητικό συμβούλιο του Ερυθρού Σταυρού, να δείτε ποιες οικογένειες συμμετείχαν; Δεν ήταν μόνο ο Ψυχάρης. Κάνετε λάθος. Ψάξτε να βρείτε και τα υπόλοιπα ονόματα.

Ποιοι στήριζαν και στηρίζουν ακόμα τον κ. Βγενόπουλο; Δεν τον ψάχνει ένα κόμμα τον κ. Βγενόπουλο. Τον ψάχνει όλη η Κυπριακή Δημοκρατία. Και με δικαστικά τερτίπια, που πίσω τους ξέρουμε ποιοι κρύβονται, φροντίζει να αποφεύγει να απολογηθεί στην κυπριακή δικαιοσύνη. Θέλετε να σας θυμίσω ποιοι άνθρωποι είναι πίσω από τον Βγενόπουλο και ποιοι ήταν στα περίφημα Γουότερ Πράις Papers. Άλλα papers. Τα έχω πει πολλές φορές. Αυτή είναι η αξιοπιστία αυτών που βγάζουν πύρινους λόγους μέσα σε αυτήν την Αίθουσα.

Ερχόμαστε στα σημερινά. Ναι, φίλες και φίλοι, ναι, συνάδελφοι, κανείς δεν θέλει να χρωστάει ένα δυσβάσταχτο χρέος. Να μιλήσουμε αντρίκια; Και μην με εγκαλέσετε για σεξιστική έκφραση. Είναι μια έκφραση που την λέμε.

Ποιος έφτασε το χρέος από το 120% στο 180%; Ο ΣΥΡΙΖΑ και οι Ανεξάρτητοι Έλληνες ή ο Βαρουφάκης; Ποιος το έφτασε; Ποιος αφαίρεσε το ένα τέταρτο από το εισόδημα των Ελλήνων πολιτών; Ποιος πραγματικά έριξε στην ανεργία ενάμισι εκατομμύριο Έλληνες πολίτες; Να απαντήσουμε ειλικρινά σε αυτά τα ερωτήματα;

Εγώ είμαι από τους τελευταίους που δεν θα κάνω αυτοκριτική. Ναι, και άπειροι είμαστε και επιλογές λάθος κάναμε και άγνοια κινδύνου είχαμε. Ποτέ, μα ποτέ δεν βάλαμε το χέρι στο μέλι! Ποτέ! Κι όσες φορές φροντίσατε με βρόμικο τρόπο να βάλετε μέσα στο κάδρο κάποιους ανθρώπους, σας έφερε ο Σταθάκης εδώ τα τριάντα τρία ακίνητα, που τον χρέωσαν είκοσι έξι ευρώ. Κατάντια!

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έχω ένα λεπτό; Αν δεν έχω σταματάω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Έχετε. Συνεχίστε, κύριε συνάδελφε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν θέλω να πω περισσότερα. Θέλω να πω το εξής, γιατί δεν μου αρέσει η μιζέρια. Αναγκάζομαι να το κάνω. Συγχωρείστε μου και μια μικρή απρέπεια: Όποιος τολμήσει και βάλει το χέρι του πάλι στο μέλι, θα του κοπεί από το σβέρκο. Γιατί το λέω αυτό; Διότι κι εγώ κι άλλοι εκατό εδώ, μέσα σε αυτήν τη Βουλή, είμαστε αποφασισμένοι για τη διαφθορά, τη διαπλοκή, τη φοροδιαφυγή, τη μιντιακή δικτατορία και την κάθαρση του πολιτικού προσωπικού. Διότι πιστεύω σε όλα τα κόμματα υπάρχουν έντιμοι Βουλευτές. Το λέω και το εννοώ. Αυτό είναι για εμάς προϋπόθεση για να προχωρήσει η χώρα.

Αυτήν τη στιγμή –και τελειώνω, κύριε Πρόεδρε- το δημοψήφισμα της Βρετανίας, οι μαγκιές του Ερντογάν, το μεταναστευτικό, οι εκλογές στην Ισπανία, είναι μια φοβερή συγκυρία. Και είδαμε ακόμα και το ΔΝΤ να βάζει νερό στο κρασί του και τον Σόιμπλε να βάζει νερό στο κρασί του.

Την Τρίτη ξημερώνει μια άλλη ιστορική μέρα κι εσείς ζητάτε εκλογές. Ρωτήστε τους επιχειρηματίες τους δικούς σας αν τις θέλανε. Ρωτήστε τους, να δούμε τι θα πούνε. Ένα μόνο ευνοούσαν οι εκλογές, την παραγραφή αδικημάτων των επιόρκων. Τίποτε άλλο.

Και σας λέω το εξής: Η χώρα θα μπει σε ήρεμα νερά κι εμείς πραγματικά θα κληθούμε για μια καινούρια πραγματικότητα κι εκεί μένει να αποδείξουμε αν είμαστε ικανοί να απορροφήσουμε τη μεγαλύτερη, την πιο γιγάντια ένεση ρευστότητας που γίνεται αυτήν τη στιγμή στη χώρα μας. Για όσους θέλουν, ας κάτσουν να δουν τα νούμερα.

Συγχωρήστε μου την ένταση. Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ τον κ. Αθανάσιο Παπαχριστόπουλο.

Για να κλείσει ο πρώτος κύκλος, τον λόγο έχει ο κ. Δημήτριος Καβαδέλλας, Βουλευτής της Ένωσης Κεντρώων.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ, κύριε Πρόεδρε.

Θέλω να αποφύγω να μιλήσω με αριθμούς. Να μιλήσουμε λιγάκι πιο ανθρώπινα μήπως και γίνουμε κατανοητοί. Είναι η τελευταία απόπειρα, η τελευταία προσπάθεια μήπως και συγκινηθείτε, γιατί από την Κυριακή και μετά μπαίνει ταφόπλακα στη μεσαία τάξη. Ήδη έχουν διαλυθεί όλοι.

Εγώ σας το λέω, είμαι αρχιτέκτονας μηχανικός κι έχει τρία χρόνια να χτυπήσει το τηλέφωνό μου. Τα βάλατε με την οικοδομή, οι από εδώ κύριοι. Τα βάλανε με όποιον είχε μια πισίνα. Αυτός που έχει την πισίνα πάει και κάνει το μπάνιο του στη Μύκονο, έχει το σκάφος του ή πάει στο Χίλτον και απολαμβάνει και το ποτό του. Ξέρετε ποιοι έπαθαν τη ζημιά; Όχι αυτός που είχε την πισίνα, αλλά αυτός που πήγαινε και καθάριζε την πισίνα, αυτός που έφερνε το φίλτρο, αυτός που φρόντιζε τον καυστήρα, αυτός που μάζευε τα σκουπιδάκια τριγύρω που αφήναν οι κυρίες.

Με τα κόλπα σας και τις ανοησίες, τα τεκμήρια αυτοί από εδώ τα έβαλαν, αλλά εσείς τα συνεχίσατε. Αυτό είναι μια τροχοπέδη για την οικονομία. Αυτές οι αριστερίστικες τακτικές.

Τώρα έρχεται το διαζύγιο, κύριοι, και αφορά τους ψηφοφόρους σας. Διότι προ ημερών σάς έδιναν οι δημοσκοπήσεις 15%. Δεν ξέρω τι δημοσκοπήσεις είναι αυτές. Εγώ πήγα στη λαϊκή χθες να πάρω κάτι φράουλες και τι κατάρες άκουγα δεν λέγεται. Ήταν και αγοραία λόγια, που δεν επιτρέπεται σε αυτήν την Αίθουσα να τα πω, αλλά αυτή είναι η πραγματικότητα.

Και δεν φταίτε εσείς. Εσείς ίσως εξαπατάσθε από έναν αυταπατώμενο Πρωθυπουργό, ο οποίος μας είχε φέρει τον Μαδούρο και μας τον έλεγε φοβερό τύπο και ότι λύσεις έχει και θα τους κάνει όλους λεφτάδες και ότι εκεί τα πετρέλαια ρέουν, στη Βενεζουέλα. Και αν πετάξεις λίγη ζάχαρη σε καμμιά πλατεία, θα σκοτωθούν για να την πάρουν. Είναι χειρότερα και από τα τότε κομμουνιστικά καθεστώτα, τα σταλινικού τύπου.

Λοιπόν, τον πεσμένο δεν τον πολεμάμε κι εσείς έχετε καταπέσει στη συνείδηση του κόσμου, γι’ αυτό θα είμαι ευγενικός μαζί σας. Ξέρω ότι τα βάζω και με τη συνείδησή σας. Είστε έντιμοι άνθρωποι όλοι, απλώς έχετε παγιδευτεί και δεν μπορείτε να κάνετε πίσω.

Αναρωτιέμαι αν έχετε τόσες αυταπάτες. Είναι όντως αυταπάτη αυτή η ιστορία; Είστε ασυνεπείς με την ιδεολογία σας; Δηλώνετε αριστεροί και κομμουνιστές οι περισσότεροι, άρα είστε απόλυτα συνεπείς με αυτά που συμβαίνουν. Διότι ο κομμουνιστής τι λέει; Ότι ο εχθρός των λαϊκών μαζών είναι αυτός που έχει μια επιχείρηση και έχει τρεις υπολοίπους μέσα και τους πίνει το αίμα, άρα να του χώσουμε εκεί πέρα φορολογία. Κι ο άλλος που έχει ένα σπιτάκι σε μια γωνία, πώς το έκανε; Φαντάζεστε πως κάπου θα έκλεψε πάλι τον κόπο και τον μόχθο αυτουνού που δεν έχει σπίτι και οπωσδήποτε, επειδή είναι κλέφτης και ληστής του κόπου και σφετεριστής, κι αυτού βάλ’ του ΕΝΦΙΑ. Αυτόν τον ΕΝΦΙΑ που θα καταργούσατε με ένα νόμο κι ένα άρθρο, όπως το λέγατε το ποιηματάκι. Λοιπόν, είστε απόλυτα συνεπείς.

Η Νέα Δημοκρατία και το ΠΑΣΟΚ δεν είναι συνεπείς, διότι αυτοί έφεραν τα πρώτα κομμουνιστικού τύπου φορολογικά μέτρα και κάτι τεκμήρια. Έχεις αυτοκίνητο μεγάλο; Βέβαια. Αυτοί το έφεραν, αυτοί το εφαρμόσανε. Και τι δεν σκεφτήκανε.

Ευτυχώς, όμως, κάνατε κάποιες σπουδαίες μεταρρυθμίσεις. Την ομάδα Δέλτα την ονομάσατε Όμικρον και βαφτίσατε την τρόικα θεσμούς, τους τοκογλύφους εταίρους, το μνημόνιο συμφωνία, τα ψέματα τα είπατε αυταπάτες. Βρήκατε επενδυτές ανάμεσα στους πρόσφυγες, οι οποίοι προς το παρόν λιάζονταν, γιατί σκεφτόντουσαν, αφού κάνουν διακοπές, πού θα επενδύσουν τα χρήματά τους. Κάνατε, βέβαια, και πειράματα πολύ ωραία με τον Βαρουφάκη, ο οποίος είχε μια απόλυτα επιτυχημένη διαπραγμάτευση δημιουργικής ασάφειας, η οποία έφερε τα capital controls και την ταφόπλακα στους ελεύθερους επαγγελματίες.

Τώρα τα νταούλια τα χτυπάνε στην Ευρώπη και χορεύουμε εμείς, όσο μπορούμε να χορεύουμε ακόμη, γιατί εγώ έχω κουραστεί να χορεύω και μάλλον πάω για τα βουνά. Αλήθεια, τώρα που το σκέφτομαι, είναι καλά να πάω να χτίσω εκεί πέρα κάτι και να αποτραβηχτώ απ’ αυτόν τον τρελό κόσμο.

Επίσης, κάνατε και κάτι το οποίο είναι πάρα πολύ άσχημο. Βγάλατε την Ελλάδα από τη Σένγκεν πρακτικά, διότι έκλεισαν τα βόρεια σύνορα και όχι μόνο αυτό, ήρθαν και αυτοί οι Σκοπιανοί, μπήκαν μέσα στο ελληνικό έδαφος και πυροβολούσαν εντός του ελληνικού εδάφους. Ασχέτως αν δεν μπήκαν στο ελληνικό έδαφος, που είπε ο Υπουργός ότι ήταν μια ζώνη κ.λπ., πυροβολούσαν εντός του ελληνικού εδάφους. Δεν υπήρχε ένας Έλληνας στρατιώτης εκεί να ανταποδώσει; Τόσο πια;

(Θόρυβος στην Αίθουσα)

Έτσι είναι, κύριοι. Ακούστε. Τους είπατε, λοιπόν, ότι θα έλθουν εδώ αυτοί οι κακόμοιροι οι πρόσφυγες, οι οποίοι τι έγιναν; Έξι χιλιάδες έχω μάθει ότι πνιγήκαν.

Εδώ πέρα έχω μια επιγραφή. Λέγαμε τώρα αστεία, αλλά θα συγκινηθείτε τώρα. Εγώ την πιάνω και τρέμει το χέρι μου. Τι λέει; «Άγνωστο κοριτσάκι τριών ετών…» -ταφόπλακα είναι αυτή- «…Ημερομηνία ταφής…» -έχει τον αριθμό πάνω- «…26.1.2016». Αυτό θα μπορούσε να είναι το παιδάκι κάποιου από εσάς ή το εγγονάκι.

Γιατί ήρθαν αυτοί εδώ; Γιατί τους είπαν ότι το Αιγαίο δεν έχει σύνορα και θα βγείτε από εκεί και θα πάτε στην Ευρώπη. Φρούδες ελπίδες. Οι άνθρωποι, λοιπόν, πέρασαν από εδώ και πολλοί πνιγήκαν.

Μπορώ να σας πω και κάτι άλλο; Γιατί δεν έχει σύνορα το Αιγαίο; Ρωτήστε τη μάνα του αεροπόρου, που έχει υγρό τάφο εκεί στο Αιγαίο, να μας πει αν έχει σύνορα το Αιγαίο, ή του ναύτη ή του Έλληνα στρατιώτη. Το Αιγαίο έχει σύνορα.

Βλέπω ότι ο χρόνος μου περνάει και δεν θέλω να σας φάω τον χρόνο, γιατί θέλω να είμαι συνεπής, όπως είμαι πάντα. Θα πάω στην ουσία.

Τα άρθρα 191, 192 είναι μια σύμβαση δουλείας. Εμείς το καταψηφίζουμε, βέβαια, το νομοσχέδιο. Δεν το συζητάμε. Μπορεί κάνα δύο αρθράκια εκεί για τις offshore εταιρείες να είναι καλά και να συμφωνούμε, όπως και σε κάποια άλλα, που είναι λεπτομέρειες μπροστά στο φορολογικό αυτό που μας έρχεται. Ο κόφτης είναι το κρεβάτι του Προκρούστη. Όποιος δεν είναι και δεν ταιριάζει, τον τραβάμε και τον πετάμε ή του άλλου του κόβουμε τα πόδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μερικά δευτερόλεπτα.

Αυτός ο κόφτης, λοιπόν, θα ήταν ουσιαστικά ένα καλό πράγμα, υπό την έννοια ότι θα ήταν αλλιώς διαμορφωμένο και ελαστικοποιημένο. Κόβετε τη χρηματοδότηση, κόβετε τα χρήματα από την Εθνική Άμυνα και αφήνουμε τους εργολάβους να εισπράττουν.

Δεν υπάρχει καμμία έννοια εδώ πέρα και υποψία μέτρων ανάπτυξης, οπότε κλείνοντας θα σας πω ότι αυτό το ΕΚΑΣ το έπαιρναν κάποιοι φτωχοί άνθρωποι. Εντάξει, τους το κόψατε. Ας μην τους βάλετε να πληρώσουν και από πάνω. Δικό σας λάθος ήταν. Μετά από την απομάκρυνση εκ του ταμείου, λέει, ουδέν λάθος αναγνωρίζεται.

Οπότε, σας χαιρετώ, σας ευχαριστώ και ελπίζω, κύριοι, να φερθείτε λογικά και όχι συλλογικά, όπως ψηφίζετε.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Κοινοβουλευτικός Εκπρόσωπος από το Ποτάμι, ο κ. Σπυρίδων Δανέλλης.

Κύριε Δανέλλη, έχετε τον λόγο για δώδεκα λεπτά.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το συζητούμενο νομοσχέδιο είναι μια φωτογραφία της εικόνας μας στον υπόλοιπο κόσμο. Η χώρα είναι αναξιόπιστη. Μια ειδική περίπτωση ανάμεσα στις κανονικές ευρωπαϊκές χώρες.

Αυτό, βεβαίως, δεν συνέβη χθες. Η αναξιοπιστία δεν δημιουργείται στον ενάμιση χρόνο. Κορυφώνεται, όμως. Η αναξιοπιστία ξεκινά πολύ πριν, όταν οι κυβερνήσεις διαδέχονταν η μία την άλλη διευρύνοντας την καταστροφή, όταν ανακάλυπταν success story και έσκιζαν τα μνημόνια ή όταν συμφωνούσαν με τους εταίρους, αλλά αμέσως μετά από κάθε συμφωνία τους αντιμετώπιζαν ως κουτόφραγκους. Επέστρεφαν στη χώρα και επιδίδονταν σε έναν πόλεμο χαρακωμάτων, αρνούμενες να υλοποιήσουν οποιοδήποτε μεταρρυθμιστικό μέτρο, που θα έθιγε τον πελατειασμό και τις συντεχνίες.

Ακολούθησε η εγκληματική διαπραγμάτευση με τα πουκάμισα έξω και κάπως έτσι το πήραν απόφαση όλοι ότι είμαστε μια ειδική περίπτωση μέσα στην Ευρωζώνη.

Και επειδή σ’ αυτήν τη συγκυρία ένα πιθανό Grexit θα κόστιζε απρόβλεπτα και θα πολλαπλασίαζε την απόλυτη ρευστότητα που διακρίνει το ευρωπαϊκό τοπίο, όπως και την επικινδυνότητα να καταρρεύσει η Ευρωπαϊκή Ένωση, αποφάσισαν τουλάχιστον σ’ αυτή τη φάση -και δεν ξέρουμε στο παρακάτω- ότι η Ελλάδα θα παραμείνει στην Ευρωζώνη ως μια χώρα ειδικού καθεστώτος, ως μια ειδική, μια ξεχωριστή περίπτωση. Μια περίπτωση που απαιτεί διαρκή επιτήρηση.

Γιατί, πώς αλλιώς να ερμηνεύσουμε τα τρία νέα εργαλεία που θεσμοθετούμε σήμερα; Εργαλεία που έρχονται να αντιμετωπίσουν τις επισφάλειες που δημιουργεί η διαχρονική αναξιοπιστία της ελληνικής πλευράς για την εξυπηρέτηση του δημοσίου χρέους. Και αναφέρομαι στον διαβόητο μηχανισμό του κόφτη, στην αντικατάσταση του Ταμείου Αποκρατικοποιήσεων από την Ελληνική Εταιρεία Συμμετοχών και Περιουσίας ΑΕ, αλλά και στην Ανεξάρτητη Αρχή Δημοσίων Εσόδων, εργαλεία που απεικονίζουν την έλλειψη εμπιστοσύνης προς τη χώρα.

Πρέπει να είμαστε σαφείς και ειλικρινείς. Ο περίφημος κόφτης θα ήταν περιττός, εάν ακολουθούσαμε, όπως οφείλαμε, τις υποχρεώσεις που απορρέουν από τη δέσμη μέτρων της Ευρωζώνης, που υιοθετήθηκαν εξαιτίας τόσο της ελληνικής όσο και γενικότερα της ευρωπαϊκής οικονομικής κρίσης. Δηλαδή, το Σύμφωνο Σταθερότητας και Ανάπτυξης, τη δέσμη οδηγιών και τον Κανονισμό six-pack, την υιοθέτηση του δημοσιονομικού συμφώνου-Fiscal Compact, την ενίσχυση της κεντρικής εποπτείας των εθνικών προϋπολογισμών-two-pack και τον χρυσό κανόνα, ότι τα κράτη-μέλη έχουν την υποχρέωση να παρουσιάζουν ισοσκελισμένους ή πλεονασματικούς προϋπολογισμούς και σε περίπτωση μη επίτευξης των στόχων να λαμβάνουν αυτομάτως διορθωτικά μέτρα.

Παρ’ όλα αυτά, αυτός ο μηχανισμός, για να έχει νόημα, αλλά και για να λειτουργήσει ουσιαστικά και αποτελεσματικά, οφείλει να λειτουργήσει ως ένας μηχανισμός πρόληψης, ένας μηχανισμός που θα μπορεί να επεμβαίνει έγκαιρα και να διορθώνει λάθη και παραλείψεις, χωρίς να χρειάζεται να φθάνουμε σε νέες περικοπές μισθών ή συντάξεων.

Θα μπορούσατε να αξιοποιήσετε προς αυτήν την κατεύθυνση, της πρόληψης δηλαδή, το δημοσιονομικό συμβούλιο και το γραφείο Προϋπολογισμού της Βουλής, ώστε να μην φτάσουμε στον κόφτη.

Και για του λόγου το αληθές, πώς θα εισρεύσουν στα κρατικά ταμεία τα 2 δισεκατομμύρια ευρώ που προβλέπουμε στον φετινό προϋπολογισμό από τις ιδιωτικοποιήσεις; Πόσο κοντά βρίσκεστε στον στόχο σας, κύριοι της Κυβέρνησης; Δεν γνωρίζετε πώς ένας μη ισοσκελισμένος προϋπολογισμός σημαίνει επιπλέον μέτρα; Δεν γνωρίζετε πως αυτό θίγει ανεπανόρθωτα την αξιοπιστία της χώρας, πέρα από το κόστος στην κοινωνία και στην οικονομία;

Ήδη είμαστε στον πέμπτο μήνα και ό,τι έχει προγραμματιστεί από αποκρατικοποιήσεις προχωρά με ρυθμούς χελώνας ή παραπέμπεται στις καλένδες. Και για να είμαι πιο δίκαιος, μπλοκάρεται από τους θεατρινισμούς και τα κροκοδείλια δάκρυα συγκεκριμένων Υπουργών, που υπογράφουν και μετά βάζουν τους υφισταμένους τους να κωλυσιεργήσουν, ή από τη δυσαρμονία που φθάνει στην ανοικτή αντιπαράθεση μεταξύ κορυφαίων Υπουργών και ΤΑΙΠΕΔ ή από φαινόμενα όπως η ανατροπή σοβαρής και ώριμης επένδυσης από αψυχολόγητες αποφάσεις, όπως αυτή της Αφάντου στη Ρόδο.

Η έλλειψη σχεδιασμού σε συνδυασμό με την ανάγκη να πουλάτε κάλπικα ιδεολογήματα στο κομματικό σας ακροατήριο σας απομακρύνει από τους στόχους σας, αλλά κυρίως καταδικάζουν την χώρα σε ύφεση και οπισθοδρόμηση.

Τα όσα επώδυνα και σίγουρα μη τιμητικά για τη χώρα καλούμαστε σήμερα να ψηφίσουμε είναι απόρροια αμφιθυμίας και εγγενών αντιφάσεων. Εξαιτίας όλων αυτών, η εμπιστοσύνη χάνεται. Αυτά επιβάλλουν τον κόφτη, όπως και την αντικατάσταση του Ταμείου Αποκρατικοποιήσεων από την Ελληνική Εταιρεία Συμμετοχής και Περιουσίας ΑΕ.

Από την ίδρυση του κόμματός μας, του Ποταμιού, φωνάζαμε για την αναγκαιότητα της ουσιαστικής ανεξαρτησίας της Αρχής Δημοσίων Εσόδων. Και για αυτόν τον λόγο, εξάλλου, ψηφίσαμε ενσυνείδητα την ενίσχυση αυτής της ανεξαρτησίας πέρυσι τον Αύγουστο.

Αυτό, όμως, που φέρνετε σήμερα έχει ουσιαστική διαφορά με την αρχική συμφωνία ως προς τον προβλεπόμενο έλεγχο της Βουλής, στον οποίο αναφέρεστε και άρα δίνετε τη νομιμοποίηση της λειτουργίας αυτού του νέου θεσμού.

Είναι άλλο η δημοκρατική νομιμοποίηση, κύριοι συνάδελφοι και άλλο η δημοκρατική αναφορά, γιατί αναφορά προς τη Βουλή των Ελλήνων θα έχουμε στα πεπραγμένα τους.

Όλη η δέσμη των κρατικών αρμοδιοτήτων στον τομέα είσπραξης φόρων εκχωρείται κατά αποκλειστικότητα στη νεοσύστατη Ανεξάρτητη Αρχή Δημοσίων Εσόδων. Της εκχωρείται κατ’ ουσίαν και η αρμοδιότητα των κρατικών επενδύσεων, αφού απαιτείται σύμφωνη γνώμη της για την ένταξη έργων στο Πρόγραμμα Δημοσίων Επενδύσεων. Έχει αποκλειστική αρμοδιότητα να εκδίδει τις κανονιστικές πράξεις, που είναι αρμοδιότητας του Υπουργού, του Αναπληρωτή, καθώς και του Υφυπουργού Οικονομικών.

Η νεοσύστατη αρχή θα είναι αποκλειστικώς αρμόδια να ερμηνεύει με κανονιστικά διατάγματα και εγκυκλίους τη φορολογική και τελωνειακή νομοθεσία. Αυτό πρακτικά σημαίνει ότι η εφαρμογή της φορολογικής νομοθεσίας έχει αφεθεί εξ ολοκλήρου στα χέρια της. Ο Υπουργός μπορεί να έχει γνώμη, όπως προβλέπεται, όμως, δεν δεσμεύει την ΑΑΔΕ και αυτό δημιουργεί πρόβλημα.

Είναι προφανής η αλλαγή της φιλοσοφίας των μέτρων από εκείνα που προέβλεπε η συμφωνία του Αυγούστου. Είναι άλλο να υποστηρίζεις την ανεξαρτησία της Γενικής Γραμματείας Δημοσίων Εσόδων και άλλο ένας διορισμένος διοικητής να λειτουργεί ανεξάρτητα από την εκλεγμένη Κυβέρνηση της χώρας. Είναι άλλο να υποστηρίζουμε την αξιοποίηση της ελληνικής περιουσίας και άλλο να δημιουργείται ένα υπερταμείο, η προίκα του οποίου δεν καταγράφεται και δεν προσδιορίζεται ρητά και ξεκάθαρα.

Κυρίες και κύριοι της Κυβέρνησης, είπε ο Πρωθυπουργός πριν από λίγες μέρες –και το καλωσορίσαμε- ότι είναι καιρός να περάσουμε από το Υπουργείο Οικονομικών στο Υπουργείο Οικονομίας και Ανάπτυξης. Πρόκειται για μια φράση ωρίμανσης, αν βεβαίως την εννοεί ο κύριος Πρωθυπουργός, η οποία όμως εξαγοράστηκε με πολύ βαρύ κόστος από τον ελληνικό λαό.

Είπε, επίσης, στην ίδια ομιλία του για πρώτη φορά στον ενάμιση χρόνο διακυβέρνησής σας πως πρέπει επιτέλους να παράγουμε πλούτο. Πώς θα παραχθεί, όμως, πλούτος, ώστε να επιτύχουμε το 3,5% του πρωτογενούς πλεονάσματος, εάν δεν υποστηριχθεί η επιχειρηματικότητα;

Είστε σε θέση να υποστηρίξετε κάτι τέτοιο, ένα μεγαλειώδες πρόγραμμα ανάταξης της οικονομίας; Διότι είναι φανερό πως η επιχειρηματικότητα δεν υποβοηθείται με τη φοροεπιδρομή που νομοθετούμε και σήμερα. Για να έρθει ανάπτυξη, για να υποστηριχθεί ένα βιώσιμο παραγωγικό μοντέλο, πρέπει να κάνετε τις μεταρρυθμίσεις που αποφεύγετε να κάνετε, όπως ακριβώς τις απέφευγαν και οι προηγούμενοι, γιατί χάλαγαν τις πελατειακές σχέσεις με ομάδες επιρροής, με συντεχνίες, με την εκλογική πελατεία.

Ο κρατισμός και η κρατικοδίαιτη οικονομία μάς έφερε εδώ που μας έφερε. Όμως, αδυνατείτε ακόμα και σήμερα να τον αγνοήσετε και να τον ξεπεράσετε. Επιδίδεστε σε έμμεσους οριζόντιους φόρους, οι οποίοι αποτελούν συνέπεια της ανεπαρκούς αντίληψης για τα πράγματα, της καθυστερημένης συνειδητοποίησης της πραγματικότητας, των καθυστερήσεων στη διαπραγμάτευση, της συνέχισης των ψευδαισθήσεων περί ταξικών πολιτικών αναδιανομής. Αυτά φορτώνονται στην πλάτη του ελληνικού λαού και κυρίως –δυστυχώς- όσων εξακολουθούν να παράγουν και να δημιουργούν.

Την ίδια ώρα επιμένετε να επενδύετε στον χρεοκοπημένο κρατισμό, να διευρύνετε το δημόσιο. Δημιουργείτε καινούριες κρατικές δαπάνες με τη δημιουργία νέων θέσεων στην κρατική ιεραρχία, κατά την προσφιλή σας συνήθεια. Παράλληλα, συνεχίζετε την εξίσου προσφιλή σας συνήθεια να ξεχνάτε να κοστολογήσετε τις δομές αυτές, τα μισθολόγια και τις δαπάνες τους.

Και όλα αυτά, φυσικά, θα τα στηρίξετε με νέους δυσβάσταχτους φόρους που πνίγουν την πραγματική οικονομία, την επιχειρηματικότητα, τους νέους δημιουργικούς και καινοτόμους ανθρώπους της χώρας, που όλο και περισσότερο ωθούνται στη μετανάστευση.

Μέχρι και ο Αντιπρόεδρος της Ευρωπαϊκής Επιτροπής κ. Ντομπρόβσκις, υπεύθυνος για θέματα οικονομίας της Ευρωζώνης, δήλωσε πως η επιλογή της αύξησης των φόρων αντί της μείωσης των δαπανών είναι δική σας και λανθασμένη επιλογή. Δεν σας το επέβαλε κανείς. Εσείς προτιμάτε να επενδύσετε σε καινούριες δομές και σε νέες προσλήψεις, αντί να μειώσετε δαπάνες του κράτους, δηλαδή της «ιερής αγελάδας».

Ο νέος λογαριασμός που έρχεται να προστεθεί είναι 1,6 δισεκατομμύρια στις φορολογικές και ασφαλιστικές επιβαρύνσεις της προπροηγούμενης εβδομάδας ύψους 3,6 δισεκατομμυρίων.

Και όλα αυτά γιατί λέτε εμμονικά και εσείς, όπως και οι προηγούμενοι, όχι στις πραγματικές μεταρρυθμίσεις.

Κυρίες και κύριοι συνάδελφοι, όσοι υποστηρίζουμε την ευρωπαϊκή προοπτική της χώρας –και ευτυχώς είμαστε η πλειοψηφία- επιβάλλεται να συνεννοηθούμε και να αφήσουμε κατά μέρους τις υποκρισίες, τις κραυγές εντυπωσιασμού ή τα χονδροειδή ψέματα που παραποιούν πλήρως την αλήθεια.

Η κοινωνία χόρτασε -χρόνια τώρα και τώρα ακόμα περισσότερο- από μικροπολιτική και εντυπωσιοθηρία. Αν θέλουμε να προστατέψουμε τον κοινοβουλευτισμό και τη δημοκρατία, οφείλουμε, επιτέλους, να μιλήσουμε τη γλώσσα της αλήθειας.

Τα νούμερα είναι αμείλικτα και περιγράφουν το ζοφερό μέλλον για εμάς και τις επόμενες γενιές, αν επιμείνουμε στο ίδιο μοτίβο. Η σχέση χρέους – ΑΕΠ της Ελλάδας, σύμφωνα με τους θεσμούς, θα κορυφωθεί στο 182,9% του ΑΕΠ το 2019, προτού υποχωρήσει στο 104,9 % του ΑΕΠ –προσέξτε- το 2060. Και αυτό το σενάριο θα ισχύσει μονάχα εάν η Ελλάδα καταφέρει να αποκτήσει σε βάθος χρόνου πρωτογενή πλεονάσματα άνω του 3% και ρυθμούς ανάπτυξης άνω του 2,5% του ΑΕΠ. Αυτό σταθερά μέχρι το 2060.

Πώς θα επιτευχθούν όλα αυτά σε μία οικονομία που τελεί μονίμως σε δημοσιονομική σύσφιγξη, τα εισοδήματα διαρκώς μειώνονται και η πολιτική κατάσταση συνεχώς τελεί υπό τον φόβο και την απειλή της συνεχούς πολιτικής ρευστότητας;

Πώς με το εχθρικό για τις επενδύσεις μοντέλο οικονομίας, που προτείνετε, θα υποστηρίξουμε 3% ετήσια πρωτογενή πλεονάσματα;

Πώς θα προβούμε στις δυσβάσταχτες αποπληρωμές χρέους; Πρέπει να επιστραφούν 123 δισεκατομμύρια ευρώ μέχρι το 2041 στο ΔΝΤ, στην ΕΚΤ, καθώς και στις εθνικές κεντρικές τράπεζες των χωρών της ευρωζώνης που μας δάνεισαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Όλα τα παραπάνω οφείλουμε να τα αντιμετωπίσουμε έγκαιρα, με σχεδιασμό και ειλικρίνεια, ειλικρίνεια που δεν μας διακρίνει. Αυτή η δεινή πραγματικότητα δεν αντιμετωπίζεται με εναλλαγή των ρόλων των κομμάτων σε μια χιλιοπαιγμένη, κακόγουστη κοινοβουλευτική παράσταση. Η διαχρονική αυτή συνταγή βαθαίνει τη φτώχεια και τις κοινωνικές αντιθέσεις και διευρύνει τα αδιέξοδα.

Ας συνειδητοποιήσουμε ότι αποτελεί μονόδρομο η δημιουργία των ουσιαστικών προϋποθέσεων για την παραγωγή εθνικού πλούτου. Άλλη οδός δεν υπάρχει.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δανέλλη, Κοινοβουλευτικό Εκπρόσωπο από το Ποτάμι.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο εκπαιδευτικοί συνοδοί από το 9ο Δημοτικό Σχολείο Σερρών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Τσίρκας, πρώτος ομιλητής, από τον δεύτερο κύκλο, για επτά λεπτά.

**ΒΑΣΙΛΕΙΟΣ ΤΣΙΡΚΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, πράγματι η κατάσταση στην ελληνική κοινωνία δεν είναι εύκολη. Αυτό, όμως, δεν σημαίνει ότι μπορούν κάποιοι από την Αξιωματική Αντιπολίτευση να διαστρεβλώνουν την αλήθεια.

Δεν πανηγυρίζουμε. Οφείλουμε, όμως, να πούμε την αλήθεια στον ελληνικό λαό, ότι μετά από τόσα χρόνια σκληρής λιτότητας που βύθισε την ελληνική κοινωνία και την οικονομία και είχε ως αποτέλεσμα την απώλεια του 25% του εθνικού μας πλούτου, αρχίζει να φαίνεται η έξοδος από αυτήν την κατάσταση. Ανοίγει ο δρόμος για την ανάπτυξη και τη μείωση της ανεργίας. Είναι αισιόδοξα τα μηνύματα από την Ευρώπη για την επίτευξη συμφωνίας για την πρώτη αξιολόγηση, η οποία θα συνδεθεί ρητά με το ζήτημα της διευθέτησης του χρέους, μιας συμφωνίας που διαφέρει από όλες τις προηγούμενες, αφού η απομείωση του χρέους δεν θα εξαρτάται από τους εκάστοτε Υπουργούς Οικονομικών της ευρωζώνης, αλλά από αντικειμενικούς, επιστημονικά καθορισμένους και αποδεκτούς δείκτες για να διασφαλιστεί η βιωσιμότητά του.

Πρώτη φορά μέσα στα τελευταία έξι χρόνια αρχίζει να φαίνεται φως στο τούνελ της ύφεσης και της λιτότητας. Όλα δείχνουν ότι αυξάνεται η εμπιστοσύνη στην ελληνική οικονομία. Πρόκειται για μια πραγματικότητα που την αποδέχονται όλοι εντός, αλλά και εκτός συνόρων, εκτός από την Αντιπολίτευση στην Ελλάδα.

Έχει γίνει πλέον κατανοητό σε όλους ότι η Ελλάδα δεν αντέχει άλλο να σηκώνει τις εμμονές και τα λάθη των προηγούμενων Κυβερνήσεων, λάθη που κόστισαν ακριβά στον ελληνικό λαό.

Είναι πράγματι λυπηρό να βλέπει κανείς τα κόμματα που ευθύνονται για την οικονομική και ηθική χρεωκοπία της χώρας, να μην αισθάνονται καμμία ευθύνη για το κακό που προξένησαν στον τόπο και τον οδήγησαν στα μνημόνια, που αυτοί οι ίδιοι θεώρησαν επιβεβλημένα αλλά δεν διαπραγματεύτηκαν τίποτε, δεν αντέδρασαν στις παράλογες απαιτήσεις των δανειστών. Αυτοί είναι σήμερα που μας κουνάνε το δάκτυλο.

Ο ελληνικός λαός, όμως, έχει κρίση, ξέρει και δεν τους εμπιστεύεται. Δυστυχώς, κυρίες και κύριοι της Αξιωματικής Αντιπολίτευσης, επιλέγετε για μία ακόμη φορά τον ανεύθυνο δρόμο του λαϊκισμού και είναι ξεκάθαρο ότι τα κομματικά σας οφέλη είναι υπέρτερα των εθνικών αναγκών.

Για ποιο πράγμα ακριβώς μας κατηγορείτε; Μήπως μας κατηγορείτε γιατί οδηγούνται στη δικαιοσύνη όσοι λυμαίνονταν τον δημόσιο πλούτο; Το καθεστώς της ανομίας και της τεχνικής δικονομικής λήθης τελείωσε και οι υποθέσεις παίρνουν τον δρόμο της δικαιοσύνης. Μήπως μας κατηγορείτε, επειδή δύο εκατομμύρια συμπολίτες μας που έχασαν τις δουλειές τους τα προηγούμενα χρόνια ή αδυνατούσαν να πληρώσουν τις εισφορές τους όλοι ανεξαιρέτως τώρα έχουν το δικαίωμα δωρεάν πρόσβασης στο Εθνικό Σύστημα Υγείας;

Μήπως μας κατηγορείτε, επειδή προστατεύσαμε τις κύριες συντάξεις, την κύρια κατοικία και αίρουμε αδικίες δεκαετιών; Μήπως τελικά μας κατηγορείτε, γιατί ακουμπάμε τα στηρίγματά σας στο μιντιακό κατεστημένο και τη διαπλοκή, όπου για πρώτη φορά στο μιντιακό τοπίο μπαίνει μία τάξη με την προκήρυξη του διαγωνισμού για τη νόμιμη αδειοδότηση των καναλιών.

Όλοι στην Ευρώπη αναγνωρίζουν ότι η Ελλάδα αλλάζει σελίδα, εσείς όχι.

Κυρίες και κύριοι Βουλευτές, δεν πετάμε στα σύννεφα ούτε πανηγυρίζουμε, δεν θέλουμε να ωραιοποιήσουμε την κατάσταση. Ξέρουμε ότι η καθημερινότητα των πολιτών είναι δύσκολη, αλλά δεν μπορούμε να παραβλέψουμε τα θετικά βήματα που έχουν γίνει για τη χώρα και φέρνουν την υπογραφή αυτής της Κυβέρνησης.

Ας δούμε, όμως, τι πετύχαμε σήμερα και τι ζητούσαν οι δανειστές, αλλά και τι τους είχατε υποσχεθεί εσείς της Νέας Δημοκρατίας και του ΠΑΣΟΚ. Μήπως τελικά μας κατηγορείτε, επειδή δεν αυξήσαμε το ΦΠΑ στην ηλεκτρική ενέργεια και το νερό και κάναμε αυτή τη δύσκολη επιλογή να αυξήσουμε 1% τον υψηλό φορολογικό συντελεστή; Ή μήπως μας κατηγορείτε, επειδή είχαμε σαν κόκκινη γραμμή τη μη περαιτέρω περικοπή μισθών και συντάξεων;

Με το νομοσχέδιο αυτό δημιουργείται το Ταμείο Αξιοποίησης της Δημόσιας Περιουσίας που θα είναι ελληνικό και θα διοικείται από την Ελλάδα. Αυτά τα περιουσιακά στοιχεία δεν είναι αποκλειστικά για πώληση, αλλά για αξιοποίηση και το αποτέλεσμα της σκληρής διαπραγμάτευσης είναι να αποδοθεί το 50% από τη λειτουργία του ταμείου στο χρέος και το υπόλοιπο 50% στην ανάπτυξη και τις επενδύσεις.

Το ταμείο, για το οποίο μας κατηγορεί η Αντιπολίτευση ότι δήθεν ξεπουλάμε τη χώρα, στόχος του είναι η διαχείριση και η αξιοποίηση της δημόσιας περιουσίας με μακροπρόθεσμη προοπτική. Δεν πρόκειται για ξεπούλημα. Υπάρχει τεράστια διαφορά μεταξύ αξιοποίησης και ιδιωτικοποίησης και τίποτε δεν μπορεί να αποφασιστεί χωρίς την έγκριση του Υπουργού. Ανώτατο όργανο της εταιρείας είναι ο Υπουργός Οικονομικών και η πλειοψηφία στο εποπτικό συμβούλιο ανήκει στο ελληνικό δημόσιο. Η εταιρεία είναι ελληνική, η διοίκησή της είναι ελληνική εδρεύει στην Ελλάδα και θα διέπεται από το ελληνικό δίκαιο. Τελεία και παύλα στον λαϊκισμό και τη σκόπιμη διαστρέβλωση.

Και ο ΕΝΦΙΑ, όμως, με το νομοσχέδιο αυτό δεν θα αυξηθεί για το μεγαλύτερο ποσοστό των ιδιοκτητών ακινήτων. Το 92% θα δει μείωση, αφού μειώθηκαν οι αντικειμενικές αξίες. Καταφέραμε να μην πληγούν ευάλωτες κοινωνικές ομάδες και θεσμοθετήθηκε το προηγούμενο έτος ένα πλαίσιο για τα κόκκινα δάνεια που προστατεύει τους ασθενέστερους δανειολήπτες από πλειστηριασμούς.

Με τις διατάξεις του παρόντος νομοσχεδίου προστατεύεται το 93% των δανειοληπτών με εγγύηση την πρώτη κατοικία και δεν επιτρέπεται να πωληθούν σε μη τραπεζικά ιδρύματα μέχρι το 2018.

Εσείς συνεχίζετε, κύριοι της Αξιωματικής Αντιπολίτευσης, πιστοί στη γραμμή της απελευθέρωσης των πλειστηριασμών και της πώλησης των κόκκινων δανείων; Πέρα από αυτό, συνεχίζετε να μιλάτε εσείς που περικόψατε τις συντάξεις 40% τα τελευταία χρόνια, που εκτοξεύσατε την ανεργία, τη μαύρη και ανασφάλιστη εργασία, που διογκώσατε το δημόσιο χρέος.

Ξέρετε, όμως, αλλά δεν το λέτε στον ελληνικό λαό ότι με το κλείσιμο της αξιολόγησης το δεύτερο εξάμηνο του 2016 θα πέσουν στην πραγματική οικονομία, στην αγορά, 11 δισεκατομμύρια ευρώ, που είναι αρκετά για να ξεκινήσει η ανάκαμψη της οικονομίας και η ανακούφιση της αγοράς. Πείτε, λοιπόν, την αλήθεια στον ελληνικό λαό.

Σύμφωνα με τα πλεονάσματα που είχατε συμφωνήσει στο δεύτερο μνημόνιο, θα είχαν χρειαστεί 20 δισεκατομμύρια ευρώ περισσότερα μέτρα, δηλαδή μειώσεις μισθών και συντάξεων υπερφορολόγηση, χαμηλών και μεσαίων εισοδημάτων. Δεν πρόκειται, λοιπόν, αυτό το πολυνομοσχέδιο για νέα μέτρα πέρα από αυτά που συμφωνήθηκαν το περασμένο καλοκαίρι.

Τα χαμηλά πρωτογενή πλεονάσματα που διεκδικήσαμε και πετύχαμε είναι στόχοι εφικτοί, απόλυτα ρεαλιστικοί και δείχνουν ότι δεν θα χρειαστεί να ενεργοποιηθεί και ο αυτόματος μηχανισμός δημοσιονομικών αποκλίσεων. Μήπως για αυτό μας κατηγορείτε, επειδή είχατε συμφωνήσει πρωτογενές πλεόνασμα 4,5% για το 2018 και εμείς το ρίξαμε στο 1,5% για το 2017 και 3,5% για το 2018;

Όμως, το χρέος -και κλείνω, κύριε Πρόεδρε- που το βάλατε θηλιά στον λαιμό του ελληνικού λαού εμείς θα το ελαφρύνουμε. Πρώτη φορά έχουμε ρητή δέσμευση για τη διευθέτηση του χρέους, με σκοπό την απομείωσή του, ώστε να καταστεί βιώσιμο.

Κυρίες και κύριοι Βουλευτές, η Ελλάδα πρέπει να αλλάξει σελίδα. Αλλάζει σελίδα και θα εργαστούμε σκληρά, για να επιστρέψει το χαμόγελο στα χείλη των πολιτών που τους απαξιώσατε, τους στείλατε στην ανεργία, τους απολύσατε. Και η διαπλοκή, η διαφθορά και η πολιτική των φίλων και των κολλητών δεν περιλαμβάνεται στα κεφάλαια αυτού του νέου βιβλίου. Θα κάνουμε ό,τι είναι δυνατόν για αυτό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Βασίλειο Τσίρκα, Βουλευτή του ΣΥΡΙΖΑ.

Προχωρούμε με τον κ. Μαυρουδή Βορίδη, Βουλευτή της Νέας Δημοκρατίας.

**ΜΑΥΡΟΥΔΗΣ ΒΟΡΙΔΗΣ:** Κυρίες και κύριοι συνάδελφοι, θα μπορούσε κανείς να αναρωτηθεί, ακούγοντας ορισμένες ομιλίες. Εάν υπάρχει επαφή με την πραγματικότητα, εάν υπάρχει επαφή με το νομοθετικό κείμενο, εάν υπάρχει επαφή με αυτά τα οποία εισηγείται η Κυβέρνηση και καλείστε να τα υπερψηφίσετε.

Μας εγκαλέσατε μόλις για τα κόκκινα δάνεια; Άκουσα καλά; Εσείς δεν δίνετε τώρα τα κόκκινα δάνεια και μας είπατε εμάς κάτι σχετικό; Δηλαδή, αυτό αρχίζει και μάς ξεπερνά. Μας ξεπερνά σε ένα επίπεδο ανθρώπινης απλής επικοινωνίας.

Δεν έχω διαφωνία με αντιρρήσεις κατεύθυνσης ή κάτι τέτοιο, αλλά να λέτε για τα κόκκινα δάνεια ότι δεν τα δίνετε; Έχετε πλήρη έλλειψη κατανόησης του τι κάνετε;

Όσον αφορά το ΤΑΙΠΕΔ, άκουσα χθες τον κ. Σταθάκη. Είπε ότι είναι σπουδαίο αυτό το ταμείο που κάνουμε. Γιατί είναι σπουδαίο; Γιατί εσείς, λέει, είχατε κάνει το ΤΑΙΠΕΔ και το ΤΑΙΠΕΔ ήταν ένα ταμείο που το 100% πήγαινε στο χρέος. Εύγε!

Εσείς τι κάνετε; Ένα ταμείο στο οποίο εκτός από το ΤΑΙΠΕΔ, που το 100% πηγαίνει στο χρέος, βάζετε επίσης όλη την ακίνητη περιουσία του δημοσίου, όλες τις συμμετοχές του δημοσίου στον κατάλογο των εταιρειών. Και να πούμε τι παίρνει η ΕΔΗΣ; Τις αστικές συγκοινωνίες, τις συγκοινωνίες σταθερής τροχιάς, τους σιδηροδρόμους, το ΟΑΚΑ, τα ΕΛΤΑ. Και προσέξετε αυτό στο συνημμένο παράρτημα τώρα.

Επειδή, όμως, ως γνωστόν, είστε πρόχειροι και αμελείς, μάς φέρατε τον μυστικό κατάλογο σε τροπολογία που καταθέσατε στην επιτροπή και τη διορθώσατε εν συνεχεία δύο φορές. Ο κατάλογος αυτός περιλαμβάνει ενόψει, προσεχώς, την ΕΥΑΘ, την ΕΥΔΑΠ, δηλαδή τα νερά, την ΕΛΒΟ, το ΑΤΤΙΚΟ ΜΕΤΡΟ, τις κτηριακές υποδομές και -επειδή κάποιον άκουσα να λέει «αποτρέψαμε την ιδιωτικοποίηση της μικρής ΔΕΗ»- όλη τη ΔΕΗ.

Αφού βάλατε όλα τα ακίνητα, όλες τις συμμετοχές, το ΤΧΣ και το ΤΑΙΠΕΔ, ο κ. Σταθάκης μάς λέει «μα, τι κάνατε εσείς, μόνο το ΤΑΙΠΕΔ;» Αυτό εννοούσατε ότι δεν είχαμε βάλει και όλα τα υπόλοιπα;

Έχει δίκιο, λοιπόν, ο Κωνσταντινόπουλος. Ανοίγετε μια γέφυρα συνεννόησης. Γιατί εγώ που είμαι ένας αφοσιωμένος φιλελεύθερος, που είμαι ένας αφοσιωμένος άνθρωπος της αποκρατικοποίησης δεν μπορούσα να το φανταστώ. Εύγε! Ξεπεράσατε τα όνειρα κάθε φιλελεύθερου διανοούμενου. Με μία πράξη όλος ο πλούτος του δημοσίου εκποιείται, με αυτόν τον ωραίο νόμο. Αυτό πια δεν μπορούσαμε να το σκεφτούμε. Δεν μπορούσαμε να το σκεφτούμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Άρα θα ψηφίσετε;

**ΜΑΥΡΟΥΔΗΣ ΒΟΡΙΔΗΣ:** Όχι, γιατί μας ξεπερνά. Μας ξεπέρασαν. Δεν μπορούσε κανείς να το σκεφτεί αυτό. Πέρα, όμως, αν θέλετε, από τα αστεία, εδώ υπάρχει το σοβαρό. Και το σοβαρό ποιο είναι; Ξέρετε, το ΤΑΙΠΕΔ είχε ελληνική διοίκηση.

Κύριε συνάδελφε, ελληνικό ταμείο στην Ελλάδα, λέτε, με ελληνική διοίκηση. Πάλι δεν διαβάσατε; Δεν είδατε ότι για να τοποθετηθεί η διοίκηση αυτού του ταμείου απαιτείται να τοποθετήσει το Εποπτικό Συμβούλιο; Είδατε ποιος τοποθετεί το Εποπτικό Συμβούλιο; Χρειάζεται σύμφωνη γνώμη και των δύο πλευρών, και της ελληνικής, από τη μία, και της Κομισιόν και του EMS η σύμφωνη γνώμη και για τα πέντε μέλη. Έχετε βάλει συνδιαχειριστές τους ξένους σε όλο τον δημόσιο πλούτο, στο σύνολό του, όλα τα ακίνητα, όλες οι συμμετοχές, όλες οι ΔΕΚΟ, όλες οι τραπεζικές μετοχές, για εκατό χρόνια συνδιαχείριση.

Συγγνώμη, το ζήτησαν από τον Γιώργο Παπανδρέου με 17% έλλειμμα και την πλάτη στον τοίχο. Δεν τους το έδωσε. Το ζήτησαν από τον Παπαδήμο -αυτό είναι το «ταμείο Σόιμπλε»- για να κάνουν τη μεγαλύτερη ελάφρυνση χρέους που έχει γίνει με το PSA στον κόσμο. Δεν τους το έδωσε. Το ζήτησαν από τον Σαμαρά την ώρα που πάλευε με το 7% προσαρμογή. Δεν τους το έδωσε. Αλλά για τα 5,6 δισεκατομμύρια ο «Τσάβες της Μεσογείου», ο «κομπανιέρο του Μαδούρο», ο «οραματιστής του Τσε Γκεβάρα», ο «ιστορικός κληρονόμος του Άρη Βελουχιώτη», ο Πρωθυπουργός της Αριστεράς, Αλέξης Τσίπρας, αυτός το έδωσε για 5,6 δισεκατομμύρια! Αυτός το έκανε!

(Χειροκροτήματα από την πτέρυγα της Νέας Δημοκρατίας)

**ΑΛΕΞΑΝΔΡΑ ΠΑΠΑΡΗΓΑ:** …(δεν ακούστηκε)

**ΜΑΥΡΟΥΔΗΣ ΒΟΡΙΔΗΣ:** Δεν φταίω εγώ. Το επικαλούμαι.

**ΑΛΕΞΑΝΔΡΑ ΠΑΠΑΡΗΓΑ:** Μην παραχαράσσεις την ιστορία. Αρκετά!

**ΜΑΥΡΟΥΔΗΣ ΒΟΡΙΔΗΣ:** Εγώ το κάνω αυτό;

**ΑΛΕΞΑΝΔΡΑ ΠΑΠΑΡΗΓΑ:** Είναι ταξικό σας φυτίλι.

**ΜΑΥΡΟΥΔΗΣ ΒΟΡΙΔΗΣ:** Συγχωρέστε με, κυρία Γραμματεύς, αλλά τον Άρη Βελουχιώτη ο κ. Πολάκης και ο κ. Σπίρτζης τον έχουν στο γραφείο τους. Αν κάποιος παραχαράσσει, δεν είμαι εγώ.

**ΑΛΕΞΑΝΔΡΑ ΠΑΠΑΡΗΓΑ:** Και οι άλλοι. Και τον Χριστό.

**ΜΑΥΡΟΥΔΗΣ ΒΟΡΙΔΗΣ:** Εγώ απλώς αποτυπώνω το γεγονός. Τώρα τα ζητήματα της αυθεντικότητας θα τα λύσετε μεταξύ σας. Δεν με πολυαφορούν εμένα.

**ΛΙΑΝΑ ΚΑΝΕΛΛΗ:** Άλλο η φωτογραφία, άλλο η ιστορία, Μάκη.

**ΜΑΥΡΟΥΔΗΣ ΒΟΡΙΔΗΣ:** Άρα, σε αυτό όλο δεν πρέπει κανείς να αφαιρέσει από αυτήν την καταπληκτική εικόνα αυτόν τον άνθρωπο που ερχόταν εδώ και έλεγε: «Greece is not for sale». Το θυμάστε το μπλουζάκι «Greece is not for sale»; Στα τέσσερα ο Πάνος Καμμένος. Επίσης, είναι και αυτός από αυτούς τους αγωνιστές, από αυτούς που τα αρνήθηκαν όλα αυτά.

(Χειροκροτήματα)

Λέτε, όμως, κυρίες και κύριοι συνάδελφοι, τα άκουσα από έναν συνάδελφο χθες στις μεταξύ σας συζητήσεις, «μιλάνε αυτοί…», εμείς δηλαδή, «…που επί σαράντα χρόνια, κάναν αυτά που κάναν, που οδήγησαν τη χώρα εδώ;»

Ναι, για να συνεννοηθούμε, γιατί πάλι πάσχουμε από ιστορική ασυνέχεια. Τη χώρα δεν την παραλάβατε με 17% έλλειμμα. Την παραλάβατε με πλεόνασμα. Τη χώρα δεν την παραλάβατε χωρίς χρηματοδότηση. Την παραλάβατε με χρηματοδότηση.

**ΣΩΚΡΑΤΗΣ ΦΑΜΕΛΛΟΣ:** Ένα Eurogroup του ΄14 πώς τελείωσε το θυμάστε; Μία πέμπτη αξιολόγηση που δεν τελείωσε ποτέ; Για πείτε μας, πώς φύγατε;

**ΜΑΥΡΟΥΔΗΣ ΒΟΡΙΔΗΣ:** Τώρα, κύριε Φάμελλε, αμέσως. Και σας ευχαριστώ για την υπόμνηση, ήταν επιχείρημα που κόντευα να ξεχάσω. Είδατε τα λάθη που κάνω;

Προσέξτε, λοιπόν: Δεν την παραλάβατε με ύφεση. Όσο δε για τις ευθύνες του πολιτικού συστήματος, βεβαίως και καταλογίσθηκαν. Δεν καταλογίσθηκαν οι ευθύνες του πολιτικού συστήματος; Το ΠΑΣΟΚ από κραταιό κόμμα είναι στο 4%.

**ΑΝΔΡΕΑΣ ΛΟΒΕΡΔΟΣ:** Στο 6,3%.

**ΜΑΥΡΟΥΔΗΣ ΒΟΡΙΔΗΣ:** Συγγνώμη, στο 6%, στο 7% και θα πάτε και καλύτερα.

Η τρικομματική Βουλή είναι οκτακομματική. Δεν καταλογίστηκαν οι ευθύνες; Μια μεγάλη πολιτική δυναστεία, του Παπανδρέου, αφανίστηκε. Ένας Υπουργός οδηγήθηκε σε ειδικό δικαστήριο και κυρίως, εσείς είστε στην Κυβέρνηση. Οι ευθύνες καταλογίστηκαν.

(Θόρυβος στην Αίθουσα)

Γι’ αυτήν την προσαρμογή, για να παραλάβετε εσείς –συγγνώμη, κύριοι συνάδελφοι- τη χώρα με δημοσιονομικά πλεονάσματα –γι’ αυτό έγιναν αυτά!- για να παραλάβετε την χώρα σε ανάπτυξη και για να μην μας λέτε για τα σαράντα χρόνια. Δεν είναι τώρα σαράντα χρόνια που διαχειρίζεστε, είναι ενάμισης χρόνος. Από αυτό το σημείο ξεκινάμε, όχι από τα σαράντα.

Όμως, έρχομαι στο τελευταίο. Κοιτάξτε, γεννιέται ένα ερώτημα και το σκεφτόμουν, κύριε Φάμελλε. Γιατί όταν ήμουν Υπουργός πράγματι δεν μας έκλειναν την αξιολόγηση; Με τίποτα! Γιατί;

(Θόρυβος στην Αίθουσα)

Ευχαριστώ όλους για την συμβολή τους στην ομιλία μου.

Γιατί στην πραγματικότητα, προφανώς, κάτι είχαν συμφωνήσει. Προφανώς, με κάποιον είχαν συνεννοηθεί. Προφανώς, όπως απεδείχθη εκ των πραγμάτων, αυτά που τους τα αρνήθηκαν όλοι οι προηγούμενοι, είχαν βρει ποιος θα τους τα δώσει! Και αυτός είναι ο σημερινός Πρωθυπουργός, Αλέξης Τσίπρας! Αλλά δεν τους τα δίνει μόνος του, τους τα δίνει με τη δική σας συναίνεση και σας καθιστά όλους συνυπεύθυνους στο μεγαλύτερο ξεπούλημα, στην χειρότερη προδοτική πράξη που έχει γίνει ποτέ από συστάσεως του νέου ελληνικού κράτους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ζητήσει για ένα λεπτό ο Υπουργός κ. Σταθάκης. Μετά ακολουθεί ο κ. Πολάκης.

Κύριε Υπουργέ, έχετε τον λόγο μόνο για ένα λεπτό.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κύριε Βορίδη, θα δεχόμουν πλήρως τον συλλογισμό σας, εάν εγώ είχα πει ότι η διαφορά του ΤΑΙΠΕΔ από το νέο ταμείο είναι ότι στη μια περίπτωση το 50% πάει στο χρέος, στο νέο ταμείο, και στην περίπτωση του ΤΑΙΠΕΔ το 100%.

Όμως, είχα βάλει και ένα δεύτερο κριτήριο, το οποίο το αποσιωπήσατε. Ότι ο προορισμός του ΤΑΙΠΕΔ είναι αποκλειστικά η ιδιωτικοποίηση και ο…

**ΧΡΗΣΤΟΣ ΣΤΑΪΚΟΥΡΑΣ:** Παραμένει;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Παραμένει.

…το νέο ταμείο δεν έχει αποκλειστική αρμοδιότητα τις ιδιωτικοποιήσεις. Έχει το χτίσιμο νέων αξιών. Άρα, το επιχείρημά σας, το οποίο εδραζόταν στην ιδέα ότι έχουμε ένα κομματάκι εδώ, το ΤΑΙΠΕΔ, που έχει δέκα αντικείμενα και τώρα μεταφέρεται σε ένα νέο υποκείμενο, το οποίο έχει διακόσια, αν ήταν ο ίδιος ο σκοπός, θα είχε νόημα το επιχείρημά σας, ότι προς ιδιωτικοποίηση είναι περισσότερα πράγματα. Δεν είναι περισσότερα πράγματα, γιατί είναι διαφορετικός ο χαρακτήρας. Αυτό είναι το δεύτερο κριτήριο, το οποίο σημαίνει ότι με βάση το δεύτερο κριτήριο ο συλλογισμός σας καταρρέει.

Όσον αφορά τα του ταμείου, δεν θέλω να κλέψω την δόξα του κ. Τσακαλώτου. Αν είναι το ταμείο του Σόιμπλε, το ΤΑΙΠΕΔ φαίνεται πάντως πιο κοντά στην ιδέα του, ή αν είναι ένα ταμείο που έχει άλλα χαρακτηριστικά, οπότε δεν σας απαντάω σε αυτό, δηλαδή αν είναι ξεπούλημα ή όχι. Όμως, επιτρέψτε μου το εξής: Αν επικαλείστε μια κριτική για τη δομή του ΤΑΙΠΕΔ, να χρησιμοποιείτε και τα δύο κριτήρια και όχι το ένα. Με τα δύο κριτήρια, αυτό που κάνουμε σήμερα είναι κάτι πολύ θετικό για τους Έλληνες.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Ο κ. Πολάκης έχει τον λόγο.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, ζητώ τον λόγο για να πω μια λέξη.

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Βορίδη, δεν θα πάμε έτσι. Είπαν κάτι και απάντησε πολιτικά. Δεν προέκυψε κάτι.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, σας παρακαλώ, ακούστε με. Μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Αναστάσιος Κουράκης):** Όχι, κύριε Βορίδη. Έχω δώσει τον λόγο στον κ. Πολάκη. Θα ακούσουμε πρώτα τον κ. Πολάκη, γιατί μετά μπορεί να έχετε να πείτε κάτι και για τον κ. Πολάκη. Να είναι συγκεντρωμένο το τι θα πείτε. Θα σας δώσω μετά τον λόγο. Να μιλήσει ο κ. Πολάκης πρώτα.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Βορίδη, είστε καλός συνδικαλιστής.

**ΜΑΥΡΟΥΔΗΣ ΒΟΡΙΔΗΣ:** Συνδικαλιστής;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι, συνδικαλιστής. Είχατε περάσει από τα πανεπιστήμια. Ήμασταν την ίδια περίοδο. Ήσασταν λίγο πιο μεγάλος, αλλά τύχαμε πολύ έντονα μια περίοδο. Εγώ έχω στο γραφείο μου τη φωτογραφία του Άρη Βελουχιώτη. Εσύ όμως έχεις φωτογραφηθεί με τη φωτογραφία του Γιώργου Παπαδόπουλου, λέγοντας «να γκρεμίσουμε ό,τι και όποιον μας σταματήσει». Αυτά για να ξέρουμε τι πολιτισμικό φορτίο κουβαλάει ο καθένας στην καρδιά και στο μυαλό του για να λέει αυτά που λέει.

(Χειροκροτήματα από την πτέρυγα του ΣΥΡΙΖΑ)

Πρώτον, αυτό, για να ξεκαθαρίζουμε. Διότι εμείς κάποια πράγματα τα κάνουμε εκβιαζόμενοι και με το μαχαίρι στο λαιμό και θα τα αλλάξουμε. Γιατί θα το ισορροπήσουμε το πράγμα και θα το αλλάξουμε. Εσάς είναι μέσα στο DNA σας να τα δώσετε όλα.

Δεύτερον, όπως έχετε δει, στον χώρο της υγείας αυτό το διάστημα βγαίνουν πολλά στη φόρα. Το λέω αυτό για το νεοφιλελεύθερο που είπατε πριν.

Εσείς προσωπικά μπορεί να μην είστε ανακατεμένος στο ΚΕΕΛΠΝΟ, αλλά αυτές τις μέρες βγαίνουν κάποια πράγματα για το «ΝΤΥΝΑΝ». Έχετε νομοθετήσει, αν δεν απατώμαι, για το πέρασμα του «ΝΤΥΝΑΝ» -με αυτόν που τώρα μπήκε με τα βραχιολάκια στη φυλακή, τον «αξιοπρεπέστατο» κ. Μαρτίνη- σε μια νύχτα στην Τράπεζα Πειραιώς. Εσείς δεν το έχετε κάνει αυτό το πράγμα; Τώρα πρέπει να ερευνηθούν όλα, για να δούμε πώς φτάσαμε εδώ που φτάσαμε.

Η ομιλία σας, παρ’ ότι όμορφα συνδικαλιστική, δείχνει το στρατηγικό αδιέξοδο στο οποίο έχετε περιπέσει. Διότι ποντάρετε εδώ και ενάμισι χρόνο στην αριστερή παρένθεση. Όμως, δεξιά παρένθεση της νέας ηγεσίας που έχετε θα έχουμε και όχι αριστερή παρένθεση του Τσίπρα και του ΣΥΡΙΖΑ και της Κυβέρνησης με τους ΑΝΕΛ. Καταλάβετέ το καλά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Κύριε Βορίδη, τώρα έχετε τον λόγο για ένα λεπτό ομοίως.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κύριε Σταθάκη, να τακτοποιήσουμε ένα θέμα. Από το ταμείο το καινούριο το 50% λέτε ότι θα πηγαίνει στο χρέος και το 50% στην ανάπτυξη.

(Θόρυβος στην Αίθουσα)

Να ορίσω λίγο τη θεματολογία, αν έχετε την ευγενή καλοσύνη. Μην μου την καθορίσετε εσείς, λέω εγώ τώρα.

Λοιπόν, το 50% πάει στο χρέος και το 50% στην ανάπτυξη. Το 50% στο χρέος ποιανού πράγματος; Τι θα πηγαίνει στο χρέος 50%;

Κυρίες και κύριοι συνάδελφοι, ό,τι αποτελεί έσοδο του δημοσίου από την περιουσία του για εκατό χρόνια!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Για εκατό χρόνια θα πηγαίνει στο χρέος;

**ΜΑΥΡΟΥΔΗΣ ΒΟΡΙΔΗΣ:** Μάλιστα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ:** Όχι, δεν είναι έτσι.

**ΜΑΥΡΟΥΔΗΣ ΒΟΡΙΔΗΣ:** Για εκατό χρόνια. Αυτή είναι η διάρκεια της εταιρείας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Λες ψέματα! Αυτό υπάρχει στη δανειακή σύμβαση που εσείς ψηφίσατε και το οποίο… (δεν ακούστηκε)

**ΠΡΟΕΔΡΕΥΩΝ (Αναστάσιος Κουράκης):** Κύριε Πολάκη, δεν γίνεται έτσι. Σας παρακαλώ πολύ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):**… (δεν ακούστηκε)

**ΠΡΟΕΔΡΕΥΩΝ (Αναστάσιος Κουράκης):** Δεν ακούγεστε, κύριε Πολάκη. Κύριε Πολάκη, δεν γίνεται έτσι διάλογος.

**ΜΑΥΡΟΥΔΗΣ ΒΟΡΙΔΗΣ:** Εγώ τον άκουσα.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Με άκουσε μια χαρά.

**ΠΡΟΕΔΡΕΥΩΝ (Αναστάσιος Κουράκης):** Όχι, σας παρακαλώ, δεν γίνεται έτσι διάλογος. Σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Είπε ότι δεν θα συμβεί αυτό. Όπως είπε ότι θα τα πάρει και πίσω. Με το καλό, όταν «θα» το δούμε αυτό και όταν δεν θα επέλθει αυτό το οποίο αυτήν τη στιγμή νομοθετείτε, τότε θα τα πούμε -αλλά τότε. Προς το παρόν, νομοθετείτε αυτό. Αυτό νομοθετείτε. Αυτό καλείτε τους συναδέλφους μου στη Βουλή να ψηφίσουν: τη διάρκεια των εκατό χρόνων για όλο το ταμείο, για όλη την περιουσία του δημοσίου, να πηγαίνει το 50% όλων των εισοδημάτων εκεί και το 50% δυνητικώς -δυνητικώς τονίζω- να ανατοποθετείται, για να δίνει αξία στα περιουσιακά στοιχεία αυτά που ενδέχεται να εκποιηθούν για να ξαναπάει αυτό στο χρέος. Αυτό νομοθετείτε.

Δεύτερον, επειδή κάτι λέτε για τις ιδιωτικοποιήσεις. Δεν θέλω να χάσω χρόνο, διαβάζοντας το άρθρο. Διαβάστε, κυρίες και κύριοι συνάδελφοι, το άρθρο που ορίζει τον τρόπο αξιοποίησης και βρείτε μου πού υπάρχει απόφαση του Υπουργού Οικονομικών. Πουθενά! Το βγάζουν μέσα από μια σκέψη, μέσα από το στρατηγικό σχέδιο. Πουθενά! Τρίτον…

**ΠΡΟΕΔΡΕΥΩΝ (Αναστάσιος Κουράκης):** Κύριε Βορίδη, αυτό είναι δεύτερη τοποθέτηση. Δεν είναι απάντηση καν.

**ΜΑΥΡΟΥΔΗΣ ΒΟΡΙΔΗΣ:** Δύο Υπουργοί απευθύνθηκαν κάνοντας ερμηνεία των λεγομένων μου και ο ένας, μάλιστα, με αναφορές συγκεκριμένες.

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά αυτό που κάνετε τώρα είναι δεύτερη ομιλία.

**ΜΑΥΡΟΥΔΗΣ ΒΟΡΙΔΗΣ:** Ναι, αλλά δεν μπορείτε…

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, σε τριάντα δευτερόλεπτα να ολοκληρώνετε.

**ΜΑΥΡΟΥΔΗΣ ΒΟΡΙΔΗΣ:** Όχι, κύριε Πρόεδρε, με συγχωρείτε πολύ.

**ΠΡΟΕΔΡΕΥΩΝ (Αναστάσιος Κουράκης):** Όχι, δεν γίνεται να μιλάτε δύο φορές.

**ΜΑΥΡΟΥΔΗΣ ΒΟΡΙΔΗΣ:** Αν δηλαδή πέντε Υπουργοί πάρουν τον λόγο, εγώ θα έχω τριάντα δευτερόλεπτα;

**ΠΡΟΕΔΡΕΥΩΝ (Αναστάσιος Κουράκης):** Θα πάρουν τον λόγο οι Υπουργοί και θα πουν και την άποψή τους, αλλά δεύτερη φορά ομιλία δεν γίνεται. Σας παρακαλώ, έχετε τριάντα δευτερόλεπτα.

**ΜΑΥΡΟΥΔΗΣ ΒΟΡΙΔΗΣ:** Την άποψή τους θα την πουν, αλλά αν λένε για μένα;

**ΠΡΟΕΔΡΕΥΩΝ (Αναστάσιος Κουράκης):** Όχι, δεν γίνεται, σας παρακαλώ, ολοκληρώστε σε τριάντα δευτερόλεπτα.

**ΜΑΥΡΟΥΔΗΣ ΒΟΡΙΔΗΣ:** Τρίτον, εγώ χαίρομαι που άκουσα, κατ’ αρχάς, τη διευκρίνιση αυτή του ΚΕΕΛΠΝΟ από πλευράς του κ. Πολάκη. Πάλι, όμως, σας βρίσκω λίγο μπερδεμένο στο θέμα του «ΝΤΥΝΑΝ». Εγώ νομοθέτησα για ένα ειδικό ζήτημα, το οποίο συνδεόταν με τον πλειστηριασμό, προκειμένου να μείνει ανοιχτό το «ΝΤΥΝΑΝ», γιατί αλλιώς κινδύνευε να βγει στον πλειστηριασμό και να κλείσει.

Τι σχέση έχει αυτό με τον Μαρτίνη και τα κακουργήματά του;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σοβαρά;

**ΜΑΥΡΟΥΔΗΣ ΒΟΡΙΔΗΣ:** Για αυτήν τη ρύθμιση -μη μου λέτε κάτι άλλο- ή για εμένα έχετε να προσάψετε κάτι;

Εγώ θα ήθελα να σας παρακαλέσω. Ακούστε, ακούστε…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το πέρασμα στην Τράπεζα Πειραιώς.

**ΜΑΥΡΟΥΔΗΣ ΒΟΡΙΔΗΣ:** Όπως ξέρετε -κύριε Πολάκη, ακούστε- εγώ είμαι τρομερά ανεκτικός στην πολιτική κριτική. Βρίστε με, πείτε μου, Παπαδόπουλους, τσεκούρια, ιστορίες, πείτε ό,τι θέλετε. Αυτά δεν με απασχολούν. Τα αντιπαρέρχομαι πολιτικά. Μην μου λέτε κουβέντες για ζητήματα ακεραιότητας και εντιμότητας.

**ΠΡΟΕΔΡΕΥΩΝ (Αναστάσιος Κουράκης):** Εντάξει, κύριε Βορίδη, καλώς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, για δεκαπέντε δευτερόλεπτα!

**ΜΑΥΡΟΥΔΗΣ ΒΟΡΙΔΗΣ:** Τώρα, τελειώνουμε με την αγωνία Βελουχιώτη.

**ΠΡΟΕΔΡΕΥΩΝ (Αναστάσιος Κουράκης):** Όχι, όχι, δεν γίνεται, κύριε Πολάκη έτσι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, ούτε για δεκαπέντε δευτερόλεπτα.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Έχουμε την αγωνία Βελουχιώτη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για δεκαπέντε δευτερόλεπτα θα μιλήσω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Περιμένετε, να ολοκληρώσει ο κ. Βορίδης. Δεν γίνεται τώρα, ενδιαμέσως.

Ολοκληρώστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Τελειώνω. Εγώ, λοιπόν, εκείνο το οποίο επεσήμανα, κύριε Πολάκη, είναι ένα πραγματικό γεγονός, το οποίο συνέβη χθες. Η φωτογραφία ήταν χθες στο γραφείο σας. Εσείς μου λέτε για το τι έκανα όταν ήμουν είκοσι ενός χρονών. Είμαι πολύ ευχαριστημένος που αυτό είναι όλο κι όλο που έχετε να πείτε για μένα, να συζητήσουμε τι έκανα πριν από τριάντα χρόνια.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Αλλά φαντάζομαι ότι κι εσείς δεν κρίνετε ότι είναι γόνιμη μια συζήτηση να αρχίσουμε οι δυο μας να συζητάμε τι κάνατε εσείς πριν από τριάντα χρόνια και τι έκανα εγώ πριν από τριάντα χρόνια.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Βορίδη, ευχαριστούμε.

**ΜΑΥΡΟΥΔΗΣ ΒΟΡΙΔΗΣ:** Είναι πιο κρίσιμο για τον ελληνικό λαό να μας πει ο κ. Πολάκης τι ψηφίζει σήμερα για το ξεπούλημα της περιουσίας του ελληνικού λαού. Αυτό είναι το σημαντικό.

**ΠΡΟΕΔΡΕΥΩΝ (Αναστάσιος Κουράκης):** Μάλιστα. Ωραία.

Ο κ. Πολάκης έχει τον λόγο για δεκαπέντε δευτερόλεπτα, όπως μας είπε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Για να βάλουμε τα πράγματα στη θέση τους όσον αφορά το ΚΕΕΛΠΝΟ, είχατε για μισό χρόνο την πολιτική ευθύνη εποπτείας του Οργανισμού. Προφανώς δεν την είχατε όσο την είχε ο κ. Γεωργιάδης ή οι προκάτοχοί του από το 2004 και δώθε -όπου διερευνώνται αυτήν τη στιγμή από τους εισαγγελείς-, όμως -προσέξτε με-, όπως λέγαμε και στον Στρατό, ο Λοχαγός φταίει για όλα, ο διοικητής του λόχου φταίει για όλα, είτε πάθει κάτι ο φαντάρος είτε γίνει κάτι από κάτω. Και το 2014 με έκθεση του Γενικού Λογιστηρίου του Κράτους, η οποία παραπέμπεται δεόντως, φαίνεται -δηλαδή τον μισό χρόνο που ήσασταν εσείς Υπουργός- ότι το ΚΕΕΛΠΝΟ έδωσε 5.868.309,17 ευρώ έξοδα επικοινωνιακής δαπάνης σε καμμιά τριανταριά ΜΜΕ και site που δεν τα ξέρει ούτε η μάνα τους και το οποίο, αν δεν το πήρατε χαμπάρι, έγινε κάτω από τη μύτη σας.

**ΜΑΥΡΟΥΔΗΣ ΒΟΡΙΔΗΣ:** Τι έκανα;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αν δεν το πήρατε χαμπάρι, έγινε κάτω από τη μύτη σας. Άρα, δεν ελέγξατε, ως οφείλατε, έναν μηχανισμό που από κάτω έκανε αυτά που λέω.

**ΠΡΟΕΔΡΕΥΩΝ (Αναστάσιος Κουράκης):** Κύριε Πολάκη, έχουμε φύγει από το θέμα τελείως.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το επαναλαμβάνω, 5.868.309,17 ευρώ. Τη μια χρονιά μόνο. Και έρχονται και οι επόμενες.

**ΠΡΟΕΔΡΕΥΩΝ (Αναστάσιος Κουράκης):** Έχουμε φύγει τελείως! Δεν βοηθάει, όμως, αυτό.

Κύριε Βορίδη, προφανώς θα έχετε τον λόγο για τριάντα δευτερόλεπτα, ελπίζω.

Περιμένει η κ. Παπαρήγα τόση ώρα να μιλήσει, υπομονετικά. Δεν γίνεται. Σας παρακαλώ, για τριάντα δευτερόλεπτα.

**ΜΑΥΡΟΥΔΗΣ ΒΟΡΙΔΗΣ:** Λοιπόν, να διευκρινίσουμε μερικά πράγματα. Το ΚΕΕΛΠΝΟ λειτουργεί σύμφωνα με τους κανόνες που ορίζει η νομοθεσία. Εάν διαπιστώσετε ότι υπάρχει παραβίαση της νομοθεσίας, εάν το διαπιστώσετε -αυτήν τη στιγμή το έχετε διαπιστώσει;-…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ναι.

**ΜΑΥΡΟΥΔΗΣ ΒΟΡΙΔΗΣ:** Αν έχετε, ελάτε να μας το πείτε ότι αυτός έκανε αυτό, το α΄, β΄, γ΄, δ΄. Δεν το έχετε διαπιστώσει. Εάν, λοιπόν, το διαπιστώσετε, τότε να καταλογίσετε και την ευθύνη στα όργανα τα οποία έχουν κάνει παραβίαση νομοθεσίας.

Οι διαφημιστικές καταχωρήσεις σε ζητήματα δημόσιας υγείας προφανώς είναι αυτονόητο ότι γίνονται, γιατί, όπως καλύτερα από εμένα ξέρετε, τα θέματα δημόσιας υγείας σε πολύ μεγάλο βαθμό είναι θέματα δημόσιας επικοινωνίας και ενημέρωσης του κοινού.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το έχουμε τζάμπα.

**ΜΑΥΡΟΥΔΗΣ ΒΟΡΙΔΗΣ:** Το «τζάμπα» είναι πάλι μια συζήτηση που τη λέτε, ενώ δεν είναι έτσι. Γιατί το τζάμπα ξέρετε ότι είναι εκτός ωρών που επικοινωνεί ο κόσμος. Δεν βλέπει ο κόσμος τηλεόραση στις δύο το βράδυ που είναι το τζάμπα. Άρα, ανοίγει μια συζήτηση –ξαναλέω-, στην οποία υπεύθυνοι είναι οι αρμόδιοι του ΚΕΕΛΠΝΟ, εποπτεία γενική έχει, όπως έχει για όλα, προφανώς ο Υπουργός, αλλά αυτή είναι γενική εποπτεία. Εάν έχετε να μας πείτε κάτι πιο συγκεκριμένο, ελάτε να μας το πείτε…

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Σταματήστε, όμως τις γενικές και αφηρημένες διαρροές…

**ΠΡΟΕΔΡΕΥΩΝ (Αναστάσιος Κουράκης):** Έγινε.

**ΜΑΥΡΟΥΔΗΣ ΒΟΡΙΔΗΣ:** ...οι οποίες αποτελούν γενική…

**ΠΡΟΕΔΡΕΥΩΝ (Αναστάσιος Κουράκης):** Ωραία. Σταματάει η συζήτηση σε αυτό το σημείο.

**ΜΑΥΡΟΥΔΗΣ ΒΟΡΙΔΗΣ:** Μην το κάνετε αυτό.

**ΠΡΟΕΔΡΕΥΩΝ (Αναστάσιος Κουράκης):** Εντάξει.

**ΜΑΥΡΟΥΔΗΣ ΒΟΡΙΔΗΣ:** Δεν ταιριάζει σε κανέναν, δεν είναι σωστό.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Βορίδη.

Τελειώσαμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** …

**ΠΡΟΕΔΡΕΥΩΝ (Αναστάσιος Κουράκης):** Τελειώσαμε, κύριε Πολάκη.

Πριν δώσω τον λόγο στην κ. Παπαρήγα, η Υπουργός κ. Φωτίου θέλει να εξαγγείλει μια νομοτεχνική βελτίωση, πριν κατατεθεί και φωτοτυπηθεί και μετά ο κ. Σκουρλέτης.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ένα δευτερόλεπτο θέλω για την τροπολογία με γενικό αριθμό 489 και ειδικό αριθμό 83, δηλαδή αυτήν που αφορά το κοινωνικό εισόδημα αλληλεγγύης, που ανέλυσα εχθές.

Στο πρώτο εδάφιο της παραγράφου 1, μετά τη φράση «εντός του Ιουλίου 2016», προστίθεται η φράση «σε τριάντα μικρούς και μεσαίους δήμους» και η φράση «κατά μέγιστο αριθμό» απαλείφεται. Δηλαδή, γίνεται σαφές ότι θα είναι σε τριάντα ακριβώς και δεν είναι έως τριάντα. Αυτή είναι η μία.

Και το δεύτερο είναι φραστικό. Στο έκτο εδάφιο παράγραφος 2 μετά τη φράση «Ως εγγυημένο ποσό νοείται» η λέξη «τον» αντικαθίσταται με τη λέξη «το». Είναι φραστικό.

Ευχαριστώ.

(Στο σημείο αυτό η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 356)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε. Παρακαλώ να διανεμηθεί.

Τον λόγο έχει ο Υπουργός Περιβάλλοντος και Ενέργειας κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Πρόκειται για νομοτεχνικές βελτιώσεις, που αφορούν τα άρθρα του νομοσχεδίου, που σχετίζονται με τον ΑΔΜΗΕ, τα ΝΟΜΕ και τον προσωρινό μηχανισμό και αντίστοιχες βελτιώσεις για την εισηγητική έκθεση. Δεν θα τα διαβάσω, γιατί είναι αρκετά.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΔΗΜΗΤΡΙΟΣ ΚΡΕΜΑΣΤΙΝΟΣ**)

Θέλω επ’ ευκαιρία να αναφερθώ στην τροπολογία με γενικό αριθμό 449 και ειδικό αριθμό 93. Με τη συγκεκριμένη τροπολογία, που έχουμε καταθέσει εγώ και ο Αναπληρωτής Υπουργός κ. Τσιρώνης, καταργούμε ολόκληρο το κεφάλαιο Β΄ του ν.4269/2014, που προσδιόριζε τις κατηγορίες χρήσεων γης για πολεοδομικά σχέδια. Στη θέση του θα θεσμοθετηθεί νέο προεδρικό διάταγμα και μέχρι τότε θα ισχύει το π.δ 166/1987.

Πρόκειται για μια τροπολογία, που επανασχεδιάζει σε μια κατεύθυνση εξορθολογισμού των χρήσεων γης στη βάση του πολεοδομικού κεκτημένου και ουσιαστικά έρχεται να απαντήσει στο χάος, που είχε δημιουργήσει ο προηγούμενος νόμος του 2014.

Σας ευχαριστώ.

(Στο σημείο αυτό ο Υπουργός Περιβάλλοντος και Ενέργειας κ. Παναγιώτης Σκουρλέτης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 359-362)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κυρία Παπαρήγα, έχετε τον λόγο.

**ΑΛΕΞΑΝΔΡΑ ΠΑΠΑΡΗΓΑ:** Εμείς, κύριοι της Κυβέρνησης, δεν θα σας αντιμετωπίσουμε με όρους ηθικής, ηθικολογίας και «ηθικής». Σας αντιμετωπίζουμε, όπως ξέρετε, πάντα πολιτικά.

Όμως, με την ευκαιρία αυτήν, επειδή εσείς χρησιμοποιείτε πολύ τη σημαία της ηθικής, της ατομικής ηθικής, του Πρωθυπουργού, των Υπουργών κ.λπ., θα σας θυμίσω το εξής πράγμα: Ο χαρακτήρας, η ταξικότητα -να το πω έτσι για να συνεννοηθούμε- της κυβερνητικής πολιτικής, της οποιασδήποτε κυβερνητικής πολιτικής, δεν εξαρτάται, δεν καθορίζεται αποκλειστικά και μόνο από την ηθική του Πρωθυπουργού, των Υπουργών, των Βουλευτών κ.λπ.. Με συγχωρείτε, δηλαδή, έχει άλλα κριτήρια. Όχι ότι δεν παίζει ρόλο. Παίζουν ρόλο στην ατομική κριτική και τη βιογραφία αυτά.

Θα σας θυμίσω το εξής: Υπάρχουν συντηρητικότατοι πολιτικοί στο κοντινό και στο απώτερο παρελθόν, που μάλιστα έβαψαν κυριολεκτικά με αίμα εργατικό, λαϊκό, κομμουνιστικό τα χέρια τους και όμως, πέθαναν στη ψάθα. Είτε βγήκαν πιο φτωχοί απ’ ό,τι μπήκαν στην πολιτική είτε πέθαναν στη ψάθα, κυριολεκτικά. Τι θα πούμε; Θα πούμε ότι αυτοί ήταν αριστεροί πολιτικοί;

Να σας πω και κάτι άλλο. Εμφανιστήκατε, παραδείγματος χάριν, με αυτό που λέμε το «αριστερό προφίλ», που συνεγείρει τους Βουλευτές σας, τα μέλη σας, τους φίλους και τους οπαδούς, με τόνους πολύ υψιπετείς, μέχρι να γίνετε Κυβέρνηση, απέναντι στην κ. Μέρκελ. Τώρα δεν λυπάστε να κακομιλήσετε, να πείτε ό,τι να ’ναι, τον Σόιμπλε, την Λαγκάρντ, τον Τόμσεν κ.λπ..

Αυτό το εμφανίζετε ως αριστερό προφίλ, αριστερό DNA, αριστερή πολιτική.

Να σας θυμίσω: Είχαμε στο παρελθόν γνωστότατους συντηρητικούς πολιτικούς –δεν θα πω ονόματα-, που ήλθαν σε αντίθεση, παραδείγματος χάριν, με το παλάτι, με τη Φρειδερίκη. Το παλάτι ήταν κέντρο εξουσίας, δεν ήταν ένα σύμβολο. Προχώρησαν σε επιλογές, που ήταν αντίθετες με την Ουάσιγκτον, είτε με το State Department, είτε και με τη CIA. Αντιαμερικάνοι ήταν; Αντιιμπεριαλιστές; Αφήστε τώρα τη μάχη στα σημεία.

Κοιτάξτε να δείτε: Εμάς δεν μπορείτε να μας κολλήσετε στον τοίχο, γιατί εμείς δεν υπογράψαμε τον Αύγουστο του 2015 το τρίτο μνημόνιο στο όνομα τού να σώσουμε την Ελλάδα, γιατί για μας –το λέμε εκατό χιλιάδες φορές, δεν κρυβόμαστε- δεν υπάρχει ενιαίο εθνικό συμφέρον, δεν υπάρχει ενιαίο ελληνικό συμφέρον. Το μόνο ενιαίο είναι η Ελλάδα, η ιστορία της, ο λαός, η γλώσσα και μια σειρά άλλα πράγματα, τα σύνορά μας, που πρέπει να είναι απαραβίαστα και να επαγρυπνούμε, αλλά μέσα στην Ελλάδα υπάρχει το ταξικό συμφέρον, υπάρχουν αντιπαρατιθέμενα ταξικά συμφέροντα.

Εμείς δεν λέμε ότι θα σώσουμε γενικώς την Ελλάδα. Υπάρχει το συμφέρον της αστικής τάξης, το συμφέρον του κεφαλαίου –πείτε το όπως θέλετε- και υπάρχει το συμφέρον της εργατικής τάξης και ενός σημαντικού μέρους των ενδιάμεσων στρωμάτων –όχι όλων- που παρά τις διαφορές τους με την εργατική τάξη, είναι πολύ κοντά σ’ αυτήν. Εμείς με βάση αυτό το συμφέρον και με βάση αυτό το κριτήριο μιλάμε.

Δυστυχώς, προκλήθηκα όλες αυτές τις μέρες και στην επιτροπή και ιδιαίτερα, μόλις τώρα, με την ομιλία του κ. Βορίδη. Γίνεται πάρα πολύς λόγος για τη Βενεζουέλα. Κατ’ αρχάς, όλοι φέρνουν το παράδειγμα της Βενεζουέλας. Δεν ξέρω σε τι ακουμπάει, αλλά εν πάση περιπτώσει να σας πω το εξής πράγμα: Με το παράδειγμα της Βενεζουέλας, αν είναι ένα κόμμα σε τούτη εδώ την Αίθουσα, που επιβεβαιώνεται πλήρως -και σας παραπέμπω σε ό,τι λέγαμε και γράφαμε για τη Βενεζουέλα- είναι το Κομμουνιστικό Κόμμα Ελλάδας, από τη σκοπιά, βεβαίως, όχι του βενεζουελιανού, γενικά, συμφέροντος, αλλά από τη σκοπιά του συμφέροντος του λαού της Βενεζουέλας.

Τι αποδείχθηκε, κύριοι του ΣΥΡΙΖΑ, στη Βενεζουέλα, ανεξάρτητα από τις όποιες καλές, υπέρκαλες προθέσεις είχαν ο Τσάβες ή το επιτελείο του; Γι’ αυτό σας λέω, ότι δεν είναι ζήτημα ούτε προσωπικών επιλογών, ούτε ζήτημα προσωπικής ηθικής. Αποδείχθηκε ένα πράγμα, ότι όσα εκτεταμένα προγράμματα καταπολέμησης της φτώχειας και να κάνεις στις συνθήκες του καπιταλισμού, δεν σε πάνε μακριά. Και τη γη να δώσεις στους αγρότες να την καλλιεργήσουν, δεν σε πάει μακριά στις σημερινές συνθήκες. Και να αλλάξεις τις συμφωνίες με τις εταιρείες πετρελαίου και να τις κάνεις 70-30 αντί 30-70, δεν σε πάει μακριά, διότι στις συνθήκες του καπιταλισμού και τα πιο φιλολαϊκά προγράμματα καταπολέμησης της ακραίας φτώχειας έχουν ημερομηνία λήξης. Θέλετε να χρησιμοποιήσουμε το παράδειγμα της Βενεζουέλας; Η Νέα Δημοκρατία, βεβαίως, το χρησιμοποιεί για τους δικούς της ταξικούς σκοπούς κι εμείς επίσης για τους δικούς μας εντελώς αντίθετους ταξικούς σκοπούς.

Δεν είναι εδώ ο κ. Τσακαλώτος. Δεν πειράζει. Είναι εδώ ο κ. Σταθάκης. Ειλικρινά, κάθε φορά που σας ακούω, ιδιαίτερα τον κ. Τσακαλώτο και τον κ. Σταθάκη και γενικά το οικονομικό επιτελείο της Κυβέρνησης –δεν λέω για τους άλλους Υπουργούς, τα ίδια λένε, δεν κάνω διάκριση στους Υπουργούς- σκέφτομαι το εξής πράγμα: Αυτά που λένε τα πιστεύουν ως επιστήμονες;

Κοιτάξτε να δείτε: Και εσάς, κύριε Σταθάκη και τον κ. Τσακαλώτο δεν σας θεωρώ ούτε αναλφάβητους, ούτε αδαείς, ούτε ότι ξέρετε μεσοβέζικα πράγματα. Ξέρετε πάρα πολύ καλά. Δεν το κάνω για λόγους επίδειξης, αλλά για να σας αποδείξω ότι ξέρω τι λέω. Έχω διαβάσει και το βιβλίο σας. Δεν ξέρω πόσα έχετε γράψει. Ένα έχω διαβάσει για το σχέδιο Μάρσαλ. Έχω διαβάσει και ένα βιβλίο του κ. Τσακαλώτου. Το δικό σας το διάβασα πριν από τέσσερα-πέντε χρόνια και του κ. Τσακαλώτου κατά τύχη πριν από τρεις-τέσσερις μήνες. Το έγραψε με έναν συνάδελφό του, που δεν θυμάμαι καν το όνομά του και αναφέρεται στην κρίση.

Με συγχωρείτε. Δεν σας βρίζω μ’ αυτό, που θα πω. Τα βιβλία σας, παρότι διαφωνώ σε πολλά, στα περισσότερα, έχουν πολύ χρήσιμα στοιχεία και επισημάνσεις, που μπορείς να τις μελετήσεις. Τα βιβλία σας κάθε άλλο παρά ανόητα είναι.

Κι όμως, όταν μιλάτε εδώ –με συγχωρείτε που το λέω, ιδιαίτερα ο κ. Τσακαλώτος- λέτε ανοησίες. Και ξέρετε τι με ενοχλεί; Αν είστε ανόητοι, δεν θα με πείραζε. Αυτά ξέρετε αυτά λέτε. Με ενοχλεί, γιατί αυτές τις ανοησίες τις λέτε για τον λαό. Είναι η συσκευασία με την οποία προωθείτε την πολιτική σας.

Θα κρίνω αυτό, που είπε στην επιτροπή ο κ. Τσακαλώτος, τον οποίο παρακολούθησα από την τηλεόραση της Βουλής. Είναι αυτό το περίφημο «τζόκερ», που το αναπαράγουν τα στελέχη του ΣΥΡΙΖΑ στα διάφορα πάνελ και εδώ μέσα στη Βουλή. Ποιος μείωσε κατά 55% το ΑΕΠ; Ο Σαμαράς, ο Βενιζέλος, ο Γιώργος Παπανδρέου. Καραμανλή και Σημίτη δεν λένε. Ποιος αύξησε την ανεργία στο ενάμισι εκατομμύριο; Αυτοί. Βάζουν μέσα και τον Παπαδήμο, τον Στουρνάρα κ.λπ.. Ποιος οδήγησε οκτακόσιες χιλιάδες εργαζόμενους να μισοπληρώνονται κ.λπ.; Αυτοί.

Βεβαίως, θα μου πείτε: «Δεν είναι ένοχα αυτά τα πρόσωπα;». Βεβαίως, είναι. Με ποια έννοια, όμως, είναι ένοχα; Είναι ένοχα αυτά και τα κόμματά τους, διότι στηρίζουν τον καπιταλιστικό δρόμο ανάπτυξης, που γεννάει την κρίση του αναπόφευκτα –είναι στο DNA του και το ξέρετε- ανεξάρτητα σε ποιανού πρωθυπουργού τα χέρια θα σκάσει η βόμβα.

Αν μείνετε για αρκετό διάστημα, ακόμη, στη διακυβέρνηση –εμείς δεν κάνουμε προβλέψεις και μπορεί να υπάρξει ανάκαμψη- θα σκάσει και στα δικά σας χέρια η κρίση. Αυτές είναι οι προβλέψεις για το πού πάει η ευρωπαϊκή οικονομία, η παγκόσμια οικονομία κ.λπ..

Επομένως, αφήστε αυτές τις ανοησίες. Ευθύνες, βεβαίως, έχουν τα προηγούμενα κόμματα. Αλίμονο! Με ποια έννοια, όμως; Έτσι, όμως, τι κάνετε; Αθωώνετε το σύστημα και λέτε ότι η κρίση προέρχεται από την κακή διαχείριση, τα λαμόγια, τη διαπλοκή, τους κλέφτες, τους ψεύτες κ.λπ., που, βεβαίως, υπάρχουν. Δεν είναι ανύπαρκτα αυτά, αλλά δεν προκαλούν αυτά την κρίση.

Και πάτε ακριβώς να πείτε στον κόσμο: «Κοιτάξτε, εμείς έχουμε τη δυνατότητα να απαλλάξουμε τον καπιταλιστικό δρόμο ανάπτυξης από την κρίση και από τους κολλητούς». Κοιτάξτε να δείτε, δεν υπάρχει Κυβέρνηση στο έδαφος του καπιταλισμού που να μην έχει κολλητούς.

Και δεν το λέμε αυτό με την έννοια ότι έχετε κολλητούς για να πλουτίσετε προσωπικά. Όχι, δεν το λέμε γι’ αυτό. Μα, αφού η πολιτική που ακολουθείτε είναι υπέρ των μονοπωλίων, των επιχειρηματικών ομίλων και του κεφαλαίου, θα έχετε κολλητούς εκείνο το τμήμα του κεφαλαίου που, κατά τη γνώμη του, η πολιτική σας είναι σωστή.

Και γίνεται και το εξής: Ορισμένοι κολλητοί των προηγούμενων κυβερνήσεων έγιναν κολλητοί και σε εσάς. Και θα έχετε και αντικολλητούς, όπως είχε και η προηγούμενη κυβέρνηση. Υπάρχουν και διαφωνίες και ανταγωνισμοί ανάμεσα στα τμήματα του κεφαλαίου. Και αυτό είναι φυσικό.

Εγώ τουλάχιστον, όταν παίρνω το σώμα του Τύπου, διαβάζω το κύριο άρθρο της κάθε εφημερίδας και τις σομόν σελίδες πρώτα. Γιατί μέσα στις εφημερίδες υπάρχουν και έτσι και αλλιώς άρθρα, και φιλοσυριζαίικα και κάργα –ας το πω έτσι- αντισυριζαίικα, και φιλονεοδημοκρατικά και εναντίον της Νέας Δημοκρατίας και του ΠΑΣΟΚ. Οι εφημερίδες έχουν πολυφωνία, ας το πούμε.

Αυτό, που γινόταν και επί Νέας Δημοκρατίας και επί ΠΑΣΟΚ γίνεται και τώρα. Δηλαδή, όταν οι κολλητοί –και ξαναλέω ότι δεν το βάζω με όρους ηθικής- βλέπουν ότι μια κυβέρνηση, είτε είναι συνεργασίας είτε είναι μονοκομματική, δεν μπορεί να περάσει την αντιλαϊκή και αντεργατική της πολιτική με εύκολο τρόπο στον λαό, όταν βλέπουν ότι ένα τμήμα των ψηφοφόρων φεύγει, πάνε και κολλάνε σε ένα άλλο κόμμα. Δεν τους βρίσκετε εσείς τους κολλητούς. Κολλάνε οι κολλητοί σε εσάς. Αφήστε, λοιπόν, τα κολλητιλίκια.

Βεβαίως, πού αλλού να κάνετε αντιπαράθεση μεταξύ σας; Εκεί θα την κάνετε. Υπάρχουν μπόλικα ζητήματα διαφθοράς. Δυστυχώς, δεν υπάρχει και δεν μπορεί να υπάρξει, δίχως εργατική εξουσία, δίχως ο λαός να γίνει αφέντης στον τόπο του, η δυνατότητα να βγάλει ο λαός τα σκάνδαλα. Τα σκάνδαλα βγαίνουν από τους ανταγωνιστές. Μεταξύ τους τα βγάζουν. Κάποιους τους στέλνουν και φυλακή και κάποιους τους αθωώνουν.

Εμείς δεν αμφισβητούμε. Όλοι όσοι κατηγορούνται για σκάνδαλα είναι πολύ πιθανόν να τα έχουν κάνει. Γι’ αυτό δεν υποστηρίζουμε κανέναν. Γι’ αυτό λέμε να πάμε στο δικαστήριο. Αλλά αφήστε τώρα αυτή τη συζήτηση.

Τελειώνω λέγοντας το εξής. Έρχονται καινούρια μέτρα. Τα είπαν οι Βουλευτές του ΚΚΕ. Δεν θέλω να τα επαναλάβω. Κάθε αξιολόγηση, που θα περνάμε θα φέρνει μέτρα. Διότι οι αξιολογητές θέλουν να ανέβετε όλες τις βαθμίδες ή για να το πω αντίθετα, θέλουν να πάτε σε πλήρη κατήφορο. Κι αυτό το ζητάνε απ’ όλα τα κόμματα, από όποια κυβέρνηση κι αν υπάρχει.

 Μπορεί και να μην σας χρειαστεί ο κόφτης, όταν παίρνετε τα μέτρα δίχως κόφτη. Δεν θα χρειάζεται. Θα είναι περιττός ο κόφτης. Αυτό είναι το θέμα;

Ο επόμενος νόμος, που είναι ο πιο ταξικός, ο πιο βρώμικος για τον λαό, είναι ο αναπτυξιακός, που θα φέρετε. Κι αφήστε τις εφηβικές ονειρώξεις, αν είναι εφηβικές ονειρώξεις –δεν δικαιολογείστε γιατί είστε ενήλικοι- ότι η ανάπτυξη θα φέρει κέρδη και θα γίνει αναδιανομή. Ο λαός δεν πρέπει να πιστέψει σε τίποτα απ’ αυτά.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Παπαρήγα.

Ο κ. Μιχελής, Βουλευτής του ΣΥΡΙΖΑ, έχει τον λόγο.

**ΑΘΑΝΑΣΙΟΣ ΜΙΧΕΛΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ένας προσεκτικός παρατηρητής εύκολα διαπιστώνει πως κατά τη συζήτηση των σχεδίων νόμου η αντιπολίτευση, κατά κύριο λόγο η μείζονα, κατά κανόνα ακολουθεί την ίδια τακτική. Πρώτα θέτει ζητήματα διαδικασιών. Κατόπιν ένταση και πόλωση, κατά την οποία δεν αποφεύγονται οι προσωπικοί χαρακτηρισμοί, που καταλήγουν συνήθως σε αναφορές και καταγγελίες στα επιμέρους.

Αναφορά στο όλον, δηλαδή, στην πορεία της διακυβέρνησης της χώρας από την Κυβέρνηση και πως αυτό συνδέεται με το πρόβλημα της χώρας, την πρόταση για επίλυσή του, συνήθως αποφεύγεται. Γιατί άραγε; Από αδυναμία ή από επιλογή; Εκτιμώ πως πρόκειται για επιλογή με στόχο την απόκρυψη και τη λήθη των γενικών δεδομένων της σημερινής κατάστασης.

Και επειδή «αλήθεια» σημαίνει «μη λήθη» υπενθυμίζω: Μείωση του ΑΕΠ, του εθνικού πλούτου, δηλαδή, κατά 25%. Αύξηση της ανεργίας στο 26%. Πλήρης κατάρρευση γεωργικής, βιοτεχνικής, βιομηχανικής παραγωγής. Και ας μην ξεχνάμε τι διέθετε η χώρα μας πριν μερικές δεκαετίες και πώς διαχειρίστηκαν τον πακτωλό χρημάτων, που εισέρρευσε στη χώρα από την ΕΟΚ, Ευρωπαϊκή Ένωση, η ντόπια οικονομική ελίτ και οι πολιτικοί εκφραστές. Βέβαια, εκτόξευση του δανεισμού, κατά συνέπεια και του χρέους.

Είναι επιλογή, λοιπόν, με στόχο να ξεχαστούν οι πολιτικά υπεύθυνοι της όλη πορείας μέχρι τη σημερινή οικονομική κατάρρευση της χώρας.

Τι απαντά σ’ αυτά η κυρίαρχη, σήμερα, άποψη της μείζονος αντιπολίτευσης; Με δυο χλωμά επιχειρήματα: υποθέσεις.

Πρώτη υπόθεση. Αν συνεχίζαμε εμείς τη διακυβέρνηση της χώρας τον Γενάρη του 2015 θα είχαμε ανάκαμψη.

Δεύτερη υπόθεση. Αν γίνουν εκλογές και τις κερδίσουμε θα σώσουμε τη χώρα.

Με αυτά τα δεδομένα εύκολα μπορεί να πει κάποιος ότι υπάρχει μια εμμονή, ένα σύνδρομο στέρησης της εξουσίας. Ποιοι τα ισχυρίζονται αυτά; Οι υπεύθυνοι για την πορεία της χώρας τις τελευταίες δεκαετίες. Αυτοί, που το καλοκαίρι του 2015 στήριξαν τη συγκεκριμένη συμφωνία, που έθετε το απολύτως σαφές πλαίσιο των περαιτέρω εφαρμοστικών νόμων. Συμφωνία, που κοστίζει στη χώρα 5,4 δισεκατομμύρια την ερχόμενη τριετία έναντι των 60 περίπου, που κόστισαν οι προηγούμενες την πενταετία 2010-2015. Αυτοί, που ενώ ψήφισαν την συμφωνία του καλοκαιριού δεν αντιπρότειναν τίποτα στους εφαρμοστικούς νόμους, που επακολούθησαν. Τελευταία, βέβαια, μιλούν για ένα άλλο μείγμα. Δηλαδή, με απλά λόγια επιλέγουν ποια κοινωνική τάξη θα σηκώσει το κύριο βάρος.

Λένε, λοιπόν, λιγότερο βάρος στους έχοντες, περικοπές δαπανών του δημοσίου, που με απλά λόγια σημαίνει απολύσεις και πλήρη κατάρρευση του κοινωνικού κράτους.

Όσον αφορά στην ορθολογική ανασυγκρότηση του δημόσιου και ευρύτερου δημόσιου τομέα και την πάταξη της σπατάλης, υποθέτω πως πολλοί θα συμφωνήσουμε σ’ αυτό. Αλλά ποιος μιλάει γι’ αυτό; Να πω ένα παράδειγμα. Σήμερα η Κοινοβουλευτική Ομάδα του ΣΥΡΙΖΑ έχει αποσπασμένους εκατόν δεκαεφτά αστυνομικούς. Η Κοινοβουλευτική Ομάδα της Νέας Δημοκρατίας έχει τριακόσιους είκοσι πέντε. Θα πρέπει να μάθουμε και τα στοιχεία των υπόλοιπων Κοινοβουλευτικών Ομάδων που μας κουνούν εδώ το χέρι.

Κύριοι συνάδελφοι, με την ψήφιση του παρόντος σχεδίου νόμου ολοκληρώνεται το βαρύ, πράγματι, φορτίο της εφαρμογής της συμφωνίας του καλοκαιριού. Ταυτόχρονα, φαίνεται πως αποσαφηνίζεται και η πολιτική των δανειστών έναντι της χώρας, μια πολιτική αποτέλεσμα δυναμικής ισορροπίας, που μετακινήθηκε προς σχετικά φιλικότερες για τη χώρα μας θέσεις και όχι τυχαία.

Ενδιαφέρει, άραγε, αυτό την αντιπολίτευση ή μήπως το μόνο, που την ενδιαφέρει είναι η φθορά της Κυβέρνησης και τίποτα άλλο;

Με την ψήφιση του παρόντος σχεδίου νόμου, στις 24 Μαΐου, μεθαύριο, είναι πιο κοντά μια ωφέλιμη συμφωνία για το χρέος της χώρας -ωφέλιμη με τα σημερινά δεδομένα και τις σημερινές συνθήκες. Ενδιαφέρει αυτό την αντιπολίτευση;

Σε κάθε περίπτωση, φρονώ, πως ενδιαφέρει τη μεγάλη πλειοψηφία του ελληνικού λαού υπό την έννοια ότι ανανεώνεται η ελπίδα του για τη βελτίωση της χώρας και των κοινωνικά αδύναμων. Και επειδή είμαι από αυτούς, που συμφωνώ ότι ο καπιταλισμός είναι ο κύριος υπεύθυνος, μέχρι να ανατραπεί ο καπιταλισμός θα πρέπει να παλέψουμε για τη βελτίωση των αδύναμων κοινωνικών ομάδων, αλλιώς μας περιμένει ο παράδεισος, όσοι πιστεύουμε σε αυτό. Γι’ αυτό και υπερψηφίζω το παρόν σχέδιο νόμου.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο κ. Γερμενής, Βουλευτής της Χρυσής Αυγής, έχει τον λόγο.

**ΓΕΩΡΓΙΟΣ ΓΕΡΜΕΝΗΣ:** Η Κυβέρνηση ΣΥΡΙΖΑ της «πρώτης φοράς Αριστερά» με το δεξιό δεκανίκι, τους ΑΝΕΛ, διαπράττει με αυτό το πολυνομοσχέδιο μια ακόμα εθνική προδοσία, εθνική ταπείνωση. Προκειμένου να γίνετε αρεστοί στους ξένους και για να παραμείνετε για λίγο ακόμα στην εξουσία, προσφέρετε γη και ύδωρ, σηματοδοτώντας, όμως, με τον τρόπο αυτό την αντίστροφη μέτρηση για την πτώση σας. Η επικίνδυνη και καταστροφική πολιτική, που ακολουθείτε οδηγεί με μαθηματική ακρίβεια στην κατάλυση της εθνικής κυριαρχίας και την μετατροπή της χώρας μας σε προτεκτοράτο των δανειστών και των διεθνών τοκογλύφων.

Η Κυβέρνησή σας, με το συγκεκριμένο νομοσχέδιο-έκτρωμα συνεχίζει πιστά τη μνημονιακή πολιτική των προκατόχων σας. Παραδίδετε τα κλειδιά της χώρας στους δανειστές, επισφραγίζετε την πλήρη απώλεια της εθνικής κυριαρχίας, αλλά και της εθνικής μας αξιοπρέπειας, καθιστώντας το ελληνικό κράτος υποχείριο, στην ουσία προτεκτοράτο, των συμφερόντων των περίφημων θεσμών, θεσμοί οι οποίοι τώρα παίρνουν προαγωγή και από δανειστές γίνονται κυβερνήτες μας.

Το μόρφωμα το οποίο εισάγει προς ψήφιση η Κυβέρνηση είναι προφανές ότι δεν μπορεί να χαρακτηριστεί σχέδιο νόμου υπό συζήτηση. Είναι δεδομένο ότι υποτιμά τη νοημοσύνη όλων και όποιος ισχυριστεί ότι κάθισε και διάβασε επτάμισι χιλιάδες σελίδες ή είναι τρελός ή είναι ψεύτης ή και τα δύο μαζί.

Η συγκεκριμένη διαδικασία, η οποία ακολουθήθηκε από την Κυβέρνηση και από το Προεδρείο, εκτός του ότι είναι παράνομη, ενάντια στον Κανονισμό της Βουλής και αντισυνταγματική, ξεφτιλίζει, στην κυριολεξία, κάθε κοινοβουλευτική πρακτική, στερείται κάθε λογικής και σοβαρότητας και φανερώνει τον πανικό που βρίσκεται η Κυβέρνηση, καθώς προσπαθεί να ικανοποιήσει τους δανειστές πάση θυσία.

Το συγκεκριμένο πολυνομοσχέδιο στερεί από το ελληνικό κράτος την ουσία αλλά και εκείνα τα χαρακτηριστικά, που προσδιορίζουν ένα εθνικό κυρίαρχο κράτος. Το ελληνικό κράτος παύει να είναι πια ένα κράτος ανεξάρτητο, αυτεξούσιο, στοιχεία, που αποτελούν βασική προϋπόθεση της εθνικής ανεξαρτησίας. Δύο είναι οι προϋποθέσεις για την ύπαρξη ενός κυρίαρχου κράτους: Η δυνατότητα να διαχειρίζεται τον εθνικό του πλούτο, να έχει τον έλεγχο των στρατηγικών κρατικών δομών και να μπορεί να διασφαλίσει ένα αξιοπρεπές βιοτικό επίπεδο στους πολίτες του.

Σε όλα τα παραπάνω έχετε αποτύχει. Το υπό ψήφιση πολυνομοσχέδιο προβλέπει τη δημιουργία ενός φορέα διαχείρισης της δημόσιας περιουσίας, ο οποίος θα είναι πλήρως ελεγχόμενος από τους δανειστές μας.

Ταυτόχρονα, φέρνει μια εξουσιοδοτική υπερφορολόγηση Ελλήνων πολιτών, η οποία βάζει οριστική ταφόπλακα σε κάθε ενδεχόμενο μελλοντικής ανάπτυξης και οδηγεί εκατομμύρια Έλληνες πολίτες στην εξαθλίωση.

Θα μπορούσε κάποιος να σταθεί σε πολλά στοιχεία του νομοσχεδίου αυτού και να αναδείξει τον εθνικά επιζήμιο και επικίνδυνο χαρακτήρα του. Χαρακτηριστικότερο όλων είναι το ΙΓ κεφάλαιο στα άρθρα 184 και στα επόμενα, το οποίο αναφέρεται στο περίφημο υπερταμείο των ιδιωτικοποιήσεων, την επονομαζόμενη Ελληνική Εταιρεία Συμμετοχών και Περιουσίας ΑΕ. Την εποπτεία της συγκεκριμένης εταιρείας, στην οποία μεταβιβάζονται όλες οι αρμοδιότητες διαχείρισης και αξιοποίησης, δηλαδή ξεπουλήματος της δημόσιας περιουσίας, αναλαμβάνει ένα πενταμελές εποπτικό συμβούλιο, τρία μέλη του οποίου θα επιλέγονται από το ελληνικό δημόσιο κατόπιν σύμφωνης γνώμης των ευρωπαϊκών θεσμών και τα υπόλοιπα δύο απευθείας από τους ευρωπαϊκούς φορείς.

Παρ’ όλο που και μόνο από την προηγούμενη σύνθεση των μελών του καθίσταται προφανές ότι το ελληνικό κράτος χάνει τον έλεγχο του εν λόγω φορέα, η παράγραφος 6 του ίδιου άρθρου ορίζει επιπλέον ότι οι αποφάσεις του εποπτικού συμβουλίου θα λαμβάνονται με θετική ψήφο τουλάχιστον τεσσάρων εκ των πέντε μελών. Με τον τρόπο αυτόν μέσω της κατάργησης της αρχής της απλής πλειοψηφίας αποκλείεται κάθε περίπτωση να διεκδικήσει στο μέλλον το ελληνικό κράτος τον έλεγχο της περιουσίας του, εφόσον εκ των πραγμάτων θα απαιτείται η σύμφωνη γνώμη των ξένων προκειμένου να ληφθεί οποιαδήποτε απόφαση του συγκεκριμένου φορέα. Διασφαλίζεται με τον τρόπο αυτόν η οριστική υποθήκευση, παραχώρηση και ξεπούλημα της δημόσιας περιουσίας σε εκπροσώπους των δανειστών μας.

Η δε πλήρης υποταγή της Κυβέρνησης στις επιταγές των δανειστών αποδεικνύεται και από τη θέσπιση του επαίσχυντου λεγόμενου «Αυτόματου Μηχανισμού Δημοσιονομικής Προσαρμογής Προϋπολογισμού της Γενικής Κυβέρνησης», του αποκαλούμενου κόφτη, ο οποίος στην ουσία επεκτείνει την πολιτική, οικονομική αφαίμαξη των Ελλήνων πολιτών διά της υπερφορολόγησης σε βάθος πολλών ετών και αποτελεί κόφτη όχι δαπανών και εξόδων, αλλά κόφτη κάθε ελπίδας και οποιασδήποτε προοπτικής ανάκαμψης και ανάπτυξης της ελληνικής οικονομίας στο μέλλον.

Τα όσα η Κυβέρνηση επιδιώκει με την ψήφιση του εν λόγω νομοσχεδίου- «εκτρώματος» προσεγγίζουν κατά πολύ τον ορισμό του εγκλήματος της εσχάτης προδοσίας, το οποίο στο άρθρο 134 του Ποινικού Κώδικα αναφέρεται ότι τελείται από όποιον επιχειρεί με τρόπο πρόσφορο να διαταράξει την ομαλή λειτουργία του πολιτεύματος, να αποστερήσει ή να παρακωλύσει τη Βουλή, την Κυβέρνηση ή των Πρωθυπουργό από την ενάσκηση της εξουσίας που τους παρέχει το Σύνταγμα ή να τους εξαναγκάσει να εκτελέσουν ή να παραλείψουν πράξεις που απορρέουν από την εξουσία αυτή.

Το υπό ψήφιση νομοσχέδιο πράττει ακριβώς αυτό. Στερεί από την εκάστοτε ελληνική κυβέρνηση όχι μόνο στο παρόν, αλλά και στο μέλλον τη δυνατότητα να ασκήσει εξουσία, η οποία της παρέχεται από το Σύνταγμα. Συγκεκριμένα στερεί την δυνατότητα ελέγχου και διαχείρισης του εθνικού πλούτου, προς όφελος του ελληνικού λαού. Τι άλλο μπορεί να είναι αυτό αν δεν υπάρχει αδίκημα της εσχάτης προδοσίας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα ένα λεπτό ακόμα, κύριε Πρόεδρε.

Πολλές είναι οι περιπτώσεις κυβερνήσεως, οι οποίες φάνηκαν κατώτερες των περιστάσεων, επικίνδυνες, ανίκανα και εθνικά επιζήμιες κατά τα τελευταία σαράντα έτη της Μεταπολίτευσης. Αυτός είναι άλλωστε και ο κύριος λόγος, που η χώρα μας έχει φτάσει σε αυτήν τη δεινή θέση και οι ευθύνες των κυβερνήσεων Νέας Δημοκρατίας και του ΠΑΣΟΚ είναι απόλυτες και δεδομένες, πλην όμως η παρούσα Κυβέρνηση έχει την ιδιαιτερότητα να συνδυάζει ταυτόχρονα την ανικανότητα και την ανεπάρκεια των στελεχών της με τις ξεπερασμένες και αποτυχημένες μαρξιστικής προέλευσης ιδεοληψίες της.

Οι διεθνείς τοκογλύφοι και δανειστές έχουν βρει στην Κυβέρνηση ΣΥΡΙΖΑ – ΑΝΕΛ τους καταλληλότερους για να υφαρπάξουν τον εθνικό μας πλούτο και να υποθηκεύσουν το μέλλον μας. Και η κατάθεση αυτού του πολυνομοσχεδίου- «εκτρώματος» αποδεικνύει ότι η συγκεκριμένη ρήση του Λένιν αναφορικά με τους «χρήσιμους ηλίθιους», ταιριάζει απόλυτα στους σημερινούς κυβερνώντες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει ο κ. Παναγιώτης Σκουρολιάκος, Βουλευτής του ΣΥΡΙΖΑ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, με το παρόν πολυνομοσχέδιο τακτοποιούνται μια σειρά από υποχρεώσεις μας για την αξιολόγηση, επιτέλους, και τη διευθέτηση του χρέους της χώρας.

Τα μέτρα που προτείνονται, παρ’ ότι είναι δύσκολα μέτρα, εντούτοις ικανοποιούν την ανάγκη για δίκαιη και κοινωνικά ευαίσθητη κατανομή των βαρών. Μακάρι να είχαμε παραλάβει μια καλύτερη κατάσταση. Ξέραμε ότι παραλαμβάνουμε χάος οικονομικό και κοινωνικό, το χάος που επιμελώς φιλοτέχνησε η άφρων πολιτική των τελευταίων δεκαετιών, ένα χάος που διακαώς θέλουν να το αναβιώσουν και να το συνεχίσουν τα κόμματα, που ευθύνονται γι’ αυτό. Αφού ετοίμασαν πολλές εκδοχές της «αριστερής παρένθεσης» -άνοιξη ’15, Σεπτέμβρης ’15, άνοιξη ’16 και πάει λέγοντας-, ευρισκόμενοι τώρα σε vertigo, κυριολεκτικά, αδυνατούν να προτείνουν το παραμικρό απέναντι στις θέσεις της Κυβέρνησης και απέναντι στην πολιτική, που παράγει. Αμήχανοι αυτοκαθορίζονται από την προσδοκία αποτυχίας της Κυβέρνησης και μόνο, μην παράγοντας πολιτική και με απόλυτη αδιαφορία για τα συμφέροντα της κοινωνίας.

Τι να πει κάποιος για τους γραβατωμένους αξιοπρεπείς κυρίους της Αξιωματικής Αντιπολίτευσης, που κατά κύματα τριάδων και πεντάδων, εναλλάσσονταν στην αίθουσα όπου συνεδρίαζαν οι επιτροπές για το παρόν πολυνομοσχέδιο, φωνασκώντας ομοιόμορφα, απόλυτα προσαρμοσμένοι σε σαφείς –ήταν ορατό- σκηνικές οδηγίες; Αμόλυντοι, άσπιλοι και απαλλαγμένοι από κάθε ευθύνη για τα δεινά της χώρας εξανίστανται!

Η γηγενής Κεντροαριστερά έχοντας πάρει διαζύγιο από την ευρωπαϊκή ομοϊδεάτισσά της, αναγεννάται εκ της τέφρας της, απόλυτα καθαρμένη κι αυτή από τις ευθύνες διακυβέρνησής της προ μνημονίων και επί μνημονίων. Δεν έχει καμμία σχέση με εκείνη την ειδυλλιακή εικόνα του Καστελόριζου, όπου μας ανακοινώθηκε η έναρξη της περιόδου των παθών μας. Δεν ενθυμείται τίποτα, δεν ξέρει τίποτα, δεν ήταν εδώ!

Καλώς ορίσατε στη χώρα μας, κυρίες και κύριοι! Καλώς ορίσατε στη χώρα, που το 2014 ψηφίστηκε ο ν.4270 με την ονομασία «Διορθωτικός μηχανισμός» και όπου στα άρθρα 33 έως 41 περιγράφεται η λειτουργία του κόφτη, με την υπογραφή της κυβέρνησης Αντώνη Σαμαρά.

Καλώς ορίσατε στη χώρα, όπου ακυρώνονται με το παρόν πολυνομοσχέδιο μνημονιακοί νόμοι, όπως αυτός για τη δημιουργία και πώληση της «μικρής» ΔΕΗ» και για την πώληση του 66% του ΑΔΜΗΕ, της θυγατρικής εταιρείας της ΔΕΗ, δηλαδή, που διαχειρίζεται τα δίκτυα μεταφοράς ηλεκτρικής ενέργειας.

Προηγουμένως ο ομιλητής της Νέας Δημοκρατίας θέλησε να αποδομήσει αυτήν την ιστορία, αλλά δυστυχώς. Δυστυχώς για εσάς, ακυρώνονται μνημονιακοί νόμοι από την παρούσα Κυβέρνηση ΣΥΡΙΖΑ – ΑΝΕΛ. Κι άλλοι πολλοί, μνημονιακοί νόμοι, θα καταργηθούν και θα επανέλθει η κανονικότητα.

Καλώς ορίσατε στη χώρα, όπου επιτέλους με την κύρωση των δασικών χαρτών απελευθερώνονται χιλιάδες όμηροι συμπολίτες μας. Δεν με απασχολούν προσωπικά οι ακριβές βίλες, οι ακριβές περιοχές, που διαθέτουν πισίνες και ελικοδρόμια, αλλά κυρίες και κύριοι Βουλευτές, στην Περιφέρεια Αττικής, όπου δραστηριοποιούμαι πολιτικά, χιλιάδες φτωχά βαλάντια κούρνιασαν σε περιοχές όπως η Κερατέα, ο Ασπρόπυργος και αλλού και έστησαν τη ζωή τους. Τους εκμεταλλευτήκατε σκληρά όλα αυτά τα χρόνια. Τους κρατούσατε ομήρους.

Τώρα απελευθερώνονται και ταυτόχρονα προστατεύονται όλοι οι άλλοι χώροι. Ούτε μισό τούβλο πια δεν μπορεί να μπει στις περιοχές, όπου ορίζουν οι χάρτες, στους οποίους δεν περιλαμβάνονται οι οικισμοί και οι κατοικημένες περιοχές.

Καλωσορίσατε στη χώρα, όπου η Κυβέρνηση ΣΥΡΙΖΑ-ΑΝΕΛ επιδοτεί ενοίκια, προσφέρει δωρεάν ρεύμα, φροντίζει για τη σίτιση και το νερό στα νοικοκυριά των συμπολιτών μας, που είχατε κάνει απόκληρους, που είχατε θέσει εκτός κοινωνίας.

Καλωσορίσατε στη χώρα, όπου τελειώνουν οι ημέρες της διαπλοκής, όπου αποκαλύπτονται και παίρνουν σειρά για τα γραφεία των εισαγγελέων οι κάθε λογής φοροφυγάδες, που φιγουράρουν σε διεθνείς λίστες και όπου λογοδοτούν εκβιαστές δημοσιογράφοι, έμμισθοί σας, και οι λογής λογής «Παπασταύρου», σάρκες εκ της σαρκός σας.

Εμείς, θα προχωρήσουμε στην υλοποίηση ενός φιλόδοξου οικονομικού παραγωγικού σχεδίου, που θα πηγάζει από τις ανάγκες της χώρας και του λαού και θα υλοποιείται και θα υποστηρίζεται από ό,τι καλύτερο διαθέτει σε έμψυχο δυναμικό αυτός ο τόπος. Μαζί με όλον τον ελληνικό λαό θα παλέψουμε ώστε η χώρα να ανακάμψει, με δικαιοσύνη, διαφάνεια και αισιοδοξία, για το μέλλον που δικαιούται και αξίζει ο ελληνικός λαός.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Ο κ. Βενιζέλος έχει τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Κυρίες και κύριοι Βουλευτές, παρακολουθώ τα μέλη της Κυβέρνησης και τους συναδέλφους της κοινοβουλευτικής πλειοψηφίας να υπερασπίζονται με το ίδιο πάθος –τυφλό πάθος, θα μου επιτρέψετε να πω- και με την ίδια ακατάβλητη αυτοπεποίθηση όλο το εκκρεμές στο οποίο κινείται η πολιτική της Κυβέρνησης τους τελευταίους δεκαοκτώ μήνες.

Ποια είναι η καμπύλη, που έχει διαμορφωθεί; Ξεκινήσαμε από την αυταπάτη της εναλλακτικής πολιτικής, από την αυταπάτη μιας ριζοσπαστικής πολιτικής, που θα υπερέβαινε τα μνημόνια, θα έλυνε το πρόβλημα του επονείδιστου χρέους, θα έδινε λεφτά. Πήγαμε μετά στο τυχοδιωκτικό φλερτ με τη ρήξη, με κορυφαία πράξη το δημοψήφισμα, που κατά περιεχόμενο ανετράπη την επόμενη μέρα. Κι από εκεί, σταδιακά, φτάσαμε στην πραγματικότητα όχι του συμβιβασμού, όχι της διαπραγμάτευσης, αλλά της απόλυτης υποταγής. Κοινό στοιχείο όλης αυτής της καμπύλης είναι η επιδίωξη και η διατήρηση της εξουσίας, που είναι και ο μόνος συνεκτικός ιστός, ίσως η μόνη αξία.

Σας έχουν θυμίσει πολλές φορές αυτές τις μέρες τι λέγατε. Λέγατε: «όχι περικοπές μισθών και συντάξεων, όχι ξεπούλημα της δημόσιας περιουσίας, όχι στο αγγλικό δίκαιο, όχι φορομπηχτική πολιτική, όχι αδιέξοδη λιτότητα». Δεν θα σας ρωτήσω την καθεμιά και τον καθένα προσωπικά τι νιώθετε. Τι νιώθετε, αλήθεια, τι είναι αυτό, που σας δικαιώνει στη συνείδησή σας; Αυτό θα το πείτε εσείς κάποια στιγμή στον εαυτό σας, στο εκλογικό σας σώμα, στον ελληνικό λαό, στην Ιστορία.

Το ερώτημα, που τίθεται αντικειμενικά και που απασχολεί τον κάθε Έλληνα πολίτη είναι αν αυτό, που συνέβη τους τελευταίους δεκαοκτώ μήνες, η υπαγωγή στο τρίτο μνημόνιο και όλα όσα ακολούθησαν και ακολουθούν, ήταν κάτι το αναπόφευκτο. Εάν εσείς συνεχίζατε στις 26 Ιανουαρίου του 2015, όταν πρωτοσχηματίσατε Κυβέρνηση ΣΥΡΙΖΑ-ΑΝΕΛ, στο πλαίσιο, που βρήκατε τον Ιανουάριο του 2015 από την προηγούμενη κυβέρνηση, πού θα βρισκόταν σήμερα η χώρα; Θα βρισκόταν σε καλύτερο ή σε χειρότερο σημείο;

Οι πάντες το καταλαβαίνουν, το συνομολογούν, ότι η χώρα θα βρισκόταν σε ασυγκρίτως καλύτερο σημείο. Εάν η πλήρης υποταγή, η απόλυτη μεταστροφή, η επαφή με τον ρεαλισμό γινόταν δεκαοχτώ μήνες πριν, ξέρετε ποιο θα ήταν το όφελος της χώρας, τι θα είχαμε αποφύγει;

Προκαλέσατε εν ψυχρώ, για λόγους αμιγώς πολιτικούς, κομματικούς, για λόγους μικρούς, μεγάλη και βαθιά βλάβη στον τόπο, στην οικονομία, στη νέα γενιά, στην ίδια την εθνική ισχύ.

Και τώρα, ενάμιση χρόνο μετά, μετά από δύο χαμένα οικονομικά έτη αυτό, που έχουμε να αντιμετωπίσουμε δεν είναι απλώς η επιστροφή στην ύφεση, η απώλεια της χρηματιστηριακής αξίας των τραπεζών, νέα σκληρά μέτρα με υφεσιακές επιπτώσεις. Μακάρι να ήταν μόνον αυτά. Δεν πρόκειται για ένα τρίτο μνημόνιο που –άντε- έγινε τέταρτο. Μακάρι να ήταν αυτό.

Τώρα πλέον πρόκειται για μνημόνιο στο διηνεκές, χωρίς πρόσθετες παραμετρικές αλλαγές στο χρέος οι οποίες να είναι διασφαλισμένες και να εφαρμόζονται εκ προοιμίου, χωρίς πραγματική πολιτική για ανάπτυξη, για ανταγωνιστικότητα, για ανάκτηση της ισότιμης θέσης της χώρας μέσα στην Ευρωπαϊκή Ένωση. Τα παραδείγματα έχουν ειπωθεί πολλές φορές.

Βεβαίως, και είμαστε υπέρ των ιδιωτικοποιήσεων. Όμως ποτέ δεν αποδεχθήκαμε αυτού του είδους το υπερταμείο, που πάντα ζητούσαν οι πιστωτές. Γιατί εδώ τώρα δεν πρόκειται για ιδιωτικοποιήσεις. Εδώ πρόκειται για αφαίρεση όλης της δικαιοδοσίας πάνω στον ευρύτερο δημόσιο τομέα και πάνω στην ακίνητη περιουσία του δημοσίου. Και όλο αυτό περιέρχεται στον ουσιαστικό έλεγχο της τρόικας, των πιστωτών, στο διηνεκές.

Και δεν έχει σημασία το ελληνικό δίκαιο ή ποιος είναι στη γενική συνέλευση ή ο Υπουργός Οικονομικών. Σημασία έχει ότι η διοίκηση δεν διορίζεται χωρίς τη συναίνεση των λεγόμενων θεσμών, της τρόικας, δηλαδή, των πιστωτών, και καμμία απόφαση δεν λαμβάνεται χωρίς τη δική τους συμφωνία. Ξέρετε τι αντιδράσεις θα προκαλούσε αυτό από πλευράς σας, εάν είχε συμβεί το 2009 ή το 2010 ή το 2011 ή το 2012 κ.ο.κ υπό εκείνες τις συνθήκες; Το αναλογίζεστε αυτό;

Για τον αυτόματο μηχανισμό περικοπής δαπανών θα πω ότι ναι, βεβαίως, έχουμε υποχρέωση να τηρούμε το δημοσιονομικό σύμφωνο, το σύμφωνο σταθερότητας, όπως όλες οι χώρες. Και αυτό έχει εισαχθεί στην ελληνική έννομη τάξη. Περί αυτού πρόκειται; Όχι. Τώρα όλα γίνονται ερήμην της Βουλής. Ακυρώνεται η αρμοδιότητα ψήφισης προϋπολογισμού, έστω και αν αυτή είναι τυπική.

 Δεν πρόκειται για έναν σιδηρούν δημοσιονομικό κανόνα. Πρόκειται για την πλήρη παράδοση της δημοσιονομικής κυριαρχίας εις το διηνεκές. Όχι όπως κάνουν όλες οι χώρες προκειμένου να διαμορφωθεί το ευρωπαϊκό φαινόμενο, η ευρωπαϊκή ολοκλήρωση, μεταφέροντας αρμοδιότητες, αλλά πρόκειται για υπαγωγή σε διαρκή κηδεμονία, χωρίς πέρας.

Ο ορυμαγδός μέτρων δεν γίνεται υπό τις δημοσιονομικές και μακροοικονομικές συνθήκες του 2010, 2011, 2012. Βρήκατε μια χώρα δημοσιονομικά σταθεροποιημένη, με θετικό ρυθμό ανάπτυξης και πρωτογενές πλεόνασμα. Εν πάση περιπτώσει ψηφίσατε τον νόμο για τη φορολογία εισοδήματος και για το ασφαλιστικό. Τώρα αντιλαμβάνεστε τι γίνεται με τον ΦΠΑ και τι ενθάρρυνση κάνετε στη «μαύρη» οικονομία και στην παραοικονομία; Για να μην μιλήσω για νέους φόρους και νέα τέλη σε οτιδήποτε υπάρχει, οτιδήποτε λειτουργεί, οτιδήποτε κινείται.

Το κορυφαίο είναι ο ΕΝΦΙΑ. Τι να πω γι’ αυτό τώρα; Ότι είναι τελείως διαφορετικό να έχεις έναν δημοσιονομικό στόχο που είναι 1,6 δισεκατομμύρια υπό τις συνθήκες του 2011 με τα επίπεδα τιμών ακινήτων και αποδόσεων του 2011 και διαφορετικό να έχεις τη σημερινή δημοσιονομική επιδίωξη, που φτάνει τα 4 δισεκατομμύρια, με τις σημερινές συνθήκες αγοράς ακινήτων και χωρίς καμία χειροπιαστή προοπτική;

Όλα αυτά, κυρίες και κύριοι Βουλευτές, σε ποιο θεσμικό περιβάλλον συμβαίνουν; Γιατί έχει μεγάλη σημασία το θεσμικό και πολιτικό περιβάλλον. Δεν σας απασχολεί το γεγονός ότι γεννώνται διαρκώς ζητήματα δημοκρατίας και κράτους δικαίου; Η κατάσταση στη δικαιοσύνη δεν σας απασχολεί, που είναι πρωτοφανής σύγκρουση στην κορυφή της δικαιοσύνης με ενεργό συμμετοχή του Υπουργείου Δικαιοσύνης;

Και αυτό, που συμβαίνει με τον αγώνα σας κατά της διαπλοκής τι είναι; Εγώ θεωρώ ότι είναι ανταλλαγή μηνυμάτων με επιχειρηματικά συμφέροντα, τα οποία έρχονται σε επαφή με την Κυβέρνηση και μετά διευθετούνται τα ζητήματά τους και διευθετούνται νομοθετικά. Αυτό γίνεται διαρκώς τους τελευταίους μήνες. Και γίνεται και με το νομοσχέδιο αυτό για τα θέματα τα σχετικά όχι μόνο με την Επιτροπή Ανταγωνισμού, αλλά και άλλες επί μέρους διατάξεις που έχουν κατά καιρούς έρθει τους δεκαοκτώ αυτούς μήνες.

Όσον αφορά στα ζητήματα εξωτερικής και αμυντικής πολιτικής έχετε καταλάβει τι σημαίνει αυτού του είδους η παρουσία του ΝΑΤΟ μονίμως, πλέον, στο Αιγαίο και στην ανατολική Μεσόγειο, τι αλλαγή της κατάστασης υπάρχει και πόσο η εθνική ισχύς τίθεται υπό επιτήρηση στο πιο ευαίσθητο σημείο; Εάν είχαμε αυτήν την παρουσία, λόγω προσφυγικού, του ΝΑΤΟ στο Αιγαίο και είχαμε αυτήν την αναζωπύρωση των μονομερών και απαράδεκτων τουρκικών διεκδικήσεων σε άλλες πολιτικές συνθήκες, τώρα αυτό θα ήταν το μείζον θέμα. Τα θέματα κυριαρχίας, δημοκρατίας, εθνικής ισχύος θα ήταν η «σημαία» σας. Ποια «σημαία»; Η «σημαία» ενός εθνικολαϊκιστικού μετώπου πίσω από το οποίο κρύβεται τι; Μια ψευτοταξική ανάλυση ότι «μας ενδιαφέρει να πληβειοποιήσουμε την κοινωνία, θέλουμε να ακυρώσουμε τη μεσαία τάξη, δεν μας ενδιαφέρει να υπάρχει εθνική αποταμίευση». Όμως, χωρίς αυτό δεν υπάρχει ανάπτυξη, δεν υπάρχει επιχειρηματικότητα, δεν υπάρχει προοπτική, δεν υπάρχει απάντηση για τους ανέργους.

Και αφού κάνατε την πολιτική εξαπάτηση του δημοσίου χρέους, λέγοντας διάφορα παραμύθια στον ελληνικό λαό για επονείδιστο χρέος, για μονομερείς ενέργειες, για διαγραφές, τώρα εκλιπαρείτε να πάρετε τη συνέχεια του PSI και του OSI του 2012 και δεν την παίρνετε -ενώ αυτό το δικαιούται η χώρα και το έχει συμφωνήσει, αλλά υπαναχωρούν τώρα οι πιστωτές- χωρίς να θέτετε το μεγάλο θέμα, που είναι η ορθή απεικόνιση του χρέους σε παρούσα αξία, γιατί εκεί φαίνεται πόσο πολύ μικρότερο είναι το χρέος, δηλαδή, ογδόντα μονάδες μικρότερο, σύμφωνα με τον πιο επιεική υπολογισμό, 98% του ΑΕΠ και όχι 180%. Τα είπαμε προσφάτως αυτά με πολλούς συναδέλφους σε ένα διεθνές συνέδριο στο Λος Άντζελες.

Όμως, τώρα υπάρχει και η άλλη πολιτική εξαπάτηση, των πρωτογενών πλεονασμάτων 4,5%, 3,5%, 2,5%, 1,5%. Μα, πότε υπήρχε η συζήτηση αυτή αποσυνδεδεμένη από τον επιδιωκόμενο ρυθμό ανάπτυξης; Η χώρα είχε –σας το έχω ξαναπεί- εννιά χρόνια συνεχώς πρωτογενή πλεονάσματα, από το 1994 έως το 2003, αλλά με ικανοποιητικούς ρυθμούς ανάπτυξης. Αυτό είναι εφικτό. Μπορείς να έχεις πρωτογενή πλεονάσματα με ρυθμό ανάπτυξης, που είναι ικανοποιητικός.

Αντί, λοιπόν, να γίνεται μία διαπραγμάτευση για τον ρυθμό ανάπτυξης και για το πώς αυτός θα επιτευχθεί και με τους πιστωτές και εδώ μέσα, εθνικά, ασχολούμαστε με τον αριθμητή, δηλαδή, πόσος θα είναι ο στόχος του πρωτογενούς πλεονάσματος. Γιατί; Γιατί λένε το απίθανο ότι εμείς είχαμε υψηλό στόχο, άρα θα επιβαρύναμε τον ελληνικό λαό. Μα, ο υψηλός στόχος θα προέκυπτε από τον υψηλό ρυθμό ανάπτυξης. Και η απώλεια είναι τραγική για την οικονομία και τη χώρα.

Τώρα να σας πω κάτι. Αν αυτή η μεταστροφή, αν αυτό το νέο πάθος σας, η υποταγή οδηγούσε κάπου, έβγαζε τη χώρα στο ξέφωτο, θα έλεγα χαλάλι του και χαλάλι σας. Όμως, πρόκειται να γίνει αυτό; Θα ανακάμψει η οικονομία και θα προκύψει και πολιτικό όφελος για εσάς; Δυστυχώς, δεν θα γίνει, γιατί το οικονομικό πρόβλημα είναι δευτερογενές. Χρειάζεται πολιτική και κοινωνική εμπιστοσύνη και αυτή δεν υπάρχει.

Άρα, εγκλωβίζεστε μόνοι σας και εγκλωβίζετε και τη χώρα.

Αυτό δημιουργεί πρόβλημα νομιμοποίησης; Προφανώς δημιουργεί και το νιώθετε στις κοινωνικές αντιδράσεις, το νιώθετε μέσα στη συνείδησή σας, άλλο εάν το ομολογείτε ή όχι.

Και εδώ δεν σταματάει το πραγματικό ερώτημα του κόσμου: Μπορούμε να επιτύχουμε εθνική υπέρβαση; Με τη νοοτροπία, που εκπέμπει η Κυβέρνηση, με αυτό το στυλ του αυταρχισμού, της μονομέρειας, του μικροκομματισμού, όχι βεβαίως! Δεν υπάρχουν οι προϋποθέσεις εθνικής υπέρβασης. Γιατί, όπως είπα προηγουμένως, πρέπει να υπάρχουν θεσμικές, πολιτικές και κοινωνικές προϋποθέσεις και αυτές δεν μπορείτε να τις διασφαλίσετε για τη χώρα.

Δυστυχώς, είμαστε καταδικασμένοι, εάν συνεχίσετε εσείς να κυβερνάτε τον τόπο, σε μια στασιμοχρεοκοπία, που σπαταλά εθνικό χρόνο και εθνικό κεφάλαιο. Πρέπει να το κατανοήσετε αυτό, για να αντιληφθείτε το μέγεθος της ιστορικής σας ευθύνης.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και έξι εκπαιδευτικοί συνοδοί τους από το 2ο  και 3ο Δημοτικό Σχολείο Διαβατών Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εμείς, αγαπητέ κύριε Βενιζέλο, δεν έχουμε κανένα πρόβλημα να πούμε τι νιώθουμε. Είμαστε πάντα ειλικρινείς. Και θα περιμέναμε, τουλάχιστον, από εσάς –και εννοώ, βεβαίως, και τους συγκυβερνήτες σας της Νέας Δημοκρατίας- να είσαστε, κάποια στιγμή, ειλικρινείς. Για όλα αυτά, που συζητάμε και άλλα πολλά και δύσκολα, που βιώνει η ελληνική κοινωνία δεν είναι καθοριστικές και διαχρονικές οι ευθύνες, που έχουν οι παρελθούσες κυβερνήσεις και οι εκπρόσωποί τους;

Δεν λέω ότι είναι αποκλειστικές οι ευθύνες, αλλά δεν είναι οπωσδήποτε καθοριστικές για όλα αυτά, που έχουν διαμορφωθεί μέχρι σήμερα;

Γιατί, λοιπόν, αγαπητοί συνάδελφοι, κάνετε πως δεν καταλαβαίνετε, θεωρώντας μάλιστα πως μια καταγγελτική συζήτηση στον παρόντα χρόνο, σε επίπεδο οποιουδήποτε θεσμικού οργάνου και ιδιαίτερα στη Βουλή, νομιμοποιεί το παρελθόν σας και διασφαλίζει το μέλλον;

Αγαπητοί συνάδελφοι, είναι πέραν κάθε λογικής η σκέψη ότι για τη σημερινή κατάσταση των πραγμάτων έχει ευθύνη μια Κυβέρνηση των δεκαέξι μηνών. Η πρώτη και η δεύτερη Κυβέρνηση του ΣΥΡΙΖΑ ποτέ μέχρι σήμερα δεν κυβέρνησε απερίσπαστα. Έπρεπε από την πρώτη στιγμή έως και τώρα, που φτάνουμε στην ολοκλήρωση της αξιολόγησης και προσδοκούμε μια θετική εξέλιξη για το χρέος, να αντιμετωπίσουμε την κατάσταση της οικονομίας και της κοινωνίας που προκάλεσε η δική σας πολιτική. Να κρατήσουμε, δηλαδή, όρθια την οικονομία και την κοινωνία και ταυτόχρονα να καταφέρουμε να διαπραγματευτούμε μια δύσκολη αλλά βιώσιμη λύση, μέσα σε ένα περιβάλλον αρνητικών συσχετισμών στην Ευρώπη και μάλιστα παραλαμβάνοντας, όπως έχει πει ο Πρωθυπουργός, ένα ναρκοθετημένο και υπονομευμένο πεδίο. Διότι, για παράδειγμα, είχατε αναλάβει δεσμεύσεις για πρωτογενή πλεονάσματα και μάλιστα σταθερά στο 4,5% του ΑΕΠ.

Είναι, μάλιστα, αστείο όταν δεν είναι εξοργιστικό, να έρχεστε, κύριοι συνάδελφοι της Νέας Δημοκρατίας και του ΠΑΣΟΚ, και να μας εγκαλείτε στο πλαίσιο του κοινοβουλευτικού ελέγχου σε πολλές περιπτώσεις για ζητήματα, που σχετίζονται με τις δικές σας επιλογές και τις δικές σας δεσμεύσεις.

Να εγκαλείτε εμάς -σας το αναφέρω για δεύτερη φορά- γιατί κάνουμε διαπραγματεύσεις για τα πρόστιμα και τους καταλογισμούς και να μας λέτε: «Εμείς τα κάναμε. Εσείς έχετε την ευθύνη τώρα αν θα ολοκληρώσετε τη διαπραγμάτευση ή όχι».

Όλη αυτή η διαδικασία, αγαπητοί συνάδελφοι, που χαρακτηρίστηκε, όπως σας είπα, από σκληρή διαπραγμάτευση με τους θεσμούς και την αντιμετώπιση των αποτελεσμάτων της συγκεκριμένης πολιτικής, έχει φτάσει τώρα σε μια κρίσιμη καμπή. Δημιουργούνται οι συνθήκες να λειτουργήσει η οικονομία μέσα σε ένα πιο σταθερό περιβάλλον, με συγκεκριμένες, βεβαίως, υποχρεώσεις, αλλά και με προοπτική να περάσουμε από την περίοδο της ακραίας ύφεσης σε μια περίοδο ανάκαμψης και ανάπτυξης.

Έχω πει και άλλες φορές ότι η λύση δεν είναι να διαχειριστούμε τη φτώχεια και τη μιζέρια, αλλά να μεγαλώσουμε την πίτα, να παράξουμε πλούτο και να ξανακερδίσουμε σιγά-σιγά το ΑΕΠ που έχασε η χώρα μας τα τελευταία χρόνια.

Και εδώ μπαίνει το εξής ερώτημα: Μπορεί η χώρα μας να παράξει νέο πλούτο, να βρεθεί σε τροχιά ανάπτυξης; Ναι, μπορεί. Μπορεί με μια στρατηγική, που θα έχει συγκεκριμένους στόχους, μια στρατηγική, που θα αναδεικνύει τα συγκριτικά πλεονεκτήματα, που θα αξιοποιεί τα αναπτυξιακά και χρηματοδοτικά εργαλεία, που θα ευνοεί και θα προσελκύει επενδύσεις, που θα στηρίζει την καινοτομία, θα στηρίζεται στη συσσωρευμένη δυναμική της κοινωνίας και των νέων ανθρώπων. που έχουν καθηλωθεί τόσα χρόνια και ανυπομονούν να δουλέψουν και να δημιουργήσουν. Σε μία τέτοια κατεύθυνση κινείται το σύνολο της Κυβέρνησης. Και θα γίνει περισσότερο εμφανές μετά τον κάβο που καλούμαστε να περάσουμε τώρα.

Διαπραγματευτήκαμε σκληρά, ειδικά στα φορολογικά και ασφαλιστικά προβλήματα. Κατορθώσαμε να τερματίσει η εποχή, που ο αγρότης ήταν πολίτης δεύτερης κατηγορίας. Υλοποιήθηκαν για αυτόν δυο βασικές ρυθμίσεις: Η καθιέρωση ατομικού αφορολόγητου εισοδήματος και η διασφάλιση της κατώτερης εθνικής σύνταξης.

Με τον συνδυασμό των ρυθμίσεων, που φέραμε στο ασφαλιστικό και στο φορολογικό –κάτι, που όχι μόνο οι ίδιοι οι αγρότες είχαν ζητήσει με τις κινητοποιήσεις τους- όχι μόνο επιπτώσεις δεν θα υπάρξουν, αλλά, αντίθετα, θα βγει ωφελημένο πάνω από το 90% των αγροτών.

Με την αυστηροποίηση των προϋποθέσεων για τους κατά κύριο επάγγελμα αγρότες, που θεσμοθετούμε -πάντα φωνάζαμε και λέγαμε ότι πρέπει να στηρίξουμε τους κατά κύριο επάγγελμα αγρότες- θέλουμε να διασφαλίσουμε την ιδιαίτερη μεταχείριση του χώρου, που ξεκινά από το αφορολόγητο, που σας προανέφερα, και φτάνει μέχρι τη συμμετοχή του στην υλοποίηση του προγράμματος αγροτικής ανάπτυξης.

Αυτό, όμως, που πρέπει να γίνει κατανοητό είναι ότι αυτή η ρύθμιση, που αφορά σήμερα τις διακόσιες εβδομήντα έξι χιλιάδες αγρότες του Μητρώου Αγροτών, επεκτείνεται ουσιαστικά και στους συνταξιούχους αγρότες. Όπως ξέρετε, πάνω από εκατό χιλιάδες συνταξιούχοι αγρότες και ιδιαίτερα μισθωτοί του αγροτικού χώρου ασχολούνται με την αγροτική παραγωγή. Και τους θέλουμε να παράγουν. Αυτοί θα τύχουν του αφορολόγητου ορίου, που σας προανέφερα, πράγμα, που σημαίνει ότι συνολικά ο αριθμός ξεπερνά τις τετρακόσιες χιλιάδες αγρότες. Και ξέρετε ότι οι αγρότες, που δηλώνουν εισόδημα είναι κάτω από πεντακόσιες χιλιάδες, είναι γύρω στις τετρακόσιες πενήντα χιλιάδες.

Συνεπώς, το 90% και πλέον του αγροτικού εισοδήματος θα τύχει της συγκεκριμένης μεταχείρισης.

Εμείς αυτό θέλαμε και ιδιαίτερα για τις ορεινές και μειονεκτικές περιοχές. Και εκεί πάλι, που επιμένετε ότι δεν υπάρχει αφορολόγητο, ξεχνάτε ότι σε αυτές τις περιοχές οι ενισχύσεις, που αντιστοιχούν σε πάνω από δώδεκα χιλιάδες φορολογούνται. Δεν φορολογούνται από δώδεκα χιλιάδες και πίσω.

Εμείς, αγαπητοί συνάδελφοι του ΠΑΣΟΚ και της Νέας Δημοκρατίας, υποχρεωθήκαμε την περίοδο αυτή να κινηθούμε μέσα σε ένα πλαίσιο, που είχε καθοριστεί από τις δικές σας επιλογές, από τον τρόπο εφαρμογής της νέας ΚΑΠ, από την οργάνωση του συστήματος πληρωμών των επιδοτήσεων, από το περιεχόμενο των διμερών συμφωνιών εμπορίου της Ευρωπαϊκής Ένωσης. Να μην μιλήσω, βεβαίως, για τα πρόστιμα και τους καταλογισμούς, γιατί τα έχουμε ξαναπεί.

Παρά ταύτα, όπως δείχνουν τα στοιχεία αλλά και οι μελέτες, ο αγροτικός χώρος είναι ένας χώρος, που μπορεί να αποτελέσει τον κινητήριο μοχλό μιας καινούργιας αναπτυξιακής διαδικασίας.

Πρέπει να σας πω ότι ήδη δουλεύουμε με ένα ολοκληρωμένο στρατηγικό σχέδιο, ανεξάρτητα αν πολλές φορές τα θέματα της καθημερινότητας είναι αυτά που φαίνονται στο προσκήνιο.

Για παράδειγμα, οι νομοθετικές πρωτοβουλίες, που έχει φέρει το Υπουργείο Αγροτικής Ανάπτυξης για τους συνεταιρισμούς ή για τις βοσκήσιμες γαίες, δεν είναι μπαταριές στον αέρα. Εντάσσονται σε έναν στρατηγικό σχεδιασμό για τον αγροτικό τομέα, πλευρές του οποίου θα δείτε να ξεδιπλώνονται την επόμενη περίοδο.

Η μάχη που δίνουμε για την φέτα, δεν είναι μάχη απλώς για το όνομα. Είναι απόλυτα συνυφασμένη με το σχέδιό μας για την κτηνοτροφία και ιδιαίτερα για την αιγοπροβατοτροφία.

Η πρωτοβουλία για την θέσπιση της Κάρτας του Αγρότη, δεν είναι μια ευκαιριακή πολιτική. Εντάσσεται στον σχεδιασμό για την αντιμετώπιση της έλλειψης ρευστότητας αλλά και του υψηλού κόστους παραγωγής.

Η πολιτική μας για την αξιοποίηση της σχολάζουσας αγροτικής γης και αγροτικής περιουσίας είναι συγκροτημένη στη βάση στρατηγικών επιλογών για τους νέους αγρότες, τους συνεταιρισμούς και την κτηνοτροφία.

Οι επιλογές, που κάνουμε στον τρόπο εφαρμογής του Προγράμματος Αγροτικής Ανάπτυξης, δεν είναι για να διευκολύνουμε με τον έναν ή τον άλλο τρόπο απορροφητικότητα ή συγκεκριμένες επιλογές. Έχουμε εντοπίσει συγκεκριμένες αναπτυξιακές δυνατότητες και συγκριτικά πλεονεκτήματα πάνω στα οποία θα εξαπλωθεί το Πρόγραμμα Αγροτικής Ανάπτυξης.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Υπουργού)

Ολοκληρώνω, κύριε Πρόεδρε. Πρέπει να απαντήσω στον κ. Βενιζέλο για το πώς νιώθουμε.

Απαντάω με ειλικρίνεια. Εμείς από τον Σεπτέμβριο του 2015 κάναμε μια δύσκολη πολιτική επιλογή. Παίρνοντας υπ’ όψιν τον συγκεκριμένο ιστορικό χρόνο και όχι ευχές, προσδοκίες και απολυτότητες -και με ό,τι αυτό σημαίνει, όπως προείπα- κάτω από την πίεση διεθνών και εσωτερικών συσχετισμών κάναμε μια πολιτική επιλογή γι’ αυτή την ιστορική συγκυρία, να μην υπάρξει άλλος δρόμος στην πορεία μας διότι θα είχε καταστροφικά αποτελέσματα.

Αυτή ήταν η επιλογή μας. Ναι, την κάναμε και δεν ξεχνάμε ούτε τις ιδέες μας, ούτε τις αρχές μας, ούτε τις θέσεις που έχουμε για την προοπτική της ελληνικής κοινωνίας. Προσπαθούμε στο ελάχιστο δυνατό να τις θεσμοθετήσουμε -αυτά που πιστεύουμε- μέσα στο δύσκολο πλαίσιο, που εκ των πραγμάτων διαμορφώνεται μέσα από τη συμφωνία.

Ναι, λοιπόν, επιλέξαμε μέσω αυτής της συμφωνίας να δώσουμε τη μάχη, να σώσουμε το λαό από τα χειρότερα, ιδίως τις πιο αδύναμες οικονομικά και κοινωνικά τάξεις και πάνω απ’ όλα, να κρατήσουμε ζωντανά τα μεσαία και τα κατώτερα στρώματα, ιδιαίτερα στην ύπαιθρο.

Εμείς, λοιπόν, είμαστε ειλικρινείς. Προσπαθούμε να κρατήσουμε τους ανθρώπους ζωντανούς, να πατήσουμε στα πόδια μας, να ξαναρχίσουν όλοι οι άνθρωποι τη ζωή τους σε νέες και πιο βιώσιμες συνθήκες. Παλεύουμε βασανιστικά εδώ και μήνες με τους δανειστές, βεβαίως, όχι χωρίς λάθη και ανεπάρκειες, αλλά με αποφασιστικότητα και υπομονή, πρόταση-πρόταση, λέξη-λέξη για να σώσουμε οτιδήποτε κι αν σώζεται. Και αυτό θα το καταφέρουμε!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Αποστόλου.

Ο κ. Σίμος Κεδίκογλου, Βουλευτής της Νέας Δημοκρατίας, έχει τον λόγο.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κυρίες και κύριοι, είναι εκπληκτική, ανατριχιαστική θα έλεγα, η τυφλή υποταγή της Κυβέρνησης και των Βουλευτών της στο δόγμα «εξουσία πάση θυσία» ή, επί το λαϊκότερον, «όλα για την καρέκλα».

Οι μάσκες έπεσαν. Δεν είσαστε οι αριστεροί, που λέτε. Είσαστε μακιαβελικοί, πιστοί μόνο στην αρχή «ο σκοπός αγιάζει τα μέσα». Και ο μόνος σκοπός σας είναι η παραμονή στην εξουσία με κάθε μέσο, με κάθε κόστος για την κοινωνία. Η ιδεοληψία, η ανικανότητα, η ανευθυνότητα, μαζί με τον κυνισμό και τον τυχοδιωκτισμό σας, έφεραν καταστροφικά αποτελέσματα. Έφεραν το τέταρτο μνημόνιο. Λέγατε ότι θα κόψετετα μνημόνια και τελικά φέρατε μνημόνιο με κόφτη.

Αυτά τα ανήκουστα μέτρα, που φέρνετε στη Βουλή, είναι αποτέλεσμα της διακυβέρνησής σας. Είναι αποτέλεσμα της διαπραγμάτευσής σας και των 86 δισεκατομμυρίων ευρώ, που στοιχίσατε στους Έλληνες, όπως δήλωσε ο κατ’ εξοχήν αρμόδιος, ο Διοικητής της Τράπεζας της Ελλάδος. Προσπάθησε να το διαψεύσει ο κ. Βαρουφάκης, αλλά δεδομένης της αναξιοπιστίας, που αποδίδετε εσείς οι ίδιοι πλέον στον κ. Βαρουφάκη, φαντάζομαι ότι η διάψευση Βαρουφάκη συνιστά επιβεβαίωση.

Είπατε πολλά παραμύθια για να πάρετε την εξουσία. Είπατε ακόμη περισσότερα παραμύθια για να τη διατηρήσετε. Όμως, τα όσα λέτε αυτές τις μέρες σε αυτό το νομοσχέδιο, ξεπερνούν κάθε προηγούμενο. Είναι για όσκαρ υποκριτικής ερμηνείας.

Λέτε, για παράδειγμα, ότι στην επερχόμενη φοροκαταιγίδα προστατεύετε τους ασθενέστερους. Με 1,8 δισεκατομμύρια ευρώ εμμέσους φόρους τους προστατεύετε, που κατανέμονται ισομερώς σε όλους, που επιβαρύνουν αναλογικά περισσότερο τον φτωχό; Γιατί μισό ευρώ αύξηση στα τσιγάρα είναι πολύ πιο βαριά για τον άνθρωπο, που παίρνει 600 ευρώ από ό,τι γι’ αυτόν, που παίρνει 1.500 ευρώ.

Για να μην θυμηθώ τι λέγατε για τον ΕΝΦΙΑ και τι φέρνετε. Φέρνετε μεγάλες αυξήσεις. Και δεν μιλάω για την Εκάλη και το Ψυχικό. Μιλάω για την περιφέρεια, για τα χωριά. Σκεφτείτε τον καφετζή ενός μικρού χωριού. Πρόσφατα του τριπλασιάσατε τις ασφαλιστικές εισφορές. Τώρα του αυξάνετε και τον ΕΝΦΙΑ. Εκτός κι αν θεωρείτε ότι ο καφετζής και οι συγχωριανοί του είναι πλούσιοι. Άλλωστε, στη νέα γλώσσα του ΣΥΡΙΖΑ, όπου η περικοπή συντάξεων βαφτίζεται «επανυπολογισμός», το όριο της φτώχειας έχει γίνει όριο πλούτου. Και κάπως έτσι εξαφανίζεται η μεσαία τάξη.

Ειδικά τον καφετζή του χωριού πρέπει να τον θεωρείτε πολύ πλούσιο, αν συνυπολογίσουμε τη νέα φορολογική επιβάρυνση στον καφέ. Πρόκειται για μία επιβάρυνση παράλογη, που όχι μόνο δεν θα αυξήσει τα έσοδα -θα το δείτε- αλλά θα οδηγήσει και σε δραματική απώλεια θέσεων εργασίας.

Ξέρετε πόσα άτομα απασχολούνται σήμερα στον κύκλο εργασίας του καφέ, στην παραγωγή, στο εμπόριο; Έχετε υπολογίσει τις συνέπειες; Γιατί οι άνθρωποι της συγκεκριμένης αγοράς λένε ότι οι συνέπειες θα είναι βαρύτατες. Αντίστοιχες προειδοποιήσεις σας ανέφεραν και οι εκπρόσωποι των φορέων εδώ στην επιτροπή. Αλλά σιγά μην τους ακούσατε! Τους αφήσατε τρία λεπτά να μιλήσουν και τους ξεπετάξατε.

Άλλωστε, στη ρίζα του κακού της διακυβέρνησής σας βρίσκεται το μένος σας εναντίον του ιδιωτικού τομέα. Δαιμονοποιείτε, στοχοποιείτε τον κόσμο της επιχειρηματικότητας, τον κόσμο της παραγωγής. Δεν καταλαβαίνετε ότι οι μόνες ελπίδες ανάπτυξης βρίσκονται στον ιδιωτικό τομέα. Γι’ αυτό θα αποτύχετε. Γι’ αυτό πρέπει να φύγετε το συντομότερο δυνατό.

Ενδεικτική είναι η περίπτωση με τις μικροζυθοποιίες. Μιλάμε για επιχειρήσεις, που στήθηκαν και άνθισαν στα δύσκολα χρόνια της κρίσης. Μιλάμε για αξιέπαινες περιπτώσεις, που έπρεπε να δούμε πώς θα τις πολλαπλασιάσουμε. Και εσείς τι κάνετε; Τους τσακίζετε. Τους τσακίζετε με έναν παράλογο, επιπλέον φόρο. Πρώτη φορά αυξάνεται ο Ειδικός Φόρος Κατανάλωσης μόνο σε ένα είδος ποτού. Και ποιος ωφελείται; Ο εισαγόμενος ανταγωνισμός. Δηλαδή, τι κάνετε; Ξεκληρίζετε ελληνικές επιχειρήσεις, ευνοώντας ξένες.

Να έρθω, όμως, στα άρθρα του τομέα της ευθύνης, που μου ανέθεσε ο Κυριάκος Μητσοτάκης, τον τομέα της Ναυτιλίας, και συγκεκριμένα στα άρθρα 107 με 132, για να διαπιστώσουμε ότι ακόμα και όταν εκόντες, άκοντες πάτε να κάνετε το σωστό, το κάνετε με λάθος τρόπο. Μιλάω για την ιδιωτικοποίηση του Οργανισμού Λιμένος Πειραιώς, για τη συμφωνία, που υπέγραψε ο Πρωθυπουργός, αλλά δυσκολεύεται να χωνέψει ο αρμόδιος Υπουργός. Τα εν λόγω άρθρα αφορούν τη δημιουργία της Ρυθμιστικής Αρχής Λιμένων και της Δημόσιας Αρχής Λιμένων.

Να αρχίσουμε με τη Ρυθμιστική Αρχή Λιμένων. Θεωρητικά, γίνεται ανεξάρτητη αρχή και αυτό είναι καλό. Αυτό, άλλωστε, είναι κάτι που προβλεπόταν από τον δικό μας νόμο του 2013. Στην πράξη, όμως, την κάνετε «γιαλαντζί» ανεξάρτητη αρχή. Γιατί ουσιαστικά επιλέγεται η αρχή -τα μέλη της αρχής και ο πρόεδρός της- από την Κυβέρνηση. Αν θέλατε να είναι όντως ανεξάρτητη, θα έπρεπε να επιλέγεται από τη Διάσκεψη των Προέδρων, όπως το Ραδιοτηλεοπτικό Συμβούλιο.

Επιπλέον, δίνετε στη ρυθμιστική αρχή αστυνομικές και δικαστικές υπερεξουσίες πρωτοφανείς, που εγείρουν σοβαρότατα νομικά ερωτήματα σε βαθμό αντισυνταγματικότητας.

Το σοβαρότερο, όμως, πρόβλημα με τη ρυθμιστική αρχή είναι ότι συγχέονται οι διοικητικές αρμοδιότητές της με τα δικαιώματα που ασκεί για λογαριασμό του ελληνικού δημοσίου. Δηλαδή, η ρυθμιστική αρχή προσδιορίζει και επιβάλλει τις ποινικές ρήτρες, που απορρέουν από μια σύμβαση παραχώρησης, και μετά, εάν οι ενδιαφερόμενοι έχουν αντίρρηση ή ένσταση, πρέπει να πάνε στη ρυθμιστική αρχή.

Υπάρχει μια αμερικανική έκφραση που λέει, «Judge, jury and executioner». Ο κ. Τσακαλώτος θα την ξέρει ή όσοι βλέπουν Western.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αγγλικά ξέρω, όχι αμερικάνικα.

**ΣΙΜΟΣ ΚΕΔΙΚΟΓΛΟΥ:** Λοιπόν, να τη μεταφράσω. Είναι «Δικαστής, ένορκος και εκτελεστής». Αυτό, που κάνετε εδώ πέρα είναι αστυνομικός, δικαστής, ένορκος, εφέτης, εκτελεστής. Και όλα αυτά από τους εκλεκτούς του Υπουργού.

Αν με τη ρυθμιστική αρχή έχουμε κάτι απαραίτητο, που γίνεται με λάθος τρόπο, η Δημόσια Αρχή Λιμένων είναι κάτι το εντελώς αχρείαστο. Ενδεικτικό είναι ότι οι αρμοδιότητες της δημόσιας αρχής δεν κατονομάζονται. Η δε γενικότερη περιγραφή των αρμοδιοτήτων, δημιουργεί σοβαρότατα προβλήματα αλληλοεπικάλυψης -προσέξτε- όχι μόνο με τη Ρυθμιστική Αρχή Λιμένων, όχι μόνο με τη Γενική Γραμματεία Λιμένων και Λιμενικής Πολιτικής, όχι μόνο με το Υπουργείο Οικονομικών, όχι μόνο με την Επιτροπή Ανταγωνισμού, όχι μόνο με την Επιθεώρηση Εργασίας. Είναι ένα απίστευτο μπάχαλο!

Η μόνη αρμοδιότητα, που κατονομάζεται ρητώς είναι ο έλεγχος της εφαρμογής των συλλογικών συμβάσεων και γενικότερα της εργατικής νομοθεσίας, δηλαδή, συνδικαλιστική αστυνομία. Συγχαρητήρια, ούτε οι Μπολσεβίκοι του Λένιν δεν το είχαν σκεφτεί αυτό.

Γιατί δημιουργείται, λοιπόν; Για να ικανοποιήσει τις ιδεοληψίες του ο Υπουργός και να βολέψει, φυσικά, τους εκλεκτούς του από τον Οργανισμό Λιμένος Πειραιώς. Με μία υπογραφή του μετατάσσονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Θα τα αντιμετωπίζαμε όλα με γραφικότητα, αν δεν υπήρχε σοβαρό ενδεχόμενο επιπλοκών στην ιδιωτικοποίηση του Οργανισμού Λιμένος Πειραιώς. Αυτό καταλαβαίνω από την τροπολογία, που κατέθεσε ο εισηγητής των Ανεξαρτήτων Ελλήνων, που θέλει να τροποποιήσει τα άρθρα αυτά, λέγοντας στην αιτιολογική έκθεση -του κυβερνητικού σας εταίρου είναι η τροπολογία- πως πρέπει να εξασφαλιστεί ότι η απονομή κανονιστικών και ρυθμιστικών αρμοδιοτήτων στη ΡΑΛ δεν αποσκοπεί στην άμεση ή έμμεση τροποποίηση όρων συμβάσεων παραχώρησης ή νόμων που τις κυρώνουν, καθώς και του θεσμικού πλαισίου του ανταγωνισμού.

Τι γίνεται; Έτσι συνεννοείστε με τον κυβερνητικό σας εταίρο; Συνεννοείστε με τον Υπουργό Ναυτιλίας; Γιατί εδώ πέρα εγώ βλέπω πρόβλημα.

Φυσικά, αυτές οι διατάξεις είναι απαράδεκτες, όπως και το σύνολο του νομοσχεδίου.

Βέβαια, όταν κάνετε περικοπές, μην πάτε κατ’ ευθείαν στα ειδικά μισθολόγια. Οι αυξήσεις στους εκλεκτούς σας είναι 150.000.000 ευρώ. Δεν κόβετε κάτι από εκεί πέρα;

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Κεδίκογλου.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα τον λόγο για μια διευκρίνιση, για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο για ένα λεπτό.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα ήθελα να κάνω μια διευκρίνιση για ένα λεπτό, γιατί ξέρω ότι ακούστηκε και από άλλον ομιλητή, το ακούσαμε και από τον τελευταίο, όσον αφορά στο θέμα της επιβάρυνσης στον καφετζή του χωριού από τον ΕΝΦΙΑ. Μπορούμε να διαφωνούμε για πάρα πολλά πράγματα και να έχουμε και διαφορετικές εκτιμήσεις σε πάρα πολλά πράγματα. Παράκληση, όμως, πείτε μας σε ποιο άρθρο του νομοσχεδίου υπάρχει αυτό, που αναφέρετε. Πουθενά δεν υπάρχει στον καφετζή του χωριού επιβάρυνση από τον ΕΝΦΙΑ.

**ΣΙΜΟΣ ΚΕΔΙΚΟΓΛΟΥ:** Υπάρχει επιβάρυνση σε όλους στα χωριά. Ο ΕΝΦΙΑ στα χωριά αυξάνεται.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Από τα στοιχεία του Γενικού Λογιστηρίου, που κατέθεσε ο αρμόδιος Υπουργός ο κ. Χουλιαράκης, το είπε στην Επιτροπή Οικονομικών Υποθέσεων, το επαναλαμβάνω: Ο στόχος παραμένει στα 2,65 δισεκατομμύρια. Και από τα στοιχεία, που μας έδωσαν οι υπηρεσιακοί παράγοντες της ΓΓΔΕ, έξι εκατομμύρια φορολογούμενοι θα έχουν τον ίδιο ή θα έχουν μειωμένο ΕΝΦΙΑ και εξακόσιες χιλιάδες φορολογούμενοι θα πληρώσουν επιπλέον ΕΝΦΙΑ. Αυτή είναι η πολιτική μας διαφορά και το καταλαβαίνω, αλλά δεν υπάρχει περίπτωση ο καφετζής του χωριού να είναι στους εξακόσιες χιλιάδες πιο πλούσιους Έλληνες.

**ΣΙΜΟΣ ΚΕΔΙΚΟΓΛΟΥ:** Κύριε Πρόεδρε, θα ήθελα τον λόγο για τριάντα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Η εικόνα που έχουμε είναι διαφορετική. Στην περιφέρεια θα υπάρξουν αυξήσεις. Και σε κάθε περίπτωση, τον καφετζή του χωριού τον έχετε διαλύσει και με τις ασφαλιστικές εισφορές και με την αύξηση στη φορολογία του καθένα.

(Θόρυβος στην Αίθουσα)

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Αυτό ίσχυε…

**ΣΙΜΟΣ ΚΕΔΙΚΟΓΛΟΥ:** Μέχρι τώρα για οικισμούς κάτω από τους δύο χιλιάδες κατοίκους είχαμε…

 **ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Διαβάστε το άρθρο 40 παράγραφος 3.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Όχι διαλογική συζήτηση, παρακαλώ.

(Θόρυβος στην Αίθουσα)

Ο κ. Σαντορινιός, Βουλευτής του ΣΥΡΙΖΑ, έχει τον λόγο.

Κύριε Σαντορινιέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κυρίες και κύριοι συνάδελφοι, κυρία και κύριοι Υπουργέ, επειδή είπε ο κ. Κεδίκογλου για τον καφετζή του χωριού, άρθρο 40, παράγραφος 3 του προηγούμενου νομοσχεδίου, συνεχίζει και ο καφετζής του χωριού, έτσι όπως το εννοείτε, να είναι στο καθεστώς του ΟΓΑ. Εντάξει; Για να τελειώνουμε με αυτό. Και επειδή είπατε και για τον καφετζή του χωριού, ένα με δύο λεπτά είναι η επιβάρυνση στον καφέ.

**ΣΙΜΟΣ ΚΕΔΙΚΟΓΛΟΥ:** Πόσο είναι;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ένα με δύο λεπτά στο φλιτζάνι του καφέ. Αυτό είναι, για να μη δημιουργούμε εντυπώσεις.

Κυρίες και κύριοι συνάδελφοι, σαν χθες μου φαίνεται όταν στην προεκλογική περίοδο ο τότε Αρχηγός της Νέας Δημοκρατίας, αλλά και πολλά στελέχη της Νέας Δημοκρατίας μας καλούσαν να συνεργαστούμε. Να θυμίσω, βέβαια, ότι τότε οι εκλογές έγιναν ενώ είχε υπογραφεί και ψηφιστεί και από τη Νέα Δημοκρατία και τα υπόλοιπα κόμματα, πλην ΚΚΕ και Χρυσής Αυγής, η συμφωνία με τους θεσμούς. Αλήθεια, σε ποιο ακριβώς πλαίσιο μας καλούσατε να συνεργαστούμε; Μα, προφανώς στο πλαίσιο της συμφωνίας αυτής. Έτσι δεν είναι;

Και ρωτώ: Προέβλεπε η συμφωνία τη λήψη μέτρων 1% του ΑΕΠ από έμμεσους φόρους;

Προέβλεπε η συμφωνία την υποχρέωση ρύθμισης των κόκκινων δανείων; Προέβλεπε η συμφωνία τη δημιουργία Ταμείου Αξιοποίησης της Περιουσίας του Δημοσίου; Προέβλεπε η συμφωνία την κατάργηση της έκπτωσης του ΦΠΑ στα νησιά;

Σε τι ακριβώς μας καλούσατε να συνεργαστούμε; Για να αλλάξουμε τους όρους συμφωνίας; Έχετε αποδείξει ότι δεν ξέρετε να διαπραγματευόσαστε. Και πως το αποδείξατε, επειδή είπε και ο κ. Βενιζέλος ότι προκαλέσαμε μεγάλη ζημιά και το ίδιο είπε και ο κ. Κεδίκογλου ο οποίος έφυγε τώρα; Το έχετε αποδείξει εδώ και χρόνια, γιατί εσείς φέρατε 25% ύφεση στη χώρα, εσείς φέρατε 27% ανεργία, εσείς φέρατε 63 δισεκατομμύρια ευρώ σε μέτρα.

Σας είχαμε πει, λοιπόν, τότε ότι δεν χρειαζόμαστε μαζί μας αυτούς που οδήγησαν τη χώρα στην ύφεση και την εξαθλίωση, γιατί εμείς υποσχεθήκαμε ότι θα τηρήσουμε τη συμφωνία, διασφαλίζοντας, όμως, παράλληλα το δημόσιο συμφέρον και το συμφέρον του λαού.

Τις τελευταίες ώρες παρατηρώ ότι έχετε βαλθεί, μέσω των ομιλιών σας, σε έναν διαγωνισμό ψέματος και παραπλάνησης. Ψέματος και παραπλάνησης! Σωρεία ψεμάτων για το νέο ταμείο. Να ξεκαθαρίσουμε μερικά πράγματα.

Αυτό το ταμείο, σε αντίθεση με το ΤΑΙΠΕΔ, θα έχει ως έργο την αξιοποίηση και όχι την πώληση. Τα έσοδα του ταμείου θα πηγαίνουν κατά 50% στην εξόφληση του χρέους και κατά 50% σε αναπτυξιακά έργα. Οι ΔΕΚΟ περνούν στο ταμείο για διαχείριση και όχι για πώληση. Να τελειώνουμε και με αυτό το παραμύθι. Συνεχίζετε να μην καταλαβαίνετε ότι η μεγάλη πλειοψηφία των ακινήτων, που εσείς είχατε παραχωρήσει στο ΤΑΙΠΕΔ με αποκλειστικό σκοπό το ξεπούλημα, φεύγουν από το ΤΑΙΠΕΔ και πηγαίνουν στην ΕΤΑΔ, μία εταιρεία που έχει αποδείξει ότι με όρους δημοσίου συμφέροντος, μπορεί να εγγυηθεί την ορθή διαχείριση των ακινήτων του δημοσίου.

Επειδή ρώτησε ο κ. Βενιζέλος αν κάτι μας δικαιώνει σήμερα, εμένα προσωπικά κάτι με δικαιώνει. Με δικαιώνει ότι σχεδόν το σύνολο του νησιού της Ρόδου είχε παραχωρηθεί στο ΤΑΙΠΕΔ για ξεπούλημα και σήμερα μένουν τρία ακίνητα εκ των οποίων ένα είναι το Γκολφ Αφάντου που ήδη υπογράφεται σύμβαση. Και τι με δικαιώνει; Ότι τα φιλέτα της Ρόδου, το λιμανάκι της Λάρδου, η παραλία Τσαμπίκας, η παραλία Αγάθη, η Βίλα «Ντε Βέκι», το δάσος του Προφήτη Ηλία -ακούστε, το δάσος του Προφήτη Ηλία είχαν δώσει στο ΤΑΙΠΕΔ- γλιτώνουν το ξεπούλημα. Το ίδιο και η παραλία στο Μαστιχάρι της Κω και άλλα φιλέτα της χώρας.

Στο θέμα της διοίκησης του ταμείου, τα πράγματα είναι πολύ μακριά από αυτά που λέτε. Σας το είπα και χθες. Έχετε φτιάξει στο μυαλό σας ένα ταμείο, έτσι όπως εσείς θα το νομοθετούσατε -το καταλαβαίνω, γιατί έτσι ξέρετε να νομοθετείτε-, και το πυροβολείτε. Δικαίωμά σας. Αλλά μη πυροβολείτε αυτό που είναι μέσα στον νόμο, γιατί δεν είναι έτσι όπως τα λέτε. Ανώτατο όργανο της εταιρείας είναι η γενική συνέλευση, δηλαδή ο Υπουργός Οικονομικών. Η πλειοψηφία στο Εποπτικό Συμβούλιο -τα 3/5- ανήκει στο ελληνικό δημόσιο και για τα δύο μέλη των θεσμών απαιτείται η σύμφωνη γνώμη του Υπουργού Οικονομικών.

Ο Υπουργός Οικονομικών συμμετέχει στην επιλογή του διευθύνοντος συμβούλου και στο διοικητικό συμβούλιο. Ελέγχεται από τη γενική συνέλευση, δηλαδή από τον Υπουργό Οικονομικών, ενώ το στρατηγικό σχέδιο της εταιρείας και το επενδυτικό πλάνο περιλαμβάνει τις γενικές κατευθύνσεις του Υπουργού Οικονομικών.

Οποιαδήποτε ιδιωτικοποίηση, λοιπόν, προτείνεται από τα διοικητικά συμβούλια της εταιρείας, πρέπει να εγκριθεί από τον Υπουργό Οικονομικών.

Με βάση τα παραπάνω, λοιπόν, κυρίες και κύριοι συνάδελφοι, το πρόβλημα του ελληνικού λαού δεν είναι το νέο ταμείο. Το πρόβλημα του ελληνικού λαού θα είναι αν τυχόν γίνει το λάθος και αναλάβει κάποιος από εσάς Υπουργός Οικονομικών. Και όχι για τις διατάξεις της υπό ψήφισης εταιρείας.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ήθελα να μιλήσω για τα κόκκινα δάνεια, αλλά δεν θα προλάβω. Κύριε Σταθάκη, φαντάζομαι θα τα πείτε καλύτερα από εμένα.

Να πω μόνο όσον αφορά στα κόκκινα δάνεια ότι προστατεύονται οι κατοικίες με αντικειμενική αξία μέχρι 140.000. Και επειδή έχουν ακουστεί διάφορα, αυτό αφορά στις επιχειρήσεις. Για τους υπόλοιπους πολίτες ισχύει ο νόμος Κατσέλη, όπως έχει ψηφιστεί. Έτσι δεν είναι κύριε Υπουργέ;

Κυρίες και κύριοι συνάδελφοι, είναι προφανές ότι κανένας δεν μπορεί να επιχαίρει για τη ψήφιση έμμεσων φόρων. Προσωπικά, προερχόμενος από τα Δωδεκάνησα, θεωρώ ως πρόβλημα την επιβολή του τέλους διανυκτέρευσης και την κατάργηση του ειδικού καθεστώτος του φόρου κατανάλωσης οινοπνεύματος. Και για τα δύο κρίνω ως θετική τη μετάθεσή τους για το 2018.

Ειδικότερα για το τέλος διανυκτέρευσης έχω ήδη προτείνει την αντικατάστασή του από τη φορολόγηση της τουριστικής μίσθωσης κατοικιών μέσω ηλεκτρονικών σελίδων, ένα μέτρο που και μεγαλύτερα έσοδα μπορεί να αποφέρει και αποτελεί αίτημα των φορέων του τουρισμού.

Κυρίες και κύριοι συνάδελφοι, η απαίτηση των δανειστών να αυξηθεί ο ΦΠΑ στην ηλεκτρική ενέργεια και το νερό, κάτι που θα έπληττε κυρίως τις φτωχές οικογένειες και τις μικρές και μικρομεσαίες επιχειρήσεις, μας οδήγησε στη νομοθέτηση έμμεσων φόρων, που όμως διασπείραμε σε ένα μεγάλο φάσμα, έτσι ώστε να επηρεάσουν όσο το δυνατόν λιγότερο τα νοικοκυριά.

Εμείς κοιτάμε τον λαό στα μάτια και του αποδεικνύουμε ότι προσπαθούμε μέσα σε δύσκολες συνθήκες να παλινορθώσουμε την ελπίδα που θα έρθει με την οριστική διευθέτηση του χρέους και με τις αναπτυξιακές πρωτοβουλίες που θα πάρουμε αμέσως μετά. Είμαι σίγουρος ότι θα τα καταφέρουμε.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Βουλευτής της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεόδωρος Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, κυρίες και κύριοι Υπουργοί, ο ελληνικός λαός από την Πέμπτη συνειδητοποιεί αυτά που αλλάζουν τραγικά για τη χώρα και για το μέλλον των επόμενων γενεών. Πρώτον, η εκχώρηση της κινητής και ακίνητης περιουσίας της χώρας στο υπερταμείο για ενενήντα εννέα χρόνια. Δεύτερον, ο μόνιμος αυτόματος δημοσιονομικός κόφτης με παράκαμψη της Βουλής. Περί αυτού πρόκειται, αυτή είναι η ειδοποιός διαφορά. Τρίτον, η φοροκαταιγίδα σε όλα τα αγαθά και τις υπηρεσίες.

Στην ουσία, κυρίες και κύριοι συνάδελφοι του ΣΥΡΙΖΑ και των ΑΝΕΛ, αλλάζετε το μοντέλο, τον τρόπο διακυβέρνησης της χώρας. Αποξενώνετε από τον έλεγχο της Βουλής και της Κυβέρνησης τη διαχείριση της περιουσίας της. Στην ουσία καταργείτε τον δημοκρατικό και κοινοβουλευτικό έλεγχο στην οικονομική διακυβέρνηση. Κανένας πολιτικός, καμμία κυβέρνηση μέχρι σήμερα δεν εκχώρησε με αυτόν τον τρόπο τα εθνικά συμφέροντα. Πρόκειται για τον ορισμό της υποτέλειας.

Για το υπερταμείο, –επειδή ακούστηκε- με την ίδρυση της εταιρείας παρακάμπτετε την προβλεπόμενη διαδικασία που ορίζουν το Σύνταγμα και ο Κανονισμός της Βουλής για τη νομοθετική και οικονομική διακυβέρνηση. Τρία μέλη του διοικητικού συμβουλίου θα ορίζονται από την ελληνική πλευρά -το είπατε προηγουμένως- και δύο από τους δανειστές, συμπεριλαμβανομένου του προέδρου. Οι αποφάσεις, όμως, θα λαμβάνονται με θετική γνώμη των τεσσάρων από τα πέντε μέλη, γεγονός που καθιστά τους δανειστές στο διηνεκές -και όσο λειτουργεί αυτό το υπερταμείο- ρυθμιστικό παράγοντα, καθοριστικό παράγοντα, όχι για είκοσι, τριάντα, σαράντα χρόνια, αλλά για ενενήντα εννέα χρόνια. Ποιος έδωσε αυτό το δικαίωμα, κυρίες και κύριοι Βουλευτές; Εσείς με την ψήφο σας.

Για τον κόφτη, εκεί νομίζω ότι προκαλεί τρόμο η ελαφρότητα με την οποία η Κυβέρνηση νομοθέτησε ενάντια στα εθνικά συμφέροντα, καταδικάζοντας τις μελλοντικές γενιές στη φτώχεια και τη χώρα στην πλήρη αποδυνάμωση και επιτήρηση από τους δανειστές. Από τον Χαρίλαο Τρικούπη έχουμε να δούμε αυτό το πράγμα.

Ενώ ο κ. Βερναρδάκης διατυμπάνιζε ότι δεν θα υπάρξει άλλη μείωση σε μισθούς δημοσίων υπαλλήλων, παρ’ όλα αυτά, το κείμενο της τροπολογίας δεν αποκλείει από την αυτόματη εφαρμογή του ούτε τους δημοσίους υπαλλήλους ούτε τους συνταξιούχους.

Εξαιρεί, μεταξύ άλλων, από τον κόφτη τις δαπάνες από αξιώσεις ιδιωτών για την εκτέλεση δημοσίων συμβάσεων, τις οποίες προφανώς η Κυβέρνηση θεωρεί πιο σημαντικές από την προστασία του εισοδήματος των υπαλλήλων και των συνταξιούχων, καθώς και από την αξιοπρέπεια αυτού του κόσμου.

Επίσης, αίσθηση προκαλεί η εξαίρεση των δαπανών της Γενικής Γραμματείας Δημοσίων Εσόδων, ανεξάρτητη από εδώ και πέρα, την οποία, όμως, και καταργεί κατά τα άλλα με αυτό το νομοσχέδιο.

Επίσης, παρέχεται η δυνατότητα λήψης μόνιμων διαρθρωτικών μέτρων σε αντικατάσταση της δημοσιονομικής προσαρμογής, συμπεριλαμβανομένων μέτρων επί του σκέλους των εσόδων, γεγονός που συνηγορεί στη μονιμότητα των μέτρων και στην αυτοδίκαιη κατάργηση του εφήμερου σήμερα χαρακτήρα τους.

Αυτό, όμως, που έχει σημασία είναι να δούμε τους φόρους σε όλα τα αγαθά και τις υπηρεσίες. Πλέον εφευρίσκονται νέοι φόροι και αυξάνονται οι ήδη υπάρχοντες, όπως ο φόρος διαμονής, το τέλος συνδρομητικής τηλεόρασης, ο φόρος κατανάλωσης στον καφέ, στο ηλεκτρονικό και στο συμβατικό τσιγάρο, στον καπνό, υπάρχει επιβολή νέων συντελεστών ταξινόμησης επιβατικών αυτοκινήτων, καθώς και αύξηση φόρου καυσίμων και πετρελαίου θέρμανσης.

Όσον αφορά τους αγρότες, η Κυβέρνηση, για άλλη μία φορά, επανακαθορίζει τις προϋποθέσεις που πρέπει σωρευτικά να πληροί το ενήλικο φυσικό πρόσωπο για να θεωρηθεί επαγγελματίας αγρότης. Συγκεκριμένα, μεταξύ άλλων, θα πρέπει το ποσοστό τού συνολικού εισοδήματος που λαμβάνεται από αγροτική δραστηριότητα να ανέρχεται στο 50%, από 35% που είναι σήμερα. Δυσχεραίνει επιπλέον την ήδη δύσκολη θέση των Ελλήνων μικροκαλλιεργητών, οι οποίοι, παρ’ όλα αυτά, συμμετέχουν ενεργά στην αγροτική παραγωγή.

Όσον αφορά στον ΕΝΦΙΑ, σημαντικές είναι οι αυξήσεις και στον ΕΝΦΙΑ που, κατά προγενέστερες δηλώσεις των στελεχών της Κυβέρνησης, ήταν υπό κατάργηση. Πρόκειται για δυσβάστακτες αυξήσεις που θα οδηγήσουν σε μία αλυσιδωτή αρνητική επίπτωση στα εισοδήματα όλων και στην πολύπαθη αγορά των ακινήτων.

Στην ουσία, με την εφαρμογή της νέας κλίμακας για τον συμπληρωματικό φόρο, συγκριτικά με την προηγούμενη κλίμακα, έχουμε να παρατηρήσουμε ενδεικτικά πως η ετήσια επιβάρυνση θα ξεκινήσει πλέον και για αξίες ακινήτων άνω των 200.000 ευρώ. Στο 25% ανεβαίνει ο φόρος στα εντός σχεδίου οικόπεδα και στο 20% στα μη ηλεκτροδοτούμενα, λόγω κατάργησης της απαλλαγής μείωσης φόρου.

Δύο λόγια θα ήθελα να πω για τη Γενική Γραμματεία Ψηφιακής Πολιτικής. Το σχέδιο νόμου που κατατέθηκε είναι το μισό από το κείμενο που συζητήθηκε στη διαβούλευση. Συγκεκριμένα, λείπουν οι μονάδες που σχετίζονται με την ασφάλεια των συστημάτων και του εσωτερικού ελέγχου, την ασφάλεια, υποστήριξη και συντήρηση των κεντρικών υποδομών, χρηματοδοτήσεων και κρατικών ενισχύσεων, καθώς και όλοι οι τομείς και το συμβούλιο τομέων. Πού θα δώσετε αυτούς τους τομείς που λείπουν; Μήπως στον ιδιωτικό τομέα;

Είναι μία καθαρά επιτελική δομή, η οποία συστήνεται κάτω από τον Πρωθυπουργό. Για ποιον λόγο; Δεν υπάρχει καμμιά χώρα που να έχει τη Γενική Γραμματεία Ψηφιακής Πολιτικής κάτω από το Γραφείο του Πρωθυπουργού, ενώ, στην ουσία, απουσιάζουν οι παρεμβάσεις στους φορείς υλοποίησης.

Σχετικά με το πόθεν έσχες, πράγματι, γίνεται επέκταση της δήλωσης επί των ακινήτων άνω των 30.000 ευρώ και των δανείων. Θα αναφέρονται οι μισθώσεις θυρίδων και τα μετρητά άνω των 15.000 ευρώ.

Ενώ έρχεται ένα νομοσχέδιο που περιλαμβάνει, εκτός των άλλων, και ίδρυση νέων αρχών και διοικητικών υπηρεσιών και επεκτείνει το πόθεν έσχες και τη διαφάνεια, όπως επικαλείται η Κυβέρνηση, δεν είδαμε να αναφέρεται πουθενά ρητά η υποχρέωση υποβολής πόθεν έσχες για τις αρχές αυτές οι οποίες ιδρύονται με το συγκεκριμένο νομοσχέδιο.

Για όλα αυτά, νομίζω ότι αυτό το νομοσχέδιο είναι η αλλαγή πορείας της χώρας προς το χειρότερο, με δέσμευση για τα επόμενα πάρα πολλά χρόνια των βασικών περιουσιακών στοιχείων.

Θα μου επιτρέψετε, όμως, για τριάντα δευτερόλεπτα, να ρωτήσω για την περιβόητη τροπολογία με αριθμό 440/84, η οποία, όπως διαβάζω, αναστέλλει τη μισθολογική ωρίμανση και προαγωγή όσων αμείβονται με ειδικά μισθολόγια -δηλαδή δικαστικούς, στελέχη ενόπλων δυνάμεων, διπλωμάτες, γιατρούς, καθηγητές πανεπιστημίου- από 1/1/2017 ως 31/12/2018. Δηλαδή, όπως θα έχει διαμορφωθεί η μισθοδοσία αυτών των ανθρώπων στις 31/12/2016, θα παραμείνει η ίδια για τα επόμενα δύο χρόνια. Αν κατάλαβα καλά, αναιρεί την υπόσχεση του κ. Καμμένου να αμείβονται οι ένστολοι με βελτιωμένα τα ειδικά μισθολόγια τα επόμενα χρόνια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Εδώ νομίζω ότι η Κυβέρνηση θα πρέπει να δώσει μία απάντηση. Πότε έλεγε την αλήθεια; Όταν υποσχόταν σε όλους τα πάντα και ιδιαίτερα αύξηση των ειδικών μισθολογίων και αποκατάστασή τους ή σήμερα που τα παγώνει για άλλα δύο χρόνια;

Για αυτούς τους λόγους και για όσους προανέφερα, θεωρώ ότι αυτό το νομοσχέδιο απλώς χειροτερεύει μια επικίνδυνη πολιτική για τη χώρα, τα συμφέροντα της οποίας θα διακυβεύονται για χρόνια, ακόμη και όταν θα έχετε εγκαταλείψει την εξουσία.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Παπαθεοδώρου.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι συνάδελφοι, ολοκληρώνεται τις επόμενες ώρες η φάση της πολιτικής εξαπάτησης του ελληνικού λαού από τους ΣΥΡΙΖΑ και τους ΑΝΕΛ και ειδικά από τον ίδιον τον Πρωθυπουργό –το παραδέχθηκε κιόλας- μιλώντας για τις αυταπάτες του. Είναι δεδομένο, από τη γλώσσα μας, ότι όταν με τις αυταπάτες σου απατάς τον εαυτό σου, με τους άλλους τι γίνεται; Τι είναι αυτό που τους κάνεις; Τους εξαπατάς. «Βαρουφακιάδα» με την καβάφεια υπεροψίαν και τόλμην που οδήγησε σε Βατερλώ. Όπως είπα και το πρωί, η «Τσακαλωτιάδα» οδήγησε αυτήν την Κυβέρνηση να καταπίνει αμάσητα όσα ακριβώς της σερβίρουν.

Έτσι φτάνουν σήμερα να επιβαρύνουν αχρείαστα και υπερβολικά τον ελληνικό λαό προκειμένου, κυρίες και κύριοι συνάδελφοι, όχι μόνο να κάθονται στις υπουργικές τους καρέκλες, αλλά να βάζουν και ζώνη ασφαλείας, μην και ξεφύγουν.

Δεν τα λέω μόνο εγώ αυτά. Τα λένε και οι δικοί σας. Πολλοί Βουλευτές σας δηλώνουν αυτό το Σαββατοκύριακο στριμωγμένοι διαμορφώνοντας, ένα νέο τύπο πολιτικού ανθρώπου, τον τύπο Syrizeus Clapsicus.

Δεν είναι μόνο, κυρίες και κύριοι Βουλευτές, η διαπραγμάτευση στην οποία αποτύχατε. Να θυμίσουμε το προσφυγικό, όπου έχετε θέσει θέματα που αφορούν στα εθνικά μας συμφέροντα, στα ελληνοτουρκικά, στην ανάπτυξη όπου αναδειχθήκατε ως διώκτες των επενδύσεων, ακόμα και στο ποδόσφαιρο όπου πήγατε για μαλλί και μας ήρθατε κουρεμένοι και φρεσκοξυρισμένοι.

Τι μας έχετε φέρει σήμερα, όμως, εδώ; Για την υπερεταιρεία του εθνικού ξεπουλήματος τα είπαμε το πρωί. Αποικιακή ρύθμιση. Καλά έκανε ο εισηγητής μας κ. Κουτσούκος και ο εισηγητής του Ποταμιού κ. Αμυράς θυμίζοντας τον διεθνή οικονομικό έλεγχο του 1898. Νέα αποικιοκρατία με pacta continua.

Δεύτερον, τα πράσινα και τα κόκκινα δάνεια. Νομίζετε ότι ο λαός δεν έχει καταλάβει; Μη εξυπηρετούμενα αλλά και εξυπηρετούμενα δάνεια πωλούνται ελευθέρως. Επιχειρηματικά, στεγαστικά, καταναλωτικά, ακόμα και τα συνδεδεμένα με την πρώτη κατοικία, με την εξαίρεση για ενάμιση χρόνο ακόμα όσων συνδέονται με πρώτη κατοικία αντικειμενικής αξίας ως 140.000 ευρώ. Όλα αυτά χωρίς η Κυβέρνηση να απαντήσει αν είναι στις προθέσεις της έστω, παράλληλα με αυτά ή μετά από αυτά, να φέρει αλλαγές στο πτωχευτικό δίκαιο, ώστε να δίνεται η δεύτερη ευκαιρία στους φτωχούς, δηλαδή σε δεκάδες χιλιάδες συμπολιτών μας που οικονομικώς είναι νεκροί και που δικαιούνται, όπως συμβαίνει σε όλο το δυτικό κόσμο, της δεύτερης ευκαιρίας.

Τρίτον, για τον ΕΝΦΙΑ. Θυμίζω αυτό που είπα και το πρωί. «Θα αυξήσουμε το ΕΚΑΣ, θα καταργήσουμε τον ΕΝΦΙΑ». Αυτά ήταν τα συνθήματά τους. Έκαναν ακριβώς το αντίθετο. Αυξάνουν τον ΕΝΦΙΑ και καταργούν το ΕΚΑΣ. Είναι παράδοξο και θλιβερό για όσους κάθονται εκεί. Άλλο αριθμό οικογενειών δίνει ότι πλήττονται ο Αναπληρωτής Υπουργός κ. Χουλιαράκης και κατά 100.000 μεγαλύτερο ο Αναπληρωτής Υπουργός κ. Αλεξιάδης. Αν το Υπουργείο Οικονομικών δεν τα πάει καλά με τους αριθμούς, τότε τι να πει η υπόλοιπη Κυβέρνηση, η Βουλή και πάνω από όλα ο ελληνικός λαός.

Για τους φόρους άμεσους και έμμεσους. Έχει κάπως αυτό το θέμα σκεπαστεί από την αλγεινή εντύπωση που έχει προκαλέσει στους πολίτες η αποικιοκρατική σας ρύθμιση για την υπερεταιρεία η οποία θα ξεπουλήσει ό,τι έχει και δεν έχει το ελληνικό δημόσιο.

Όμως, κυρίες και κύριοι Βουλευτές, τα μέτρα που προκύπτουν από αυτές τις ρυθμίσεις, φορολογικού περιεχομένου, έμμεσων και άμεσων φόρων, από το παρόν σχέδιο, κατά την έκθεση του Γενικού Λογιστηρίου του Κράτους, που κι αυτό κάνει προσέγγιση, πρέπει να είναι κοντά στο 1,8 δισεκατομμύριο. Να θυμίσω ότι από τον προηγούμενο σχέδιο νόμου έλειπαν περίπου 400 ή 600 εκατομμύρια ανάλογα με τις προσεγγίσεις. Γιατί αυτή η μεγάλη υπερφορολόγηση με άμεσους και έμμεσους φόρους;

Άκουσα έναν συνάδελφο της πλειοψηφίας να λέει «ο κόφτης θα μείνει στα χαρτιά». Ο κόφτης είναι εδώ. Ξεκινάει με την αβεβαιότητα ότι θα καλύψει τα έσοδα που έχει θεσπίσει δεκαπέντε μέρες πριν και σήμερα, και έχει το πρώτο μαξιλάρι για την Κυβέρνηση -πρόβλημα για τον λαό- 1,4 δισεκατομμυρίων ακόμη. Στον τουρισμό 74 εκατομμύρια, στα συμβατικά τηλέφωνα και στη συνδρομητική τηλεόραση 90 εκατομμύρια. Η αύξηση του ΦΠΑ από 23% σε 24% θα φέρει έσοδα για το Δημόσιο για φέτος 255, συνολικά 437 και λοιπά. Είναι όλα καταγεγραμμένα στις εκθέσεις που συνοδεύουν το παρόν σχέδιο νόμου.

Κυρίες και κύριοι, ένα θέμα ακόμη που δεν έχει συζητηθεί με επάρκεια: Είμαι ο πολιτικός εκείνος που έκανε τις μεγαλύτερες περικοπές στη σπατάλη και στη διαφθορά στο φάρμακο, σε όλα τα επίπεδα. Είναι λάθος, έλεγα τότε και το τήρησα, παρ’ ότι η τρόικα είχε αντίθετη άποψη, και πέτυχα να το κρατήσω και εν μέρει και οι επόμενοι συνάδελφοί μου. Εν πάση περιπτώσει, αυτό που γίνεται σήμερα δεν έγινε ούτε από τον κ. Λυκουρέντζο -μετά από εμένα- ούτε από τον κ. Γεωργιάδη ούτε από τον κ. Βορίδη, η πώληση των μη συνταγογραφούμενων φαρμάκων, πολλών εξ αυτών, από το γενικότερο εμπόριο. Μου το έλεγαν –υπάρχουν και τα χαρτιά εκείνου του διαλόγου- και έλεγα όχι. Και επειδή είχα αξιοπιστία στη μείωση της σπατάλης και της διαπλοκής στα φάρμακα, το πετύχαινα αυτό. Το δίνετε σήμερα. Είναι λάθος. Είναι λάθος. Είναι λάθος και δεν είναι καθολική η χρήση αυτής της πρακτικής στην Ευρωπαϊκή Ένωση. Υπάρχουν κράτη που το έχουν και κράτη που δεν το έχουν. Και ένα κράτος που έχει δέκα χιλιάδες μονάδες φαρμακείων που πωλούν αυτά τα προϊόντα, δεν πρέπει κάποιος να το κοιτάει αδιάφορα, όπως ακριβώς το κοιτάτε εσείς που κάνετε και τους διαπραγματευτές.

Και κάτι ακόμη, που επίσης δεν προσέχτηκε με επάρκεια ούτε σήμερα. Κυρίες και κύριοι Βουλευτές, ιδρύονται επτά νέες δημόσιες υπηρεσίες με το παρόν σχέδιο νόμου, δύο γραμματείες -μία ειδική, μία γενική- δύο διοικητικές αρχές, ένα κυβερνητικό συμβούλιο, μία νέα εταιρεία -αυτή για την οποία μιλήσαμε- τριάντα μονάδες ενημέρωσης, περισσότερους από τετρακόσιους νέους υπαλλήλους θα συμπεριλάβουν τα νέα αυτά νομικά πρόσωπα, εις υγείαν των κορόιδων που χάσανε το ΕΚΑΣ και πολλά συνδεδεμένα με αυτό ωφελήματα.

Το λέγαμε, ότι δεν είναι μόνο ότι χάνεται το ΕΚΑΣ, είναι ότι ο δικαιούχος του ΕΚΑΣ είχε και μειωμένη συμμετοχή στα φάρμακα. Λέγανε «όχι». Φέρανε τροπολογία που επεκτείνουν αυτήν την προστασία, για δύο χρόνια όμως. Ομολόγησαν ότι αυτό που λέγαμε ήταν σωστό. Το καλύπτουν -δεν μπορούν, όπως ήταν- για δύο χρόνια ακόμη. Και κάνουνε και τους μαχητές υπέρ του λαού. Κάνουν τους φίλους του λαού. Εις υγείαν των κορόιδων, λοιπόν, που χάνουν το ΕΚΑΣ. Οι νέες υπηρεσίες, το περισσότερο κράτος, το αποτυχημένο πρότυπο λειτουργίας της ελληνικής πολιτείας που είχε συνηθίσει, σταμάτησε και τώρα ξαναρχίζει όπου έχει πρόβλημα να ιδρύει μια δημόσια υπηρεσία, ανεξαρτήτως αν έχει μελετήσει αν αυτή μπορεί ή δεν μπορεί να βοηθήσει.

Κυρίες και κύριοι των ΑΝΕΛ, με τον φιλοκατήγορο λόγο, που λέγατε στους πολίτες ότι μας ψεκάζανε, τα θυμάμαι και σας κοιτώ στα έδρανα της Κυβέρνησης σήμερα να λέτε αυτά που λέτε και δεν μπορώ να το καταλάβω, που λέγατε ότι μας ψεκάζανε.

Κυρίες και κύριοι του ΣΥΡΙΖΑ, της Αριστεράς Μαδούρο -την χαρακτήρισα έτσι πριν από την επιστολή του Πρωθυπουργού προς τον Αρχηγό της Βενεζουέλας.

**ΙΩΑΝΝΗΣ ΘΕΩΝΑΣ:** Φτάνει με τον λαϊκισμό, Αντρέα. Ποιον θα πείσεις με αυτόν τον λαϊκισμό;

**ΑΝΔΡΕΑΣ ΛΟΒΕΡΔΟΣ:** Αποδείχτηκε πως ότι έλεγα ήταν έτσι.

Εσείς όλοι που λέγατε ψέματα -και οι δύο μαζί- για το αγγλικό δίκαιο. Όλες οι δίκες του ελληνικού δημοσίου κερδήθηκαν. Όλες οι δίκες που έγιναν σε βάρος της χώρας μας κερδήθηκαν και κερδίζονται από το ελληνικό δημόσιο. Δηλητηριάζετε τον κόσμο με μίσος. Αυτά περί αγγλικού δικαίου και Λουξεμβούργου και όλα αυτά που λέγατε, αποδείχθηκαν λόγια του αέρα.

Και σήμερα εσείς ως Κυβέρνηση της μνησικακίας, της αοριστολογίας, της αυταπάτης, όπως οι ίδιοι λέτε, της εξαπάτησης, έχετε να πληρώσετε έναν λογαριασμό απέναντι στον ελληνικό λαό, γιατί εδώ πληρώνονται όλα!

Φορολογείτε ό,τι κινείται. Μειώνετε συντάξεις. Ξεπουλάτε τα πάντα. Θα μείνετε στην πολιτική ιστορία του τόπου ως οι μεγαλύτεροι ψεύτες και αυτή η φήμη θα σας κυνηγά, τουλάχιστον όσο κρατάει η ζωή της εταιρείας που σήμερα θα ψηφίσετε, τουλάχιστον για έναν αιώνα!

(Θόρυβος – διαμαρτυρίες από την πτέρυγα του ΣΥΡΙΖΑ)

Και είστε από τότε μέχρι σήμερα πραγματικά αντάξιοι του Θεόδωρου Δηλιγιάννη, του πολιτικού σας πρόγονου. Είστε ψεύτες και λαϊκιστές! Θα το πληρώσετε από τον ελληνικό λαό!

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (ΔΗΜΗΤΡΙΟΣ ΚΡΕΜΑΣΤΙΝΟΣ):** Ευχαριστώ, κύριε Λοβέρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, μαθητές και μαθήτριες και εκπαιδευτικοί συνοδοί τους από το 1ο και 5ο Δημοτικό Σχολείο Γρεβενών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αθανάσιος Παπαδόπουλος, Βουλευτής του ΣΥΡΙΖΑ.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Συζητάμε, αγαπητοί συνάδελφοι, τα πιο δραματικά ζητήματα της νέας ιστορικής περιόδου για μία χώρα με αφάνταστα συγκριτικά πλεονεκτήματα, πανέμορφη, η οποία κατέστη δοσοεξαρτημένη, υπερχρεωμένη, εξαθλιωμένη, υπό επιτροπεία, στερήθηκε την οικονομική της ανεξαρτησία. Και τα ζητήματα τα οποία κουβεντιάζουμε οφείλουμε να τα δούμε κατάματα.

Λίγο πιο πριν ο κ. Βενιζέλος προσπάθησε τα διλήμματα της εποχής να τα κάνει διλήμματα τα οποία είχε η πρώτη κυβέρνηση μετά την 25η Γενάρη, να τα κάνει ζητήματα τα οποία αντιμετωπίστηκαν στις εκλογές της 20ης Σεπτέμβρη. Να σας πούμε πάρα πολύ καθαρά: Εμείς ματώσαμε για να καταλήξουμε. Ο Πρωθυπουργός, η Κυβέρνηση, η Κοινοβουλευτική Ομάδα αντιμετώπισε το σκληρό δίλημμα την 12η προς 13η Ιούλη: «Μένετε ή φεύγετε από την Ενωμένη Ευρώπη;».

Ξέρω την απάντηση την οποία δίνει το Κομμουνιστικό Κόμμα Ελλάδας. Θα ήθελε μία άλλη πορεία. Εμείς καταλήξαμε βασανιστικά. Το ζήτημα για τις δυνάμεις οι οποίες έλεγαν ότι έχουν ευρωπαϊκό προσανατολισμό, για τις δυνάμεις οι οποίες κατέληξαν ότι στο δημοψήφισμα του καλοκαιριού η Ελλάδα έπρεπε να είναι στο «ναι», τα ζητήματα αυτά πώς λύνονται; Προτιμούσατε να καταλήξουμε στο να φύγει η Ελλάδα από την Ενωμένη Ευρώπη;

Να σας πω ορισμένα ζητήματα. Η Σύνοδος Κορυφής τονίζει την κρίσιμη ανάγκη να οικοδομηθεί εκ νέου σχέση εμπιστοσύνης με τις ελληνικές αρχές ως προαπαιτούμενο για συμφωνία με νέο πρόγραμμα του ESM.

Στο πλαίσιο αυτό έχει βασική σημασία η ανάληψη ευθύνης από τις ελληνικές αρχές να θεσπίσουν δέσμη μέτρων, τα οποία θα ληφθούν σε πλήρη συμφωνία με τους θεσμούς. Είναι από το επίσημο κείμενο της συμφωνίας κορυφής των δεκαεννέα ηγετών της Ευρωζώνης στη Σύνοδο Κορυφής της 12ης και 13ης Ιούλη.

Η δέσμη των σκληρών μέτρων που αποφασίστηκαν – που εμείς ελπίζουμε να είναι οι τελευταίες οδύνες μιας τραγικής περιόδου για την χώρα- περιγράφονται αναλυτικά στο μνημόνιο συνεννόησης. Είναι διακόσιες σαράντα σελίδες περίπου, αγαπητοί συνάδελφοι.

Και από την πλευρά σας, από την πλευρά της Νέας Δημοκρατίας, του ΠΑΣΟΚ - Δημοκρατική Συμπαράταξη, του Ποταμιού, της Ένωσης Κεντρώων λέτε: Δεν ψηφίσαμε τα μέτρα, την εταιρεία συμμετοχών, τον μηχανισμό δημοσιονομικής διόρθωσης, τους έμμεσους φόρους. Ψηφίσαμε μόνο για να σωθεί η χώρα από τον γκρεμό, να παραμείνει στη ζώνη του ευρώ. Και αυτά, προέρχονται από εκείνους που συνεχίζουν να διαλαλούν με αβάσταχτη ελαφρότητα τα διλλήματα της εποχής, από τους υπεύθυνους για την κραιπάλη με το δημόσιο χρήμα, για την ασύδοτη διακίνηση κεφαλαίων σε φορολογικούς παραδείσους, για την Ελλάδα του υπερβολικού πλούτου και της υπερβολικής φτώχιας, για τους νταβατζήδες, για τους Χριστοφοράκους, για τους Άκηδες, για τους Μαρτίνιδες, για τους δέκα Παπασταύρους και συν, για την Ελλάδα των εκρηκτικών διλημμάτων από ένα φαύλο, διαπλεκόμενο σύστημα εξουσίας, το οποίο είναι εκείνο που οδήγησε στην απώλεια της εθνικής ανεξαρτησίας.

Τα μέτρα -συνεχίζετε να λέτε- είναι έμπνευσης, ιδιοκτησίας της Κυβέρνησης ΣΥΡΙΖΑ – ΑΝΕΛ. Πόσο σοβαρά ακούγεται αυτό, όταν οι δανειστές καλούσαν πιεστικά την Κυβέρνηση να αναλάβει την ιδιοκτησία του προγράμματος του Ευρωπαϊκού Μηχανισμού Σταθερότητας και των μέτρων, όταν η Νέα Δημοκρατία και το Ποτάμι μάς καλούσαν να υιοθετήσουμε και να αγαπήσουμε -μας έλεγαν- το πρόγραμμα, όταν το ΔΝΤ ήθελε εκβιαστικά οριζόντιες περικοπές, ασύδοτες απολύσεις, πιο βάρβαρα υφεσιακά μέτρα; Πόσο σοβαρά ακούγεται, ακόμα και στους ιδεολογικούς σας συμμάχους στην Ευρώπη, ακόμα και στον Γιούνκερ, ο οποίος δηλώνει: «Από τους Έλληνες πήραμε πολλά, τους δώσαμε λίγα ας επιστρέψουμε τουλάχιστον την αξιοπρέπειά τους»; Πόσο σοβαρά ακούγεται, ειδικά εν όψει της συνεδρίασης της Ευρωζώνης την Τρίτη;

Εάν η ελληνική Βουλή δέκα μήνες μετά τις αποφάσεις της Συνόδου Κορυφής αρνηθεί να ψηφίσει το τρίτο πακέτο των σαράντα οκτώ προαπαιτούμενων μέτρων που εγκρίθηκαν από διακόσιους είκοσι έναν Βουλευτές την 14η Αυγούστου του 2015, τι νομίζετε ότι θα συμβεί; Θα γίνει νέα διαπραγμάτευση για το διαφορετικό μείγμα μέτρων που επιλέγετε εσείς και απαιτούν πλήρη συμφωνία με τους θεσμούς; Θα καταστεί θετική η πρώτη αξιολόγηση της εφαρμογής της νέας σύμβασης δημοσιονομικών στόχων και διαρθρωτικών μεταρρυθμίσεων; Θα υπάρξει η εκταμίευση της δόσης του Ιουλίου των 7 δισεκατομμυρίων ευρώ για ανεξόφλητες οφειλές, η επιστροφή των κερδών της Ευρωπαϊκής Κεντρικής Τράπεζας, η συμμετοχή στην τραπεζική ποσοτική χαλάρωση; Θα ξεκινήσει η σοβαρή συζήτηση για την ελάφρυνση - απομείωση του χρέους, για τις προτάσεις Ρέγκλιν και άλλων;

Τα ερωτήματα αυτά, βέβαια, οφείλουν να απαντηθούν με πολύ μεγάλη σοβαρότητα, γιατί η Ελλάδα της νέας εποχής, με την οποία θα ήθελα να καταλήξω, είναι η Ελλάδα που πάνω σε αυτά τα ζητήματα οφείλει να οικοδομήσει το νέο σχέδιό της. Η Κυβέρνηση θα κριθεί για την ικανότητά της να μην χρειαστεί η ενεργοποίηση του Μηχανισμού Δημοσιονομικής Διόρθωσης, που τελεί όμως υπό την ευθύνη του Υπουργού Οικονομικών, να γίνει περιττός ο μηχανισμός, να αντλήσει έσοδα από το λαθρεμπόριο, τη φοροδιαφυγή, τους πονηρούς Έλληνες που είναι πάμπλουτοι και περιλαμβάνονται σε όλες τις γνωστές λίστες και στα panama papers, να προωθήσει την παραγωγική ή διοικητική αναπτυξιακή ανασυγκρότηση, να προωθήσει την αναγέννηση της χώρας, την ανεξαρτησία της, σε μία Ευρώπη που οφείλει να γίνει η Ευρώπη που διεκδικούμε, να προωθήσει τη μετάβαση από το βασίλειο των καταναγκασμών στην εποχή που επιτρέπει το δικαίωμα στο όνειρο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Η Βουλευτής της Νέας Δημοκρατίας κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η διήμερη συζήτηση στην Επιτροπή αποκάλυψε και στον πιο δύσπιστο, φαντάζομαι, ότι οι Βουλευτές και οι Υπουργοί του ΣΥΡΙΖΑ ζούνε σε έναν δικό τους κόσμο, σε μία πραγματικότητα που έχουν επιμελώς κατασκευάσει οι ίδιοι, αφήνοντας έξω, βεβαίως, τους πολίτες, την αλήθεια και τη λογική.

Πώς αλλιώς να δικαιολογήσει κάποιος ότι αλληλοσυγχαίρεστε και πανηγυρίζετε που φορολογείτε τα πάντα σε αυτήν τη χώρα. Τι να πει κάποιος στους Βουλευτές σας που, αντί να ζητήσουν μία συγγνώμη και να αισθανθούν ντροπή για τον ηλικιακό κόφτη στις χήρες γυναίκες, για την κατάργηση του ΕΚΑΣ σε εβδομήντα χιλιάδες χαμηλοσυνταξιούχους, έχουν το θράσος να τους αποκαλούν φοροφυγάδες και να τους κουνούν και το δάκτυλο;

Πώς να εξηγήσει κάποιος το γεγονός ότι ορκισμένοι εχθροί των αποκρατικοποιήσεων ψηφίζουν και με τα δύο χέρια «ναι» στο νέο υπερταμείο που θα δίνει uno facto και χωρίς περιορισμούς την περιουσία της χώρας στους δανειστές για τα επόμενα ενενήντα εννέα χρόνια;

Κι αν θεωρείτε, βεβαίως, ότι αυτά που λέω είναι υπερβολικά και αντιπολιτευτικά, ψάξτε να βρείτε την ομιλία του δικού σας Βουλευτή, του κ. Δημαρά, ο οποίος δήλωσε πως «θρηνεί που θα ψηφίσει να παραδοθεί η περιουσία της χώρας στα χέρια των δανειστών, πως θρηνεί που θα ψηφίσει να αυξηθούν οι φόροι». «Εδώ που φτάσαμε είναι κατάντια», είπε ο κ. Δημαράς. Αυτό που ξέχασε, βεβαίως, να πει είναι ότι σε αυτήν την κατάντια μάς έφερε ο ΣΥΡΙΖΑ και η πολιτική σας τον τελευταίο ενάμιση χρόνο, η γενναία και περήφανη διαπραγμάτευση του κ. Βαρουφάκη, που μας κόστισε το τρίτο μνημόνιο -και το τέταρτο και εσαεί φοβάμαι- και 86 δισεκατομμύρια ευρώ, μας έφεραν ο αμοραλισμός και ο χωρίς όρια λαϊκισμός σας.

 Εσείς που με έναν νόμο και ένα άρθρο θα σκίζατε το μνημόνιο, μέρα μεσημέρι, στη Βουλή και θα καταργούσατε τον ΕΝΦΙΑ, τώρα αυξάνετε τον ΕΝΦΙΑ στα οικόπεδα, στις επιχειρήσεις, στα αγροτεμάχια. Ξετινάξατε τους αγρότες.

Αλήθεια, κύριε Υπουργέ Αγροτικής Ανάπτυξης, από τον ορισμό του κατά κύριο επάγγελμα αγρότη, προστατεύονται οι μικροί και φτωχοί αγρότες των χωριών, των ορεινών και μειονεκτικών περιοχών, που αναγκάζονται να κάνουν οι άνθρωποι ένα δεύτερο μεροκάματο ή μπορεί να αποκλειστούν από το 50% και πλέον, του ετήσιου εισοδήματος που βάζετε ως προϋπόθεση;

Κι αν χάσει την ιδιότητα αυτός ο αγρότης, θα χάσει και τις επιδοτήσεις, θα χάσει την αγροτική ασφάλεια, το ΛΑΕΚ, την πρόνοια ή το υποτιθέμενο αφορολόγητο; Και λέω το υποτιθέμενο αφορολόγητο, κυρίες και κύριοι συνάδελφοι, γιατί αυτό το υποτιθέμενο αφορολόγητο τους το παίρνετε, βεβαίως, διπλά και τρίδιπλα με την αύξηση των ασφαλιστικών εισφορών και τη φορολόγηση των αγροτικών επιδοτήσεων από το πρώτο ευρώ.

Εν τω μεταξύ, αυξάνετε τον φόρο στα τσιγάρα, τον Ειδικό Φόρο Κατανάλωσης στη μπύρα, μετά και τα όσα κάνατε, βεβαίως, στο ελληνικό κρασί. Κι αν υπάρχει ένας κλάδος της οικονομίας που ανθεί, που φέρνει χρήματα στα δημόσια ταμεία και θέσεις εργασίας πολύτιμες, αυτός είναι ο τουρισμός, χάριν στον οποίο κατέρρευσαν, ευτυχώς, μόνο οι αυταπάτες σας κι όχι η ίδια η χώρα το 2015, που αποφασίζετε και τον πυροβολείτε συνειδητά, φυσικά από αριστερή ιδεοληψία.

Και παρακαλώ, να μη ξανακούσω τους γνωστούς δεκάρικους λόγους, όπως του κ. Δημήτρη Καμμένου ότι όσοι κρούουμε τον κώδωνα του κινδύνου για τον τουρισμό κάνουμε κακό στη χώρα κι ότι δήθεν έχετε στρατηγική για τον τουρισμό.

Στρατηγική για τον τουρισμό ήταν η διαχείριση του προσφυγικού, που γκρίζαρε την εικόνα της χώρας ως ασφαλούς και ακίνδυνου τουριστικά προορισμού; Στρατηγική για τον τουρισμό ήταν οι ακυρώσεις κρατήσεων και προκρατήσεων, οι ακυρώσεις της κρουαζιέρας; Στρατηγική για τον τουρισμό ήταν η αβελτηρία σας να εκδώσετε τις νέες βίζα για τους Ρώσους, μήνες τώρα, στέλνοντας πακέτο τους Ρώσους τουρίστες στις ανταγωνίστριες χώρες; Στρατηγική για τον τουρισμό είναι η αδιαφορία σας για την εκμετάλλευση της μοναδικής φετινής γεωπολιτικής συγκυρίας για τη χώρα μας;

Κι αν τα νούμερα είναι, ευτυχώς, ακόμη υψηλά για τον τουρισμό, μην εφησυχάζετε μετρώντας απλά κεφάλια και όχι έσοδα. Μην εφησυχάζετε με τα αποτελέσματα μιας κεκτημένης δυναμικής που εμείς σας παραδώσαμε κι εσείς την αφήσατε στον αυτόματο πιλότο.

Τρέξτε να μαζέψετε τα διαφυγόντα κέρδη των εσφαλμένων πολιτικών σας, όπως η νέα φοροκτόνος πολιτική σας για τον τουρισμό, που ήδη προκάλεσε τη συνολική κατακραυγή του τουριστικού κλάδου. Αφού ήδη ορθώσατε εμπόδια και επιβαρύνσεις, όπως η αύξηση του ΦΠΑ στα νησιά, η κατάργηση των μειωμένων συντελεστών, έρχεστε τώρα να αποτελειώσετε το έργο.

Με την αύξηση του συντελεστή από το 23% στο 24% και τους έμμεσους φόρους τινάζετε στον αέρα τον προϋπολογισμό της ελληνικής οικογένειας βεβαίως, αλλά επιβαρύνετε καταλυτικά και το τουριστικό πακέτο, που ειδικά για φέτος -σας θυμίζω- το έχουν πληρώσει οι ξενοδόχοι μας, αλλά και το καλάθι του τουρίστα, καθιστώντας τη χώρα μας εκτός ανταγωνισμού.

Η αύξηση στην εστίαση, στον καφέ, στα αλκοολούχα ποτά, στα εισιτήρια των μουσείων, στα καύσιμα, στα τέλη ταξινόμησης των αυτοκινήτων, στη σταθερή τηλεφωνία και το ίντερνετ, στη θέρμανση είναι πλήγμα για τις τουριστικές και τις συναφείς επιχειρήσεις, όπως τουριστικά λεωφορεία, ταξιδιωτικά γραφεία, επιχειρήσεις ενοικιάσεως αυτοκινήτων.

Και συνεχίζετε βεβαίως. Ο ευφάνταστος κ. Τσακαλώτος επιβάλλει νέο φόρο ιδιόχρησης, συμπληρωματικό ΕΝΦΙΑ, ο οποίος επιβαρύνει μέχρι ασφυξίας τα ελληνικά ξενοδοχεία. Είναι μια παράλογη επιβάρυνση των εργαλείων δουλειάς, των μέσων παραγωγής των ξενοδόχων.

Εσείς που θα προστατεύατε τα νησιά της χώρας, καταργείτε τώρα και τους μειωμένους συντελεστές σε έντεκα ακόμη νησιά απεμπολώντας την κατάκτηση της ελληνικής νησιωτικότητας. Και είμαι πολύ περίεργη να ακούσω πώς θα δικαιολογήσει ακόμη μία κυβίστηση, μετά από αυτή του κ. Μουζάλα βεβαίως, ο κ. Καμμένος.

Την ίδια στιγμή βεβαίως, είναι για εσάς ψιλά γράμματα το ότι στις Κανάριες Νήσους για παράδειγμα δεν υπάρχει ΦΠΑ, το ότι στην Κορσική της Γαλλίας αλλά και στις Αζόρες και τη Μαδέρα της δυνατής τουριστικά Πορτογαλίας υπάρχει μειωμένος ΦΠΑ. Οδηγείτε στην απελπισία το σύνολο του κλάδου με τη νέα φορολαίλαπα του φόρου διαμονής από το 2018.

Πραγματικά δεν γνωρίζω, κυρίες και κύριοι συνάδελφοι, εάν ένας σύγχρονος ηλεκτρονικός υπολογιστής προφταίνει στον χρόνο που μας δώσατε να επεξεργαστεί τις συνέπειες αυτής της φοροκτηνωδίας -προϊόν μηδενικής διαβούλευσης βεβαίως-, να συγκρίνει πόση επιβάρυνση δέχεται η ελληνική επιχείρηση, πόσο ασύμφορη είναι η εργασία στη χώρα μας για ικανούς ανθρώπους και πόσο θα κοστίσει σε ύφεση και ανεργία το τερατούργημα που φέρατε για ψήφιση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το μόνο που είναι πρόδηλο είναι ότι η λύσσα σας για εξουσία, η προσδοκία της άλωσης του κράτους ώστε να διαιωνίσετε το καθεστώς αναξιοκρατίας και επαιτείας -ένα πραγματικά τριτοκοσμικό μοντέλο τύπου Βενεζουέλας και Βόρειας Κορέας- μόνο με την εκτέλεση των τελευταίων έντιμων, ικανών και εργατικών ανθρώπων μπορεί να επιτευχθεί.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Αραμπατζή ολοκληρώστε.

**ΦΩΤΕΙΝΗ ΑΡΑΜΠΑΤΖΗ:** Κι εγώ θα πάρω λίγο χρόνο με την άδειά σας, κύριε Πρόεδρε.

Και μην τολμήσετε να πείτε ότι τα μέτρα σάς επιβλήθηκαν από ξένους, διότι δυστυχώς για εσάς γνωρίζουμε από τον κ. Ντομπρόφσκι ότι κάθε φορά που σας προτείνουν μείωση των δαπανών, εσείς αντιπροτείνετε φόρους. Ίσως φταίει το γεγονός ότι κανείς σας δεν έχει εργαστεί στην πραγματική οικονομία. Άλλος στοχαζόταν και άλλος συνδικαλιζόταν. Ίσως φταίνε οι αυταπάτες. Νομίζετε ότι τα λεφτά των άλλων είναι ανεξάντλητα και θα τα υφαρπάζετε για πάντα.

Και μην τολμήσετε να ξαναμιλήσετε για κόκκινες γραμμές. Εάν σας έχει μείνει έστω και λίγη ευθιξία, τουλάχιστον κοκκινίστε αύριο από ντροπή που πομπωδώς θα λέτε «ναι» σε όλα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει ο Υπουργός Οικονομικών κ. Τσακαλώτος.

Είναι καλά τα δεκαοκτώ λεπτά, κύριε Υπουργέ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ίσως λίγο περισσότερο για να πω για τη διαπραγμάτευση και να ενημερώσω.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κυρίες και κύριοι συνάδελφοι, ακούσαμε πολλές φορές για τη δήθεν διαπραγμάτευση. Ακούσαμε και χειρότερα, αλλά καλύτερα να μην τα πω.

Προφανώς αυτοί που λένε για τη δήθεν διαπραγμάτευση δεν έχουν δει τηλεόραση, αλλά ούτε διάβασαν εφημερίδες την τελευταία εβδομάδα. Ξέρετε ότι οι Υπουργοί Οικονομικών και οι διοικητές των τραπεζών ήταν στο Τόκιο για το G7. Όλοι μίλαγαν για το ελληνικό χρέος, τι πρέπει να γίνει για αυτό και ότι είναι ένα σοβαρό θέμα και αυτή είναι η στιγμή για να δοθεί κάποια λύση.

Δεν πείθονται όλοι βεβαίως. Ο κ. Βενιζέλος μάς λέει ότι ήταν βιώσιμο το χρέος και θα μπορούσαμε να εξυπηρετήσουμε αυτό το χρέος με πρωτογενή πλεονάσματα του 4% γιατί θα υπήρχε ανάπτυξη. Προφανώς, στο σχήμα του κ. Βενιζέλου δεν θα διαπραγματευόμασταν για το χρέος και τα πλεονάσματα, αλλά για τους ρυθμούς ανάπτυξης.

Εγώ δεν θέλω να πω τι θα είναι η λύση στις 24 του μήνα. Θα το δούμε, θα το αξιολογήσουμε όλοι μαζί, θα δούμε πόσο ικανοποιητικό είναι. Δεν θα σας πω τι θα υπάρχει, αν και είμαι συγκρατημένα αισιόδοξος.

Θα σας πω τι δεν θα υπάρχει. Δεν θα δείτε την υποσημείωση που λέει «μαζί με αυτά που δίνουμε στους Έλληνες θα κουρέψουμε τα ασφαλιστικά ταμεία». Δεν θα δείτε υποσημείωση «μαζί με αυτό που σας δίνουμε κουρεύουμε τα ομόλογα των τραπεζών και θα χρειαστεί και πάλι ανακεφαλαιοποίηση». Αυτό μπορώ να σας το πω.

Επίσης, μπορώ να σας πω ότι ό,τι θα πάρουμε και στο βραχυπρόθεσμο και στο μεσοπρόθεσμο και στο μακροπρόθεσμο, αν το πάρουμε τώρα, θα είναι με ορισμούς, θα είναι με αντικειμενικότητα. Δεν θα υπάρχει η διάταξη του Νοεμβρίου του 2012 που θα λέει «Θα δώσουμε κάτι στους Έλληνες αν χρειαστεί». Τώρα αυτό που έχουμε διαπραγματευτεί, στη δήθεν διαπραγμάτευση, είναι ότι θα υπάρχει με αυτόματο και αντικειμενικό τρόπο, τι σημαίνουν αυτές οι δύο λέξεις «αν χρειαστεί». Αυτό, νομίζω, είναι μια πολύ σημαντική διαφορά. Θα μιλήσω αργότερα και για άλλες σημαντικές διαφορές.

Θέλω να πω ότι έχω πλήρη κατανόηση για αυτούς που λένε ότι και να πάρουμε κάτι για το χρέος, αυτό δεν βοηθάει έναν φτωχό άνθρωπο αυτήν τη στιγμή, που του βάζουμε και περισσότερους φόρους και είναι σε πολύ δύσκολη κατάσταση. Κατανοώ πλήρως αυτήν τη θέση και είναι και σωστή αυτή η θέση. Αλλά, από την άλλη μεριά, νομίζω, αν πάρουμε κάτι για το χρέος θα αρχίσει η αντίστροφη μέτρηση, η αντίστροφη πορεία της ελληνικής οικονομίας. Γιατί θα είναι ένα σήμα στις αγορές ότι η ελληνική οικονομία μπορεί να διαχειριστεί το χρέος της και άρα οι επενδυτές μπορούν να επενδύσουν και μακροπρόθεσμα. Αυτό από μόνο του θα βοηθήσει να αντισταθμίσει τα υφεσιακά μέτρα, που όντως παίρνουμε. Και, όπως σας είπα, θα βοηθήσει και η εκταμίευση που θα πάρουμε, γιατί θα υπάρχουν πράγματα για τα ληξιπρόθεσμα του κράτους, αλλά και θα βοηθήσει αν μπούμε στη νομισματική χαλάρωση της Ευρωπαϊκής Κεντρικής Τράπεζας.

Άρα, όλη αυτή η κριτική που είχαμε «γιατί τα βάζετε με το ΔΝΤ, που είναι οι φίλοι μας», που άκουσα από τη Νέα Δημοκρατία τους τελευταίους μήνες ότι, δηλαδή, δεν έπρεπε να κάνουμε κόντρα με το ΔΝΤ, δεν φαίνεται να έχει επηρεάσει καθόλου τη συζήτηση για το χρέος.

Και μου φαίνονται ακόμα πιο παράξενα αυτά που άκουσα την τελευταία εβδομάδα ότι, δηλαδή, εμείς είχαμε σκανδαλώδη επιείκεια από το ΔΝΤ. Τουλάχιστον δύο σημαντικά στελέχη της Νέας Δημοκρατίας είπαν ότι το ΔΝΤ μάς ευνοεί με απαράδεκτο τρόπο.

Τι θέλουν να πουν οι ποιητές της Νέας Δημοκρατίας; Ότι θα ήταν καλύτερο η ενέργεια, το ηλεκτρικό ρεύμα και το νερό να πάνε από το 13% στο 23%; Ότι, αντί αυτού που φέραμε, να μειώσουμε τις συντάξεις άλλο ένα δισεκατομμύριο, που αυτό ρώταγε το ΔΝΤ; Ότι έπρεπε–ακούστε το αυτό, κύριοι του ΚΚΕ- να μην αυξήσουμε τους πιο πάνω συντελεστές και να γίνει αναδιανομή του εισοδήματος; Να μην αλλάξουμε τον ΕΝΦΙΑ με τον τρόπο που το κάναμε, όπου οι 400.000, που είναι οι μόνοι που πληρώνουν περισσότερο, είναι από το πάνω μέρος τους εισοδήματος; Αυτό εννοείτε όταν μας είπατε ότι το ΔΝΤ μάς ευνοεί σκανδαλωδώς;

Τι κάναμε αντί να ακούμε το ΔΝΤ σε αυτά τα ζητήματα; Αυτό που κάναμε ήταν αντί να αυξήσουμε τον ΦΠΑ από το 13% στο 23% να κάνουμε πολλά μέτρα, μικρά μέτρα που συσσωρευτικά κοστίζουν. Και δεν λέμε ότι είναι όλα δίκαια. Μερικά είναι δίκαια, μερικά είναι πιο ταξικά, όπως όταν φορολογείς τα αυτοκίνητα των μεγάλων επιχειρήσεων που δίνουν στα μεγάλα στελέχη τους και κάποια άλλα τέτοια πράγματα. Προσπαθήσαμε μέσα σε αυτά τα δύσκολα μέτρα, όπως κάναμε και στις συντάξεις, όπως κάναμε και στον φόρο εισοδήματος, να κρατήσουμε κάποιες ισορροπίες, για να μειώσουμε τις επιπτώσεις για τους πιο φτωχούς.

 Το ίδιο κάναμε και με τον κόφτη. Δηλαδή, αυτοί που λένε ότι σκανδαλωδώς μας ευνόησε το ΔΝΤ, τι ήθελαν; Αντί για τον κόφτη, δηλαδή αντί να φέρουμε 5,4 δισεκατομμύρια μέτρα να φέρουμε 9 δισεκατομμύρια; Αυτό θα θέλατε να γίνει εάν συμφωνούσαμε με το ΔΝΤ; Εσείς θα είχατε φέρει 9 δισεκατομμύρια αντί για 5,4 δισεκατομμύρια;

Φέραμε, λοιπόν, τον κόφτη, που στο κάτω κάτω δεν είναι δικής μας έμπνευσης και δεν τον ζητήσαμε και έρχεται όχι όπως λέτε εσείς επειδή καταστρέψαμε τη χώρα, αλλά επειδή για αυτό το ίδιο πακέτο των 5,4 δισεκατομμυρίων διαφωνούν ανάμεσά τους οι θεσμοί εάν θα φτάσει σε πλεόνασμα 3,5% ή 1,5%.

Όμως, εμείς πήγαμε και παρακάτω -παρ’ όλο που δεν είναι δικής μας κοπής- και βάλαμε δικλίδες. Ότι για παράδειγμα μπορεί εάν το έλλειμμα δεν σχετίζεται με τον στόχο, αλλά για λόγους που εμείς δεν επηρεάζουμε, δεν μπαίνει ο κόφτης. Εμείς σε αυτήν τη διάταξη συμπληρώσαμε ότι στο επόμενο προσχέδιο του προϋπολογισμού μπορεί να κάνουμε καλύτερο πακέτο μέτρων για να αντιμετωπίσουμε την απόκλιση.

Δηλαδή, εσείς τι θα κάνατε εάν είχατε τον στόχο, που είπε ο κ. Βενιζέλος ότι το 4% θα μπορούσαμε να το θέσουμε για πάντα και ήταν 2% το πλεόνασμα; Δεν θα παίρνατε μέτρα; Ποια είναι η τεράστια διαφορά; Κανείς δεν μας έχει πει τίποτα.

Σχετικά τώρα με το αγαπημένο σας θέμα που αναδείξατε τόσο πολύ, σχετικά με το ταμείο, δυσκολεύομαι να καταλάβω γιατί άνθρωποι που τους θεωρώ έξυπνους και αξιόλογους αντιπάλους δεν καταλαβαίνουν τη διαφορά μεταξύ του ΤΑΙΠΕΔ και του ταμείου.

Δεν καταλαβαίνω γιατί είναι το ίδιο να έχεις ένα ταμείο που είναι μόνο για ιδιωτικοποιήσεις, το οποίο δεν έχει καθόλου κομμάτι για τις επενδύσεις. Η διαφορά για την οποία μιλάμε εμείς είναι ότι δεν είναι όλα τα περιουσιακά στοιχεία μέσα στα προς εκποίηση. Δεν υπάρχει πουθενά αυτό που λέει ο κ. Βορίδης, ότι όλα εκποιούνται, ούτε αυτό που μας είπε η κ. Μπακογιάννη ότι πουλάμε ακόμα και την Ακρόπολη!

Στο ταμείο αυτό πηγαίνουν τα στοιχεία της ΕΤΑΔ και μερικά από αυτά θα επιστρέψουν. Δεν πηγαίνουν όλα τα περιουσιακά στοιχεία. Από πουθενά δεν προκύπτει αυτό. Όμως, προκύπτει το μισό από κάθε αξιοποίηση είτε είναι από ιδιωτικοποίηση είτε από αυτό που διαπραγματευτήκαμε εκείνο το βράδυ στις 12 Ιουλίου μαζί με τον Αλέξη Τσίπρα με άλλα μέσα, δηλαδή με την καλλιέργεια, με τη φροντίδα των περιουσιακών στοιχείων.

Εμείς προσπαθούμε κάθε εμπόδιο να το κάνουμε για καλό. Και αυτό κάναμε. Δεν μας άρεσε το ταμείο, αλλά είπαμε μήπως είναι ευκαιρία–τούτων δοθέντων- να αξιοποιήσουμε επιτέλους αυτά τα στοιχεία που είναι σκόρπια για το καλό του ελληνικού λαού και αυτό να γίνει υπέρ της επένδυσης και υπέρ του αναπτυξιακού σχεδίου μας;

Και όταν μας λέτε ότι εμείς δεσμεύουμε τη χώρα για εκατό χρόνια και ότι δεσμεύουμε την επόμενη κυβέρνηση, έχετε δίκιο: Θέλουμε να δεσμεύσουμε τη χώρα σε μία αναπτυξιακή τροχιά. Θέλουμε να δεσμεύσουμε τη χώρα σε μία αλλαγή σελίδας. Και αυτό περνάει και μέσα από την αξιοποίηση του ταμείου, που –ξέρετε- εξυπηρετεί μόνο το νέο χρέος, όχι το σύνολο του χρέους, όπως το ΤΑΙΠΕΔ.

Ο κ. Καραθασόπουλος ρώτησε και εξέφρασε μία ανησυχία, που είμαι σίγουρος ότι θα την έχουν και πολλοί Βουλευτές και Βουλευτίνες της Συμπολίτευσης, εάν υπάρχει κίνδυνος για τα δημόσια αγαθά. Υπάρχει κίνδυνος. Αλλά και σε αυτό προσπαθήσαμε το εμπόδιο να το κάνουμε καλό, με το να υπάρχει ρητή αναφορά στο νόμο στις υπηρεσίες γενικού οικονομικού συμφέροντος.

Αναφέρομαι στο άρθρο 197 παράγραφος 10. Τι κατοχυρώνουμε με αυτήν την αναφορά στις υπηρεσίες γενικού συμφέροντος σε σχέση με τις υπηρεσίες και τα αγαθά που προσφέρουν οι ΔΕΚΟ; Ότι αποκλείεται η εμπορευματοποίηση των υπηρεσιών αγαθών εις βάρος των υπηρεσιών κοινής ωφέλειας της εδαφικής και κοινωνικής συνοχής ή με απώλεια της διάστασής τους ως κοινωνικών αγαθών.

Άρα, προσπαθούμε να εξασφαλίσουμε το υψηλό επίπεδο ποιότητας, την ασφάλεια και την οικονομική προσιτότητα, την ίση μεταχείριση των χρηστών, την προώθηση καθολικής πρόσβασης και την προώθηση των δικαιωμάτων των χρηστών. Αυτές είναι οι προσπάθειες που κάναμε, για να μην υπάρχει εμπορευματοποίηση αυτών των αγαθών.

Μας είπατε ότι δεν υπάρχει κοινωνικός έλεγχος και ότι είναι στα ξένα χέρια. Το διοικητικό συμβούλιο του ταμείου υποχρεώνεται από τον νόμο να συζητήσει στην αρμόδια επιτροπή της Βουλής την ετήσια έκθεση που καταρτίζει. Ο πρόεδρος και ο διευθύνων σύμβουλος του υποταμείου ΔΕΚΟ παρουσιάζει σε δημόσια ακρόαση στη Βουλή το πρόγραμμα. Το στρατηγικό σχέδιο του ταμείου εγκρίνεται από το Υπουργείο Οικονομικών. Ένα μέλος του διοικητικού συμβουλίου του υποταμείου των ΔΕΚΟ προτείνεται από τον Υπουργό Οικονομικών, βάσει των επαγγελματικών κριτηρίων. Τα υπόλοιπα μέλη του διοικητικού συμβουλίου των ΔΕΚΟ διορίζονται σε συνεργασία με το εποπτεύον Υπουργείο, βάσει επαγγελματικών κριτηρίων. Υπάρχει ρητή αναφορά στον νόμο ότι οι ΔΕΚΟ θα επιδιώκουν διαβούλευση με τα ενδιαφερόμενα μέρη των επιχειρήσεων. Τα ενδιαφερόμενα μέρη των επιχειρήσεων είναι αυτή η ωραία αγγλική λέξη, που δεν έχει καλή μετάφραση: των stakeholders. Γιατί η μεγάλη διαφορά μεταξύ των νεοφιλελεύθερων και των αριστερών είναι ότι εμείς δεν πιστεύουμε μόνο στην αύξηση του shareholder value, δηλαδή την αξία μόνο των ιδιωτών, αλλά στο stakeholder, δηλαδή τις τοπικές κοινωνίες, των εργαζομένων, και όλο αυτό που λέμε δημόσιο συμφέρον. Αυτό το βάλαμε μέσα. Και υπάρχουν και πάρα πολλά άλλα.

Για αυτό καταθέτω και μια νομοτεχνική βελτίωση, που λέει πως ό,τι γίνεται δεν γίνεται μόνο προς το συμφέρον της εταιρείας, αλλά προς το συμφέρον της εταιρείας και προς εξυπηρέτηση του δημοσίου συμφέροντος.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

Αλλαγή σελίδας

(να μπει η σελ. 456)

Αλλαγή σελίδας

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θέλω να κλείσω με μία αναφορά στην κ. Παπαρήγα, γιατί η κ. Παπαρήγα είπε κάτι πολύ σωστό, που το πιστεύω κι εγώ. Η κ. Παπαρήγα λέει ότι δεν φταίει ο Σαμαράς που φτάσαμε εκεί που φτάσαμε. Φταίει η πολιτική. Φταίνε τα συμφέροντα μίας άρχουσας τάξης που ήθελε να γονατίσει τον λαό, που ήταν ενάντια στον λαό, για να μπορέσει να είναι κερδοφόρα. Σωστά μέχρι τώρα. Συμφωνώ και το υπογράφω.

**ΑΘΑΝΑΣΙΟΣ ΠΑΦΙΛΗΣ:** Δεν τα άκουσες όλα. Είπε ότι φταίνε και οι πολιτικοί.

Για ποιον λόγο φταίνε οι πολιτικοί;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Και οι πολιτικοί. Έδωσα, όμως, αυτήν τη διάσταση. Καμμία αντίρρηση.

Ποια είναι η διαφορά μας άρα, αφού εγώ συμφωνώ σε αυτό; Η διαφορά μας είναι στη σχηματοποίηση που έχει το ΚΚΕ, ότι εδώ είναι ο σοσιαλισμός, εδώ είναι ο καπιταλισμός και δεν λέμε τίποτα για το πώς δημιουργούμε τους συσχετισμούς για να πάμε από εδώ εκεί. Και εμείς λέμε ότι αυτό γίνεται μόνον όταν ο λαός σού δίνει 30%, για να μπορείς να το διαχειριστείς. Εμείς λέμε ότι αυτό γίνεται μόνον όταν ο λαός μπορεί να εξηγήσει, να δει ότι προστατεύεις τους φτωχούς. Εμείς λέμε ότι γίνεται μόνον όταν δημιουργήσεις παραδείγματα συλλογικής δράσης και θεσμών, που βλέπει την αξία τους.

Γιατί η ιδεολογία, σύντροφοι του ΚΚΕ, δεν αλλάζει με την επιφοίτηση. Αλλάζει όταν στην πράξη ο κόσμος δει ότι υπάρχουν αριστερές λύσεις. Και αλλάζουν οι συσχετισμοί πρωτίστως όταν υπάρχει ελπίδα, γιατί ο μεγαλύτερος εχθρός της Αριστεράς και των λαϊκών στρωμάτων είναι η απελπισία.

Για αυτόν τον λόγο η αφήγηση της Κυβέρνησης της Αριστεράς συνεχίζεται. Τον Ιούνιο, την πρώτη εβδομάδα, θα έχετε νομοσχέδιο και για τις ηλεκτρονικές συναλλαγές και για την εθελούσια αποκάλυψη και για το λαθρεμπόριο καπνών. Θα έχετε και νόμο για τις επενδύσεις, γιατί η αφήγηση που είχαμε -που άρχισε με την ανακεφαλαιοποίηση των τραπεζών, που συνέχισε με το κλείσιμο της πρώτης αξιολόγησης και που τώρα θα κλείσει με μια συμφωνία για το χρέος- αλλάζει την ατζέντα προς αναπτυξιακά και κοινωνικά ζητήματα. Για αυτό πρέπει να συμφωνήσουμε σήμερα πως αυτή η αξιολόγηση πρέπει να τελειώσει.

Στην επιτροπή είπα κάτι που ίσως ανησύχησε τη Νέα Δημοκρατία. Διαβάσαμε την Τρίτη στην «ΚΑΘΗΜΕΡΙΝΗ» –και το καταθέτω και αυτό στα Πρακτικά-ότι ο κ. Μητσοτάκης σκεφτόταν ότι «καλό θα ήταν να υποστηρίξουμε το Ταμείο».

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το λέει καθαρά η «ΚΑΘΗΜΕΡΙΝΗ». Είπα ότι είναι κρίμα ο κ. Σαμαράς να αλλάζει αυτήν την προοπτική.

Πριν από είκοσι τρία χρόνια ένας μελλοντικός πρωθυπουργός έριξε τον τότε πρωθυπουργό. Είκοσι τρία χρόνια μετά πολύ φοβάμαι ότι αυτός ο ίδιος πρωθυπουργός θέλει να ρίξει έναν άλλο Μητσοτάκη, αλλά πριν γίνει πρωθυπουργός.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Τσακαλώτο.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, κ. Δένδιας.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κυρίες και κύριοι συνάδελφοι, κύριε Πρόεδρε, κυρίες και κύριοι Υπουργοί, πρέπει να σας πω ειλικρινά ότι με απογοήτευσε η ομιλία του Υπουργού Οικονομικών κ. Τσακαλώτου.

(Θόρυβος στην Αίθουσα από την πτέρυγα του ΣΥΡΙΖΑ)

Ξέρετε, τον θυμάμαι πολύ πιο ορμητικό, πολύ πιο αισιόδοξο, πολύ πιο καυχώμενο για τα επιτεύγματα της «πρώτη φορά αριστερά». Σήμερα τον είδαμε μετρημένο και επιφυλακτικό. Κατ’ αρχάς, ξεκίνησε την τοποθέτησή του ο κύριος Υπουργός από το ζήτημα του χρέους. Όμως, τι μας είπε; Μας είπε λίγο-πολύ και μας προετοίμασε για το εξής: Μην περιμένετε και πολλά πράγματα. Το ακούσατε καθαρά πίσω από τις γραμμές. Εκεί που παλιά θα είχαμε «κούρεμα», οριστική ρύθμιση, εκτίναξη, τώρα μας προετοίμασε για κάποια σταθερή διατύπωση, την οποία -εν πάση περιπτώσει- θα δούμε στις 24 του μηνός και βλέποντας και κάνοντας. Μέχρι εκεί τελειώσαμε το μεγάλο αφήγημα του δημοσίου χρέους εν ονόματι του οποίου γινόντουσαν όλα το τελευταίο χρονικό διάστημα από την Κυβέρνηση.

 Όμως, εκτός από αυτό, τον είδα και απολογητικό λίγο για τα θέματα των φόρων, διότι δεν μπορώ να ξεχάσω -και θα μου επιτρέψει ο Υπουργός να μην ξεχάσω- ότι είναι ο ίδιος Υπουργός που είχε έρθει εδώ και μας είχε πει, επικαλούμενος στατιστικά στοιχεία -αλλά στατιστικά, ξέρετε, μπορείς να βρεις ό,τι μορφής θέλεις, ακόμη και εμένα με μακριά μαλλιά μπορεί να με εμφανίσουν μέσω της Στατιστικής-, ότι οι Έλληνες υποφορολογούνται. Τώρα τον είδα πολύ μαζεμένο. Μας είπε: «τι θα θέλατε να κάνουμε; Προσπαθήσαμε να αυξήσουμε λίγο τον ΦΠΑ, για να μην αυξήσουμε σε κάποια άλλα πράγματα πολύ τον ΦΠΑ».

Η πραγματικότητα είναι, κυρίες και κύριοι της Συμπολίτευσης, ότι έχετε αυξήσει τα πάντα. Έχετε αυξήσει τους συντελεστές του φόρου εισοδήματος νομικών προσώπων. Έχετε μειώσει το αφορολόγητο. Έχετε αυξήσει τους συντελεστές εισφοράς αλληλεγγύης και επιπλέον την έχετε μονιμοποιήσει. Έχετε αυξήσει τους συντελεστές του φόρου στα ασφάλιστρα. Έχετε αυξήσει τη φορολόγηση των ενοικίων. Έχετε καταργήσει τις εκπτώσεις της εφάπαξ πληρωμής του φόρου εισοδήματος. Έχετε καταργήσει τις απαλλαγές πληρωμής του ΕΝΦΙΑ.

Κύριε Υπουργέ, αν κάπου χάνω τον λογαριασμό και ξεχάσω κανέναν φόρο, μου τον λέτε εσείς.

 Έχετε αυξήσει τις προκαταβολές του φόρου εισοδήματος στο 100%. Έχετε φορολογήσει επιπλέον τα διανεμόμενα μερίσματα. Έχετε καταργήσει την επιστροφή του Ειδικού Φόρου Κατανάλωσης στο πετρέλαιο για αγροτική χρήση. Έχετε αυξήσει τον Φόρο Εισοδήματος στους αγρότες. Έχετε αυξήσει το κόστος των πρώτων υλών στην αγροτική παραγωγή. Έχετε αυξήσει δραματικά τις ασφαλιστικές εισφορές.

Έχετε αυξήσει τον ΕΝΦΙΑ στα οικόπεδα, στα αγροτεμάχια, στις επιχειρήσεις, στα ανοίκιαστα διαμερίσματα. Έχετε αυξήσει τον φόρο στις εταιρείες επενδύσεων, στα τσιγάρα, στην κατανάλωση μπύρας. Έχετε καταργήσει το ειδικό καθεστώς μειωμένου ΦΠΑ.

Έχετε επιβάλει επιπλέον φόρο στον καφέ. Έχετε αυξήσει τον φόρο στην βενζίνη. Έχετε αυξήσει τον φόρο στο πετρέλαιο θέρμανσης. Έχετε αυξήσει τον φόρο στο πετρέλαιο κίνησης.

Έχετε επιβάλει ειδικό τέλος στους λογαριασμούς σταθερής τηλεφωνίας. Έχετε επιβάλει τέλος στους λογαριασμούς της συνδρομητικής τηλεόρασης. Πέρα από το τέλος παρεπιδημούντων, επιβάλλετε και ειδικό φόρο διαμονής. Έχετε βάλει φόρο στα ηλεκτρονικά τσιγάρα. Έχετε αυξήσει το τέλος ταξινόμησης των αυτοκίνητων.

Ειλικρινά, σας λέω, είμαι βέβαιος ότι έχετε επιβάλει δύο - τρεις φόρους, που έχω ξεχάσει και από λεπτότητα και από συμπάθεια ο κύριος Υπουργός δεν με διορθώνει, για να μην με κάνει να αισθανθώ άσχημα.

Αυτό έχετε κάνει, κυρίες και κύριοι συνάδελφοι, στην ελληνική οικονομία! Αυτό είναι το αναπτυξιακό σας πακέτο!

Έρχονται και δύο τροπολογίες σήμερα, για τις οποίες παρακάλεσα τον κύριο Υπουργό -αλλά δεν είχε τη δυνατότητα προφανώς- να μου απαντήσει, ανυπόγραφες από τον κ. Καμμένο και τον κ. Τόσκα, με τις οποίες η πρόβλεψη της Νέας Δημοκρατίας περί μισθολογικής ωρίμανσης στα ειδικά μισθολόγια, δηλαδή στις Ένοπλες Δυνάμεις, στα Σώματα Ασφαλείας και σε ορισμένες άλλες περιπτώσεις, καταργείται. Αναστέλλεται για τα επόμενα δύο-τρία χρόνια.

Κυρίες και κύριοι συνάδελφοι, κατ’ αρχάς είναι τελείως αντικοινοβουλευτικό το ότι αυτές οι τροπολογίες έρχονται χωρίς υπογραφές των αρμοδίων Υπουργών. Και το ότι λείπουν οι υπογραφές των αρμοδίων Υπουργών δεν είναι διαδικαστική έλλειψη. Γιατί ο κ. Καμμένος, εάν το ίντερνετ μάς ενημερώνει επαρκώς, έκανε συγχρόνως δήλωση, κύριε Πρόεδρε της Κυβέρνησης -και με συγχωρείτε που σας το λέω εγώ, φαντάζομαι όμως το ξέρετε ήδη από τους συνεργάτες σας- ότι δεν θα τα ψηφίσει αυτά, εάν δεν δώσετε αυτά που είχε δώσει το Συμβούλιο της Επικρατείας στους ένστολους.

Μπορεί να μας πει η Κυβέρνηση, εν πάση περιπτώσει, γιατί πρέπει και αυτό εμμέσως να επιβληθεί; Διότι εν τη πράξει αποτελεί είδος φορολογίας.

Γενικά, δεν κάνετε καμμία εξοικονόμηση πουθενά. Αντίθετα, δεν σταματάτε να δημιουργείτε φορείς στο Δημόσιο. Δημιουργείτε –εδώ, με το υπάρχον νομοθέτημα- Γραμματεία Ψηφιακής Πολιτικής. Αφού υπάρχει η Γενική Γραμματεία Δημόσιας Διοίκησης και Ηλεκτρονικής Διακυβέρνησης. Τι σας χρειάζεται κι άλλη γραμματεία;

Δημιουργείτε δύο νέες αρχές στο Λιμάνι: Ρυθμιστική Αρχή Λιμένων και επίσης, Δημόσια Αρχή Λιμένων. Μπορείτε να μας πείτε για μία ιδιωτικοποίηση που κάνατε -που συνεχίσατε, γιατί εμείς την είχαμε κάνει- γιατί δημιουργείτε δύο αρχές συγχρόνως; Δηλαδή για κάθε ιδιωτικοποίηση θα δημιουργούμε δύο, τρεις, τέσσερις αρχές; Πού θα πάμε έτσι, κυρίες και κύριοι συνάδελφοι; Και ποια είναι η ανάγκη; Είναι το «αντίδωρο» του κ. Δρίτσα αυτό;

Πέραν των άλλων, εμφανίζεστε ως μαχόμενοι τη διαπλοκή και ένας στους δύο ομιλητές της Συμπολίτευσης έρχεται εδώ και μας καυτηριάζει, ισχυριζόμενος ότι εσείς είσαστε οι φορείς της ρομφαίας του δικαίου, εσείς είσαστε το κόμμα το οποίο πρόκειται να πολεμήσει τη διαπλοκή.

Ξέρετε, εγώ ως νέος Βουλευτής είχα ψηφίσει διατάξεις κατά της διαπλοκής στην κυβέρνηση Καραμανλή το 2005. Και σας έχω θυμίσει επανειλημμένως ότι τότε τον βασικό μέτοχο δεν τον ψηφίσατε. Ψηφίσατε εναντίον και επί της αρχής και επί των σημαντικοτέρων άρθρων.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Δεν έχετε δίκιο. Είχαν ψηφιστεί οκτώ άρθρα από την Αριστερά. Μην λέτε τέτοια, κύριε Δένδια.

**ΝΙΚΟΛΑΟΣ ΔΕΝΔΙΑΣ:** Έχω απόλυτο δίκιο, γιατί το έλεγξα, κύριε Πρόεδρε.

Πέραν αυτού, κυρίες και κύριοι συνάδελφοι, μου κάνετε τη χάρη, αν θέλετε, να κοιτάξετε τη διάταξη 106 του παρόντος νομοθετήματος; Θέλετε να μου πείτε ποιους αφορά αυτή η άρση του αξιόποινου, σας παρακαλώ πάρα πολύ, μετά τον καταλογισμό από την Αρχή Ανταγωνισμού;

Και αν φέρουμε τον κατάλογο αυτό που αφορά αυτή η άρση του αξιόποινου, κύριοι Υπουργοί, μήπως τα ονόματα που θα περιλαμβάνει θα αποτελούν την επιτομή αυτού που ο μέσος άνθρωπος στον δρόμο ονομάζει διαπλοκή; Αυτή είναι η μάχη κατά της διαπλοκής;

Αναμένουμε, λοιπόν, κυρίες και κύριοι συνάδελφοι της Πλειοψηφίας, τον κατάλογο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είναι εθνικό συμφέρον. Να το πείτε αυτό.

**ΝΙΚΟΛΑΟΣ ΔΕΝΔΙΑΣ:** Πάμε, λοιπόν, παρακάτω.

Υπάρχουν μέσα στο νομοθέτημα και οι συνήθεις κουτοπονηριές, διότι σε κάθε νομοθέτημα που φέρνει η Κυβέρνηση, κυρίες και κύριοι συνάδελφοι της Πλειοψηφίας, υπάρχει πάντα και ένα ρουσφέτι. Μικρό ρουσφέτι, μεγάλο ρουσφέτι, τεράστιο ρουσφέτι, απαράδεκτο ρουσφέτι, ρουσφέτι όμως.

Κοιτάξτε το άρθρο 153. Εισάγετε καινούριο όρο. «Πύκνωση» το λέτε. Για να δω την έκφραση. «Οικιστική πύκνωση». Τι θα πει «οικιστική πύκνωση»; Θα το βρει ο Υπουργός, ο οποίος θα εκδώσει απόφαση αργότερα.

Και εκεί που υπάρχει «οικιστική πύκνωση» τι θα γίνει; Δεν θα το βάλουμε στους δασικούς χάρτες. Μήπως αυτό σας ακούγεται λίγο σαν απόπειρα νομιμοποίησης αυθαιρέτων;

Όμως επειδή σας «έκραξε» η WWF και διάφοροι άλλοι και επειδή θέλετε να τα έχετε καλά και με τον αστυφύλαξ και με τον χωροφύλαξ, κάνετε και τη δεύτερη κουτοπονηριά. Βάζετε μέσα στη διάταξη «υπό τους όρους της δασικής νομοθεσίας». Δηλαδή κλείνετε στο μάτι στους μεν, κλείνετε το μάτι και στους δε. Μας λέτε τι θα κάνετε στο τέλος;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Στην Κερατέα και στον Ασπρόπυργο να τα πείτε αυτά.

**ΝΙΚΟΛΑΟΣ ΔΕΝΔΙΑΣ** Κυρίες και κύριοι συνάδελφοι, άκουσα τον κύριο Υπουργό να αγορεύει υπέρ αυτού του υπερταμείου, αυτής της νέας εταιρείας του δημοσίου -φερόμενη του δημοσίου-, η οποία έχει τέσσερα πόδια: Το ΤΧΣ, την ΕΤΑΔ, το ΤΑΙΠΕΔ και την καινούργια εταιρεία συμμετοχών που θα δημιουργηθεί. Και τον άκουσα να μας λέει ότι είναι υπέρ του δημοσίου συμφέροντος, είναι ένα καλό πράγμα, θα λειτουργήσει υπέρ της ανάπτυξης. Τα ίδια είπε και ο κ. Σταθάκης –εδώ είναι ο κ. Σταθάκης- προηγουμένως. Για εκατό χρόνια θα τρώμε με χρυσά κουτάλια, αφού τα βάλαμε όλα κάτω από αυτήν την ενιαία «ομπρέλα», που εμείς οι προηγούμενες κυβερνήσεις, οι ανόητοι, δεν το συμφωνούσαμε με τους ξένους που το ζητούσαν, αλλά βρέθηκε τώρα η Κυβέρνηση αυτή, η οποία ξαφνικά είδε τη μεγάλη ευκαιρία και το συνομολόγησε. Μπράβο! Εύγε! Καταδίκη στους προηγούμενους Πρωθυπουργούς και στους προηγούμενους Υπουργούς που δεν το συμφώνησαν. Ανήκα κι εγώ σε αυτούς. Να η μεγάλη ευκαιρία για ανάπτυξη! Πώς δεν το είδαμε, κυρίες και κύριοι, όλα αυτά τα χρόνια που διαπραγματευόμασταν με την τρόικα; Πώς δεν το καταλάβαμε ότι εδώ κρύβεται ένα χρυσωρυχείο;

Και ποιο είναι το χρυσωρυχείο, κυρίες και κύριοι συνάδελφοι; Υπάρχει μετοχή του ελληνικού δημοσίου. Όμως, προσέξτε, πάλι εδώ πλήρης νομική αβελτηρία. Τη μετοχή του ελληνικού δημοσίου σε ανώνυμη εταιρεία, την οποία ρητά ορίζουν ότι είναι εκτός του δημόσιου τομέα, την ονομάζει ο μεγαλοφυής συντάκτης του νομοθετήματος –διότι είναι βέβαιο ότι οι Υπουργοί που το προσυπογράφουν δεν ξέρουν νομικά- ως εκτός συναλλαγής!

Έχετε δει μετοχή στη ζωή σας εκτός συναλλαγής, να μου πείτε και μένα να το μάθω λίγο; Γιατί όταν τελείωσα τη Νομική, εν πάση περιπτώσει, κάτι τέτοια μας τα ρωτούσαν. Μου λέτε, λοιπόν, πώς η μετοχή είναι εκτός συναλλαγής; Και μάλιστα κάνοντας την κουτοπονηριά ακόμα πιο πέρα ή τη δήθεν νομική ευφυία, «εκτός συναλλαγής» ονομάζει και τις υπόλοιπες μετοχές, στο ΤΑΙΠΕΔ, στην ΕΤΑΔ και λοιπά, όταν στους νόμους αυτό δεν αναφέρεται. Μου λέτε αυτές τις εξυπνάδες πού τις βρήκατε; Μπορείτε να μου τις πείτε, έτσι λίγο να τις βασίσουμε εδώ πέρα;

Όμως ξέρετε τι μπορεί να συμβεί; Ότι κάποια στιγμή αυτή η μετοχή μπορεί να κατασχεθεί και να βρεθεί το ελληνικό δημόσιο χωρίς το σύνολο της περιουσίας του, με απόλυτη την περιουσία του κατασχεμένη.

Και υπάρχει και κάτι άλλο εδώ. Υπάρχει η γενική συνέλευση που έχει τη μετοχή. Όμως στην πραγματικότητα αν το διαβάσετε, ξέρετε ποιος έχει την εξουσία; Το εποπτικό συμβούλιο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

 Κύριε Πρόεδρε, σας παρακαλώ να χρησιμοποιήσω και χρόνο από τη δευτερολογία μου. Χρειάζομαι τρία λεπτά.

Γιατί; Διότι το εποπτικό συμβούλιο είναι αυτό το οποίο ορίζει το διοικητικό συμβούλιο και το εποπτικό συμβούλιο είναι αυτό που μπορεί να τροποποιεί το καταστατικό. Άρα, ως μέτοχος, το ελληνικό δημόσιο, στερείται των βασικών εξουσιών που θα είχε ο μέτοχος οποιασδήποτε εταιρείας. Και εδώ αυτή είναι η εταιρεία που έχει το σύνολο της δημόσιας περιουσίας. Το σύνολο! Καταλαβαίνετε τι γίνεται εδώ; Είναι δυνατόν να πιστεύετε ότι σε αυτήν την παγίδα είστε οι μόνοι έξυπνοι που την είδατε ως ευκαιρία κι όλοι οι άλλοι που την αρνιόντουσαν πεισματικά επί χρόνια, με τεράστια πίεση, είχαν άδικο; Δεν καταλαβαίνετε τι κινδυνεύουμε να πάθουμε;

Καταλήξαμε εμείς, δεδομένοι φίλοι της Ευρώπης, να σας λέμε «για τον θεό, τι κάνετε;»; Εκχωρείτε την περιουσία της πατρίδας σε άδηλο έλεγχο; Και πού είναι η λογοδοσία στο Κοινοβούλιο;

Ήρθε και μας είπε ο κύριος Υπουργός προηγουμένως –μας το έφερε μάλιστα με νομοτεχνική βελτίωση- εδώ ότι θα έρχεται στο Κοινοβούλιο. Θέλετε να σας διαβάσω τη νομοτεχνική βελτίωση; Ενημέρωση του Κοινοβουλίου είναι. Ουδένα λόγο έχει το Κοινοβούλιο, ούτε να ζητήσει ούτε να επιβάλει ούτε να απολύσει. Ουδένα λόγο. Πού βρίσκεται, κυρίες και κύριοι συνάδελφοι, η εθνική κυριαρχία; Μου το λέτε να το καταλάβω; Μπορούμε επιτέλους να συνεννοούμαστε ελληνικά εδώ πέρα, γιατί αυτό αφορά το εθνικό συμφέρον;

Κι αν θέλετε βοήθεια σε αυτό, κύριε Πρόεδρε, να σταθούμε κι εμείς δίπλα σας. Όμως πάρτε το πίσω! Και να πάμε κι εμείς στους ξένους να τους εξηγήσουμε ότι αυτό δεν γίνεται, μαζί σας, αλλά πάρτε το πίσω, για τον θεό!

(Χειροκροτήματα από την πτέρυγα της Νέας Δημοκρατίας)

Κατέληξε η κ. Μπακογιάννη, η οποία είναι κατ’ εξοχήν Ευρωπαία πολιτικός, να σας λέει ότι αυτό εδώ πέρα κινείται στα όρια της εθνικής προδοσίας;

Κυρίες και κύριοι συνάδελφοι, έρχομαι στον κόφτη. Εδώ μας παρουσιάστηκε ο κόφτης, το άρθρο 233 του νομοθετήματος, ως εν πάση περιπτώσει μία συνήθης ευρωπαϊκή τακτική. Προβλεπόταν το 3% στη Συνθήκη του Μάαστριχτ, το ξέρετε. Και γιατί κάνετε και τόση φασαρία, λίγο πολύ μας είπε ο κύριος Υπουργός, εσείς της Αντιπολίτευσης; Να σας πούμε γιατί κάνουμε φασαρία; Να σας πούμε. Γιατί τον πιστεύουμε τον κ. Τσακαλώτο, για αυτό κάνουμε φασαρία. Θέλετε να σας διαβάσω τι έλεγε ο κ. Τσακαλώτος το 2014 για την τότε πρόβλεψη που αφορούσε πράγματι τη Συνθήκη του Μάαστριχτ;

Λέει το εξής: «Η θέσπιση κανόνων, εντείνει το έλλειμμα δημοκρατικής νομιμοποίησης, τόσο σε ευρωπαϊκό όσο και σε εγχώριο επίπεδο».

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά έλεγε ο κύριος Υπουργός το 2014 για έναν κόφτη που δεν είχε τον αυτόματο χαρακτήρα που έχει αυτός. Τι άλλαξε από τότε μέχρι τώρα; Μπορείτε να μου πείτε; Και από πότε είναι συνταγματικός ο περιορισμός υπό μορφή έκτακτης εισφοράς, όπως ορίζεται μέσα, των αποδοχών των υπαλλήλων του δημοσίου με Προεδρικό Διάταγμα; Μου το λέτε και αυτό, σας παρακαλώ; Σε ποιο σύγγραμμα, κύριε Υπουργέ, είναι γραμμένο; Σε ποιο σύγγραμμα είναι γραμμένο, σας ξαναρωτώ. Γιατί οφείλετε να απαντήσετε. Θα φέρουμε ονομαστική ψηφοφορία για αυτό, ώστε ο καθένας εδώ να έχει ατομική ευθύνη για αυτά τα απίστευτα που γίνονται και ψηφίζονται.

Μπορείτε να μου πείτε, από πού μπορεί με προεδρικό διάταγμα να επιβάλλετε στον καθένα δημόσιο υπάλληλο ή στον καθέναν πολίτη, αν θέλετε, έκτακτη εισφορά για μειώσεις των αποδοχών του, με προεδρικό διάταγμα; Και αυτό μας το λέτε ως συνάδον με τη Συνθήκη του Μάαστριχτ;

Κυρίες και κύριοι συνάδελφοι, με συγχωρείτε, ειλικρινά σας λέω ότι εγώ λυπάμαι. Και λυπάμαι πάρα πολύ. Σας επαναλαμβάνω για λογαριασμό του Προέδρου της Νέας Δημοκρατίας, την απόλυτη διάθεσή μας να βοηθήσουμε και να εξηγήσουμε κι εμείς, αν θέλετε τη βοήθειά μας, στους ξένους εταίρους ότι αυτά τα οποία φέρνετε εδώ είναι εν πολλοίς απαράδεκτα. Να τους το εξηγήσουμε κι εμείς. Γιατί εμάς, μας νοιάζει το εθνικό και όχι το κομματικό συμφέρον. Και αν κρίνετε ότι κάπου χρειάζεστε τη βοήθειά μας, σε αυτά τα απαράδεκτα που φέρνετε αφού τα πάρετε πίσω, σας επαναλαμβάνω ότι θα σταθούμε δίπλα σας.

Σας λέω επίσης, και σας το λέω κοιτώντας σας στα μάτια, ότι κατόπιν αυτών που βλέπουμε εδώ, αυτή δεν είναι Κυβέρνηση της Αριστεράς. Είναι Κυβέρνηση της συμφοράς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Δένδια.

Έχει ζητήσει τον λόγο για ένα λεπτό ο Υπουργός Οικονομικών κ. Τσακαλώτος. Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ:** Θα μιλήσουν οι Βουλευτές, κύριε Πρόεδρε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Λυκούδη, θα προσέξατε ότι μίλησα λιγότερο από τον χρόνο μου.

**ΣΠΥΡΙΔΩΝ ΛΥΚΟΥΔΗΣ:** Δεν λέω για εσάς. Η όλη διαδικασία έχει βγάλει εκτός τους Βουλευτές.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ένα λεπτό μόνο θα χρειαστώ.

Στην ομιλία μου είπα ότι η απόφαση της Κυβέρνησης, για το τελευταίο 1%, ήταν να μην πάμε σε δύο-τρία μεγάλα μέτρα, δηλαδή να πάμε το ηλεκτρικό ρεύμα και το νερό στο 13% και 23%, αλλά να πάμε σε πολλά μικρά μέτρα. Ο κ. Δένδιας, που είναι πάντα ευγενικός, είχε την ευγενική καλοσύνη να μας πει όλα αυτά τα μέτρα, που ήταν τα πολλά -ίσως γιατί δεν μπορείτε να τα διαβάσετε, δεν ξέρω γιατί- τα οποία τα διάβασε όλα.

Έχω ένα ερώτημα: μαζί ψηφίσαμε τη συμφωνία και η συμφωνία λέει 1% του ΑΕΠ, που πρέπει να πάρουμε το 2016, για εφαρμογή το 2016, το 2017 και το 2018. Μπορείτε να μας πείτε τι θα κάνατε εσείς; Γιατί αλλιώς δεν έχει νόημα η συζήτηση. Εσείς, είπατε ότι συμφωνήσατε ότι πρέπει να πάρουμε το 1% και δεν μας έχετε πει τίποτα για το τι θα κάνατε.

**ΣΟΦΙΑ ΒΟΥΛΤΕΨΗ:** Εσείς κυβερνάτε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεύτερη απορία και τελειώνω σε τριάντα δευτερόλεπτα.

Θυμόμαστε οι δύο μας εδώ με τον Πρωθυπουργό, το βράδυ της 12ης Ιουλίου προς 13η, μέχρι τις 9.00΄ το πρωί, που διαπραγματευθήκαμε ένα ταμείο το οποίο να μην είναι μόνο στο Λουξεμβούργο, να μην είναι μόνο για ιδιωτικοποιήσεις, να είναι για επενδύσεις και όλες οι δυνάμεις, Νέα Δημοκρατία, ΠΑΣΟΚ, Ποτάμι, έλεγαν «συμφωνήστε και ελάτε πίσω. Μην τολμήσετε να επιστρέψετε». Τι εννοούσατε; Τι εννοούσατε;

(Θόρυβος στην Αίθουσα)

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς δεν είπαμε κάτι τέτοιο!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Τι εννοούσατε; Να είναι στο Λουξεμβούργο;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς δεν είπαμε κάτι τέτοιο!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να έχει και ιδιωτικοποιήσεις;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς είπαμε μην επιστρέψετε χωρίς συμφωνία!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Κεγκέρογλου και ο Αρχηγός σας το έλεγε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς είπαμε μην επιστρέψετε χωρίς συμφωνία! Αυτό σας είπαμε!

(Θόρυβος στην Αίθουσα)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Άρα η απορία είναι: Έπρεπε να κάνουμε αυτήν τη διαπραγμάτευση; Έπρεπε να μην είναι μόνο για τις ιδιωτικοποιήσεις; Έπρεπε να είναι για τις επενδύσεις; Έπρεπε να κάνουμε δεκαεπτά ώρες ή έπρεπε να έλθουμε πίσω με συμφωνία ό,τι να’ ναι, όπως κάνατε εσείς παλιά;

(Θόρυβος στην Αίθουσα)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ο κ. Βαρδαλής έχει τον λόγο.

**ΑΘΑΝΑΣΙΟΣ ΒΑΡΔΑΛΗΣ:** Κυρίες και κύριοι της Κυβέρνησης και της Πλειοψηφίας, το ζήτημα του «οδικού χάρτη» για την ανάπτυξη είναι ένα ακόμη ζήτημα που δεν θα σας πάει μακριά.

Να γνωρίζετε πως το κλίμα ευφορίας που προσπαθείτε να δημιουργήσετε, το success story αλά ΣΥΡΙΖΑ, θα το βρείτε μπροστά σας γιατί είναι κάλπικο και κάθε άνθρωπος του μόχθου το διαπιστώνει καθημερινά. Θα το διαπιστώσει με τραγικό τρόπο το επόμενο διάστημα, όταν θα κληθεί να πληρώσει τα χαράτσια, τις εισφορές για την ασφάλιση, όταν θα πάει στο γκισέ της εφορίας, όταν θα πάει να αγοράσει τα απαραίτητα αγαθά.

Εμείς, κυρίες και κύριοι Βουλευτές, δεν είμαστε μαθημένοι να λέμε μεγάλα λόγια, ούτε λέμε πράγματα που δεν έχουν βάση. Η αλήθεια είναι ότι κάποια στιγμή η ελληνική καπιταλιστική οικονομία θα περάσει σε φάση ανάπτυξης, έστω και αναιμικής. Άλλωστε, γι’ αυτό σκοτώνεστε με τα άλλα κόμματα του ευρωμονόδρομου.

Για παράδειγμα, ποια είναι η κριτική που σας κάνει η Νέα Δημοκρατία, με αφαιρετικό λόγο, για να μην παρεξηγούμαι; Σε γενικές γραμμές σας λέει πως το μείγμα διαχείρισης που ακολουθείτε δεν πρόκειται να φέρει την ανάπτυξη. Για την καπιταλιστική ανάπτυξη γίνεται λόγος. Γι’ αυτήν συμφωνείτε και οι δύο. Για το μείγμα διαχείρισης στο οποίο θα στηριχθεί η έξοδος από την κρίση και για την καπιταλιστική ανάπτυξη γίνεται όλη η φασαρία μεταξύ σας. Ανταγωνίζεστε για το ποιος θα εξασφαλίσει την πορεία προς την ανάπτυξη με κοινωνική συνοχή και πολιτική σταθερότητα.

Η ιστορία με τον οδικό χάρτη και τα πανηγύρια σας προσπαθεί να κρύψει και κάποιες άλλες πλευρές, πολύ σημαντικές όμως για τα λαϊκά στρώματα, όπως για παράδειγμα ότι η ανάπτυξη που θα έλθει, όποτε και αν έλθει, δεν πρόκειται να ωφελήσει τον λαό, ούτε πρόκειται να γλιτώσει από τα δεινά που του φορτώσατε όλοι σας την περίοδο της κρίσης. Αυτός είναι ο δεύτερος λόγος και πιο σημαντικός που ο οδικός σας χάρτης δεν πρόκειται να σας πάει μακριά.

Όχι μόνο αυτό, αλλά η ανάκαμψη όχι μόνο δεν θα επαναφέρει το επίπεδο ζωής στην μεγαλύτερη πλειοψηφία των εργαζόμενων, αλλά δεν θα σταματήσει ούτε και τα νέα μέτρα που σχεδιάζετε σε βάρος του λαού. Όλα τα μέτρα που πήρατε θα συνεχιστούν και θα παίρνετε και άλλα, με το επιχείρημα, όμως, τώρα ότι πρέπει να διατηρηθεί η ανάπτυξη, να εξυγιανθούν παραπέρα τα δημοσιονομικά και να διατηρήσει η οικονομία την ανταγωνιστικότητά της στο πλαίσιο της Ευρωπαϊκής Ένωσης.

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ησυχία. Ο ομιλητής δεν ακούγεται. Παρακαλώ να αποχωρήσουν όσοι θέλουν να αποχωρήσουν.

Συνεχίστε, κύριε συνάδελφε.

**ΑΘΑΝΑΣΙΟΣ ΒΑΡΔΑΛΗΣ:** Δείτε λίγο τι γίνεται σ’ όλη την Ευρωπαϊκή Ένωση. Ας δουν οι εργαζόμενοι τι γίνεται σήμερα σε χώρες που έχουν αναιμική ανάπτυξη όπως, για παράδειγμα, η Γαλλία, σε χώρες που δεν έχουν μνημόνια. Ο σύμμαχός σας, ο Ολάντ, παίρνει αντεργατικά μέτρα που ξεσηκώνουν τον λαό. Με ποιο επιχείρημα; Να διατηρηθεί η ανταγωνιστικότητα της γαλλικής οικονομίας.

Όμως, κυρίες και κύριοι Βουλευτές, θα συνεχιστούν αυτά τα αντιλαϊκά μέτρα για έναν ακόμα λόγο: Οι επιχειρηματικοί όμιλοι δεν πρόκειται να σταματήσουν να απαιτούν και άλλα μέτρα, μέτρα όπως η εξασφάλιση καλύτερων όρων για τη χρηματοδότηση τόσο από τις τράπεζες όσο και από το κράτος για να διαχειρίζονται οι ίδιοι τα αναπτυξιακά προγράμματα, μέτρα όπως η εξασφάλιση φθηνής ενεργειακής κάλυψης των επιχειρήσεών τους, η προώθηση αναδιαρθρώσεων στην αγορά εργασίας με στόχο την εξασφάλιση της ανταγωνιστικότητας του κεφαλαίου, το άνοιγμα νέων πεδίων δράσης του κεφαλαίου, δηλαδή ιδιωτικοποιήσεις που τους εξασφαλίζουν σίγουρα κέρδη.

Να γιατί οι βιομήχανοι θεωρούν θετικό το ότι το σημερινό νομοσχέδιο έχει τη μερική στήριξη της Αντιπολίτευσης. Να γιατί υποστηρίζουν ότι ο κόσμος πρέπει να καταλάβει –προσέξτε- τις επώδυνες πλην απαραίτητες όμως λύσεις.

Αυτό δεν υποστηρίζετε, κύριοι του ΣΥΡΙΖΑ, κι εσείς εδώ μέσα; Θα μου πείτε πως «οι βιομήχανοι μπορεί να ζητούν, όμως αυτό δεν σημαίνει ότι εμείς θα ικανοποιήσουμε όλες τις απαιτήσεις τους».

Ελάτε τώρα. Ποιος θα σας πιστέψει, κύριοι του ΣΥΡΙΖΑ, όταν καθημερινά χαριεντίζεστε με τον ΣΕΒ, με τους εταίρους, με τους εκπροσώπους όλων των ιμπεριαλιστικών θεσμών, δίνοντας σ’ όλους αυτούς διαβεβαιώσεις ότι μπορεί να εξασφαλίσουν τα κέρδη τους, αλλά και να περάσουν αναίμακτα τις αναδιαρθρώσεις που δεν μπόρεσαν να περάσουν οι προηγούμενοι;

Επομένως, όχι μόνο δεν πρόκειται να παρθούν πίσω αντιλαϊκοί νόμοι, αλλά η επίθεση θα συνεχιστεί αμείωτη.

Για μία ακόμη φορά, με τα φορολογικά μέτρα που ετοιμάζετε, βάζετε βαθιά το χέρι στην τσέπη του λαού. Μήνα τον μήνα ληστεύετε τα εισοδήματα των λαϊκών οικογενειών και τα δίνετε στους τραπεζίτες, τους βιομήχανους και συνολικά, στους κεφαλαιοκράτες, για να διατηρήσουν την κερδοφορία τους. Με αυτά τα μέτρα θα δεχθούν «συντριπτικά κατάγματα» μισθωτοί, συνταξιούχοι, μικροί αυτοαπασχολούμενοι και φτωχοί αγρότες. Πρόκειται για μέτρα, όμως, που είναι απαραίτητα για την κερδοφορία των επιχειρηματικών ομίλων!

Για τον αυτόματο κόφτη ακούστηκαν πολλά σε αυτήν την Αίθουσα. Τι κάνετε, με λίγα λόγια, με αυτόν; Παίρνετε όλα αυτά τα αντιλαϊκά μέτρα που έχετε συναποφασίσει μεταξύ σας και με το κουαρτέτο και ταυτόχρονα, κρατάτε ανοικτή την πόρτα για τα επόμενα μέτρα που με βεβαιότητα θα έρθουν, με ή χωρίς τον κόφτη, αν ο λαός δεν σας σταματήσει, αν δεν παρέμβει καθοριστικά στις εξελίξεις, αν δεν βάλει τη σφραγίδα του σε αυτές.

Όλα τα παραπάνω είναι χρήσιμα κυρίως για να κατανοηθεί από τους εργαζόμενους, από τα λαϊκά στρώματα πως δεν μπορεί να μοιράζονται τους ίδιους στόχους, τις ίδιες έγνοιες και αγωνίες με το κεφάλαιο, αλλά χρειάζεται να παλέψουν, να αντισταθούν, να αντεπιτεθούν, με κριτήριο τις δικές τους σύγχρονες ανάγκες, οι οποίες σε καμμιά περίπτωση δεν χωρούν στο καπιταλιστικό σύστημα, ούτε με κρίση ούτε με ανάπτυξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, και ολοκληρώνω.

Να, γιατί στη σημερινή φάση το ΚΚΕ προβάλλει και στηρίζει επιμέρους αιτήματα που βελτιώνουν τις συνθήκες ζωής και εργασίας της εργατικής τάξης, της εργαζόμενης αγροτιάς, των αυτοαπασχολούμενων, των λαϊκών στρωμάτων, της νεολαίας. Το κόστος, όμως, αυτών των μέτρων σημαίνει λιγότερο κέρδος για τους επιχειρηματικούς ομίλους.

Να, γιατί τις προτάσεις νόμου του ΚΚΕ, όπως η πρόταση για μέτρα ανακούφισης της λαϊκής οικογένειας, η επαναφορά της δέκατης τρίτης και δέκατης τέταρτης σύνταξης, του δέκατου τρίτου και δέκατου τέταρτου μισθού, ούτε καν τα συζητάτε.

Το ζήτημα, λοιπόν, για να ολοκληρώνω, για τους εργαζόμενους και τα λαϊκά στρώματα δεν είναι να περιμένουν πότε θα ολοκληρωθεί ο οδικός χάρτης του ΣΥΡΙΖΑ ή της Νέας Δημοκρατίας και του ΠΑΣΟΚ, πότε θα έρθει η καπιταλιστική ανάπτυξη που περιμένουν από το ΣΕΒ μέχρι τον ΣΥΡΙΖΑ, αλλά πότε θα διαμορφωθούν οι προϋποθέσεις για να ανοίξει ο δρόμος ανάπτυξης υπέρ του λαού, που θα έχει στόχο την ικανοποίηση των εργατικών, λαϊκών αναγκών, ο δρόμος της κοινωνικοποίησης των μονοπωλίων, της αποδέσμευσης από την Ευρωπαϊκή Ένωση και της μονομερούς διαγραφής όλου του χρέους, ο δρόμος, δηλαδή, που προτείνει το Κομμουνιστικό Κόμμα Ελλάδας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Τον λόγο έχει ο κ. Λυκούδης από το Ποτάμι.

**ΣΠΥΡΙΔΩΝ ΛΥΚΟΥΔΗΣ:** Κυρίες και κύριοι συνάδελφοι, ήρθε και μαίνεται η φοροκαταιγίδα.

Με βάση τις δηλώσεις και τους πολιτικούς χαριεντισμούς των Υπουργών κατά το προηγούμενο διάστημα, περιμέναμε να έρθει το Πάσχα για να έρθει και η «ανάσταση». Αντ’ αυτής, ήρθε το δεύτερο βαρύτατο πακέτο των έμμεσων φόρων, που όλοι γνωρίζουμε ότι πλήττουν κυρίως τους φτωχούς και τα χαμηλά εισοδήματα, επιβαρύνοντας ακόμη περισσότερο τους γλίσχρους οικογενειακούς προϋπολογισμούς.

Αυτό είναι, στην ουσία, το αποτέλεσμα της φορολογικής λαίλαπας που οι πολίτες σύντομα θα συνειδητοποιήσουν, καλούμενοι να βάλουν βαθιά το χέρι στην τσέπη, όταν η σημερινή Κυβέρνηση τους καλούσε κάποτε, ως Αντιπολίτευση, να μην πληρώνουν.

Κι αλήθεια, αυτήν την ώρα δεν μπορώ να μην σκεφτώ τα «αυθόρμητα» κινήματα που μας καλούσαν όλο το προηγούμενο διάστημα να μην πληρώνουμε. Τώρα πού βρίσκονται; Γιατί έχουν βάλει την ουρά κάτω από τα σκέλια; Γιατί έχουν καταπιεί τη γλώσσα τους;

Σε λίγο -να είστε βέβαιοι- αυτά τα χαμόγελα που σήμερα εξακολουθούν να υπάρχουν -μικρότερα και λιγότερα, βέβαια- στους κυβερνητικούς συναδέλφους, θα πάψουν να υπάρχουν. Η Κυβέρνηση πανηγυρίζει την αποτυχία της -και δεν μπορώ να καταλάβω το γιατί- παραπλανώντας για μια ακόμη φορά, στην αλυσίδα των αυταπατών της, τους πολίτες για την προσδοκώμενη ανάπτυξη, που νομίζει ότι θα έρθει αυτόματα σαν ελατήριο, σαν τραμπολίνο.

Οι πολίτες αντιλαμβάνονται ότι η Κυβέρνηση έχει προσφέρει άφθονα και απλόχερα γη και ύδωρ, προκειμένου να κλείσει τη διαβόητη αξιολόγηση, έχοντας ανεβάσει ακόμη περισσότερο το κόστος της, διότι όφειλε να την είχε κλείσει από τον περασμένο Οκτώβρη-Νοέμβρη. Πασχίζει απλώς και μόνο να κερδίσει πολιτικό χρόνο και προφανώς παραμονή στην εξουσία.

Επαίρεται, δε, αφελώς για τις αναμενόμενες αποφάσεις περί της διευθέτησης του χρέους με σύμμαχο το Διεθνές Νομισματικό Ταμείο, το οποίο ανάλογα με τη φάση των διαπραγματεύσεων πότε αναγορεύεται ως εχθρός και πότε ως φίλος της χώρας.

Κυρίες και κύριοι συνάδελφοι, οι πολίτες αντιλαμβάνονται και γνωρίζουν πλέον ότι οι όποιες αποφάσεις ληφθούν για το χρέος -και μακάρι να είναι θετικές για τη χώρα μας- δεν έχουν καμμία σχέση με οποιαδήποτε δήθεν σκληρή διαπραγμάτευση. Θα αποφασιστούν ερήμην μας, από άλλους παίκτες, σύμφωνα με τις δικές τους προτεραιότητες, υπό όρους και υπό τη δαμόκλειο σπάθη του αυτόματου μηχανισμού δημοσιονομικής προσαρμογής επί του οποίου ελάχιστο έλεγχο διαθέτει πια η Κυβέρνηση.

Οι νέοι φόροι δεν έχουν -και δεν πρόκειται να έχουν φυσικά- καμιά αναπτυξιακή επίπτωση. Η όποια ισχνή ανάπτυξη φέτος, ακόμα κι αν υπάρξει, θα εξαρτηθεί κατά κύριο λόγο από την απόδοση του τουρισμού και των δανεικών που αναμένονται να εισπραχθούν. Σε κάθε, δε, περίπτωση ακόμα κι αν αναφανεί -το εύχομαι- κάποιος ίχνος θετικής οικονομικής αύξησης, αυτή θα έχει ως σημείο εκκίνησης ένα επίπεδο πολύ πιο χαμηλό από εκείνο που υπήρχε δυο χρόνια πριν, το 2014.

Η χώρα, κυρίες και κύριοι συνάδελφοι, πληρώνει βαρύτατο τίμημα -κατά δηλώσεις Υπουργών σας- για κάποιον αφελή πρώην Υπουργό Οικονομικών, προφανώς, όμως, και για τον Πρωθυπουργό που τον επέλεξε μέσα στη δίνη των δικών του αυταπατών.

Οι Βουλευτές της Συμπολίτευσης, εσείς κυρίες και κύριοι συνάδελφοι, πρέπει να εξηγήσετε στους πολίτες γιατί έπρεπε να χάσετε δύο πολύτιμα χρόνια. Δεν είναι μόνο αυτά. Γιατί έπρεπε να ξεπουληθεί ο τραπεζικός τομέας με τεράστια δημόσια ζημιά; Γιατί έπρεπε να χαθούν δεκάδες δισεκατομμύρια σε καταθέσεις και να επιβάλλετε περιορισμούς στην κίνηση κεφαλαίων που ουδείς γνωρίζει πότε θα αρθούν; Γιατί έπρεπε να ρίξετε και πάλι τη χώρα σε ένα φαύλο κύκλο υπερφορολόγησης και ύφεσης; Γιατί έπρεπε να επιβαρύνετε μία κοινωνία στο χείλος της κατάρρευσης με άλλα 12,5 δισεκατομμύρια;

Η σκληρή σας διαπραγμάτευση κόστισε στη χώρα 86 δισεκατομμύρια ευρώ, λέει ο κεντρικός τραπεζίτης, ο κ. Γιάννης Στουρνάρας. Σοβαρές, υπεύθυνες και συγκεκριμένες απαντήσεις θα πάρει ο Στουρνάρας; Πότε; Από ποιους; Με ποιον τρόπο;

Οφείλετε μία εξήγηση στον ελληνικό λαό. Όμως, πειστική απάντηση κατά τη γνώμη μου δεν έχετε. Απλώς αναζητείτε διάφορα άλλοθι και κατασκευάζετε ανύπαρκτους εχθρούς, διότι δεν έχετε το κουράγιο ούτε της αυτοκριτικής, ούτε της συγγνώμης απέναντι στον ελληνικό λαό.

Γι’ αυτό και εισπράττετε, κυρίες και κύριοι συνάδελφοι, σήμερα την πολιτική αποστροφή των πολιτών που έχουν πλέον διαπιστώσει ότι οι επαγγελίες σας δεν ήταν παρά ιδεοληπτικές πομφόλυγες και στυγνή αξιοποίηση -για να μην πω κάτι χειρότερο, εκμετάλλευση- προσδοκιών.

Δυστυχώς, καταντήσατε μνημονιακότεροι των μνημονίων. Η παταγώδης διάψευση των εξαγγελιών σας και η εμφανής ολοκληρωτική σας συμπεριφορά, που σε κανένα επίπεδο δεν έχει καμμία σχέση με στοιχειώδεις αριστερές ηθικές και πολιτικές αρχές και αξίες, γνωρίζουν σήμερα έντονη αποδοκιμασία.

Οι άφρονες και πρόχειρες πολιτικές θα σας καταδιώκουν παντού και για πάντα για να σας υπενθυμίζουν ότι η αλαζονεία, ο ευτελισμός και η δεξιοτεχνία στο πολιτικό ψεύδος και την πολιτική απάτη έχουν ημερομηνία λήξης.

Τον Φλεβάρη του 2015 απ’ αυτό το Βήμα είχα εκφράσει τη μεγάλη μου ανησυχία -πολλοί από εσάς ξέρετε ότι είμαι ειλικρινής- μήπως το «Πρώτη φορά Αριστερά» οδηγήσει κάποια στιγμή στο «Ποτέ πια Αριστερά». Πριν από ένα μήνα, πάλι από εδώ, είχα πει πως, δυστυχώς, θα ταυτίσετε στην κοινωνία την αποτυχία του ΣΥΡΙΖΑ με αποτυχία της Αριστεράς ως επιλογή. Κι αυτό είναι ιστορικά άδικο.

Φοβάμαι ότι επιβεβαιώνονται αυτές οι κρίσεις. Τα νέα μέτρα είναι βέβαιο ότι δεν πρόκειται να βελτιώσουν το οικονομικό κλίμα. Αντίθετα, θα συνεχίσουν την αφαίμαξη των εισοδημάτων, θα επιτείνουν τη φτώχεια, θα πλήξουν την κατανάλωση, θα ενθαρρύνουν τη «μαύρη» εργασία και θα σημειώσουν νέες λαμπρές επιδόσεις στη φοροδιαφυγή, όχι πλέον ως εθνικό μας σπορ -στο οποίο διακρινόμαστε, άλλωστε- αλλά ως καταφυγή ανάγκης. Θα καταστεί η μόνη πνευματική αναζήτηση που αμείβεται, όπως έλεγε ο Κέυνς.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Κυρίες και κύριοι συνάδελφοι, δεν βλέπω στον ορίζοντα την αρχή κάποιου ενάρετου κύκλου. Ο φαύλος κύκλος και τα αδιέξοδα θα συνεχιστούν ενόσω δεν έχουμε δικό μας σχέδιο ανάπτυξης και ανάταξης της χώρας. Δεν είναι τα μνημόνια η αιτία της κατρακύλας, αλλά η παντελής διαχρονική έλλειψη δικού μας σχεδίου. Η Κυβέρνηση δεν τα καταφέρνει. Δεν έχει το πολιτικό και ιδεολογικό εξοπλισμό για να βγάλει τη χώρα από τα νέα αδιέξοδα στα οποία η ίδια την οδήγησε και για τα οποία φέρει η ίδια αποκλειστικά την ευθύνη. Οι ιδέες αυτής της Αριστεράς, δυστυχώς, κατέστησαν παρωχημένες γι’ αυτό και αποτυγχάνουν.

Κυρίες και κύριοι συνάδελφοι, χωρίς σοβαρές και προοδευτικές παρεμβάσεις, διαρθρωτικές αλλαγές και μεταρρυθμίσεις παντού, με φορείς τις δημοκρατικές και προοδευτικές δυνάμεις μιας άλλης Αριστεράς και μιας νέας, ανανεωμένης και σοβαρής κεντροαριστεράς, στο πλαίσιο βέβαια πάντα -το λέω και το υποστηρίζω- μεγάλων εθνικών συναινέσεων και συνεννοήσεων, η χώρα δεν θα τα καταφέρει. Γι’ αυτό κι εγώ πιστεύω ότι ποτέ η χώρα δεν είχε μεγαλύτερη ανάγκη από αυτό ακριβώς, από τη συγκρότηση της μεγάλης, δημοκρατικής και μεταρρυθμιστικής παράταξης.

Ευχαριστώ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για τον χρόνο, κύριε Λυκούδη.

Τώρα τον λόγο έχει ο κ. Κασιδιάρης, Κοινοβουλευτικός Εκπρόσωπος της Χρυσής Αυγής.

Κύριε Κασιδιάρη, έχετε δώδεκα λεπτά.

**ΗΛΙΑΣ ΚΑΣΙΔΙΑΡΗΣ:** Θα ξεκινήσω με τις τροπολογίες που καταθέτει η Κοινοβουλευτική Ομάδα του Λαϊκού Συνδέσμου-Χρυσή Αυγή για την κάμψη -όσο αυτό είναι δυνατόν- των αδικιών που προβλέπονται και στο παρόν αντεθνικό νομοθέτημα.

Θα ξεκινήσω, βεβαίως, με μία τεράστια αδικία, με μία τεράστια πρόκληση σε βάρος των Ελλήνων πολιτών, σε βάρος των χαμηλοτέρων οικονομικά στρωμάτων της ελληνικής κοινωνίας, σε βάρος ανθρώπων που πεθαίνουν κυριολεκτικά στα αζήτητα και τους οποίους προκάλεσε μία προκλητική Βουλευτίνα του ΣΥΡΙΖΑ, λέγοντάς τους «φοροφυγάδες». Αναφέρομαι, βεβαίως, σε αυτούς τους ηλικιωμένους συμπολίτες μας στους οποίους καταργείτε το ΕΚΑΣ.

Ο Λαϊκός Σύνδεσμος-Χρυσή Αυγή, λοιπόν, διά μέσου των Βουλευτών του καταθέτει τροπολογία η οποία αφορά τα κοινωνικά εκείνα στρώματα που πλήττονται, τα χαμηλά κοινωνικά στρώματα, τους μικροεισοδηματίες και τους χαμηλοσυνταξιούχους, για την προστασία του ΕΚΑΣ, για την προστασία της κοινωνικής ασφάλισης. Ας μην ξεχνάμε ότι η αρχή της κοινωνικής ασφάλισης στην Ελλάδα, η ίδρυση του Ιδρύματος Κοινωνικών Ασφαλίσεων και μιας τεράστιας σειράς παροχών προς τον Έλληνα εργαζόμενο έγινε επί ενός εθνικού καθεστώτος, του εθνικού κυβερνήτη Ιωάννου Μεταξά, που είχε πει και το μεγάλο «ΟΧΙ» στους ξένους εισβολείς.

Η Χρυσή Αυγή, λοιπόν, καταθέτει τροπολογία για να χτυπήσει τα μέτρα που θίγουν περίπου τριακόσιους εβδομήντα χιλιάδες χαμηλοσυνταξιούχους, οι οποίοι θα περιέλθουν σε δεινή οικονομική θέση από την εφαρμογή της πολιτικής του ΣΥΡΙΖΑ και των ΑΝΕΛ, που είναι συνέχιση της πολιτικής του ΠΑΣΟΚ και της Νέας Δημοκρατίας.

Αποτελεί για εμάς ζήτημα ύψιστης προτεραιότητας η κατάργηση του άρθρου 92 του ν.4387/2016, με προσθήκη στο παρόν νομοσχέδιο άρθρου το οποίο επιζητεί και απαιτεί την κατάργηση του συγκεκριμένου άρθρου.

Καταθέτω, λοιπόν, την παρούσα τροπολογία.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά την προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πηγαίνω τώρα στη δεύτερη, εξίσου σημαντική, τροπολογία που επαναφέρει ο Λαϊκός Σύνδεσμος-Χρυσή Αυγή και αφορά μία τεράστια αδικία του φορολογικού συστήματος που εφαρμόζεται όλα αυτά τα χρόνια του μνημονίου από όλες τις μνημονιακές, από όλες τις μεταπολιτευτικές κυβερνήσεις, θα έλεγα, μία αδικία την οποία τεκμηριώνουμε με ντοκουμέντα τα οποία έχω υπολογίσει μέσω του TAXISnet. Εδώ, λοιπόν, είναι η υποβολή φορολογικής δηλώσεως για το 2016 από Βουλευτή. Είναι πολύ σημαντικό για τους Έλληνες πολίτες που παρακολουθούν τη συγκεκριμένη συνεδρίαση, να δουν αυτά τα στοιχεία. Αυτά είναι στοιχεία που η Χρυσή Αυγή φέρνει στο φως. Ως γνωστόν, μέχρι να μπει η Χρυσή Αυγή στη Βουλή ήταν άγνωστο ακόμα και το ύψος της Βουλευτικής αποζημίωσης. Σήμερα είναι εν πολλοίς άγνωστο το αφορολόγητο το οποίο απολαμβάνει ο Βουλευτής, μαζί με μία σειρά άλλων προνομιών, άλλων προκλητικών προνομίων, σε βάρος της ελληνικής κοινωνίας.

Ο Βουλευτής, λοιπόν, για τα χρήματα τα οποία εισπράττει από τη Βουλή, φορολογείται με 10.000 ευρώ τον χρόνο, με 10.035,96 ευρώ για την ακρίβεια, από την εφαρμογή TAXISnet.

Στην ίδια εφαρμογή ένας ελεύθερος επαγγελματίας, ο οποίος έχει ακριβώς τα ίδια έσοδα με Βουλευτή -αυτό, βεβαίως, είναι κάτι πρωτοφανές, σπανίως οι ελεύθεροι επαγγελματίες έχουν τόσο υψηλά εισοδήματα, οι ελεύθεροι επαγγελματίες στην Ελλάδα του μνημονίου κλείνουν τις επιχειρήσεις τους, βάζουν λουκέτο στις επιχειρήσεις τους, ας πούμε, λοιπόν, ότι υπάρχει μία εξαίρεση σε αυτόν τον κανόνα- ένας παραγωγός, ένας αγρότης, ο οποίος εισπράττει ακριβώς τα ίδια χρήματα που εισπράττει κατ’ έτος και ένας Βουλευτής, την ώρα που ο Βουλευτής πληρώνει 10.000 ευρώ φόρο θα κληθεί να πληρώσει 42.336,40 ευρώ φόρο. Ο φόρος που πληρώνει ένας ελεύθερος επαγγελματίας είναι 423% αυξημένος σε σχέση με αυτά που πληρώνει ένας Βουλευτής.

Είναι εντελώς ανάλγητη, άδικη και απαράδεκτη η πολιτική σας! Καταθέτω τα συγκεκριμένα στοιχεία από το TAXISnet. Είναι πέραν πάσης αμφισβητήσεως.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Προεδρεύουσα στην αρμόδια επιτροπή για το νομοθέτημα που συζητείται σήμερα, είχε πει ότι καταργήσατε το αφορολόγητο των Βουλευτών. Επί της ουσίας, δεν καταργήσατε το αφορολόγητο των Βουλευτών όταν ο πολίτης πληρώνει φόρο 432% πάνω από τον Βουλευτή.

Για να καταργηθεί στην πράξη το αφορολόγητο των Βουλευτών αρκεί η ψήφος όλων των πτερύγων του Κοινοβουλίου αύριο κιόλας, η υπερψήφιση της τροπολογίας που καταθέτει ο Λαϊκός Σύνδεσμος-Χρυσή Αυγή, η οποία λέει ότι ο Βουλευτής πρέπει και αυτός να φορολογείται από το πρώτο ευρώ, είτε για μισθό μιλάμε είτε για αποζημίωση. Πείτε τα όπως θέλετε. Αυτά είναι φτηνά κόλπα, τα οποία δεν πιάνουν, βεβαίως, διότι είμαστε εδώ για να αποκαλύπτουμε όλες αυτές τις αδικίες και όλες αυτές τις απαράδεκτες καταστάσεις.

Η τροπολογία – προσθήκη, λοιπόν, έχει ως εξής: «Η βουλευτική αποζημίωση και όλες οι παροχές προς του Βουλευτές φορολογούνται από το πρώτο ευρώ και οι Βουλευτές δεν τυγχάνουν καμμιάς ιδιαίτερης μεταχείρισης σε σχέση με τους άλλους πολίτες».

Ψηφίστε αυτήν την τροπολογία για να αποδείξετε ότι αδίκως σας καταγγέλλουμε ως φορείς μια απαράδεκτης, αντεθνικής και αντιλαϊκής πολιτικής.

Ρητορικό, βεβαίως, το επιχείρημά μου!

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά την προαναφερθείσα τροπολογία - προσθήκη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πάω τώρα στην ουσία του παρόντος νομοσχεδίου. Ο πυρήνας της ξενοκρατίας στην Ελλάδα που από ιδρύσεως του ελληνικού κράτους εφαρμόζεται σε αυτήν την χώρα και δεν επιτρέπει στην πατρίδα μας να είναι κράτος ανεξάρτητο, αλλά να είναι επί της ουσίας ένα θλιβερό προτεκτοράτο ξένων δυνάμεων, φαίνεται σήμερα ξεκάθαρα με το νέο μνημόνιο, το τέταρτο μνημόνιο, το δεύτερο μνημόνιο της Αριστεράς, που καλεί τους Βουλευτές της να ψηφίσουν τη δημιουργία ενός νέου υπερταμείου Αποκρατικοποιήσεων, το οποίο δεσμεύει συνολικά την περιουσία της Ελλάδος, τον εθνικό πλούτο της χώρας.

Όταν μιλάμε για εθνικό πλούτο της χώρας, πλέον έχουν καταλυθεί όλα. Πλέον τα πάντα έχουν περάσει σε ξένα χέρια, από το νερό και την ΕΥΔΑΠ, για την οποία ήδη ερίζουν ως αυριανοί αγοραστές Τούρκοι και Ισραηλινοί. Το νερό που θα πίνουν οι Έλληνες πολίτες να ανήκει σε ξένα χέρια, αυτός είναι ο καλύτερος τρόπος για να ελέγξεις μια χώρα. Από το νερό πάμε στον ηλεκτρισμό και τη ΔΕΗ και από εκεί σε όλες τις πηγές ενέργειας, ιδίως δε στους υδρογονάνθρακες που αποτελούν το ύψιστο αίτημα, αυτό που χρόνια τώρα παλεύουν να πάρουν από την Ελλάδα οι ξένοι τοκογλύφοι μέσω της εξαγοράς της εταιρείας Ελληνικών Πετρελαίων, των ΕΛΠΕ, αλλά και του ΔΕΠΑ και ΔΕΣΦΑ. Πετρέλαιο και φυσικό αέριο, δηλαδή ελληνικοί υδρογονάνθρακες περνούν επισήμως σε ξένα χέρια.

Όλα αυτά τα οποία αναφέρω δεν είναι δικές μου σκέψεις. Η Ελλάδα διαθέτει έναν ορυκτό πλούτο, ο οποίος θα μπορούσε να γίνει η βάση για την ανάπτυξη της ελληνικής οικονομίας. Γιατί η ανάπτυξη μπορεί να βασιστεί μόνο στον πρωτογενή τομέα και όχι σε πράσινες αναπτύξεις και πράσινα άλογα και όλες αυτές τις ανοησίες που ακούμε από τις ημέρες του αλήστου μνήμης Τζέφρυ Παπανδρέου.

Οι Γερμανοί τοκογλύφοι της Deutsche Bank έχουν κοστολογήσει σε ειδική μελέτη – ερευνά τους τα κοιτάσματα φυσικού αερίου νοτίως της Κρήτης σε 420 δισεκατομμύρια ευρώ έσοδα για το ελληνικό δημόσιο. Τα ίδια λένε και πάρα πολύ σοβαροί Έλληνες καθηγητές Πανεπιστημίου, ο κ. Ζεληλίδης από την Πάτρα, ο κ. Φώσκολος, καθηγητές οι οποίοι είναι αποδεκτοί σε διεθνή φόρα. Εσείς, όμως, ποτέ δεν τους καλέσατε εδώ στη Βουλή για να πουν αυτές τις αλήθειες.

Οι Ρώσοι είχαν κάνει μία υπερπροσφορά για την αγορά του ΔΕΣΦΑ. Η αγορά αυτή, όμως, μπλόκαρε με παρέμβαση της Κομισιόν, διότι αν ο ρωσικός παράγοντας έμπαινε δυναμικά στα ελληνικά πράγματα, αν η Ελλάδα, δηλαδή, έκανε μία γεωπολιτική στροφή προς τη Ρωσία -αυτό που εναγωνίως επιζητά ο Λαϊκός Σύνδεσμος-Χρυσή Αυγή- τότε θα δημιουργούσαμε μία νέα, εντελώς διαφορετική γεωστρατηγική συνθήκη, εντελώς διαφορετικές γεωπολιτικές ισορροπίες στην Ανατολική Μεσόγειο και η Ελλάς που διαθέτει τα φόντα να είναι η κυρίαρχη δύναμη στην Ανατολική Μεσόγειο, θα μπορούσε να εκμεταλλευτεί τον πλούτο της.

Όμως, δεν έγινε τότε η πώληση του ΔΕΣΦΑ στους Ρώσους, στην «GAZPROM», και γίνεται σήμερα, μέσω αυτού του ειλικρινά αντεθνικού νομοθετήματος, στους Αζέρους της «SOCAR», δηλαδή σε έναν δορυφόρο της Τουρκίας, κατ’ εντολήν των Ηνωμένων Πολιτειών της Αμερικής.

Πανηγυρίζατε για τον αγωγό TAP. Ο αγωγός TAP δεν φέρνει κανένα απολύτως έσοδο στην ελληνική οικονομία. Κάπου 10 εκατομμύρια, νομίζω. Ένα τίποτα! Όσο κοστίζουν τα βουλευτικά αυτοκίνητα. Πανηγυρίζατε, εσείς που πριν μερικούς μήνες λέγατε «όχι, είναι δουλική πολιτική προς τις Ηνωμένες Πολιτείες η δημιουργία αυτού του αγωγού και κυρίως η διέλευσή του από το ελληνικό έδαφος».

Κάποτε είχε γίνει μεγάλος θόρυβος για τον περιβόητο αγωγό Πύργου – Αλεξανδρουπόλεως, ο οποίος δεν έγινε ποτέ πράξη, λόγω αμερικανικής παρεμβάσεως, όπως και ποτέ δεν έγινε πράξη καμμία αμυντική συμφωνία με τους Ρώσους πλην των S-300, οι οποίοι σαπίζουν στην Κρήτη. Οι Ρώσοι, όμως, όταν ήταν να εξαγοράσει η Ελλάδα -σε μία συμφωνία που ακυρώθηκε τελικά- τα οχήματα BMP-3, μας είχαν προτείνει «πληρώστε μας εν μέρει το κόστος αυτών των οχημάτων σε αγροτικά προϊόντα». Αυτή θα ήταν μια λύση για την ελληνική οικονομία. Να βάζαμε δηλαδή βέτο στο εμπάργκο των Ευρωπαίων προς τη Ρωσία κι από εκεί και πέρα να άνοιγε η ρωσική αγορά για τα ελληνικά προϊόντα και χιλιάδες ελληνικές οικογένειες, χιλιάδες Έλληνες παραγωγοί που πένονται σήμερα να έκαναν δουλειές και νέοι Έλληνες να στρέφονταν προς τον αγροτικό τομέα και επιτέλους να είχαμε αναγέννηση της πρωτογενούς παραγωγής, γιατί μόνο μέσω της πρωτογενούς παραγωγής μπορεί η Ελλάδα να σταθεί στα πόδια της.

Όμως, για τι πρωτογενή παραγωγή μιλάμε, όταν με το παρόν νομοθέτημα όλες οι δομές της Ελλάδος, οι λιμένες της χώρας πωλούνται; Μετά το Λιμένα Πειραιώς, το μεγαλύτερο λιμένα με τις τεράστιες προοπτικές για ανάπτυξη και για προσφορά στην αύξηση του Ακαθάριστου Εθνικού Προϊόντος της Ελλάδος που πουλήθηκε στους Κινέζους, τώρα πωλείται και ο Οργανισμός Λιμένος Θεσσαλονίκης. Δεκάδες τουριστικούς λιμένες και μαρίνες σε όλη τη χώρα -θα βλέπουμε στη Χίο, στη Σάμο, στα νησιά που έχουν στοχοποιήσει οι Τούρκοι- θα αγοράζουν Τούρκοι επιχειρηματίες, να μην χρειαστεί καν να μας κάνουν πόλεμο για να καταλάβουν εθνικό έδαφος.

Το ίδιο συμβαίνει και με τα δίκτυα μεταφορών. «ΤΡΑΙΝΟΣΕ» και «ΕΓΝΑΤΙΑ ΟΔΟΣ» πωλούνται, δίνονται δωρεάν στους ξένους τοκογλύφους. Το ίδιο συμβαίνει και με τα δεκατέσσερα αεροδρόμια που η Νέα Δημοκρατία ξεπούλησε στην «FRAPORT», τη γερμανική εταιρεία, και που σήμερα βάζει την τελική υπογραφή σε αυτήν την επονείδιστη συμφωνία ο ΣΥΡΙΖΑ. Έχει έτοιμα άλλα είκοσι τρία αεροδρόμια για να πωληθεί όλος ο εθνικός πλούτος της Ελλάδος σε ξένους.

Οι ξένοι, λοιπόν, ελέγχουν ρεύμα, επικοινωνίες, νερό, λιμένες, αεροδρόμια, συγκοινωνίες, οδικές αρτηρίες, ενέργεια, φυσικό αέριο και πετρέλαιο. Θα ελέγχουν εκτάσεις, ολυμπιακά ακίνητα. Εκεί που θα έπρεπε να γίνουν επενδύσεις, όπως στο Ελληνικό, βάλατε μέσα λαθρομετανάστες, υποβαθμίσατε τον συγκεκριμένο χώρο και τώρα θα τον ξεπουλήσετε τσάμπα.

Να πάμε, βεβαίως και στο Ταμείο Χρηματοπιστωτικής Σταθερότητας που ελέγχει τις μετοχές των τραπεζών, που 100% οι μετοχές των τραπεζών, δηλαδή το ελληνικό τραπεζικό σύστημα θα περάσει οριστικά σε ξένα χέρια και θα μεταβληθεί η Ελλάδα οριστικά σε οικονομικό προτεκτοράτο ξένων δυνάμεων που επιζητούν τον οικονομικό αφανισμό μας.

Θα κλείσω με τον περιβόητο κόφτη των 3,6 δισεκατομμυρίων ευρώ. Έγινε μία φασαρία το πρωί σ’ αυτήν την Αίθουσα, επειδή μίλησα για τους «νταβατζήδες» της δημόσιας ζωής, οι οποίοι εξαιρούνται από τον περιβόητο κόφτη και αυτή είναι η αλήθεια. Δεν εξαιρούνται, όμως, οι Ένοπλες Δυνάμεις της Ελλάδος. Φαίνεται ότι υπάρχει μίσος κατά των Ενόπλων Δυνάμεων της Ελλάδος, γι’ αυτό και το περιβόητο πάγωμα των αυξήσεων στα ειδικά μισθολόγια, για να χτυπηθούν οι ένστολοι.

Θέλετε, λοιπόν, μία πρόταση –για να κλείσω με αυτό- για να μην υπάρχει κόφτης; Τα μέτρα του κόφτη είναι 3,6 δισεκατομμύρια ευρώ. Πώς μπορεί να αναπληρωθεί αυτό το ποσό; Έκανα επίκαιρη ερώτηση στο αρμόδιο Υπουργείο: Πόσο κόστισε η σίτιση και η στέγαση και οι λοιπές παροχές σε λαθρομετανάστες για το 2015. Μου απάντησαν έτσι στεγνά: Πάνω από 1,8 δισεκατομμύρια ευρώ μόνο για το 2015. Βάλτε και το 2016 και έχετε τα λεφτά του κόφτη.

Αν απαλλαγούμε από τους λαθρομετανάστες, απαλλάσσεται η χώρα και από τον κόφτη. Αυτά, όμως, μόνο μια εθνική κυβέρνηση της Χρυσής Αυγής μπορεί να τα κάνει πράξη και να διασώσει το ελληνικό έθνος.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Λαζαρίδης από τους Ανεξάρτητους Έλληνες για επτά λεπτά.

Ελάτε, κύριε Λαζαρίδη.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, για άλλη μία φορά αυτή η Κυβέρνηση καλείται να διορθώσει και να επουλώσει τα βαθιά τραύματα που άφησαν τα δύο κόμματα, ΠΑΣΟΚ και Νέα Δημοκρατία, με τις άστοχες πολιτικές τους.

Παρέλαβαν τη χώρα με ανεργία στο 9% και την παρέδωσαν με το αστρονομικό ποσοστό 27%. Με ποσοστό ανεργίας 27% κανένα ασφαλιστικό σύστημα δεν μπορεί να σταθεί. Έκλεισαν διακόσιες πενήντα χιλιάδες επιχειρήσεις, κατηγορώντας μάλιστα κυνικά τον εμπορικό κόσμο ως αντιπαραγωγικό. Φρόντισαν, βέβαια, από πίσω να παραδώσουν το εμπόριο στους ξένους, με κάθε είδους διευκολύνσεων. Γεμίσαμε εμπορικά κέντρα ξένων συμφερόντων, ενώ από την άλλη έκλειναν τα καταστήματα των Ελλήνων. Τα κέντρα των πόλεων γέμισαν από κατεβασμένα ρολά και οι άλλοτε εμπορικοί δρόμοι μετετράπησαν σε δρόμους φαντάσματα.

Έκλεισαν διακόσια σαράντα σχολειά. Επάνω στη Θεσσαλονίκη, θέλοντας –λέει- να εξυγιάνουν τον χώρο της υγείας, έκλεισαν το Νοσοκομείο «ΠΑΝΑΓΙΑ», το οποίο είχε το χαμηλότερο κόστος ανά εξιτήριο ασθενούς. Επίσης, αντιστοιχούσαν τρεις κλίνες ανά μπάνιο, που ήταν στη διάθεση ασθενούς, γιατί το συγκεκριμένο νοσοκομείο χτίστηκε με οικοδομική άδεια για νοσοκομείο. Στη θέση του κρατήσανε ανοιχτό νοσοκομείο στο οποίο αντιστοιχούν είκοσι οκτώ κλίνες ανά μπάνιο και με το διπλάσιο κόστος ανά εξιτήριο.

Έφεραν το επαίσχυντο μέτρο της προσωποκράτησης, προκειμένου να τρομοκρατούν τους πολίτες με κάθε τρόπο. Κύριοι συνάδελφοι της Νέας Δημοκρατίας και του ΠΑΣΟΚ, μετατρέψατε τους Έλληνες αστυνομικούς από φύλακες και προστάτες των πολιτών και της ασφάλειάς τους σε «τσανταρμάδες».

Δώσατε εντολές στους αστυνομικούς και σταματούσαν στον δρόμο τους πολίτες και τους ελέγχαν δήθεν για διπλώματα κ.λπ.. Στην ουσία, οι αστυνομικοί της ομάδας ΔΙΑΣ –και δεν φταίγανε τα παιδιά, κανείς δεν κατηγορεί τους αστυνομικούς, είναι οι εντολές που δίνατε εσείς, προκειμένου να έχετε κάτω από πίεση διαρκώς τους πολίτες- σταματούσαν στον δρόμο τους πολίτες και τους ελέγχαν μη τυχόν και έχουν καμία είτε κλήση απλήρωτη είτε οτιδήποτε άλλο. Κατέληγαν οι πολίτες σιδηροδέσμιοι στα κρατητήρια, είτε για καμμιά κλήση είτε για οφειλές στα ασφαλιστικά ταμεία, ενώ είναι γνωστό ότι το 50% των πολιτών είχε οφειλές προς τα ασφαλιστικά ταμεία.

Μάλιστα, εγώ προσωπικά, ήμουν μάρτυρας σε περιστατικό όπου ο πατέρας συνελήφθη για απλήρωτη κλήση της τροχαίας και οδηγήθηκε με χειροπέδες στο Τμήμα, παρά το κλάμα των παιδιών του που υπέστησαν σοκ και τις ικεσίες της συζύγου του. Εμένα τον ίδιο μία φορά με σταμάτησαν τρεις φορές σε μια μέρα. Αντιλαμβάνεστε, όταν κυβερνούσαν αυτά τα δυο κόμματα, που κουνάνε το δάχτυλο σε αυτήν την Κυβέρνηση, πόσο ελεύθερος ένοιωθε ο πολίτης.

Προτρέπατε μάλιστα κυνικά τους πολίτες να πουλούν τα σπίτια τους για να πληρώσουν τους φόρους που βάζατε, αφού βέβαια φροντίσατε να μην υπάρχουν αγοραστές γι’ αυτά τα σπίτια, δηλαδή εγκλωβίσατε τους πολίτες.

Τη μεσαία τάξη, για την οποία μιλάτε τώρα, εσείς την τσακίσατε. Η μεσαία τάξη, στην ουσία, δεν υπάρχει σήμερα. Φέρατε την κοινωνία σε πλήρη απόγνωση. Τα συσσίτια, τα ατέλειωτα κοινωνικά παντοπωλεία είναι τα τραγικά αποτελέσματα της πολιτικής σας. Το ένα τρίτο των πολιτών το φέρατε κάτω από το όριο της φτώχειας.

Η Κυβέρνηση αυτή βρήκε μια χώρα που, όπως την περιέγραφαν οι ξένοι, μόνο με χώρα που μόλις βγήκε από πόλεμο μπορούσε να συγκριθεί. Αυτός είναι ένας χαρακτηρισμός που δεν τον κάνουν δημοσιογράφοι ή κάποιοι συγκεκριμένοι ειδικοί, φίλα προσκείμενοι προς αυτή την Κυβέρνηση.

Κατάφερε, όμως, η Κυβέρνηση ΣΥΡΙΖΑ-ΑΝΕΛ να μειώσει τις δεσμεύσεις σας για επίτευξη πολύ υψηλών δημοσιονομικών πλεονασμάτων, τα οποία σε καμμία περίπτωση δεν μπορούσαν να γίνουν πράξη χωρίς επιπλέον φορολογικά μέτρα. Σας διαβάζω κάποιους πίνακες και τους καταθέτω.

Η νέα συμφωνία για τους δημοσιονομικούς στόχους της Κυβέρνησης έχει ως αποτέλεσμα 20 δισεκατομμύρια ευρώ λιγότερα μέτρα απ’ αυτά που είχαν συμφωνηθεί επί κυβερνήσεων Νέας Δημοκρατίας-ΠΑΣΟΚ. Συγκεκριμένα θα σας αναφέρω ότι για το 2015 η κυβέρνηση Νέας Δημοκρατίας-ΠΑΣΟΚ είχε συμφωνήσει, είχε δεσμευτεί για πρωτογενές πλεόνασμα 3% επί του ΑΕΠ, ενώ η Κυβέρνηση ΣΥΡΙΖΑ-ΑΝΕΛ κατάφερε να το κατεβάσει και να εξασφαλίσει τη δυνατότητα να έχει έλλειμμα 0,25% επί του ΑΕΠ.

Για το 2016 η συγκυβέρνηση Νέας Δημοκρατίας-ΠΑΣΟΚ είχε δεσμευτεί για πρωτογενές πλεόνασμα 4,2% επί του ΑΕΠ. Η συγκυβέρνηση ΣΥΡΙΖΑ-ΑΝΕΛ το κατέβασε στο 0,5% του ΑΕΠ. Για το 2017 η συγκυβέρνηση Νέας Δημοκρατίας-ΠΑΣΟΚ είχε δεσμευτεί για 4,5% του ΑΕΠ. Αντίστοιχα η συγκυβέρνηση ΣΥΡΙΖΑ-ΑΝΕΛ για 1,5% του ΑΕΠ, η διαφορά δηλαδή είναι στο 1/3.

Για το 2018 η συγκυβέρνηση Νέας Δημοκρατίας-ΠΑΣΟΚ είχε δεσμευτεί για 4,5% του ΑΕΠ πρωτογενές πλεόνασμα, ενώ η συγκυβέρνηση ΣΥΡΙΖΑ-ΑΝΕΛ για 3,5%. Μάλιστα παρά το γεγονός ότι αυτή η Κυβέρνηση εξασφάλισε λιγότερο πλεόνασμα κατά 1%, βγήκε πριν λίγες μέρες ο Γιάννης Στουρνάρας και είπε ότι πρέπει να κατέβει ακόμη πιο κάτω και να πάει στο 2%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κυρία Πρόεδρε, για λίγα δευτερόλεπτα.

Αυτή η διαφορά της σημερινής Κυβέρνησης σημαίνει 20 δισεκατομμύρια. Εάν, δηλαδή, έμεναν αυτές οι συμφωνίες της συγκυβέρνησης Νέας Δημοκρατίας-ΠΑΣΟΚ θα έπρεπε να επιβληθούν επιπλέον μέτρα δημοσιονομικής προσαρμογής 20 δισεκατομμυρίων. Θα έπρεπε να παρθούν επιπλέον μέτρα 20 δισεκατομμυρίων!

Για να δούμε λίγο για την αποτελεσματικότητά τους. Το 2014 –για το οποίο λένε ότι ήταν αποτελεσματικοί- ο στόχος του δευτέρου μνημονίου ήταν για 1,5%. Η πρόβλεψη του ΔΝΤ ήταν για 1,5%. Το τελικό αποτέλεσμα, το λεγόμενο success story, ήταν 0,3%. Αυτό σημαίνει ότι έπεσαν έξω κατά 80% από τους στόχους τους. Είναι αυτοί που κουνούν το δάχτυλο στη σημερινή Κυβέρνηση.

Για το 2015 ο στόχος της ισχύουσας συμφωνίας ήταν για έλλειμμα 0,25%. Η πρόβλεψη του ΔΝΤ για το έλλειμμα ήταν για 0,60%. Η συγκυβέρνηση ΣΥΡΙΖΑ-ΑΝΕΛ, όμως, κατάφερε να έχει θετικό αποτέλεσμα, πλεόνασμα 0,7% και να διαψεύσει τις προβλέψεις.

Σας καταθέτω αυτούς τους δύο πίνακες.

(Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέσω, επίσης, και άλλον πίνακα με το κόστος των μέτρων του πρώτου και του δευτέρου μνημονίου για την περίοδο 2010-2014 και το αντίστοιχο κόστος της ισχύουσας συμφωνίας για το 2015 έως 2018 και παράλληλα κάποια στοιχεία για τις επιδόσεις της συγκυβέρνησης ΣΥΡΙΖΑ-ΑΝΕΛ.

Κατ’ αρχάς, για το πρώτο και το δεύτερο μνημόνιο επιβλήθηκαν 63 δισεκατομμύρια μέτρα σε βάρος του ελληνικού λαού. Για την περίοδο 2015-2018 τα μέτρα τα οποία έχει πάρει η συγκυβέρνηση ΣΥΡΙΖΑ-ΑΝΕΛ είναι 5,4 δισεκατομμύρια. Κάντε τη σύγκριση και θα βγάλετε τα συμπεράσματά σας για το ποιοι είναι αυτοί που εφαρμόζουν φορολογική λαίλαπα σε βάρος των Ελλήνων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λαζαρίδη, ολοκληρώστε.

**ΓΕΩΡΓΙΟΣ ΛΑΖΑΡΙΔΗΣ:** Μισό λεπτάκι, κυρία Πρόεδρε.

Σας ευχαριστώ για την ανοχή σας.

Όσον αφορά για την αποτελεσματικότητα, πρώτον, απορρόφηση των ΕΣΠΑ, από τη σημερινή Κυβέρνηση, σε ποσοστό 98%. Το υψηλότερο ποσοστό στην Ευρώπη. Τουριστικές αφίξεις είκοσι έξι εκατομμυρίων, αύξηση 18%. Για το 2015 εκατόν δεκαέξι χιλιάδες νέες θέσεις εργασίας. Φορολογικά έσοδα 1,2 δισεκατομμύρια από τη ρύθμιση των εκατό δόσεων. Επιπλέον έσοδα 1 δισεκατομμυρίου από την αντιμετώπιση της φοροδιαφυγής και σταθεροποίηση μισθών, συντάξεων, αύξηση της εσωτερικής ζήτησης. Αυτά είναι αποτελέσματα της ΕΛΣΤΑΤ.

Τελειώνω, κυρία Πρόεδρε. Επισπεύδω την τοποθέτησή μου.

Αυτή η Κυβέρνηση προσπαθεί να διορθώσει τα λάθη των πέντε ετών των προηγούμενων κυβερνήσεων και σίγουρα θα τα καταφέρει, γιατί ήδη άρχισε να φαίνεται φως στο βάθος του τούνελ.

Σας ευχαριστώ πολύ.

(Στο σημείο αυτό ο Βουλευτής κ. Γεώργιος Λαζαρίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από τις πτέρυγες του ΣΥΡΙΖΑ και ΑΝΕΛ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να διαχειριστούμε σωστά τον χρόνο, γιατί είναι πάρα πολλοί οι Βουλευτές.

Τον λόγο έχει ο κ. Κατσιαντώνης από την Ένωση Κεντρώων για επτά λεπτά.

Σκεφτείτε ότι σε λίγο θα πάμε στα πέντε λεπτά.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Κυρίες και κύριοι συνάδελφοι, θέλοντας να μελετήσω και να καταλάβω, κατά το δυνατό, το φερόμενο για ψήφιση πολυνομοσχέδιο, από την πρώτη κιόλας σελίδα του τα μάτια μου κυριολεκτικά πέφτουν πάνω στον πέλεκυ που πέφτει βαρύς στους συνταξιούχους, στους μισθωτούς, στους ανέργους και στους πολύτεκνους και ενώ όλα μένουν στάσιμα, με το κυβερνητικό επιτελείο να δηλώνει από τη μία ότι θα περάσουν ένα-δύο χρόνια για να δούμε αν μπορούμε να μειώσουμε τους φόρους, από την άλλη ότι θα ξεκινήσουν άμεσα να μειώνουν τις δαπάνες του κράτους. Τελικά, όμως, εμείς βλέπουμε ότι η ανάπτυξη έρχεται με τη δημιουργία νέων υπηρεσιών αμφιβόλου χρησιμότητας.

Το νομοσχέδιο από τη μία προβλέπει μέτρα φοροεπιδρομής για τον Έλληνα φορολογούμενο, φέρνει την αυθαίρετη εκχώρηση για ενενήντα εννιά χρόνια σχεδόν όλης της περιουσίας της χώρας και παγώνει κάθε μισθολογικό δικαίωμα των εργαζόμενων.

Από την άλλη, φέρνει στη ζωή μας νέες αρχές, νέες διευθύνσεις, νέες γραμματείες, ειδικές και γενικές, νέες συντονιστικές επιτροπές και ό,τι άλλο χωράει σε φράσεις που το μόνο που δηλώνουν είναι υπόσχεση και δημιουργία νέων θέσεων εργασίας.

Μα, θα διερωτώταν κανείς, νέες θέσεις εργασίας δεν σημαίνουν επιπλέον έξοδα στον ήδη δεινοπαθούντα κρατικό προϋπολογισμό; Αυτονόητη, βέβαια, η απάντηση από το ίδιο το περιεχόμενο του πολυνομοσχεδίου που μας λέει, ούτε λίγο ούτε πολύ, ότι εξαιτίας της ελλειμματικότητας του κρατικού κουμπαρά πρέπει, σύμφωνα με τα άρθρα 52 έως και 55, να κάνουμε τα εξής, και θα αναφερθώ σε λίγα παραδείγματα: Να αυξήσουμε τον ΦΠΑ από 23% στο 24%, να επιβάλουμε φόρο διαμονής στα ξενοδοχεία, να επιβάλουμε φόρο 10% στη συνδρομητική τηλεόραση, να επιβάλουμε 5% φόρο στο ίντερνετ και στη σταθερή τηλεφωνία, να αυξήσουμε όλους τους φόρους, όπως παραδείγματος χάριν στον καφέ, στον καπνό, στο ποτό και σε πολλά άλλα. Να αρχίσουμε, χωρίς τελειωμό, την αποκρατικοποίηση σειράς κρατικών επιχειρήσεων οι οποίες παρέχουν κοινωνικά αγαθά που προστατεύονται συνταγματικά, όπως το ρεύμα, το νερό, η ταχυδρομική υπηρεσία και ο αθλητισμός.

Ενώ όλα αυτά, λοιπόν, συμβαίνουν και ενώ εξακολουθεί η Κυβέρνηση να αντλεί από καιρού εις καιρόν τα ίδια διαθέσιμα νοσοκομείων, κρατικών φορέων κ.λπ., προκειμένου να καλύψει τις βασικές δαπάνες μισθοδοσίας και γενικών εξόδων της κρατικής μηχανής, εδώ λοιπόν φαίνεται ότι λεφτά υπάρχουν. Γιατί πώς αλλιώς μπορεί να εξηγηθεί ο τρόπος με τον οποίο θα πληρωθεί μια στρατιά νέων υπαλλήλων που περιμένουν με την ψήφιση του πολυνομοσχεδίου να ενταχθούν στις κρατικές μηχανές;

Για να μην μακρηγορώ, σας παραθέτω τις νέες θέσεις εργασίας και τις νέες δομές για τις οποίες πραγματικά, διαβάζοντας το πολυνομοσχέδιο, ταλαιπωρήθηκα παρά πολύ για να καταλάβω τη σκοπιμότητα σύστασής τους και ειλικρινά εξακολουθώ να μην βρίσκω κοινωνικό και δημοσιονομικό έρεισμα για τη δημιουργία τους.

Οι νέες δομές που θα συσταθούν είναι οι εξής: Σύσταση Ανεξάρτητης Αρχής Δημόσιων Εσόδων, για την οποία μάλιστα θα ισχύει και ιδιαίτερο μισθολογικό καθεστώς και μπόνους επίτευξης των τεθέντων στόχων.

Σύσταση Κυβερνητικού Συμβουλίου Διαχείρισης Ιδιωτικούς Χρέους και Ειδικής Γραμματείας Διαχείρισης Ιδιωτικού Χρέους.

Σύσταση Κέντρων Ενημέρωσης και Υποστήριξης Δανειοληπτών.

Σύσταση Ανεξάρτητης Αρχής με την επωνυμία: «Ρυθμιστική Αρχή Λιμένων» και ίδρυση Δημόσιας Αρχής Λιμένων.

Σύσταση Γενικής Γραμματείας Ψηφιακής Πολιτικής και τέλος πρόβλεψη για διάφορους διοικητικούς γραμματείς, αναπληρωτές διοικητικούς γραμματείς, τομεακούς γραμματείς και ειδικούς τομεακούς γραμματείς.

Μόνο οι «Γραμματείς και οι Φαρισαίοι» λείπουν από το συγκεκριμένο νομοσχέδιο!

Εάν αθροίσουμε όλες τις θέσεις που προκηρύσσει εμμέσως η Κυβέρνηση, έχουμε τελικό αριθμό άνω των τριακοσίων ατόμων, με κόστος που ανέρχεται σε εκατομμύρια ευρώ.

Θα αναφερθώ σε ένα συγκεκριμένο παράδειγμα: Μέσα στο νομοσχέδιο προβλέπεται ο διορισμός πενήντα δύο ευνοημένων ατόμων με μέσο μισθό 2.000 ευρώ το μήνα για τον σχεδιασμό της ηλεκτρονικής διασύνδεσης του κράτους. Αυτό έχει συνολικό κόστος ετήσιας λειτουργίας περίπου 1,5 εκατομμύριο ευρώ.

Σαν να μην φτάνει αυτό, από την υπόσχεση της κατάργησης του ΕΝΦΙΑ φτάσαμε στην αύξησή του. Αλήθεια, πότε η ανάπτυξη στηρίχτηκε σε φοροεπιδρομή ή σε εφευρέσεις θέσεων εργασίας αμφίβολης χρησιμότητας;

Το μόνο για το οποίο προϊδεάζει η πρόβλεψή τους, μόνο υποσχετική ψηφοθηρικής περιόδου καταδεικνύει.

Όμως, είναι λυπηρό το να γίνονται ιδιωτικοποιήσεις δημόσιων επιχειρήσεων που διαχειρίζονται κοινωνικά αγαθά, καταστρατηγώντας σε μια νύχτα και αποκρύβοντας αναπόσπαστα παραρτήματα, όπως το «Β», η τύχη του οποίου ακόμα αγνοείται, συνταγματικά κατοχυρωμένα δικαιώματα και αγνοώντας παντελώς αποφάσεις του Συμβουλίου της Επικρατείας που έχουν κρίνει περί του αντιθέτου.

Δεν αρκούσαν στην Κυβέρνηση και στους δανειστές τα δύο δήθεν ταμεία αξιοποίησης του εθνικού πλούτου, τώρα δεσμεύουν κοινωνικά αγαθά, όπως ο αθλητισμός, το νερό, το ρεύμα και η ταχυδρομική υπηρεσία. Όλα αυτά υπέρ των μεγάλων επιχειρηματικών συμφερόντων, δημιουργώντας βέβαια νέες δαπάνες και καταλύοντας εργασιακά δικαιώματα, αφού δεν γίνεται καμία πρόβλεψη για προστασία του υφιστάμενου προσωπικού.

Παραδίδεται και κατασυκοφαντείται το μεγαλύτερο αρχιτεκτονικό αθλητικό κέντρο της χώρας, το Ολυμπιακό Στάδιο, το οποίο είναι άμεσα συνυφασμένο με τη νεότερη πολιτιστική μας κληρονομιά και κυρίως παραδίδεται ο αθλητικός πνεύμονας κατά παράβαση του άρθρου 16 του Συντάγματος. Αγνοείται επίσης παντελώς η τύχη του ΕΚΑΕ και του Εργαστηρίου Αντιντόπινγκ, ενόψει μάλιστα ολυμπιακής προετοιμασίας.

Μετά θέλουμε να έχουμε το θάρρος να κοιτούμε τους συμπολίτες μας στα μάτια! Εγώ, να είστε σίγουροι, κύριοι της Κυβέρνησης, θα έχω αυτό το θάρρος να τους κοιτώ στα μάτια, απλά θα έχω τον ίδιο θυμό μαζί τους για εσάς που μας καταδικάζετε σε ισόβια φτώχεια!

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Κατσιαντώνη και για την τήρηση του χρόνου.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Θα ξεκινούσα με μία αναφορά στην ομιλία του κ. Τσακαλώτου, που ελπίζω να βλέπει ή να έρθει στην πορεία. Θα την κρατήσω για τη συνέχεια.

Σημασία για τους εργαζόμενους και τα λαϊκά στρώματα έχει να μην εγκλωβιστούν σε αυτήν την -γνωστή από τα παλιά αλλά με νέες εκδόσεις- οξυμένη αντιπαράθεση που γίνεται από τους συνεταίρους των μνημονίων.

Είστε όλοι συνέταιροι των τριών μνημονίων, που ψηφίσατε όλοι μαζί τα κόμματα του «ευρωμονόδρομου», της Ευρωπαϊκής Ένωσης –όπως λέμε- και του καπιταλιστικού δρόμου ανάπτυξης. Ουδείς, πλην ΚΚΕ, αμφισβητεί αυτόν τον δρόμο, ευθέως και στην πράξη, όχι στα λόγια και στα βιβλία.

Αυτός ο δρόμος οδηγεί σε απόγνωση τον λαό, παρά τις υπαρκτές διαφορές ανάμεσα στα κόμματα. Εμείς δεν ισχυριζόμαστε ότι όλα τα κόμματα είναι ίδια, έχουν διαφορές, μικρότερες ή μεγαλύτερες, ωστόσο έχουν την ίδια στρατηγική επιλογή και υπηρετούν την ίδια στρατηγική επιλογή.

Για εμάς ήταν καθαρό και είχαμε περιγράψει με ακρίβεια το τι θα συνέβαινε: Ή με τη μια ή με την άλλη Κυβέρνηση θα έρθει τρίτο μνημόνιο και θα ακολουθηθεί ο ίδιος δρόμος ανάπτυξης. Μήπως είμαστε πολύ σοφοί; Όχι.

Σήμερα δεν είμαστε στο στάδιο της περιγραφής. Σήμερα η ίδια η πραγματικότητα επιβεβαιώνει αυτά που το ΚΚΕ είπε ανοιχτά, με την αλήθεια στον λαό και –θα το πω και αυτό- το πληρώσαμε και εκλογικά. Αλλά σήμερα έρχεται η πραγματικότητα να πει ποιος έχει δίκιο.

Ποια είναι η κοινή στρατηγική; Πρώτον, το πώς θα υλοποιηθούν οι ανάγκες των επιχειρηματικών ομίλων, του κεφαλαίου, που θεωρείται ο κινητήρας της ανάπτυξης της οικονομίας. Αυτοί παράγουν τον πλούτο, τα εκατομμύρια και όχι οι εργαζόμενοι. Αυτοί θα ξαναφέρουν την ανάπτυξη, αυτοί που έχουν τα αμύθητα κέρδη και εδώ και έξω. Πού πήγαν; Εξαφανίστηκαν; Πήρατε τίποτα; Αυτόν τον δρόμο, λοιπόν, θέλετε να υπηρετήσετε και η Κυβέρνηση και φυσικά για τη Νέα Δημοκρατία και το ΠΑΣΟΚ είναι γνωστό.

Δεύτερον, το πώς θα εφαρμοστεί η πολιτική της Ευρωπαϊκής Ένωσης, η οποία είναι τι; Πεδίο ταξικής αντιπαράθεσης ή δικτατορία των μονοπωλίων; Για να το πω με σκληρή γλώσσα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Το πρώτο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το πρώτο.

**ΑΘΑΝΑΣΙΟΣ ΠΑΦΙΛΗΣ:** Είναι η δικτατορία των μονοπωλίων σε ευρωπαϊκό επίπεδο και σήμερα παρά την πλύση εγκεφάλου, αντιλαμβάνεται και ο τελευταίος εργαζόμενος, πόση αξία είχαν τα λόγια όλων σας, για την Ευρωπαϊκή Ένωση, που θα έφερνε την ευημερία και θα ήταν η σταθερά και η σύμμαχος της χώρας. Το αίμα μάς ήπιε. Στις δύσκολες στιγμές, μάς ήπιε και το τελευταίο, γιατί ακριβώς είναι δικτατορία των μονοπωλίων.

Φυσικά για να έρθει αυτή η ανάπτυξη και να κλείσει ο κύκλος, απαιτείται μια βάρβαρη πολιτική, την οποία συνεχίζει η σημερινή Κυβέρνηση εκεί που σταμάτησε η προηγούμενη. Στις ίδιες ράγες του τρένου, κύριε Υπουργέ, και στον ίδιο προορισμό πηγαίνετε. Δεν πηδάτε από το τρένο. Πάτε φουλ. Θα πω παρακάτω γι’ αυτό.

Ποια είναι η αντιπαράθεση, λοιπόν; Ποιος θα διαχειριστεί καλύτερα και ποιος θα εφαρμόσει αυτήν τη αντιλαϊκή πολιτική. Εκτός και αν θεωρείτε ότι είναι φιλολαϊκή, μόνον αυτό δεν ακούσαμε. Αρχίζει ο καβγάς, που έχει το εξής στοιχείο: Νέα Δημοκρατία και ΠΑΣΟΚ λένε: «σώσαμε τη χώρα». Ποια χώρα σώσατε; Καταστρέψατε τους εργαζόμενους και τα μικρομεσαία στρώματα και σώσατε το κεφάλαιο. Αυτό κάνατε όλα αυτά τα χρόνια. Αφήστε το ότι σώσατε τη χώρα.

Ήμασταν έτοιμοι να βγούμε στην ανάπτυξη και μέσα σε δεκαοκτώ μήνες, πόσο είναι, καταστράφηκε αυτή η προοπτική. Το μοντέλο της Μεταπολίτευσης κατέρρευσε και το ξαναλέω, όταν λένε ότι το μοντέλο της Μεταπολίτευσης κατέρρευσε, εννοούν όποιες μικρές κατακτήσεις είχαν οι εργαζόμενοι. Αυτό είχαν στο σημάδι και το έλεγαν σε όλους τους τόνους. Λογικό είναι. Και τα λένε με ειλικρίνεια ιδιαίτερα στη Νέα Δημοκρατία.

Τι λέει ο ΣΥΡΙΖΑ από την άλλη μεριά; «Παραλάβαμε χάος». Αλήθεια, δεν το ξέρατε τι παραλαμβάνατε; Δεν το ξέρατε; Δεν γνωρίζατε τους συσχετισμούς στην Ευρωπαϊκή Ένωση; «Η ελπίδα έρχεται, η Ευρώπη αλλάζει». Το χειρότερο από όλα είναι ότι ακόμα και σήμερα λέτε ότι αλλάζει, όταν έρχονται ακόμα πιο βάρβαρα μέτρα, τα οποία δεν θα έχουν σταματημό, γιατί η κρίση είναι βαθιά και γιατί το κεφάλαιο τα θέλει όλα πια.

Λέει η Κυβέρνηση: «εμείς θα βγάλουμε τη χώρα από την κρίση με κοινωνικό μάλιστα πρόσημο ή αποτύπωμα». Έχουμε και καινούριες εκφράσεις. «Δώσαμε σκληρή μάχη, η οποία κατέληξε σε συμβιβασμό». Με συγχωρείτε, συμβιβασμός είναι αυτός;

Ισχύουν και τα δύο μνημόνια, τα οποία τα είπατε όπως τα είπατε και έτσι ήταν και εμείς τα λέγαμε. Το να φέρνεις και τρίτο χειρότερο και από άποψη μέτρων…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ο κ. Καραθανασόπουλος…

**ΑΘΑΝΑΣΙΟΣ ΠΑΦΙΛΗΣ:** Μη βιάζεστε.

Από άποψη μέτρων και από το ότι προστίθενται στα προηγούμενα μέτρα. Καταργήσατε κανένα; Όχι. Άρα τι έχουμε; Συσσώρευση έχουμε. Καλυτερεύει δηλαδή η ζωή του λαού με το τρίτο μνημόνιο; Μην τρελαθούμε όλοι εδώ μέσα!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Απολύθηκαν άνθρωποι;

**ΑΘΑΝΑΣΙΟΣ ΠΑΦΙΛΗΣ:** Όχι, δεν καλυτερεύει. Είστε πολύ έξυπνος και πολύ διαβασμένος.

Δεν κατέληξε σε συμβιβασμό. Εμείς λέμε, λοιπόν, ότι η πορεία ήταν προδιαγεγραμμένη. Των προηγούμενων και η δική σας, της σημερινής Κυβέρνησης και ανεξάρτητα από προθέσεις. Αλλά, ξέρετε, μην πω το κλασικό: ο δρόμος για την κόλαση είναι στρωμένος με τις καλύτερες προθέσεις. Ανεξάρτητα, λέω, από προθέσεις, γιατί υπηρετείτε ένα σύστημα που έχει νόμους και δεν μπορούμε να φανταστούμε ότι οι περισσότεροι -για να μην πω η συντριπτική πλειοψηφία της ηγεσίας του ΣΥΡΙΖΑ- δεν το γνωρίζει αυτό, τους σιδερένιους νόμους του καπιταλισμού, τις νομοτέλειες, όπως λέμε και λέγαμε και λένε και οι μαρξιστές και όσοι θέλουν να λέγονται μαρξιστές.

Μία από αυτές τις βασικές, για να μην κάνουμε θεωρητικές αναλύσεις, είναι η κρίση του καπιταλισμού. Δεν το γνωρίζετε; Άσε που είπατε ότι ήταν φούσκα του χρηματιστηρίου, τζόγοι, λαμόγια, κουμπάροι και όλα τα υπόλοιπα. Δεν γνωρίζετε το κλασικό; Απλά μαθήματα πολιτικής οικονομίας, ότι η κρίση είναι σύμφυτη με τον ίδιο τον καπιταλισμό; Δεν τα λέγατε όλα αυτά; Ότι έρχεται από την υπερσυσσώρευση κεφαλαίων και κερδών; Δεν ξέρετε πώς ξεπερνιέται η κρίση στον καπιταλισμό; Ούτε ιστορία δεν διαβάζετε;

Τα ξέρετε πολύ καλά. Πάρα πολύ καλά τα ξέρετε. Δεν ξέρετε ότι οι μεγάλες κρίσεις -του καπιταλισμού και οι άλλες, δεν έχω χρόνο να τα αναλύσω- ξεπεράστηκαν με δύο πολέμους; Τα ξέρατε πολύ καλά. Δεν ξέρατε ότι με την κρίση γίνεται καταστροφή των παραγωγικών δυνάμεων; Δεν ξέρετε ότι γίνεται καταστροφή και πρώτα απ’ όλα μείωση της τιμής της εργατικής δύναμης; Καταστροφή κεφαλαίων; Συντρίβονται μικρομεσαίοι, ακόμη και κολοσσοί; Δεν ξέρετε ότι ακριβώς αυτά έρχονται για να δημιουργήσουν τις προϋποθέσεις μετά για την καπιταλιστική ανάκαμψη, δηλαδή να φτιάξουν παράδεισο για να ξαναεπενδυθούν τα λιμνάζοντα κεφάλαια και τα άλλα τα κεφάλαια; Δηλαδή, δεν ξέρετε ότι θέλουν φτηνή εργατική δύναμη, διαλυμένες εργασιακές σχέσεις, μείωση κοινωνικών δαπανών, ιδιωτικοποιήσεις, ληστεία των εργαζομένων, για να συγκεντρωθούν χρήματα και να χρηματοδοτηθούν οι επιχειρηματικοί όμιλοι, για να μπει μπροστά η καπιταλιστική μηχανή και η μηχανή της καπιταλιστικής οικονομίας, όπως λέγεται, ώστε να ξαναπενδύσουν, να δημιουργήσουν και όλα αυτά τα παραμύθια; Δεν τα γνωρίζετε όλα αυτά;

Ρωτάμε, λοιπόν, το εξής: Αυτά δεν έκανε η Νέα Δημοκρατία και το ΠΑΣΟΚ ως γνήσια κόμματα της αστικής τάξης; Με τον καπιταλιστικό δρόμο ανάπτυξης και με τα μνημόνια, που ήταν συγκεντρωμένα μέτρα και τα έχουμε πει εκατό φορές, εφάρμοσε ακριβώς αυτήν την πολιτική που περιέγραψα προηγουμένως, δηλαδή αυτό που θέλει ο καπιταλισμός για να ξεπεράσει την κρίση. Αυτό δεν έκαναν;

Έρχεστε εσείς, λοιπόν, και συνεχίζετε στον ίδιο ακριβώς δρόμο; Ναι ή όχι; Γιατί σήμερα ακούσαμε και το ευκλείδειο θεώρημα: Σοσιαλιστικός καπιταλισμός. Αυτό είπε ο κ. Τσακαλώτος. Υπηρετούμε τον άγριο καπιταλισμό για να φέρουμε τον σοσιαλισμό.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κάπως αλλιώς πρέπει να το είπα.

**ΑΘΑΝΑΣΙΟΣ ΠΑΦΙΛΗΣ:** Εντάξει. Εγώ το ερμηνεύω έτσι. Τι να κάνουμε τώρα; Εσείς πολλά λέτε αλλιώς και έχετε και προτέρημα να βγαίνει και να λέει ο κάθε ένας τα δικά του και στο τέλος να είστε όλοι εντάξει. Αυτό είπατε στην πραγματικότητα. Σε αυτόν τον δρόμο δεν συνεχίζετε; Τι ακριβώς υπηρετεί το τρίτο μνημόνιο και οι νόμοι που φέρνετε; Να ανοίξει ο δρόμος για τον σοσιαλισμό; Μην μας τρελάνετε στο τέλος! Αυτό υπηρετεί το τρίτο μνημόνιο μαζί με τα άλλα δύο που είναι η συνέχειά τους;

Θα ήθελα να πω και κάτι ακόμη. Γι’ αυτό το ψήφισαν οι άλλοι και ας αφήσουν το παραμύθι ότι θα φεύγαμε από την Ευρωπαϊκή Ένωση, αν δεν ψήφιζαν το μνημόνιο. Το ψήφισαν γιατί υπηρετεί τα συμφέροντα του κεφαλαίου. Κυρίως γι’ αυτό το ψήφισαν.

Το δεύτερο, σχετίζεται με το πρώτο, ότι η Ευρωπαϊκή Ένωση τα διασφαλίζει με άλλο τρόπο. Ήταν επιλογή της αστικής τάξης και τώρα παριστάνουν αυτούς που δεν ήξεραν τι ψήφιζαν και ότι δεν ήξεραν τι θα ακολουθήσει. Θα τα πω παρακάτω.

Μου αρέσει που προκαλούμε ενδιαφέρον. Τι υπηρετεί ο νόμος-λαιμητόμος για την ενταφίαση της κοινωνικής ασφάλισης; Δεν υπηρετεί τις αξιώσεις του κεφαλαίου από τις αρχές της δεκαετίας του 1990, να τελειώνουμε με αυτό και να περάσουμε στην ιδιωτική ασφάλιση και να υπάρχει ένα πτωχοκομείο και ψίχουλα για τους εργαζόμενους; Αυτό δεν κάνατε με το νομοσχέδιο; Τι υπηρετεί το φορολογικό, το πριν και το τώρα φορολογικό; Παίρνει από τους πολλούς, κυριολεκτικά τους τσακίζει, και δίνει στους λίγους. Μην μου φέρετε το φύλλο συκής, τις εξαιρέσεις για τα real estate και όλα αυτά που λέτε.

Τι κάνει το πολυνομοσχέδιο, για να δούμε τελικά ποιον δρόμο ανάπτυξης υπηρετεί η Κυβέρνηση; Διαμορφώνει ένα πιο ευνοϊκό περιβάλλον, πιο ευνοϊκές προϋποθέσεις για τη δράση των επιχειρηματικών ομίλων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και την δευτερολογία μου για να ολοκληρώσω.

Πώς το κάνει αυτό; Τσακίζοντας τα λαϊκά στρώματα με άγρια φορολογία, πρώτα ήταν η άμεση, τώρα είναι η έμμεση συν όλα τα υπόλοιπα -μην τα ξαναλέω τώρα γιατί είναι κουραστικό πια αυτό το πολυβόλο που λέγεται για τα μέτρα, που είναι άπειρα και χωρίς σταματημό-, εξοστρακίζοντας τους αυτοαποσχολούμενους, τους φτωχούς αγρότες, τους μικρομεσαίους, εκτός και αν προετοιμάζετε έτσι με την καταστροφή της ταλαντευόμενης τάξης να πάμε στον σοσιαλισμό από εκεί. Εκτός αν έχετε μυστικό σχέδιο και δεν μας το λέτε. Όμως, αυτός είναι άγριος καπιταλισμός.

Φτιάχνετε, εκτός των άλλων -δεν θέλω να τα πω- το Ταμείο για την αξιοποίηση, όπως λέτε, του συνόλου της δημόσιας περιουσίας για ενενήντα εννέα χρόνια.

Μάλιστα -αυτό ξεπερνά κάθε φαντασία- λέει η Νέα Δημοκρατία -υποκριτικά το λέει- ότι δεσμεύετε τις επόμενες κυβερνήσεις. Ας βγει να πει ότι θα το καταργήσει. Ας βγουν εδώ να πουν και η Νέα Δημοκρατία και το ΠΑΣΟΚ ότι θα τo καταργήσουν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς μόλις βγούμε θα το καταργήσουμε. Αρκεί να βγούμε.

**ΑΘΑΝΑΣΙΟΣ ΠΑΦΙΛΗΣ** Καλά, θα συνηθίσετε. Έχετε πει πολύ περισσότερα. Ούτε μία μετοχή στους ιδιώτες, λέγατε για τον ΟΤΕ. Θα σας βάλω την κασέτα. Θα σας είναι τώρα εύκολα στην αντιπολίτευση. Αντιγράφετε ο ένας τον άλλον.

Λέω, λοιπόν, ότι δεν δεσμεύετε τις κυβερνήσεις, κύριε Σταθάκη και κύριε Τσακαλώτο. Τους λύνετε τα χέρια. Θα σας ανάψουν κερί, λαμπάδες και θα σας φτιάξουν άγαλμα.

Βέβαια, όλα αυτά, αν έρθουν άλλες κυβερνήσεις και αν ο λαός δεν βγει στο προσκήνιο για να πάρει την εξουσία. Γιατί εμάς δεν μας δεσμεύετε. Όταν αποφασίσει ο λαός να πάρει την εξουσία στα χέρια του, θα τις καταργήσει όλες αυτές τις συμφωνίες.

Έχει άλλο σκοπό τώρα, λέει. Ποιος είναι ο άλλος σκοπός; Το 50% θα είναι για το χρέος. Ποιος θα πληρώσει, δηλαδή; Από αυτά που θα πουλάτε, θα δίνετε 50% για το χρέος και 50% για τη στήριξη των επενδύσεων. Ο λαός τελικά τι θα πάρει από αυτά; Τίποτα.

Το 50% που θα πηγαίνει στις επενδύσεις, με ποιες μορφές; Γιατί ακούσαμε και για κάτι «κοινωνικές οικονομίες». Μα σοβαρολογείτε; Με διοικητή κομισάριο από την Ευρωπαϊκή Ένωση και με πλειοψηφία που απαιτείται 4-1 θα περάσετε εσείς φιλολαϊκά μέτρα; Ποιον κοροϊδεύετε; Θα σας αφήσουν αυτοί; Εκτός αν έγιναν κι αυτοί από κοράκια, αηδόνια και ωδικά πτηνά.

Πώς, δηλαδή; Ποιοι είναι οι τρόποι; Ιδιωτικοποίηση -όλες οι μορφές λέει- πώληση περιουσιακών στοιχείων, Σύμπραξη Δημόσιου και Ιδιωτικού Τομέα, παραχώρηση. Αυτό για ενενήντα εννέα χρόνια; Είσοδος στρατηγικού επενδυτή; Ποιον υπηρετούν όλα αυτά; Πού υπάρχει εδώ ο εργαζόμενος; Πού προστατεύεται; Από πού θα πάρει κάτι; Τίποτα. Όλα για τους επενδυτές, για το μεγάλο κεφάλαιο, για τα μονοπώλια.

Όσο για το τι θα συμβεί με αυτό τον νομό, έχουμε ένα δείγμα ήδη. Ποιο είναι το δείγμα; Είναι η σύμβαση για τα δεκατέσσερα αεροδρόμια.

Αλήθεια, για τον σκανδαλώδη ν.2687/1953, ο κ. Σταθάκης έχει γράψει και βιβλίο. «Αποικιοκρατικό» τον ονομάζετε στο βιβλίο. Ναι ή όχι;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ναι.

**ΑΘΑΝΑΣΙΟΣ ΠΑΦΙΛΗΣ:** Τώρα, λοιπόν, έρχεστε και με έναν αποικιοκρατικό νόμο -δεν είναι ακριβώς αποικιοκρατικός, αλλά να το δεχτούμε για χάρη της συζήτησης- παρέχετε πλήρη προστασία και σκανδαλώδη προνόμια στις ξένες επιχειρήσεις σε σημείο που να μην μπορείς σε συνθήκες κρίσης, παρά μόνο στον πόλεμο, να χρησιμοποιήσεις τα αεροδρόμια -και μάλιστα στον πόλεμο πρέπει να τους αποζημιώσεις. Με αυτόν τον νόμο, έτσι θα πάτε. Αυτός προδιαγράφει τι θα γίνει και με το ταμείο συνολικά.

Άρα για να κλείσουμε τον κύκλο, προβλέπετε προνόμια και φοροαπαλλαγές για το κεφάλαιο. Να τα απαριθμήσω; Τα είπε ο Καραθανασόπουλος και τα είπαν και άλλοι ομιλητές. Τα δίνετε όλα, ό,τι θέλουν.

Από την άλλη, φόροι, άθλια ζωή για τα λαϊκά στρώματα, κόφτης για τον λαό, εκβιασμός στο λαό ότι «σκύψε το κεφάλι, αλλιώς θα έρθει ο κόφτης, θα έρθουν τα χειρότερα».

Όμως, εξαίρεση σε όλους αυτούς! Ρε τι έχουν πάθει οι «φτωχοί» άνθρωποι! Έχουν βγει στην Ομόνοια τώρα και τραγουδάνε για να μαζέψουν κανένα φράγκο με τα 200-300 δισεκατομμύρια ευρώ που έχουν στο εξωτερικό και πόσα άλλα έχουν αλλού, χώρια από την αμύθητη περιουσία. Σε αυτούς εξαίρεση! Ελάτε, επενδύστε και θα τα δώσουμε όλα.

Ρωτάμε, λοιπόν, τι διαφορετικό κάνετε εσείς από το να υπηρετείτε το καπιταλιστικό σύστημα και μάλιστα σε άγριες συνθήκες -δεν είναι στις συνθήκες της ανάπτυξής του- και σε άλλες εποχές και με άλλο συσχετισμό δυνάμεων. Κάνετε τίποτε διαφορετικό; Όχι βέβαια. Πληρώνουν την κρίση οι εργαζόμενοι και πληρώνουν και την ανάπτυξη, από την οποία ανάπτυξη δεν πρόκειται να πάρουν τίποτε, ούτε ψίχουλα.

Κι έτσι, λοιπόν, έχουμε τη νέα εκδοχή, όπως είπα: «Σοσιαλιστικός καπιταλισμός», δηλαδή υπηρετούμε τον καπιταλισμό, τον σώζουμε -τον πιο άγριο καπιταλισμό- για να πάμε μετά στον σοσιαλισμό. Αυτό λέγεται τετραγωνισμός του κύκλου.

Κάνουμε συμφωνίες με τις εταιρείες και να κερδίζουν αυτές πολλά και να κερδίζει και το κοινωνικό σύνολο και μετά λέτε ότι είστε και μαρξιστές. Εμ, δεν γίνεται! Απ’ την υπεραξία κερδίζουμε. Από πού κερδίζουμε;

Μάλιστα, όλα αυτά τα κάνετε μαζί με τους δανειστές. Είναι εκπληκτικό. Με όλους αυτούς τους οποίους λέτε ότι συγκρουστήκατε, τους οποίους καταγγέλλατε και καταγγέλλετε -στα λόγια-, με όλους αυτούς θα συνδιαχειριστείτε και το ταμείο. Δεν μπορείτε να δώσετε φοροαπαλλαγή σε μία εταιρεία, μας δουλεύετε τώρα εδώ μέσα κι εσείς όλοι οι υπόλοιποι ότι θα κάνετε φιλολαϊκή πολιτική; Ένα ευρώ δεν μπορείτε να δώσετε. Σας έφταιξε το ΕΚΑΣ; Δεν υπάρχει τίποτα; Δεν υπάρχει φιλότιμο;

Πόσα εκατομμύρια εξοικονομείτε, κύριε Υπουργέ; Πόσα εκατομμύρια; Εκατό, διακόσια; Τι είναι αυτά; Ένα ελάχιστο κέρδος ενός εφοπλιστή -αυτά είναι-, μιας χρονιάς. Δείτε τους ισολογισμούς. Πάτε και τσακίζετε τους φτωχούς ανθρώπους και μας λέτε εδώ τώρα ότι θα ανοίξουμε τον δρόμο με κοινωνικές οικονομίες και όλα αυτά τα παραμύθια;

Για να τελειώνω, λοιπόν, εσείς πλέον έχετε κάνει επιλογή, όπως κι όλοι οι υπόλοιποι. Ο καυγάς σας είναι ποιος θα έχει το πάνω χέρι τώρα. Και επειδή φωνάζετε κι εσείς και έχετε βάλει στο σημάδι –θα πω για τη Νέα Δημοκρατία- και τους υπόλοιπους, έχετε κάνει δύο επιλογές στην προπαγάνδα. Η μία είναι αυτό το περιβόητο ταμείο. Γιατί φωνάζετε; Για να γίνουν λαϊκή περιουσία όλα αυτά του δημοσίου; Όχι. Γιατί κι ένα κομμάτι της αστικής τάξης βλέπει τον καρχαρία να έρχεται. Ο καρχαρίας τρώει όλα τα ψάρια, εκτός από ένα. Το ένα λέγεται όρκα, για όσους ξέρουν. Είναι ένα είδος φάλαινας που χτυπάει τον καρχαρία. Επειδή, λοιπόν, ένα κομμάτι της αστικής τάξης βλέπει ότι θα συντριβεί από την επέλαση των μεγαθηρίων, για αυτό βγαίνετε στα κεραμίδια και λέτε τώρα ότι βγαίνουν κι αυτοί στα κεραμίδια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Η όρκα, λοιπόν, που τρώει τον καρχαρία είναι μία, είναι ο λαός, είμαστε εμείς. Αυτή μπορεί να συντρίψει αυτά τα μεγαθήρια.

Εσείς λοιπόν -καλό ταξίδι δεν μπορούμε να ευχηθούμε- στον δρόμο της καπιταλιστικής ανάπτυξης, στον δρόμο δηλαδή της κοινωνικής αδικίας, της φτώχιας για τον λαό και των νέων κερδών για το μεγάλο κεφάλαιο και εμείς μαζί με τον λαό στον δρόμο της ανατροπής. Γιατί τελικά και ιστορικά παλιότερα, αλλά και σήμερα, αποδεικνύεται ότι τα κοινωνικά συστήματα ούτε από μέσα αλλάζουν ούτε με νησίδες αλλάζουν, αλλά ανατρέπονται από τη λαϊκή πάλη, από τις κοινωνικές επαναστάσεις.

Εμείς σε αυτόν τον δρόμο θα πάμε. Συγχαρητήρια για την επιλογή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχει ζητήσει ο κύριος Υπουργός για δύο λεπτά τον λόγο.

Ορίστε, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Παφίλη, άκουσα όλα αυτά που είπατε για τους σιδερένιους νόμους του κεφαλαίου. Δεν ξέρω πια ποιο είναι το επίπεδο στις μαρξιστικές σχολές αυτήν τη στιγμή του ΚΚΕ, αλλά πολύ φοβάμαι ότι διδάσκετε τον πρώτο τόμο του κεφαλαίου και τον δεύτερο τόμο του κεφαλαίου, αλλά σταματάτε εκεί. Γιατί αν πηγαίνατε και στον τρίτο τόμο, ο Μαρξ γράφει ότι υπάρχουν όντως σιδερένιοι νόμοι σε ένα αφηρημένο μοντέλο, αλλά αυτοί οι νόμοι υπάρχουν για μεσολάβηση της ταξικής πάλης -στο τρίτο κεφάλαιο. Άρα νόμοι με αυτόν τον τρόπο δεν υπάρχουν. Έτσι λέει το τρίτο κεφάλαιο.

Είχε την καλοσύνη η κ. Παπαρήγα να πει καλές κουβέντες για το έργο του κ. Σταθάκη και το δικό μου, ότι είναι συγκροτημένο. Ελπίζω να έχετε διαβάσει ότι η δικιά μου εταιρεία την δεκαετία του ’80, που είναι σε αυτό το βιβλίο –στα βιβλία που έχω γράψει-, είναι για την αποτυχία των εθνικών δρόμων προς τον σοσιαλισμό, του ΠΑΣΟΚ, του εργατικού κόμματος στη δεκαετία του ’70, του γαλλικού κομμουνιστικού κόμματος μαζί με το σοσιαλιστικό κόμμα τη δεκαετία του ’80. Φάνηκε ότι δεν υπάρχει κανένας σιδερένιος νόμος…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Κεγκέρογλου, δεν έχετε κάτι να προσθέσετε σε μία τέτοια συζήτηση. Νομίζω δεν χρειάζεται να κάνετε παρέμβαση. Νομίζω ότι σας ξεπερνάει.

(Θόρυβος στην Αίθουσα)

Εκεί θα μάθετε ότι δεν υπάρχει κανένας σιδερένιος νόμος, ιδιαίτερα του Μαρξ και του Ένγκελς, που να λέει ότι είναι προνομιακό πεδίο για την ταξική πάλη το εθνικό επίπεδο. Εκεί θα μάθετε ότι δεν υπάρχει κανένα προνομιακό επίπεδο στο εθνικό επίπεδο για να αντιμετωπίσεις τις χρηματαγορές και τις πολυεθνικές. Όταν πας στο εθνικό επίπεδο δεν εξαφανίζονται ούτε οι χρηματαγορές ούτε οι πολυεθνικές.

Εγώ για όλα αυτά θεωρώ ότι πρέπει να συζητάμε και είναι νόμιμες και σωστές οι διαφορές. Εγώ μόνο ένα παράπονο έχω από το Κομμουνιστικό Κόμμα Ελλάδας. Ότι δίνει την εντύπωση ότι δεν υπάρχει ελπίδα. Ότι μέσα σε αυτόν τον καπιταλισμό που είμαστε, πρέπει «να κάτσουμε στα αβγά μας» για να περιμένουμε καλύτερες μέρες. Όταν υπάρχει η μεγαλύτερη κρίση του καπιταλισμού από τη δεκαετία του ’30 δεν μπορούμε «να κάτσουμε στα αβγά μας». Πρέπει να δούμε πώς αλλάζεις τους συσχετισμούς, πώς αλλάζεις την ιδεολογία, πώς διαμορφώνεις συνθήκες για ένα καλύτερο μέλλον, πώς αντιμετωπίζεις τις ανάγκες των φτωχών, πώς μπορείς να κάνεις το εναλλακτικό παράδειγμα για να αλλάξει αυτός ο τόπος.

Όλα σας τα συγχωρώ, αλλά ότι δημιουργείτε απελπισία και δεν ενώνεστε με ανθρώπους για να υπάρχει ελπίδα, δεν έχει καμμία σημασία ότι δεν το συγχωρώ εγώ, έχει μεγάλη σημασία ότι δεν θα σας το συγχωρέσει το λαϊκό κίνημα. Ότι αυτήν τη στιγμή, στη μέση της μεγαλύτερης καπιταλιστικής κρίσης για εξήντα χρόνια, το μόνο που λέτε είναι «μην κάνετε τίποτα, καθίστε μέχρι να δούμε καλύτερες μέρες».

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΑΦΙΛΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παφίλη, αφήστε το τώρα.

**ΑΘΑΝΑΣΙΟΣ ΠΑΦΙΛΗΣ:** Όχι, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχει νόημα. Μιλήσατε δεκαοκτώ λεπτά. Νομίζω ότι έχουν καταλάβει τις διαφορές.

**ΑΘΑΝΑΣΙΟΣ ΠΑΦΙΛΗΣ:** Σε όλους έχει δοθεί ο λόγος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι εις βάρος των Βουλευτών. Είναι πια αργά.

**ΑΘΑΝΑΣΙΟΣ ΠΑΦΙΛΗΣ:** Δεν μπορείτε να μην δίνετε τον λόγο. Δεν υπάρχει Κοινοβουλευτικός Εκπρόσωπος που να μην πάρει τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να απαντήσετε τι;

**ΑΘΑΝΑΣΙΟΣ ΠΑΦΙΛΗΣ:** Ορίστε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πολιτικές διαφορές. Τις ξέρει όλη η Ελλάδα.

**ΑΘΑΝΑΣΙΟΣ ΠΑΦΙΛΗΣ:** Για αυτές τις διαφορές, να πω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τις εξηγούσατε δεκαοκτώ λεπτά.

Σας δίνω ένα λεπτό.

**ΑΘΑΝΑΣΙΟΣ ΠΑΦΙΛΗΣ:** Κύριε Τσακαλώτο, να είστε πιο σεμνός για το τι κάνει το Κομμουνιστικό Κόμμα Ελλάδας.

Εμείς δεν προσκυνήσαμε την καπιταλιστική βαρβαρότητα. Εσείς, όχι μόνο την προσκυνήσατε, αλλά την υπηρετείτε κιόλας. Ντύνεστε και με μαρξιστικό μανδύα. Δεν θα μας πείτε ότι δεν κάνουμε τίποτα. Γιατί αν δεν υπήρχε το Κομμουνιστικό Κόμμα Ελλάδας, θα ήταν νεκροταφείο η Ελλάδα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είπα ότι δεν κάνετε τίποτα.

**ΑΘΑΝΑΣΙΟΣ ΠΑΦΙΛΗΣ:** Δεν θα κινιόταν τίποτα. Παρά τα λάθη και τις αδυναμίες μας, μην μας λέτε ότι δεν δίνουμε ελπίδα. Δίνουμε τη μοναδική ελπίδα. Παραισθήσεις δεν δημιουργούμε. Παραισθησιογόνα δεν δίνουμε, που δίνετε εσείς ότι θα άλλαζε η Ευρώπη και που θα σκίζατε τα μνημόνια. Και έρχεστε τώρα να μας πείτε ότι δεν κάνουμε εμείς τίποτα;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν είπα ότι δεν κάνετε τίποτα.

**ΑΘΑΝΑΣΙΟΣ ΠΑΦΙΛΗΣ:** Ποιος είναι στους δρόμους όλη την ώρα; Γι’ αυτό θα έπρεπε να είστε πιο σεμνός.

Δεύτερον, η παραπομπή στην παγκόσμια επανάσταση είναι η τρίτη παρουσία. Εσείς που μας λέτε για τη δεύτερη, μάλλον καλύτερα είναι, γιατί εμείς λέμε για τώρα. Ότι είναι ώριμες οι συνθήκες, αρκεί να το αποφασίσει ο λαός. Κινούμαστε σε αυτήν την κατεύθυνση και όχι στη κατεύθυνση της υποταγής.

Και επειδή είπατε και για τον Μαρξ πάρα πολλά πράγματα, δεν θα κάνουμε τώρα εδώ μαρξιστική ανάλυση. Να διαβάσετε πάλι την κριτική του προγράμματος της Γκότα, μετά την τριακοστή σελίδα. Τίποτα άλλο. Γιατί ο Μαρξ είπε κάτι: «Εγώ τι φέρνω; Το καινούργιο που φέρνω δεν είναι η πάλη των τάξεων. Το καινούργιο που φέρνω είναι ότι για να εξαλειφτούν οι τάξεις, πρέπει να περάσουμε στη δικτατορία του προλεταριάτου». Αυτό δεν λέει; «Αυτό με ξεχωρίζει», λέει, «από όλους τους άλλους». Τα υπόλοιπα με αποσιωπητικά

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Γρηγοράκος, Ανεξάρτητος Βουλευτής, έχει τον λόγο για επτά λεπτά και μετά ο κ. Παπαδόπουλος. Μετά, τον λόγο θα έχει ο κ. Καρράς. Είπα τη σειρά να είστε όλοι έτοιμοι και ακριβείς στον χρόνο.

**ΛΕΩΝΙΔΑΣ ΓΡΗΓΟΡΑΚΟΣ:** Κυρία Πρόεδρε, ευχαριστώ.

Θα φροντίσω να είμαι στον χρόνο μου, αν και έχει γίνει «λάστιχο» ο χρόνος από όλους τους ομιλητές σήμερα.

Κυρίες και κύριοι συνάδελφοι, παρακολούθησα με προσοχή πάρα πολλές ώρες, γιατί ήταν στις 17.00΄να μιλήσω. Η ώρα είναι 21.00΄, καλά είναι, κύριε Υπουργέ. Σας παρακολούθησα στις παρεμβάσεις σας και παρακολούθησα και όλους τους συναδέλφους.

Λίγο σεμνότητα από όλους μας και από εμάς. Την αυτοκριτική μας την έχουμε κάνει. Εξάλλου, ο ελληνικός λαός στις εκλογές -και στη μία και στη δεύτερη και στην τρίτη εκλογή- μας είπε ότι κάτι δεν κάνατε σωστά. Εμείς, κύριε Τσακαλώτο, προσπαθήσαμε και είναι γεγονός ότι πολλά κάναμε, αλλά και πολλά δεν κάναμε. Γι’ αυτό είμαστε σήμερα εδώ.

Το ΠΑΣΟΚ, κύριε Τσακαλώτε, από 44% έφτασε στο 4,6%. Αγαπητέ κύριε Υπουργέ, σεμνά λίγο. Έχουμε και μυαλό και μάτια και βλέπουμε, έχουμε και κρίση και θυμόμαστε τα ψεύτικα τα λόγια τα μεγάλα. Μέχρι τον Σεπτέμβριο έχετε περιθώριο. Τον Σεπτέμβριο θα έλθουν οι φορολογίες και το «μπουγιουρντί» στον ελληνικό λαό.

Αγαπητές φίλες και αγαπητοί φίλοι, μ’ όλο τον σεβασμό στο πρόσωπό σας, είστε νέοι Βουλευτές και δεν θέλω να περάσετε αυτό που περάσαμε εμείς. Η Ελλάδα πρέπει να αλλάξει σελίδα, να πάει στην επόμενη σελίδα. Ό,τι έγινε, έγινε, αλλά πρέπει να το κάνουμε όλοι μαζί.

Κύριε Υπουργέ, όταν ήλθε η ώρα η δύσκολη, καλέσατε τους πολιτικούς αναμορφωτές, διότι μέχρι εκείνη τη στιγμή δεν δεχόσασταν κανέναν. Ήλθε η ώρα, λοιπόν, τώρα. Να σας θυμίσω ότι όταν πέρναγε δύσκολα η αποικία και η πολιτεία, τότε σκεφθήκαμε όλοι να φέρουμε τους πολιτικούς αναμορφωτές, αλλά οι πολιτικοί αναμορφωτές, κύριε Υπουργέ, που φεύγετε τώρα –πιστεύω να με βλέπετε απέξω- δεν είχαν τίποτα να κάνουν παρά μόνο περιττά και όλο περιττά κάνανε. Κόβανε μόνο τα περιττά, δηλαδή τα περιττά ποια; Το «περιττό» ΕΚΑΣ, τον «περιττό» καφέ, το «περιττό» τσιγάρο, την «περιττή» Βουλή –δεν χρειάζεται η Βουλή, αφού τα είπαμε στις τηλεοράσεις, χρειάζεται Βουλή;- το «περιττό» ΑΣΕΠ, τις «περιττές» Μονάδες Εντατικής Θεραπείας, τα κρεβάτια. Αυτό κάνουν οι αναμορφωτές της πολιτικής ζωής του τόπου.

Δεν ξέρετε ότι όλοι εμείς εδώ είμαστε πολύ προσωρινοί και θα έλθει πολύ γρήγορα η ώρα της κρίσης για όλους μας; Γι’ αυτό ας κρατάμε λίγο χαμηλά τους τόνους, γιατί υπάρχουν τα μέσα μαζικής ενημέρωσης. Υπάρχει η τεχνολογία σήμερα που μπορεί ο άλλος να σε βγάζει την ώρα που μιλάς στην τάδε πόλη, στο τάδε σημείο, στο τάδε χωριό και να λέει «αυτά έλεγε χθες το πρωί ο Γρηγοράκος». Λίγο σεμνά, γιατί κάθε πολιτεία με τα λάθη της και τις ατέλειές της είναι σαφώς καλύτερη πολιτεία απ’ αυτούς τους «αναμορφωτές» που θέλουμε να φέρουμε για την Ελλάδα.

Τους φέρατε τους «αναμορφωτές». Υπογράψατε εκατό χρόνια για την Ελλάδα, για τα παιδιά μας, για τα εγγόνια μας και μάλλον και για τα δισέγγονά μας. Εγώ έχω την εμπειρία από το μπλε πετρέλαιο, το μπλε οινόπνευμα και τα σπίρτα. Το 1978 ο Μητσοτάκης τα κατήργησε. Πολλοί από σας ίσως έχουν την εμπειρία. Πολλοί από σας βέβαια είστε νέοι.

Έτσι, λοιπόν, ακόμα και μια πολιτεία που είναι καταδικασμένη να χαθεί, αλλά θα το παλέψουμε να μην χαθεί, είναι προτιμότερο αυτή η πολιτεία να διαχειριστεί τα του οίκου της, παρά να βάζει άλλους μέσα και να τους βάζει μ’ αυτόν τον τρόπο τον υπερήφανο.

Λέτε ότι αγωνιστήκατε και χαίρεστε. Γιατί χαίρεστε; Χαίρεστε γιατί τα κάνατε καλύτερα από την προηγούμενη κυβέρνηση; Καθίστε λίγο να τα δούμε. Καθίστε να έλθει η φορολογία. Μην επαίρεστε τόσο. Γιατί χαίρεστε; Λειτουργεί καλύτερα η παιδεία, λειτουργεί καλύτερα η οικονομία, λειτουργεί καλύτερα η υγεία; Τι λειτουργεί καλύτερα; Το μεταναστευτικό;

Εγώ διάβασα πρόσφατα το κείμενο της ιδρυτικής διακήρυξης του ΣΥΡΙΖΑ. «Ο ΣΥΡΙΖΑ επιδιώκει να εκφράσει πολιτικά τον κόσμο της Αριστεράς, τον κόσμο της εργασίας και την ανάγκη να αναδειχθεί αυτός ο κόσμος σε ηγετική δύναμη της κοινωνίας».

Ρωτάω από δω τώρα όλους τους φίλους του ΣΥΡΙΖΑ: Μας είχατε πει ποτέ ότι ιδιωτικοποιείται η χώρα, ότι πωλείται η χώρα; Μας το είχατε πει; Σας κάνω μια ερώτηση. Πωλούνται ο Μυστράς, το Γύθειο και η Μονεμβασιά; Για απαντήστε μου τι γράφει το νομοσχέδιο. Στα 77.000 κτήρια είναι το κτήριο της Βουλής, είναι το Μαξίμου; Για απαντήστε μου εσείς που διαβάσατε τόσο καλά το νομοσχέδιο. Τα πάντα πωλούνται κι όλοι εμείς είμαστε σε δύσκολη θέση, γιατί όλο το πολιτικό σύστημα έχει τις ευθύνες του, γιατί και από σας τώρα που είστε εκεί, εκτός από το 4% που δεν συμμετείχε, το 32% πρέπει να συμμετείχε σ’ αυτό που μας κατηγορείτε, αν δεν κάνω λάθος.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, την ανοχή σας.

Και πολλοί από τους Βουλευτές του ΣΥΡΙΖΑ που σήμερα έρχονται και λένε: «Εγώ πού ήμουν και τι έκανα;», να σας πω πού ήταν; Στο ΠΑΣΟΚ ήταν! Γενικοί γραμματείς, Βουλευτές, Υπουργοί, πρόεδροι νοσοκομείων, εδώ, εκεί και παραπέρα. Εντάξει, το 4% δεν ήταν. Δεν μπορώ να το πω. Αν είστε στο 4% όλοι σας, με γειά σας με χαρά σας! Παίρνω πίσω τα λόγια μου. Όμως δεν είστε.

Και βγήκαν κάποιοι κι έκλαιγαν. Καλά, αυτός που έκλαιγε κιόλας και υπέγραφε για τα αεροδρόμια! Άλλος βγήκε εχθές και είπε: «Δεν με εκφράζει, αλλά θα ψηφίσω». Άλλος βγήκε εχθές σε ένα κανάλι μαζί μου: «Εγώ δεν θα τα ψήφιζα, αλλά προκειμένου να έρθουν οι άλλοι, θα τα ψηφίσω». Λογική μωρέ!

Ξέρετε τι τραβήξαμε τα προηγούμενα χρόνια στις δικές μας κοινοβουλευτικές ομάδες; Δεν ξέραμε αν πάμε στη Βουλή και δεν ξέραμε αν βγαίναμε από τη Βουλή κυβέρνηση, διότι μέσα υπήρχαν άνθρωποι σκεπτόμενοι. Κι όχι ότι εσείς δεν είστε σκεπτόμενοι. Δεν το δέχομαι ότι δεν είστε σκεπτόμενοι!

Και δεν απαντώ σε αυτό που βγήκε και είπε εχθές ο Βουλευτής σας: «Δεν ψήφισα το ένα μνημόνιο, δεν ψήφισα το άλλο μνημόνιο, έριξα το ΠΑΣΟΚ, πήγα στη ΔΗΜΑΡ, πήγα στον ΣΥΡΙΖΑ, αλλά τώρα δεν βλέπω λύση». Αυτή είναι η απάντηση, αγαπητέ κύριε Φίλη; Αυτό δεν είπε εχθές; Το είπε.

Κυρίες και κύριοι συνάδελφοι, τέρμα οι αυταπάτες. Ξέρουμε, γνωριζόμαστε όλοι. Στις δύσκολες στιγμές σάς γοήτευσε η εξουσία. Όλους τους γοητεύει η εξουσία. Όμως μέχρι εδώ! Από προχθές, εχθές και σήμερα, από εκείνα τα έδρανα λείπουν όλοι. Δεν πατάει κανείς. Δεν ξέρουμε τις θέσεις τους. Και κυβερνάτε μαζί τους.

Εμείς, όταν κυβερνούσαμε, με αυτές τις κυβερνήσεις που κάναμε, που μας έφεραν στο 4%, που διέλυσαν τη ΔΗΜΑΡ, υπήρχαν πάντα προβληματισμοί στην κυβέρνηση. Δεν απουσιάζαμε, όμως, από αυτά τα έδρανα. Έλεγε ο καθένας τη γνώμη του και είχε, βέβαια, τις συνέπειες των πράξεών του.

Εγώ λοιπόν θέλω να σας πω ότι τα «αριστερά» σας ένσημα νομίζω ότι πια τα εξαργυρώσατε με αυτά. Τελείωσαν σήμερα.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Καταγράφονται τα ένσημα, δεν εξαργυρώνονται.

**ΛΕΩΝΙΔΑΣ ΓΡΗΓΟΡΑΚΟΣ:** Τελείωσαν! Από Σεπτέμβριο θα δούμε πόσο αξίζουν.

Συμπορεύεστε με τους ΑΝΕΛ απλά και μόνο –έχουν συγχωνευτεί βέβαια- επειδή η συνεκτική ουσία είναι ο λαϊκισμός, ο εθνικισμός και ο κρατισμός. Με τις πολιτικές μεταμορφώσεις σας επιδιώκετε να κερδίσετε χρόνο για να μείνετε στο πηδάλιο της χώρας. Υποτιμάτε, όμως, ότι, παρά τις οικονομικές, κοινωνικές και πολιτικές αυτή τη στιγμή συγκυρίες, ο κόσμος δεν ξεχνά, όπως δεν ξεχνά κι εμάς που κάνουμε διάφορα παιχνίδια, ότι αυτή η Βουλή δεν μπορεί να δώσει άλλη κυβέρνηση. Άρα,εκλογές!

Ευχαριστώ.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παπαδόπουλος και μετά ο κ. Καρράς.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κυρία Πρόεδρε.

Θα ήθελα να ασχοληθώ με κάποια συγκεκριμένα άρθρα που έχουμε σήμερα προς συζήτηση εδώ, όπως το άρθρο 44, το οποίο βάζει ρυθμίσεις για θέματα φορολογίας εισοδήματος των αγροτών -θα χρειαστούν και κάποια πρόσθετα μέτρα εδώ, για να βοηθήσουμε και τους μικρότερους αγρότες, οι οποίοι βρίσκονται σε μια πιο δύσκολη οικονομική κατάσταση- και το άρθρο 65 που αναφέρεται στον ορισμό του κατ’ επάγγελμα αγρότη.

Αυτά τα δύο άρθρα ήταν αυτά που υποσχέθηκε ο Πρωθυπουργός της χώρας στους αγρότες και τα έχει κάνει πράξη με νόμο. Άρα, ό,τι λέμε το νομοθετούμε.

Θα ήθελα, όμως, να διαβάσω τον ορισμό του κατ’ επάγγελμα αγρότη, για να μην υπάρχει καμμιά παρεξήγηση και να το ακούσουν και οι αγρότες, ακριβώς όπως είναι: «Επαγγελματίας αγρότης είναι το ενήλικο φυσικό πρόσωπο που έχει δικαίωμα εγγραφής στο μητρώο αγροτών και αγροτικών εκμεταλλεύσεων, εφόσον πληροί σωρευτικά τις ακόλουθες προϋποθέσεις:

Είναι κάτοχος αγροτικής εκμετάλλευσης, ασχολείται επαγγελματικά με την αγροτική δραστηριότητα τουλάχιστον κατά 30% του συνολικού ετήσιου χρόνου εργασίας, λαμβάνει από την απασχόλησή του σε αγροτική δραστηριότητα το 50% τουλάχιστον του συνολικού ετήσιου εισοδήματός του, είναι ασφαλισμένος ο ίδιος και η αγροτική του εκμετάλλευση στον ΟΓΑ-ΕΛΓΑ, όπου απαιτείται σύμφωνα με την κείμενη νομοθεσία. Τηρεί λογιστικά βιβλία σύμφωνα με την κείμενη νομοθεσία κ.λπ.». Άρα αυτό που υποσχέθηκε ο Πρωθυπουργός το έχει κάνει πράξη για να ενισχύσουμε τους αγρότες.

Τρίτον. Όταν συζητιόνταν τα μέτρα για το φορολογικό όλοι εδώ λέγατε ότι θα φορολογηθούν οι αγρότες 26% από το πρώτο ευρώ. Εδώ, απ’ αυτό το Βήμα όλα τα κόμματα της Αντιπολίτευσης το λέγατε. Δεν έγινε τίποτε απ’ όλα αυτά. Άρα, πάλι ψεύδεστε. Πάλι λέγατε ψέματα. Τι αποδείχθηκε στην πράξη; Ότι δεν είχανε φορολογία 26% ούτε από το πρώτο ευρώ. Άρα, εμείς κάναμε μια συνολική φορολογική πολιτική με την οποία για πρώτη φορά ο αγροτικός κόσμος έχει ένα αφορολόγητο.

Σας άκουγα να λέτε εδώ ότι ό,τι πετάει το φορολογούμε. Για να δούμε τον αγροτικό τομέα από την αρχή.

Δεν φορολογείται το «πρασίνισμα». Ξέρετε ποιο είναι το «πρασίνισμα»; Είναι το 30% των επιδοτήσεων των αγροτών.

Δεν φορολογούνται οι συνδεδεμένες ενισχύσεις των αγροτών. Ξέρετε ότι παίρνουν πάρα πολλές τέτοιες ενισχύσεις.

Δεν φορολογείται ο δεύτερος πυλώνας. Πρέπει να πούμε κάποια πράγματα. Τι είναι ο δεύτερος πυλώνας που δεν φορολογείται; Ο δεύτερος πυλώνας που δεν φορολογείται είναι η βιολογική καλλιέργεια, η βιολογική κτηνοτροφία, η βιολογική γεωργία. Ούτε κι αυτή φορολογείται.

Τέταρτον. Υπάρχουν μέσα στον πυλώνα κι άλλες ενισχύσεις που δεν τις ξέρουμε καλά και δεν τις καταλαβαίνετε καλά. Παραδείγματος χάριν, υπάρχει η νιτρορρύπανση η οποία δεν φορολογείται. Υπάρχει η εξισωτική αποζημίωση η οποία είναι στις ορεινές περιοχές. Δεν μπαίνει μέσα στη φορολογία των αγροτών. Υπάρχει στα ημιορεινά η εξισωτική αποζημίωση. Δεν μπαίνει στη φορολογία των αγροτών. Υπάρχει η εξισωτική αποζημίωση στα νησιά. Δεν μπαίνει μέσα στη φορολογία των αγροτών.

Πού τη βρήκατε όλη αυτή τη φοροκαταιγίδα και τη λέτε; Άρα, συγκεκριμένα ο ΣΥΡΙΖΑ έχει βοηθήσει στα αφορολόγητα τα οποία διαμορφώνει ο κάθε αγρότης.

Ένα ακόμα αφορολόγητο είναι ότι δεν φορολογούνται τα πλεονάσματα των συνεταιριστικών οργανώσεων. Άρα, που την είδατε αυτήν τη λαίλαπα ενάντια στους αγρότες;

Να περάσω σε ένα άλλο ζήτημα. Λέτε ότι κάνουμε ένα κράτος κομματικό, ένα κράτος συριζαίικο. Χθες είπα για την ΑΓΡΟΓΗ. Απάντησε ο Υπουργός. Εσείς δεν θα πείτε τι έγινε μ’ αυτή την ΑΓΡΟΓΗ που διορίζατε κόσμο αβέρτα-κουβέρτα; Δεν θα πείτε τίποτα γι’ αυτή την ιστορία; Τα «δικά σας παιδιά» τα βάζατε όταν ήσασταν μόνοι σας απευθείας. Όταν κάνατε συγκυβέρνηση πάλι τα «δικά σας παιδιά» τα μοιράζατε 5-3-1. Ξέρετε τι μου θυμίζει εμένα αυτό σαν αγρότη; Διαφυλλικό λίπασμα.

Το 5 είναι το άζωτο. Άρα, ήταν της Νέας Δημοκρατίας. Γινόταν φούντο. Το δεύτερο στοιχείο είναι ο φώσφορος. Τι κάνει ο φώσφορος; Κάνει ρίζες. Αυτό ήταν το ΠΑΣΟΚ, ριζωμένο στον κρατικό μηχανισμό που ήξερε. Το τρίτο στοιχείο είναι το κάλιο. Τι κάνει το κάλιο; Κάνει ποιότητα. Ήταν η ΔΗΜΑΡ. Είχατε και αριστερούς. Αυτά κάνατε.

(Χειροκροτήματα από την πτέρυγα του ΣΥΡΙΖΑ)

 Να πάω και στους χάρτες. Στους δασικούς χάρτες βάζουμε μια τάξη. Πραγματικά εδώ βάζουμε στο παιχνίδι και τους μικρούς, ώστε να παίρνουν δουλειά μέσα σ’ αυτή την ιστορία με τους χάρτες.

Εδώ, με τους δασικούς χάρτες, τα συμφέροντα τσινάνε, γι’ αυτό βγήκε αυτή η ιστορία. Ο Σκουρολιάκος, εδώ, είπε για πού αναφέρονται και για ποιες περιοχές. Επιτέλους, εμείς θα βάλουμε τάξη σε όλα αυτά τα ζητήματα. Σαράντα χρόνια κανένας δεν έκανε τίποτα. Κανένας! Γιατί δεν τους είχαμε τους χάρτες;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Χάλια περνούσατε! Σαράντα χρόνια λιμοκτονούσατε οι αγρότες!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Γιατί; Γιατί δεν τους κάνατε;

Τσινάτε! Άρα, δεν μπορείτε να αντέξετε τη Δημοκρατία. Τσινάτε. Άρα, η προστασία του περιβάλλοντος για εμάς είναι ένα κυρίαρχο στοιχείο και πρέπει να πούμε το εξής: Ανάπτυξη η οποία θα γίνει εις βάρος του περιβάλλοντος, δεν μπορεί να είναι σωστή, δεν μπορεί να έχει μέλλον. Άρα, η ανάπτυξη η οποία θα έρθει, θα είναι με σεβασμό προς το περιβάλλον και την πραγματική ανάπτυξη.

(Στο σημείο αυτό κτυπάει επανειλημμένα το κουδούνι λήξεως χρόνου ομιλίας του κυρίου Βουλευτή)

Κυρία Πρόεδρε, λίγο την ανοχή σας για να κλείσω.

Μάλλον τελείωσα. Με αποσυντονίζει, κυρία Πρόεδρε, αυτό το κουδούνι. Τα είπα. Σας ευχαριστώ.

Εν πάση περιπτώσει, μιλώντας σαν αγρότης, ακριβώς, θέλω να πω ότι αποτυπώνουμε και σε αυτό το νομοσχέδιο την ευαισθησία μας για τον αγροτικό τομέα και γι’ αυτό θα στηρίξουμε αυτό το νομοσχέδιο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα ο κ. Καρράς, Κοινοβουλευτικός Εκπρόσωπος της Ένωσης Κεντρώων, και μετά ο κ. Μιλτιάδης Βαρβιτσιώτης.

Ορίστε, κύριε Καρρά, έχετε δώδεκα λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κυριά Πρόεδρε.

Η τροπολογία που έφερε το Υπουργείο Εργασίας σε σχέση με την αναδρομική παρακράτηση των καταβολών του ΕΚΑΣ που περικόπτονται από 1-1-2016, μου θύμισε μια μεγάλη αδικία η οποία περιλαμβάνεται στο ίδιο ψηφισθέν ασφαλιστικό νομοσχέδιο και με υποχρεώνει να τονίσω στην Αίθουσα, έστω και αν δεν είναι αντικείμενο της παρούσης ρυθμίσεως, τη μεγάλη αδικία που έγινε στις χήρες, εκείνες οι οποίες είναι ανασφάλιστες, εκείνες οι οποίες στηρίζανε τη ζωή τους στον σύζυγό τους και είχαν τη ατυχία είτε σε ένα δυστύχημα σε μια οικοδομή είτε σε ένα αυτοκινητιστικό να χαθεί και ενδεχομένως να έχουν παιδιά.

Έβαλε, λοιπόν, το 55ο έτος της ηλικίας ο προηγούμενος, ο προ δεκαπέντε ημερών νόμος, για να αποκτούν δικαίωμα συνταξιοδότησης αυτές οι δυστυχείς γυναίκες. Είμαι υποχρεωμένος, έστω και αν σήμερα δεν είναι το αντικείμενό μας, εφόσον μου δίνεται η δυνατότητα να τονισθεί στη Βουλή, να αναφερθεί, να εκφράσω τη δικαιολογημένη αγανάκτηση η οποία με διακατέχει, να ενώσω τη φωνή μου με πολλούς και εκτός της Αιθούσης που αναδεικνύουν αυτήν την αδικία και να ζητήσω έστω και την έσχατη στιγμή, έστω και αν κανείς εκ των αρμοδίων Υπουργών δεν βρίσκεται τώρα εδώ –συγχωρήστε με, κύριε Πετρόπουλε, νόμιζα ότι δεν ήταν κανείς- να ζητήσω τουλάχιστον αυτή η αδικία να αποκατασταθεί, κύριε Υπουργέ. Εννοώ για τη συνταξιοδότηση χηρείας όχι μετά τα πενήντα πέντε έτη της ηλικίας να πάει στην ηλικία εκείνη που συμβαίνει το δυστυχές γεγονός της απώλειας του συζύγου, έστω και αν δεν συμπληρώνει το 55ο έτος, εφόσον δεν έχει άλλους πόρους.

Θα προχωρήσω, λοιπόν, μετά από αυτό. Θα πω πρώτα απ’ όλα για κάποιες τροπολογίες οι οποίες υπάρχουν μέσα στο νομοσχέδιο, ξεκινώντας από μια τροπολογία η οποία αναστέλλει κάθε μισθολογική ωρίμανση και μισθολογική προαγωγή στα ειδικά μισθολόγια. Φαίνεται να εντάσσεται σε ένα ευρύτερο πλαίσιο περικοπών, περιστολής, υφεσιακό.

Άκουσα, όμως, μια άποψη το πρωί, ότι για μια ειδικότερη κατηγορία των ειδικών μισθολογίων, στους ενστόλους, θα υπάρξει αποκατάσταση στο νομοσχέδιο αυτό τις επόμενες ώρες. Εάν υπάρξει αποκατάσταση, δηλαδή εξαιρεθούν της απαγόρευσης των ωριμάνσεων, νομίζω ότι θα πρέπει συνολικά οι κατηγορίες των ειδικών μισθολογίων να περιληφθούν στην εξαίρεση, μέσα στο πλαίσιο βέβαια της δημοσιονομικής δυνατότητας.

Άκουσα την άποψη από τους ΑΝΕΛ ότι όχι, τι είναι αυτά που λέω ή τι είναι αυτά που θα υποστηρίξω, διότι το Υπουργείο Άμυνας αποφασίζει ότι δεν θα υπάρξει περικοπή σε αυτούς. Μακάρι. Αναφέρθηκα στην απόφαση του Συμβουλίου Επικρατείας, η οποία για προηγούμενα έτη είπε ότι δεν ήταν νόμιμες οι περικοπές οι οποίες έγιναν. Συνεπώς και με βάση αυτή την απόφαση, πρέπει να δούμε το θέμα αυτών των λεγόμενων «ωριμάνσεων», αν υπάρξει μια εξαίρεση, να αντιμετωπιστεί και για τα υπόλοιπα μισθολόγια.

Θα μου επιτρέψετε να κάνω έναν σχολιασμό στον τρόπο νομοθέτησης. Σε μια άλλη τροπολογία, η οποία ήρθε στα χέρια μου νωρίτερα, διάβασα ότι επαναφέρετε ένα διάταγμα του 1987 σχετικά με τις χρήσεις γης και ότι καταργούνται οι διατάξεις νεότερου νόμου του 2014, που ρύθμιζαν το θέμα αυτό, ούτως ώστε να δοθεί ο χρόνος να μελετηθούν και να εκδοθούν καινούργιες.

Θέλω να πω, λοιπόν, το εξής πολύ απλό. Λέει η διάταξη: «Καταργούνται τα άρθρα του νόμου 4269/2014 και θα εφαρμόζονται οι διατάξεις του διατάγματος του 1987 «περί χρήσεων γης»». Ξέρετε τι συμβαίνει εδώ; Το λέω με μια επιμονή πολλές φορές. Εφόσον έχουν καταργηθεί οι διατάξεις του 1987 με ρητή διάταξη νόμου, δεν μπορούν να επανέρχονται σε ισχύ με παραπομπή. Θα τεθεί θέμα στις πολεοδομικές ρυθμίσεις. Έχουμε που έχουμε μια ύφεση, έχουμε μια έλλειψη επενδύσεων στον οικοδομικό τομέα και στις κατασκευές. Ποιο θέμα, λοιπόν, θα τεθεί; Δεν θα υπάρχει νόμος που να καθορίζει χρήσεις γης.

Γιατί το λέω αυτό; Καταργήθηκαν με τον νόμο του 2014. Λέει σήμερα η προτεινόμενη τροπολογία ότι θα εφαρμόζονται οι διατάξεις του προεδρικού διατάγματος του 1987. Δεν κρίνω την ρύθμιση αν είναι σωστή ή δεν είναι. Λέω όμως ότι αν θέλετε να έχετε χρήσεις γης και να μην το βρείτε μπροστά σας, πρέπει να δημοσιεύσετε εκ νέου στην Εφημερίδα της Κυβερνήσεως εκείνες τις διατάξεις που έχουν καταργηθεί και επαναφέρονται για να έχουν ισχύ.

Επί του νόμου, λοιπόν, τώρα. Τι μας λέει ο νόμος; Ο νόμος, λοιπόν, αν προσπαθήσουμε να τον κωδικοποιήσουμε μάς λέει ότι συνιστά καινούργιες δημόσιες υπηρεσίες, συνιστά την Ανεξάρτητη Αρχή Δημοσίων Εσόδων, συνιστά μια άλλη Ανεξάρτητη Αρχή Δημοσίων Λιμένων, συνιστά παράλληλα και Δημόσια Αρχή Λιμένων. Αυτό δεν το κατάλαβα, γιατί δύο επικαλυπτόμενες μεταξύ τους υπηρεσίες.

**ΣΩΚΡΑΤΗΣ ΦΑΜΕΛΛΟΣ:** Δεν είναι δύο. Θα σας πω εγώ.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Αφήστε να έχω την άποψή μου, κύριε Φάμελλε. Θέλετε να το συνεχίσω; Θέλετε να σας πω;

Βλέπω, λοιπόν, ότι η μια, η ρυθμιστική αρχή λιμένων, θα έχει και μια κυρωτική ευθύνη, ούτως ώστε να επεμβαίνει σε εκείνες τις συμβάσεις που έχει υπογράψει το ελληνικό κράτος και η άλλη, η αρχή λιμένος, θα ελέγχει πάλι τις ίδιες συμβάσεις, αφού λέμε ότι τα λιμάνια θα ιδιωτικοποιηθούν. Θα έχουμε, λοιπόν, από τη μία τη μια αρχή και από την άλλη τη ρυθμιστική. Τι θα προσθέσουν αυτές δεν το γνωρίζω.

Επίσης, δεν γνωρίζω τι θα προσθέσει και μια νέα Ειδική Γραμματεία Ψηφιακής Πολιτικής. Έχουν ξοδευτεί, έχουν πεταχτεί χρήματα της Ευρωπαϊκής Ένωσης για την ψηφιακή σύγκλιση, έχουν δημιουργηθεί υπηρεσίες, έχουν δοθεί δεκάδες, αν όχι εκατοντάδες εκατομμύρια από το προηγούμενο πρόγραμμα ΕΣΠΑ για τη ψηφιακή σύγκλιση. Απέτυχε αυτή η πολιτική; Αν απέτυχε, περιμένω να ακούσω ποιοι είναι οι υπεύθυνοι, περιμένω να ακούσω τις ποινικές διώξεις, για να μπορεί να αποκατασταθεί η ζημία του δημοσίου. Ούτε αυτό τίθεται καθόλου μέσα.

Θα πούμε, όμως και λίγα για τα φορολογικά. Προ δεκαπέντε ημερών πήγαμε, συζητήσαμε. Αυξήθηκαν οι άμεσοι φόροι, ο φόρος εισοδήματος πάει από το 26% στο 29% στις μικρομεσαίες. Ας μην δώσω πολλά παραδείγματα, είναι γνωστά στην Αίθουσα. Σήμερα έρχεται μια φοροεπιδρομή εμμέσων φόρων, η οποία προσπαθεί να καλύψει, υποτίθεται, ελλείματα. Και ρωτώ, λοιπόν: οι έμμεσοι αυτοί φόροι πού καταλήγουν; Καταλήγουν στους πλούσιους; Μα, οι πλούσιοι και αν έχει μια διαφορά ο έμμεσος φόρος, θα τον καλύψουν.

Καταλήγουν στα μεσαία εισοδήματα; Ναι τα επηρεάζουν. Όμως, ιδιαίτερα επηρεάζουν τα εισοδήματα των μικρομεσαίων, των ανέργων, εκείνων που ζουν υπό το όριο διαβιώσεως.

Και τι τους λέμε, λοιπόν; Περικόψτε κι άλλα για να έχουμε οικονομίες. Περικόψτε κι άλλα για να καλύψουμε ελλείμματα.

Τι θα συμβεί, λοιπόν; Ως υφεσιακά μέτρα θα έχουμε πλέον περαιτέρω οικονομική επιδείνωση. Γιατί; Διότι δεν θα υπάρχει πια καμμία κατανάλωση. Θα εκμηδενιστεί η κατανάλωση μέσα στη χώρα. Και τι θα ζητάμε; Θα ζητάμε δάνεια για ανακύκλωση των δανείων, αφού υποτίθεται ότι θα κλείσει η αξιολόγηση μεθαύριο. Θα μας δώσουν κάποια χρήματα, τα οποία δεν θα πάνε μέσα στην οικονομία, αλλά θα καλύψουν χρέη -δεν θυμάμαι το νούμερο- ή 7 ή 8 δισεκατομμυρίων. Θα αναχρηματοδοτήσουν το χρέος και θα είμαστε μια χαρά.

Μιλήσαμε για ανάπτυξη. Άκουσα πολλές φορές ότι μετά απ’ αυτόν τον νόμο που συζητάμε σήμερα, θα έρθει αναπτυξιακός νόμος για να μπορέσει η οικονομία να αναπτυχθεί, να απογειωθεί. Δεν θέλω να είμαι τόσο υπερβολικός στις εκφράσεις μου. Θα ρωτήσω κάτι: Εξασφαλίζει το κράτος πόρους ώστε να συμμετάσχει, να χρηματοδοτήσει, να επιδοτήσει έναν καινούργιο αναπτυξιακό νόμο; Μην μου πείτε για το ΕΣΠΑ. Μην με προλάβετε και μου πείτε για το ΕΣΠΑ. Γνωρίζουμε για το ΕΣΠΑ, γνωρίζουμε την κακοδαιμονία του, γνωρίζουμε τις δυσκολίες και γνωρίζουμε πώς διοχετεύεται. Όμως, αν αναχθούμε και κάνουμε έναν απολογισμό κι έναν έλεγχο του προηγούμενου διαστήματος, μέχρι το 2014 θα δούμε κατασπατάληση, θα δούμε ευθεία διασπάθιση δημοσίου χρήματος. Πού πάμε; Είναι έντονος ο προβληματισμός και η αγωνία. Δεν ξέρουμε πού πάμε αυτήν την στιγμή, τουλάχιστον εμείς.

(Θόρυβος στην Αίθουσα)

Κύριε Παπαδόπουλε, εσείς το τοποθετήσατε στην άποψή σας, αφήστε να έχω κι εγώ τη δική μου.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Δεν είπα τίποτα. Με τη συναγωνίστρια μιλάω.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πάμε, λοιπόν, στη διαχείριση του δημόσιου χρέους. Είπα προηγουμένως ότι όλα αυτά στο νομοσχέδιο συμβάλουν στην αύξηση του κρατισμού.

Διαβάζω, λοιπόν: «Κυβερνητικό συμβούλιο διαχείρισης ιδιωτικού χρέους». Πολύ ωραία, κάνουμε υπηρεσίες τώρα όχι μόνο για το δημόσιο χρέος, αλλά και για το ιδιωτικό. Κάνουμε ένα κυβερνητικό συμβούλιο, αλλά κάνουμε και μια ειδική γραμματεία διαχείρισης του ιδιωτικού χρέους με διευθύνσεις, τμήματα. Θα προσλάβουμε προσωπικό, θα μετατάξουμε, θα αποσπάσουμε, θα δημιουργήσουμε πολύ ωραίες νέες υπηρεσίες, τομεακές, μάλιστα, διαβάζω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Κυρία Πρόεδρε, θα μου επιτρέψετε να χρησιμοποιήσω και τη δευτερολογία μου.

Ερωτώ, λοιπόν: Τι θα γίνει με τη διαχείριση του ιδιωτικού χρέους; Ποιες λύσεις θα δοθούν στα κόκκινα δάνεια; Θα πω μετά τι προβλέπει για τα ενήμερα δάνεια. Θα δοθεί η λύση των 140.000 αντικειμενικής αξίας για τα νοικοκυριά; Θα πούμε, λοιπόν, ότι για δύο χρόνια τους δίνουμε μια προσωρινή αναστολή από τους πλειστηριασμούς και λύσαμε κάποιο πρόβλημα;

Όχι κύριοι! Θα πρέπει να δοθεί μια οριστική λύση μέχρι ενός ποσού αντικειμενικής αξίας πρώτης κατοικίας για οικογένειες οι οποίες δεν μπορούν να αντιμετωπίσουν τη ρύθμιση αυτή, γιατί διαφορετικά θα έχουμε το εξής φαινόμενο: Θα ανασταλεί λιγάκι. Δεν θα πληρώσουμε. Θα φορτωθούν χρέος, διότι στη διετία η οποία θα διαρρεύσει με την αναστολή των πλειστηριασμών, οι τράπεζες δεν θα σταματήσουν να εκτοκίζουν, οι τράπεζες δεν θα σταματήσουν να επιβάλουν ρήτρες υπερημερίας. Κι αν μεταβιβαστούν, μεν, θα είναι αυξημένα μετά από κάποια περίοδο, οπότε το ποσό θα έχει διογκωθεί ή αν δεν μεταβιβαστούν, στην λήξη της περιόδου -λέει ο νόμος ότι δεν θα μεταβιβαστούν προσωρινώς- ένα χρέος καθυστερούμενο ύψους 50.000, 100.000 θα είναι 80.000, θα είναι 120.000 και δεν θα αντιμετωπίζεται.

Δώστε μια λύση αν θέλετε. Οι τράπεζες πήραν τα χρήματα. Το έχω ξαναπεί. Οι τράπεζες πήραν τρεις επανακεφαλαιοποιήσεις. Και όταν οι τράπεζες πήραν τις επανακεφαλαιοποιήσεις, συνυπολογίζοντο και τα κόκκινα δάνεια. Τότε θα μπορούσε να έχει λυθεί το θέμα, διότι συνυπολογίζονται μέσα στις επισφάλειες και γι’ αυτό έγιναν οι ανακεφαλαιοποιήσεις.

Πάμε στα ενήμερα δάνεια. Εκεί, στα ενήμερα δάνεια θα είναι το μεγάλο πάρτι. Για ποιον λόγο; Διότι για τους δανειολήπτες εκείνους -και είναι κυρίως μικροεπιχειρηματιών αυτά- οι οποίοι είναι ενήμεροι και με κάποιες θυσίες κατάφεραν να μην έχουν κινδύνους, θα δημιουργηθούν κίνδυνοι. Διότι θα φύγει από έναν φυσικό φορέα, την τράπεζα, και θα πάει σε ένα fund. Το fund τι θέλει; Θέλει άμεσα κέρδη. Ο νόμος αυτός για τα δάνεια, είτε ενήμερα είτε όχι, έχει ατέλειες. Δεν έχει αφαίρεση των ήδη γενομένων καταβολών, δεν έχει ποσοστό επί της τιμής πωλήσεως του ληξιπροθέσμου.

Θα μου επιτρέψετε να πω ότι είναι ένα σημαντικό σημείο αυτό. Διότι, αν έχουμε στο παράδειγμα ένα ληξιπρόθεσμο δάνειο των 100.000 ευρώ και πουληθεί 20.000 ευρώ σε ένα fund που θα το αγοράσει, δεν θα πρέπει να έχουμε ένα ποσοστό το οποίο θα επιτρέψουμε στο fund να έχει κέρδος για να μπορεί και ο δανειολήπτης να σταθμίσει την κατάστασή του και να μπορεί, ει δυνατόν, να ανταποκριθεί στις υποχρεώσεις του;

Γιατί δεν το κάνουμε αυτό; Είναι πρόταση, αν θέλετε. Να επιβληθεί ποσοστό κέρδους στις εταιρείες διαχείρισης και ιδιαίτερα στις εταιρείες απόκτησης των δανείων. Όσο δεν γίνεται αυτό -πρέπει να θυμίσω και κάτι άλλο- κινδυνεύουμε με αναγκαστική κατάσχεση.

Και θα προχωρήσω κι ένα βήμα ακόμα. Ο νόμος αυτός έχει ένα κενό και λέει ότι αναστέλλεται η εκποίηση, δια πλειστηριασμού, των ενυποθήκων δανείων, δηλαδή εκείνων που έχουν ή προσημείωση ή η υποθήκη έχει δοθεί ήδη προ της ισχύος του νόμου. Ας πούμε ότι εγώ χρωστάω μία πιστωτική κάρτα από καταναλωτικό δάνειο, έχω μία οφειλή. Δεν έχω υποθήκη, δεν έχει προσημείωση. Έρχεται, λοιπόν, τώρα μετά τον νόμο, μου εγγράφει μία προσημείωση αν «κοκκινίσω» από μια αδυναμία και θα μπορεί να μου βγάλει ένα ακίνητο στον πλειστηριασμό -και το σπίτι μου ακόμα, αν θέλετε- εφόσον δεν καλύπτεται από τον νόμο γιατί δεν είχα τη δέσμευση μέχρι την ημερομηνία ψηφίσεώς του.

Και τότε πρέπει να θυμίσω ποιο είναι το ποσοστό του χρέους από πιστωτικές καταναλωτικές κάρτες. Αυτό περιμένω να το ακούσω και από την Κυβέρνηση, για να δούμε πώς θα το ρυθμίσει. Διότι, ένα μεγάλο κομμάτι του ελληνικού λαού μετά το 2009, 2010, όταν άρχισε να αυξάνεται η ανεργία, έζησε με δανεικά από κάρτες. Αυτά είναι πραγματικά γεγονότα τα οποία πρέπει να τα δούμε. Δεν έζησαν οι άνεργοι από τα 250 ευρώ του επιδόματος. Χρεώθηκαν στην αρχή, πιστεύοντας ότι θα υπήρχε η δυνατότητα η οικονομία να ανακάμψει. Ανακάλυψαν πολύ αργότερα ότι η οικονομία δεν διασώζεται και θα συνεχίζονταν η δυστυχής τους μοίρα για ένα μεγάλο διάστημα.

Θα ήθελα να κάνω μία παρατήρηση: Ειπώθηκαν πάρα πολλά γι’ αυτή τη γνωστή εταιρεία συμμετοχών, την εταιρεία που θα αποκτήσει την περιουσία του δημοσίου. Αναφέρθηκα το πρωί και είπα γιατί κατά την άποψή μου είναι αντισυνταγματική. Δεν μου έχει δοθεί η απάντηση ακόμα σε δύο κρίσιμα ζητήματα τα οποία έθεσα. Πρώτον, αν περιλαμβάνει και τη δημόσια περιουσία που είναι αναγκαία για λειτουργικές ανάγκες ή αν αυτή εξαιρείται.

Και επιπλέον -ο κ. Φάμελλος το έχει παρατηρήσει και περιμένω τις θέσεις του- έθεσα ένα ερώτημα: Στην περίπτωση εκείνη που δεν επαρκούν τα διαθέσιμα περιουσιακά στοιχεία του δημοσίου, εκείνα που θα είναι μέσα στον κατάλογο στον οποίο θα μπορεί να επεμβαίνει η εταιρεία αυτή, θα έχει απαίτηση η διοίκηση της, -μιλάω για το εποπτικό συμβούλιο, μιλώ για το διοικητικό συμβούλιο,- δεν έχουν απαντηθεί αυτά τα προβλήματα, διαφεύγουν της αντιμετώπισης, είπαν συνάδελφοι ακόμα ότι θα είναι οι Κομισάριοι της Ευρωπαϊκής Ένωσης που θα διοικούν και - θα έχουν τη δυνατότητα να αξιώνουν, να προστίθενται και επιπλέον περιουσιακά στοιχεία του δημοσίου για να μπορεί να πληρωθεί το χρέος;

Είπα το πρωί -και τελειώνω, κυρία Πρόεδρε- ότι πρέπει να αναζητηθεί άλλος τρόπος αποπληρωμής - διαχειρίσεως του χρέους και όχι με τη διάθεση του συνόλου -όπως πάμε- της ελληνικής περιουσίας. Διότι θυμίζω πάλι και το άρθρο 106 του Συντάγματος, το οποίο λέει ότι η αξιοποίηση του εθνικού πλούτου γίνεται για να προστατεύονται οι ελευθερίες των Ελλήνων, να προστατεύεται η ευημερία των Ελλήνων και να έχει συνέχεια και υπόσταση και το έθνος και η χώρα.

Εάν στερηθεί η χώρα την περιουσία της, τίθεται υπό ομηρία. Και φοβούμαι -και δεν θέλω να γίνω μάντης κακών- ότι οι εξελίξεις στο μέλλον θα είναι πολύ δύσκολες, όση αισιοδοξία και να θέλω να συγκρατήσω. Μιλώ, διαβάζοντας το κείμενο αυτό, το οποίο -επιτρέψτε μου να πω και να περηφανευτώ- διάβασα.

Κατόπιν αυτού, με τις σκέψεις μας αυτές, δηλώνουμε ότι δεν μπορούμε να ψηφίσουμε το νομοσχέδιο αυτό και κατά τις κατ’ ιδίαν διατάξεις του.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Οικονομικών κ. Τσακαλώτος για κάποια νομοτεχνική βελτίωση και μετά στον κ. Πετρόπουλο για δύο λεπτά, καθώς θέλει κάτι να προσθέσει.

Ορίστε, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αγαπητοί συνάδελφοι και συναδέλφισσες, καταθέτω νομοτεχνικές βελτιώσεις με τις οποίες διορθώνονται γραμματικά και συντακτικά σφάλματα και γίνονται κάποιες αναγκαίες επουσιώδεις διευκρινίσεις, βελτιώσεις.

Αφορούν διατάξεις για την Ανεξάρτητη Αρχή Εσόδων, για τα φορολογικά ζητήματα όπου κυρίως γίνονται ορισμένες αλλαγές στις ημερομηνίες. Στο Παράρτημα Γ΄ των ακινήτων ΤΑΙΠΕΔ προσθέτουμε στοιχεία ταυτότητας ακινήτου. Για την κύρωση συμβάσεων για αεροδρόμια γίνονται διορθώσεις και αποσαφηνίζονται κάποια ζητήματα.

(Στο σημείο αυτό ο Υπουργός Οικονομικών κ. Ευκλείδης Τσακαλώτος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(να μπουν οι σελ.560- 564)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Για να μην γίνεται συζήτηση πάλι για τις χήρες -φαίνεται ότι πολλοί αρέσκονται να επανέρχονται σε ένα θέμα το οποίο έχουμε ξεκαθαρίσει- καμμία σύνταξη χηρείας που καταβάλλεται, δεν καταργείται. Το έχουμε πει, το ξαναλέμε.

Εκείνο που αλλάζει είναι η δυνατότητα -που διευρύνεται- για ασφάλιση όλων των Ελλήνων πολιτών, ώστε να μην δικαιολογείται μια παράταση μιας κατάστασης που δεν έχει καμμία σχέση με τη νέα πραγματικότητα στο σύστημα κοινωνικής ασφάλισης.

Θα εξακολουθούν να παίρνουν σύνταξη χηρείας όσοι άντρες ή γυναίκες χήροι έχουν ανήλικα παιδιά και μέχρι να συμπληρώσουν το 24ο έτος της ηλικίας τους, εάν σπουδάζουν. Και σε περίπτωση που συμβεί η χηρεία μετά τα 55 χρόνια, επίσης θα παίρνουν σύνταξη χηρείας. Διαφορετικά, εάν συμβεί νωρίτερα από τα 55, θα την παίρνουν για τρία χρόνια πριν τα 55 και στα 67 πλήρη.

Συνεπώς, δεν πρόκειται για κάτι που δεν έχετε ξανακούσει. Δεν ξέρω γιατί το επαναλαμβάνετε. Δεν καταργήθηκε καμμία σύνταξη χηρείας. Καμμία απολύτως! Επομένως, δεν υπάρχει κανένα τέτοιο θέμα.

Και πρέπει να σας πω κάτι που είπα στην ομιλία μου στην Ολομέλεια. Είπα, λοιπόν, ότι στο mail Χαρδούβελη υπήρχε η δέσμευση -δεν ήταν καν προς συζήτηση- πως η σύνταξη χηρείας θα καταβάλλεται μόνο για τρία χρόνια για όσους είναι πριν τα 55. Συνεπώς, μην δημιουργούμε τώρα εντυπώσεις που δεν έχουν καμμία σχέση με το αποτέλεσμα που φέραμε για την κοινωνική ασφάλιση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βαρβιτσιώτης.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κυρίες και κύριοι συνάδελφοι, έρχεται κάποια στιγμή στην οποία πέρα από την πολιτική αντιπαράθεση ο καθένας αναλαμβάνει ατομικές ευθύνες για τον τρόπο με τον οποίο θέλει να κοιτάζει τους γύρω του, τους ψηφοφόρους του, τον εαυτό του στον καθρέπτη, να κοιτάζει τα παιδιά του, τα εγγόνια του, τα αγέννητα δισέγγονά του, εάν και όποτε έρθουν, αναλαμβάνει ατομικές και πολιτικές ευθύνες για τις αποφάσεις που παίρνει.

Ξέρετε, σε όλες αυτές τις δύσκολες ψηφοφορίες που τα τελευταία έξι χρόνια περάσαμε σε αυτό το Κοινοβούλιο, είναι η πρώτη φορά που γίνεται κάτι τόσο κορυφαίο, εκχωρείται ένα τόσο μεγάλο κομμάτι της δημόσιας περιουσίας και της εθνικής κυριαρχίας και δεν υπάρχει ούτε ένας δισταγμός, ούτε μία προβλεπόμενη αποχώρηση από την κυβερνητική πλειοψηφία. Είναι η πρώτη φορά που περνάμε -και θα περάσετε με τη δική σας ψήφο- μία τόσο μεγάλη δραματική αλλαγή για την κατάσταση της χώρας χωρίς να έχετε δεύτερες σκέψεις.

Κανένας δεν μπορεί να με κατηγορήσει ότι είμαι ενάντια στις ιδιωτικοποιήσεις. Να σας πω ότι οι δύο από τις βασικότερες ιδιωτικοποιήσεις που θα ολοκληρώσετε αυτήν τη χρόνια, ο ΟΛΠ και ο ΟΛΘ, είναι ιδιωτικοποιήσεις που σχεδίασα και οργάνωσα όσο βρισκόμασταν στην κυβέρνηση. Όμως, αυτό το ταμείο υποθήκευσης της δημόσιας περιουσίας είναι αδύνατο να το συλλάβει ο νους. Και είναι αδύνατο να το συλλάβει ο νους ότι εσείς το ψηφίζετε χωρίς να έχετε κανέναν ενδοιασμό.

Αν ήταν τόσο καλό, γιατί όλες οι προηγούμενες κυβερνήσεις δεν το ψήφισαν; Δύο ήταν οι απαιτήσεις των δανειστών από την αρχή: Ο «κόφτης» στις δημόσιες δαπάνες, να χάσει η χώρα, δηλαδή, τη δυνατότητα δημοσιονομικής πολιτικής και να εκχωρήσει στον διεθνή έλεγχο όλη τη δημόσια περιουσία στο διηνεκές.

Γιατί, λοιπόν, δεν το δέχθηκαν όλοι οι προσκυνημένοι, οι προδότες, οι πουλημένοι, αυτοί που κάθονται στα τέσσερα, οι γερμανοτσολιάδες, οι Τσολάκογλου, ο Παπανδρέου, ο Παπαδήμας, ο Σαμαράς, αν ήταν τόσο καλό; Και ήρθαν τώρα ο Αλέξης Τσίπρας, ο Πάνος Καμμένος και χαρήκαν και βρήκαν τη μαγική λύση.

Ξέρετε πόσα ψέματα έχετε πει εσείς οι ίδιοι -σας άκουγα τόσες ώρες εδώ- γι’ αυτό το ταμείο; Μας λέτε ότι δεν αλλάζει το ΤΑΙΠΕΔ, ότι αλλάζετε το ΤΑΙΠΕΔ, ότι καταργείτε το ΤΑΙΠΕΔ, ότι τελείωσε το ΤΑΙΠΕΔ. Δεν έχετε διαβάσει τι γράφει μέσα ο νόμος, ότι το ΤΑΙΠΕΔ εισφέρεται και διατηρείται ο αρχικός του νόμος, ο ν.3986, -άρθρο 188, παράγραφος 6- και τα έσοδά του πηγαίνουν χωρίς να αλλάξετε ούτε μία διάταξη του ιδρυτικού νόμου του ΤΑΙΠΕΔ;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Χωρίς τα ακίνητα.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Δεν αλλάζετε τίποτα στο ΤΑΙΠΕΔ. Έτσι το παίρνετε, για να τα ξεκαθαρίσουμε. Μην πουλάτε σανό στους ιθαγενείς. Έχετε βάλει 24% ΦΠΑ στο σανό. Μην το πουλάτε, όμως.

Δεύτερον, μας λέτε ότι θα παίρνετε το 50% του ταμείου και θα το κάνετε ό,τι θέλετε, θα κάνετε παραγωγικές επενδύσεις στη χώρα. Ψεύδος! Στο άρθρο 199, παράγραφος 1β΄ και στο άρθρο 200, παράγραφος 3β΄ περιγράφεται πολύ απλά ότι το 50% πάει στο χρέος και το άλλο 50% πάει στα ίδια τα περιουσιακά στοιχεία που περιέρχονται στην κυριότητα του ταμείου.

Τρίτον, μας λέτε ότι θα ελέγχετε το ταμείο. Σας τα έχουν πει όλοι. Δεν το ελέγχετε το ταμείο. Δεν μπορεί να ληφθεί καμμία απόφαση του ταμείου χωρίς να συμμετέχει ή να εγκρίνει εκπρόσωπος των δανειστών. Τελεία και παύλα.

Τέταρτον, μας λέτε ότι δεν ξεπουλάει το ταμείο. Το άρθρο 201 το διαβάσατε; Τι λέει; «Μέθοδοι και διαδικασία αξιοποίησης. Προκειμένου να προβούν σε ιδιωτικοποίηση περιουσιακών τους στοιχείων, η εταιρεία και οι άμεσες θυγατρικές της δύνανται να προβαίνουν ενδεικτικά στην πώλησή τους, στη μεταβίβαση οποιονδήποτε εμπράγματων, ενοχικών ή άλλων δικαιωμάτων επί αυτών». Το έχετε διαβάσει; Μην λέτε πράγματα που δεν ισχύουν.

Μας λέτε ότι αυτή είναι η λίστα των ακινήτων και των άλλων περιουσιακών στοιχείων και ότι δεν θα υπάρχουν άλλα. Η ΔΕΗ μπήκε - βγήκε, η ΕΥΔΑΠ και η ΕΥΑΘ μπήκε - βγήκε. Ουδέν ψευδέστερο. Στο άρθρο 196, παράγραφος 6 λέτε ότι ο Υπουργός Οικονομικών με μια μονοκονδυλιά, με μια απόφασή του μπορεί να μεταφέρει στην ΕΤΑΔ οποιοδήποτε ακίνητο του δημοσίου. Έχετε δει τη λίστα των ακινήτων της ΕΤΑΔ; Διότι δεν έχει κατατεθεί. Τι ανήκει στην ΕΤΑΔ έχετε δει; Έχουν δει οι πολίτες της Αττικής ότι όλες οι παραλίες από το Φάληρο ως το Σούνιο μεταβιβάζονται σε αυτήν την περιουσία, αυτούς για τους οποίους πηγαίνατε πριν από χρόνια και ανοίγατε τις παραλίες; Το έχουν δει; Έχετε δει ότι περιέρχεται σε αυτό το ταμείο όλη ακίνητη περιουσία του δημοσίου; Πάρτε μία λίστα των ακινήτων της ΕΤΑΔ και θα τρίβετε τα μάτια σας.

Και βέβαια, εδώ, ξέρετε, έρχονται ορισμένες στιγμές, όταν κάνετε αυτόν τον πολιτικό ακτιβισμό, που βρίσκεστε αντιμέτωποι με την πραγματικότητα, όπως βρίσκεται αντιμέτωπος με τις φωτογραφίες του -όχι με τα λεγόμενα- ο Αρχηγός των Ανεξαρτήτων Ελλήνων, ο κ. Πάνος Καμμένος, που πριν από μερικά χρόνια κυκλοφορούσε με το μπλουζάκι «Greece is not for sale» εδώ στο Κοινοβούλιο. Το καταθέτω για τα Πρακτικά.

(Στο σημείο αυτό ο Βουλευτής κ. Μιλτιάδης Βαρβιτσιώτης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα ήθελα να τον παρακαλέσω αύριο που θα μιλήσει, να καταθέσει το μπλουζάκι στα Πρακτικά, να το βάλουμε σε μια προθήκη εδώ απ’ έξω, για θυμόμαστε με τι ψέματα και με τι σανό ταΐσατε τους Έλληνες τόσα χρόνια!

(Χειροκροτήματα από την πτέρυγα της Νέας Δημοκρατίας)

Και τα ξεπουλάτε όλα αυτά για μια καρέκλα, όπως ξεπουλάει και τους μισθούς των στρατιωτικών και των στελεχών των Σωμάτων Ασφαλείας, που σήμερα τους κόβετε την ωρίμανση. Και ενδεχομένως από αυτά τα 183 εκατομμύρια που τους κόβετε, κάτι να τους δώσετε πίσω και να πείτε «ικανοποιούμε εν μέρει τις αποφάσεις του Συμβουλίου της Επικρατείας».

Κυρία Πρόεδρε, πέραν του ότι έχετε κόψει από κάθε κατηγορία ανθρώπων με τους είκοσι επτά νέους φόρους που επιβάλλετε, εγώ θέλω να σας απονείμω και ένα Νόμπελ εφευρετικότητας νέων φόρων.

Το πιο χαρακτηριστικό παράδειγμα -και κλείνω με αυτό- είναι ο φόρος στον καφέ. Στον καβουρδισμένο καφέ βάζουμε 3 ευρώ φόρο, στον μη καβουρδισμένο 2 ευρώ φόρο, στον στιγμιαίο 4 ευρώ φόρο και στα παρασκευάσματα 4 ευρώ φόρο.

Με τέτοια εφευρετικότητα, κύριε Τσακαλώτο, πραγματικά σας αξίζει ένα Νόμπελ εφευρετικότητας καινούργιων φόρων!

Κυρίες και κύριοι συνάδελφοι, σκεφτείτε πολύ καλά, πριν ψηφίσετε αύριο, τι θα ψηφίσετε γι’ αυτό το ταμείο, γιατί πραγματικά τέτοιας μορφής υποθήκευση της δημόσιας περιουσίας δεν έχει διανοηθεί κανένας Έλλην πολιτικός να φέρει στο Κοινοβούλιο. Και εσείς ελαφρά τη καρδία έρχεστε εδώ και το υποστηρίζετε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Αντωνίου από τον ΣΥΡΙΖΑ έχει τον λόγο.

Τον λόγο θα λάβει μετά ο Κοινοβουλευτικός Εκπρόσωπος του ΣΥΡΙΖΑ, ο κ. Φάμελλος.

**ΧΡΗΣΤΟΣ ΑΝΤΩΝΙΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, βρισκόμαστε στο οριστικό τέλος των μνημονιακών και δημοσιονομικών μέτρων που θα πρέπει να πάρουμε προκειμένου να πετύχουμε τους στόχους για τους οποίους δεσμεύτηκε η Ελλάδα με την ψήφιση του ν.4336/2015.

Για όσους από τους συναδέλφους της Αντιπολίτευσης έχουν κοντή μνήμη, θυμίζω ότι ο σχετικός νόμος εγκρίθηκε στην Ολομέλεια της Βουλής των Ελλήνων τον Αύγουστο του 2015 με 222 ψήφους από τον ΣΥΡΙΖΑ, τους ΑΝΕΛ, τη Νέα Δημοκρατία, το Ποτάμι και το ΠΑΣΟΚ.

Σχετικά με τα μέτρα ύψους 5,6 δισεκατομμυρίων και για να έχουμε μια εικόνα των μεγεθών, θέλω να υπενθυμίσω ότι μόνο για το 2014 η κυβέρνηση του κ. Σαμαρά έλαβε μέτρα ύψους 10 δισεκατομμυρίων. Επίσης, είχε δεσμεύσει τη χώρα έως το 2018 με μέτρα ύψους 20 δισεκατομμύρια παραπάνω από την τρέχουσα συμφωνία, που προβλέπει την υλοποίηση των μέτρων σε βάθος τριετίας.

Όμως, παρά τα μέτρα ύψους 10 δισεκατομμυρίων που πήρατε, τα οικονομικά αποτελέσματα που πετύχατε το 2014 ήταν πενιχρά και υπολείπονταν στην επίτευξη των στόχων που είχατε βάλει.

Αντίθετα, η σημερινή Κυβέρνηση ξεπέρασε τον στόχο για το 2015 κατά 1% του ΑΕΠ όσον αφορά στο πρωτογενές πλεόνασμα, παρά την πιστωτική ασφυξία που μας είχαν επιβάλει οι δανειστές.

Εκείνοι, λοιπόν, που πήραν δυσβάσταχτα μέτρα τα οποία θα υπονόμευαν το μέλλον της χώρας, γνωρίζοντας πως δεν μπορούν να τα εφαρμόσουν, εκείνοι που κινδύνευσαν να τινάξουν στον αέρα τις θυσίες του λαού εάν παρέμεναν στην κυβέρνηση και πριν από λίγο καιρό μας έλεγαν ότι καθυστερούμε, σήμερα μας κατηγορούν ότι ξεπουλάμε. Μεταφράζουν σκόπιμα ως «καθυστέρηση» τη σκληρή και δύσκολη διαπραγμάτευση και τη ρητή άρνηση αυτής της Κυβέρνησης να κάνει ότι και η προηγούμενη, να προσυπογράφει, δηλαδή, κείμενα που είχαν συντάξει άλλοι και τα είχαν στείλει με mail.

Με την ολοκλήρωση της επικείμενης αξιολόγησης ανοίγει ο δρόμος να προχωρήσουν κρίσιμα νομοσχέδια, όπως είναι η εθελούσια αποκάλυψη κεφαλαίων που δεν έχουν φορολογηθεί, το λαθρεμπόριο καπνού και καυσίμων και οι ηλεκτρονικές πληρωμές. Επίσης, ανοίγει η συζήτηση για την ελάφρυνση του χρέους με συγκεκριμένο και δεσμευτικό χρονοδιάγραμμα.

Επίσης, ανοίγει ο δρόμος για την επαναφορά της οικονομίας στον ενάρετο κύκλο της ανάπτυξης. Αυτό θα συμβεί, πρώτον, με την ενίσχυση της ρευστότητας στην οικονομία, ως αποτέλεσμα της επιστροφής του waver και της ένταξης της Ελλάδας στο πρόγραμμα ποσοτικής χαλάρωσης της Ευρωπαϊκής Κεντρικής Τράπεζας.

Δεύτερον, με την εισροή πόρων 5,6 δισεκατομμυρίων ευρώ για την πληρωμή ληξιπρόθεσμων οφειλών του δημοσίου προς ιδιώτες και επιχειρήσεις.

Τρίτον, με το πρόγραμμα δημοσίων επενδύσεων ύψους 6,75 δισεκατομμυρίων για το τρέχον έτος.

Τέταρτον, με τον αναπτυξιακό νόμο, που ήδη βρίσκεται σε διαβούλευση και θα ψηφιστεί το αμέσως επόμενο διάστημα.

Συνολικά οι πόροι που αναμένεται να εισρεύσουν στην οικονομία το 2016 εκτιμάται ότι μπορεί να φτάσουν στο ύψος από 9 έως 12 δισεκατομμύρια ευρώ. Όλα αυτά, όχι μόνο εξισορροπούν τη μεσοπρόθεσμη υφεσιακή επίδραση των μέτρων, αλλά επιπλέον δίνουν και τη βάσιμη πεποίθηση ότι η οικονομία θα περάσει σε αναπτυξιακή κατεύθυνση από το δεύτερο εξάμηνο του τρέχοντος έτους.

Θα αναφερθώ στα κύρια σημεία αυτού του σχεδίου νόμου, ξεκινώντας από τα δύο που αφορούν άμεσα τα ελληνικά νοικοκυριά: το ΦΠΑ και τις λοιπές φορολογικές ρυθμίσεις και τα κόκκινα δάνεια.

Η μία μονάδα αύξησης του ΦΠΑ από το 23% στο 24% ήταν αντιπρόταση της Κυβέρνησης, για να μην εφαρμοστεί η απαίτηση των θεσμών για οριζόντιες αυξήσεις στα τιμολόγια της ΔΕΗ και του νερού από το 13% στο 23%, που θα έπλητταν υπέρμετρα τα λαϊκά στρώματα.

Η συνολική επιβάρυνση στα νοικοκυριά και ιδιαίτερα στο καλάθι της λαϊκής οικογένειας, με τα προϊόντα που περιλαμβάνονται, είναι πολύ μικρότερη από εκείνη που θα υπήρχε αν δεχόμασταν την απαίτηση των θεσμών.

Όσον αφορά τα κόκκινα δάνεια, θέλω να πω πως προστατεύεται η πρώτη κατοικία αντικειμενικής αξίας έως 140.000 ευρώ, χωρίς εισοδηματικά κριτήρια. Πρακτικά δηλαδή καλύπτεται το 93% των δανειοληπτών. Ο νέος νόμος διευκολύνει τις τράπεζες να αναδιαρθρώσουν τα δάνεια των επιχειρήσεων, ώστε να μπορούν να συνεχίσουν τη λειτουργία τους. Επίσης, θα συνυπολογίζονται στην αναδιάρθρωση και τα χρέη προς το δημόσιο και τα ασφαλιστικά ταμεία, ώστε να αντιμετωπίζεται συνολικά η βιωσιμότητα της κάθε μιας επιχείρησης.

Αποδεικνύεται, λοιπόν, πως οι καταγγελίες της Αντιπολίτευσης και ιδιαίτερα της Νέας Δημοκρατίας όλο το προηγούμενο διάστημα δεν ήταν τίποτα περισσότερο από θορυβώδες επικοινωνιακό θέατρο, προκειμένου να διαμορφωθεί στην κοινωνία κλίμα ανασφάλειας και κατατρομοκράτησης. Έχει ξεχάσει μάλλον πως η δική της δέσμευση ήταν η πλήρης απελευθέρωση των πλειστηριασμών και της πώλησης των κόκκινων δανείων.

Σχετικά με το νέο ταμείο επενδύσεων και ιδιωτικοποιήσεων, θα ήθελα να πω πως το νέο ταμείο δεν είναι ένα νέο ΤΑΙΠΕΔ. Τα περιουσιακά στοιχεία του ταμείου είναι για αξιοποίηση και όχι απαραίτητα για πώληση. Το ταμείο είναι ελληνικό και διοικείται από την Ελλάδα. Τα έσοδα του ταμείου θα κατευθύνονται κατά 50% σε επενδύσεις και κατά 50% στην αποπληρωμή του χρέους. Αυτή η κατανομή είναι αποτέλεσμα διαπραγμάτευσης από τη μεριά της Κυβέρνησης, σε αντίθεση με την αρχική πρόθεση των θεσμών. Τίποτα δεν υλοποιείται χωρίς την τελική προσυπογραφή του Υπουργού Οικονομικών και διασφαλίζεται ο κοινωνικός έλεγχος και η διαφάνεια.

Κυρίες και κύριοι συνάδελφοι, η Αξιωματική κυρίως Αντιπολίτευση επιχείρησε τις προηγούμενες μέρες να στήσει μια κακόγουστη παράσταση επικοινωνιακού χαρακτήρα και όχι ουσίας σχετικά με το υπό ψήφιση νομοσχέδιο. Αυτοί που στήριξαν μέτρα συνολικού ύψους άνω των 65 δισεκατομμυρίων τα χρόνια που συγκυβερνούσαν με το ΠΑΣΟΚ, αυτοί που δημιούργησαν τα εκρηκτικά και δυσθεώρητα ελλείμματα τα χρόνια που εναλλάσσονταν στην κυβέρνηση, που χρέωσαν τη χώρα, γιατί μας έφεραν στον αστερισμό των μνημονίων, αυτοί που δεν ήθελαν να τους πάρει τη δόξα η τρόικα στην υιοθέτηση σκληρών πολιτικών λιτότητας και διάλυσης του κοινωνικού κράτους, βλέποντας ότι άρχισε να διαφαίνεται φως στον ορίζοντα και είναι ορατές οι προϋποθέσεις η χώρα μας να βγει από το σκοτεινό τούνελ που μας οδήγησαν με τις πολιτικές τους, φαίνεται να ανησυχούν. Τα όνειρα και οι επιδιώξεις τους για τη μη επίτευξη συμφωνίας και την μη επιτυχή ολοκλήρωση της αξιολόγησης παίρνουν οριστικά τέλος. Μια νέα περίοδος, δύσκολη, αλλά ελπιδοφόρα ανοίγεται για τον λαό μας μετά τις 24 Μαΐου. Με σκληρή δουλειά, υπομονή και επιμονή αυτή η Κυβέρνηση βάζει σταδιακά τις βάσεις για μια Ελλάδα της ανάπτυξης και της κοινωνικής δικαιοσύνης.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε συνάδελφε.

Τον λόγο έχει ο κ. Φάμελλος, Κοινοβουλευτικός Εκπρόσωπος του ΣΥΡΙΖΑ, και μετά ακολουθούν δύο Βουλευτές, ο κ. Παππάς και ο κ. Εμμανουηλίδης.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύρια Πρόεδρε.

Κύριε Υπουργέ, κυρίες και κύριοι Βουλευτές, ξεκινώντας την τοποθέτησή μου, θα ήθελα να επισημάνω κάποια θέματα για την κοινοβουλευτική διαδικασία. Νομίζω ότι οφείλω να καταθέσω αυτήν τη δήλωση, διαπιστώνοντας και ένα κλίμα το οποίο δεν νομίζω ότι περιποιεί τιμή για το ελληνικό Κοινοβούλιο των τελευταίων ημερών.

Οφείλουμε να προστατεύσουμε την κοινοβουλευτική διαδικασία. Για εμάς, για τον ΣΥΡΙΖΑ, η προσήλωσή μας στη δημοκρατική ταυτότητα μάς υποχρεώνει να το κάνουμε. Βέβαια, εμείς έχουμε και ένα άλλο καθήκον, να προστατεύσουμε και να υπερασπιστούμε τη λαϊκή εντολή των εκλογών του 2015, που μας υποχρεώνει να είμαστε σταθεροί και αποτελεσματικοί όσον αφορά όλα τα θέματα, τη σωτηρία της χώρας, την πρόοδο, την κοινωνική δικαιοσύνη, να μη χάσουμε το δρόμο, όσο και αν είναι δύσβατο το μονοπάτι.

Όμως, αυτές τις μέρες μέσα στη Βουλή ζήσαμε μια συνειδητή και στημένη υποβάθμιση της κοινοβουλευτικής διαδικασίας, ένα θέατρο κραυγών αλλά και έναν λόγο, που είναι έντονα υποτιμητικός για το επίπεδο της χώρας μας, για τον πολιτισμό της Ελλάδας και όχι μόνο από την Αξιωματική Αντιπολίτευση.

Προφανώς, καταλαβαίνουμε ότι στόχος όλων αυτών των προσπαθειών είναι να σταματήσει η λαϊκή εντολή. Όμως, θέλουμε να επισημάνουμε ότι, αγαπητοί συνάδελφοι, δίνετε χώρο σε εμετικές, αντιδημοκρατικές, ακροδεξιές και φασιστικές φωνές και λογικές. Εμείς έχουμε την ευθύνη, αλλά την έχετε και εσείς. Εμείς την επισημαίνουμε και παίρνουμε πρωτοβουλίες στην κατεύθυνση αυτή.

Όμως, ας περάσουμε στην ουσία του νομοσχεδίου. Η σημερινή συζήτηση στοχεύει στην ολοκλήρωση της συμφωνίας στο Eurogroup της Τρίτης, στην ολοκλήρωση της αξιολόγησης, κάτι που περιμένει όλη η Ελλάδα, αλλά και η Ευρώπη, στη χρηματοδότηση της χώρας μας, αλλά και στη συμφωνία για το χρέος.

Από αυτές τις πλευρές, καταλαβαίνετε ότι η σημερινή συζήτηση έχει κορυφαία σημασία για τη χώρα μας, η οποία στο τέλος του 2014 ήταν τελευταία στην Ευρώπη και ήταν υποχρεωμένη -διωγμένη από τα Eurogroup, αποτυχημένη στους στόχους για το πλεόνασμα και σε όλα τα μέτρα μεταρρυθμίσεων- να λάβει μέτρα ύψους 20 δισεκατομμυρίων ευρώ, που είχε ήδη μείωση 25% του ΑΕΠ, ήδη 28% ανεργία και ήδη 33% φτώχεια.

Η χώρα ήταν στο γκρεμό, δεν ήταν στο χείλος του γκρεμού, ήταν ήδη στο γκρεμό και εμείς αναλάβαμε την ευθύνη που οι Έλληνες πολίτες επέλεξαν και μέσα από μια σκληρή και δύσκολη μάχη και περίοδο φτάσαμε στο έκτακτο Eurogroup της 9ης Μαΐου, όπου δεν είχαμε να διαχειριστούμε μόνο τη συμφωνία αλλά και τους νέους εκβιασμούς που προέκυψαν τον Απρίλιο για τη νομοθέτηση 3,6 δισεκατομμυρίων ευρώ μέτρων αλλά και την προδιαγραφόμενη μη δέσμευση κάποιων ευρωπαϊκών χωρών για το χρέος.

Δεν ήταν ελληνικό το πρόβλημα. Δεν ήταν ένα πρόβλημα που έπρεπε να λύσουμε, γιατί αφορούσε τη χώρα μας. Ήταν και είναι ένα βαθιά δομικό πρόβλημα της Ευρώπης, που δυστυχώς το σύνολο της Αντιπολίτευσης της χώρας δεν το διαπιστώνει, δεν μπορεί να το δει. Δεν μπορεί να δει έξω από αυτήν τη μικροκομματική ανάγνωση, με μια στείρα επαρχιώτικη λογική. Σας επισημαίνουμε ακόμη μια φορά ότι όσο μένετε στη διαχείριση της καρέκλας, χάνετε τα επίδικα και της χώρας και της Ευρώπης. Και αυτό είναι ζημιά και για τη χώρα και για τους πολίτες και γι’ αυτό είμαστε υποχρεωμένοι να σας το πούμε.

Όμως, εμείς καταλήξαμε σε αυτό το έκτακτο Eurogroup με πάρα πολύ θετικά αποτελέσματα σε αναντιστοιχία, αν θέλετε, με τη δύναμη και τη θέση της Ελλάδας τον Δεκέμβριο του 2014. Όμως, για να κάνουμε μια πραγματική συζήτηση, θα ήθελα να πω ότι κατατέθηκε από τον Δεκέμβριο του 2014 ή από τις εκλογές του 2015, τον Ιανουάριο μέχρι σήμερα, μια άλλη προοπτική, μια άλλη επίλυση, μια άλλη στρατηγική ή μια άλλη πρόταση για να λύσουμε διαφορετικά το πρόβλημα της χώρας; Γιατί πρέπει να αφήσουμε τα κροκοδείλια δάκρυα περί καταστροφής και περί προβλήματος και αδυναμίας της χώρας. Υπάρχει κάτι διαφορετικό που μπορούμε να κάνουμε;

Εμείς έχουμε ακούσει άλλες δύο εναλλακτικές. Η μία είναι η νεοφιλελεύθερη πρόταση. Την κατέθεσε ο κ. Μητσοτάκης στην «WASHINGTON POST»: Διεθνές Νομισματικό Ταμείο, ξεπούλημα περιουσίας, απόλυση υπαλλήλων, επιπλέον λιτότητα, καμμία εθνική κυριαρχία. Όχι απλά Μητσοτάκης, Άδωνις αλλά και Βέμπερ, Σόιμπλε, δηλαδή Grexit. Το πακέτο του Grexit ολοφάνερο μέσα από τη μεγαλύτερη λιτότητα και μια χώρα απαξιωμένη. Αυτή είναι η νεοφιλελεύθερη λογική.

Υπάρχει και μια άλλη δονκιχωτική –αν θέλετε- αντίληψη, με μια ηθική φαντασίωση, αλλά χωρίς καμμία πρόταση κοινωνικής επιβίωσης. Η δραχμή, η ηθική, η καθαρή, αλλά πάλι δραχμή.

Εμείς μπορεί να μην είχαμε εμπειρία διοίκησης, να μην είχαμε τον κρατικό μηχανισμό ή να μην τον έχουμε ακόμα -και ίσως να μην μας ενδιαφέρει, γιατί δεν έχουμε τέτοιες προτεραιότητες- αλλά πάντως η χώρα ήταν στο γκρεμό και εμείς κάναμε ό,τι καλύτερο μπορούσε να γίνει και τώρα η χώρα σηκώνεται στα πόδια της. Και δεν το λέμε εμείς αυτό, το λένε όλα τα νούμερα, το λένε όλοι οι θεσμοί και θα το πουν τα αποτελέσματα και στο Eurogroup.

Όμως, είναι δυνατόν να τοποθετείται σήμερα μια συζήτηση άγνοιας περί του αντικειμένου και περιεχομένου του νομοσχέδιου; Γιατί αυτό το θέατρο έπαιξαν πολλοί συνάδελφοι της Αντιπολίτευσης στην επιτροπή της Πέμπτης. Από τον Ιούλιο, από τον συμβιβασμό στο Eurogroup και στο Συμβούλιο Κορυφής, στη Βουλή τον Αύγουστο, και εδώ και οκτώ μήνες, συζητάμε το ίδιο ακριβώς θέμα. Και το ψηφίσαμε.

Επειδή, μάλλον η επιμέλεια των Βουλευτών δεν απεκαταστάθη, μετά τα φαινόμενα των προηγούμενων μνημονίων, που κάποιοι δεν διάβαζαν, οφείλω να αναφέρω ξανά στη Βουλή και να τα ακούει και ο ελληνικός λαός πού τα συμφωνήσαμε και πού τα περιγράψαμε.

Στον νόμο, λοιπόν, που ψηφίσαμε, τον 4336, προφανώς όχι εσείς και προφανώς εννοώ για τη Νέα Δημοκρατία, για το Ποτάμι, για τη Δημοκρατική Συμπαράταξη, το Ταμείο Περιουσίας ήταν στις σελίδες 1030-1031. Η έμμεση φορολογία στη σελίδα 1016. Και μάλιστα εκεί προβλεπόταν μεταρρύθμιση του φόρου εισοδήματος φυσικών προσώπων, πάγωμα δαπανών, φορολογικά μέτρα παραμετρικού χαρακτήρα και η παρακολούθηση με αντισταθμιστικά μέτρα των δημοσιονομικών κινδύνων. Ακόμα και αυτό το περίγραμμα του μηχανισμού ήταν μέσα.

Ο ΕΝΦΙΑ, στη σελίδα 1017. Η Αυτόνομη Γενική Γραμματεία Δημοσίων Εσόδων, στη σελίδα 1018. Η ρύθμιση των κόκκινων δανείων, στη σελίδα 1024. Ο ΑΔΜΗΕ στη σελίδα 1029. Ο χαρακτηρισμός του επαγγέλματος του αγρότη, στη σελίδα 1017. Οι ρυθμίσεις για το πόθεν έσχες, στη σελίδα 1033. Η Γενική Γραμματεία Ψηφιακής Πολιτικής, στη σελίδα 1031. Τα λιμάνια, στη σελίδα 1030 και χωρίς προβλέψεις που εμείς επεκτείναμε για τη ρυθμιστική αρχή. Οι συμβάσεις των αεροδρομίων, στη σελίδα 1030.

Και ο ΑΔΜΗΕ προβλεπόταν αρνητικότερα απ’ ό,τι καταλήξαμε. Πάρα πολλά από αυτά που προβλέπονταν και ψηφίσαμε και γνωρίζατε έχουν πολύ καλύτερη κατάληξη από αυτή που είχαμε ως περιεχόμενο συζήτησης τον Αύγουστο. Αλλά επειδή, μάλλον, δεν ξέρετε πού βρίσκονται όλα αυτά, εγώ ξανακαταθέτω τον ν. 4336, γιατί φαίνεται ότι η επιμέλεια πρέπει να επιστρέψει στη Βουλή.

Παρακαλώ πολύ, τον καταθέτω για τα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, επιπλέον του ν. 4336, γιατί γίνεται μια συζήτηση και από τα μέσα ενημέρωσης, υπάρχει ένα ευρώ παραπάνω από τα 3%, τα 5,4 δισεκατομμύρια ευρώ, που επιβαρύνουν τη χώρα με τη δική μας ευθύνη, με την τρέχουσα πολιτική, με την τρέχουσα Κυβέρνηση; Ούτε ένα ευρώ παραπάνω από τα 5,4 δεν έχουμε ως καθυστέρηση, ως αδυναμία, ως έλλειμμα, ως καθυστέρηση, αν θέλετε, έστω της οικονομικής μηχανής.

Για πρώτη φορά η χώρα δεν έχει πέναλτι στις ευρωπαϊκές συσκέψεις. Για πρώτη φορά μετά από δύο χρόνια η αξιολόγηση διαπιστώνεται -εδώ και ενάμιση μήνα από όλα τα ευρωπαϊκά όργανα και τη Μεγάλη Εβδομάδα από την ίδια την Κομισιόν- ότι είναι πλήρης. Και βλέπετε αυτό που δεν λέμε εμείς, το λένε πλέον και όλοι οι άλλοι.

Όμως, εγώ διαπιστώνω ότι υπάρχει ένα σοβαρότατο ρήγμα πλέον στο Ευρωπαϊκό Λαϊκό Κόμμα και αυτό πρέπει να το δείτε, αγαπητοί συνάδελφοι. Είναι δυνατόν ο κ. Γιούνκερ, η κ. Μέρκελ, ο κ. Ντάισελμπλουμ να λένε ότι είναι 5,4 δισεκατομμύρια ευρώ και ο κ. Σταϊκούρας να λέει ότι είναι 9 δισεκατομμύρια ευρώ και κάποιος άλλος συνάδελφος από τη Νέα Δημοκρατία να λέει ότι είναι 12 δισεκατομμύρια ευρώ;

Πρέπει να συμφωνήσετε, επιτέλους, και να συμφωνήσετε και με την ευρωομάδα σας, γιατί το έκτακτο Eurogroup επιβεβαίωσε ότι δεν φούσκωσε ο λογαριασμός από τη Κυβέρνηση ΣΥΡΙΖΑ-ΑΝΕΛ-Οικολόγων για τους Έλληνες πολίτες.

Και αυτό αποδεικνύει, κυρίες και κύριοι Βουλευτές, ότι η Αντιπολίτευση δεν υποστηρίζει τη διαπραγμάτευση της χώρας. Δεν υποστηρίζει ούτε την προστασία, παραδείγματος χάριν, των δανειοληπτών. Δεν υποστηρίζει κανένα στοιχείο του νόμου που έχει έρθει. Μας καλούν όμως -τον άκουσα τον κ. Σταϊκούρα- να πετύχουμε τα μέγιστα δυνατά αποτελέσματα και τη μέγιστη δυνατή χρηματοδότηση την Τρίτη. Θα το κάνουμε. Θα το κάνουμε για την πατρίδα μας. Θα το κάνουμε για τους Έλληνες πολίτες.

Όμως, αυτή η απόλυτη σύγχυση που επικρατεί στην Αντιπολίτευση μπορεί να κάνει κακό στη χώρα. Και αυτό οφείλεται στην απώλεια στρατηγικού σχεδίου και προοπτικής, πλέον, ιδιαίτερα για τη Νέα Δημοκρατία.

Μας κατηγορούσαν ότι ρισκάρουμε το καλοκαίρι με την καθυστέρηση και πρέπει να ψηφίσουμε συμφωνία και ό,τι να ναι. Ήταν με τη στρατηγική του «ΝΑΙ». Και τώρα αυτά που κερδίσαμε, προφανώς, τα ψήφισαν, αλλά αρνούνται να τα υποστηρίξουν.

Μας κατηγορούν από τη μια μεριά ότι συμφωνήσαμε τα πάντα με τους δανειστές, και τώρα λένε «γιατί κάνατε έξι μήνες διαπραγμάτευση για να κερδίσετε κάτι περισσότερο;», όπως τον ΑΔΜΗΕ παραδείγματος χάριν.

Μας κατηγορούν για αρνητικά στοιχεία στην οικονομία και περιγράφουν ένα ιδιαίτερα αρνητικό τοπίο παντού, όπου σταθούν κι όπου βρεθούν, δημιουργώντας αρνητικό κλίμα και στους επενδυτές.

Και από την άλλη μεριά, όταν τα ανακοινώνει η Eurostat, προτιμούν να πάρουν το μέρος των διαρροών εις βάρος της χώρας, παρά να υποστηρίξουν ότι οι Έλληνες πολίτες και παραγωγοί το πέτυχαν, η Ελληνική Πολιτεία. Ακόμα και στα κόκκινα δάνεια εκφράζεται αυτή η παλινωδία.

Πριν μια βδομάδα δημοσιεύτηκαν απόψεις που στήριξε η Νέα Δημοκρατία τις θέσεις της για τα κόκκινα δάνεια, γιατί προφανώς η προστασία του 93% των δανειοληπτών είναι κάτι το οποίο δεν μπορούσαν να το αγνοήσουν. Τώρα, όμως, έρχονται εδώ πιεσμένοι από τις δηλώσεις του πρώην Πρωθυπουργού, του πρώην Προέδρου τους, του κ. Σαμαρά, και λένε «όχι, δεν τα υποστηρίζουμε». Το εκκρεμές της Νέας Δημοκρατίας δεν σταματά να κινείται.

Όμως, προσέξτε: Στον αγώνα Μητσοτάκης-Σαμαράς σημειώστε 2. Στον αγώνα Χατζηδάκης-Άδωνις σημειώστε 2. Το περίεργο είναι ότι πάντα κερδίζει η ακροδεξιά τώρα τελευταία και πρέπει να το προσέξετε αυτό, κύριοι συνάδελφοι. Έχετε πέσει θύματα, το καταλαβαίνουμε. Κάποιοι σας έπεισαν ότι μπορούμε να είμαστε αριστερή παρένθεση. Ίσως σας έβαλαν να λειτουργήσετε προς την κατεύθυνση αυτή. Και τώρα έρχεστε προς εμάς και ζητάτε να μην τιμήσουμε τη λαϊκή εντολή. Μήπως είναι λίγο ανόητο αυτό, να μας ζητάτε να μην ψηφίσουμε την πολιτική που οι Έλληνες πολίτες μας έδωσαν; Αντί να απευθυνθείτε σε όλους αυτούς που σας έβαλαν να υπηρετήσετε την αριστερή παρένθεση, να υπηρετήσετε μια αδύναμη χώρα, έρχεστε και σε εμάς και ζητάτε τα ρέστα. Η απάντηση, όμως, είναι ότι η θέληση του λαού είναι να αλλάξει πορεία η χώρα.

Αναρωτιέμαι, όμως, τι σας ανησυχεί πιο πολύ; Το ότι πάει καλά η πατρίδα μας; Το ότι πλησιάζει ο διαγωνισμός για τα κανάλια; Γιατί ανακοινώθηκε αυτήν την εβδομάδα. Το ότι βγαίνουν την τελευταία βδομάδα, τον τελευταίο μήνα πάρα πολύ έντονα νέες λίστες φοροδιαφυγής, τα panama papers και το τελευταίο σκάνδαλο του «Ερρίκος Ντυνάν»; Να σας πω την αλήθεια, δεν μας προξένησε ιδιαίτερη απορία γιατί η Νέα Δημοκρατία και μόνο η Νέα Δημοκρατία καταψήφισε στην εξεταστική επιτροπή να ζητήσει η Βουλή τη διαφημιστική δαπάνη των τραπεζών. Το περιμένουμε. Το καταλαβαίνουμε.

Αυτό που δεν καταλαβαίνουμε και μας ανησυχεί περισσότερο είναι αν σας πειράζει η πρόοδος της χώρας μας. Και πάνω σε αυτό το οικοδόμημα που προσπαθείτε να φτιάξετε, δυστυχώς επιχειρείτε μια πολύ μεγάλη παραχάραξη της πραγματικότητας. Ο νόμος τον οποίο συζητάμε σήμερα, το νομοσχέδιο, είναι διακόσιες ογδόντα δύο σελίδες. Από πού έως πού επτάμισι χιλιάδες σελίδες; Μαζί με την αιτιολογική του έκθεση, μαζί με τις τροποποιούμενες διατάξεις, μαζί με το συνοδευτικό υλικό είναι επτακόσιες ενενήντα δύο σελίδες. Προφανώς αναφέρεστε στα παραρτήματα των συμβάσεων των αεροδρομίων, που εσείς ολοκληρώσατε ως επεξεργασία σύμβασης.

Κι άλλα πολλά ψέματα ακούστηκαν αυτές τις μέρες, όπως παραδείγματος χάριν με το ταμείο. Και δημιουργείτε και μια εικόνα ψευδή σε όλα τα επίπεδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα μου επιτρέψετε να χρησιμοποιήσω και τη δευτερολογία μου.

Ούτε η Επιστημονική Υπηρεσία της Βουλής δεν εντόπισε αυτές τις αδυναμίες τις οποίες εσείς λέτε. Διότι στο ταμείο περιλαμβάνεται μόνο η ιδιωτική περιουσία του Υπουργείου Οικονομικών. Κανένα κομμάτι δημόσιας περιουσίας δεν περιλαμβάνεται. Και οι ΔΕΚΟ περιλαμβάνονται με συγκεκριμένο παράρτημα. Δεν περιλαμβάνονται άλλες ΔΕΚΟ. Και είναι ψευδές όλο αυτό που λέγεται για τη δημόσια περιουσία. Δεν περιλαμβάνεται η δημόσια κοινωφελής περιουσία. Και ακόμα από την ιδιωτική περιουσία του Υπουργείου Οικονομικών που διαχειρίζεται η ΕΤΑΔ, μπαίνουν επιπλέον όροι για να περιοριστεί η διαχείριση με μεγαλύτερη ασφάλεια στις περιοχές natura, στον αρχαιολογικό χώρο, δηλαδή λιγότερο και από αυτό που η ΕΤΑΔ έχει έτσι κι αλλιώς στη διαχείρισή της.

Αναιρείται ο κοινοβουλευτικός έλεγχος στο ταμείο; Πώς γίνεται αυτό; Αφού έχουμε ετήσια αναφορά και αξιολόγηση. Υπάρχει έδρα στο Λουξεμβούργο εκτός Ελλάδας; Μάλλον δεν καταλάβατε. Το ψηφίσαμε τον Αύγουστο: Ελλάδα και μόνο Ελλάδα, ελληνικά μέλη, πλειοψηφία το δημόσιο. Γιατί τα κρύβετε όλα αυτά;

Αν θέλαμε να ξεπουλήσουμε, νομίζετε ότι θα βάζαμε ενενήντα εννέα χρόνια; Δεν θα το κλείναμε σε τρία, πέντε, δέκα χρόνια; Τα ενενήντα εννέα χρόνια, αγαπητοί συνάδελφοι, εξασφαλίζουν ότι δεν θέλουμε να ιδιωτικοποιήσουμε. Θέλουμε να διαχειριστούμε σε βάθος χρόνου, να κερδίσει ο Έλληνας πολίτης από την αξία της ελληνικής περιουσίας, να κάνουμε μισθώσεις, να κάνουμε κοινές επενδύσεις και με ιδιωτικά και με κοινωνικά κεφάλαια. Μήπως αυτό είναι που δεν θέλετε, να κάνουμε δηλαδή επενδύσεις στις οποίες το δημόσιο θα έχει παρακολούθηση, δηλαδή συμβάσεις εργασίας σωστές και θέλετε να ξεπουλήσετε με μαύρη εργασία, σαν αυτά που είχατε συνηθίσει τόσο καιρό να κάνετε; Αλλά εδώ που τα λέμε, μας ενοχλεί που στο Ταμείο το δικό μας για τα δύο μέλη θα εισηγηθούν οι δανειστές. Ποιος το έκανε αυτό; Εμείς το κάναμε; Εμείς υπερχρεώσαμε τη χώρα στο 180% του ΑΕΠ;

Ούτε ένα δάνειο δεν έχει πάρει η Κυβέρνηση του ΣΥΡΙΖΑ. Αντιθέτως, έχει μειώσει το δημόσιο χρέος. Εσείς είστε υπεύθυνοι και γι’ αυτό που μας κατηγορείτε. Προφανώς για την αποικιοκρατική διάσταση, που κάποιοι δικοί σας ομιλητές περιέγραψαν, εσείς είστε υπεύθυνοι. Γιατί εσείς υπερχρεώσατε τη χώρα, εσείς υπογράψατε όλα τα δάνεια και μάλιστα τα μοιράσατε και στους κολλητούς σας.

Να πω και κάτι άλλο που ακούστηκε ως ψέμα. «Μεγαλώνει ή παραμένει ίδια η περιουσία του ΤΑΙΠΕΔ». Συγκεκριμένο παράδειγμα θα σας πω: Ρόδος. Είκοσι πέντε ακίνητα έφυγαν από τη λίστα του ΤΑΙΠΕΔ. Ψέμα είπε ο κ. Βαρβιτσιώτης προηγουμένως. Τον καλώ να έρθει να συζητήσουμε τα ακίνητα της Ρόδου. Τρία έμειναν μόνο μέσα. Από τα εξήντα χιλιάδες στρέμματα της Ρόδου που ήταν στο ΤΑΙΠΕΔ, μόνο εξίμισι χιλιάδες παραμένουν. Το 90% το κερδίσαμε ξανά πίσω στο δημόσιο χώρο. Αυτά τα ξέρετε; Γιατί τα κρύβετε από τους Έλληνες πολίτες; Γιατί εξακολουθείτε να παίζετε αυτό το παιχνίδι;

Για τον ΕΝΦΙΑ κρύβετε ότι αυτή τη στιγμή έξι εκατομμύρια και παραπάνω –έξι εκατομμύρια επτακόσιες χιλιάδες, νομίζω, έλεγε η «ΗΜΕΡΗΣΙΑ»- ωφελούνται έναντι εξακοσίων χιλιάδων; Κρύβετε ότι γλιτώσαμε με τον μηχανισμό που προτείναμε 3,6 δισεκατομμύρια πρόσθετα μέτρα, ότι προστατεύεται το 93% της πρώτης κατοικίας στα κόκκινα δάνεια, ότι κερδίσαμε τη Δημόσια Αρχή Λιμένα και τη ρυθμιστική, για να έχουμε Γενική Ρυθμιστική Αρχή σε επίπεδο χώρας, κύριε Καρρά, και σε κάθε τόπο να έχουμε περιβαλλοντική παρακολούθηση, λιμάνια, δημόσιο χώρο ελεγχόμενο από τον τοπικό με συμμετοχή και της αυτοδιοίκησης;

Δεν είναι το ίδιο πράγμα. Είναι άλλο η ρυθμιστική αρχή σε επίπεδο χώρας και είναι άλλο η τοπικότητα, που έχει και την εκπροσώπηση της τοπικής κοινωνίας. Και για τον ΑΔΜΗΕ; Γιατί κρύβετε το τι έγινε με τον ΑΔΜΗΕ; Ότι ακυρώνουμε, με το σημερινό νομοσχέδιο, τους δικούς σας νόμους για δημιουργία και πώληση της «μικρής» ΔΕΗ και για πώληση του 66% του ΑΔΜΗΕ. Ποιος ΑΔΜΗΕ; Αυτός που δίνει τις ηλεκτρικές συνδέσεις στην Κρήτη και στις Κυκλάδες. Τον οποίο τι θέλατε να κάνετε;

Καταθέτω στα Πρακτικά δήλωση του κ. Μητσοτάκη, τώρα, καινούργια: «Εγώ λέω “ναι” στη “μικρή” ΔΕΗ», δηλαδή να μην έχουμε έλεγχο στη σύνδεση με τις Κυκλάδες και την Κρήτη. Τι άλλο, βέβαια, είπε για τα φορολογικά μέτρα ο κ. Μητσοτάκης; «Προτείνω μεγαλύτερη φορολόγηση στα τσιγάρα», και τώρα παραπονιέστε. Ορίστε, ο Αρχηγός σας τα έχει πει. Και τι άλλο βέβαια έχει πει; Ότι «όσοι υπεραμύνονται του κρατικού χαρακτήρα της ΔΕΗ προασπίζονται τα δικά τους συντεχνιακά συμφέροντα και όχι το ευρύτερο καλό». Εμείς, λοιπόν, προτιμούμε να έχουμε δημόσιο χαρακτήρα στη ΔΕΗ και να υπερασπιζόμαστε την πατρίδα μας. Αναρωτιόμαστε τι κάνει ο κ. Μητσοτάκης.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι δύσκολα τα μέτρα και είναι πολλά. Όμως, καταλαβαίνουμε ότι υπάρχει ένας κίνδυνος λιτότητας. Είναι, όμως, τα μόνα και τα τελευταία δημοσιονομικά μέτρα τα οποία παίρνονται. Και το λέμε δημόσια στους Έλληνες πολίτες, ότι αυτά τα 5,4 δισεκατομμύρια είναι το μικρότερο δυνατό τίμημα που πληρώνουμε για μια κακοδαιμονία πολιτικής υστεροβουλίας των χρόνων του δικομματισμού που χρέωσαν τη χώρα, που λειτούργησαν με «ημέτερους», που σπατάλησαν το εργατικό επιστημονικό και νεανικό δυναμικό της πατρίδας μας, τον πολιτισμό μας, την παιδεία και όλα τα δημόσια αγαθά, για να κρατήσουν τις καρέκλες, απομακρυνόμενοι μέρα με τη μέρα από τις πολιτικές αξίες που κάποτε ίσως ίδρυσαν τα κόμματά τους.

Υπάρχει, όμως, κάποιος φόβος. Τον έθεσε ο κ. Καρράς. Και αν συνεχίσουν οι δανειστές να αξιώνουν τα πάντα; Και αν υπάρχει συνέχεια; Πώς μπορούμε να το αποφύγουμε; Προφανώς, χωρίς στάση πληρωμών προς το εξωτερικό, μένοντας στην Ευρώπη, γιατί είστε ευρωπαϊστής. Μας ανησυχεί κι εμάς αυτό το θέμα. Μας ανησυχεί αν μπορεί η χώρα μας να σηκώσει κεφάλι. Ξέρετε γιατί; Εμείς δεν κινούμαστε πολύ εύκολα, γιατί δεν συνηθίσαμε να είμαστε επαγγελματίες πολιτικοί ούτε πήραμε κληρονομικώ δικαίω την πολιτική καρέκλα ούτε κι εσείς, το καταλαβαίνω. Είχαμε άλλο μονοπάτι ζωής. Δουλεύαμε για τις οικογένειές μας και παράγαμε στους τόπους μας. Πήραμε, όμως, την ευθύνη, γιατί κάποιοι κατάντησαν την Ελλάδα σε αυτή την κατάσταση.

Υπάρχει διαδρομή ελπίδας, όμως. Και εμείς την καταθέτουμε και κόντρα στους δανειστές. Πρώτα απ’ όλα, η πρόταση που κάνουμε για το χρέος. Η βιώσιμη σχέση μας με τους δανειστές, το βιώσιμο χρέος είναι η πρώτη παράμετρος, κύριε Καρρά. Όμως, και η δημοκρατία στη χώρα μας, η καταπολέμηση της διαφθοράς, που σας θέλουμε μαζί, χωρίς κίτρινες κορόνες, είναι το δεύτερο σκαλοπάτι, για να πετύχουμε μια χώρα τίμια. Η εργασία, επίσης, είναι το τρίτο σκαλοπάτι, στο οποίο πρέπει να πατήσουμε και, βέβαια, η κοινωνική δικαιοσύνη.

Και είναι κρίμα που τα καλά νέα δεν ακούγονται. Καλά νέα, που λένε ότι ακόμα και στο ΕΣΠΑ, αυτό το στριμωγμένο, αυτή την εβδομάδα ανακοίνωσαν οι Υπουργοί μας ότι στα έργα μικρών και πολύ μικρών επιχειρήσεων και στις τουριστικές επιχειρήσεις αυξήθηκε κατά 25% ο προϋπολογισμός. Και άλλα λεφτά δίνουμε στην οικονομία. Ταυτόχρονα βέβαια, 500 εκατομμύρια ευρώ, για το νερό, τα απορρίμματα και τα στερεά απόβλητα και πολλά έργα προστιθέμενης αξίας για τις τοπικές κοινωνίες, με συμμετοχή και της αυτοδιοίκησης.

Αυτό είναι το μοντέλο το οποίο εμείς θέλουμε. Ρύθμιση του χρέους, τίμια κοινωνία, με δημοκρατία, κοινωνική δικαιοσύνη και κοινωνική πρόνοια και εργασία. Σε αυτή την προοπτική, που δεν μπορεί κανείς δανειστής να μας πει το γιατί, σας καλούμε να προχωρήσουμε μαζί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς για τον χρόνο.

Τον λόγο έχει ο κ. Χρήστος Παππάς από τον Λαϊκό Σύνδεσμο-Χρυσή Αυγή και μετά ο κ. Δημήτριος Εμμανουηλίδης.

**ΧΡΗΣΤΟΣ ΠΑΠΠΑΣ:** Τι θα μπορούσε να πει κανείς σε επτά μόλις λεπτά για το σχέδιο εθνοκτονίας που εφαρμόζεται στην Ελλάδα από τα συστημικά κόμματα, τόσο της Δεξιάς όσο και της Αριστεράς, τα έξι τελευταία χρόνια.

Η αυλαία κλείνει δραματικά με το σχέδιο παράδοσης, «σχέδιο νόμου» το λέτε εσείς, το οποίο συζητάτε σήμερα και εκατόν πενήντα τρεις από εσάς, όπως φαίνεται, είστε έτοιμοι να το ψηφίσετε αύριο. Να βάλετε την υπογραφή σας στο σχέδιο παράδοσης της χώρας και να δεσμεύσετε τις επόμενες γενιές, να θέσετε τη χώρα μας υπό ξένη κυριαρχία, μέσω της Ευρωπαϊκής Κεντρικής Τράπεζας, της Ευρωπαϊκής Ένωσης και των τοκογλύφων του Διεθνούς Νομισματικού Ταμείου.

Η Κυβέρνηση του ΣΥΡΙΖΑ εφαρμόζει κατά γράμμα τη νεοφιλελεύθερη συνταγή της Νέας Δημοκρατίας, η οποία με τη σειρά της είχε εφαρμόσει την πολιτική του σοσιαλδημοκρατικού ΠΑΣΟΚ. Σημίτης, Παπανδρέου, Σαμαράς, Βενιζέλος, Μητσοτάκης και Τσίπρας θα μπορούσαν να είναι ένα πρόσωπο. Και είναι ένα πρόσωπο, όλοι τους, φορώντας διαφορετική μάσκα και αλλάζοντας χρώμα στον κομματικό τους μανδύα.

Δέσμιός τους ο λαός, βλέπει να παραδίδονται σε κάθε τοκογλύφο με την ονομασία «επενδυτής» όλες οι δομές του κράτους. Βλέπει να κατάσχονται τα εισοδήματα, όλα τα δημόσια έσοδα, όλα να δίδονται στο κατοχικό ταμείο, το υπερταμείο, το οποίο θα τελεί υπό ξένη διοίκηση.

Τα άρθρα αυτού του νομοσχεδίου, που ομολογείτε όλοι ότι είναι προαπαιτούμενο των λεγομένων κατ’ εσάς θεσμών –οποία κατάντια για το ελληνικό Κοινοβούλιο-, είναι τα όπλα των εισβολέων και των ανδρεικέλων τους στην κατοχή της πατρίδας μας σε έναν πραγματικό οικονομικό πόλεμο. ΦΠΑ 24%, δηλαδή το ¼ κάθε συναλλαγής είναι φόρος. ΕΝΦΙΑ τύπου τρομοκρατίας ISIS. Η κατοικία των Ελλήνων βορά στα αδηφάγα τοκογλυφικά funds, τα οποία θα αγοράζουν με ευκολίες και με διευκολύνσεις και με πίστωση, παρακαλώ.

Έχει το θράσος η Κυβέρνηση να πανηγυρίζει ότι έκλεισε τη συμφωνία και ότι έρχεται η ανάπτυξη. Ποια ανάπτυξη; Την ίδια ανάπτυξη που υπόσχετο ο Σαμαράς με τις επτακόσιες πενήντα χιλιάδες νέες θέσεις εργασίας και τα δωρεάν Wi-Fi; Περνάτε τον εαυτό σας τόσο ξύπνιο, ώστε να κοροϊδεύετε διαρκώς τον ελληνικό λαό; Φορολογία εποχής τουρκοκρατίας, χωρίς να υπάρχει ανταποδοτικότητα στην ποιότητα ζωής των Ελλήνων.

Λέγεται σύγχρονο κράτος αυτό; Πού είναι η πρόνοια και η προστασία των ανέργων, των φτωχών, των ΑΜΕΑ; Ποιες είναι οι παροχές υγείας; Τα ράντζα, τα πολύμηνα ραντεβού, οι κλειστές μονάδες εντατικής θεραπείας; Πού είναι η προστασία των απομάχων της εργασιακής ζωής, οι οποίοι πλήρωναν για δεκαετίες τις εισφορές τους, τις οποίες εσείς δεν αποδίδετε;

Όχι μόνο αυτό, αλλά παραδίδετε την περιουσία των ταμείων, που είναι δική τους περιουσία, των εργαζομένων, στο υπερταμείο, δηλαδή «στο πιάτο» των τοκογλύφων, τα λεφτά των Ελλήνων. Την ιδιωτική και τη δημόσια περιουσία την εκχωρείτε, την υποβάλλετε στην ξένη κυριαρχία.

Προσφέρετε τον Έλληνα του 2016, αλλά και τους Έλληνες που θα έλθουν σε τουλάχιστον τρεις γενιές, τα παιδιά μας, τα παιδιά των παιδιών μας, τα εγγόνια μας και τα δισέγγονά μας. Προσφέρετε το αίμα τους και ως αντάλλαγμα τους δίνετε σκλαβιά, φτώχεια και δυστυχία. Μετατρέπετε την Ελλάδα σε προτεκτοράτο ξένων δυνάμεων. Τη μετατρέπετε σε μια ατελείωτη φαβέλα.

Εφαρμόσατε όλοι μαζί σε αγαστή συνεργασία, ψευδοπατριώτες και ψευδοαριστεροί, το σχέδιο των μνημονίων, το σχέδιο της στήριξης των τραπεζών της Ευρώπης και του νομίσματος της δυστυχίας των περισσοτέρων χωρών της Ευρωζώνης, του περίφημου ευρώ.

Αν κάποιος από σας τους ίδιους πολιτικούς, που κατέλαβαν το πρωθυπουργικό αξίωμα τα τελευταία έξι χρόνια, είχε κατά νου, είχε σκοπό την ανάπτυξη, την ευημερία και την ασφάλεια του ελληνικού λαού, αν είχε σκοπό να παραδώσει τη χώρα πιο εύρωστη και τον λαό της πιο ευτυχισμένο απ’ ό,τι ήταν όταν παρέλαβε το αξίωμά του, τα πράγματα στην Ελλάδα σ’ όλους τους τομείς θα ήταν εντελώς διαφορετικά.

Ποιος από σας είναι πραγματικά ηγέτης; Ποιος έχει όραμα την πατρίδα και τον λαό; Ποιος είχε σχέδιο ανάπτυξης της Ελλάδας και όχι συγκεκριμένων συμφερόντων, εγχωρίων και ξένων; Κανείς. Κανείς από σας, ασχέτως ιδεολογικής προέλευσης, δεν είχε όραμα και σκοπό την εθνική ανεξαρτησία, τη λαϊκή κυριαρχία και την πρόοδο του ελληνικού λαού.

Μοναδικό σας όραμα είναι η εξουσία και το αλισβερίσι, δηλαδή η διαπλοκή με την πλουτοκρατία. Μοναδικό σας όραμα είναι η εξυπηρέτηση των ξένων συμφερόντων, των αφεντικών, που σας στήριξαν και σας στηρίζουν στην εξουσία.

Επίσης χτυπάτε την εθνική ασφάλεια και άμυνα της χώρας μ’ αυτό το νομοσχέδιο των επτάμισι χιλιάδων σελίδων. Συρρικνώνετε τις Ένοπλες Δυνάμεις και τα Σώματα Ασφαλείας. Πλήττετε το ανθρώπινο δυναμικό των εν ενεργεία και των εν αποστρατεία.

Συν τοις άλλοις, δίνετε συγχωροχάρτι και στα καρτέλ μέσω της Επιτροπής Ανταγωνισμού. Δίνετε υπερεξουσίες στην Επιτροπή Ανταγωνισμού να ορίζει και να κάνει ό,τι θέλει στην αγορά, δηλαδή να συνεχίζει να είναι προστάτης των πολυεθνικών και των καρτέλ. Με προσέχετε, κύριε Κουμουτσάκο, ε;

Μη δυσανασχετείτε, κύριοι της Νέας Δημοκρατίας. Ο δικός σας ο Λουκάς κυκλοφορεί ακόμα, «λύνει και δένει» στην επιτροπή, γράφοντας στα παλαιότερα των υποδημάτων του το ελληνικό Κοινοβούλιο. Πεντακόσια εκατομμύρια, μισό δισεκατομμύριο, ανείσπρακτα πρόστιμα υπάρχουν, τα οποία είναι ένα μεγάλο κομμάτι όσων κόβετε από τις συντάξεις του ελληνικού λαού, όσων κόβετε από το ΕΚΑΣ. Κόβετε τις συντάξεις του ελληνικού λαού και τα δεδουλευμένα του Έλληνα εργαζόμενου, για να τα αρπάζει μια συμμορία, μια εγκληματική οργάνωση τρωκτικών.

Το σχέδιο νόμου θα το ψηφίσετε εσείς. Εμείς, οι Έλληνες εθνικιστές, δεν θα το ψηφίσουμε.

Θυμάμαι τι είχα πει, από αυτό το Βήμα, τον Νοέμβριο του 2012, για τους εφαρμοστικούς νόμους που είχε φέρει τότε προς ψήφιση ο Σαμαράς. Ο Σαμαράς, ο οποίος, ειρήσθω εν παρόδω, προχθές, με θράσος χιλίων πιθήκων, είπε: «Η εξαπάτηση του λαού αποκαλύφθηκε, η νέμεσις δεν θα αργήσει.». Είναι λόγια του Σαμαρά. Και προκάλεσε σε όλους θυμηδία, όχι μόνο στους αντιπάλους της Νέας Δημοκρατίας, αλλά και στους ίδιους τους νεοδημοκράτες, που έλεγαν: «Κοίτα ποιος μιλάει.».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, και ολοκληρώνω.

Τότε, λοιπόν, είχα πει, το 2012, κρατώντας στα χέρια μου το ογκώδες σχέδιο νόμου, ότι αυτό θα είναι η μελλοντική σας δικογραφία και ότι θα απολογηθείτε έναντι του ελληνικού λαού και της δικαιοσύνης. Ακριβώς το ίδιο πρέπει να πω και σήμερα, εκφράζοντας τους Έλληνες εθνικιστές της Χρυσής Αυγής αλλά και τη συντριπτική πλειοψηφία των Ελλήνων.

Η Χρυσή Αυγή –και τελειώνω, κυρία Πρόεδρε- θα αγωνιστεί με κάθε νόμιμο μέσο στον αγώνα της ελευθερίας και της εθνικής αντίστασης. Δεν θα υποχωρήσουμε, μέχρι να απελευθερωθεί η πατρίδα μας. Θέλουμε την πατρίδα μας πίσω. Μετατρέπετε τον λαό μας σε έναν κωδικό αριθμό, σε μια ηλεκτρονική ταυτότητα, που τον επόμενο μήνα θα φέρετε και θα καθιερώσετε με υπουργική απόφαση.

Και ρωτάω από αυτό το Βήμα τον ελληνικό λαό: Θέλεις να γίνεις ένα νούμερο, ένας καταναλωτής φορολογούμενος, που θα σε μετρούν άγνωστοι μισθοφόροι ιδιωτικής εταιρείας; Θέλεις να γίνεις δουλοπάροικος, χωρίς γνώμη, χωρίς λόγο, χωρίς προσωπικότητα; Ή μήπως θέλεις να σηκωθείς και να πεις με πίστη την πεποίθησή σου και τη γνώμη σου, να απαιτήσεις αυτό που σου ανήκει στην οικονομία, το πολιτικό σύστημα, την κοινωνία;

Όπως και στο δημοψήφισμα, λοιπόν, του περασμένου καλοκαιριού σού δόθηκε η δυνατότητα και άλλοι σού υφάρπαξαν τη γνώμη και την αλλοίωσαν, θα πρέπει να βροντοφωνάξεις μαζί μας, ελληνικέ λαέ, και σε καλούμε να πεις ένα βροντερό «όχι».

(Χειροκροτήματα από την πτέρυγα της Χρυσής Αυγής)

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Εμμανουηλίδης και μετά ο κ. Καράογλου.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, θα ήθελα να επισημάνω μια διόρθωση στον νόμο.

Υπάρχει ένα λεκτικό λάθος στον νόμο, που θα αναγκαστείτε να το διορθώσετε με τροπολογία. Να σας το επισημάνω, ώστε να το ενσωματώσετε διορθωμένο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ελάτε να μου το πείτε.

**ΓΕΩΡΓΙΟΣ ΑΜΥΡΑΣ:** Θα σας το πω, αλλά να το πω και δημοσίως.

Άρθρο 10, παράγραφος 2, εδάφιο ε΄: Αυτό το άρθρο προβλέπει ότι στην επιτροπή επιλογής των μελών του συμβουλίου διοίκησης της νέας ΑΑΔΕ θα μετέχει, μεταξύ άλλων, ένας ακαδημαϊκός. Έτσι γράφει ο νόμος. Όμως, η λέξη «ακαδημαϊκός», όταν χρησιμοποιείται ως ουσιαστικό, σημαίνει το μέλος της Ακαδημίας Αθηνών.

Σε όλους τους νόμους και τη νομική ορολογία η λέξη «academic» –να το πούμε έτσι, γιατί αυτό θέλει να πει ο νομοθέτης- μεταφράζεται στα επίσημα κείμενα και του Υπουργείου Εξωτερικών ως «μέλος ΔΕΠ», δηλαδή μέλος διδακτικού ερευνητικού προσωπικού. Οπότε, για να μη μας φέρετε μια τροπολογία και το διορθώσετε, παρακαλούμε φτιάξτε το τώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Ελάτε, κύριε Εμμανουηλίδη.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, «αν δεν ήταν αγνώμων ο λαός μας, θα έπρεπε να προτείνει τη μετονομασία οδών με το όνομα Παπασταύρου.». Πρόκειται για δήλωση του Αντιπροέδρου της Νέας Δημοκρατίας, κ. Αδώνιδος Γεωργιάδη.

«Μακάρι, να βρίσκαμε δέκα Παπασταύρους, για να πάει ο τόπος μπροστά.». Πρόκειται για επίσημη δήλωση του πρώην Πρωθυπουργού και Αρχηγού της Νέας Δημοκρατίας Αντώνη Σαμαρά. Κραυγαλέα έκφραση πολιτικού κυνισμού ή αλλιώς, απύθμενου πολιτικού θράσους. Τα Panama papers, η λίστα Λαγκάρντ, η λίστα Μπόργιανς, η λίστα Λιχτενστάιν, όπου λίστα και ο κ. Παπασταύρου, βεβαίως, βεβαίως!

Θα περάσω τώρα σε ένα πολιτικό κουίζ, αφιερωμένο στους συναδέλφους της Νέας Δημοκρατίας για ένα φρεσκάρισμα της μνήμης.

Βγενόπουλος, Χριστοφοράκος, Μαυρίκος, Θέμος, Μαρτίνης, Ψυχάρης στη μία στήλη. Marfin, «ΕΡΡΙΚΟΣ ΝΤΥΝΑΝ», ΔΟΛ, «ΠΡΩΤΟ ΘΕΜΑ», «SIEMENS», εφημερίδα «ΑΚΡΟΠΟΛΗ» στην άλλη στήλη. Θα σας ζητούσα να αντιστοιχίσετε τα ονόματα των εντιμότατων φίλων σας με τα αποδεδειγμένα σκάνδαλα που οδήγησαν στην καταλήστευση των δημόσιων ταμείων. Εντιμότατοι φίλοι, που οδήγησαν τον τόπο, με τα έργα και τις ημέρες τους, στο μεγάλο φαγοπότι κατά τη διάρκεια της πολιτικής τους κυριαρχίας. Ήταν την ίδια εποχή, που το ένα μετά το άλλο έκλειναν τα εργοστάσια της Βιομηχανίας Ζάχαρης, τα εκκοκκιστήρια βάμβακος, τα συνεταιριστικά εργοστάσια της «ΣΕΚΟΒΕ» και της «ΣΕΒΑΘ», η γαλακτοβιομηχανία «ΑΓΝΟ», η Χαλυβουργία Θεσσαλονίκης, η ΕΛΒΟ, τα δεκάδες βιομηχανικά κουφάρια που χάσκουν στη Θράκη. Χωρίς ίχνος πολιτικού σχεδιασμού, δέσμιοι των ταξικών υπαγορεύσεων για δεκαετίες καταστρέψατε τον παραγωγικό ιστό της χώρας.

Κυρίες και κύριοι συνάδελφοι, τα μνημόνια δεν ενέσκηψαν στη χώρα μας δίκην φυσικού καταστρεπτικού φαινομένου, ενός σεισμού, επί παραδείγματι. Τα μνημόνια τα φέρατε συνειδητά, όταν συστηματικά εκτρέφατε τη διαπλοκή και τη διαφθορά, όταν υποθηκεύατε το αύριο των παιδιών μας, κάνοντας κολεγιές με «επιχειρηματίες», τρωκτικά του δημόσιου πλούτου.

Τα μνημόνια τα φέρατε εσείς, με την εκτίναξη του χρέους στα 320 δισεκατομμύρια και το δημόσιο χρέος σε ποσοστό 180% επί του ΑΕΠ. Για πέντε χρόνια τα διαχειριστήκατε με τρόπο κοινωνικά ανάλγητο και οικονομικά καταστροφικό. Αποτέλεσμα της πολιτικής σας; Μείωση του ΑΕΠ 25%. Μοναδική θλιβερή παγκόσμια πρωτιά σε περίοδο ειρήνης. Οι δείκτες του χρέους παρέμειναν πεισματικά στα ίδια νούμερα: 320 δισεκατομμύρια το χρέος, 180% το ποσοστό του χρέους επί του ΑΕΠ.

Κι όλα αυτά, αφού οδηγήσατε τον λαό στον κοινωνικό Καιάδα, με το εφιαλτικό 26% ανεργίας και την καθολική φτωχοποίησή του, εξαιρουμένων βέβαια των εντιμότατων φίλων σας, που φιγουράρουν στις περιώνυμες λίστες.

Κυρίες και κύριοι συνάδελφοι, καταλάβετέ το και ομολογήστε το, επιτέλους, ότι τα μνημόνια τα φέρατε εσείς. Εμείς, σε μια τραγική στιγμή για τη χώρα μας, κληθήκαμε από τον λαό μας να διαχειριστούμε το οικονομικό και κοινωνικό χάος. Εδώ και ενάμιση χρόνο στη συγκυβέρνηση το παγκόσμιο και ευρωπαϊκό νεοφιλελεύθερο σύστημα, με αγαστή συλλειτουργία με την Αξιωματική Αντιπολίτευση και τα πολιτικά της εξαπτέρυγα, προσπάθησαν και προσπαθούν μάταια να πραγματώσουν το σχέδιο της σύντομης παρένθεσης του ΣΥΡΙΖΑ στην Κυβέρνηση.

Τα γεγονότα, κυρίες και κύριοι, είναι γνωστά σε όλους μας. Με την πλάτη στον τοίχο η χώρα μας οδηγήθηκε στην αποδοχή επαχθούς για τον λαό μας συμφωνίας της 14ης Αυγούστου. Δεχθήκαμε μια συμφωνία, τη οποία όλα τα κόμματα του δημοκρατικού τόξου τη συνυπόγραψαν, εκτός από το ΚΚΕ. Η αποδοχή της συμφωνίας αυτής έγινε με επίδικο την παραμονή στην ΟΝΕ, καθώς το Grexit αποτελούσε μοναδικό στόχο του Σόιμπλε και της νεοφιλελεύθερης παρέας του.

Βρισκόμαστε σήμερα στην πιο κρίσιμη ιστορική καμπή. Οι αποφάσεις της 24ης Μαΐου, αποφάσεις του Eurogroup, ανοίγουν μια καινούργια σελίδα για τον τόπο μας. Η επόμενη μέρα δεν θα είναι ίδια με την προηγούμενη. Τα μέτρα που καλούμαστε να ψηφίσουμε είναι εν πολλοίς μακριά από την πολιτική μας βούληση. Όταν μάλιστα έρχονται ως απόληξη μιας εξάχρονης κοινωνικής αιμορραγίας, γίνονται αβάσταχτα.

Εύλογα γεννιέται το ερώτημα: Γιατί, άραγε, να τα ψηφίσουμε; Ψηφίζουμε μια σειρά επώδυνων μέτρων με έναν και μόνο στόχο: το να γυρίσουμε σελίδα με τα θετικά αντίβαρα που προκύπτουν από την ολοκλήρωση της αξιολόγησης: απορροφητικότητα των ΕΣΠΑ, πρόγραμμα Γιούνκερ, νομισματική χαλάρωση από την Ευρωπαϊκή Κεντρική Τράπεζα, πρόταση Ρέγκλινγκ για την εξόφληση του ελληνικού χρέους προς το ΔΝΤ από το ESM, ρύθμιση του χρέους. Για όλα αυτά δεν ακούστηκε ούτε λέξη από την Αντιπολίτευση και είναι αυτά που δίνουν βάσιμη προοπτική για ανάπτυξη και παραγωγική ανασυγκρότηση της χώρας.

(Στο σημείο αυτό την προεδρική έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Έρχομαι τώρα σε ό,τι έχει σχέση με το περιεχόμενο του προς ψήφιση νομοσχεδίου. Το πλαίσιο της συμφωνίας, που ψηφίστηκε από όλα σχεδόν τα κόμματα, όριζε την υποχρέωση 1,8 δισεκατομμυρίου ως το τελευταίο πακέτο προαπαιτούμενων για το κλείσιμο της αξιολόγησης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, παρακαλώ.

Η αρχιτεκτονική της Κυβέρνησης για την αντιμετώπιση αυτού του ζητουμένου έγινε με την απαιτούμενη κοινωνική ευθύνη, ώστε τα βάρη να πέσουν λίγα σε πολλούς και πολλά σε λίγους. Γνωρίζουμε, βέβαια, ότι τα τελευταία μέτρα της πορείας της κοινωνίας στον εξάχρονο γολγοθά της, είναι αβάσταχτα. Ωστόσο, είναι μέτρα που προσπαθούν να κρατήσουν στοιχειωδώς ζωντανή την κοινωνία, ανοίγοντας διάδρομο διαφυγής από τη μέγγενη των μνημονίων.

Κυρίες και κύριοι συνάδελφοι, είναι φανερό ότι η παντελής αδυναμία της Νέας Δημοκρατίας να αντιπροτείνει έστω ένα μέτρο, δείχνει τον πολιτικό αυτό αυτοεγκλωβισμό της. Έχει περιέλθει σε στρατηγικό αδιέξοδο, καθώς βυσσοδομεί εντός της ένας απροκάλυπτος εσωτερικός πόλεμος. Φατρίες, ένθεν κακείθεν, δημιουργούν ένα κλίμα, που μας παραπέμπει στο αμίμητο «δεν ξέρω αν το προσέξατε, αλλά είμαστε μια ωραία ατμόσφαιρα», ομοθυμία και ομοψυχία που θα τη ζήλευαν «Οι αδερφοφάδες» του Καζαντζάκη.

Στο ΠΑΣΟΚ φανερή είναι η ατελέσφορη προσπάθεια της τωρινής ηγεσίας να απαλλαγεί από τα πολιτικά βαρίδια των εν πολλαίς αμαρτίαις περιπεσόντων πρώην Αρχηγών και υπαρχηγών του.

(Θόρυβος–διαμαρτυρίες από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΑΔΟΠΟΥΛΟΣ:** Γιατί διαμαρτύρεστε;

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Διαμαρτύρομαι, γιατί μιλάνε πολύ παραπάνω από τον χρόνο. Εάν ο καθένας μιλούσε παραπάνω δύο λεπτά, τι θα γινόταν;

**ΠΡΟΕΔΡΕΥΩΝ (Γεώργιος Λαμπρούλης):** Έχετε δίκιο.

Κύριε Εμμανουηλίδη,…

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Έχετε δίκιο, αλλά πάντοτε…

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Είμαστε και άλλοι εδώ και θα μείνουμε μέχρι τη μία μετά τα μεσάνυχτα.

**ΠΡΟΕΔΡΕΥΩΝ (Γεώργιος Λαμπρούλης):** Περιμένετε, περιμένετε.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Κυρία Ασημακοπούλου,…

**ΠΡΟΕΔΡΕΥΩΝ (Γεώργιος Λαμπρούλης):** Ε, καλά τώρα, βρήκαμε αιτία τώρα να βρισκόμαστε σε αντιπαράθεση.

Κύριε Εμμανουηλίδη, ολοκληρώνετε, σας παρακαλώ, τώρα. Τώρα, αλλιώς κλείνω το μικρόφωνο. Σας το λέω. Εξηγούμαι, για να μην υπάρχουν προβλήματα.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Κύριε Πρόεδρε, απολύτως σέβομαι, αλλά είμαι από τους ομιλητές που πάντα υποστηρίζω την ισηγορία εδώ μέσα. Ποτέ δεν έκανα κατάχρηση του χρόνου. Επιτρέψτε μου…

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώνετε, χάνουμε χρόνο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Και, εν πάση περιπτώσει, ένα λεπτό παραπάνω είναι.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Το Ποτάμι, λοιπόν, με τη ρηχή ιδεολογική του κοίτη, ολοένα και στερεύει, καθώς από τη γέννησή του δεν αρδευόταν από κοινωνικές πηγές. Ήταν γέννημα της ανάγκης του υπόλογου πολιτικού συστήματος να δημιουργηθεί άρον άρον ένα πολιτικό ανάχωμα, ενάντια στην πολιτική δύναμη του ΣΥΡΙΖΑ.

Η Ένωση Κεντρώων, ανερμάτιστη πολιτικά, με την πολιτική της πυξίδα να δείχνει όλο και συχνότερα τον ακροδεξιό πόλο, έχει εργολαβικά αναλάβει τον υποβολιμαίο ρόλο της αποδόμησης συλλήβδην του πολιτικού συστήματος.

Εξαιρουμένου του ΚΚΕ, καθώς είναι συνεπές με την αυτάρεσκη αλλά αναντίστοιχη κοινωνικά ιδεολογική του ορθοδοξία, όλα τα άλλα κόμματα της Αντιπολίτευσης βρίσκονται σε διαδικασία προϊόντος αυτοεγκλωβισμού.

Πιστέψτε μας, δεν χαιρόμαστε γι’ αυτό. Αντίθετα, συνειδητοποιούμε τη βαριά ιστορική μας ευθύνη, που επωμιζόμαστε, στο να οδηγήσουμε τούτη τη στιγμή, μόνοι μας, τη χώρα και τον λαό μας στο ξέφωτο της ανασυγκρότησης. Η μόνη σκευή μας σε αυτό το δύσκολο εγχείρημα είναι τα αναρίθμητα ένσημα…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Εμμανουηλίδη, σας παρακαλώ πολύ. Μιλάτε δέκα λεπτά.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Δύο δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δύο δευτερόλεπτα δεν επαρκούν.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** …στους χώρους δουλειάς και τα κοινωνικά εύσημα τα αποκτημένα από τους κοινωνικούς αγώνες, την καθαρή διαδρομή μας και την καθαρότητα των προθέσεων.

Αυτά είναι τα όπλα μας και με αυτά πολεμάμε. Έχουμε επίγνωση της δυσκολίας του εγχειρήματος. Άλλωστε, η Αριστερά πάντοτε κλήθηκε για τα δύσκολα. Δεν θα γίνουμε ριψάσπιδες. Θα αγωνιστούμε.

(Θόρυβος–διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ευχαριστούμε, κύριε Εμμανουηλίδη.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Τι είναι αυτό τώρα;

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Μπορεί να χάσουμε κάποιες μάχες. Τον πόλεμο θα τον κερδίσουμε, γιατί το χρωστάμε στη χώρα και τον λαό της.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στο επόμενο ομιλητή, τον κ. Καράογλου, για να συνεννοηθούμε, έως το τέλος της συνεδρίασης, την οποία την έχουμε ορίσει ως τις δώδεκα τα μεσάνυχτα.

Για να φτάσουμε έως τις δώδεκα τα μεσάνυχτα θα πρέπει να μιλήσουν περίπου δεκαπέντε Βουλευτές, αξιοποιώντας όμως αμιγώς το επτάλεπτο, έστω με κάποια ανοχή. Προτείνω η κ. Κεραμέως να είναι η τελευταία ομιλήτρια. Η αποψινή μας συνεδρίαση θα ολοκληρωθεί με την κ. Κεραμέως. Δεν νομίζω να υπάρχουν αντιρρήσεις, για να ξέρουν και οι Βουλευτές, οι οποίοι ακολουθούν, εάν θα έχουν την δυνατότητα να μιλήσουν ή όχι. Δεν θα τελειώσουμε ακριβώς στις δώδεκα, θα περάσει η δωδεκάτη βραδινή, αλλά τι να κάνουμε;

Κύριε Καράογλου, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Με την ανοχή σας, κύριε Πρόεδρε, όπως δείξατε και στον προηγούμενο συνάδελφο.

Κυρίες και κύριοι συνάδελφοι, με έκπληξη άκουσα τον προλαλήσαντα Κοινοβουλευτικό Εκπρόσωπο του ΣΥΡΙΖΑ –ο οποίος ετοιμάζεται να φύγει, αλλά φαντάζομαι για μισό λεπτό θα με ακούσει– να λέει ότι πρέπει να προστατεύσουμε την κοινοβουλευτική διαδικασία.

Λοιπόν, συμφωνούμε απόλυτα, αγαπητέ συνάδελφε, πρέπει να την προστατεύσουμε. Και τι σημαίνει αυτό; Αυτό σημαίνει σεβασμό στον Κανονισμό της Βουλής, σεβασμό στις προβλεπόμενες ημέρες νομοθετικού έργου, που, σύμφωνα με τον Κανονισμό της Βουλής, είναι Τρίτη, Τετάρτη και Πέμπτη και όχι Σάββατο και Κυριακή, και βεβαίως κανονικές και όχι κατεπείγουσες διαδικασίες. Αυτό που βλέπουμε μέχρι τώρα είναι ότι έχετε κάνει τις κανονικές διαδικασίες κατεπείγουσες, κάνατε την εξαίρεση κανόνα. Βέβαια όμως και αυτό είναι μια ένδειξη ότι και η ίδια η Κυβέρνηση πλέον αναγνωρίζει εμμέσως, αλλά πλην σαφώς, ότι βρίσκεται εν μέσω κοινωνικής και πολιτικής απομόνωσης.

Κυρίες και κύριοι συνάδελφοι, έχουν περάσει δεκαέξι μήνες από τις εκλογές του Ιανουαρίου του 2015 και, δυστυχώς για τον ελληνικό λαό, δυστυχώς για όλους μας η ελπίδα ήλθε, είδε και απήλθε. Η ανάσταση της ελληνικής οικονομίας που θα γινόταν πριν από το Πάσχα, αναβάλλεται για το επόμενο Πάσχα, παρά το γεγονός ότι βρέχει δισεκατομμύρια, σύμφωνα με τη δήλωση του συναδέλφου Βουλευτού των ΑΝΕΛ, ενώ ταυτόχρονα ο αριστερός κόφτης θερίζει μισθούς, συντάξεις αλλά και όνειρα ενός ολόκληρου λαού.

Πρόσφατα μια βρετανική εφημερίδα, η «THE GUARDIAN», έγραψε κάτι και έχει απόλυτο δίκιο για αυτό: «Μόνο τον αέρα που αναπνέουν οι Έλληνες δεν έχει φορολογήσει ακόμα η ελληνική Κυβέρνηση». Φόροι παντού, επιβαρύνσεις σε όλα. Τυλίξατε την Ελλάδα σε επτάμισι χιλιάδες κόλες χαρτιού και την καταντήσατε να βρίσκεται με τον κόφτη στην πλάτη, γιατί σήμερα το νομοσχέδιο που συζητάμε είναι πραγματικά εθνοκτόνο. Εξαπολύετε μια άνευ προηγουμένου φοροκαταιγίδα επί δικαίων και αδίκων και αυτό το βαφτίζετε «αναδιανομή εισοδήματος».

Σε λίγο θα μας πείτε ότι και οι πλειστηριασμοί πρώτης κατοικίας, που οσονούπω έρχονται και αυτοί, είναι ένα μέτρο οριστικής απαλλαγής από τον ΕΝΦΙΑ. Αδειάζετε τις τσέπες του ελληνικού λαού, ξεπουλάτε τα πάντα, υποδουλώνετε στην ουσία τη χώρα και έχετε το πολιτικό θράσος, γιατί περί θράσους πρόκειται, να περηφανεύεστε ότι τούτη η Βουλή δεν ψηφίζει νέα μέτρα ή, κατ’ άλλους, ότι αυτά είναι τα τελευταία μέτρα. Μόνο που δεν διευκρινίσατε αν είναι τα τελευταία μέτρα του Μαΐου. Έρχονται και άλλα στη συνέχεια;

Για να δούμε, όμως, ποια είναι η σκληρή πραγματικότητα. Πρώτα απ’ όλα το ισοπεδωτικό νομοσχέδιο, για το οποίο συζητούμε, φέρνει ένα νέο πακέτο έμμεσων φόρων ύψους 1,8 δισεκατομμυρίου ευρώ. Από αυτούς, μόνο τα 11 εκατομμύρια -στο 1,8 δισεκατομμύριο τα 11 εκατομμύρια- αφορούν περικοπές δαπανών. Όλα τα υπόλοιπα είναι φόροι: έμμεσοι φόροι, άδικοι φόροι, δίχως τέλος και δίχως λογική, φόροι που επιβάλλονται σε ό,τι κινείται, φόροι που φτωχοποιούν τα νοικοκυριά, φόροι που διατρέχουν οριζόντια κάθε έκφανση της ελληνικής επιχειρηματικότητας, φόροι που θα επιφέρουν μοιραία περαιτέρω διαλυτική ακινησία και παραλυτική στασιμότητα στην πραγματική οικονομία, την ιδιωτική οικονομία.

Στα καύσιμα, για παράδειγμα: Η αμόλυβδη υπολογίζεται ότι θα αυξηθεί κατά 4 λεπτά το λίτρο, το πετρέλαιο θέρμανσης κατά 6,5 λεπτά το λίτρο, το πετρέλαιο κίνησης κατά 10 λεπτά το λίτρο, ενώ το υγραέριο κίνησης κατά 14 λεπτά το λίτρο, με την τελική επιβάρυνση –συμπεριλαμβανομένων και άλλων παραμέτρων– να εκτιμάται ότι θα είναι συνολικά στα 2,5 ευρώ για τον καταναλωτή.

Από πού να συνεχίσω και πού να πρωτοσταθώ; Αυξάνονται οι συντελεστές του ΕΝΦΙΑ στα οικόπεδα, αύξηση που αγγίζει χιλιάδες πολίτες στη μεσαία τάξη. Αυξάνετε τον ΦΠΑ από το 23% στο 24%, υπολογίζοντας ότι θεωρητικά θα εισπράξετε, επιπλέον, 440 εκατομμύρια ευρώ, χωρίς όμως να υπολογίζετε τη μείωση της κατανάλωσης. Σας παραπέμπω σχετικά στην καμπύλη Λαφέρ, για να δείτε τι σημαίνει αυτό.

Επιπρόσθετα, από 1η Ιουλίου αυξάνεται από 20% στο 26% ο αναλογικός φόρος στα τσιγάρα, ενώ από την 1η Ιανουαρίου του 2017 επιβάλλετε φόρο στον καφέ, στην μπίρα, στον λογαριασμό της συνδρομητικής τηλεόρασης, στον λογαριασμό σταθερής τηλεφωνίας και ίντερνετ, με την Ελλάδα, δυστυχώς, να γίνεται η πρώτη δυτική, η πρώτη ευρωπαϊκή χώρα, που επιβάλλει φόρους στη χρήση του διαδικτύου.

Όμως, δεν αρκείστε μόνο σε αυτά, αγαπητοί συνάδελφοι. Εκτελείτε εν ψυχρώ ακόμα και τη βαριά βιομηχανία της χώρας, τον τουρισμό, λίγες μόνο ημέρες πριν από την επίσημη έναρξη της εαρινής περιόδου. Από 1ης Ιουλίου καταργείτε τους μειωμένους συντελεστές ΦΠΑ σε Θάσο, Άνδρο, Τήνο, Κάρπαθο, Μήλο, Αλόννησο, Κέα, Αντίπαρο και Σίφνο, πλήττοντας σοβαρότατα, βαρύτατα, την τοπική οικονομία των νησιών.

Από την Πρωτοχρονιά του 2018 επιβάλλετε νέο οριζόντιο κεφαλικό φόρο στον τουρισμό, το τέλος διαμονής στα ξενοδοχεία, βάζοντας επί της ουσίας λουκέτο στα μικρά ξενοδοχεία και στις μικρές οικογενειακές επιχειρήσεις.

Ακόμα, στη ρύθμιση για τον ΕΝΦΙΑ προβλέπετε αύξηση του συμπληρωματικού φόρου από το 2,5% στο 3,5% για τα νομικά πρόσωπα ιδιωτικού δικαίου μη κερδοσκοπικού χαρακτήρα, για τις ιδιοχρησιμοποιούμενες εγκαταστάσεις τους. Λάθος! Μεγάλο λάθος, κύριε Υπουργέ, που είστε και παριστάμενος. Διορθώστε το! Στις δύσκολες αυτές ώρες τα νομικά πρόσωπα ιδιωτικού δικαίου μη κερδοσκοπικού χαρακτήρα πρέπει να παραμείνουν όρθια, γιατί τα σωματεία αυτά είναι στην πρώτη γραμμή της κοινωνικής προσφοράς. Για παράδειγμα, η ΧΑΝΘ στη Θεσσαλονίκη. Μην τα εξοντώνετε.

Δεν μπορώ, επίσης, να μην αναφερθώ και στην πολλαπλή φορολόγηση προς τις επιχειρήσεις. Σε μια εποχή που το φορολογικό σύστημα στην Ελλάδα πρέπει να απλοποιηθεί, προκειμένου να προσελκύσουμε στη χώρα ισχυρούς επενδυτές, εσείς κάνετε ό,τι περνάει από το χέρι σας για να διώξετε τους επενδυτές αυτούς, δυναμιτίζοντας κάθε προοπτική ανάπτυξης και δημιουργίας νέων θέσεων εργασίας, διαλύοντας τον ιδιωτικό τομέα και σκοτώνοντας ό,τι παραγωγικό και δημιουργικό έχει απομείνει στη χώρα.

Φυσικά δεν μπορώ να μην αναφερθώ και στον περίφημο «κόφτη», τον οποίο νομίζω ότι η λέξη η οποία τον περιγράφει απόλυτα είναι η λέξη «λαιμητόμος». Λαιμητόμος για τη δημοκρατία μας, καθώς καταργεί τη Βουλή, μιας και η αυτόματη περικοπή δαπανών θα γίνεται με προεδρικά διατάγματα. Λαιμητόμος για μισθούς, συντάξεις, κοινωνική πρόνοια. Με λίγα λόγια, μετατρέπετε την Ελλάδα σε Ελλάδα Α.Ε., ορίζοντας επικεφαλής τους γύπες των αγορών, όπως πριν από τις εκλογές έλεγε ο Αλέξης Τσίπρας, στα εύκολα χρόνια της αντιπολίτευσης, τότε που τον διακατείχαν ακόμη αυταπάτες.

Και μη βιαστείτε, κυρίες και κύριοι συνάδελφοι της συγκυβέρνησης, να μας κατηγορήσετε ότι δεν κρατούμε εποικοδομητική στάση. Συναίνεση, όμως, δεν σημαίνει να γίνουμε δεκανίκι μιας αποτυχημένης Κυβέρνησης ούτε να γίνουμε συνένοχοι στην άνευ προηγουμένου εκποίηση της δημόσιας περιουσίας, στην απώλεια εθνικής κυριαρχίας και στη μετατροπή της Ελλάδος σε ένα απέραντο hot spot χρέους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

 Τελειώνω, κύριε Πρόεδρε.

Τα σημερινά αδιέξοδα είναι δικές σας επιλογές. Και επειδή το θράσος είναι κατ’ εξοχήν γνώρισμα εκείνων που αποποιούνται τις ευθύνες τους, μου προκαλεί αλγεινή εντύπωση ότι επί δεκαέξι μήνες οι Βουλευτές της συγκυβέρνησης είναι πολύ στενοχωρημένοι, αλλά όχι μεταμελημένοι. Πάντα φταίει κάποιος άλλος, είτε είναι τα κανάλια της διαπλοκής είτε οι δημοσιογράφοι είτε κάποιος μη αριστερός τέλος πάντων.

Μην ξεγελιέστε, λοιπόν, στον ΣΥΡΙΖΑ και τους ΑΝΕΛ. Επειδή υπογράψατε κι εσείς μνημόνια, αυτό το πράγμα δεν σας κάνει ίδιους με εμάς. Δεν είμαστε όλοι το ίδιο. Εμείς στη διετία 2012–2014 εφαρμόσαμε ένα διαφορετικό μείγμα πολιτικής, που έχει στο επίκεντρο τη συγκράτηση των δαπανών και όχι την αύξηση της φορολογίας. Εμείς πιστεύουμε στην οικονομία της αγοράς και μιλάμε για υψηλούς ρυθμούς ανάπτυξης με βιώσιμο τρόπο, δηλαδή με αποκατάσταση της εμπιστοσύνης, επιτάχυνση των μεταρρυθμίσεων και των αποκρατικοποιήσεων, προσέλκυση επενδύσεων, αύξηση της απασχόλησης.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΘΕΟΔΩΡΟΣ ΚΑΡΑΟΓΛΟΥ:** Τελειώνω, κύριε Πρόεδρε.

Ρωτώ, κυρίες και κύριοι συνάδελφοι, μετά από δεκαέξι μήνες διακυβέρνησης ΣΥΡΙΖΑ–ΑΝΕΛ: Τελικά ποιος είναι «γερμανοτσολιάς», ποιος είναι βολεμένος, ποιος είναι ντόπια αντίδραση; Εμείς, που βάλαμε πλάτη στα δύσκολα και παραδώσαμε μια χώρα με πραγματικά πλεονάσματα εντός του ευρώ, ή οι σημερινοί κυβερνώντες, που μετατρέπουν τη χώρα σε χώρο; Εμείς, που είπαμε «ναι» στην Ελλάδα της παραγωγής, των εξαγωγών και της κανονικότητας, ή εκείνοι, που σήμερα μιλούν για Ελλάδα εθνικά υπερήφανη και σκληρή διαπραγμάτευση, φορτώνοντας στην πλάτη του ελληνικού λαού δεκάδες δισεκατομμύρια; Εμείς, που οραματιστήκαμε μια Ελλάδα χωρίς δανεικά, ή εκείνοι, που λανσάρουν προς τα έξω την Ελλάδα της κακώς εννοούμενης μαγκιάς;

Προσωπικά –και κλείνω, κύριε Πρόεδρε, κι ευχαριστώ για την ανοχή σας- επέλεξα συνειδητά να ανήκω στους πρώτους. Καλύτερα –κατά τους χαρακτηρισμούς του ΣΥΡΙΖΑ- ντόπια αντίδραση, παρά αριστερός και νεκροθάφτης της Ελλάδος!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Θεωνάς από τον ΣΥΡΙΖΑ.

**ΙΩΑΝΝΗΣ ΘΕΩΝΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν μπορώ να ξεκινήσω να μιλήσω σήμερα, για πρώτη φορά αυτές τις μέρες στην Ολομέλεια της Βουλής, χωρίς να ασχοληθώ με την εμφάνιση που είχαμε σαν Βουλή τις δυο-τρεις προηγούμενες μέρες.

Θέλω να στηλιτεύσω αυτό το φαινόμενο, η Βουλή να λειτουργεί σαν γήπεδο ποδοσφαίρου -να μην πω σαν χούλιγκαν-, διότι θεωρώ ότι δεν τιμά ούτε τα πρόσωπα, που απαρτίζουν τη σύνθεση της Βουλής, ούτε γενικότερα ολόκληρο το Κοινοβούλιο.

Νομίζω ότι αυτός ο τρόπος λειτουργίας αποτελεί μεγάλο κίνδυνο για τον ίδιο τον κοινοβουλευτισμό και τη δημοκρατία. Γιατί, όταν το σημαντικότερο θεσμικό πολιτικό όργανο της δημοκρατίας το μεταχειριζόμαστε με αυτόν τον τρόπο, νομίζω ότι μπαίνει σε κίνδυνο πια η ίδια η έννοια της δημοκρατίας και το δημοκρατικό πολίτευμα της χώρας.

Και στις συνεδριάσεις των επιτροπών αλλά και στις κοινές συνεδριάσεις τους, που έγιναν στην Αίθουσα της Ολομέλειας, παρουσιάστηκαν φαινόμενα να μην μπορούν οι Προεδρεύοντες να διευθύνουν τη διαδικασία και την εργασία, διότι από κάτω ο καθένας έπαιρνε το μικρόφωνο μόνος του και έκανε και τον πρόεδρο κι έλεγε στον Πρόεδρο τι έπρεπε να κάνει.

Τα πρωτοσέλιδα των εφημερίδων των επόμενων ημερών, από αυτά τα φαινόμενα, δίνουν και το μέτρο του ποια κατάσταση είχε διαμορφωθεί και πώς αντιμετωπίστηκε. «Το πεζοδρόμιο στη Βουλή», ήταν κάποια από τα πρωτοσέλιδα των εφημερίδων, όταν παρουσίαζαν αυτή την κατάσταση που είχε διαμορφωθεί εδώ πέρα.

Εγώ έχω επανειλημμένα κάνει παρατηρήσεις και σχόλια για το επίπεδο του πολιτικού διαλόγου, που κυρίως περιλαμβάνει χαρακτηρισμούς, υβριστικές εκφράσεις και περιεχόμενο θλιβερό και πρόστυχο. Δεν νομίζω, αγαπητοί συνάδελφοι και συναδέλφισσες, ότι μπορεί να συνεχίζεται αυτή η ιστορία και να λέγεται «είστε ψεύτες, είστε ανίκανοι, είστε έτσι, είστε αλλιώς». Είναι δυνατόν συνέχεια να θεωρούμε ότι είναι πολιτικός διάλογος οι βρισιές; Η βρισιά δεν ξέρω πού αλλού μπορεί να είναι καθημερινή δραστηριότητα ή δράση ή έκφραση, αλλά στο Κοινοβούλιο νομίζω ότι είναι απαράδεκτο να είναι στην ημερήσια διάταξη.

Απλώς το παρατηρώ και το σχολιάζω, το στηλιτεύω με μία έννοια, γιατί θεωρώ ότι και ο κόσμος που έβλεπε αυτά τα φαινόμενα πρέπει να ακούει μια φωνή, που λέει ότι δεν μπορεί αυτή η κατάσταση να συνεχίζεται στο ελληνικό Κοινοβούλιο.

Παρακάτω τώρα. Η ομιλήτρια της Νέας Δημοκρατίας μάς υπέδειξε χθες-προχθές να μελετήσουμε την τοποθέτηση του κ. Σταϊκούρα, ο οποίος, όπως εκείνη είπε, έχει καταγράψει κάποια σημεία –είπε για δεκαεπτά ή είκοσι επτά σημεία, δεν θυμάμαι- από τις ομιλίες του Πρωθυπουργού Αλέξη Τσίπρα που δεν επιβεβαιώνονται στην πράξη.

Αγαπητοί συνάδελφοι και συναδέλφισσες, βαρέθηκα αυτές τις ημέρες να ακούω στη Βουλή αυτά τα επιχειρήματα συνέχεια, με εκφράσεις που θεωρώ ότι μπορούν να εκφράσουν μόνο όσοι θέλουν να καταγγείλουν την Κυβέρνηση ή να κάνουν κριτική στην Κυβέρνηση, αλλά να μιλάνε με χαρακτηρισμούς που είναι απαράδεκτοι και θεωρώ ότι προσβάλλουν και το επίπεδό μας.

Επειδή, όμως, πολλές φωνές ακούστηκαν από τη Νέα Δημοκρατία και την προηγούμενη κυβέρνηση, θα ήθελα να ρωτήσω: Έχετε διαβάσει, αγαπητοί συνάδελφοι και συναδέλφισσες, τη δανειακή σύμβαση των 130 δισεκατομμυρίων του πρώτου μνημονίου; Την έχετε διαβάσει; Εγώ θα σας θυμίσω μερικά πράγματα που περιλαμβάνονται.

Πρώτον, όλα τα έσοδα που προκύπτουν από τις ιδιωτικοποιήσεις, για τις οποίες κόπτεστε πάντα και θεωρείτε ότι πρέπει να είναι στην ημερήσια διάταξη, πήγαιναν στον λογαριασμό του Λουξεμβούργου, για να πληρώνονται οι δανειστές.

Επίσης, στον ίδιο λογαριασμό πήγαινε και μεγάλο μέρος από τα έσοδα του ΦΠΑ καθώς και ένα σημαντικό μέρος από τα έσοδα του κράτους, από την άμεση και έμμεση φορολογία.

Δεύτερο στοιχείο που υπήρχε μέσα στην ιστορία της δανειακής σύμβασης των 130 δισεκατομμυρίων. Όλη η διαδικασία των σχέσεων της χώρας μας με την Ευρωπαϊκή Ένωση, με τα μνημόνια, με τις υποχρεώσεις κ.λπ. ανήκουν στην αρμοδιότητα του Αγγλικού Δικαίου. Το λέω για μερικούς που μιλάνε με βροντώδη φωνή και μας βάζουν σε τάξη και μας μιλάνε για πατριωτισμό και για το έθνος μας και για εκείνο και για το άλλο. Αυτό το δίκαιο έχετε φέρει. Σε αυτό το δίκαιο έχουν υποβάλει όλα τα θέματα που αφορούν τη σχέση μας με την Ευρωπαϊκή Ένωση.

Τρίτο σημείο. Εκτός απ’ αυτά, το πιο σημαντικό απ’ όλα είναι ότι με αυτή τη δανειακή σύμβαση καταργήθηκε, αναιρέθηκε, η ασυλία της δημόσιας περιουσίας, που ισχύει για όλες τις ευρωπαϊκές χώρες. Είδα πολλά δάκρυα να χύνονται όλη τη μέρα σήμερα στο Κοινοβούλιο για τη δημόσια περιουσία που κινδυνεύει. Από τι κινδυνεύει; Από το γεγονός ότι μια σειρά δημόσιες επιχειρήσεις…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αμέσως τελειώνω, κύριε Πρόεδρε, σε ένα λεπτό.

Με συγχωρείτε, αποπροσανατολίστηκα. Δεν πειράζει, θα το βρω.

Η άρση της ασυλίας αφορά κατ’ αρχάς όλη τη δημόσια περιουσία, ακόμα και τους αρχαιολογικούς χώρους, και εξαιρέθηκε μόνον ο Παρθενώνας απ’ αυτή τη ρύθμιση που ήταν στη δανειακή σύμβαση του πρώτου μνημονίου. Θεωρώ, λοιπόν, ότι αυτά έπρεπε να απασχολήσουν.

Πολλοί έκλαψαν για το ότι ο νέος φορέας που δημιουργείται –που είναι δημόσιος- είναι, όπως ισχυρίζονται, στα χέρια των δανειστών και όλη η δημόσια περιουσία θα περάσει στους ξένους. Δεν είναι έτσι. Και θέλω να σας πω ότι ο μεγάλος κίνδυνος για τη δημόσια περιουσία είναι η άρση της ασυλίας και αργά ή γρήγορα αυτά μπορούν και να εφαρμοστούν.

Πριν από κάνα δύο χρόνια –δεν θυμάμαι, αλλά ο Αντρέας Λοβέρδος που τον βλέπω μπορεί να θυμάται- είχε απειληθεί η Αρχαία Ολυμπία, στο πλαίσιο αυτής της επιλογής, που έχει γίνει με τη δανειακή σύμβαση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεωνά, να κλείνουμε, σας παρακαλώ.

**ΙΩΑΝΝΗΣ ΘΕΩΝΑΣ:** Δεν προσπαθώ να φοβίσω κανέναν. Λέω, όμως, ότι διάφοροι έκλαψαν πολύ, αλλά δεν είπαν κουβέντα για το ότι στη λίστα που ανήκει στο ΤΑΙΠΕΔ βρίσκονται ενενήντα ένα ακίνητα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεωνά, φθάσατε στα εννέα λεπτά.

**ΙΩΑΝΝΗΣ ΘΕΩΝΑΣ:** Δεν είπατε κουβέντα για αυτά. Κανένας δεν είπε κουβέντα. Έλεγαν μόνο ότι αυτά τώρα θα ξεπουληθούν και θα ξεπουληθούν από μία δημόσια επιχείρηση που δημιουργήθηκε με αυτόν τον νόμο, για να τα περιφρουρήσει και όχι να τα ξεπουλήσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μανιάτης από τη Δημοκρατική Συμπαράταξη ΠΑΣΟΚ-ΔΗΜΑΡ.

**ΙΩΑΝΝΗΣ ΜΑΝΙΑΤΗΣ:** Αγαπητοί συνάδελφοι, χθες έκανα αναφορά στα ενενήντα εννέα χρόνια που η χώρα θα είναι προτεκτοράτο και αποικία χρέους. Και απευθυνόμενος στον ΣΥΡΙΖΑ δεν μπορώ να μην υποκύψω στον πειρασμό να πω ότι παρέλαβε χώρα και θα παραδώσει ταμείο ξεπουλήματος της δημόσιας περιουσίας.

Σήμερα δεν θα μιλήσω για τις κυβερνητικές απάτες ή αυταπάτες, που κόστισαν 86 δισεκατομμύρια ευρώ στον ελληνικό λαό. Δεν θα μιλήσω ούτε καν για την προσπάθεια σφετερισμού του μεγαλύτερου ενεργειακού έργου της Νοτιοανατολικής Ευρώπης, του αγωγού TAP, που τον πολέμησε λυσσαλέα ο ΣΥΡΙΖΑ και ο κ. Τσίπρας, όταν τον φέραμε στη Βουλή. Δεν τον ψήφισαν, αλλά πανηγύριζαν πριν από λίγες ημέρες στη Θεσσαλονίκη. Δεν θα μιλήσω ούτε για την ηρωική διαπραγμάτευση, τη χειρότερη του 2015 σε παγκόσμιο επίπεδο, σύμφωνα με το Χάρβαρντ, που όμως μας στοιχίζει 12,5 δισεκατομμύρια ευρώ. Δεν θα μιλήσω για τις εβδομήντα χιλιάδες συνταξιούχους, που τους κόβετε το ΕΚΑΣ. Δεν θα μιλήσω για τον ΕΝΦΙΑ στις πεντακόσιες χιλιάδες νοικοκυριά, κυρίως της επαρχίας. Δεν θα μιλήσω για τους κατά κύριο επάγγελμα αγρότες, για την αύξηση από το 35% στο 50%, που πλήττει κυρίως τις ορεινές και μειονεκτικές περιοχές της χώρας και όσους μένουν εκεί.

Όμως, παιδιά της Κυβέρνησης, αρκετά με το κλάμα! Μάρθα Βούρτση και Νίκος Ξανθόπουλος είναι πια αισθητικά ρετρό και πολιτικά είναι θλιβερό και αχρείαστο.

Θα ξεκινήσω, λοιπόν, με τον «ηρωικό» κ. Τσακαλώτο. Τι μας είπε ο κ. Τσακαλώτος; Ότι έκανε μια πολύ ηρωική διαπραγμάτευση, γιατί δεν δέχθηκε την πρόταση να αυξήσει τον ΦΠΑ στο ρεύμα από το 13% στο 23%.

Στον απόντα κ. Τσακαλώτο θέλω να πω ότι ο κ. Τόμσεν του ΔΝΤ από το 2011 μου ζητούσε, απαιτούσε, να αυξήσουμε τον ΦΠΑ στο ρεύμα από το 13% στο 23% και, βεβαίως, δεν υποκύψαμε. Όμως, ποτέ δεν το παίξαμε ήρωες, ποτέ δεν κάναμε θεατρινισμούς και ποτέ δεν χρειάστηκε να το πούμε δημόσια. Ας μην περηφανεύεται, λοιπόν, η διαπραγματευτική ομάδα της Κυβέρνησης ότι κάτι έκανε, που δεν αύξησε τον ΦΠΑ στο ρεύμα από το 13% στο 23%. Έχουμε διαπραγματευτεί και εμείς με τον κ. Τόμσεν.

Δεύτερη παρατήρηση, για τον κ. Τσίπρα. Είμαι βέβαιος ότι αύριο θα αποπειραθεί να μας πει ότι με περηφάνια κρατά τη ΔΕΗ και τον ΑΔΜΗΕ δημόσιους. Για να συνεννοούμαστε, ο όμιλος ΔΕΗ ξεπουλιέται μπιρ παρά, με μηδέν αντάλλαγμα. Η παραγωγή της ΔΕΗ από 75%, που είναι σήμερα, έχει υπογράψει ο κ. Τσίπρας να φτάσει το 2020 στο 50% και η πελατεία στη λιανική από το 90%, που έχει σήμερα η ΔΕΗ, να φτάσει στο 50%, επίσης με μηδέν αντάλλαγμα.

Όμως, η Κυβέρνηση ΣΥΡΙΖΑ έχει κάνει κάτι πολύ χειρότερο απ’ αυτό. Είχε τον μεγαλύτερο σύμμαχο, είναι η πιο τυχερή Κυβέρνηση που υπήρξε ποτέ. Όταν παραδώσαμε εμείς την κυβέρνηση, το πετρέλαιο είχε 120 δολάρια το βαρέλι. Όταν ξεκίνησε να κυβερνάει ο κ. Τσίπρας, το πετρέλαιο είχε 40 δολάρια το βαρέλι. Ξέρετε τι σημαίνει αυτό στην εθνική οικονομία; Δημόσιο έσοδο, έμμεσο, περίπου 3 δισεκατομμύρια ευρώ. Στη ΔΕΗ, που κουβεντιάζουμε, με βάση τον απολογισμό που δημοσίευσε τον Απρίλη του 2016 για τα οικονομικά αποτελέσματα του 2015, ξέρετε τι λέει η ΔΕΗ; Ότι κέρδισε ενεργειακό κόστος τετρακόσια εκατομμύρια ευρώ από τη μείωση της τιμής του πετρελαίου, χωρίς να κάνει τίποτα. Ξέρετε τι σημαίνει αυτό; Αυτό σημαίνει ότι οφείλει η ΔΕΗ τώρα να μειώσει τα τιμολόγια ηλεκτρικού ρεύματος κατά 10%, γιατί υποχρεούται, λόγω ακριβώς του μειωμένου κόστους παραγωγής ηλεκτρικής ενέργειας.

Με το βαρέλι στα 120 δολάρια εμείς κάναμε κοινωνικό οικιακό τιμολόγιο και δώσαμε φθηνό ρεύμα σε επτακόσιες χιλιάδες οικογένειες, 42% έκπτωση, πρώτοι σε όλη την Ευρώπη. Με 40 δολάρια το βαρέλι τι πρέπει να κάνει η Κυβέρνηση Τσίπρα-Καμμένου;

Τρίτον, για να συνεννοούμαστε μεταξύ μας, χθες ανακοινώθηκε ο πίνακας με τις προς ιδιωτικοποίηση ΔΕΚΟ και μέσα είναι, εκτός από το ΟΑΚΑ, και η «ΑΤΤΙΚΟ ΜΕΤΡΟ», είναι και ο ΟΑΣΑ, οι αστικές συγκοινωνίες.

Δηλαδή, οι σήραγγες του μετρό πάνε στους δανειστές, τα αμαξοστάσια των λεωφορείων στους δανειστές, τα τρόλεϊ και τα τραμ στους δανειστές, οι συρμοί στους δανειστές. Είμαστε καλά; Θα πληρώνουμε ενοίκιο, για να χρησιμοποιούμε τα αμαξοστάσια των λεωφορείων;

Μήπως γι’ αυτό οι αστικές συγκοινωνίες, που έχουν δύο χιλιάδες λεωφορεία, βγάζουν έξω για κίνηση μόνο τα χίλια, προκειμένου να απαξιωθούν και μήπως γι’ αυτό τις παραλάβατε υγιείς στις αρχές του 2015 και τώρα τις παραδίδετε με έλλειμμα 100 εκατομμυρίων ευρώ;

Θα ήθελα να πω κάτι τελευταίο για τον κ. Τσίπρα. Αφορά τον ίδιο προσωπικά και απαλλάσσω των ενοχών τους τον κ. Σκουρλέτη και τον κ. Τσιρώνη, λόγω πολεοδομικής άγνοιας.

Συναδέλφισσες και συνάδελφοι, οι συναρμόδιοι Υπουργοί κατέθεσαν μια τροπολογία, με την οποία ακυρώνεται όλο το δεύτερο κεφάλαιο του ν.4269/2014, που αφορά στις χρήσεις γης. Και το λέω για όσους δεν ξέρετε, ότι οι χρήσεις γης ήταν το μεγάλο αμάρτημα της δημόσιας διοίκησης τα τελευταία τριάντα χρόνια. Γι’ αυτό δεν γίνονταν επενδύσεις, γιατί στηρίζονταν στο προεδρικό διάταγμα του 1987. Και φτύσαμε αίμα μαζί με το Τεχνικό Επιμελητήριο και το κάναμε νόμο. Και με βάση αυτόν τον νόμο εγκρίνονται ο Αστέρας της Βουλιαγμένης, η Κασσιόπη στην Κέρκυρα, η Αφάντου στη Ρόδο, δηλαδή όλες οι μεγάλες τουριστικές επενδύσεις.

Τι έρχονται και λένε τώρα οι Υπουργοί; Ακυρώνεται όλο το κεφάλαιο για τις χρήσεις γης και γυρίστε πίσω, επενδυτές, στο προεδρικό διάταγμα του 1987. Δηλαδή, γυρίστε πίσω στον υπάλληλο που σας έλεγε «ξέρεις, ο νόμος είναι ασαφής, έλα λίγο αργότερα να σε εξυπηρετήσω».

Ξαναγυρνάμε, λοιπόν, στην εποχή κατά την οποία, λόγω της ασάφειας των νόμων, ο επενδυτής δεν ήξερε τι είναι νόμιμο και τι παράνομο, χωρίς να υπάρχει καν μεταβατική διάταξη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μανιάτη, ολοκληρώστε, σας παρακαλώ.

**ΙΩΑΝΝΗΣ ΜΑΝΙΑΤΗΣ:** Σας βεβαιώνω ότι δεν υπάρχει μικρός επενδυτής –ο φούρναρης, η κομμώτρια ή αυτός που έφτιαξε ένα συνεργείο– ή μεγάλος επενδυτής που θέλει να κάνει οποιαδήποτε επένδυση, που, εάν υπερψηφίσετε, συνάδελφοι του ΣΥΡΙΖΑ, αυτή την τροπολογία και ακυρώσετε το κεφάλαιο για τις χρήσεις γης, θα επενδύσει έστω ένα ευρώ σε αυτή τη χώρα. Και οι ευθύνες είναι τεράστιες για τον ίδιο τον Πρωθυπουργό.

Τελειώνοντας, θέλω να σας πω ότι, δυστυχώς, φαίνεται ότι θα ζήσουμε έναν Αρμαγεδδώνα κοινωνικοοικονομικό και έναν Αρμαγεδδώνα πολιτικής και εθνικής αναξιοπρέπειας.

Η λύση είναι μία: Η διαμόρφωση μιας ενιαίας, πατριωτικής, προοδευτικής, κεντροαριστερής παράταξης, που θα αποτελέσει τον αυτόνομο πολιτικό πόλο, που θα δώσει νέα ελπίδα και προοπτική στον ελληνικό λαό.

Ευχαριστώ πολύ.

(Χειροκροτήματα από τις πτέρυγες της Δημοκρατικής Συμπαράταξης ΠΑΣΟΚ-ΔΗΜΑΡ και του Ποταμιού)

 **ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κουμουτσάκος από τη Νέα Δημοκρατία.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα αλλά και αύριο θα γίνουμε αυτόπτες μάρτυρες της ταπεινωτικής συνθηκολόγησης του ΣΥΡΙΖΑ.

Με το νομοσχέδιο που έχει φέρει και θα ψηφίσει μαζί με τους ΑΝΕΛ, ο ΣΥΡΙΖΑ εκχωρεί, μαζί με την κρατική περιουσία, και την όποια ιδεολογική και πολιτική συνέπεια του είχε απομείνει.

Τα εκχωρεί όλα στους χθεσινούς εχθρούς του, στους δαίμονές του, δηλαδή στα μνημόνια, στην τρόικα, στο Διεθνές Νομισματικό Ταμείο, στον κ. Τόμσεν, στις ιδιωτικοποιήσεις, στα διεθνή funds.

Ο ΣΥΡΙΖΑ, κυρίες και κύριοι συνάδελφοι, πουλάει οριστικά την ψυχή του, με αντάλλαγμα μερικούς ακόμα μήνες παραμονής στην εξουσία. O ΣΥΡΙΖΑ γίνεται ο Φάουστ της Αριστεράς. Όμως, όπως γνωρίζετε, το τέλος του Φάουστ, του κάθε Φάουστ, είναι προδιαγεγραμμένο και τραγικό.

Προφανώς, κυρίες και κύριοι της Συμπολίτευσης, τις μάχες με τις ερινύες που θα δώσετε, θα τις δώσετε μόνοι. Εμάς δεν μας απασχολούν. Αυτά θα τα λύσετε εσείς με τη συνείδησή σας, αλλά κυρίως με τους ανθρώπους που σας πίστεψαν και που κυνικά έχετε προδώσει.

Αυτά, λοιπόν, δεν μας αφορούν. Μας αφορούν, όμως -και μας αφορούν πολύ- αυτά που κάνετε με την πατρίδα και που κάνετε με την κοινωνία.

Μετά το ασφαλιστικό των δραματικών περικοπών και των αβάσταχτων εισφορών, μετά το ασήκωτο βάρος των άμεσων φόρων, τώρα προχωράτε σε μια φορολογική σφαγή με έμμεσους φόρους. Σφαγή, από την οποία δεν θα γλιτώσει κανείς, ούτε οι πολίτες ούτε η οικονομία. Προσέξτε την ειρωνεία του πράγματος: εσείς, που τάζατε τα πάντα στους πάντες, τώρα φορολογείτε χωρίς έλεος και, το χειρότερο, χωρίς προοπτική, τα πάντα και τους πάντες. Πρώτα τους εξαπατήσατε και τώρα τους γονατίζετε. Όλους!

Αντί να καταργήσετε τον ΕΝΦΙΑ, όπως ψευδώς λέγατε, τον διατηρείτε. Τον διατηρείτε και τον αυξάνετε. Μειώνετε το αφορολόγητο από 300.000 σε 200.000 ευρώ, επιβαρύνοντας και άλλο τη μεσαία τάξη, που έχει ήδη σηκώσει το μεγαλύτερο βάρος. Δεν σας ξεφεύγει ούτε η μικροϊδιοκτησία αλλά ούτε και οι αγρότες. Καταργείτε την έκπτωση στα μη ηλεκτροδοτούμενα ακίνητα, δηλαδή στα ακίνητα που δεν χρησιμοποιούνται, δεν αξιοποιούνται και δεν φέρνουν κανένα έσοδο στους ιδιοκτήτες τους.

Ο ελληνικός ΦΠΑ γίνεται πια πρωταθλητής στην Ευρώπη, μεταξύ των κορυφαίων θέσεων, αφού από 23% τον κάνετε 24%, δηλαδή συν 1% οριζόντια επιβάρυνση παντού, αδιακρίτως, σε όλα τα είδη της καθημερινότητας, σε όλους τους πολίτες. Επιβαρύνετε και τα μικρά νησιά.

Η συνταγή είναι οι φόροι. Φόροι παντού, στον καφέ, στα τσιγάρα, στην μπίρα, στο πετρέλαιο, στο πετρέλαιο θέρμανσης, στο πετρέλαιο κίνησης, στη συνδρομητική τηλεόραση, στα ξενοδοχεία, στα τέλη ταξινόμησης. Και η λίστα δεν έχει τέλος. Δεν φέρνατε καλύτερα έναν νόμο με το τι δεν φορολογείτε; Θα ήταν πιο εύκολο για όλους.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τι προτείνετε, εσείς, κύριε Κουμουτσάκο;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ο ίδιος ο αρμόδιος Υπουργός, ο κ. Τσακαλώτος, αναγκάστηκε να παραδεχτεί –δημόσια, μάλιστα- σε μια στιγμή ειλικρίνειας ότι τα μέτρα είναι υφεσιακά. Δεν μας λέει, όμως, ότι αυτά τα υφεσιακά μέτρα θα τινάξουν στον αέρα όλες τις προβλέψεις στις οποίες στηρίζεται το οικοδόμημα της αδιέξοδης πολιτικής σας. Η βόμβα είναι ενεργή και την έχετε βάλει στα θεμέλια της οικονομίας. Όμως, η Κυβέρνηση είναι αμέριμνη και στροβιλίζεται στη ζάλη της νομής της εξουσίας.

Υπάρχει, όμως, και κάτι ακόμα εδώ, που σας εκθέτει βαριά και που, μετά από τις δηλώσεις Ντομπρόβσκις, το έμαθαν πια όλοι οι Έλληνες: Κανείς δεν σας επέβαλε τους αβάστακτους άμεσους και έμμεσους φόρους που εσείς βάζετε στον ελληνικό λαό. Είναι δική σας συνειδητή επιλογή, δική σας συνειδητή απόφαση.

Επιλέξατε αυτό που ξέρετε. Τη διαιώνιση και την ανακατανομή της μιζέριας και όχι, βέβαια, την ανάπτυξη και την παραγωγή πλούτου. Αυτά, όμως, συμβαίνουν όταν η ιδεοληψία συναντά την ανικανότητα και μαζί γεννούν την αναξιοπιστία και την αναποτελεσματικότητα. Είναι αυτό το ολέθριο συναπάντημα που πληρώνουν σήμερα η Ελλάδα και οι Έλληνες.

Και το πληρώνουμε όχι μόνο με άμεσους και έμμεσους φόρους. Το πληρώνουμε και με τον διαβόητο -πια- κόφτη. Νομοθετείτε έναν μηχανισμό αυτόματων οριζόντιων περικοπών σε μισθούς και συντάξεις. Έναν μηχανισμό που είναι αυτόματος και εκτός κοινοβουλευτικού ελέγχου. Είναι πρόσθετος σε σχέση με τον μηχανισμό που έχει ήδη ενσωματωθεί με την κοινοτική οδηγία. Είναι οριζόντιος και άδικος, καθώς δεν εξαιρεί μισθούς και συντάξεις, και αυστηρά ποσοτικοποιημένος.

Προσέξτε, ο κόφτης σας, κύριε Υπουργέ, είναι πρόσθετο μνημόνιο μέσα στο μνημόνιο. Και, μάλιστα, είναι μνημόνιο αυτόματο, οριζόντιο και άδικο. Είναι το απόλυτο μνημόνιο και είναι 100% δικό σας.

Ισχυρίζεστε ότι, επειδή θα έχετε πλεονάσματα, ο κόφτης τελικά δεν θα ενεργοποιηθεί. Ποιος σας πιστεύει; Πέσατε πουθενά μέσα στις προβλέψεις σας; Ό,τι είπατε, το διαψεύσατε. Ό,τι εξαγγείλατε, το ποδοπατήσατε. Ό,τι υποσχεθήκατε, το αθετήσατε.

Ο κόφτης θα ενεργοποιηθεί και το ξέρετε καλά. Το ξέρετε και το κρύβετε. Με τον τυφώνα των φόρων που επιβάλλετε, ισοπεδώνετε την ήδη εξαντλημένη πραγματική οικονομία και εξαπολύετε μια διπλή επίθεση στην επιχειρηματικότητα, με τους μεγάλους φόρους, δηλαδή στην παραγωγή αλλά ταυτόχρονα και στην αγοραστική δύναμη των πολιτών. Ε, αυτή είναι η συνταγή της ύφεσης, η συνταγή των ελλειμμάτων και όχι η συνταγή των πλεονασμάτων.

Αυτή η διπλή επίθεση θα έχει μόνο ένα αποτέλεσμα: Θα ενεργοποιήσει σίγουρα τον κόφτη. Ουσιαστικά, τα μέτρα που φέρνετε είναι το κουμπί ενεργοποίησής του. Είναι η ίδια η ενεργοποίηση του κόφτη.

Για το υπερταμείο αποκρατικοποιήσεων, το Ταμείο Συμμετοχών και Περιουσίας, θα κάνω μόνο μια επισήμανση. Επειδή δεν θέλετε, δεν ξέρετε και δεν μπορείτε να κάνετε καμμιά σοβαρή και στοχευμένη ιδιωτικοποίηση, εκεί που πρέπει και όπως πρέπει, αποφασίσατε να κάνετε μία μόνο, μια και καλή. Εκχωρείτε την κρατική περιουσία, ιδιωτικοποιείτε τη χώρα, εκχωρείτε εθνική κυριαρχία για έναν αιώνα. Η Θάτσερ ήταν σοσιαλίστρια μπροστά σας.

Εσείς, οι άτεγκτοι, οι εχθροί του φιλελευθερισμού, δεν πουλάτε, ξεπουλάτε. Και μη ρωτήσετε εμείς τι θα κάνουμε. Εμείς τέτοια αθλιότητα δεν δεχθήκαμε και ούτε πρόκειται ποτέ να δεχθούμε. Είναι αντίθετη με αυτά που πιστεύουμε και με αυτά που διαχρονικά υπηρετούμε. Αυτή είναι η ταπεινωτική συνθηκολόγηση, στην οποία οδηγήσατε τη χώρα με τη δήθεν σκληρή διαπραγμάτευση και την αξιολόγηση, μια αξιολόγηση που θα έπρεπε να έχει ήδη κλείσει από τον περασμένο Οκτώβριο.

Εμείς σας προειδοποιούσαμε. Σας λέγαμε ότι, έτσι που πάτε, θα εγκλωβίσετε τη χώρα στο εξής δίλημμα: ή ταπεινωτική συνθηκολόγηση ή ρήξη με την Ευρώπη. Δεν μας ακούσατε και φτάσατε τώρα στη βαριά συνθηκολόγηση. Θυσιάσατε την ουσία, τη σοβαρότητα και την αξιοπιστία της χώρας στον ρηχό εντυπωσιασμό, στην προπαγάνδα.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Σε τριάντα δευτερόλεπτα, κύριε Πρόεδρε.

Καθυστερήσατε για οκτώ μήνες την αξιολόγηση. Τώρα ζητάτε, μετά από οκτώ μήνες, να διαβάσουμε, να μελετήσουμε και να ψηφίσουμε επτά χιλιάδες σελίδες σε δύο ημέρες. Ε, δεν θα το κάνουμε. Επιδιώκετε με αυτό να μην εντοπιστούν όσα προσπαθείτε να κρύψετε, να μην καταλάβει ο κόσμος τι τον περιμένει. Όμως, δεν θα το καταφέρετε. Σήμερα ΣΥΡΙΖΑ και ΑΝΕΛ βιώνετε την ημέρα της αποκάλυψης. Υπογράψατε και ψηφίζετε εσείς, μόνοι, μια οδυνηρή για τους Έλληνες συνθηκολόγηση. Ταυτόχρονα, υπογράφετε και το συμβόλαιο πώλησης της ψυχής σας σε ό,τι -προσέξτε- με ακραίο λαϊκισμό είχατε απόλυτα δαιμονοποιήσει.

Ο ΣΥΡΙΖΑ θα μείνει στην ιστορία σαν ο Φάουστ της Αριστεράς, ο ψεύτης Φάουστ της πολιτικής ζωής. Όσο και να εξαπατήσετε, όσο και να πολώσετε, όσο και να διχάσετε, όσο και να συκοφαντήσετε, το τέλος, όπως σας είπα, είναι προδιαγεγραμμένο και τραγικό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):**  Τον λόγο έχει ο κ. Συντυχάκης από το Κομμουνιστικό Κόμμα Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριοι της συγκυβέρνησης, φέρατε ένα πολυνομοσχέδιο τερατούργημα, το οποίο στην πραγματικότητα συνιστά παράδεισο για τους πλουτοκράτες και κόλαση για την συντριπτική πλειοψηφία του λαού: νέους έμμεσους φόρους, αύξηση του ΕΝΦΙΑ, ιδιωτικοποιήσεις, δρομολόγηση των πλειστηριασμών πρώτης κατοικίας, ενεργοποίηση του κόφτη στις κοινωνικές δαπάνες ως διαρκές μνημόνιο. Άρα κοροϊδεύετε τον λαό, όταν του λέτε ότι τα δύσκολα τελείωσαν και προσπαθείτε απεγνωσμένα να δημιουργήσετε κλίμα ευφορίας, για να αποσπάσετε τη συγκατάθεσή του.

Φοβάστε την αλήθεια, γιατί η αλήθεια τσακίζει την ελπίδα. Και η ελπίδα που διαψεύδεται καταθλίβει και αποθαρρύνει τον λαό. Όποτε σας βολεύει, επικαλείστε τον Μαρξ και όποτε δεν σας συμφέρει, τον διαστρεβλώνετε. Στην πραγματικότητα, σας ανεβαίνει το ζάχαρο στο άκουσμα και μόνο της φράσης «ταξική πάλη και επαναστατική αλλαγή». Όχι μόνο ο ΣΥΡΙΖΑ, όλοι σας, όλα τα κόμματα του αστικού τόξου.

Μας κάνετε μαθήματα για τον οδικό χάρτη περάσματος από τον καπιταλισμό στον σοσιαλισμό. Για να πας από τον καπιταλισμό στον σοσιαλισμό, δεν υπηρετείς τον καπιταλισμό. Δεν του δίνεις χείρα βοηθείας. Δεν τον εξωραΐζεις στη φάση της απόλυτης βαρβαρότητάς του. Οργανώνεις τις εργατικές λαϊκές μάζες σε πορεία ανυπακοής, σύγκρουσης και ανατροπής του για την οικοδόμηση της δικής του εξουσίας και οικονομίας.

Αυτό δεν είναι απλή λεπτομέρεια, για να σας διαφεύγει. Συνειδητά το παρακάμπτετε. Στην καλύτερη περίπτωση, το παραπέμπετε για τη Δευτέρα Παρουσία.

Αποδειχτήκατε ως η καλύτερη εφεδρεία για τον καπιταλισμό. Και αυτό αποτελεί το πραγματικό casus belli για την εργατική τάξη και τα φτωχά λαϊκά στρώματα. Αυτή είναι η μεγαλύτερη υπηρεσία που έχετε αναλάβει για λογαριασμό της αστικής τάξης. Γι’ αυτό και έχετε αναλάβει δράση με τον κωδικό «ιδεολογική και πολιτική χειραγώγηση του λαού», δίνοντάς του νέες φρούδες ελπίδες, ότι μπορεί να ξημερώσει άσπρη μέρα και για αυτόν, ότι μπορεί, τάχα, σε συνθήκες απόλυτης καπιταλιστικής βαρβαρότητας να έρθει ο άνθρωπος πάνω από τα κέρδη.

Και, για να το πετύχετε αυτό, κάνετε το ψέμα επιστήμη. Λέτε όσο γίνεται μεγαλύτερα ψέματα, για να γίνουν πιο εύκολα πιστευτά. Η εργατική τάξη, όμως, δεν είπε ακόμα την τελευταία λέξη ούτε θα ξεγελαστεί από τα ψέματα, τις επικοινωνιακές τρικλοποδιές, τα πανηγύρια της επικείμενης αξιολόγησης και την προπαγάνδα για τη διευθέτηση του χρέους. Είναι το φύλλο συκής, για να προχωρήσετε στο αμέσως επόμενο αντιλαϊκό βήμα.

Ακούσαμε και από τον κ. Δρίτσα εχθές και σήμερα από τον κ. Σταθάκη ότι υπάρχουν καλές και κακές ιδιωτικοποιήσεις, οι ιδιωτικοποιήσεις της Δεξιάς και οι ιδιωτικοποιήσεις με κοινωνικό πρόσημο. Τότε, γιατί σας δίνει τα εύσημα ο Σύνδεσμος Ελλήνων Βιομηχάνων, γιατί καλεί σε υπερψήφιση του πολυνομοσχεδίου, προσφέροντας, όπως ο ίδιος λέει, χείρα βοηθείας στην Κυβέρνηση;

Μα, είναι να μη δίνει εύσημα; Δημιουργείτε ένα υπερταμείο ιδιωτικοποιήσεων για ενενήντα εννέα χρόνια, που θα δουλεύει σύμφωνα με τις βέλτιστες διεθνείς πρακτικές και τις κατευθυντήριες γραμμές του ΟΟΣΑ, υποθηκεύοντας τον πλούτο της χώρας για λογαριασμό των επιχειρηματικών ομίλων.

Μήπως ένας διεθνής καπιταλιστικός οικονομικός οργανισμός, όπως ο ΟΟΣΑ, έχει κοινωνικό πρόσωπο και δεν το ξέρουμε; Όχι. Σας προδίδει, όμως, η ταυτόχρονη ίδρυση του υπερταμείου, ο νέος αναπτυξιακός νόμος και η εφαρμογή του κόφτη, με κίνητρα ευνοϊκές ρυθμίσεις και πακτωλό δισεκατομμυρίων ευρώ για το μεγάλο κεφάλαιο από το ΕΣΠΑ, το πρόγραμμα Γιούνκερ, τις ιδιωτικοποιήσεις και τη φοροαφαίμαξη, για να τους βγάλετε από την κρίση και ρίχνοντας τα βάρη στον λαό.

Απόδειξη, οι μέχρι σήμερα πράξεις νομοθετικού περιεχομένου για τις απαλλαγές του μεγάλου κεφαλαίου, η απαλλαγή των βιομηχάνων από τον ειδικό φόρο κατανάλωσης για το φυσικό αέριο, η φοροασυλία των εφοπλιστών, η απαλλαγή τους από δημοτικά τέλη και από άλλες επιβαρύνσεις.

Παραδίδετε απλόχερα δεκάδες ακίνητα-φιλέτα σε επιχειρηματικούς ομίλους με φορολογικά κίνητρα και αυτό το βαφτίζετε «ανάπτυξη», όπως την πρώην αμερικανική βάση Γουρνών στο Ηράκλειο Κρήτης επτακοσίων πενήντα στρεμμάτων, που συνειδητά όλες οι μέχρι σήμερα κυβερνήσεις άφησαν να καταστραφούν οι υποδομές της, αντί να γίνουν σχολεία, κέντρα υγείας, κατασκηνώσεις, αθλητικά κέντρα. Και αυτά βαφτίζονται «αξιοποίηση».

Το ίδιο συμβαίνει και με το Κουτσουνάρι στην Ιεράπετρα Λασιθίου, σαράντα οκτώ στρέμματα με ενάμισι χιλιόμετρο παραλία, μια από τις ομορφότερες της Κρήτης. Και μας λέτε ότι εξαιρούνται οι παραλίες και οι αιγιαλοί!

Επίσης, έχουμε την ιδιωτικοποίηση των δεκατεσσάρων αεροδρομίων, με την επαίσχυντη σύμβαση με τη «FRAPORT» και είναι προ των πυλών άλλες δεκαεννέα ιδιωτικοποιήσεις. Και όλα αυτά τα βαφτίζετε «ιδιωτικοποιήσεις κοινωνικής αξίας». Και ο κατάλογος είναι μακρύς.

Είναι, λοιπόν, να μην τρίβουν τα χέρια τους οι βιομήχανοι; Μα, βρήκαν τους κατάλληλους ανθρώπους, την κατάλληλη στιγμή, για να βγάλουν τη βρώμικη δουλειά εκεί που δεν μπόρεσαν ή δεν πρόλαβαν η Νέα Δημοκρατία και το ΠΑΣΟΚ.

Γι’ αυτό οξύνετε την πλαστή αντιπαράθεση μεταξύ σας. Στο μόνο που διαφωνείτε είναι στο μείγμα σφαγής του λαού, αν η σφαγή θα γίνει με φοροεπιδρομή ή θα κοπούν κοινωνικές δαπάνες.

Το αποτέλεσμα, όμως, είναι το ίδιο για την τσέπη των εργαζομένων. Αυτό που δεν αλλάζει και το έχετε ευαγγέλιο είναι η ενιαία στρατηγική σας, να υπηρετηθούν οι κεφαλαιοκράτες, να ανακάμψουν από την κρίση, να διαιωνίσουν την κυριαρχία τους. Αυτή είναι και η κοινή βάση του νεοφιλελευθερισμού και της σοσιαλδημοκρατίας της αριστερής πολιτικής, της δικής σας, του ΣΥΡΙΖΑ.

Γι’ αυτό τσακώνεστε. Γιατί ο ένας παίρνει την μπουκιά από το στόμα του άλλου.

Η σύμβαση για την παραχώρηση των δεκατεσσάρων αεροδρομίων στην κοινοπραξία «FRAPORT» πάτησε στη συμφωνία του 2014 ανάμεσα στη «FRAPORT» και το ΤΑΙΠΕΔ, δημιούργημα της συγκυβέρνησης Νέας Δημοκρατίας-ΠΑΣΟΚ. Βασίζεται στο διάταγμα του 1953, το οποίο προβλέπει μέτρα και διασφαλίσεις, όπως η εξ ολοκλήρου διασφάλιση των κεφαλαίων, η εξαίρεση από τον ΕΝΦΙΑ, από δημοτικά τέλη, από κάθε πράξη επίταξης ή αναγκαστικής απαλλοτρίωσης, αποζημιώσεις για τυχόν ζημιές, δυνατότητα αναβολής πληρωμής μισθωμάτων, παράταση διαρκείας της σύμβασης σε περίπτωση οφειλών του δημοσίου στην εταιρεία, η υποχρέωση της Τράπεζας της Ελλάδος να χορηγεί συνάλλαγμα στον επενδυτή και πολλές ακόμα φορολογικές και άλλες ρήτρες, φιλικές στις επενδύσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, ολοκληρώστε, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Ολοκληρώνω, κύριε Πρόεδρε.

Επιβάλλει, επιπλέον, τέλη φωτισμού, ασφάλειας και επιβατών, πέραν των ήδη τεσσάρων υφιστάμενων, όπως το σπατόσημο, χωρίς την παρέμβαση καμμίας κρατικής αρχής. Επίσης, αναλαμβάνει εργολαβίες για έργα του δημοσίου, δίνοντας με τη σειρά της υπεργολαβίες σε θυγατρικές της «FRAPORT», χωρίς τη συναίνεση του δημοσίου. Όσο, δε, για τους εργαζόμενους; Δεν δεσμεύεται για τη διατήρηση των υπαλλήλων της Υπηρεσίας Πολιτικής Αεροπορίας. Και αυτό συνεπάγεται ανεργία, απολύσεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Συντυχάκη, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Και όσοι δεχτούν να δουλέψουν στον παραχωρησιούχο, θα πρέπει να δεχτούν επαχθείς εργασιακούς όρους, όρους γαλέρας και μειωμένους μισθούς.

Για αυτό λοιπόν, η επιλογή -ολοκληρώνω, κύριε Πρόεδρε, και ευχαριστώ πολύ για την ανοχή σας-…

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά φτάσαμε τα εννέα λεπτά, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** …της εργατικής τάξης, των φτωχών λαϊκών στρωμάτων είναι μία: Να ακολουθήσουν τον δικό τους δρόμο προς όφελός τους, της συνολικής απόρριψης του καπιταλιστικού δρόμου ανάπτυξης και πάλης για εργατική, λαϊκή εξουσία, αποδέσμευση από την Ευρωπαϊκή Ένωση, με εργατικό, λαϊκό έλεγχο. Η καταιγίδα η δυνατή και δέντρα ξεριζώνει. Και η λαϊκή καταιγίδα μπορεί να σαρώσει τα πάντα, αρκεί να το δοκιμάσει ο λαός και να λυτρωθεί πραγματικά.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μπαργιώτας.

Ελάτε, κύριε Μπαργιώτα, και χρόνια πολλά για τη γιορτή σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε, και για τον χρόνο και για τις ευχές, αν και όπου να ’ναι έρχονται μεσάνυχτα και θα είναι κατόπιν εορτής, η ομιλία τουλάχιστον.

**ΣΟΦΙΑ ΒΟΥΛΤΕΨΗ:** Σαράντα μέρες κρατάει.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Σαράντα μέρες.

Θα αρχίσω με κάτι το οποίο δεν είναι άμεσα σχετικό με το πολιτικό θέμα, το περιεχόμενο του νομοσχεδίου, αλλά με τη μορφή, μια και αυτές οι περίφημες επτάμισι χιλιάδες σελίδες αποτέλεσαν αφορμή, για να λοιδορείται κυριολεκτικά η Βουλή και στα social media και στα σκέτα media, μιας και η εικόνα του χαρτομανίου και του τρόπου της μη μηχανογράφησης της Βουλής αποτέλεσε θέμα διασκέδασης, καθώς παραπέμπει ευθέως στη δεκαετία του ’70. Το 1970 ήταν η δεκαετία της φωτοτυπίας. Βέβαια, λόγω μεγέθους μοιράστηκε CD αυτή τη φορά, οπότε μέσα σε μια νύχτα περάσαμε είκοσι χρόνια μπροστά, στη δεκαετία του ’90, που είναι η δεκαετία των CD. Υποθέτει κανείς ότι, με τον βηματισμό που έχει η Βουλή, γύρω στο 2040 θα φτάσουμε στα ολοκληρωμένα πληροφορικά συστήματα διαχείρισης και μηχανογράφησης, τα οποία εφαρμόζονται σήμερα σε όλον τον κόσμο. Θέλω απλώς να πω ότι η άρνηση της Βουλής να περάσει σε ένα σύγχρονο σύστημα μηχανογράφησης απεικονίζει με τον καλύτερο τρόπο την άρνηση της χώρας να εκσυγχρονιστεί.

Και πολύ φοβάμαι -για να περάσω στο νομοσχέδιο- ότι το ίδιο αποτυπώνεται και συμβολικά και ουσιαστικά στο νομοσχέδιο που συζητάμε, αυτό το περίφημο νομοσχέδιο των επτάμισι χιλιάδων σελίδων, καθώς οι προθέσεις της Κυβέρνησης, που αποτυπώνονται για πρώτη φορά τόσο καθαρά σε νομοσχέδιο, είναι: «Απαντώ στο ερώτημα εκσυγχρονισμός με ένα μεγαλοπρεπές όχι, ευχαριστώ, δεν έχω καμμία διάθεση.».

Θέλω εδώ, επίσης, να πω ότι αυτή η ενδοκομμουνιστική έριδα που παρακολουθήσαμε προηγουμένως, του Υπουργού Οικονομικών μιας ευρωπαϊκής χώρας, το 2016, με τον κ. Παφίλη, σε επίπεδα διαφωνίας για την πολιτική μεταξύ Χρουστσόφ και Στάλιν, επίσης δεν είναι ό,τι καλύτερο και δεν παραπέμπει σε ευρωπαϊκή χώρα που θέλει να εκσυγχρονιστεί.

Λέω, λοιπόν, ότι το νομοσχέδιο αποτυπώνει, με τον καλύτερο δυνατό τρόπο μέχρι τώρα, συνολικά και τις διαθέσεις και τους σκοπούς της Κυβέρνησης, σε σχέση με τους δανειστές και τους εταίρους μας, αλλά και τον τρόπο άσκησης -αντίληψης, αν θέλετε- της διακυβέρνησης στο εσωτερικό.

Μιλάμε για δέκα, πρακτικά, νομοσχέδια, τα οποία δεν είναι όλα ούτε μνημονιακές υποχρεώσεις ούτε στην ουσία έχουν καμμία σχέση με την αξιολόγηση. Τα μισά περίπου από αυτά είναι άσχετα και έχουν μπει μαζί με τα υπόλοιπα, κυρίως για να περάσουν χωρίς να συζητηθούν, συνοπτικώς και χωρίς να φαίνεται τι ακριβώς γίνεται.

Όσον αφορά την πολιτική που αφορά τους εταίρους και τους δανειστές, φαίνεται ότι η Κυβέρνηση προτάσσει την ολοκλήρωση της αξιολόγησης, με έπαθλο την περίφημη πολιτική σταθερότητα, δηλαδή την παραμονή στην εξουσία. Και τι δίνει γι’ αυτό; Σχεδόν τα πάντα. Πρόκειται ουσιαστικά για μια πλήρη συνθηκολόγηση σε ό,τι αφορά τις σχέσεις με το εξωτερικό, μιας και ό,τι έχει να κάνει με φόρους, δάνεια, εισπρακτικές πολιτικές, ό,τι εκκρεμεί και σέρνεται στη χώρα από το 2010, ό,τι υπήρξε ως «καυτή πατάτα», που πηγαίνει από κυβέρνηση σε κυβέρνηση και από Υπουργό σε Υπουργό, υπογράφεται με αυτό το νομοσχέδιο και, μάλιστα, με όρους επαχθέστερους από οποιαδήποτε άλλη προηγούμενη κυβέρνηση.

Το τραγικό -ή αν θέλετε το ωραίο- είναι ότι δεν υπάρχει παράγραφος αυτού του νομοσχεδίου, δεν υπάρχει ρύθμιση αυτού του νομοσχεδίου, για την οποία να μην μπορεί κανείς να βρει με μια απλή αναζήτηση στο youtube βιντεάκι του Πρωθυπουργού ή του επισπεύδοντος σήμερα Υπουργού, ο οποίος να καταδικάζει με τα χειρότερα λόγια τις προβλέψεις και τις ρυθμίσεις που περιέχει αυτό το νομοσχέδιο σήμερα.

Πρόκειται, λοιπόν, για «γη και ύδωρ», σε ό,τι αφορά την περίφημη διαπραγμάτευση. Πιο καθαρά παρά ποτέ φαίνεται ότι ο ΣΥΡΙΖΑ και οι ΑΝΕΛ δεν δεσμεύονται από κανένα πολιτικό και ιδεολογικό πλαίσιο και από καμμία αρχή σε σχέση με τη διαπραγμάτευση με την Ευρώπη. Δεν υπάρχουν κόκκινες γραμμές. Έχουν ξεπεραστεί όλες με τον χειρότερο δυνατό τρόπο.

Ακόμα και η εθνική κυριαρχία δεν φαίνεται να αποτελεί κόκκινη γραμμή, γιατί όπως και να προσπαθεί να το εξωραΐσει ο κ. Τσακαλώτος, όπως προσπαθεί να το στρίψει και να το μαλακώσει, η αλήθεια είναι ότι η Ανεξάρτητη Αρχή Δημοσίων Εσόδων, το υπερταμείο και ο κόφτης με τον τρόπο με τον οποίο θεσμοθετούνται, παραχωρούν εθνική κυριαρχία και κυριαρχία λαϊκή σε ανώτερους στο εξωτερικό.

Δεν θα χρησιμοποιήσω όρους όπως «ξεπούλημα», «συνθηκολόγηση» και λοιπά. Αυτό υπήρξε το ύφος άλλων. Η χώρα βρίσκεται σε μια φοβερή καμπή και έχει ανάγκη συναίνεσης και κοινής προσπάθειας. Όμως, η αλήθεια πρέπει να λέγεται και να διατυπώνεται. Ο τρόπος με τον οποίο έχουν συμφωνηθεί και θα ψηφιστούν -κατά τα φαινόμενα- τόσο η Ανεξάρτητη Αρχή Δημοσίων Εσόδων, όσο και το υπερταμείο, παραβιάζουν σοβαρά την αρχή της εθνικής κυριαρχίας. Αυτή είναι η αλήθεια.

Και δεν τη ψηφίσαμε μαζί, συνάδελφοι το καλοκαίρι. Ξαναδιαβάστε τον νόμο. Τον κατέθεσε ο κ. Αμυράς. Δεν περιγράφεται πουθενά στο μνημόνιο η νομική μορφή με την οποία κατέληξαν οι δύο αρχές. Δεκαεφτά ώρες διαπραγματεύτηκε ο Πρωθυπουργός εκείνο το περίφημο βράδυ και οι μισές σχεδόν αφορούσαν, κατά τα λεγόμενα, το περίφημο ταμείο των ακινήτων. Είναι δικιά σας η επιλογή και δικιά σας η ρύθμιση.

Ούτε στους φόρους έχουμε κόκκινες γραμμές. Έχουν κι εδώ καταργηθεί. Η επιλογή είναι σαφής: Αύξηση των εσόδων με κάθε μέσο. Έχουμε μια απίστευτη φοροεπιδρομή έμμεσων φόρων παντού. Βέβαια, νομίζω ότι έχετε ξεχάσει, κύριοι συνάδελφοι, τις πορτοκαλάδες και τις οδοντόπαστες, αλλά είμαι σίγουρος ότι κάποια στιγμή, κάποιος θα τις σκεφτεί και αυτές. Και όσο κι αν προσπαθείτε με αυτό το ωραίο, «είναι πολύ μικροί οι φόροι που διασπείρονται» κ.λπ., δεν χρειάζεται να είσαι μαρξιστής οικονομολόγος με PhD, για να ξέρεις ότι οι έμμεσοι φόροι είναι άδικοι και τσακίζουν κατά προτίμηση το λαϊκό εισόδημα.

Το ξέρει ένας πωλητής, με τον οποίο συζητούσα χθες, ο οποίος μου είπε, «γιατρέ μου 1% του ΦΠΑ, όταν παίρνεις 450 ευρώ, είναι πάρα πολύ μεγάλη αύξηση». Αυτή είναι η αλήθεια.

Οι έμμεσοι φόροι τσακίζουν το λαϊκό εισόδημα. Και το τσακίζουν όχι για τις μνημονιακές επιλογές μόνο, αλλά κυρίως γιατί η πολιτική επιλογή της Κυβέρνησης είναι ότι δεν έχει καμμία διάθεση να επέμβει στα έξοδα. Ίσα-ίσα που έχει όλη την καλή διάθεση να τα αυξήσει.

Τα έξοδα του δημοσίου, το κόστος του δημοσίου αυξάνεται. Εδώ έχει κόκκινες γραμμές. Δεν υπάρχει νομοσχέδιο το τελευταίο εξάμηνο που να μην ιδρύει μία ακόμα γραμματεία και άλλες θέσεις μετακλητών και ούτω καθεξής. Είναι τουλάχιστον πέντε οι καινούργιες υπηρεσίες που ιδρύονται με αυτό το νομοσχέδιο. Και οι πέντε είναι άσχετες με την ανάγκη αξιολόγησης και με τις μνημονιακές επιταγές. Δεν το κάνετε μόνο για τους διορισμούς. Το κάνετε κυρίως λόγω της καθεστωτικής λογικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, λόγω εορτασμού.

Το κάνετε κυρίως για την καθεστωτική λογική που λέει ότι το κράτος πρέπει να ελέγχεται από το κόμμα και δημιουργείτε συνεχώς καινούργιες γραμματείες και καινούργιους κλάδους, οι οποίοι υποτίθεται ότι θα κάνουν τη δουλειά που δεν μπορεί να κάνει το δημόσιο. Όποιος δεν θέλει να ζυμώσει ή όποιος δεν μπορεί να ζυμώσει, όλα του φταίνε.

Κάποιοι έσπευσαν να πανηγυρίσουν –λέει- γιατί ολοκληρώθηκε η αξιολόγηση, γιατί ουσιαστικά ο λογαριασμός πάει, όπως είπαμε, κυρίως στους φτωχούς αυτής της χώρας και γιατί –λέει- αύριο θα έρθει η ανάπτυξη.

Κύριοι συνάδελφοι, η ανάπτυξη, όμως, δεν είναι ξαδέλφη του Καρανίκα να την πάρεις τηλέφωνο Κυριακή βράδυ για να πιάσει Δευτέρα πρωί δουλειά με δυόμισι χιλιάδες ευρώ μεικτά. Η ανάπτυξη είναι κάτι δύσκολο. Χρειάζεται σταθερότητα, χρειάζεται σχέδιο, χρειάζεται σταθερό φορολογικό περιβάλλον, χρειάζεται ένα σωρό πράγματα, τα οποία πολύ φοβάμαι ότι ξεφεύγουν από το βεληνεκές αυτής της Κυβέρνησης, όπως έχει αποδειχθεί μέχρι τώρα. Χρειάζεται αξιόπιστη κρατική μηχανή, η οποία δεν αλλάζει κάθε τρεις και λίγο.

Πολύ φοβάμαι ότι η ανάπτυξη είναι πάρα πολύ μακριά με αυτές τις πολιτικές και θα αργήσει πάρα πολύ να εμφανιστεί σε αυτή τη χώρα.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μεγαλομύστακας από την Ένωση Κεντρώων.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Καλησπέρα σας.

Θέλω να αρχίσω τον λόγο μου κάνοντας μια ανασκόπηση της πολιτικής σας πορείας μέχρι τώρα. Το συμπέρασμα που βγάζω από την ανασκόπηση αυτή είναι ότι ο ΣΥΡΙΖΑ μπορεί να βγήκε αγωνιζόμενος στην Κυβέρνηση, ωστόσο νομοθετεί υποτασσόμενος. Όλοι καταλαβαίνετε γιατί το λέω. Δεν θα σταθώ πλέον στην έλλειψη σχεδίου και προγράμματος. Θα μιλήσω για ψέμα, γιατί μόνο ψέματα μπορούν να θεωρηθούν όλα αυτά που έχετε πει ως τώρα και μάλιστα με σκοπιμότητα για να στρογγυλοκαθίσουν κάποιοι στις κυβερνητικές καρέκλες, για να εξυπηρετήσουν την πολιτική του βολέματος, δηλαδή, όπως γινόταν παλαιότερα, κάνετε κι εσείς το ίδιο. Βλέπουμε ότι γενικά υπάρχει μια αναντιστοιχία ανάμεσα στα λόγια και τις πράξεις σας, ακόμη και στον τρόπο που νομοθετείτε με αυτά που λέτε, παρ’ όλο που ο κ. Παπαδόπουλος είπε «εμείς αυτά που λέμε τα νομοθετούμε κιόλας». Δεν κάνετε αυτό το πράγμα. Ας μην κοροϊδευόμαστε μεταξύ μας και κυρίως ας μην κοροϊδεύουμε τον ελληνικό λαό.

Στη συνέχεια θέλω να μιλήσω για τη διαδικασία που παρακολούθησα προχθές, όταν φέρατε το νομοσχέδιο-μαμούθ, κάνοντας πολύ λόγο εδώ μέσα για τον σανό, που ταΐζετε τον κόσμο και όχι μόνο εσείς του ΣΥΡΙΖΑ, αλλά και οι προηγούμενοι τόσα χρόνια. Ελπίζω να αλλάξει αυτό. Υπάρχουν νέοι άνθρωποι σε όλους τους χώρους, οι οποίοι μπορούν να φέρουν την αλλαγή, νέοι όχι μόνο στην ηλικία αλλά και στα μυαλά.

Μου ήρθε μια παροιμία στο μυαλό. Δυο γάιδαροι –λέει- μαλώνανε σε ξένο αχυρώνα. Έβλεπα τον πρώτο να φωνάζει και να ωρύεται για να καλύψει τα ατοπήματα που είχε μέχρι τώρα και τον δεύτερο να φωνάζει εξυπηρετώντας την στενομυαλιά και το πείσμα του, όπως κάποιοι από τον ΣΥΡΙΖΑ υποστηρίζουν τυφλά τις ιδεοληψίες τους. Στη συνέχεια ξένοι σε ξένο αχυρώνα. Έτσι όπως πάτε, με τον κόφτη με τον οποίο ακυρώνετε στην ουσία τη λειτουργία του ελληνικού Κοινοβουλίου, με το υπερταμείο, με το οποίο στην ουσία παραχωρείτε μεγάλο μέρος της ακίνητης ελληνικής περιουσίας στους ξένους, αλλά και με τα κόκκινα δάνεια που τα δίνετε σε ξένα funds, η χώρα δεν είναι πλέον δική μας.

Τι κάνετε με τα κόκκινα δάνεια; Ιδρύετε οργανισμούς, οι οποίοι θα συμβουλεύουν τον κόσμο που χάνει τα σπίτια του για το πώς θα το αντιμετωπίσει. Νομίζετε ότι αυτό έχει ανάγκη ο κόσμος, να ακούσει συμβουλές για το πώς θα γίνουν καλύτερα τα πράγματα και «ας χάσεις εσύ το σπίτι σου, αλλά εμείς είμαστε εδώ για να σε φροντίζουμε»; Δυστυχώς αυτό κάνετε και αυτό εξοργίζει τον κόσμο.

Οι φόροι δεν είναι μεταρρύθμιση. Ο φόρος σκοτώνει τον φόρο. Το έχετε ακούσει πολλές φορές. Ακόμη και το ΔΝΤ σάς το είπε. Φέρατε είκοσι επτά νέους φόρους. Αυξήσατε τον ΕΝΦΙΑ, τον ΦΠΑ από το 23% στο 24%, τον συντελεστή φορολόγησης. Βάλατε επιπλέον φόρο στα καύσιμα, στο πετρέλαιο θέρμανσης, στη συνδρομητική τηλεόραση, στο σταθερό τηλέφωνο, στο ίντερνετ, στον καφέ, στο ποτό, στο τσιγάρο, στο ηλεκτρονικό τσιγάρο, το οποίο άλλες χώρες στην Ευρώπη το επιδοτούν, γιατί το θεωρούν αντικαπνιστικό μέτρο.

Και ορίζετε και τι είναι ο κατ’ επάγγελμα αγρότης, όταν δεν σκέφτεστε και δεν νομοθετείτε για τον αγρότη. Και μιλώντας με πολλούς από τον αγροτικό τομέα, μου λένε ότι αυτό τους καταστρέφει. Θα μιλήσει και ο κ. Τζελέπης αργότερα και νομίζω ότι θα σας τα πει καλύτερα.

Στην ουσία, όλοι αυτοί οι φόροι απορροφούν από τον μισθωτό έναν μισθό από το ετήσιο εισόδημά του και καθιστούν το κράτος μεγαλομέτοχο σε όλες τις επιχειρήσεις. Και όλα αυτά μπορεί να τα δεχόταν ο Έλληνας, αν οι φόροι ήταν ανταποδοτικοί. Αλλά βλέπουμε νοσοκομεία χωρίς γάζες, χωρίς γιατρούς και κλειστές εντατικές. Και εξαιτίας των κλειστών εντατικών, αυξάνονται οι θάνατοι. Βλέπουμε σχολεία που μέχρι τη μέση της χρονιάς δεν έχουν λειτουργήσει ακόμη σωστά, καθώς δεν έχουν στελεχωθεί.

Πώς ζητάτε από τον κόσμο να πληρώσει κι άλλους φόρους; Το πρόβλημα δεν είναι η έλλειψη φόρων, όπως λέω, αλλά η έλλειψη εισπραξιμότητας των φόρων.

Έχω εδώ έναν πίνακα από τη Διεύθυνση Ηλεκτρονικής Διακυβέρνησης που λέει ότι από τον Φεβρουάριο του 2015 που αναλάβατε μέχρι τον Φεβρουάριο του 2016 από 76 εκατομμύρια τα ληξιπρόθεσμα έχουν πάει στα 87 εκατομμύρια. Ο κόσμος δεν έχει τη δυνατότητα να πληρώσει πλέον τις φορολογικές του υποχρεώσεις. Τον καταθέτω στα Πρακτικά.

(Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, ένα ακόμη πρόβλημα είναι η έλλειψη ελεγκτικών μηχανισμών. Υπολογίζεται ότι περίπου πάνω από 20 δισεκατομμύρια χάνονται εξαιτίας που παρεμπορίου και της φοροδιαφυγής. Κι εσείς τι κάνετε; Έρχεστε και βάζετε νέους φόρους, αντί να ελέγξετε τις ήδη υπάρχουσες δομές.

Και το μεγαλύτερο πρόβλημα όλων είναι η έλλειψη επιχειρήσεων. Και πώς θα έρθει κάποιος στην Ελλάδα να επενδύσει, είτε Έλληνας μικρομεσαίος είτε μεγαλοεπενδυτής, όταν έχουμε ένα εχθρικό περιβάλλον;

Όταν η πολιτική σκηνή της χώρας μεταβάλλεται συνεχώς -ΣΥΡΙΖΑ με ΑΝΕΛ δεν συνεννοούνται και βέβαια οι υπόλοιποι εδώ μέσα δεν έχουμε καμμιά απολύτως συνεργασία- και όταν τα οικονομικά και ο φορολογικός χάρτης αλλάζει συνεχώς, πώς θα έρθει ένας επενδυτής; Όταν τα σύνορα είναι ακόμη κλειστά, η γραμμή στην Ειδομένη είναι ακόμη κλειστή, με πέντε τέντες, με πέντε σκηνές, πώς θα έρθει; Και όταν μάλιστα δάνεια δεν δίνονται πουθενά, ενώ η ανακεφαλαιοποίηση των τραπεζών έχει γίνει με κρατικά λεφτά. Δεν μπορείς να πάρεις δάνειο ως νέος επιχειρηματίας από πουθενά.

Θα δώσω έναν ακόμη πίνακα από το Επιμελητήριο Σερρών, όπου αναφέρεται ότι ο φορολογικός συντελεστής είναι 10% στη Βουλγαρία, 10% στα Σκόπια, 15% στην Αλβανία, 12,5% στην Κύπρο και 29% σε εμάς. Και ο ΦΠΑ είναι πάλι ο υψηλότερος. Τον καταθέτω στα Πρακτικά, γιατί δεν έχω χρόνο να αναφερθώ στους υπόλοιπους αριθμούς.

(Στο σημείο αυτό ο Βουλευτής κ. Αναστάσιος Μεγαλομύστακας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι εσείς τι κάνετε; Αντί να μειώσετε τις δαπάνες, όπως ζήτησαν οι δανειστές, τις αυξάνετε. Δημιουργείτε νέους οργανισμούς -το ΔΑΛ, το ΡΑΛ, τη Γενική Διεύθυνση Ηλεκτρονικής Διακυβέρνησης- και συνεχίζετε να φτιάχνετε κομματικούς στρατούς, όπως έκαναν οι προηγούμενοι, και να κατασπαταλάτε το δημόσιο χρήμα, δημιουργώντας τις παθογένειες του παρελθόντος, που τόσο φωνάζουμε ότι πρέπει να λυθούν.

Και αμφιβάλλω πολύ αν η έξοδος στις αγορές, που είναι στόχος όλων για να πάρουμε νέα δάνεια και να έρθει η ανάπτυξη, θα χρησιμοποιηθεί για την πραγματική αγορά ή θα δοθεί πάλι για να δημιουργήσουμε αυτούς τους κομματικούς στρατούς που ανέφερα και προηγουμένως.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Κι όλα αυτά όταν δεν άκουσα κανέναν κυβερνητικό να λέει ότι σίγουρα την Τρίτη στο Eurogroup η συμφωνία θα έχει θετικό πρόσημο. Και να θέλαμε δηλαδή να το στηρίξουμε, δεν ξέρουμε αν θα έχει θετικό πρόσημο. Δεν μπορώ πραγματικά να καταλάβω τι σκέφτεστε. Και απευθύνομαι τώρα στους Βουλευτές και όχι στους Υπουργούς.

Ακούω πολλούς από εσάς να φάσκετε και να αντιφάσκετε. Άκουσα τον κ. Παπαχριστόπουλο να λέει: «Εμείς μιλάμε με επιχειρηματίες και μας λένε ότι οι προηγούμενοι φταίνε». Δεν σας λένε οι επιχειρηματίες με τους οποίους μιλάτε ότι οι φόροι που φέρνετε και γενικά όλα τα μέτρα δεν πρόκειται να φέρουν την ανάπτυξη; Μάλιστα, θα φέρουν το αντίθετο. Θα τους σβήσουν όλους.

Άκουσα τον κ. Δημαρά να λέει ότι με θλίψη θα τα ψηφίσει, όπως όλοι σας. Κι άκουσα τέλος και τον κ. Εμμανουηλίδη να λέει ότι τα μνημόνια τα έφεραν οι άλλοι. Αλλά εσείς τα συνεχίζετε δυστυχώς. Πρέπει να σκεφτείτε, να αναλογιστείτε ότι όταν γυρίσετε στον τόπο σας, αφού απολογηθείτε στον εαυτό σας γι’ αυτά που ψηφίζετε, πρέπει να απολογηθείτε και στον κόσμο που σας στηρίζει. Φτάνει πια αυτή η πολιτική. Φτάνει πια να εντείνουμε την απαξίωση του κόσμου απέναντι στο πρόσωπό μας.

Φυσικά και θα καταψηφίσουμε το νομοσχέδιο. Και ελπίζουμε να σκεφθείτε σοβαρά αυτό που πάτε να κάνετε.

Ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Θεοχάρης ως ανεξάρτητος Βουλευτής.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Πριν δώσετε τον λόγο, θα ήθελα για δευτερόλεπτα να μιλήσω, παρακαλώ, για κάτι που ειπώθηκε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, με συγχωρείτε τώρα. Δεν απευθύνθηκε προσωπικά σε εσάς.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):**  Ειπώθηκε μια ανακρίβεια, που αφορά στο Υπουργείο Οικονομικών, και πρέπει να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Επειδή όπως λέτε ειπώθηκε η ανακρίβεια, έχετε ένα λεπτό, αυστηρά όμως, σας παρακαλώ πολύ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):**  Λιγότερο από ένα λεπτό.

Ακούστηκε κάτι για τα ληξιπρόθεσμα. Στις πολιτικές εκτιμήσεις να διαφωνούμε όσο θέλετε. Για τα στοιχεία δεν μπορούμε να διαφωνούμε. Τα ληξιπρόθεσμα χρέη των ετών 2013-2014 αυξήθηκαν κατά 7,4 δισεκατομμύρια. Μεταξύ 2014-2015 μειώθηκαν. Έχω καταθέσει τα στοιχεία στη Βουλή.

Μιλήσατε για το 2015 και για το 2016. Τον Ιανουάριο του 2014 αυξήθηκαν κατά 1 δισεκατομμύριο 68 εκατομμύρια. Ιανουάριος του 2016, 800 εκατομμύρια. Φεβρουάριος του 2014 1,659 δισεκατομμύριο. Φεβρουάριος 2016 390 εκατομμύρια. Τα στοιχεία είναι αυτά. Αύριο στην ομιλία μου θα τα καταθέσω όλα για να έχετε πλήρη στοιχεία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, δεσμεύεστε για αύριο ή θα τα καταθέσετε τώρα;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα τα καταθέσω αύριο στην ομιλία μου και θα αναφερθώ αναλυτικά.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, εντάξει.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Θα ήθελα τον λόγο για λιγότερο από δέκα δευτερόλεπτα.

**ΠΡΟΕΔΡΕΥΩΝ (Γεώργιος Λαμπρούλης):** Δεν νομίζω. Ο Υπουργός είχε κάποια επιχειρήματα. Εσείς καταθέσατε κάποια στοιχεία. Ο Υπουργός είχε τα δικά του στοιχεία. Μην μπερδέψουμε τα στοιχεία.

Τον λόγο έχει ο κ. Θεοχάρης.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Όχι, όχι. Εγώ έχω καταθέσει τον πίνακα. Δεν πήρα δικά μου στοιχεία. Δεν τα κατασκεύασα. Ήταν 76 δισεκατομμύρια και έγιναν 87 δισεκατομμύρια.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μεγαλώνουν τα ληξιπρόθεσμα. Δεν ξέρουμε καν για ποια ληξιπρόθεσμα μιλάμε. Εδώ έκρυψε το κράτος τα ληξιπρόθεσμα για τρεις μήνες, από τον Δεκέμβριο του έτους μέχρι τον Μάρτιο, που αυξήθηκαν ξαφνικά τα ληξιπρόθεσμα του κράτους προς τους ιδιώτες για να βελτιώσει το έλλειμμα. Κοροϊδευόμαστε; Μισό δισεκατομμύριο ληξιπρόθεσμα για να κοροϊδεύουμε τον ελληνικό λαό ότι έχουμε πρωτογενές πλεόνασμα;

Κυρίες και κύριοι συνάδελφοι, αυτά είναι γνωστά κόλπα. Τα κάνετε καλύτερα από κάθε άλλον. Είστε φοβεροί.

Σήμερα είστε, είμαστε αντιμέτωποι με την ιστορία. Συνεπώς ας δούμε τα πράγματα με λίγο πιο εφήμερη ματιά.

Κατ’ αρχάς, είστε στη δυσκολότερη θέση που μπορεί να έρθει ένας Βουλευτής. Πρώτον, γιατί ψηφίζετε πράγματα που ισχυρίζεστε ότι δεν θέλετε. Θρηνείτε την ώρα που τα ψηφίζετε, μας είπε ο κ. Δημαράς. Σας σώζει, όπως φαίνεται, ότι δεν έχετε συνείδηση. Γιατί όποιος Βουλευτής έχει συνείδηση παραιτείται. Δεν ψηφίζει. Δεν ψηφίζει ενάντια στη συνείδησή του.

Δεύτερον, γιατί ψηφίζετε πράγματα που δεν κατανοείτε. Δύσκολα και πίνεις και καπνίζεις και πίνεις καφέ, μας είπε η κ. Θεοπεφτάτου και έμεινε όλη η Ελλάδα άναυδη. Σας σώζει ότι κάνατε τόσες κυβιστήσεις. Αθετήσατε τόσες υποσχέσεις, είπατε τόσα ψέματα που καταφέρατε να ζαλίσετε τον κόσμο.

Τρίτον, γιατί ψηφίζετε χωρίς ελπίδα. Το βλέπω στα μάτια σας, το ακούω στις ομιλίες σας, ακόμη και στις εκφράσεις σας. Δεν πιστεύετε πως κάνετε καλό στον τόπο, στους πολίτες, ούτε καν στους φίλους σας. Ξέρετε πως τους καταστρέφετε και τους οδηγείτε στην απόγνωση.

Σας σώζει ότι νιώθετε συνενοχή. Ψηφίζοντας, από πέρυσι, κατεβήκατε ένα-ένα τα σκαλιά της συνενοχής, χωρίς επιστροφή. Βλέπετε, ο βρεγμένος τη βροχή δεν τη φοβάται. Βάλατε φόρους, πήρατε αποθεματικά, κόψατε συντάξεις, ολοκληρώσατε ιδιωτικοποιήσεις, κάνετε νέες ιδιωτικοποιήσεις, παραδώσατε τα δάνεια του κόσμου. Η παράδοση των αποφάσεων για την τύχη όλης της περιουσίας του δημοσίου σε ξένους θα σας πειράξει; Η υποδούλωση της χώρας θα σας νοιάξει; Θα αυξήσετε τον ΕΝΦΙΑ σε ανθρώπους που δεν θα μπορούν να τον πληρώσουν.

Κάνω έκκληση. Ο ΕΝΦΙΑ, κύριε Υπουργέ, δεν πρέπει να υπερβαίνει το 50% του εισοδήματος του φορολογουμένου. Όχι στη δήμευση. Δεν μπορείτε να αφήνετε σε συνταξιούχο εισόδημα μετά τον ΕΝΦΙΑ μικρότερο αυτού του οποίου δίνουμε ΕΚΑΣ. Αυξάνετε τον φόρο στο «Στοίχημα» και δεν καταργείτε τη φορολόγηση των κερδών του παίκτη. Ως αποτέλεσμα, χάνετε 5,5% των εσόδων. Αλλάξτε το τώρα.

Κυρίες και κύριοι συνάδελφοι, σήμερα καλούμαστε να ψηφίσουμε ένα ταμείο, στο οποίο δεν έχουμε έλεγχο, δεν ξέρουμε τι δίνουμε, δεν ελέγχουμε τι ιδιωτικοποιείται. Ο διεθνής οικονομικός έλεγχος ήταν για ογδόντα ένα χρόνια, από το 1897 έως το 1978. Εσείς μας υποδουλώνετε για ενενήντα εννιά.

Ορίστε κι ένα ομόλογο από τότε, για να θυμηθείτε πώς μας καταντήσατε.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν ομόλογο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ορίστε. Εδώ ξαναγυρίσαμε. Στο 1897. Να το βλέπετε!

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

Το μόνο θετικό, αν γίνει, είναι που η δημόσια περιουσία φεύγει μακριά από τα χέρια των πολιτικών, αυτών που την αξιοποιούν για δικό τους όφελος. Και σε αυτό ο ΣΥΡΙΖΑ δεν διαφέρει σε τίποτε από τους προηγούμενους. Μάλλον καλύτερα τα κάνει.

Τι θα έπρεπε να γίνει; Πρώτον, να αποτιμηθεί τι του δίνουμε του ταμείου. Δεύτερον, ο αρχικός σκοπός του να είναι η πλήρης καταγραφή μέσω του Κτηματολογίου. Τρίτον, να οριστεί η ετήσια διαδικασία αποτίμησης της περιουσίας, για να δούμε αν μας κλέβουν. Θα δώσουμε την περιουσία στους ξένους και δεν θα ξέρουμε αν μας κλέβουν; Τέταρτον, να απαγορευθεί η ιδιωτικοποίηση ανώριμων περιουσιακών στοιχείων. Πέμπτο, η απόφαση για το τι μπορεί να ιδιωτικοποιηθεί να είναι της Βουλής ή έστω του Υπουργικού Συμβουλίου μετά από έκθεση του ταμείου σχετικά με την καταλληλότητα, την ωριμότητα δηλαδή των περιουσιακών στοιχείων. Έκτο, το δημόσιο να θέτει στόχο στο ταμείο για το μέρισμα που θέλει να πάρει. Έτσι θα έχουμε λιγότερους φόρους και περισσότερο κοινωνικό κράτος, για το οποίο -τάχα μου- κόπτεστε. Έβδομο, το ταμείο να έχει πλήρη ευχέρεια διαχείρισης μακριά από κομματικές επιρροές είτε σε προσλήψεις είτε σε οτιδήποτε άλλο. Μόνο υπό αυτές τις προϋποθέσεις θα μπορούσα να το ψηφίσω.

Κυρίες και κύριοι συνάδελφοι, η υποκρισία περισσεύει. Το ξέρουν όλοι -Αντιπολίτευση και Συμπολίτευση- πως θεσμοθετούμε με αυτό το νομοσχέδιο έναν νέο υπερεθνικό οργανισμό. Ο έλεγχός του δεν είναι στα στενά όρια της χώρας μας. Ως εκ τούτου, από το άρθρο 28 παράγραφος 2 του Συντάγματος υποχρεούμαστε να το κάνουμε με αυξημένη πλειοψηφία εκατόν ογδόντα Βουλευτών. Δεν το άκουσα στην πρωινή, προσχηματική κουβέντα περί συνταγματικότητας. Δεν το είπατε στον ελληνικό λαό, ούτε η Συμπολίτευση ούτε η Αντιπολίτευση. Πού χάθηκαν τόσοι συνταγματολόγοι;

Είστε όλοι συνένοχοι στη σιωπή. Είστε όλοι συνένοχοι στην ομερτά. Εγώ τουλάχιστον τολμώ και το λέω. Η Κυβέρνηση φοβάται πως, αν το πει, θα πρέπει να ζητήσει τη βοήθεια της Αντιπολίτευσης ή θα αναγκαστεί να πάει σε εκλογές, αφού δεν θα περάσει η συμφωνία. Η Αντιπολίτευση θέλει το ταμείο κατά βάθος και φοβάται πως θα αναγκαστεί να δώσει συγκατάθεση. Στο βάθος δεν θέλει τις εκλογές. Έτσι, λοιπόν, είστε συνένοχοι.

Εγώ είμαι ξεκάθαρος. Καταγγέλλω την αντισυνταγματικότητα και λέω τους όρους κάτω από τους οποίους θα ψήφιζα. Όχι όπως είναι τώρα.

Κύριε Πρόεδρε, ζητάω να πω και δυο λόγια επί προσωπικού. Μια παρέκβαση ενός λεπτού θα κάνω. Αυτό το Βήμα, εδώ, είναι ιερό. Φιλοξενεί τους εξωκοινοβουλευτικούς Υπουργούς για να λογοδοτούν και να ενημερώνουν το Σώμα, όχι για να επιδεικνύουν την άγνοια και την αμετροέπειά τους. Ο κ. Αλεξιάδης συνεχίζει να παραπλανά. Μας έφερε εδώ χθες μια σειρά δημοσιευμάτων για τροπολογίες της προηγούμενης Κυβέρνησης και αναρωτήθηκε αν εγώ ήμουν γενικός γραμματέας τότε.

Ήμουν. Ε και; Δεν είχα καμμία σχέση, όπως το απέδειξα. Αν δεν ξέρει την κοινοβουλευτική διαδικασία, ας μην μιλάει καλύτερα και πάντως όχι την ώρα που χαρίζει πρόστιμα της Επιτροπής Ανταγωνισμού και ευνοεί το λαθρεμπόριο με αυτό εδώ το νομοσχέδιο που ψηφίζουμε.

Το ξαναλέω. Εγώ δεν δεχόμουν παρεμβάσεις, ει μη μόνον από τον νόμο. Η κυβέρνηση νομοθετούσε για να μας πει πώς να λειτουργούμε. Εσείς έτσι αντιλαμβάνεστε τον ρόλο του Γενικού Γραμματέα Δημοσίων Εσόδων; Του δίνετε εντολές για διευθετήσεις και το ανέχεται; Αιδώς!

Μας φέρατε μάλιστα δημοσίευμα που κατηγορούσε η «ΑΥΓΗ» τη Νέα Δημοκρατία για δώδεκα «ντροπολογίες». Το πέντε το είδατε πριν φέρετε το δημοσίευμα; Το είδατε; Μιλάει για σκάνδαλο με την ενημερότητα του Μεγάρου Μουσικής.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, ολοκληρώστε, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ολοκληρώνω, κύριε Πρόεδρε.

Από τότε το κάνατε δύο φορές εσείς με την Κυβέρνησή σας, δύο φορές για το Μέγαρο Μουσικής. Με τον ν.4327 άρθρο 38 παράγραφος 2 και μετά με τον ν.4342 άρθρο 53 παράγραφος 1.

Δεν είδα την «ΑΥΓΗ» να μιλάει για ντροπή της Κυβέρνησης του ΣΥΡΙΖΑ. Δεν είδα εσάς να παραιτείστε.

Τα πράγματα είναι απλά. Επί ενάμιση χρόνο δεν αλλάζετε τη διάταξη που καταγγέλλετε! Είστε συνυπεύθυνοι και ύποπτοι! Συνυπεύθυνοι και ύποπτοι! Φύγετε ή σιωπήστε!

Κυρίες και κύριοι συνάδελφοι, πιστεύετε πως μετά από αυτή την ψήφιση όλα θα πάνε καλά και θα έρθει γρήγορα η ανάπτυξη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, σας παρακαλώ! Υπερβήκατε και τα εννέα λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τελείωσα, κύριε Πρόεδρε.

Μας είπατε πως αυτό δεν έγινε ακόμη, γιατί πέρυσι είχατε αυταπάτες. Λάθος. Πέρυσι είπατε ψέματα. Αυταπάτες έχετε σήμερα, καθώς ονειρεύεστε «ELDORADO» επενδύσεων.

Η πραγματικότητα, όμως, θα έρθει αμείλικτη και όταν θα έρθει, δεν θα έχετε πού να κρυφτείτε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τζελέπης, από τη Δημοκρατική Συμπαράταξη.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι της συγκυβέρνησης, αφού προηγουμένως έχετε εξοντώσει με την φοροεπιδρομή και την εισφοροεπιδρομή δήμευσης των εισοδημάτων των αγροτών, των νέων επαγγελματιών, των μικρομεσαίων, των επιστημόνων, επιχειρείτε τώρα, δύο εβδομάδες μετά, να αποτελειώσετε τους πάντες και τα πάντα και κάθε ελληνικό νοικοκυριό με τους έμμεσους φόρους, τους πλέον άδικους, που πλήττουν κυρίως τα φτωχά και τα μεσαία λαϊκά στρώματα. Αλλάζετε τη ζωή με το συγκεκριμένο νομοσχέδιο εκατομμυρίων Ελλήνων. Μόνο φρίκη πλέον προκαλείτε σε κάθε ελληνικό νοικοκυριό με αυτό το νομοσχέδιο και απελπισία, άσχετα αν ο κ. Τσακαλώτος μάς λέει ότι η απελπισία όταν επικρατεί στον ελληνικό λαό, είναι εχθρός της Αριστεράς. Ο ίδιος την προκαλεί αυτή την απελπισία.

Εμείς κατανοούμε τις αριστερίστικες ιδεοληψίες σας περί ανακατανομής των φορολογικών βαρών και άλλα τέτοια όμορφα. Εσείς κατανοείτε, όμως, πως η επιβολή έμμεσων φόρων είναι μακράν της αριστεράς ιδεολογίας σας, πως πλήττει τους πλέον ανυπεράσπιστούς συμπολίτες μας, για τους οποίους, όπως λέγατε, εμείς αδιαφορούσαμε; Μη μου ξαναπείτε πως αυτά ψηφίστηκαν το 2015 και κρίθηκαν τον Σεπτέμβρη, γιατί τότε και εγώ θα επικαλεστώ τον ιδεολογικό σας κόφτη.

Τι έγινε, κυρίες και κύριοι συνάδελφοι της Συμπολιτεύσεως, εδώ ο κόφτης σας δεν λειτουργεί; Μας φέρατε, όμως, τον δημοσιονομικό κόφτη, ο οποίος θα λειτουργεί πολύ καλά στους μισθούς και τις συντάξεις.

Αυτό το νομοσχέδιο θα ψηφιστεί από εσάς, κυρίες και κύριοι Βουλευτές της Συμπολιτεύσεως, από εσάς που βγαίνατε στις πλατείες, που φωνάζατε τότε, που σηκώνατε το μπαϊράκι της επανάστασης για ξεπούλημα της δημόσιας περιουσίας, για πταίσματα τότε μπροστά σε αυτά τα οποία φέρνετε, για το «κανένα σπίτι στα χέρια τραπεζίτη».

Τώρα τα δίνετε όλα για τον ΕΝΦΙΑ, ο οποίος λέγατε ότι ήταν άδικος, ότι δεν διορθώνεται, ότι θα τον καταργούσατε.

Κι έρχεστε σήμερα εσείς που χρησιμοποιούσατε τότε πολύ εύκολους, πιασάρικους χαρακτηρισμούς εις βάρος μας και ψηφίζετε μία συμφωνία, η οποία οδηγεί τη χώρα στην απόλυτη υποτέλεια. Δυστυχώς ο ελληνικός λαός έπρεπε να ζήσει και την εκδοχή ΣΥΡΙΖΑ για να κατανοήσει το βάρος και τη συνθετικότητα του οικονομικού και κατ’ επέκταση του πολιτικού προβλήματος της χώρας. Μόνο, όμως, που προκαλέσατε βαθιά βλάβη στη χώρα και στη νέα γενιά ιδιαίτερα.

Σας ρωτώ τώρα: Πού είναι η εθνική σας υπερηφάνεια; Πού πήγαν οι πατριωτικές σας ιδέες, το εθνικό σας φρόνημα, το αριστερό σας φρόνημα; Και μάλιστα χωρίζετε τώρα τον ιστορικό χρόνο προ Σεπτεμβρίου του 2015 και μετά.

Έχετε την εντύπωση ότι ο Σεπτέμβριος του 2015 είναι για εσάς η πολιτική κολυμβήθρα του Σιλωάμ, όπου από κει και έπειτα εξαγνίζεστε και δεν κουβαλάτε τις αμαρτίες όσων είχατε υποσχεθεί στον ελληνικό λαό, τον οποίο εξαπατήσατε για να κάνετε κόμμα, για να πάρετε την Κυβέρνηση, για να στήσετε καθεστώς σήμερα, αυτό που στήνετε με το κράτος;

Όχι, κυρίες και κύριοι συνάδελφοι, δεν λειτουργείτε σε ένα πολιτικά αποστειρωμένο περιβάλλον που σας εξαγνίζει. Δυστυχώς αυτά θα σας ακολουθούν και πολύ περισσότερο τα νομοσχέδια, τα οποία μας φέρνετε σήμερα εδώ.

Έπεσαν οι μάσκες. Και βλέπουμε από εσάς άλλος να θρηνεί γιατί είναι –λέει- εκτός της ιδεολογίας του, άλλος θα κλάψει αν εκποιηθούν οι δημόσιες επιχειρήσεις, άλλος με πόνο καρδιάς θα τα υπογράψει.

Μία είναι η πράξη σε αυτή την περίπτωση και μάλιστα γενναία: Ή καταψηφίζει ή παραιτείται. Κάτι που το πράξαμε εμείς και παραμείναμε πιστοί στις ιδέες μας. Δεν πουληθήκαμε με πολιτικές μεταγραφές για μια κυβερνητική καρέκλα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Όχι τσάμπα μαγκιές, λοιπόν! Αυτούς τους έχετε στις τάξεις σας. Σας τους χαρίσαμε! Να τους χαίρεστε!

Δεν θα πω για τη σουρεαλιστική τραγωδία, γιατί πραγματικά οι λέξεις έχουν χάσει το νόημά τους. Δεν χρειάζεται να ασχοληθώ με αυτά, γιατί πραγματικά είναι πολύ κρίσιμη η κατάσταση στον ελληνικό λαό για να πούμε ξανά τι λέγατε και τι πράττετε σήμερα.

Το νομοσχέδιο αυτό, δυστυχώς, είναι η επιτομή της πλήρους παράδοσης μίας αναξιόπιστης, υποταγμένης και υποτελούς χώρας στους δανειστές με ευθύνη δική σας. Με τις διατάξεις που προωθείτε έχει χαθεί η εθνική κυριαρχία. Με αυτή τη συμφωνία μετατρέπετε τη χώρα σε αποικία, το νέο προτεκτοράτο των κ. Τσίπρα – Καμμένου.

Πλήθος ζητημάτων, όμως, σε αυτό το νομοσχέδιο θίγουν τον πυρήνα του κράτους δικαίου και της διάκρισης εξουσιών. Αυτόματος μηχανισμός δημοσιονομικής προσαρμογής προβλέπει τη θέσπιση περιοριστικών μέτρων που μπορεί να φτάνουν και σε περικοπές μισθών και συντάξεων, κατά παράβαση της κοινοβουλευτικής δημοκρατίας. Και θίγεται έτσι ο πυρήνας διάκρισης των εξουσιών. Η αύξηση, επίσης, των φόρων στην κατανάλωση πλήττει δυσανάλογα -όπως προανέφερα- κατά παράβαση της αρχής της αναλογικής ισότητας, τους πιο αδύναμους.

Σκοπός του υπερταμείου –λέει- είναι η πώληση της δημόσιας και κρατικής περιουσίας των Ελλήνων. Το εγχείρημα αποπληρωμής κρατικού χρέους με τα προϊόντα πώλησης της ελληνικής δημόσιας περιουσίας είναι ό,τι πιο αντιαναπτυξιακό. Και έρχεστε τώρα και μας λέτε ότι «ξέρετε, εμείς θα μεριμνήσουμε, ούτως ώστε το 50% να πηγαίνει στην ανάπτυξη». Θα σας παρακαλούσα να διαβάσετε το άρθρο 200, σελίδα 516, όπου λέει ότι η επενδυτική πολιτική περιλαμβάνει και τη διαδικασία καθορισμού των ποσοστιαίων ορίων κάθε κατηγορίας επενδύσεων. Και αυτό θα σας το καθορίζουν ακόμη.

Ο κύριος δε ο οποίος κάνει κουμάντο σε αυτό το υπερταμείο, είναι το εποπτικό συμβούλιο, το οποίο διορίζεται από τους εταίρους. Αυτό διορίζει το διοικητικό συμβούλιο και ό,τι απόφαση πάρει, μέσω της γενικής συνέλευσης ο ένας και μοναδικός μέτοχος, το ελληνικό κράτος, πρέπει να έχει τη σύμφωνη γνώμη του εποπτικού συμβουλίου. Δέσατε το ελληνικό κράτος, δυστυχώς, χειροπόδαρα στους εταίρους και αυτή είναι δική σας ευθύνη.

Και για να έρθω λίγο και στον ΕΝΦΙΑ και τελειώνω, κύριε Πρόεδρε.

Ακούμε εδώ πέρα για τον ΕΝΦΙΑ ότι μειώσαμε τις αντικειμενικές αξίες. Θα εισπράξουμε τα ίδια, αλλά δεν θα επιβαρυνθεί κανένας. Με συγχωρείτε, ποιοι είστε δηλαδή; Πώς θα το πράξετε αυτό; Κάνετε κάτι πολύ έξυπνο, δυστυχώς. Αυξάνετε τις κλίμακες, όλους τους συντελεστές κατά μέσο όρο 23,5% και ιδιαίτερα δε για τους αγρότες.

Εδώ κάνατε το κουτοπόνηρο. Εντάξατε όλα τα αγροτεμάχια κανονικά σε ζώνες. Τα προσθέτετε συνολικά στην ακίνητη περιουσία, που μέχρι τώρα εξαιρούταν, κι έρχονται οι αγρότες, που οπωσδήποτε έχουν ένα σπίτι ή ένα, δύο αγροτεμάχια, τα οποία είναι πάνω από 200.000 και εκεί η αύξηση είναι πλέον του 200%.

Ένας αγρότης, που μέχρι τώρα πλήρωνε για το αγροτεμάχιο 2 με 3 ευρώ, θα πληρώνει 6 με 7 ευρώ το στρέμμα, κύριε Υπουργέ. Από τους αγρότες τα παίρνετε και πάλι και δυστυχώς, όπως έχω πει επανειλημμένα, όπου έχετε δημοσιονομική τρύπα θεωρείτε ότι βρήκατε τους διαπλεκόμενους, θεωρείτε ότι βρήκατε την πλούσια τάξη, η οποία δεν πλήρωνε φόρους και ότι έκανε φοροδιαφυγή, εισφοροδιαφυγή.

Από την άλλη πλευρά, ο κύριος Υπουργός μάς είπε για τους αγρότες ότι τελείωσαν να είναι πολίτες αυτής της κατηγορίας. Κάνετε κι εκεί κάτι πολύ έξυπνο. Λίγο-πολύ, το φορολογικό έρχεται και ισορροπεί. Έχει μια αύξηση, την οποία θα την πληρώσουν οι αγρότες, αλλά σταδιακά. Τους τα παίρνετε με τις ασφαλιστικές εισφορές, 27% επί του εισοδήματος, συν τις επιδοτήσεις μέσα, οι οποίες ήταν αφορολόγητες. Μόνο οι ασφαλιστικές εισφορές είναι 27%, συν 22%-45% η φορολογία, ήδη του παίρνετε το 60% του εισοδήματος του και των επιδοτήσεών του.

**ΠΡΟΕΔΡΕΩΝ (Γεώργιος Λαμπρούλης):** Κύριε Τζελέπη, σας παρακαλώ πολύ. Ήδη, πλησιάζετε εννέα λεπτά κι εσείς. Δεν πάει έτσι.

**ΜΙΧΑΗΛ ΤΖΕΛΕΠΗΣ:** Κλείνω, κύριε Πρόεδρε, κι ευχαριστώ για την ανοχή σας.

Ήθελα να πω ότι είστε η Κυβέρνηση του «ναι» σε όλα. «Σόιμπλε, στα δίνω όλα», λέτε. Έχετε υπογράψει την υποθήκη της χώρας και πανηγυρίζετε.

Το δε αποτύπωμα που λέτε ότι θέλετε να αφήσετε, μάλλον το βάλατε με το δεξί σας χέρι, γιατί έτσι σας έμαθε, όπως το είπε και προεκλογικά, ο συγκυβερνήτης σας.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΩΝ (Γεώργιος Λαμπρούλης):** Τον λόγο έχει ο κ. Συρίγος από τον ΣΥΡΙΖΑ.

**ΑΝΤΩΝΙΟΣ ΣΥΡΙΓΟΣ:** Κύριοι συνάδελφοι, θα αρχίσω με κάτι το οποίο δεν μπορώ να το αφήσω αναπάντητο, υπό την έννοια ότι μας αφορά όλους. Έγινε πολλή επίκληση του Φάουστ απόψε. Θεωρώ ότι κανένας σε αυτή την Αίθουσα, είτε από εδώ είτε από κει, παρ’ ότι μπορεί να υπάρχουν πολιτικές αντιπαλότητες, παρ’ ότι μπορεί να υπάρχουν διαφορετικές απόψεις, δεν ταυτίζεται με τον Φάουστ. Η επίκληση αυτή, ο χαρακτηρισμός αυτός, είναι αδόκιμος και ατυχής, υπό την έννοια ότι αν σκεφτεί κανείς πώς αρχίζει ο Φάουστ, μας αδικεί όλους μας. Κι αρχίζει κάπως έτσι: «Εσπούδασα φιλοσοφία, νομική, θεολογία. Και ιδού εγώ με τόσα φώτα, ίδια μωρός όπως και πρώτα». Πιστεύω ότι δεν αναλογεί σε κανέναν σε αυτή την Αίθουσα, είτε από εδώ είτε από εκεί.

Κύριοι συνάδελφοι, κανένας δεν μπορεί να αντιληφθεί το περιεχόμενο της σημερινής συζητήσεως, εάν δεν συνδυάσει αυτή με τις συζητήσεις του θέρους του 2015. Είναι μια ενότητα. Η σημερινή συζήτηση είναι συνέχεια των προηγουμένων. Τότε, συναινετικά, εψηφίσθη το γενικό πλαίσιο και η συμφωνία. Η συναίνεση ήταν ευρυτάτη. Πολλές από τις κουβέντες που γίνονται σήμερα αποτελούν επανάληψη πανομοιότυπων συζητήσεων και έκθεση ιδίων προβληματισμών που και τότε είχαν αναφερθεί.

Ποιο, λοιπόν, είναι το σημερινό παράδοξο; Μα, φυσικά, το ότι η τωρινή διαφωνία έρχεται να αντικαταστήσει την παρελθούσα συμφωνία επί του όλου. Αυτό το όλο, όμως, περιέγραφε και περιείχε τα πάντα με περισσή λεπτομέρεια, ώστε να μην αντιμετωπίζονται τώρα ως καινοφανή και αλλόκοτα. Η τωρινή διαφωνία νομίζουν κάποιοι ότι θα εξαλείψει την ανάμνηση της παρελθούσας συναίνεσης, λες και αυτό ήταν αμάρτημα και θα λειτουργήσει ως κολυμβήθρα του Σιλωάμ για τα μέχρι τώρα βάσανά μας.

Διατυπώνω την παρατήρηση αυτή, κριτικού χαρακτήρος, εξαιτίας της οποίας φρονώ ότι επιβάλλεται η διεξαγωγή νηφάλιας συζήτησης, χωρίς αντεγκλήσεις και υπερβολές. Οι δεσμευτικές συμφωνίες του περασμένου θέρους έχουν χρονικά όρια. Η διαπραγμάτευση -σκληρή και κοπιώδης, κατά τη γνώμη μου, άλλοι ισχυρίζονται το αντίθετο- πρέπει να καταλήξει κάπου, παρά τις διαφωνίες που υπάρχουν μεταξύ μας.

Η αγορά, για την οποία πολλοί ολοφύρονται και τη φροντίζουν, θέλει ησυχία και σταθερότητα. Εκεί συμφωνούμε όλοι.

Το καλοκαίρι ο κόσμος περιμένει να δουλέψει. Μόνος τρόπος είναι να κλείσουν τα ανοικτά θέματα και να υπάρξει σιγουριά. Μια προϋπόθεση εντασσόμενη στην καλοκαιρινή συμφωνία του 2015, είναι οι δύσκολες σημερινές ρυθμίσεις, προϊόντα αδήριτης ανάγκης. Μία άλλη αρχίζει να διαφαίνεται και ελπίζω να προκύψει στο Eurogroup της 24ης. Το εύχομαι ολόψυχα και κατά βάθος πιστεύω ότι το εύχεστε και όλοι εσείς. Σε αυτό σκοπούν και οι προσπάθειες της Κυβέρνησης.

Στο πλαίσιο αυτό επιβάλλεται ήρεμο πολιτικό κλίμα. Δεν το διαπίστωσα όμως. Η άσκηση της κριτικής πρέπει να εμπεριέχει και πρόταση, αλλιώς ο πολιτικός λόγος ακυρώνεται. Οι ρυθμίσεις αυτές που συζητούμε είναι μία πρόταση. Ωστόσο, δεν έχω ακούσει πλην της κριτικής άλλη εναλλακτική στο πλαίσιο πάντα των συμφωνιών που ψηφίσθηκαν ευρέως πέρυσι το καλοκαίρι.

Τον λίγο χρόνο που μου απομένει –δεν θα εξαντλήσω όλο τον χρόνο που έχω, είναι και η ώρα τέτοια και νομίζω ότι ό,τι είχα να πω, το είπα- θα ήθελα για λίγο να αναφερθώ σε ένα θέμα στο οποίο αναφέρθηκα και στις επιτροπές, κύριε Υπουργέ. Αφορά το άρθρο 52, δηλαδή, τον αυξημένο ΦΠΑ στα νησιά και ιδιαίτερα την περίπτωση της Σύρας. Αναφέρομαι σε αυτό χωρίς πολλές λεπτομέρειες σήμερα, καθότι εξέθεσα τότε την ιδιαιτερότητα της περιπτώσεως.

Πιστεύω ότι η σχετική διάταξη του ν.4334/2015 που ψηφίστηκε απ’ όλους τότε και καθιέρωνε την σταδιακή εξέλιξη της επιβολής στο θέμα του αυξημένου ΦΠΑ, επιτρέπει εξαιρέσεις με την ανάλογη κριτική ερμηνεία. Σας καλώ να το λάβετε υπ’ όψιν. Ας είναι, λοιπόν, αυτό το καλοκαίρι μία ανάσα για έναν χειμαζόμενο αστικό πληθυσμό. Αυτή είναι η ιδιαιτερότητα που επικαλούμαι.

Και κλείνω με μια λέξη-κλειδί που σαφώς όλοι την γνωρίζετε. Είναι του λόγου το αληθές γι’ αυτά που είπα προηγουμένως και για όσους γνωρίζουν. Θυμίζω το Νεώριο της Σύρου -που ενισχύει αυτά που λέω- τα προβλήματα που αντιμετωπίζει και τους ανθρώπους που έχει να θρέψει.

Ευχαριστώ πολύ -και συγγνώμη- για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Συρίγο και για την εξοικονόμηση του χρόνου.

Τον λόγο έχει η κ. Βάκη από τον ΣΥΡΙΖΑ.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, επιτρέψτε μου να ξεκινήσω από μία παρατήρηση επί της διαδικασίας. Έχει ιδιαίτερο ενδιαφέρον να παρατηρήσει κανείς τον τρόπο με τον οποίο εξελίσσεται η συζήτηση επί του παρόντος νομοσχεδίου. Οικοδομήσατε ένα μνημόνιο αντικοινοβουλευτικής πρακτικής τις προηγούμενες μέρες, ευτελίζοντας τη δημοκρατία και τον ναό της, το ελληνικό Κοινοβούλιο, και παραδίδοντάς το βορά στους πιο μαύρους εχθρούς της δημοκρατίας, που με αυτές τις πράξεις σας τους νομιμοποιείτε. Επιλέξατε να συμμετέχετε με κραυγές και τερατολογίες.

Και βεβαίως, προκαλεί κατάπληξη η στάση σας, ειδικά όταν υιοθετείται από εκείνες τις παρατάξεις, οι οποίες τα προηγούμενα πέντε χρόνια επέβαλαν 63 δισεκατομμύρια μέτρα, εξαέρωσαν το 25% του ΑΕΠ της χώρας, δημιούργησαν ενάμισι εκατομμύριο ανέργους, έβαλαν λουκέτα σε τριακόσιες χιλιάδες επιχειρήσεις.

Ακούγοντας, λοιπόν, όλον αυτό τον επικοινωνιακό ορυμαγδό, ακόμα και ο πιο καλόπιστος πολίτης διερωτάται τι ακριβώς επιχειρείτε να κάνετε με αυτή σας τη στάση. Μήπως θέλετε να δημιουργήσετε μία τεχνητή ένταση, προκειμένου να ξεπλύνετε τις τεράστιες ευθύνες που φέρετε για τη διακυβέρνηση της χώρας; Μήπως δεν θέλετε να κλείσει η αξιολόγηση; Να μας το πείτε ανοικτά.

Κυρίες και κύριοι Βουλευτές, το νομοσχέδιο που ψηφίζουμε είναι δύσκολο. Κανείς δεν πανηγυρίζει όταν επιβάλλονται φόροι και κανείς δεν μπορεί να είναι ευτυχισμένος όταν ψηφίζονται και κάποια μέτρα, τα οποία επιβαρύνουν την πραγματική οικονομία.

Θα πρέπει, όμως, να συμφωνήσουμε όλοι μας ότι το παρόν νομοσχέδιο αποτελεί την τελευταία υποχρέωση για την ολοκλήρωση της αξιολόγησης.

Η του θα συμβάλει στην πολυπόθητη μετάβαση της χώρας μας σε ένα σταθερό πλαίσιο ανάπτυξης με κοινωνικό πρόσημο, με όρους κοινωνικής δικαιοσύνης, ισονομίας, ισοπολιτείας, διαφάνειας, αξιοκρατίας, αξιοπρέπειας, όλων αυτών, δηλαδή, των πολύπαθων σημαινομένων, όλων αυτών των λέξεων που ευτελίσατε και ρίξατε στο καλάθι των απορριμμάτων.

Οι διατάξεις του παρόντος νομοσχεδίου είναι αλήθεια ότι είναι αποτέλεσμα μίας επίπονης, επίμονης και πολύμηνης διαπραγμάτευσης. Είστε, όμως, οι τελευταίοι που δικαιούνται να εγκαλούν την Κυβέρνηση για τα αποτελέσματα της διαπραγμάτευσης, όταν προ ολίγων μηνών διαρρηγνύατε τα ιμάτιά σας ζητώντας συμφωνία με τους δανειστές εδώ και τώρα, πάση θυσία συμφωνία.

Και βεβαίως αλγεινή εντύπωση προκαλεί το γεγονός ότι εσείς οι ίδιοι πριν από μερικούς μήνες φωνάζατε με πάθος και με σθένος «ναι, στο μνημόνιο», «ναι, στο δημοψήφισμα», «ναι σε όλα», «Γερούν, γερά πάρ’ τους τα λεφτά» και λοιπά. Και σήμερα, με περισσή υποκρισία, λοιπόν, υποδύεστε έναν καινούριο ρόλο, αυτόν του συμμάχου του λαού και των εργαζόμενων.

Ακούστηκαν τερατολογίες, ακούστηκαν ψέματα: αυξάνεται ο ΕΝΦΙΑ, βρέχει φόρους, ξεπουλιούνται τα πάντα, μπαίνουν στο στόχαστρο μισθοί και συντάξεις, παραδίδουμε τα κλειδιά της χώρας στους ξένους. Όλη αυτή η ρητορική ανακυκλώνεται μεθοδικά όχι μόνο εντός αυτής της Αίθουσας αλλά και στα πλατό των τηλεοπτικών πάνελ από διάφορους τηλεοπτικούς φίλους σας.

Και, βεβαίως, ο στόχος της πολιτικής υστερίας, διότι περί υστερίας πρόκειται, δεν είναι άλλος από το να αποσιωπηθούν τα πραγματικά διακυβεύματα και οι επιτυχίες της κυβερνητικής προσπάθειας της Αριστεράς. Γιατί πραγματικά είναι αδύνατον να μην αναγνωρίσει κανείς τις τεράστιες προσπάθειες που καταβλήθηκαν για να ξεκινήσει επιτέλους η συζήτηση για το χρέος. Είναι αδύνατον να μη βλέπει κανείς ότι, παρά τις λυσσώδεις προσπάθειες εγχώριων και ξένων κύκλων, η χώρα έμεινε όρθια, η οικονομία υπερέβη τους στόχους για το προηγούμενο έτος και τώρα με αυτά τα δεδομένα δημιουργούνται επιτέλους οι προϋποθέσεις της εξόδου κινδύνου από το καθεστώς επιτροπείας.

Και μερικά ρητορικά ερωτήματα -αν θέλετε ρητορικά. Προστατεύθηκε ή δεν προστατεύθηκε η συντριπτική πλειοψηφία των κόκκινων δανείων με υποθήκη της πρώτης κατοικίας; Προστατεύτηκαν ή όχι βασικά αγαθά από την αύξηση του ΦΠΑ κατά 1%; Διασφαλίστηκε ή όχι η αξιοποίηση και όχι η εκποίηση της δημόσιας περιουσίας; Διότι Λουξεμβούργο τέλος, έδρα η ελληνική Κυβέρνηση με δικαίωμα βέτο, 50% στο χρέος και 50% στην ανάπτυξη. Δεν θα ισχύει πια ότι από το πρώτο μέχρι το τελευταίο ευρώ, που ήθελαν μετ’ επιτάσεως οι δανειστές, θα πηγαίνει στο χρέος.

Κυρίες και κύριοι Βουλευτές, η Κυβέρνηση με το παρόν νομοσχέδιο τηρεί τη βασική δέσμευση για την εφαρμογή μιας συμφωνίας που υπεγράφη το καλοκαίρι και ήταν προϊόν ενός καταφανούς εκβιασμού και καταφανών πιέσεων. Αλλά πρέπει να τηρήσουμε αυτή τη συμφωνία. Βάλαμε την υπογραφή μας. Τίποτα περισσότερο, τίποτα λιγότερο. Ο στόχος είναι να σταθούμε όρθιοι. Ο στόχος είναι να αναπτύξουμε την οικονομία, δημιουργώντας θέσεις αξιοπρεπούς εργασίας.

Προφανώς και η επιβολή φορολογίας δεν βοηθάει την ανάπτυξη, το ξέρουμε όλοι μας. Όμως, το εύρος της φορολογικής επιβάρυνσης συνολικά δεν έχει καμμία απολύτως σχέση με τη διαρκή εσωτερική υποτίμηση στην οποία είχε υποβληθεί ο ελληνικός λαός τα προηγούμενα χρόνια. Διότι είστε υπεύθυνοι για δώδεκα διαδοχικές οριζόντιες περικοπές συντάξεων. Είστε υπόλογοι για την απώλεια του 50% του εισοδήματος μισθωτών και συνταξιούχων. Είστε υπόλογοι για την κατάρρευση των μικρομεσαίων επιχειρήσεων, λόγω της συνταγής της εσωτερικής υποτίμησης που επιβάλατε.

Κυρίες και κύριοι συνάδελφοι, ο ΣΥΡΙΖΑ παραμένει πρωτοπόρος στη μάχη ενάντια στη λιτότητα κα παραμένει η αιχμή του δόρατος μίας ευρύτατης ευρωπαϊκής συμμαχίας ενάντια στη νέα ιερά συμμαχία που οικοδομείται στην Ευρώπη του 21ου αιώνα, που ευτέλισε την Ευρώπη, την καταδίκασε στη φτώχεια και, μαζί με χιλιάδες απέλπιδες ανθρώπους, έπνιξε στα νερά της Μεσογείου και όλο το ευρωπαϊκό κεκτημένο, τις αρχές και τις αξίες του Ευρωπαϊκού Διαφωτισμού.

Δεν είμαστε μόνοι μας στην Ευρώπη, ούτε είμαστε ανίσχυροι πολιτικά. Ο αγώνας μας και οι αγωνίες μας είναι πολιτική παρακαταθήκη για όλες τις ευρωπαϊκές δυνάμεις εναντίον του ακραίου φιλελευθερισμού και των τερατογενέσεών του.

Έχετε συνειδητοποιήσει τι γίνεται με την ακροδεξιά στην Ευρώπη αυτή τη στιγμή; Εμείς θα συνεχίσουμε να παλεύουμε με όλες μας τις δυνάμεις για την ανατροπή των αρνητικών συσχετισμών και προσπαθώντας να βγάλουμε την κοινωνία όρθια από αυτή την ιστορία.

Αυτές είναι οι καταβολές μας και οι αφετηρίες μας και με βάση αυτές θα συνεχίσουμε να πορευόμαστε μαζί και δίπλα στον ελληνικό λαό και θα τα καταφέρουμε. Θα καταφέρουμε να γυρίσουμε σελίδα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βάκη, ολοκληρώστε, σας παρακαλώ.

**ΦΩΤΕΙΝΗ ΒΑΚΗ**: Αυτό το χρωστάμε σε έναν καθημαγμένο λαό, που σήπεται στα ερείπια του κοινωνικού κράτους που εσείς κατεδαφίσατε. Το χρωστάμε και στη νέα γενιά, που καταδικάσατε στη μετανάστευση και στον χειρότερο εφιάλτη που μπορεί να συμβεί σε έναν νέο άνθρωπο: Να μην μπορεί να ονειρεύεται.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Ασημακοπούλου από τη Νέα Δημοκρατία.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Νομίζω ότι εάν έδινα έναν τίτλο σε αυτό τον οποίο ζούμε από τον Ιανουάριο του 2015 μέχρι σήμερα θα ήταν: «Αυταπάτες για εσάς, εξαπάτηση για τον ελληνικό λαό».

Ειλικρινά, κυρίες και κύριοι συνάδελφοι της Πλειοψηφίας, εσείς που θα σηκώσετε το χέρι και θα πείτε «ναι σε όλα» αύριο το απόγευμα, που θα πείτε «ναι» σε έμμεσους φόρους ύψους 1,8 δισεκατομμύρια ευρώ έμμεσους φόρους που πλήττουν πρωτίστως τα αδύναμα κοινωνικά στρώματα, που θα πείτε «ναι» στην εκχώρηση όλης της περιουσίας του δημοσίου άνευ όρων στους δανειστές, θα πείτε «ναι» σε ένα αέναο μνημόνιο, εσείς λοιπόν που θα τα πείτε όλα αυτά –με ελάχιστες εξαιρέσεις- με εξοργίζει ότι χαίρεστε. Πανηγυρίζετε και χειροκροτείτε τους Υπουργούς που εξαγγέλλουν αυτά τα μέτρα. Χειροκροτείτε ο ένας τον άλλον, σηκώνεστε εδώ στο Βήμα και τα υπερασπίζεστε. Χειροκροτείτε και χαίρεστε! Και συνεχίζετε να λέτε πάλι ψέματα: «Η ανάπτυξη έρχεται, η εκτόξευση της ελληνικής οικονομίας» και λοιπά. Τι να πει κανείς;

Αναρωτιέμαι -και δεν νομίζω να είμαι η μόνη: Μα, γιατί χαίρεστε τόσο πολύ, γατί γελάτε, γιατί πανηγυρίζετε, την ώρα που όλος ο κόσμος τα έχει βάψει μαύρα; Ήρθαν είκοσι πέντε φορείς εδώ και έβγαλαν κραυγή αγωνίας γι’ αυτά τα οποία ετοιμάζεστε να κάνετε.

Ειλικρινά, εγώ προτιμούσα το αφήγημα: «Μας εκβίασαν, δεν μπορούσαμε, δεν ξέραμε, είχαμε αυταπάτες». Ψέματα ήταν και αυτό, αλλά τουλάχιστον δεν εξόργιζε τόσο πολύ. Και –ξέρετε- η οργή είναι ένα πολύ δυνατό συναίσθημα, ιδίως όταν υπάρχει και η απάτη. Είναι πιο δυνατή από τον θυμό, πιο δυνατή από την απογοήτευση και από την απελπισία που οδήγησε τους Έλληνες πολίτες να πιστέψουν αυτά που είπατε ότι «έρχεται η ελπίδα, θα σκίσουμε το μνημόνιο, θα σας δώσουμε δέκατη τρίτη σύνταξη και θα αυξήσουμε τον κατώτατο μισθό».

Να όμως που δεν ήρθε, αλλά ήρθαν αυτά. Και με αυτά ουσιαστικά σήμερα τι κάνετε; Δημεύετε την περιουσία των Ελλήνων. Δημεύετε την ιδιωτική περιουσία των Ελλήνων και τη δημόσια περιουσία την εκχωρείτε άνευ όρων στους δανειστές.

Τι έγιναν αυτά τα «κανένα σπίτι στα χέρια τραπεζίτη»; Πάνε αυτά. Πάει η σεισάχθεια, πάνε οι εξαγγελίες των Υπουργών και οι δεσμεύσεις του κ. Σταθάκη ότι δεν πρόκειται να δοθούν στα κοράκια των αγορών. Πάνε όλα αυτά.

Και όσων τα σπίτια γλιτώσουν από τους πλειστηριασμούς, θα τους τα πάρετε σιγά σιγά με τον νέο ΕΝΦΙΑ, ο οποίος όχι μόνο δεν καταργήθηκε, αλλά αυξήσατε τους συντελεστές στα οικόπεδα, βάλατε μέσα τα αγροτεμάχια, μειώσατε στις 200.000 ευρώ το όριο για τον πρόσθετο φόρο.

Τι σημαίνει αυτό; Σημαίνει επιπλέον φορολόγηση στη μεσαία τάξη. Θα τους τα πάρετε σιγά σιγά τα σπίτια. Φροντίσατε, βέβαια, με την ανακεφαλαιοποίηση οι τράπεζες να φτάσουν στα χέρια των ξένων. Τα λεφτά των Ελλήνων -όσοι έχουν λεφτά- φροντίσατε επίσης να είναι εγκλωβισμένα στις τράπεζες, γιατί έχουμε capital controls, που δεν ακούω κουβέντα για το πότε μπορεί να φύγουν.

Για όσους δε θέλουν να δουλέψουν, θέλουν να βγάλουν χρήματα στον ιδιωτικό τομέα, φροντίζετε να τους δώσετε το κατ’ εξοχήν αντικίνητρο: Ό,τι βγάλουν θα τους τα πάρει το κράτος. Όποιος βγάζει λεφτά στον ιδιωτικό τομέα, είτε φοράει γραβάτα είτε δεν φοράει.

Σε ελεύθερους επαγγελματίες, οικονομολόγους, γιατρούς, δικηγόρους, αγρότες, μικρομεσαίους επιχειρηματίες, ψιλικατζήδες, περιπτεράδες επιβάλλετε μια φορολογία, η οποία τους εξοντώνει επαγγελματικά.

Και αν τυχόν μείνει λίγο διαθέσιμο εισόδημα σε κανέναν, έχει φροντίσει και γι’ αυτό ο κ. Τσίπρας με 1,8 δισεκατομμύρια ευρώ έμμεσους φόρους.

Με το σημερινό νομοσχέδιο ο κ. Τσίπρας αυξάνει δεύτερη φορά τους συντελεστές ΦΠΑ, αυξάνει το τέλος ταξινόμησης σε αυτοκίνητα και φορτηγά, αυξάνει τον φόρο στα τσιγάρα, στην μπίρα, στα αλκοολούχα ποτά, στον καφέ, στη βενζίνη, στο πετρέλαιο θέρμανσης, στη σταθερή τηλεφωνία, στο ίντερνετ, στη συνδρομητική τηλεόραση.

Παρατήρησα ότι στις ομιλίες των συναδέλφων από τον ΣΥΡΙΖΑ και από τους Ανεξάρτητους Έλληνες, που δεν μίλησαν και καθόλου, δεν υπάρχει καμμία αναφορά στο κομμάτι του νομοσχεδίου που έχει τους έμμεσους φόρους. Είναι ολοκληρωτική δήμευση της περιουσίας των Ελλήνων. Δεν αφήσατε τίποτα για τίποτα. Και αν μείνει τίποτα όρθιο, έχετε φροντίσει και γι’ αυτό. Φροντίσατε! Υπάρχει ο κόφτης!

Και ρωτώ ξανά, κυρίες και κύριοι συνάδελφοι, πώς είναι δυνατόν να χαίρεστε;

Και αφού δημεύετε την ιδιωτική περιουσία, φροντίζετε και για τη δημόσια. Άνευ όρων εκχώρηση για έναν αιώνα όλη της δημόσιας περιουσίας σε ένα ταμείο, το οποίο το ελέγχουν οι ξένοι. Και αυτοκαταργείστε κιόλας. Δεν ξέρω αν το έχετε καταλάβει, αλλά οι Υπουργοί δεν θα σας ξαναρωτήσουν για αυτά τα πράγματα. Κανέναν στη Βουλή δεν θα χρειαστεί να ρωτήσουν. Θα τα κάνουν μόνοι τους. Και εσείς χαίρεστε! Χαίρεστε και γι’ αυτό.

Κυρίες και κύριοι συνάδελφοι, εκτός από το καινούριο σας αφήγημα «η ανάπτυξη έρχεται», το μόνο που λέτε όλοι από αυτό το Βήμα είναι ότι σαράντα χρόνια τώρα εσείς δεν κυβερνούσατε, άρα δεν φταίτε για τίποτα.

Και εγώ σας ρωτώ: Εσείς, η Κυβέρνηση της «πρώτη φορά» Αριστεράς, η Κυβέρνηση ριζοσπαστική Αριστερά με ολίγη Δεξιά, εσείς σαράντα χρόνια αυτά που λέγατε τι σχέση έχουν με τη σημερινή σας ρητορική, με τη σημερινή σας πολιτική, με τη σημερινή σας πρακτική; Μου γίνατε ξαφνικά μεταρρυθμιστές; Γίνατε υπέρ της επιχειρηματικότητας; Εσείς εδώ μέσα υπερασπίζεστε τις ιδιωτικοποιήσεις, την αξιοποίηση της δημόσιας περιουσίας, με τη συμμετοχή του ιδιωτικού τομέα; Πού τα λέγατε αυτά σαράντα χρόνια; Στα αμφιθέατρα τα λέγατε ή στις διαδηλώσεις; Πού τα λέγατε ακριβώς;

Και αυτούς που υποτίθεται ότι υπερασπίζεστε, τους αδύναμους, αυτούς που τους κόβετε το ΕΚΑΣ, που τους το ζητάτε και αναδρομικά, τολμάτε και τους λέτε και φοροφυγάδες; Αυτούς που θα τους πάρετε τα σπίτια, αυτούς που θα τους κλείσετε τις μικρές επιχειρήσεις; Και χαίρεστε! Χαρείτε, λοιπόν, τα βουλευτικά σας έδρανα. Θα μείνετε στην ιστορία ως η Κυβέρνηση της «πρώτη φορά» Αριστεράς, η οποία κατέστρεψε την Ελλάδα με χαμόγελο!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Ασημακοπούλου.

Τον λόγο έχει η κ. Βούλτεψη από τη Νέα Δημοκρατία. Είναι η προτελευταία ομιλήτρια και θα κλείσουμε με την κ. Κεραμέως.

**ΣΟΦΙΑ ΒΟΥΛΤΕΨΗ:** Ευχαριστώ, κύριε Πρόεδρε.

Η Κυβέρνηση ΣΥΡΙΖΑ-ΑΝΕΛ ενάμιση χρόνο τώρα υποβάλλει σαδιστικά τη χώρα και τον λαό της στο μαρτύριο του εικονικού πνιγμού μόνο και μόνο για να κρύψουν τα ψέματά τους και να δείξουν ότι διαπραγματεύονται σκληρά.

Τώρα, με τη χώρα στην απόλυτη ασφυξία, έρχεται να φέρει και τον διεθνή οικονομικό έλεγχο, έναν διεθνή οικονομικό έλεγχο ανάλογο με αυτόν που επιβλήθηκε μετά τον πόλεμο του 1897, του «μαύρου ’97», τότε που οι Τούρκοι έφτασαν στον Δομοκό και παρενέβησαν οι Μεγάλες Δυνάμεις και μας έδωσαν δάνειο για να πληρώσουμε τις πολεμικές αποζημιώσεις στην Τουρκία, για να μη χάσουμε τη Θεσσαλία.

Αυτή είναι η κατάσταση σήμερα. Απλώς ο κ. Τσίπρας ξεπέρασε ακόμα και τον Δηλιγιάννη! Τα κατάφερε να πάει στα εκατό χρόνια την υποδούλωση της χώρας. Και ενώ πάντα κατήγγελλε ότι η χώρα γίνεται αποικία χρέους, τώρα την κάνει ο ίδιος μια αποικία χρέους!

Και ο Υπουργός Οικονομικών, ο κ. Τσακαλώτος, μάς λέει τώρα ότι ο λόγος που η διάρκεια της επιτροπείας είναι μεγαλύτερη από τη διάρκεια του δανείου είναι επειδή ο στόχος είναι ευρύτερος. Ίσως είναι η μόνη φορά που λένε την αλήθεια. Πράγματι, ο στόχος είναι ευρύτερος: η παράδοση της χώρας για έναν αιώνα, στη διάρκεια του οποίου άλλοι θα αποφασίζουν για τις πλουτοπαραγωγικές της πηγές και για τα περιουσιακά της στοιχεία.

Δίνουν αυτή τη στιγμή στα «αρπακτικά» -έτσι τα έλεγε ο κ. Τσίπρας- των αγορών, που θα χόρευαν στους ήχους των νταουλιών του, και τα εξυπηρετούμενα δάνεια. Απλώς, αυτή τη στιγμή η Κυβέρνηση κάνει νέα βαφτίσια. Ονομάζει τα «κοράκια» «εταιρείες διαχείρισης απαιτήσεων» και τα «αρπακτικά» «εταιρείες απόκτησης κόκκινων δανείων».

Ο ενδιάμεσος φορέας, που μας έλεγε ο κ. Σταθάκης από πριν τις εκλογές μέχρι τώρα στην τελευταία του κοινή συνέντευξη με τον κ. Τσακαλώτο, έχει πάει περίπατο. Όμως, κάτι που δεν έχει προσέξει κανείς -δεν είμαι σίγουρη, αλλά νομίζω ότι έτσι είναι- είναι το εξής: Οι εταιρείες διαχείρισης απαιτήσεων μπορούν να έχουν έδρα όχι μόνο στην Ελλάδα, κύριοι συνάδελφοι, όχι μόνο στα είκοσι οκτώ κράτη-μέλη της Ευρωπαϊκής Ένωσης, αλλά και σε κράτη-μέλη του Ευρωπαϊκού Οικονομικού Χώρου, δηλαδή στους ΕΖΕΣ, στην Ευρωπαϊκή Ζώνη Ελευθέρων Συναλλαγών. Ποιες χώρες ανήκουν εκεί; Αρκεί να σας πω ότι μία από αυτές είναι το Λιχτενστάιν.

Επομένως εγκαθίσταται στο εσωτερικό απόλυτη αποικιοκρατία και μεταφέρονται τα δάνεια των Ελλήνων στο εξωτερικό. Μου κάνει εντύπωση πώς δεν το έχετε προσέξει ότι μιλάει για Ευρωπαϊκό Οικονομικό Χώρο. Τι άλλο θα δεχθείτε πια;

Για την αύξηση του ΦΠΑ τι να πούμε τώρα; Να πούμε για τον κ. Καμμένο, που έλεγε ότι «ΦΠΑ στα νησιά δεν μπαίνει όσο υπάρχω»;

Έχω εδώ το πρόγραμμά σας, του Σεπτεμβρίου, γιατί άκουσα τον Κοινοβουλευτικό σας Εκπρόσωπο να λέει ότι όλα ήταν γνωστά, υπήρχε η συμφωνία και ήταν τόσο τοις εκατό, κ.λπ.. Πού εδώ μέσα -γιατί δεν είναι του Ιανουαρίου, δηλαδή το πρόγραμμα της Θεσσαλονίκης, είναι το παράλληλο πρόγραμμα του Σεπτεμβρίου, για τις εκλογές του Σεπτεμβρίου- υπάρχει κάτι γραμμένο από αυτά που ψηφίζετε σήμερα; Πού; Πείτε μου.

Είπατε, δηλαδή, εσείς στις εκλογές του Σεπτεμβρίου ότι θα δώσετε τα δάνεια σε funds; Δε νομίζω.

**ΚΩΝΣΤΑΝΤΙΝΟΣ ΣΠΑΡΤΙΝΟΣ:** Δεν είναι το παράλληλο που ψηφίζουμε σήμερα.

**ΣΟΦΙΑ ΒΟΥΛΤΕΨΗ:** Πήγατε σε εκλογές και είπατε «παιδιά, ψηφίστε μας για να τα δώσουμε στα funds;». Σας πληροφορώ ότι δεν λέτε τίποτε από αυτά. Λέτε ότι θα κάνετε ενδιάμεσο φορέα, στον οποίο θα σώσετε τα δάνεια. Δεν μιλάτε πουθενά για εξυπηρετούμενα δάνεια, μόνο για μη εξυπηρετούμενα. Τους είπατε ότι θα δώσετε και τα εξυπηρετούμενα; Απαντήστε μου. Όμως, δεν βλέπω να είναι εδώ κανένας από τους αρχιτέκτονες αυτού του εξαμβλώματος.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Είναι μία παρά η ώρα, κυρία Βούλτεψη. Θα τα πούμε αύριο αυτά.

**ΣΟΦΙΑ ΒΟΥΛΤΕΨΗ:** Τι θέλετε να πείτε με το ότι είναι μία παρά; Τι σχέση έχει η ώρα; Με την ώρα έρχονται οι Υπουργοί εδώ;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κυρία Βούλτεψη, να μη γίνεται διάλογος.

Συνεχίστε, κυρία Βούλτεψη, χωρίς να σας διακόψει κανένας.

**ΣΟΦΙΑ ΒΟΥΛΤΕΨΗ:** Ο κ. Τσακαλώτος τώρα, στις 12 Απριλίου έλεγε ότι διατηρούμε ως κυρίαρχη χώρα την επιλογή να αποφασίζουμε το πώς φτάνουμε στους στόχους. Άρα τι; Εκείνος αποφάσισε, δηλαδή, για τα εξυπηρετούμενα δάνεια;

Και στην Κοινοβουλευτική σας Ομάδα, απ’ ό,τι λέει το ρεπορτάζ, πριν από λίγες ημέρες ο κ. Τσακαλώτος είπε ότι για τον μηχανισμό-κόφτη η Κυβέρνηση θα έχει την πρωτοβουλία των κινήσεων. Αυτό ψηφίζουμε σήμερα; Ότι η Κυβέρνηση θα αποφασίζει; Βέβαια, τώρα κατατέθηκε τροπολογία, όπου μάθαμε ότι δεν εξαιρούνται οι μισθοί και οι συντάξεις. Άρα δεν έχει η Κυβέρνηση την πρωτοβουλία.

Επίσης, θέλω να σας πω ότι την 1η Σεπτεμβρίου 2015, που λέγατε πάλι ψέματα για να πάρετε τις εκλογές, ο ίδιος ο ΣΥΡΙΖΑ με σημείωμά του για το υπερταμείο αυτό που ψηφίζετε σήμερα, έλεγε ότι στο πλαίσιο της συμφωνίας του Ιουλίου το ταμείο θα έχει έδρα την Ελλάδα, η διοίκηση και η διαχείρισή του θα γίνεται από τις ελληνικές αρχές, με τους θεσμούς να περιορίζονται σε ρόλους εποπτείας και χορήγησης τεχνικής βοήθειας. Αυτό ψηφίζουμε σήμερα; Ψηφίζουμε αυτό ή ψηφίζουμε σύμφωνη γνώμη, ουσιαστικά, για όλα τα μέλη του εποπτικού συμβουλίου του; Πείτε μου. Γιατί αυτά γράφατε στο πρόγραμμα του Σεπτεμβρίου και αυτά δεν υπήρχαν στη συμφωνία του Ιουλίου και του Αυγούστου. Άρα δεν ψηφίσαμε το ίδιο πράγμα απ’ ό,τι φαίνεται. Εσείς άλλα είχατε στο νου σας.

Τα είπατε ποτέ στον λαό, υπήρχε ποτέ στη συμφωνία αυτό το πράγμα; Αντίθετα, στις εκλογές λέγατε για το νέο αυτό ταμείο ότι ο τρόπος και η λειτουργία του, η εσωτερική δομή του, ο κώδικας εταιρικής διακυβέρνησης, η πιθανή σύνθεση των στοιχείων, το ενεργητικό του κ.λπ., όλα αυτά θα αποτελέσουν αντικείμενο μιας ομάδας ανεξάρτητης δράσης. Σήμερα οι θεσμοί περιορίζονται σε ρόλους εποπτείας και τεχνικής βοήθειας; Αυτό ψηφίζουμε; Πρέπει να μας πείτε.

Σε αυτές τις εκατόν δεκατρείς σελίδες που ήταν το πρόγραμμα του Σεπτεμβρίου του ΣΥΡΙΖΑ δεν υπάρχει τίποτε από ό,τι νομοθετείτε σήμερα. Όπως, επίσης, δεν υπάρχει τίποτα και στη συμφωνία του Ιουλίου και του Αυγούστου. Ούτε για τον ΦΠΑ είπατε στον κόσμο ότι θα τον πάτε στο 24% ούτε για τα κόκκινα δάνεια είπατε ότι θα τα ρυθμίσετε έτσι. Τίποτε απ’ όλα αυτά. Λέγατε ότι θα αναπτύξετε τη βιομηχανία και τη μεταποίηση. Πώς; Με πτώση του τζίρου και της βιομηχανικής παραγωγής; Ή τους είχατε πει ότι θα έχετε κλειστή δύο μήνες τη γραμμή της Ειδομένης και δεν θα γίνονται οι μεταφορές, στο κεφάλαιο «Μεταφορές»; Λέγατε ξεκάθαρα ψέματα και τότε και θα ήθελα να ξέρω πού είναι ο κ. Φλαμπουράρης, ο οποίος έλεγε ότι δεν πουλάμε ασημικά.

Πού είναι ο κ. Καμμένος, ο οποίος έλεγε ότι θα έριχνε την Κυβέρνηση, αν καταργείτο η έκπτωση του ΦΠΑ; Πού είναι ο κ. Τσίπρας, ο οποίος μας έλεγε ότι ξεπουλάμε τον ΟΣΕ; Πού είναι ο κ. Τσακαλώτος, ο οποίος έλεγε ότι δεν θα συζητήσει την εργαλειοθήκη του ΟΟΣΑ και την φέρνει σήμερα; Πού είναι ο κ. Σταθάκης, ο οποίος έλεγε ότι σωστά δεν δέχτηκαν ποτέ καμμία ιδιωτικοποίηση και έχει ιδιωτικοποιήσει και τον αέρα που αναπνέουμε; Πού είναι, λοιπόν, όλοι αυτοί οι κύριοι, οι οποίοι έλεγαν ψέματα;

Και πάνω από όλα, πού είναι ο κ. Σκουρλέτης, ο οποίος έλεγε ότι κατάφερε –με αυτό ασχολείται μόνο- να παραμείνει στο δημόσιο ο ΑΔΜΗΕ; Αυτά λέει σήμερα; Έμεινε στο δημόσιο ο ΑΔΜΗΕ, αλλά ο κ. Σκουρλέτης έφερε νομοτεχνική βελτίωση την τελευταία ώρα σήμερα, από όπου προκύπτει ότι για να μπει Διευθύνων Σύμβουλος στον ΑΔΜΗΕ, πρέπει να υπάρχει έγγραφη έγκριση από τον στρατηγικό επενδυτή; Αυτό είναι ο ΑΔΜΗΕ;

Κοιτάξτε, κατά τη συνήθειά μου, γιατί δεν προλαβαίνω, παρακαλώ για τα Πρακτικά και για τον ιστορικό του μέλλοντος, ορίστε, εδώ η ομιλία του κ. Καμμένου, που έλεγε ότι θα γινόταν παράδεισος η χώρα αν είχε ΦΠΑ 5% στα νησιά, κι άλλες δηλώσεις του κ. Καμμένου εδώ, και η δήλωση του κ. Σταθάκη σχετικά με το ότι είναι σαφές πως δεν θα διαπραγματευτεί με την τρόικα ποτέ.

Όλα τα ψέματα που λέγατε για τις αποκρατικοποιήσεις είναι εδώ, για τον ιστορικό του μέλλοντος. Όλα τα ψέματα που λέγατε για τον ΦΠΑ και οι δηλώσεις σας είναι εδώ. Και να σας δώσω και μια ομιλία του κ. Τσίπρα του 2011, με θέμα την εκποίηση της δημόσιας περιουσίας, να δείτε τι λέγατε τότε για τον ΟΣΕ, και φυσικά τα απίστευτα ψέματα που είπατε σχετικά με την παραχώρηση των δεκατεσσάρων αεροδρομίων που φέρνετε σήμερα για κύρωση.

Τα καταθέτω όλα αυτά για τα Πρακτικά.

Ευχαριστώ πολύ, κύριε Πρόεδρε.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Βούλτεψη. Τον λόγο έχει η κ. Κεραμέως, η τελευταία ομιλήτρια για σήμερα.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μια σύντομη αναφορά επί της διαδικασίας. Στο νομοσχέδιο αυτό η καταστρατήγηση της διαδικασίας πέρασε σε άλλο επίπεδο. Το νομοσχέδιο αριθμεί τέσσερις χιλιάδες τετρακόσιες είκοσι μία σελίδες. Δεν ξέρω γιατί οι συνάδελφοι μιλάνε για επτά χιλιάδες. Όχι, είναι τέσσερις χιλιάδες τετρακόσιες είκοσι μία.

Μας απεστάλη στις εντεκάμισι το βράδυ της Τετάρτης. Η συζήτηση στην επιτροπή άρχιζε στη μία το μεσημέρι της επόμενης ημέρας. Ακόμη και να μην κοιμόταν κάποιος, θα έπρεπε να διαβάσει τριακόσιες είκοσι επτά σελίδες την ώρα, όλη νύχτα, χωρίς κανένα διάλειμμα. Και λέω, απλά να διαβάσει. Δεν λέω να μελετήσει. Δεν λέω να καταλάβει το συχνά δυσνόητο κείμενο. Δεν λέω να αξιολογήσει τις συνέπειες. Δεν λέω να ετοιμαστεί να μιλήσει. Λέω, απλά να διαβάσει.

Κυρίες και κύριοι Βουλευτές της Πλειοψηφίας, με το χέρι στην καρδιά, διαβάσατε τέσσερις χιλιάδες τετρακόσιες είκοσι μία σελίδες τη νύχτα της Τετάρτης; Η απάντηση νομίζω ότι είναι προφανής.

**ΦΩΤΕΙΝΗ ΒΑΚΗ:** Το σώμα του νομοσχεδίου είναι εκατόν σαράντα σελίδες.

**ΝΙΚΗ ΚΕΡΑΜΕΩΣ:** Κι όμως πρόκειται για ένα τόσο σοβαρό νομοθέτημα, το οποίο θα επηρεάσει τις ζωές μας, τις ζωές των παιδιών μας, τις ζωές των εγγονών μας για τον επόμενο έναν αιώνα. Και η Κυβέρνηση δεν είχε καν τη στοιχειώδη ευθιξία να επιτρέψει στους Βουλευτές να διαβάσουν το νομοθέτημα αυτό, προτού έρθει στη Βουλή.

Και περνώ στο περιεχόμενο του νομοσχεδίου, το οποίο είναι δραματικό. Και είναι δραματικό γιατί τα μέτρα που περιλαμβάνονται είναι εξαιρετικά επώδυνα και ήταν παντελώς αχρείαστα πριν από δεκαπέντε μήνες, όταν αναλάβατε τη διακυβέρνηση της χώρας. Γιατί με μαθηματική ακρίβεια θα οδηγήσουν σε νέα επώδυνα μέτρα, σε περαιτέρω ύφεση της πραγματικής οικονομίας και -πολύ φοβάμαι- σε σταδιακή βίαιη φτωχοποίηση του παραγωγικού και δημιουργικού ιστού της χώρας. Και γιατί το αντάλλαγμα για όλα αυτά σήμερα είναι μια αβέβαιη, θολή, μελλοντική και υπό προϋποθέσεις ρύθμιση για το χρέος.

Δυστυχώς, κυρίες και κύριοι, το εν λόγω νομοθέτημα βρίθει αρνητικών σημείων, για τα οποία η Νέα Δημοκρατία το καταψηφίζει. Για λόγους οικονομίας της συζήτησης, θα σταθώ μόνο σε τρία από αυτά. Πρώτον, στην επιβολή νέων πρόσθετων φόρων, δεύτερον, στη θέσπιση του λεγόμενου «κόφτη», και τρίτον, στη σύσταση του λεγόμενου «υπερταμείου».

Πρώτον, επιβολή νέων πρόσθετων φόρων. Ας πάρουμε ένα παράδειγμα. Ας δούμε πώς διαμορφώνεται η καθημερινότητα του Γιάννη, ενός νέου ανθρώπου που έχει αποφοιτήσει από τη σχολή, ζει στη Σύρο -την πατρίδα του αγαπητού συναδέλφου κ. Συρίγου- και ψάχνει για δουλειά.

Ας δούμε μια μέρα από τη ζωή του, όπως αυτή θα διαμορφωθεί μετά από την ψήφιση των μέτρων που εισηγείται η Κυβέρνηση στο παρόν νομοσχέδιο.

Ο Γιάννης ξυπνάει το πρωί και αρχίζει να παίρνει τηλέφωνα στις αγγελίες για δουλειά. Το τηλέφωνο, όμως, θα του κοστίζει ακριβότερα μετά τα νέα μέτρα.

Μπαίνει στο διαδίκτυο για να συνεχίσει την έρευνα για την ανεύρεση εργασίας. Kαι αυτό, όμως, θα κοστίζει ακριβότερα. Δανείζεται το αυτοκίνητο των γονιών του για να πάει στο σουπερμάρκετ. Και η βενζίνη, όμως, θα κοστίζει ακριβότερα. Πηγαίνει στο σουπερμάρκετ, και αυτό ακριβότερο με την νέα αύξηση του ΦΠΑ. Γυρνάει σπίτι, φτιάχνει καφέ. Και ο καφές ακριβότερος. Πηγαίνει να βοηθήσει τον πατέρα του που έχει ενοικιαζόμενα δωμάτια. Δεν υπάρχει, όμως, ψυχή γιατί κι αυτά, τα ενοικιαζόμενα δωμάτια, γίνονται ακριβότερα. Ανοίγει την ειδοποίηση του ΕΝΦΙΑ για τα δωμάτια. Και ο ΕΝΦΙΑ ακριβότερος. Έρχεται το βράδυ και βγαίνει για μια μπίρα με τους φίλους του. Και η μπίρα ακριβότερη. Και πιάνει και το ηλεκτρονικό τσιγάρο, γιατί προσπαθεί να κόψει το κάπνισμα, αλλά κι αυτό το κάνετε ακριβότερο!

Αυτή, κυρίες και κύριοι της Κυβέρνησης, θα είναι μια τυπική ημέρα του Γιάννη, του κάθε Γιάννη αυτής της χώρας, μετά τη νέα, πρόσθετη, αχρείαστη φοροεπιδρομή που επιβάλλετε. Και σας διαβεβαιώνω, η λίστα που σας ανέφερα με τους νέους φόρους δεν είναι εξαντλητική -το ξέρετε καλύτερα από εμένα-, είναι απλώς ενδεικτική. Κι όλα αυτά, γιατί; Αφ’ ενός γιατί η καταστροφική διαχείριση της οικονομίας από την Κυβέρνηση ΣΥΡΙΖΑ-ΑΝΕΛ και η ατέρμονη διαπραγμάτευση δημιούργησε δημοσιονομικά κενά. Και αφ’ ετέρου, γιατί η Κυβέρνηση επέλεξε να καλύψει τα δημοσιονομικά αυτά κενά πώς; Με πρόσθετους φόρους. Γιατί η Κυβέρνηση διακατέχεται από ιδεοληπτική εμμονή απέναντι σε καθετί το αναπτυξιακό, το δημιουργικό, το παραγωγικό. Το επιβεβαίωσε άλλωστε και ο ίδιος ο Αντιπρόεδρος της Ευρωπαϊκής Επιτροπής, ο κ. Ντομπρόβσκις, ο οποίος δήλωσε πως η επιβολή περισσότερων φόρων, έναντι της περικοπής δαπανών, ήταν επιλογή της Κυβέρνησης ΣΥΡΙΖΑ-ΑΝΕΛ.

Δεύτερον, θέσπιση του κόφτη. Είναι γεγονός ότι οι δανειστές επιμένουν στην εγκαθίδρυση του μηχανισμού αυτού αυτόματης περικοπής δαπανών. Τι αποδεικνύει η επιμονή αυτή; Αποδεικνύει δύο πράγματα. Πρώτον, την οικονομική αναποτελεσματικότητα της υπέρμετρης και παράλογης αύξησης των φόρων. Γιατί; Γιατί αύξηση των φόρων δεν σημαίνει επ’ ουδενί και αντίστοιχη αύξηση της εισπραξιμότητας. Το αντίθετο. Και, δεύτερον, η επιμονή των δανειστών για τον νέο αυτόν κόφτη αποδεικνύει την αναξιοπιστία της ελληνικής Κυβέρνησης.

Να σας θυμίσω ότι υπάρχει από το 2014 διορθωτικός μηχανισμός αποκλίσεων. Άρα ποιος ο λόγος να θεσμοθετηθεί νέος κόφτης; Μα γιατί αυτός ο νέος κόφτης δεν είναι ίδιος. Είναι διαφορετικός. Είναι μόνιμος, είναι αυτόματος και είναι οριζόντιος. Επί της δικής σας διακυβέρνησης, λοιπόν, εξαιτίας της δικής σας διαχειριστικής ανεπάρκειας και του ελλείμματος εμπιστοσύνης που εσείς δημιουργήσατε στη σχέση μεταξύ δανειστών και Κυβέρνησης, αυτόματα και οριζόντια, αν διαπιστώνεται τυχόν αρνητική απόκλιση στην εκτέλεση του προϋπολογισμού, επαναλαμβάνω, αναιτιολόγητα, αυτόματα και οριζόντια, μεταξύ άλλων θα κόβονται μισθοί και συντάξεις. Και όλα αυτά χωρίς καν να συνέρχεται η Βουλή για να το αποφασίζει όπως σήμερα.

Και τρίτον, κυρίες και κύριοι, υπερταμείο. Και εξηγούμαι, γιατί ίσως αναρωτηθεί κανείς «Μα καλά, καταψηφίζει η Νέα Δημοκρατία το υπερταμείο;». Ναι, κυρίες και κύριοι. Η Νέα Δημοκρατία που τάσσεται ανοικτά και έμπρακτα υπέρ των ιδιωτικοποιήσεων, που θα υπερψηφίσει φυσικά τις ιδιωτικοποιήσεις που είναι μέσα σε αυτό το σχέδιο νόμου, που στηρίζει την ιδιωτική πρωτοβουλία, που ενισχύει την επιχειρηματικότητα, που δημιουργεί τις συνθήκες για προσέλκυση επενδύσεων, ναι, καταψηφίζει το υπερταμείο, πάνω απ’ όλα γιατί λείπουν οι ελάχιστες, αναγκαίες ασφαλιστικές δικλίδες για την κατοχύρωση του εθνικού συμφέροντος.

Θα είμαι ειλικρινής. Πρέπει να μας προβληματίσει το γεγονός ότι το κράτος δεν έχει μπορέσει διαχρονικά να αξιοποιήσει αποτελεσματικά τα περιουσιακά του στοιχεία. Όμως εδώ, κυρίες και κύριοι, πρόκειται για κάτι τελείως διαφορετικό. Γιατί; Γιατί βρισκόμαστε ενώπιον μιας πρωτοφανούς εκχώρησης του συνόλου σχεδόν των περιουσιακών στοιχείων της χώρας, γιατί μόνος ο Υπουργός Οικονομικών θα μπορεί να μεταβιβάζει μελλοντικά περιουσιακά στοιχεία του δημοσίου στο ταμείο αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγο την ανοχή σας, κύριε Πρόεδρε.

Γιατί η διαχείριση όλων αυτών των περιουσιακών στοιχείων θα γίνεται ουσιαστικά από τους δανειστές, χωρίς έλεγχο της Βουλής και χωρίς καμμία λογοδοσία. Γιατί η εκχώρηση αυτή διαρκεί για σχεδόν έναν αιώνα, ενενήντα εννέα χρόνια για την ακρίβεια, ενώ τα δάνεια του τρίτου μνημονίου, για τα οποία υποθηκεύουμε την περιουσία αυτή, λήγουν κατά μέσο όρο σε τριάντα τρία χρόνια.

Άρα, με λίγα λόγια, παραδεχόμαστε ως Ελληνική Δημοκρατία ότι και να επιτύχει το πρόγραμμα και να επιστρέψουμε στην ανάπτυξη και να βγούμε στις αγορές και να ξεπληρώσουμε τα δάνειά μας μέχρι το 2049, όπως προβλέπεται, παρ’ όλα αυτά σχεδόν όλα τα περιουσιακά στοιχεία της χώρας μας θα είναι υποθηκευμένα μέχρι πότε; Μέχρι το 2115! Το επαναλαμβάνω: μέχρι το 2115!

Και ενώ στο τρίτο μνημόνιο του περασμένου Αυγούστου υπήρχε όριο στα περιουσιακά στοιχεία του δημοσίου, τα οποία θα μεταβιβάζονταν στο υπερταμείο, 50 δισεκατομμύρια ευρώ, το όριο αυτό όμως τώρα δεν υπάρχει. Δεν υπάρχει το όριο των πενήντα δισεκατομμυρίων ευρώ. Έχει εξαφανιστεί. Δεν υπάρχει πλέον κανένας ποσοτικός περιορισμός στα στοιχεία προς μεταβίβαση σε αυτό το υπερταμείο. Και γι’ αυτό δεν έχουμε ακούσει λέξη από την Κυβέρνηση.

Κυρίες και κύριοι της Κυβέρνησης, όταν πονάει το κεφάλι σου παίρνεις παυσίπονο. Δεν κόβεις το κεφάλι σου. Όταν οι δομές του κράτους δεν λειτουργούν, τις βελτιώνεις. Δεν παραδίδεις τα κλειδιά στους ξένους.

Κυρίες και κύριοι, αυτό το νομοθέτημα καταδεικνύει εκ νέου την ανευθυνότητα, τη διγλωσσία, την ανεπάρκεια της Κυβέρνησης ΣΥΡΙΖΑ-ΑΝΕΛ. Η χώρα πρέπει να αλλάξει σελίδα, πρέπει να αλλάξει μείγμα πολιτικής. Οι περισσότεροι φόροι οδηγούν σε περαιτέρω ύφεση, σε καθίζηση της οικονομίας. Χρειάζεται μια πολιτική με λιγότερους φόρους και πάνω απ’ όλα, με πραγματικά κίνητρα για ανάπτυξη και δημιουργία θέσεων εργασίας. Και αυτή την πολιτική απλά δεν μπορεί να την υπηρετήσει η Κυβέρνηση ΣΥΡΙΖΑ-ΑΝΕΛ.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Κεραμέως.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 0:48΄ λύεται η συνεδρίαση για σήμερα Κυριακή 22 Μαΐου 2016 και ώρα 10:00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Οικονομικών: «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**